חוק עזר לבאר-שבע (רוכלים), תשמ"ב-1981

רשויות ומשפט מנהלי – רשויות מקומיות – חוקי עזר

רשויות ומשפט מנהלי – רישוי – רישוי עסקים

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | רשיון לרוכל | [Go](#Seif2) | 2 |
| סעיף 3 | רכב המשמש לרוכלות | [Go](#Seif3) | 2 |
| סעיף 4 | היתר לרוכלות מתוך עגלה | [Go](#Seif6) | 2 |
| סעיף 5 | בקשת רשיון | [Go](#Seif4) | 2 |
| סעיף 6 | תנאים נוספים לרוכלות | [Go](#Seif5) | 2 |
| סעיף 7 | הצגת רשיון | [Go](#Seif7) | 3 |
| סעיף 8 | לוחית לרכב רוכל | [Go](#Seif8) | 3 |
| סעיף 9 | ניהול רוכלות ניידת | [Go](#Seif9) | 3 |
| סעיף 10 | שטחים אסורים ברוכלות | [Go](#Seif10) | 3 |
| סעיף 11 | ימים אסורים ברוכלות | [Go](#Seif11) | 3 |
| סעיף 12 | איסור רוכלות בשעות מסוימות | [Go](#Seif12) | 3 |
| סעיף 13 | איסור להכריז על סחורה | [Go](#Seif13) | 3 |
| סעיף 14 | שמירת הנקיון | [Go](#Seif14) | 3 |
| סעיף 15 | איסור חניה | [Go](#Seif15) | 3 |
| סעיף 16 | איסור חניה והעמדת ציוד שלא בשעת עיסוק | [Go](#Seif16) | 3 |
| סעיף 17 | איסור קשירה למבנה | [Go](#Seif17) | 3 |
| סעיף 18 | סילוק רכב, דוכן וכו' | [Go](#Seif18) | 3 |
| סעיף 19 | ביצוע עבודות בידי העיריה | [Go](#Seif19) | 3 |
| סעיף 20 | איסור הפרעה | [Go](#Seif20) | 3 |
| סעיף 21 | שמירת דינים | [Go](#Seif21) | 3 |
| סעיף 23 | ביטול | [Go](#Seif22) | 4 |

חוק עזר לבאר-שבע (רוכלים), תשמ"ב-1981[[1]](#footnote-1)\*

בתוקף סמכותה לפי סעיפים 250 ו-254 לפקודת העיריות, וסעיף 11ג לחוק רישוי עסקים, התשכ"ח-1968, מתקינה מועצת עירית באר-שבע חוק עזר זה:

1. בחוק עזר זה –

הגדרות

"רכב" – כמשמעותו בפקודת התעבורה, למעט עגלה הרתומה לבעל חיים;

"ימי מנוחה" – הימים שנקבעו בסעיף 18א לפקודת סדרי השלטון והמשפט, התש"ח-1948, כימי מנוחה במדינת ישראל, תחילתם חצי שעה לפני שקיעת החמה בערב יום המנוחה וסופם במוצאי יום המנוחה חצי שעה לאחר שקיעת החמה;

"העיריה" – עירית באר-שבע;

"מפקח" – מי שראש העיריה הסמיכו בכתב להיות מפקח לענין חוק עזר זה;

"מזון" – מצרכי מזון כמפורט בסעיף 3 לתקנות רישוי עסקים (תנאי תברואה נאותים ברוכלות מזון), התשל"ד-1973;

"ראש העיריה" – לרבות מי שראש העיריה העביר אליו בכתב את סמכויותיו לפי חוק עזר זה, כולן או מקצתן;

"רוכלות" – כמשמעותה בחוק רישוי עסקים, התשכ"ח-1968;

"רוכלות ניידת" – רוכלות הנעשית מתוך רכב שאינו עומד דרך קבע במקום אחד;

"רשות הרישוי" – כמשמעותה בחוק רישוי עסקים, התשכ"ח-1968, המכהנת לגבי שטח שיפוטה של העיריה.

2. לא יעסוק אדם כרוכל אלא ברשיון שניתן לו לפי חוק רישוי עסקים, התשכ"ח-1968 (להלן – רשיון), ובהתאם לתנאיו.

רשיון לרוכל

3. רכב המשמש לרוכלות יהיו לו חזות נאה ומיתקנים תקינים המתאימים ליעודם ושיש בהם כדי להבטיח מכירת סחורה באיכות סבירה; צורת הרכב ומיתקניו יאושרו בידי רשות הרישוי כמתאימים לרוכלות ניידת.

רכב המשמש לרוכלות

4. (א) רשות הרישוי תהא רשאית להתיר עיסוק ברוכלות גם מתוך עגלה רתומה לבעל חיים לפרק זמן קצוב ובתנאים שתקבע.

היתר לרוכלות מתוך עגלה

(ב) ניתן היתר כאמור בסעיף קטן (א), יחולו עליו כל הוראות חוק עזר זה.

5. בקשה לרשיון תוגש בכתב לרשות הרישוי ואם בעל הבקשה מבקש להתיר לו רוכלות ניידת, יצרף לבקשה תצלום של רשיון הרכב, תמונה של הרכב וכן תרשימים הנדסיים של תנוחה וחתך כלי הרכב בקנה מידה של 1:10 שצוינו בהם רחבו, ארכו, גבהו, שטחו, מיתקניו ויעודו של כל הציוד המשמש לצרכי רוכלות.

בקשת רשיון

6. לא תאושר לאדם בקשה לרשיון רוכלות ניידת במזון, לא ינהל אדם עסק רוכלות כאמור ולא יעסוק בו אלא אם נתקיימו התנאים הקבועים בתקנות רישוי עסקים (תנאי תברואה נאותים ברוכלות מזון), התשל"ד-1973.

תנאים נוספים לרוכלות

7. רוכל ישא רשיונו עמו בשעה שהוא עוסק בעסקו ויראהו למפקח או לשוטר בכל עת שיידרש לכך.

הצגת רשיון

8. כל העוסק ברוכלות ניידת יקבע בצידו האחורי של הרכב המשמש לו לרוכלות, במקום הנראה לעין, לוחית רוכל שנתן לו ראש העיריה; הלוחית תכלול את שמו הפרטי של הרוכל, שם משפחתו, מענו ומספר תעודת הזהות שלו; בעד כל לוחית ישלם הרוכל אגרה בסך 75 שקלים.

לוחית לרכב רוכל

9. (א) סחורה ברכב תסודר באופן שימנע בליטתה מקצות הרכב.

ניהול רוכלות ניידת

(ב) רוכל יחזיק את רכבו בצדו הימני של הרחוב קרוב לשפתה של המדרכה הימנית.

(ג) לא יעסוק אדם ברוכלות ליד, או מבעד, דופן הרכב הפונה לדרך המיועדת לתנועת כלי רכב.

10. (א) לא ירכול אדם ברחוב או במקום ציבורי אחר, באופן שהתעסקותו מהווה מכשול ברשות הרבים.

שטחים אסורים ברוכלות

(ב) לא ירכול אדם בבית מלון, במסעדה או בבית קפה.

(ג) לא ירכול אדם בכל חלק מתחומי העיר שרשות הרישוי אסרה אותו לרוכלות או לרוכלות ניידת בהודעה שפורסמה ברשומות.

11. רוכל לא ירכול בימי מנוחה.

ימים אסורים ברוכלות

12. (א) לא ירכול רוכל אלא בשעות שבין 6 בבוקר ו-2 אחרי הצהרים ובין 4 ו-7 אחרי הצהרים.

איסור רוכלות בשעות מסוימות

(ב) ראש העיריה רשאי, לפי שיקול דעתו ובתנאים שיקבע, להתיר לרוכל לעסוק בעסקו גם בשעות האסורות לפי סעיף קטן (א); ההיתר יצוין ברשיון.

13. רוכל ולא יכריז על סחורתו, לא יקים רעש בשעות עיסוקו ולא יתלה מעל רכבו, תבניתו או מגשו, כל דבר פרסום או פרסומת, אולם רשאי רוכל נייד לציין על גבי רכבו את סוג הסחורה שהוא מוכר אם רשות הרישוי התירה לו זאת באישור שנתנה לרכב לפי סעיף 3.

איסור להכריז על סחורה

14. לא ילכלך רוכל ולא ירשה לאחר ללכלך את השטח שלידו הוא עוסק ברוכלות.

שמירת הנקיון

15. (א) לא יעמיד רוכל ולא יניח ולא ירשה ולא יגרום להעמיד את רכבו בתחומי 20 מטרים מגן ילדים או מבית ספר.

איסור חניה

(ב) חניית רכב לצורך עיסוק ברוכלות מותרת רק באזור שהותר לרוכל בהתאם לרשיון ותנאיו.

16. לא יחנה רוכל את רכבו ולא יניח ולא ירשה להעמיד או להניח ברחוב או במקום ציבורי דוכן, תבנית, מגש או סחורה שלא בשעת עיסוקו או כשאיננו נמצא במקום.

איסור חניה והעמדת ציוד שלא בשעת עיסוק

17. לא יקשור רוכל דוכן, תבנית או מגש בכל צורה שהיא לעץ, לבנין, לגדר, לעמוד או למבנה אחר.

איסור קשירה למבנה

18. ראש העיריה, מפקח או שוטר רשאי לצוות על רוכל לסלק את רכבו, דוכנו, תבניתו, מגשו או סחורתו מהמקום שבו הם נמצאים בניגוד להוראות חוק עזר זה; לא ציית הרוכל להוראות כאמור, רשאי ראש העיריה, מפקח או שוטר לסלק מהמקום את הרכב, הדוכן, התבנית, המגש או הסחורה, בין בעצמו ובין בידי אחרים.

סילוק רכב, דוכן וכו'

19. נדרש רוכל בידי ראש העיריה, מפקח או שוטר לסלק את רכבו, דוכנו, תבניתו, מגשו או סחורתו, או לבצע עבודה כלשהי לפי הוראות חוק עזר זה תוך זמן מסוים, ולא ביצע או השלים את העבודה בתוך אותו זמן להנחת דעתו של המפקח, רשאית העיריה לבצע את הסילוק או את העבודה ולגבות את הוצאות הביצוע מהרוכל.

ביצוע עבודות בידי העיריה

20. לא יפריע אדם לראש העיריה או למפקח ולא ימנע בעדם מלהשתמש בסמכויותיהם לפי חוק עזר זה.

איסור הפרעה

21. אין חוק עזר זה בא לגרוע מכל דין, אלא להוסיף עליו.

שמירת דינים

22. (בוטל).

תיקון תש"ן-1990

23. חוק עזר לבאר-שבע (רוכלים), התשכ"ג-1963 – בטל.

ביטול

נתאשר.

כ"ח באלול התשמ"א (27 בספטמבר 1981) אליהו נאוי

ראש עירית באר-שבע

יוסף בורג

שר הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשמ"ב מס' 103](http://www.nevo.co.il/Law_word/law07/mekomi-0103.pdf) מיום 6.12.1981 עמ' 154.

   תוקן [ק"ת חש"ם תשמ"ג מס' 162](http://www.nevo.co.il/Law_word/law07/mekomi-0162.pdf) מיום 17.2.1983 עמ' 246 – תיקון תשמ"ג-1983 בסעיף 1(8) לחוק עזר לבאר-שבע (תיקון חוקי עזר), תשמ"ג-1983.

   [ק"ת חש"ם תשמ"ד מס' 218](http://www.nevo.co.il/Law_word/law07/mekomi-0218.pdf) מיום 27.3.1984 עמ' 274 – תיקון תשמ"ד-1984 בסעיף 1(7) לחוק עזר לבאר-שבע (תיקון חוקי עזר), תשמ"ד-1984.

   [ק"ת חש"ם תשמ"ה מס' 262](http://www.nevo.co.il/Law_word/law07/mekomi-0262.pdf) מיום 12.2.1985 עמ' 162 – תיקון תשמ"ה-1985 בסעיף 1(7) לחוק עזר לבאר-שבע (תיקון חוקי עזר), תשמ"ה-1985.

   [ק"ת חש"ם תש"ן מס' 423](http://www.nevo.co.il/Law_word/law07/mekomi-0423.pdf) מיום 3.5.1990 עמ' 218 – תיקון תש"ן-1990 בסעיף 1(7) לחוק עזר לברק-שבע (תיקון חוקי עזר), תש"ן-1990. [↑](#footnote-ref-1)