חוק עזר לבית שמש (אספקת מים), תשס"ב-2002

רשויות ומשפט מנהלי – רשויות מקומיות – אספקת מים

רשויות ומשפט מנהלי – רשויות מקומיות – חוקי עזר

רשויות ומשפט מנהלי – תשתיות – מים – אספקת מים ברשויות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חיבור למפעל מים | [Go](#Seif2) | 3 |
| סעיף 3 | רשת פרטית | [Go](#Seif22) | 3 |
| סעיף 4 | אגרת הנחת צנרת | [Go](#Seif3) | 3 |
| סעיף 5 | התקנת מד מים | [Go](#Seif4) | 3 |
| סעיף 6 | אגרת מים | [Go](#Seif21) | 4 |
| סעיף 7 | אספקת מים לפי חוזה | [Go](#Seif5) | 5 |
| סעיף 8 | מועד התשלום | [Go](#Seif6) | 5 |
| סעיף 9 | אישור סכום ההוצאות | [Go](#Seif7) | 5 |
| סעיף 10 | ניתוק החיבור | [Go](#Seif8) | 5 |
| סעיף 11 | הפסקת אספקת מים | [Go](#Seif9) | 5 |
| סעיף 12 | רשות כניסה | [Go](#Seif10) | 5 |
| סעיף 13 | שימוש במים | [Go](#Seif11) | 5 |
| סעיף 14 | מכירת מים והעברתם | [Go](#Seif20) | 6 |
| סעיף 15 | חידוש חיבור שנותק | [Go](#Seif12) | 6 |
| סעיף 16 | שמירה מפני זיהום | [Go](#Seif13) | 6 |
| סעיף 17 | דרישת תיקונים | [Go](#Seif14) | 6 |
| סעיף 18 | פגיעה במפעל מים | [Go](#Seif15) | 6 |
| סעיף 19 | מיתקנים לחיסכון במים | [Go](#Seif16) | 7 |
| סעיף 20 | מסירת הודעות | [Go](#Seif17) | 7 |
| סעיף 21 | הצמדה למדד | [Go](#Seif18) | 7 |
| סעיף 22 | ביטול | [Go](#Seif19) | 7 |
| סעיף 23 | הוראת שעה | [Go](#Seif23) | 7 |
|  | תוספת | [Go](#med0) | 7 |

חוק עזר לבית שמש (אספקת מים), תשס"ב-2002[[1]](#footnote-1)\*

בתוקף סמכותה לפי סעיפים 238 ו-250 לפקודת העיריות, מתקינה מועצת עיריית בית שמש חוק עזר זה:

1. בחוק עזר זה –

הגדרות

"אבזרים" – חלק וחלק לוואי, המשמש או המיועד לשמש מרכיב של רשת פרטית או של מפעל מים, מיתקן או מכשיר הקשור לאספקת מים לנכס, לרבות ברזים, צינורות, צנרת וציוד תקשורת, מגופים, שסתומים, מסננים, תעלות, סכרים ותאי ביקורת, אנטנות, יחידות פלט חשמלי, משדר, בקר חכם, ציוד מרכז בקרה – מחשבים, מדפסות UPC, מערכות הפעלה וכיוצא באלה;

"בעל נכס" – הבעל הרשום של הנכס, לרבות מי שרשאי להירשם כבעל, וכן חוכר לדורות;

"המנהל" – מנהל מפעל המים של העיריה, לרבות אדם אחר שמינתה העיריה לענין חוק עזר זה למלא את תפקידי המנהל, כולם או מקצתם;

"חדר" – בבנין מגורים – חדר ששטח רצפתו אינו עולה על 30 מטר מרובע; שטח נוסף של 30 מטר מרובע או חלק מזה, דינו כדין חדר נוסף;

"מד מים" – מכשיר שהותקן ברשת פרטית לשם מדידתה או קביעתה של כמות המים המסופקים לנכס, כהגדרתו בתקנות מדידת מים (מדי מים), התשמ"ח-1988;

"מד מים כללי" – מד מים המשמש נכס אחד או יותר, כאשר קיים בנכס מד מים נפרד אחד לפחות;

"מד מים ממוחשב" – מכשיר שהותקן ברשת פרטית לשם מדידתה או קביעתה של כמות המים המסופקים לנכס, כולל יחידת הפלט החשמלי ואביזריה, המספקת מידע על צריכת המים לבקר החכם, כולל התקשורת למרכז הבקרה;

"מד מים נפרד" – מד מים המשמש צרכן אחד בלבד, ובמקום שיש מד מים כללי – גם מד מים המשמש כמה צרכנים המשתמשים במשותף באבזר או במיתקן לאספקת מים, והנוסף למד המים הכללי;

"מדד" – מדד המחירים לצרכן שמפרסמת הלשכה המרכזית לסטטיסטיקה;

"מפעל מים" – באר, בריכה, מעיין, מנהרה, תעלה, סכר, קידוח, מוביל, צינור, מנוע, משאבה וכן כל מבנה, מיתקן או ציוד אחר המשמשים או המיועדים לשמש לשאיבת מים, לאגירתם, להעברתם, להספקתם או להסדרתם, למעט רשת פרטית;

"נכס" – בנין, קרקע תפוסה, אדמת בנין או אדמה חקלאית, כמשמעותם בפקודת העיריות;

"עיריה" – עיריית בית שמש;

"צורכי בית" – תצרוכת בני אדם, כביסה במשק בית, שטיפה וניקוי של בית מגורים או משרד, בין שהותקן בו ברז ובין שלא הותקן, למעט הצרכים שאינם בגדר צורכי בית לפי סעיף 16 לפקודת העיריות (אספקת מים), 1936;

"צרכן" – אדם המחזיק ברשת פרטית, כולה או מקצתה, או מחזיק בנכס שבו מצויה רשת פרטית, או מי שהרשת הפרטית משמשת אותו או את הנכס שבו הוא מחזיק, וכן מי שהתקשר עם העיריה לאספקת מים, לרבות באמצעות קו מים זמני או כל חיבור זמני אחר;

"רשת פרטית" – אבזר, דוד אגירה, מיתקן להגברת לחץ, לוויסות, לחימום, או לפיזור וכן כל מיתקן או מכשיר אחר המצוי בנכס והמשמש או המיועד לשמש לאספקת מים לנכס או לצריכתם, למעט מד מים;

"רשת תקשורת לקריאה ממוחשבת של מדי מים" – כל אבזר, לרבות צנרת, כולל חווט להעברת תקשורת בין יחידת הפלט החשמלי של מד המים ביחידת קצה ועד למרכז הבקרה באמצעות הבקר החכם, בכל סוג או אופן תקשורת שייקבע בידי המנהל;

"שטח הבנין" – שטח כל הרצפות בבנין לפי מידותיו החיצוניות, כולל יציעים, מרפסות וגזוזטראות.

2. (א) חיבור רשת פרטית למפעל מים, הרחבת החיבור, פירוקו או התקנתו מחדש לא ייעשו, אלא בידי המנהל.

חיבור למפעל מים

(ב) בעל נכס הרוצה בחיבור רשת פרטית למפעל מים, הרחבת החיבור, פירוקו או התקנתו מחדש, יגיש למנהל בקשה בכתב בצירוף תכנית של אותה רשת.

(ג) בעד חיבור רשת פרטית, הרחבת חיבור, פירוקו או התקנתו מחדש לפי סעיף זה, ישלם המבקש לעיריה מראש:

(1) אגרות בשיעורים שנקבעו בפרט 1 לתוספת;

(2) הוצאות לפי חשבון שהגיש המנהל.

(ד) בעת הנחת קו מים זמני, יותקן שעון מים זמני שעל פיו יחויב הצרכן, והעיריה תהיה רשאית לחייב את הצרכן בתשלום מראש של ההוצאות הצפויות על פי חשבון שיגיש המנהל.

3. (א) לא יתקין אדם רשת פרטית, לא ישנה רשת פרטית קיימת, לא יסירנה ולא יטפל בה בדרך אחרת, פרט לצורך תיקונים דחופים הדרושים להזרמת מים סדירה, אלא לפי היתר בכתב מאת המנהל.

רשת פרטית

(ב) בקשה להיתר לפי סעיף קטן (א), תוגש בכתב בצירוף תכניות הרשת המוצעת או תכנית השינוי או התיקון, הכל לפי הענין; בעד ההיתר, פרט להיתר להתקנת רשת פרטית, תשולם לעיריה אגרה בשיעור שנקבע בתוספת.

(ג) התקנת הרשת הפרטית, שינויה או תיקונה, ייעשו בידי בעל הנכס ועל חשבונו.

(ד) הרשת הפרטית תוחזק במצב תקין בידי הצרכן ועל חשבונו, להנחת דעתו של המנהל.

(ה) בעל נכס או צרכן רשאי לבקש בכתב מאת המנהל כי תיערך בדיקה של הרשת הפרטית שהותקנה בנכס, כולה או מקצתה, והמנהל ימלא בקשה זו; בעד בדיקה כאמור תשולם לעיריה אגרה בשיעור שנקבע בתוספת; ביקש בעל נכס או צרכן בכתב מאת המנהל, כי תיערך בדיקה חוזרת של הרשת הפרטית, יחויב שוב באגרת בדיקה כאמור.

(ו) לא ישתמש אדם לצורך התקנת רשת פרטית, תיקונה או שינויה, אלא באבזרים שמידותיהם, סוגיהם וטיבם נקבעו בידי המנהל.

(ז) המנהל רשאי להורות על החלפת האבזרים שקבע כאמור בסעיף קטן (ו) באבזרים אחרים; הורה המנהל כאמור, לא יחולו הוצאות ההחלפה על הצרכן, אלא אם כן האבזר שיש להחליפו לא היה במצב תקין, או מנע את פעולתו התקינה של מד מים או אבזר או גרם להפרעות באספקת המים, לבזבוזם או לזיהומם.

(ח) המנהל רשאי, לפי שיקול דעתו, ליתן הוראות ולהתנות תנאים למתן היתר לפי סעיף קטן (א) לרבות הוראות בדבר הקמת תשתית להתקנת מד מים ממוחשב ורשת תקשורת לקריאה ממוחשבת של מדי מים.

4. בעל נכס, שבו קיימת כבר רשת פרטית מחוברת למפעל מים, שהגיש בקשה להגדלת נפח הבנין או שטח הבנין או לבניית בנין חדש, ישלם בעת מתן ההיתר לפי חוק התכנון והבניה, התשכ"ה-1965, אגרת הנחת צנרת בשיעור שנקבע בתוספת.

אגרת הנחת צנרת

5. (א) המנהל רשאי להתקין מד מים בכל נכס שלו מספקים או עומדים לספק מים, ובשעת הצורך רשאי המנהל לבדקו, לתקנו, להחליפו או להסירו.

התקנת מד מים

(ב) מד המים הוא רכוש העיריה.

(ג) לא יותקן מד מים, לא ייבדק, לא יתוקן, לא יוחלף ולא יוסר, אלא על ידי המנהל.

(ד) צרכן ישלם לעיריה אגרת מד מים או אגרת מד מים מותאם לקריאה ממוחשבת, ואגרת חיבור יחידת מד מים לרשת תקשורת לקריאה ממוחשבת של מדי מים, בשיעורים שנקבעו בתוספת.

(ה) צרכן יהא אחראי לכל נזק שייגרם למד מים או לאבדנו, מלבד אם נגרם הנזק באשמתו של אחד מעובדי העיריה בעת מילוי תפקידו.

(ו) צרכן שיש לו יסוד לחשוש שמד המים אינו פועל כהלכה, רשאי לדרוש שמד המים ייבדק על ידי המנהל; בעד בדיקת מד מים כאמור ישלם הצרכן לעיריה מראש אגרת בדיקה בשיעור שנקבע בתוספת; האגרה תוחזר אם העלתה הבדיקה שמד המים היה פגום.

(ז) לצורך קריאה ממוחשבת של מד המים, יהיה המנהל אחראי על אספקה, התקנה וחווט של יחידות הפלט החשמלי הממוקמות על מדי המים, כולל ביצוע השירותים ההנדסאיים ורשת התקשורת עד למרכז הבקרה, באמצעות הגורמים שהעיריה תסמיך לכך.

(ח) המנהל, באמצעות מהנדס העיר או בא כוחו, רשאי להטיל על הצרכן את ההתקשרות הישירה עם הגורם המוסמך לביצוע הקריאה הממוחשבת של מדי המים.

(ט) מדי המים הנפקדים בבתים משותפים, יותקנו בתוך ארון סגור בחדרי מדרגות, מדי המים הנפרדים בבתים צמודי קרקע יותקנו בתוך נישה בגדר המגרש, אשר תיסגר באמצעות דלת רפפה, ואשר תאפשר לעומד מחוץ לשטח המגרש, גישה חופשית למד המים.

(י) בבתים משותפים יוצמד לכל מד מים חבק מתכתי הכולל את זיהוי הדירה.

6. (א) בעד אספקת מים לנכס המחובר למפעל המים, ישלם צרכן לעיריה אגרת מים בשיעורים הקבועים בתקנות המים (תעריפים למים ברשויות המקומיות), התשנ"ד-1994 (להלן – התקנות).

אגרת מים

(ב) מצא המנהל כי מד המים לא פעל כהלכה במשך תקופה מסוימת או שהוצא לרגל תיקונים או מסיבה סבירה אחרת מהרשת, רשאי הוא לחייב את הצרכן בתשלום בעד כמות המים שנקבעה לפי התצרוכת הממוצעת במשך שני החודשים שקדמו לאותה תקופה ובמשך שני החודשים שלאחריה, או לפי התצרוכת של התקופה המקבילה בשנה הקודמת, או בהתאם לתצרוכת שני חודשי צריכה ממוצעת, כפי שימצא לנכון.

(ג) מצא המנהל כי מד המים אינו מדייק ברישום כמות המים, רשאי הוא, לפי מיטב הערכתו, לחייב את הצרכן בתשלום בעד כמות המים, שמד המים רשם אותה, בתוספת או בהפחתת ההפרש הנובע מאי דיוקו.

(ד) משמש מד מים אחד נכס המוחזק בידי צרכנים אחדים, רשאי המנהל מיוזמתו הוא, וחייב הוא לפי בקשת אחד הצרכנים, להורות על חלוקת האגרות או כל תשלום אחר המגיע לפי חוק עזר זה בין אותם הצרכנים, באופן שכל צרכן ישלם אותו חלק מהאגרות והתשלומים האמורים בהתאם ליחס שבין החדרים המוחזקים על ידו ובין המספר הכולל של החדרים שמד המים משמש אותם, ובלבד שתשלומים כאמור לא יפחתו מהשיעורים המינימליים שנקבעו בתקנות; כן רשאי המנהל להורות על חלוקה אחרת של התשלומים בין הצרכנים על פי הסכם בכתב של כל הצרכנים.

(ה) משמש מד מים אחד נכס המוחזק על ידי צרכנים אחדים, המשתמשים בו מקצתם למגורים ומקצתם לצרכים אחרים, רשאי המנהל להעריך את חלקו של כל אחד מהצרכנים בכמות המים, שנרשמה על ידי מד המים, ואגרת המים תשולם בידי כל צרכן כזה בהתאם לכך, ובלבד שלא יפחתו מהשיעורים המינימליים שנקבעו בתקנות.

(ו) משמש מד מים אחד נכס המוחזק בידי צרכנים אחדים, ונתגלתה נזילה ברשת הפרטית בחלק המוחזק בידי אחד או אחדים מהצרכנים, רשאי המנהל להעריך את כמות המים שנזלו, ואגרה בעד כמות מים זו תשולם בידי אותו צרכן או אותם צרכנים.

(ז) הורכבו מדי מים נפרדים לכל הצרכנים וכן מד מים כללי לכל הנכס, והיה הפרש ברישום ביניהם, יחולק ההפרש באופן שווה בין כל הצרכנים, זולת אם הגיעו כל הצרכנים להסכם בכתב עם המנהל על אופן חלוקה אחר.

(ח) מי שהשתמש במים בניגוד להוראות חוק עזר זה, בין אם הותקן מד מים ובין אם לאו, יישא בתשלום אגרת מים בעד שימוש במים לפי הכמות שקבע המנהל, לפי מיטב הערכתו, ובהתאם לשיעור הגבוה ביותר הקבוע בתקנות.

(ט) הותקן מד מים – תשולם אגרת מים במועדים שקבעה העיריה בהתאם לתקנות, לא הותקן מד מים – תשולם אגרת מים בתוך ארבעה עשר ימים מיום מסירת דרישה לכך מאת העיריה.

(י) בעד אספקת מים לצורך בניה, ישולם על חשבון האגרה, עם מתן היתר בניה, סכום שיקבע המנהל, בתוספת הפרשי הצמדה לפי שיעור עליית המדד, מן המדד שפורסם לאחרונה לפני יום דרישת התשלום עד המדד שפורסם לאחרונה לפני יום תשלום מלוא האגרה; מהאגרה המגיעה מהצרכן לפי הוראות סעיף זה יקוזז הסכום ששולם על חשבון האגרה לפי סעיף קטן זה.

7. (א) העיריה רשאית, באישור שר הפנים, להתקשר עם צרכן בחוזה מיוחד לאספקת מים ולקבוע בו תנאים.

אספקת מים לפי חוזה

(ב) היתה סתירה בין תנאי החוזה האמור ובין הוראות חוק עזר זה, יחולו תנאי החוזה.

8. אגרת מים ותשלומים אחרים ישולמו בתוך ארבעה עשר ימים מיום מסירת הדרישה לכך מאת העיריה.

מועד התשלום

9. נתעוררה שאלה בדבר סכום הוצאות המגיע לפי חוק עזר זה, יכריע בה המנהל ויאשר את החלטתו בכתב; אישור המנהל על גובה ההוצאות ישמש ראיה לכאורה לכך.

אישור סכום ההוצאות

10. (א) צרכן שלא סילק במועד הקבוע את הסכומים שהוא חייב בהם לפי חוק עזר זה, או שבזבז מים, השתמש בהם לרעה, זיהמם או פגע בהם בצורה אחרת, או שפגע במד מים או ביחידת הפלט החשמלי או בבקר החכם או בצנרת התקשורת, רשאי המנהל להתרות בו בכתב.

ניתוק החיבור

(ב) לא שעה הצרכן להתראה, רשאי המנהל, בתום 5 ימים מיום מסירת ההתראה, לנתק את החיבור בין אותו חלק של הרשת הפרטית אשר בהחזקתו של הצרכן ובין יתר חלקי הרשת הפרטית או מפעל המים, ולחייבו באגרת ניתוק כאמור בתוספת.

(ג) רשת פרטית שחוברה למפעל מים בניגוד לסעיף 2 או שחיבורה חודש בניגוד לסעיף 15, רשאי המנהל בכל עת לנתק את החיבור.

(ד) חיבור שנותק לפי סעיף קטן (ב) או (ג), לא יחודש אלא לאחר תשלום כל הסכומים המגיעים מהצרכן כאמור, או לאחר תיקון הדברים הטעונים תיקון, כדי למנוע פגיעה במים או במד מים כאמור, הכל לפי הענין; בעד חידוש חיבור שנותק לפי סעיף קטן (ב), תשולם אגרת חידוש חיבור בשיעור שנקבע בתוספת.

11. (א) בשעת חירום או במקרה של צורך דחוף בתיקונים במפעל המים או ברשת הפרטית, רשאי המנהל, במידת הצורך, לנתק, לעכב או להפסיק את אספקת המים, כולה או מקצתה.

הפסקת אספקת מים

(ב) השימוש בסמכויות לפי סעיף קטן (א) אינו פוטר צרכן מתשלום האגרות והתשלומים האחרים שהוא חייב בהם לפי חוק עזר זה.

(ג) חלפה הסיבה לניתוק, לעיכוב או להפסקת המים כאמור בסעיף קטן (א), יבצע המנהל מיד את חיבור הרשת הפרטית שנותקה, בלא תשלום.

12. (א) המנהל, או כל מי שהורשה על ידו, רשאי להיכנס לכל נכס בשעות 8.00 עד 17.00, ובשעת חירום בכל זמן סביר, כדי –

רשות כניסה

(1) להתקין, לבדוק, לתקן, לשנות, להחליף, למסור, למדוד מד מים, צינור, או אבזרים, או כיוצא בהם, או לעשות כל מעשה אחר שבנסיבות הענין נחוץ לעשותו כגון בדיקת המדים הממוחשבים, קריאות נתונים, בדיקת הבקר החכם ברשת הפרטית, התקשרות עם מרכז הבקשה וכדומה;

(2) לבדוק אם היה בזבוז, שימוש לרעה או זיהום או פגיעה אחרת במים או לברר את כמות המים שסופקה לצרכן;

(3) למסור כל חשבון או לגבות כל אגרה או תשלום אחר לפי חוק עזר זה;

(4) לנתק חיבור או לנתק, לעכב ולהפסיק אספקת המים לפי סעיפים 10 או 11;

(5) לבדוק אם קוימו הוראות חוק עזר זה;

(6) לעשות כל מעשה אחר שהוא רשאי לעשותו לפי חוק עזר זה.

(ב) לא יעכב אדם ולא יפריע למנהל או למי שהורשה על ידו, להשתמש בסמכויותיו לפי סעיף קטן (א).

13. (א) לא ייטול אדם מים ממפעל המים, לא יצרוך אותם, לא ישתמש בהם, ולא יטה אותם, אלא אם כן כל המים כאמור עברו דרך מד מים תקין ונמדדו על ידי מד מים.

שימוש במים

(ב) לא יבזבז אדם ולא יגרום או ירשה שאחר יבזבז מים שברשותו; לענין חוק עזר זה ייראה בזבוז מים גם שימוש באבזר שלא אושר או הותאם כדין או שימוש בו בדרך שלא אושרה כדין, וכן רישום צריכת מים במד מים, העולה על הכמות שאושרה לצרכן לפי כל דין.

(ג) לא ישתמש אדם במים ולא יגרום או ירשה שאחר ישתמש במים שברשותו, אלא לצורכי בית או למטרה אחרת שקבע המנהל.

(ד) לא ישתמש אדם במים לצורכי מיזוג אוויר, אלא לפי היתר מאת המנהל ובהתאם לתנאי ההיתר.

(ה) לא ירחץ אדם במפעל מים ולא יכבס בו, לא יכניס לתוכו ולא יגרום להכניס לתוכו בעל חיים או חפץ ולא יעשה בו כל מעשה העלול לגרום לזוהמה או להפרעה באספקת המים.

(ו) לא יחבר אדם מערכת מי שתיה למערכות מים דלוחים, מי שפכים, מי תעשיה כימית או כיוצא באלה.

(ז) לא ינצל אדם את לחץ המים לפעולות הרמה, ערבול, או כיוצא בזה, אלא ברשות המנהל.

(ח) לא ישתמש אדם במים לצורכי השקיה ולא יגרום ולא ירשה שאחר ישתמש במים שברשותו לצורכי השקיה, אלא בשעות שייקבעו על ידי המנהל בהודעה שתפורסם בתחום העיריה.

(ט) לא ישתמש אדם במים המיועדים להשקיה לצרכים אחרים.

(י) לא יפתח אדם ולא יסגור שלא כדין כל אבזר השייך למפעל המים.

(יא) לא יפתח אדם ברז שריפה, אלא לצורך כיבוי שריפה.

(יב) לא יפתח אדם, פרט לעובד עיריה במילוי תפקידו, ברז המיועד להשקיית נטיעות ציבוריות.

14. לא ימכור אדם מים ולא יעבירם לרשות אחר, פרט לאדם שנותקה, עוכבה, או הופסקה לו אספקת המים לפי סעיף 11, אלא לפי היתר בכתב מאת המנהל.

מכירת מים והעברתם

15. (א) חיבור של רשת פרטית שנותק לפי הוראות חוק עזר זה לא יחודש, אלא לפי היתר בכתב מאת המנהל.

חידוש חיבור שנותק

(ב) חיבור של רשת פרטית שחודש בלא היתר מאת המנהל כאמור בסעיף קטן (א), רואים אותו כמחודש על ידי הצרכן כל עוד לא הוכח ההיפך.

16. (א) לא יפתח אדם ולא יקיים בור שפכים, בור זבל או מקום מזוהם אחר, אלא במרחק סביר ממפעל המים.

שמירה מפני זיהום

(ב) לא יחבר אדם מערכת מי שתיה או מפעל מים למערכות של מים דלוחים, מי שפכים, מי קולחין, מי תעשיה או כיוצא באלה.

17. (א) ראש העיריה או מי שהוסמך על ידו, רשאי לחייב, בדרישה בכתב, כל צרכן או בעל רשת פרטית או בעל חלק ממנה, או כל בעל או מחזיק של נכס, בתוך זמן שנקבע בדרישה, לבדוק, להתקין, לשנות, לתקן, להפריד או להתקין מחדש רשת פרטית או לטפל בה בדרך אחרת, וכן לתקן או לסלק כל מפגע שעלול לפגוע באספקת מים סדירה.

דרישת תיקונים

(ב) מי שקיבל דרישה כאמור ימלא אחריה.

(ג) לא מילא מי שנדרש לכך אחר דרישת ראש העיריה או מי שהוסמך על ידו כאמור בסעיף קטן (א), רשאית העיריה לבצע את העבודה במקומו ולגבות ממנו את הוצאות הביצוע, בצירוף הוצאות מינהלה והוצאות כלליות בשיעור של 15% מסכום הוצאות הביצוע.

(ד) בלי לגרוע מן האמור בסעיף זה, רשאי המנהל לתקן או להחליף את מגוף השסתום, המחבר את הרשת הפרטית למפעל המים, וההוצאות בשל כך יחולו על בעל הנכס או הצרכן בהתאם לחשבון המנהל, אלא אם כן הצורך בתיקון או בהחלפה נגרם עקב רשלנות העיריה.

18. (א) לא יפגע אדם במפעל מים ולא יגרום לו נזק.

פגיעה במפעל מים

(ב) פגע אדם במפעל מים, יודיע על כך מיד למנהל.

(ג) פגע אדם במפעל מים, ישלם לעיריה:

(1) כל ההוצאות שהוציאה העיריה לתיקון הנזק;

(2) אגרת מים בעד כמות המים שאבדה כתוצאה מן הפגיעה, לפי הערכה שיקבע המנהל.

19. (א) המנהל רשאי, בדרישה בכתב, לחייב צרכן להתקין מיתקן לחיסכון במים בנכס המשמש אותו או המוחזק על ידו.

מיתקנים לחיסכון במים

(ב) בדרישה לפי סעיף קטן (א), רשאי המנהל לקבוע את סוגם ומספרם של המיתקנים לחסכון במים וכן את המקום, האופן והמועד להתקנתם.

(ג) צרכן שקיבל דרישה לפי סעיף קטן (א), ימלא אחריה.

20. מסירת הודעה, דרישה, חשבון או מסמך אחר לפי חוק עזר זה תהא כדין, אם נמסרו לידי האדם שאליו הם מכוונים, או נמסרו במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבוגרים, או לידי כל אדם בוגר העובד או המועסק שם, או נשלחו בדואר במכתב רשום הערוך אל אותו אדם לפי מענו במקום מגוריו או עסקיו הרגילים או הידועים לאחרונה; אם אי אפשר לקיים את המסירה כאמור, תהא המסירה כדין אם הוצגו במקום בולט באחד המקומות האמורים, או על הנכס שבו הם דנים או נתפרסמו בשני עיתונים הנפוצים בתחום העיריה, שאחד מהם לפחות הוא בשפה העברית.

מסירת הודעות

21. שיעורי האגרות שנקבעו בתוספת, יעודכנו ב-1 בכל חודש שלאחר פרסומו של חוק עזר זה (להלן – יום העדכון) לפי שיעור שינוי המדד שפורסם לאחרונה לפני יום העדכון, לעומת המדד שפורסם לאחרונה לפני יום העדכון שקדם לו.

הצמדה למדד

22. חוק עזר לבית שמש (אספקת מים), התשכ"ט-1969 – בטל.

ביטול

23. על אף האמור בסעיף 21, יעודכנו שיעורי האגרות שנקבעו בתוספת ב-1 בחודש שלאחר פרסום חוק עזר זה ברשומות (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת המדד שפורסם בחודש נובמבר 2001.

הוראת שעה

**תוספת**

שיעורי האגרה

בשקלים חדשים

1. א. אגרת חיבור רשת פרטית (סעיף 2(ג)(1)) 15% מאגרת הנחת צנרת

בהתאם לפרט 4

ב. אין באמור בפרט משנה א' כדי לפטור מאגרת חיבור רשת פרטית לפי פרט זה את מי שפטור מאגרת הנחת צנרת לפי פרט 4.

ג. אגרה בעד הרחבת חיבור, פירוק חיבור או התקנתו מחדש על פי דרישת הצרכן (סעיף 2(ג)(1)) –

עד 2" 126.00

מעל 2" לפי חשבון שיגיש המנהל

בתוספת 15% הוצאות תקורה

2. אגרה בעד היתר לשינויה או להסרתה של רשת פרטית (סעיף 3(ב)) 63.00

3. אגרת בדיקה של רשת פרטית (סעיף 3(ה)) 124.00

4. אגרת הנחת צנרת (סעיף 4)

א. בבנין מגורים –

לכל מ"ר קרקע כולל הקרקע שעליה עומד הבנין 8.00

לכל מ"ר בנין או תוספת בניה בכל קומותיו 49.50

ב. בבנין שאינו למגורים –

לכל מ"ר קרקע כולל הקרקע שעליה עומד הבנין 8.00

לכל מ"ר בנין או תוספת בניה בכל קומותיו 59.00

5. א. אגרת מד מים או מד מים מותאם לקריאה ממוחשבת לפי מחיר מד המים

(סעיף 5(ד)) לצרכן בתוספת חומרים,

והתקנה לפי חשבון שיגיש

המנהל, ובתוספת 15%

ב. אגרת חיבור יחידת מד מים לרשת תקשורת לקריאה ממוחשבת של מדי מים, כולל יחידת פלט, רכזת ויחידת קצה (סעיף 5(ד)) 395.00

6. אגרת בדיקת מד מים, כולל דמי פירוק הובלה והרחבה מחדש (סעיף 5(ו)) 101.00

7. אגרת ניתוק וחידוש חיבור (סעיף 10(ב) ו-(ד)) 103.50

כ"ב בשבט התשס"ב (4 בפברואר 2002) דניאל וקנין

ראש עיריית בית שמש

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ב מס' 649](http://www.nevo.co.il/Law_word/law07/mekomi-0649.pdf) מיום 21.3.2003 עמ' 186. [↑](#footnote-ref-1)