חוק עזר לבית שמש (העמדת רכב וחנייתו), תשס"ג-2002

רשויות ומשפט מנהלי – תעבורה – רכב – העמדת רכב וחנייתו

רשויות ומשפט מנהלי – רשויות מקומיות – חוקי עזר – העמדת רכב וחנייתו

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | סמכות להסדיר חניית רכב | [Go](#Seif2) | 2 |
| סעיף 3 | מקום חניה מוסדר | [Go](#Seif3) | 3 |
| סעיף 4 | איסור חניה | [Go](#Seif4) | 3 |
| סעיף 5 | גרירת רכב ונעילתו | [Go](#Seif5) | 4 |
| סעיף 6 | רכב שנתקלקל | [Go](#Seif6) | 5 |
| סעיף 7 | מוניות | [Go](#Seif7) | 5 |
| סעיף 8 | אוטובוסים | [Go](#Seif8) | 5 |
| סעיף 9 | תמרורים | [Go](#Seif9) | 5 |
| סעיף 10 | ריתוק רכב למקום חניה | [Go](#Seif10) | 6 |
| סעיף 11 | אגרת הסדר | [Go](#Seif11) | 6 |
| סעיף 12 | פטור מאגרת הסדר | [Go](#Seif12) | 6 |
| סעיף 13 | טיפול במכשיר במקום חניה מוסדר | [Go](#Seif13) | 7 |
| סעיף 14 | כרטיס חניה | [Go](#Seif15) | 7 |
| סעיף 15 | סמכויות מפקח | [Go](#Seif14) | 7 |

חוק עזר לבית שמש (העמדת רכב וחנייתו), תשס"ג-2002[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות, ולפי סעיף 77 לפקודת התעבורה, מתקינה מועצת עיריית בית שמש חוק עזר זה:

1. בחוק עזר זה –

הגדרות

"אזור" – אזור חניה שקבע ראש העיריה במפת אזורי חניה, המופקדת במשרד מזכיר העיריה והפתוחה לעיון הציבור בשעות העבודה הרגילות של העיריה;

"הודעת התעבורה" – הודעת התעבורה (קביעת תמרורים), התש"ל-1970;

"חניון פרטי" – מקום חניה המתנהל על ידי אדם, פרט למועצת העיריה, לשם הפקת רווחים;

"כביש" – כמשמעותו בתקנות התעבורה, התשכ"א-1961 (להלן – תקנות התעבורה);

"כביש חד-סטרי" – כמשמעותו בתקנות התעבורה;

"כרטיס חניה" – כרטיס המשמש לתשלום אגרת הסדר במקום חניה מוסדר, בין אם הוא עשוי מנייר, מקרטון, מפלסטיק או מכל חומר אחר, ובין אם הוא אלקטרוני או מכל סוג אחר;

"מדרכה" – כמשמעותה בתקנות התעבורה;

"מעבר חציה" – כמשמעותו בתקנות התעבורה;

"מפגש מסילת ברזל" – כמשמעותו בתקנות התעבורה;

"מפקח" – אדם שראש העיריה מינה בכתב להיות מפקח לענין חוק עזר זה;

"מקום חניה" – מקום שהותרה בו חניה לרכב לפי סעיף 2;

"מקום חניה מוסדר" – מקום חניה שנקבע כמקום חניה מוסדר לפי סעיף 3;

"עובר דרך" – כמשמעותו בתקנות התעבורה;

"עיריה" – עיריית בית שמש;

"צומת" – כמשמעותו בתקנות התעבורה;

"קו עצירה" – כמשמעותו בתקנות התעבורה;

"קצין משטרה" – כמשמעותו בתקנות התעבורה, לרבות אדם שקצין המשטרה העביר אליו את סמכויותיו לפי חוק עזר זה, כולן או מקצתן;

"ראש העיריה" – לרבות סמכותו כרשות התימרור המקומית לתחום השיפוט של העיריה, ולרבות אדם שראש העיריה העביר אליו את סמכויותיו לפי חוק עזר זה, כולן או מקצתן;

"רחוב" – לרבות חלק מרחוב;

"רכב" – למעט אופניים;

"רשות תימרור מקומית" – כמשמעותה בתקנות התעבורה;

"רשות תימרור מרכזית" – כמשמעותה בתקנות התעבורה;

"שביל" – כמשמעותה בתקנות התעבורה;

"שטח הפרדה" – כמשמעותה בתקנות התעבורה;

"תמרור" – כמשמעותו בתקנות התעבורה.

2. רשות התימרור המקומית רשאית לאחר התייעצות עם קצין משטרה, ובהסכמת רשות תימרור מרכזית, אם הסכמה כזו דרושה לפי תקנה 18 לתקנות התעבורה, לאסור, להגביל ולהסדיר את העמדתו של רכב או סוג מסוים של רכב, לייחד רחוב או מקום אחר כמקום חניה שבו מותרת החניה לרכב או לסוג מסוים של רכב וכן לקבוע את הימים והשעות והתקופות שבהם מותרת החניה ואת מספר כלי הרכב המותר להחנות באותו מקום בבת אחת.

סמכות להסדיר חניית רכב

3. (א) ראש העיריה רשאי לאחר התייעצות עם קצין משטרה, לקבוע מקום חניה כמקום חניה מוסדר ולהסדיר את החניה בו על ידי סדרן או באמצעות מכשירים מכניים או אלקטרוניים או באמצעות כרטיס חניה.

מקום חניה מוסדר

(ב) סודרה החניה על ידי סדרן, חייב אדם המעמיד רכב במקום החניה לציית להוראות הסדרן בכל ענין הקשור בחניה.

(ג) סודרה החניה באמצעות מכשירים מכניים או אלקטרוניים, חייב אדם המעמיד רכב במקום החניה להעמידו בתוך אחד מהשטחים המסומנים לשם כך והפנויים, מול המכשיר המסונף לאותו שטח, ולהפעיל את המכשיר בהתאם להוראות הכתובות בו.

(ד) סודרה החניה באמצעות כרטיסי חניה, חייב אדם המעמיד רכב במקום החניה –

(1) להעמידו בתוך אחד מהשטחים הפנויים, המסומנים בקווי צבע או באופן אחר – אם ישנם שטחים מסומנים;

(2) מיד עם החניית הרכב, להפעיל את כרטיס החניה או לתלוש או לנקב או לגלות או למחוק את חלקי כרטיס החניה שבהם מסומנים התאריך ומשך החניה, הכל בהתאם להוראות שעל גבי כרטיס החניה או המצורפות לו או למספר כרטיסי חניה;

(3) להצמיד את כרטיס החניה לחלון הדלת הקדמית של הרכב, בצד הקרוב למדרכה, מבפנים, באופן שסימון משך החניה והתאריך ייראו מבחוץ;

(4) לציית ולמלא אחר כל ההוראות המפורטות על גבי כרטיס החניה או המצורפות אליו, או על מספר כרטיסי חניה, ועל התמרור המוצב בשטח המיועד לחניה בכל הנוגע למקום החניה, זמני החניה המותרים, משך החניה, סימון כרטיס החניה וכל ענין אחר הקשור בהסדרת החניה.

(ה) הותקנו במקום חניה שלטים, סימנים וכיוצא באלה, חייב אדם המעמיד רכב באותו מקום להעמידו בתוך אחד מהשטחים המסומנים לשם כך בהתאם להוראות הכתובות בשלטים, בסימנים וכיוצא באלה.

4. (א) לא יעמיד אדם ולא יחנה, ולא ירשה לאחר להעמיד או להחנות, רכב ברחוב במקום שהחניה נאסרה בידי ראש העיריה לפי סעיף 2, והאיסור מסומן בהתאם להודעת התעבורה על ידי תמרור, אלא לזמן הדרוש להעלאת נוסעים או להורדתם, או לטעינה או לפריקה מיידית ובלתי פוסקת.

איסור חניה

(ב) לא יעמיד אדם ולא יחנה, ולא ירשה לאחר להעמיד או להחנות, רכב במקום חניה, אלא –

(1) אם הרכב שייך לסוגים שחנייתם שם הותרה על ידי ראש העיריה;

(2) בתוך אחד מהשטחים המסומנים בקווי צבע או באופן אחר – אם יש שטחים מסומנים כאלה;

(3) בזמן ובמשך התקופה שבהם הותרה החניה במקום;

(4) כשאין מקום החניה תפוס על ידי כלי רכב במספר שנקבע כמותר לחניה בבת אחת.

(ג) לא יעמיד אדם ולא יחנה ולא ירשה לאחר להעמיד או להחנות רכב על מדרכה, למעט על מדרכה שנקבעה כמקום חניה מוסדר לפי סעיף 3.

(ד) לא יעמיד אדם ולא יחנה ולא ירשה לאחר להעמיד או להחנות רכב ברחוב במקום שהחניה בו נאסרה, אף שלא בידי ראש העיריה, והאיסור מסומן בהתאם להודעת התעבורה.

(ה) לא יעמיד אדם ולא יחנה, ולא ירשה לאחר להעמיד או להחנות רכב, באופן –

(1) שיש בו כדי להפריע או לעכב את התנועה;

(2) שהוא מסתיר תמרור או חלק ממנו מעיני עוברי דרך.

(ו) לא יעמיד אדם ולא יחנה, ולא ירשה לאחר להעמיד או להחנות רכב, באחד המקומות המנויים להלן, אלא לשם מניעת תאונה או לשם מילוי אחר הוראה מהוראות חוק עזר זה או אחר תקנות התעבורה או אם סומן בתמרור אחרת, ואלה המקומות:

(1) בצד שמאל של הרחוב, אלא אם כן הכביש הוא חד-סטרי, או בניגוד לכיוון הנסיעה; לענין פסקה זו, לא יראו ככביש חד-סטרי כביש שהוא חלק מרחוב המחולק על ידי שטח הפרדה;

(2) על שביל אופניים מסומן בתמרור;

(3) בתוך צומת או בתחום שנים עשר מטרים ממנו, פרט לקטע שסומן על ידי ראש העיריה או רשות התימרור המרכזית, בתמרור או בסימון על אבני השפה, שמותר לחנות בו;

(4) במקום כניסה לשטח המיועד לכלי רכב, פרט להעלאת נוסעים והורדתם;

(5) בתחום שני מטרים מברז כיבוי (הידרנט) כאשר התחום מסומן בסימון על המדרכה או על שולי הכביש או על שניהם, כפי שקבעה רשות התימרור המרכזית;

(6) בתוך מעבר חציה או בתחום שנים עשר מטרים לפניו;

(7) בתחום שנים עשר מטרים לפני קו עצירה;

(8) בתחום עשרים מטרים מהפס הקרוב ביותר של מפגש מסילת ברזל, ובתחום עשרים מטרים אחרי המפגש;

(9) בכביש, לרבות שולי הרחוב, שבו קיים בכיוון הנסיעה נתיב אחד בלבד המסומן בקו הפרדה בלתי מרוסק;

(10) בצד רכב אחר העומד או חונה בצדו של הרחוב;

(11) על גשר או בתוך מנהרה;

(12) בתחום תחנת אוטובוסים המוגדרת על ידי סימון על פני כביש; ובאין סימון כאמור – בתוך עשרים מטרים לפני תמרור "תחנת אוטובוסים" ועשרים מטרים אחריו, בשני צדי הרחוב; ובלבד שמותר להעמיד או להחנות רכב בצד הרחוב שממול לסימון על פני הכביש או ממול לתמרור, אם רוחב הכביש באותו מקום הוא שנים עשר מטרים או יותר;

(13) בצד מעקה בטיחות להולכי רגל בשפת הכביש, אלא אם כן תמרור מורה אחרת;

(14) בתוך תחום תחנת מוניות המסומנת בתמרור שהוצב או סומן, פרט לעצירה לשם הורדת נוסעים;

(15) בשטח הפרדה;

(16) במקום שהכניסה אליו היא בניגוד לתמרור;

(17) ליד תמרור, המסמן תחנת הסעה לחיילים, אלא לשם העלאת חיילים והורדתם;

(18) ליד תמרור ג-43 המסמן מקום חניה לרכב של נכה משותק רגליים.

(ז) לא יעמיד אדם ולא יחנה, ולא ירשה לאחר להעמיד או להחנות אוטובוס מהיועד להסיע עשרים נוסעים או יותר ברחוב, אף במקום שבו מותר להעמיד רכב או להחנותו, אלא אם כן תמרור מורה אחרת.

5. (א) רכב העומד במקום שהעמדתו אסורה על פי חיקוק או בנסיבות שיש בהן כדי הפרת סדרי תנועה או בטיחותה, או שלדעת מפקח דרושה הרחקתו לשם הסדרת תנועה או לבטיחותה או לבטיחות הציבור, רשאי מפקח להורות למי שהרכב ברשותו אותה שעה להרחיקו או לגררו.

גרירת רכב ונעילתו

(ב) לא מילא מי שהרכב ברשותו אותה שעה אחר הוראת מפקח כאמור בסעיף קטן (א), או אחר הוראת שוטר לפי סעיף 70א(ב) לפקודת התעבורה, או אינו נמצא במקום, רשאי מפקח, בין בעצמו ובין על ידי מי שאישר אותו ראש מחלקת התנועה במשטרת ישראל (להלן – גורר מורשה), להרחיק את הרכב, לגררו ולאחסנו או לנעול את גלגליו או חלק מהם בנעלי חסימה המונעות את תנועת הרכב, ובלבד שינקוט באמצעי הזהירות הסבירים הדרושים כדי להבטיח את בטיחות הרכב.

(ג) בעד הרחקת רכב, גרירתו, אחסנתו או שחרורו מנעילה תשולם אגרה, או תשלום לגורר מורשה, כמפורט בתוספת השלישית; אגרות או תשלומים כאמור יהיו מוטלים על בעל הרכב הרשום ברישיון הרכב, זולת אם הוכיח שהרכב נלקח ממנו בלי ידיעתו ובלי הסכמתו; רכב שאגרות או תשלומים מוטלים על בעלו כאמור, לא יוחזר ולא ישוחרר מנעילתו, אלא אם כן שולמו האגרות או התשלומים.

(ד) רכב שננעל כאמור בסעיף קטן (ב) –

(1) ישוחרר מנעילתו לא יאוחר מתום 48 שעות לאחר שבעל הרכב ביקש את השחרור ושילם את האגרות או התשלומים החלים עליו; אולם אם לאחר 24 השעות הראשונות מתחיל יום מנוחה, פגרה או שבתון על פי חיקוק (להלן – יום מנוחה) – ישוחרר לפני כניסת יום המנוחה;

(2) ראש העיריה רשאי, מטעמים של ביטחון, בטיחות או סילוק מפגע, להורות על שחרורו של רכב מנעילתו גם אם לא נתקיימו התנאים האמורים בסעיף קטן זה.

(ה) ראש העיריה יקבע, באישור ראש מחלקת התנועה של משטרת ישראל, את הגוררים המורשים שיורשו לבצע את הגרירה או הנעילה כאמור בסעיף קטן (ב), וגורר מורשה כאמור יבצע את הגרירה, הנעילה או השחרור של הרכב, בהתאם להוראות ראש העיריה או המפקח שניתנו לפי חוק עזר זה.

(ו) ראש העיריה ימנה כמפקח לענין סעיף קטן (ב) רק מי שאושר לכך המפקח הכללי של משטרת ישראל או מי שהוא הסמיך.

(ז) לא יוציא אדם רכב ממקום אחסנתו ולא ישחררו מנעילתו לפני ששולמו האגרות או התשלומים כאמור בסעיף קטן (ג).

6. לא יעמיד אדם ולא ירשה לאחר להעמיד ברחוב רכב שנתקלקל קלקול המונע את המשך הנסיעה, אלא סמוך ככל האפשר לשפה הימנית של צד הרחוב המיועד לתנועת רכב, ואלא לשם תיקונים הכרחיים להמשך הנסיעה שיש לעשותם בו במקום או עד שיועבר הרכב למקום תיקונו, ובלבד שהרכב יתוקן או יועבר בלא דיחוי.

רכב שנתקלקל

7. (א) לא יחנה אדם, ולא ירשה לאחר להחנות מונית במקום חניה שנקבע כתחנת מוניות, אלא על פי היתר מאת ראש העיריה ובהתאם לתנאי ההיתר.

מוניות

(ב) הרוצה בהיתר יגיש בקשה לראש העיריה והוא רשאי לתתו או לסרב לתתו, לבטלו או להתלותו, וכן לקבוע בו תנאים, להוסיף עליהם, לגרוע מהם, לשנותם או לבטלם.

(ג) היתר כאמור יהיה ערוך בטופס שיקבע ראש העיריה בהסכמת המפקח על התעבורה.

(ד) היתר כאמור יפקע ביום 31 בדצמבר שלאחר נתינתו.

(ה) משהוחלט לתת היתר, ישלם המבקש לעיריה אגרה כאמור בתוספת השניה; ניתן ההיתר לאחר 30 ביוני, תשולם מחצית האגרה בלבד.

(ו) נהג מונית שלגביה ניתן היתר כאמור יחזיק את ההיתר במונית ויראהו לשוטר או למפקח לפי דרישתו.

(ז) לא יעמיד אדם ולא יחנה, ולא ירשה לאחר להעמיד או להחנות מונית ברחוב לזמן העולה על הזמן הדרוש להעלאת נוסעים או להורדתם, אלא באחד משני אלה:

(1) אם המונית מוזמנת על ידי נוסע ועומדת לרשותו, והעמדתה או החנייתה היא לשם המתנה לאותו נוסע;

(2) אם לא הוצעה הולכה במונית והיא מסומנת בשלט "לא פנוי".

8. (א) לא יעמיד אדם, ולא ירשה לאחר להעמיד אוטובוס ברחוב אלא במקום שנקבע כתחנת אוטובוסים והמסומן על ידי תמרור, בהתאם להודעת התעבורה, הנושא עליו את מספרו של קו האוטובוס או הודעה שהתחנה מיועדת להורדת נוסעים בלבד.

אוטובוסים

(ב) לא יעמיד אדם ולא ירשה לאחר להעמיד אוטובוס במקום כאמור בסעיף קטן (א) לזמן העולה על הזמן הדרוש כדי להוריד או להעלות נוסעים; הוראה זו אינה חלה לגבי תחנה סופית.

(ג) לא יחנה אדם ולא ירשה לאחר להחנות אוטובוס בתחנה סופית למעלה מהזמן הנקוב בתמרור או כל עוד היא תפוסה על ידי מספר האוטובוסים הנקוב בתמרור.

9. ראש העיריה יציין כל מקום חניה וכן כל איסור, הגבלה או הסדר שנקבעו לפי סעיף 2, על ידי תמרור מתאים שנקבע בהודעת התעבורה.

תמרורים

10. (א) ראש העיריה רשאי לציין על גבי תמרור, או מתחתיו, וזאת בהתאם להוראת תמרור א-44, את מספרי הרישוי וסימני הרישוי של כלי רכב המותרים לעמוד במקום חניה מסוים.

ריתוק רכב למקום חניה

(ב) ציין ראש העיריה כאמור בסעיף קטן (א), לא יעמיד אדם ולא יחנה ולא ירשה לאחר להעמיד או להחנות, באותו מקום חניה, רכב שמספר הרישוי וסימן הרישום שלו אינם מצוינים כאמור.

11. (א) לא יעמיד אדם ולא יחנה ולא ירשה לאחר להעמיד או להחנות רכב במקום חניה מוסדר, אלא אם כן שילם אגרת הסדר בהתאם לשיעורי האגרה הנקובים בתוספת השניה.

אגרת הסדר

(ב) (1) לא ישאיר אדם, ולא ירשה לאחר להשאיר, רכב במקום חניה המוסדר באמצעות מכשירים מכניים או אלקטרוניים, למעלה מזמן החניה ששולמה אגרת הסדר בעדו בהתאם להוראות שיצוינו על גבי המכשירים ובתוך התקופה המותרת לחניה באותו מקום, אלא אם שילם מראש אגרה נוספת בעד זמן החניה הנוסף בהתאם לשיעורי האגרה הנקובים בתוספת השניה;

(2) משך החניה במקום חניה המוסדר באמצעות מכשיר מכני או אלקטרוני יהיה בהתאם לאמור במכשיר ובתמרור המוצב במקום.

(ג) השאיר אדם רכב במקום חניה המוסדר על ידי סדרן למעלה מזמן החניה ששולמה אגרת הסדר בעדו, לא יוציאו משם אלא לאחר ששילם אגרה נוספת בעד זמן החניה הנוסף בהתאם לשיעורי האגרה הנקובים בתוספת השניה.

(ד) סודרה החניה באמצעות מכשירים מכניים או אלקטרוניים, תשולם האגרה בהתאם להוראות שיצוינו על גבי המכשירים.

(ה) סודרה החניה על ידי סדרן, תשלום האגרה לידי הסדרן תמורת תו או תווים או באופן אחר שייקבע על ידי ראש העיריה.

(ו) סודרה החניה באמצעות כרטיסי חניה, תשלום האגרה ברכישת כרטיס החניה והפעלתו והצגתו בהתאם לחוק עזר זה; אי הפעלה או אי הצגה של כרטיס החניה בהתאם להוראות חוק עזר זה, תהיה ראיה לכאורה על אי תשלום האגרה כאמור.

12. (א) נקבע אזור כמקום חניה מוסדר, יהיו רשאים מי שגרים באותו אזור להחנות את רכבם במקום שנקבע כמקום חניה מוסדר באזור מגוריהם, בלא תשלום אגרה ובלי להשתמש בכרטיסי חניה.

פטור מאגרת הסדר

(ב) חניה כאמור בסעיף קטן (א) מותרת רק לרכב הנושא תווית שאישר ראש העיריה ואשר עליה צוין מספר הרכב והאזור שבו מותרת החניה לבעל הרכב הגר באותו אזור (להלן – תווית).

(ג) מי שמתגורר באזור שנקבע כמקום חניה מוסדר, ואין לו מקום חניה פרטי בחצר ביתו, רשאי לקבל תווית, לאחר שהגיש לראש העיריה בקשה בנוסח שבתוספת הראשונה, ולאחר שהמציא רישיון רכב, תעודת זהות וכל מסמך אחר אשר יידרש להוכחת בעלותו על הרכב ומען מגוריו.

(ד) לענין סעיף זה –

(1) יראו אדם כאילו הוא בעלו של רכב, אם אין בשימושו הפרטי אלא אותו רכב בלבד, ואם הוכיח על ידי מסמכים מהימנים, לשביעות רצון ראש העיריה, כי הרכב הועמד לרשותו הבלעדית בידי מעבידו או בידי תאגיד שלפחות שליש השליטה בו בידו;

(2) "רכב" או מונית – כמשמעותם בפקודת התעבורה ובתקנות התעבורה, ובלבד שמשקלם הכולל המותר אינו עולה על 4,000 קילוגרם.

(ה) לאדם כאמור בסעיף קטן (ג) לא תינתן יותר מתווית לרכב אחד; ובשום מקרה לא תינתן יותר מתווית אחת לרכב אחד.

(ו) תוקף התווית לתקופה שנרשמה בה, ואם לא נרשמה בה תקופה – מיום הוצאתה ועד תום השנה שבה ניתנה; ראש העיריה רשאי להאריך את תקופת תוקפה של תווית שניתנה, לתקופה נוספת, בהודעה שתפורסם באחד העיתונים הנפוצים בתחום העיריה.

(ז) מי שקיבל תווית אינו רשאי להעבירה לאחר וזכות השימוש בה תפקע בהתקיים אחד מאלה:

(1) העברת התווית לאחר;

(2) מכירת הרכב;

(3) העתקת מקום מגורים;

(4) הנסיבות כמפורט בסעיף קטן (ד)(1) חדלו מלהתקיים;

(5) הוברר כי התווית ניתנה עקב מסירת פרטים כוזבים.

(ח) העביר בעל רכב שבידו תווית את בעלותו ברכב או העתיק מקום מגוריו, יודיע על כך לראש העיריה, בתוך 7 ימים מיום העברת הבעלות ברכב או העתקת מקום מגוריו, לפי הענין, וכן יחזיר את התווית לראש העיריה; הוברר כי אדם השיג תווית עקב מסירת פרטים כוזבים, עליו להחזירה מיד לראש העיריה.

(ט) התווית תודבק אל השמשה הקדמית של הרכב בצדה הימני בפינה עליונה.

(י) בלי לגרוע מהוראות כל דין אחר, המוסר פרטים כוזבים בעת הגשת הבקשה בהתאם לסעיף קטן (ג) או המשתמש או הנוהג בתווית שלא בהתאם לאמור בסעיפים (ז) עד (ט), עובר עבירה לפי חוק עזר זה.

13. לא יקלקל אדם מכשיר מכני או אלקטרוני שהועמד במקום חניה מוסדר ולא יטפל בו שלא בהתאם למטרתו.

טיפול במכשיר במקום חניה מוסדר

14. (א) לא ישתמש אדם בכרטיס חניה, אלא בהתאם להוראות חוק עזר זה ולהוראות המפורטות על גבי כרטיס החניה או המצורפות אליו או אל כמה כרטיסי חניה.

כרטיס חניה

(ב) לא ישתמש אדם בכרטיס חניה שלא הודפס או לא אושר כדין על ידי מועצת העיריה.

(ג) לא ישתמש אדם בכרטיס חניה ליותר מחניה אחת.

(ד) משך החניה באמצעות כרטיס החניה, יהיה בהתאם לאמור בכרטיס החניה ובתמרור המוצב במקום.

(ה) בכרטיס חניה שאינו כרטיס חניה אלקטרוני –

(1) לא ישתמש אדם ביותר מכרטיס חניה אחד בעד חניה אחת, ואולם אם זמן החניה שהותר במקום חניה עולה על שעה ואינו עולה על 8 שעות, רשאי אדם להשתמש בכמה כרטיסי חניה לזמן החניה, ובלבד שלא יחנה לזמן העולה על משך הזמן המותר לחניה באותו מקום ושסימנים שייעשו בכרטיס החניה יורו על משך חניה רצוף;

(2) לא יסמן אדם בכרטיס החניה, בעת החניית הרכב, וכל עוד נמשכת החניה, יותר מסימן אחד המורה את משך החניה.

15. (א) מפקח רשאי, בכל עת, להיכנס לכל מקום חניה מוסדר או חניון פרטי כדי לברר אם קוימו הוראות חוק עזר זה.

סמכויות מפקח

(ב) לא יפריע אדם למפקח ולא ימנע אותו מלהשתמש בסמכויותיו לפי סעיף קטן (א).

**תוספת ראשונה**

(סעיף 12(ג))

אני החתום מטה       מספר זהות       מען מגורי

בעל רכב מס'       מצהיר בזה כי הפרטים המפורטים בבקשה זאת נכונים.

אני מבקש להמציא לי תווית לפי סעיף 12 לחוק עזר לבית שמש (העמדת רכב וחנייתו), התשס"ג-2002, ומתחייב בזה להשתמש בתווית בהתאם להוראות חוק העזר האמור.

תאריך \_\_\_\_\_\_\_\_\_\_\_\_\_\_\_

חתימה

**תוספת שניה**

(סעיפים 7(ה), 11)

האגרה בשקלים חדשים

אגרת הסדר חניה –

1. אגרת הסדר חניה במקום חניה המוסדר באמצעות כרטיס חניה, לכל שעה או לחלק ממנה 4.2

2. אגרת הסדר חניה במקום חניה המוסדר באמצעות סדרן –

לשעתיים הראשונות או לחלק מהן 10

לכל שעה נוספת או לחלק ממנה 5

3. אגרת מקום חניה שנתית למוניות לכל מונית שחנייתה הורשתה בהיתר 80

**תוספת שלישית**

(סעיף 5(ג))

האגרה בשקלים חדשים

אגרה בעד גרירת רכב, החסנתו או שחרורו מנעילתו 250

ב' באייר התשס"ב (14 באפריל 2002) דניאל וקנין

ראש עיריית בית שמש

אני מסכים. אני מסכים.

אליהו ישי אפרים סנה

שר הפנים שר התחבורה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ג מס' 660](http://www.nevo.co.il/Law_word/law07/mekomi-0660.pdf) מיום 28.10.2002 עמ' 49. [↑](#footnote-ref-1)