חוק עזר לבית שמש (סלילת רחובות ותיעול צמוד), תשס"ז-2007

רשויות ומשפט מנהלי – רשויות מקומיות – חוקי עזר – סלילת רחובות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל סלילת רחובות | [Go](#Seif2) | 4 |
| סעיף 3 | היטל סלילת רחובות לנכס למגורים | [Go](#Seif3) | 4 |
| סעיף 3א | היטל סלילת רחובות לנכס אחר | [Go](#Seif17) | 5 |
| סעיף 3ב | היטל סלילת רחובות לנכס מעורב | [Go](#Seif18) | 5 |
| סעיף 4 | היטל בשל בניה חורגת | [Go](#Seif4) | 5 |
| סעיף 5 | פטור לאדמה חקלאית | [Go](#Seif5) | 6 |
| סעיף 6 | חיוב בהיטל בשל שטח המיועד להפקעה | [Go](#Seif6) | 6 |
| סעיף 7 | דרישה לתשלום ההיטל | [Go](#Seif7) | 6 |
| סעיף 8 | שערוך חיובים וחובות | [Go](#Seif8) | 6 |
| סעיף 9 | חיוב בעלים משותפים | [Go](#Seif9) | 6 |
| סעיף 10 | סלילת מדרכה בידי בעל נכס | [Go](#Seif10) | 6 |
| סעיף 11 | הטלת חיובים מכוח חוק עזר קודם | [Go](#Seif11) | 7 |
| סעיף 12 | מסירת הודעות | [Go](#Seif12) | 7 |
| סעיף 13 | הצמדה למדד | [Go](#Seif13) | 7 |
| סעיף 14 | מגבלת גבייה | [Go](#Seif14) | 7 |
| סעיף 15 | ביטול | [Go](#Seif15) | 7 |
| סעיף 16 | הוראת שעה | [Go](#Seif16) | 7 |
|  | תוספת ראשונה | [Go](#med0) | 7 |
|  | תוספת שניה | [Go](#med1) | 8 |

חוק עזר לבית שמש (סלילת רחובות ותיעול צמוד), תשס"ז-2007[[1]](#footnote-1)\*

תיקון תשפ"א-2021

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית בית שמש חוק עזר זה:

1. בחוק עזר זה –

הגדרות

"אדמה חקלאית" – קרקע שאין עליה בנין, שייעודה הוא לחקלאות על פי תכנית, שאין משתמשים בה בפועל למטרה אחרת ושלא ניתן לגביה היתר לשימוש למטרה אחרת;

"אישור בקשה להיתר בניה" – אישור בקשה למתן היתר בניה בידי מוסד התכנון המוסמך לפי חוק התכנון ובניה;

"בניה חדשה" – הקמת בנין חדש בנכס או תוספת לבנין קיים הניצב בנכס;

"בניה חורגת" – בניה חדשה שנבנתה בלא היתר בניה או בסטיה מהיתר;

"בנין" – מבנה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר לו חיבור של קבע;

"בעל נכס" –

(1) בנכסים שאינם מקרקעי ציבור כהגדרתם בסעיף 107 לחוק המקרקעין, התשכ"ט-1969 (להלן – חוק המקרקעין) – הבעל הרשום של הנכס, ובהעדר רישום – בעל הנכס מכוח הסכם או מסמך מחייב אחר, ובהעדרו – מי שזכאי כדין להירשם כבעל הנכס, ובהעדרו – מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, ובהעדר חוכר לדורות – מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות, ובהעדר חוכר או בר-רשות כאמור – בעלו של הנכס;

"דמי השתתפות" – דמי השתתפות לפי חוק עזר קודם;

"דמי פיתוח" – דמי פיתוח ששולמו למינהל מקרקעי ישראל או למי מטעמו בעד סלילת רחובות, ולרבות דמי פיתוח ששולמו לצד תשלום נוסף בעד סלילת רחובות ששולם לעיריה במסגרת הסדר מימוני שנקשר בין העיריה למינהל מקרקעי ישראל או מי מטעמו;

"היטל" או "היטל סלילת רחובות" – היטל סלילת כביש, היטל סלילת מדרכה, או היטל סלילת רחוב משולב, לפי הענין, לרבות תיעול צמוד;

תיקון תשפ"א-2021

"היטל קודם" – היטל סלילת רחובות לפי חוק עזר קודם;

"היתר בניה", "סטיה מהיתר", "שימוש חורג" – כמשמעותם בחוק התכנון והבניה;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"חוק התכנון והבניה" – חוק התכנון והבניה, התשכ"ה-1965;

"חוק עזר קודם" –

(1) לענין היטל סלילת רחובות – חוק עזר לבית שמש (סלילת רחובות), התשמ"ו-1986;

(2) לענין דמי השתתפות – חוק עזר לבית שמש (סלילת רחובות), התשט"ו-1955;

"יציע", "עליית גג" – כהגדרתם בפרט 1.00.1 לתוספת השלישית של תקנות התכנון והבניה (בקשה להיתר, תנאיו ואגרות), התש"ל-1970 (להלן – תקנות היתר בניה);

"כביש" – רחוב או חלק מרחוב המיועד למעבר כלי רכב או לחנייתם;

"מדרכה" – חלק מרחוב המיועד למעבר הולכי רגל, לרבות אבני שפה, קיר משען, מדרגות וקירות תומכים;

"מרפסת" – חלק חיצון של בנין אשר –

(1) רצפתו קשורה לרצפת פנים הבנין ודלת מעבר ביניהם;

(2) לא יותר משלושת רבעי היקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;

"מרתף" – חלק מבנין שהחלל שבין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.50 מטר ממישור הקיר החיצון שלו; לענין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין כל שני תפרי ההתפשטות האמורים או במרכז שבין תפר התפשטות הסמוך לקצה הבנין ובין קצה הבנין;

"המהנדס" – מהנדס העיריה או מי מטעמו;

"נכס" – כמשמעותו בסעיף 269 לפקודה, לרבות דרכי מעבר שאינן ציבוריות;

"נכס גובל" – נכס הגובל ברחוב או בקטע מרחוב, בין אם יש גישה לנכס מאותו רחוב ובין אם אין גישה כאמור, ובכלל זה נכס שיש אליו גישה מאותו רחוב או קטע רחוב דרך נכס אחר או דרך מדרכה, לרבות נכס, שבינו ובין אותו רחוב או קטע רחוב, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, ולרבות נכס שבינו לבין הרחוב הנסלל מפריד נכס אחר, ובלבד שקיימת גישה מאותו הרחוב לנכס האמור שלא דרך רחוב אחר;

"נכס למגורים" – נכס המיועד או המשמש בפועל למגורים וכל נכס שאינו נכס אחר;

תיקון תשפ"א-2021

"נכס מעורב" – נכס המיועד או המשמש הן למגורים והן לתכלית שאינה מגורים;

תיקון תשפ"א-2021

"נפח בניין" – הסכום במ"ק של שטחי כל הקומות בבניין, המוכפלים כל אחד מהם בגובהה של אותה הקומה הנמדד במטר אורך, לפי כללי המדידה שנקבעו בפרט 1.00.5 לתוספת השלישית של תקנות היתר בנייה, ולרבות נפח של בניין או תוספת לבניין העתידים להיבנות, שאושרה לגביהם בקשה להיתר בנייה – לפי הבקשה שאושרה;

תיקון תשפ"א-2021

"סוג רחוב" – כביש, מדרכה או רחוב משולב;

"סלילת רחוב" – סלילת כביש ומדרכה, או סלילתם של כביש בלבד או מדרכה בלבד או רחוב משולב, או הרחבתם, לרבות עשיית עבודות ומטלות הדרושות לסלילה או הקשורות בה, כולן או חלקן, ובכלל זה תכנון, פיקוח, ביצוע הסלילה, התקנת מערכות נלוות כדוגמת תאורה וכל עבודה אחרת הכרוכה בסלילה או הקשורה בה וכן תיעול צמוד;

תיקון תשפ"א-2021

"העיריה" – עיריית בית שמש;

"קומה" – חלל המשתרע בין שתי רצפות סמוכות הנמצאות זו מעל זו, על פי גובהו המזערי של אותו חלל, כקבוע בפרט 2.03 לתוספת השניה של תקנות היתר בניה, ככל שנקבע כזה, ולרבות מרתפים, מרפסות מקורות ופתוחות, חדרי מדרגות, מעברים, גבליות, יציעים, חדרי מעליות, עליות גג וכל שטח אחר בקומה;

"ראש העיריה" – לרבות עובד העיריה שראש העיריה הסמיכו בכתב לענין חוק עזר זה לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975;

"רחוב" – שטח המיועד על פי תכנית לדרך, כהגדרתה בחוק התכנון והבניה;

"רחוב גובל" – רחוב הגובל בנכס או בחלק מהנכס, בין אם יש גישה לנכס מאותו רחוב ובין אם אין גישה כאמור, ובכלל זה רחוב שיש דרכו גישה לאותו נכס או לחלק ממנו דרך נכס אחר או דרך מדרכה, לרבות רחוב, שבינו ובין אותו נכס, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, ולרבות רחוב שבינו לבין הנכס מפקיד נכס אחר, ובלבד שקיימת גישה לאותו נכס מהרחוב האמור שלא דרך רחוב אחר;

"רחוב משולב" – רחוב המשמש למעבר הולכי רגל ולמעבר כלי רכב גם יחד, בין אם מדובר ברחוב העשוי מחומר אחד ובין מכמה חומרים, בין במפלס אחד ובין בכמה מפלסים;

"שטח בנין" – הסכום במ"ר של שטחי כל הקומות בבנין לרבות –

(1) שטחה של בניה חורגת;

(2) שטחו של בנין או שטחה של תוספת לבנין העתידים להיבנות שאושרה לגביהם בקשה להיתר בניה – לפי השטח שאושר;

"שטח המיועד להפקעה" – שטח המיועד לצורכי ציבור לפי תכנית שבתוקף ואשר הוועדה המקומית לתכנון ולבניה הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943;

"שטח המיועד לצורכי ציבור" – שטח קרקע או שטח בנין המיועד בתכנית לצורכי ציבור;

"שטח קומה" – הסכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע שבנכס, לרבות קרקע שעליה ניצב בנין;

"תיעול צמוד" – עבודות הנעשות בד בבד עם סלילת כביש ומדרכה או בד בבד עם סלילתם של כביש בלבד או רחוב משולב או הרחבתם, הדרושות לשם תיעול או שקשורות בו;

תיקון תשפ"א-2021

"תכנית" – כהגדרתה בחוק התכנון והבניה;

"תעודת העברה לרשם המקרקעין" – כאמור בסעיף 324 לפקודה;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;

"תעריפי ההיטל שבתוקף" – תעריפי ההיטל שבתוספת הראשונה לפי שיעורם המעודכן ביום התשלום לקופת העיריה.

2. (א) היטל סלילת רחובות נועד לכיסוי הוצאות העיריה בשל סלילת רחובות בתחומה, בלא זיקה לעלות ביצוע עבודות סלילת רחוב הגובל בנכס נושא החיוב.

היטל סלילת רחובות

(ב) היטל סלילת רחובות יוטל על בעל הנכס בהתקיים אחד מאלה:

(1) תחילת סלילת סוג רחוב הגובל בנכס; לענין זה, "תחילת סלילה" – גמר תכניות לביצוע סלילה של הרחוב הגובל וכן אישור של העיריה, לפי הנוסח של טופס 1 שבתוספת השניה, ולפיו בכוונתה לצאת למכרז לביצוע עבודות סלילת הרחוב הגובל או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(2) אישור בקשה להיתר בניה; לא היה רחוב הגובל בנכס, בעת אישור הבקשה להיתר בניה כאמור, תאשר העיריה, לפי הנוסח של טופס 2 שבתוספת השניה, כי הליך תכנון הסלילה של הרחוב הגובל בנכס מצוי בעיצומו ותחילת סלילת הרחוב צפויה בתוך 12 חודשים ממועד מתן האישור;

(3) בניה חורגת בנכס.

(ג) היטל שעילתו אישור בקשה להיתר בניה בעבור בניה חדשה או בניה חורגת, ישולם גם אם הרחוב הגובל בנכס נסלל לפני תחילתו של חוק עזר זה.

3. (א) היטל סלילת רחובות לנכס למגורים יחושב לפי שטח הקרקע ושטח הבנין שבנכס וסכומו יהיה הסכום המתקבל ממכפלת שטח הקרקע ושטח הבנין בנכס בתעריפי ההיטל המעודכנים.

היטל סלילת רחובות לנכס למגורים

תיקון תשפ"א-2021

(ב) היטל שעילתו היא לפי סעיפים 2(ב)(1), 2(ב)(3) ו-5(ב)(1) ו-(3), ישולם לפי תעריפי ההיטל המעודכנים; היטל שעילתו היא לפי סעיפים 2(ב)(2) ו-5(ב)(2) ישולם לפי תעריפי ההיטל שבתוקף בעת מתן ההיתר.

(ג) שולמו בעד נכס –

(1) בקשר עם סלילת רחוב גובל, דמי פיתוח, היטל קודם או היטל סלילת רחובות (להלן – חיוב ראשון), לא ייכללו שטח הקרקע ושטח הבנין בנכס, בעת הטלתו של החיוב הראשון, במנין השטחים לפי סעיף קטן (א), לצורך חישוב ההיטל לפי חוק עזר זה;

(2) דמי השתתפות, בשל סלילת רחוב גובל, לא ייכללו שטח הקרקע ושטח הבנין בנכס, בעת תחילתו של חוק עזר זה, במנין השטחים לפי סעיף קטן (א), לצורך חישוב היטל סלילת רחובות; לענין סעיף זה, "שטח בנין" – למעט בניה חורגת.

(ד) שולמו בעד נכס חיוב ראשון או דמי השתתפות, יחויב בעל הנכס פעם נוספת בתשלום היטל סלילת רחובות, בעד בניה חודשה שאושרה לאחר ששולמו החיוב הראשון או דמי ההשתתפות.

(ה) אושרה בניה חדשה תחת בנין שנהרס ושולמו בעדו חיוב ראשון או דמי השתתפות, יחושב ההיטל בשל הבניה החדשה על בסיס שטחה בניכוי שטח הבנין שנהרס כאמור.

(ו) נוכחה העיריה לדעת, לאחר גמר בנייתו של בנין, כי שטחו הבנוי בפועל אינו זהה לשטח הבנין כפי שצוין בתכניות הבניה שעל פיהן שולם ההיטל, תשיב לבעל הנכס או תגבה ממנו, לפי הענין, את סכום ההפרש הנובע מפעם השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

3א. (א) היטל סלילת רחובות לנכס אחר יחושב לפי שטח הקרקע ונפח הבניין שבנכס, וסכומו יהיה הסכום המתקבל ממכפלת שטח הקרקע ונפח הבניין בנכס, בשיעור תעריפי ההיטל המעודכנים.

היטל סלילת רחובות לנכס אחר

תיקון תשפ"א-2021

(ב) הוראות סעיף 3(ב) עד (ו) יחולו בשינויים המחויבים ולפי העניין גם על היטל סלילת רחובות לנכס אחר.

3ב. היטל סלילת רחובות לנכס מעורב יחושב וייקבע בהתאם לכללים האלה:

היטל סלילת רחובות לנכס מעורב

תיקון תשפ"א-2021

(1) בשל חלק הנכס המיועד למגורים, יחושב וייקבע סכום ההיטל כהיטל סלילת רחובות לנכס למגורים לפי סעיף 3 לחוק עזר זה;

(2) בשל חלק הנכס המיועד לתכלית שאינה למגורים, יחושב וייקבע סכום ההיטל כהיטל סלילת רחובות לנכס אחר לפי סעיף 3א.

4. (א) בעל נכס חייב בתשלום היטל סלילת רחובות בשל בניה חורגת שנבנתה בנכס, בין שנבנתה טרם תחילתו של חוק עזר זה ובין לאחריה.

היטל בשל בניה חורגת

(ב) לענין סעיף קטן (א) יראו את יום תחילתו של חוק עזר זה, או את מועד תחילת הבניה החורגת כפי שייקבע בידי המהנדס, או את יום תחילת ביצוע עבודות הסלילה, לפי המועד המאוחר שבהם, כמועד שבו התגבש החיוב בהיטל סלילת הרחובות (להלן – מועד התגבשות החיוב).

(ג) לצורך תשלום ההיטל לפי סעיף זה, תמסור העיריה לחייב דרישת תשלום.

(ד) סכום ההיטל בשל הבניה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים, בתוספת תשלומי פיגורים החל מהמועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבניה החורגת;

לענין זה, "הועלו תעריפי ההיטל" – העלאת תעריפים באמצעות תיקונו של חוק העזר.

(ה) שולם ההיטל ונהרס בנין המהווה בניה חורגת בתוך 5 שנים מיום תחילת הבניה, תשיב העיריה לבעל הנכס את ההיטל ששילם בשל הבניה החורגת, בניכוי 20% משיעור ההיטל בשל כל שנה או חלק ממנה, בצירוף הפרשי הצמדה מיום התשלום ועד יום ההשבה.

5. (א) לא יוטל היטל על אדמה חקלאית.

פטור לאדמה חקלאית

(ב) חדל נכס מלהיות אדמה חקלאית –

(1) מששונה ייעודו בתכנית, חייב בעליו בהיטל סלילה לפי הוראות חוק עזר זה;

(2) משניתן לגביו היתר לשימוש חורג, חייב בעליו בהיטל סלילה לפי הוראות חוק עזר זה וההיטל ישולם כנגד מתן ההיתר;

(3) בלי שניתן לגביו היתר כאמור בפסקה (2), יחולו הוראות סעיף 4 בשינויים המחויבים לפי הענין.

(ג) ניתן היתר לשימוש חורג בעבור אדמה חקלאית, יחויבו הבעלים בהיטל סלילת רחובות בשיעור של 10% משיעורו המלא של ההיטל לכל שנה מהשנים הכלולות בתקופת ההיתר.

6. (א) לא יוטל חיוב בהיטל סלילת רחובות בשל שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל בעבור נכס, ובמהלך 5 השנים שממועד תשלום ההיטל הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות (רכישה לצרכי ציבור), 1943, תשיב העיריה לבעל הנכס את ההיטל ששילם, בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

7. (א) לצורך תשלום ההיטל, תמסור העיריה לחייב דרישת תשלום שבה יפורטו הסעיף בחוק העזר שמכוחו הוטל ההיטל, סכום ההיטל, המועד לתשלומו, שטח הנכס, תעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר בעת התגבשות עילת החיוב כאמור בסעיפים 2(ב), 4 ו-5.

(ג) לא נמסרה מסיבה כלשהי דרישת התשלום באחד מהמועדים הנזכרים בסעיף קטן (ב) (להלן – מועד החיוב המקורי), רשאית העיריה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה במינהל מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ד) אין בפגם שנפל בדרישת תשלום, כדי לגרוע מחובת בעל נכס לשלם היטל סלילת רחובות.

(ה) דרישת תשלום שנמסרה לפי –

(1) סעיפים 2(ב)(1) ו-(3), 4 או 5(ב)(1) ו-(3) תיפרע בתוך 30 ימים מיום מסירתה לבעל הנכס;

(2) סעיפים 2(ב)(2), 5(ב)(2) או 7(ג), תיפרע בתוך 7 ימים ממסירתה לבעל הנכס, ובכל מקרה עובר למתן ההיתר, התעודה או האישור המבוקשים וכתנאי להוצאתם.

8. (א) לא שולם במועדו היטל סלילת רחובות שנמסרה לגביו דרישת תשלום לפי סעיפים 2(ב)(1), 4 או 5(ג) ייווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.

שערוך חיובים וחובות

(ב) לא שולם במועדו היטל סלילת רחובות שנמסרה לגביו דרישת תשלום לפי סעיפים 2(ב)(2), 5(ב) או 7(ג) תפקע דרישת התשלום; כל דרישת תשלום חדשה שתימסר בטרם הוצאו ההיתר, התעודה או האישור, לפי הענין, תהיה בהתאם לתעריפי ההיטל המעודכנים ותעמוד בתוקפה ל-7 ימים ממסירתה לבעל הנכס.

9. היה נכס גובל בבעלות משותפת, תחול חובת ההיטל על כל אחד מהבעלים המשותפים של הנכס לפי חלקם היחסי בבעלות בנכס.

חיוב בעלים משותפים

10. (א) ראש העיריה רשאי, בהודעה בכתב, לדרוש מבעל נכס גובל, או להתיר לו לבקשתו, לסלול סלילה ראשונה של מדרכה הגובלת בנכסו; ההודעה תפרט את התנאים ואת אופן ביצוע הסלילה וכן את משך הזמן שבו יש לסיימה.

סלילת מדרכה בידי בעל נכס

(ב) סלילה לפי היתר או דרישה כאמור בסעיף קטן (א), תתבצע בהתאם לתנאים שפורטו בהודעה, לפי תכנית ביצוע ומפרטים שאושרו בידי המהנדס, וכן על פי אומדן תקציבי שאישרו המהנדס וגזבר העיריה.

(ג) סלל אדם מדרכה שלא בהתאם לאמור בסעיפים קטנים (א) ו-(ב), רשאית העיריה לסלול בעצמה את המדרכה מחדש או לתקנה, ולגבות מאותו אדם את ההוצאות שהוציאה לשינוי המדרכה או להריסתה לסלילתה מחדש.

(ד) סלל בעל נכס גובל מדרכה, כאמור בסעיף קטן (ב), ינוכו הוצאות הסלילה שהוציא בעל הנכס, מסכום ההיטל שהוא חייב בו לפי הוראות חוק עזר זה; סכום הוצאות הסלילה ייקבע בידי המהנדס.

11. (א) היתה העיריה מוסמכת לחייב בעל נכס בתשלום היטל קודם או דמי השתתפות על פי חוק עזר קודם (להלן – החיוב הקודם) וזה לא נדרש על ידה, ישלם בעל הנכס לעיריה, לפי דרישתה, את ההיטל הקודם או את דמי ההשתתפות, וזאת בהתאם להוראות חוק העזר הקודם שמכוחו היתה מוסמכת העיריה להטילם, ובכפוף להוראות סעיפים קטנים (ב) או (ג).

הטלת חיובים מכוח חוק עזר קודם

(ב) סכום דמי ההשתתפות שישלם בעל נכס כאמור בסעיף קטן (א), יעמוד על סכומו המשוערך במועד התשלום בפועל; לענין זה, "סכום משוערך" – סכומם הנומינלי של דמי ההשתתפות במועד שבו אמורים היו להיות מוטלים לפי חוק עזר קודם, בתוספת הפרשי הצמדה מאותו מועד עד למועד התשלום בפועל; ובהעדר אפשרות להתחקות אחר הסכום הנומינלי של עלות סלילת הרחוב במועד שבו אמורים היו להיות מוטלים דמי ההשתתפות, המשמש בסיס לחישוב כאמור, ייקבע סכום עלותה של עבודת סלילת הרחוב על פי מחירי העלות במועד הטלת החיוב.

(ג) סכום ההיטל הקודם שישלם בעל נכס גובל, כאמור בסעיף קטן (א), ייקבע לפי תעריפי ההיטל הקודם; לענין זה, "תעריפי ההיטל הקודם" – התעריפים שהיו תקפים בעת תחילת עבודות הסלילה בתוספת הפרשי הצמדה מאותו מועד עד למועד התשלום בפועל.

(ד) הוראת סעיף קטן (א) תחול ביחס לשטח הקרקע ושטח הבנין כפי שהיו במועד היווצרותו של החיוב הקודם; אין בתשלום היטל קודם או דמי השתתפות כאמור בסעיף קטן (א), כדי לגרוע מחובתו של בעל נכס לשלםל היטל בעבור בניה חדשה שנבנתה בנכס או שנתבקשה בנייתה לאחר מועד היווצרות החיוב הקודם, בהתאם לקבוע בחוק עזר זה.

12. מסירת דרישת תשלום לפי חוק עזר זה תהיה בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם, או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהא המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעות

13. שיעורי ההיטל שנקבעו בחוק עזר זה, יעודכנו החל ממועד פרסומו של חוק עזר זה, ב-16 בכל חודש (להלן – יום העדכון), לפי שיעור שינוי המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הצמדה למדד

14. מיום י"ב בטבת התשפ"ו (1 בינואר 2026) הטלת היטל לפי חוק עזר זה טעונה אישור של מליאת המועצה ושר הפנים או מי מטעמו.

מגבלת גבייה

תיקון תשע"ה-2015

תיקון תשפ"א-2021

15. חוק עזר לבית שמש (סלילת רחובות), התשמ"ז-1986 – בטל.

ביטול

16. על אף האמור בסעיף 13, יעודכנו תעריפי ההיטל שבתוספת הראשונה במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש יולי 2004.

הוראת שעה

תוספת ראשונה

תיקון תשפ"א-2021

(סעיפים 3 עד 8)

שיעורי ההיטל

בשקלים חדשים

1. היטל סלילת כביש –

(א) קרקע, לכל מ"ר משטח הקרקע 59.44

(ב) בניין –

(1) בעד נכס למגורים, לכל מ"ר משטח הבניין 178.33

(2) בעד נכס אחר, לכל מ"ר מנפח הבניין 39.63

2. היטל סלילת מדרכה –

(א) קרקע, לכל מ"ר משטח הקרקע 24.01

(ב) בניין –

(1) בעד נכס למגורים, לכל מ"ר משטח הבניין 72.03

(2) בעד נכס אחר, לכל מ"ק מנפח הבניין 16.01

3. היטל סלילת רחוב משולב –

(א) קרקע, לכל מ"ר משטח הקרקע 83.45

(ב) בניין –

(1) בעד נכס למגורים, לכל מ"ר משטח הבניין 250.36

(2) בעד נכס אחר, לכל מ"ק מנפח הבניין 55.64

תוספת שניה

(סעיף 2(ב)(1) ו-(2))

טופס 1

**לכל מאן דבעי**

הח"מ, מהנדס עיריית בית שמש, מאשר בזה כי התכניות לביצוע עבודות סלילת רחוב/ות       מצויות בשלבי גמר, וכי בכוונת העיריה  לצאת למכרז לביצוע עבודות הסלילה האמורות /  להתקשר כדין בדרך של       לביצוע עבודות הסלילה האמורות (מחק את המיותר) וזאת לא יאוחר מיום      .

\_\_\_\_\_\_\_\_\_\_\_\_\_\_\_\_

מהנדס עיריית בית שמש

טופס 2

**לכל מאן דבעי**

הח"מ, מהנדס עיריית בית שמש, מאשר בזאת כי הליך תכנון סלילת רחוב/ות       מצוי בעיצומו, וכי תחילת הסלילה צפויה להתקיים לא יאוחר מיום      .

\_\_\_\_\_\_\_\_\_\_\_\_\_\_\_\_

מהנדס עיריית בית שמש

ה' בשבט התשס"ז (24 בינואר 2007) דניאל ועקנין

ראש עיריית בית שמש

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ז מס' 703](http://www.nevo.co.il/Law_word/law07/mekomi-0703.pdf) מיום 10.5.2007 עמ' 291.

   תוקן [ק"ת חש"ם תשע"ה מס' 828](http://www.nevo.co.il/Law_word/law07/mekomi-0828.pdf) מיום 8.7.2015 עמ' 358 – תיקון תשע"ה-2015; ר' סעיף 3 לענין הוראת שעה.

   3. על אף האמור בסעיף 13 לחוק העזר העיקרי יעודכנו שיעורי ההיטל שנקבעו בחוק עזר זה במועד פרסומו של חוק עזר זה ברשומות (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת המדד שפורסם בחודש ינואר 2011.

   [ק"ת חש"ם תשפ"א מס' 1107](http://www.nevo.co.il/Law_word/law07/mekomi-1107.pdf) מיום 31.5.2021 עמ' 752 – תיקון תשפ"א-2021; ר' סעיף 7 לענין הוראת שעה.

   7. על אף האמור בסעיף 13 לחוק העזר העיקרי, יעודכנו שיעורי ההיטל שנקבעו בחוק עזר זה במועד פרסומו של חוק עזר זה (להלן – יום העדכון הראשון) לפי שיעור שינוי המדד שפורסם לאחרונה לפני יום העדכון הראשון לעומת המדד שפורסם בחודש דצמבר 2019. [↑](#footnote-ref-1)