חוק עזר לבית שמש (תיעול), תשס"ז-2007

רשויות ומשפט מנהלי – רשויות מקומיות – חוקי עזר – תיעול

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל תיעול | [Go](#Seif10) | 4 |
| סעיף 3 | היטל תיעול לנכס למגורים | [Go](#Seif2) | 4 |
| סעיף 3א | היטל תיעול לנכס אחר | [Go](#Seif16) | 4 |
| סעיף 3ב | היטל תיעול לנכס מעורב | [Go](#Seif17) | 4 |
| סעיף 4 | היטל בשל בניה חורגת | [Go](#Seif9) | 5 |
| סעיף 5 | פטור לאדמה חקלאית | [Go](#Seif3) | 5 |
| סעיף 6 | חיוב בהיטל בשל שטח המיועד להפקעה | [Go](#Seif4) | 5 |
| סעיף 7 | דרישה לתשלום ההיטל | [Go](#Seif5) | 5 |
| סעיף 8 | שערוך חיובים וחובות | [Go](#Seif6) | 6 |
| סעיף 9 | טיפול בתעלה | [Go](#Seif7) | 6 |
| סעיף 10 | התקנת תעלה בידי בעל נכס | [Go](#Seif8) | 6 |
| סעיף 11 | חיוב בעלים משותפים | [Go](#Seif11) | 6 |
| סעיף 12 | מסירת הודעות | [Go](#Seif12) | 7 |
| סעיף 13 | הצמדה למדד | [Go](#Seif13) | 7 |
| סעיף 14 | מגבלת גבייה | [Go](#Seif14) | 7 |
| סעיף 15 | הוראת שעה | [Go](#Seif15) | 7 |
|  | תוספת ראשונה | [Go](#med0) | 7 |
|  | תוספת שניה | [Go](#med1) | 7 |

חוק עזר לבית שמש (תיעול), תשס"ז-2007[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה עיריית בית שמש חוק עזר זה:

1. בחוק עזר זה –

הגדרות

"אדמה חקלאית" – כל קרקע שאינה בנין, שייעודה הוא לחקלאות על פי תכנית, ושאין משתמשים בה ולא ניתן לגביה היתר לשימוש למטרה אחרת;

"אזור איסוף" – שטח שממנו נקווים מי נגר עילי, לרבות מי גשמים או מים אחרים, למעט מי קולחין ושפכים, אל תעלה או אל צינורות תיעול וניקוז, ואשר המהנדס קבעו כאזור איסוף;

"אישור בניה חדשה" – אישור מוסד תכנון ולבקשה להיתר בניה להקמת בניה חדשה וטרם מתן היתר הבניה;

"בניה חדשה" – הקמת בנין חדש בנכס או תוספת לבנין קיים הניצב בנכס;

"בניה חורגת" – שטחים מבונים שהוקמו בלא היתר או בסטיה או בחריגה ממנו;

"בנין" – מבנה בתחום העיריה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר לו חיבור של קבע;

"בעל נכס" –

(1) בנכסים שאינם מקרקעי ציבור כהגדרתם בסעיף 107 לחוק המקרקעין, התשכ"ט-1969 (להלן – חוק המקרקעין) – הבעלים הרשום של הנכס, ובהעדר רישום – בעלו של הנכס מכוח הסכם או מסמך מחייב אחר, ובהעדרו – מי שזכאי כדין להירשם כבעלו של הנכס, ובהעדרו – מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות, כמשמעותו בחוק המקרקעין, ובהעדר חוכר לדורות – מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות, ובהעדר חוכר או בר-רשות כאמור – בעלו של הנכס;

"דמי פיתוח" – דמי פיתוח ששולמו למינהל מקרקעי ישראל או למי מטעמו בעד התקנת מערכת תיעול, ולרבות דמי פיתוח ששולמו לצד תשלום נוסף בעד התקנת מערכת תיעול, ששולם לעיריה במסגרת הסדר מימוני שנקשר בין העיריה למינהל מקרקעי ישראל או מי מטעמו;

"היטל תיעול" – היטל המוטל לכיסוי הוצאות של התקנת מערכת התיעול העירונית לפי חוק עזר זה;

"היתר בניה", "סטיה מהיתר", "שימוש חורג" – כמשמעותם בחוק התכנון והבניה;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"חוק התכנון והבניה" – חוק התכנון והבניה, התשכ"ה-1965;

"יציע", "עליית גג" – כהגדרתם בפרט 1.00.1 לתוספת השלישית של תקנות התכנון והבניה (בקשה להיתר, תנאיו ואגרות), התש"ל-1970 (להלן – תקנות היתר בניה);

"המהנדס" – מהנדס עיירית בית שמש או מי מטעמו;

"מרפסת" – חלק חיצון של בנין אשר –

(1) רצפתו קשורה לרצפת פנים הבנין ודלת מעבר ביניהם;

(2) לא יותר משלושת רבעי היקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;

"מרתף" – חלק מבנין שהחלל בין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.50 מטר ממישור הקיר החיצון שלו; לענין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין כל שני תפרי ההתפשטות האמורים או במרכז שבין תפר התפשטות הסמוך לקצה הבנין ובין קצה בנין;

"נכס" – כל בנין וכל קרקע, לרבות דרכי מעבר שאינן ציבוריות;

"נכס אחר" – נכס המיועד או המשמש בפועל לתעשייה, למלאכה או למסחר;

תיקון תשפ"א-2021

"נכס למגורים" – נכס המיועד או המשמש בפועל למגורים וכל נכס שאינו נכס אחר;

תיקון תשפ"א-2021

"נכס מעורב" – נכס המיועד או המשמש הן למגורים והן לשימושים של נכס אחר;

תיקון תשפ"א-2021

"נפח בניין" – הסכום במ"ק של שטחי כל הקומות בבניין, המוכפלים כל אחד מהם בגובהה של אותה הקומה הנמדד במטר אורך, לפי כללי המדידה שנקבעו בפרט 1.00.5 לתוספת השלישית של תקנות היתר בנייה, ולרבות נפח של בניין או תוספת לבניין העתידים להיבנות, שאושרה לגביהם בקשה להיתר בנייה – לפי הבקשה שאושרה;

תיקון תשפ"א-2021

"עבודת תיעול" – התקנת או חפירת תעלה וכל עבודה ומטלה נלווית הנוגעת להתקנה או לחפירה שתכליתה ניקוז מי נגר עילי, מי גשמים ומים אחרים למעט שפכים או מי קולחין, ובכלל זה החלפת חלקים במערכת או שדרוגם, וכן תכנון, תיאום ופיקוח של העיריה בקשר לעבודות כאמור;

"העיריה" – עיריית בית שמש;

"קומה" – חלל המשתרע בין שתי רצפות סמוכות הנמצאות זו מעל זו, על פי גובהו המזערי של אותו חלל, כקבוע בפרט 2.03 לתוספת השניה של תקנות היתר בניה, ככל שנקבע כזה, ולרבות קומה מפולשת, בניני עזר, מרתפים, מרפסות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

"ראש העיריה" – לרבות מי שראש העיריה הסמיכו בכתב לענין חוק עזר זה לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975;

"שטח בנין" – הסכום במ"ר של שטחי כל הקומות בבנין לרבות –

(1) שטחה של בניה חורגת;

(2) שטחו של בנין או שטחה של תוספת לבנין העתידים להיבנות, שאושרה לגביהם בקשה להיתר בניה על ידי מוסד תכנון – לפי השטח שאושר;

"שטח המיועד לצורכי ציבור" – שטח קרקע או בנין המיועד בתכנית לצורכי ציבור;

"שטח קומה" – הסכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע שבנכס, לרבות קרקע שעליה ניצב בנין;

"תכנית" – כהגדרתה בחוק התכנון והבניה;

"תעודת העברה לרשם המקרקעין" – כאמור בסעיף 324 לפקודה;

"תעלה" – תעלה או אפיק ניקוז טבעי, מותקן או מוסדר, המיועד להולכתם וניקוזם של מי נגר עילי, מי גשמים ומים אחרים, למעט שפכים או מי קולחין, לרבות צינור מוביל, מוביל יצוק, אבזר, תא ביקורת, תא איסוף, תא קיבול, מכון שאיבה, מיתקן להחדרת מים למי תהום וכל מיתקן ואבזר אחרים המשמשים להולכה וניקוז של מים;

"תעלה פרטית" – תעלה המצויה בתחומו של נכס פלוני שאינו בבעלות העיריה;

"תעלה ציבורית" – תעלה שאינה תעלה פרטית;

"תעריפי ההיטל המעודכנים" – תעריפי ההיטל שבתוספת הראשונה, בשיעורם המעודכן בעת הוצאת דרישת התשלום;

"תעריפי ההיטל שבתוקף" – תעריפי ההיטל שבתוספת הראשונה, לפי שיעורם המעודכן ביום התשלום לקופת העיריה.

2. (א) היטל תיעול נועד לכיסוי הוצאות העיריה בשל ביצוע עבודות תיעול בתחומה, בלא זיקה לעלות ביצוע עבודת תיעול המשמשת את נכס החייב או הגובלת בו.

היטל תיעול

(ב) היטל תיעול יוטל על בעל נכס בהתקיים אחד מאלה:

(1) ביצוע עבודות תיעול באזור האיסוף שבו מצוי הנכס; לענין זה, "ביצוע עבודות תיעול" – גמר עריכת תכניות לביצוען של עבודות תיעול כאמור בסעיף קטן (א) וכן אישור של העיריה, לפי הנוסח של טופס 1 שבתוספת השניה, ולפיו בכוונתה לצאת למכרז לביצוע עבודות התיעול או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(2) אישור בניה חדשה; לא בוצעה עבודת תיעול המשמשת את הנכס או הגובלת בו, עד למועד אישור הבקשה להיתר בניה כאמור, תאשר העיריה, לפי הנוסח של טופס 2 שבתוספת השניה, כי הליך תכנונן של עבודות התיעול כאמור, מצוי בעיצומו ותחילת העבודות צפויה בתוך 12 חודשים ממועד מתן האישור.

(ג) היטל שעילתו בניה חדשה ישולם גם אם בוצעה עבודת תיעול המשמשת את הנכס לפני תחילתו של חוק עזר זה.

3. (א) היטל תיעול לנכס למגורים יחושב לפי שטח הקרקע ושטח הבנין שבנכס, וסכומו יהיה הסכום המתקבל ממכפלת שטח הקרקע ושטח הבנין בנכס לפי קביעת העיריה, בתעריפי ההיטל המעודכנים.

היטל תיעול לנכס למגורים

תיקון תשפ"א-2021

(ב) היטל שעילתו היא לפי סעיפים 2(ב)(1), ו-5(ב)(1) ו-(3), ישולם לפי תעריפי ההיטל המעודכנים; היטל שעילתו היא לפי סעיפים 2(ב)(2) ו-5(ב)(2), ישולם לפי תעריפי ההיטל שבתוקף.

(ג) שולמו בעד נכס, בשל ביצוע עבודות תיעול, היטל תיעול או דמי פיתוח (להלן – חיוב ראשון), לא ייכללו שטח הקרקע ושטח הבנין בנכס, בעת הטלתו של החיוב הראשון, במנין השטחים לפי סעיף קטן (א), לצורך חישוב ההיטל לפי חוק עזר זה.

(ד) שולם בעד נכס חיוב ראשון, יחויב בעל הנכס פעם נוספת בתשלום היטל תיעול בעד בניה חדשה שאושרה לאחר ששולם החיוב הראשון.

(ה) אושרה בניה חדשה תחת בנין שנהרס ושולם בעדו חיוב ראשון, יחושב ההיטל בשל הבניה החדשה על בסיס שטחה בניכוי שטח הבנין שנהרס כאמור.

(ו) נוכחה העיריה לדעת, לאחר גמר בנייתו של בנין, כי השטח הבנוי בפועל אינו זהה לשטח הבנין כפי שצוין בתכניות הבניה שעל פיהן שולם היטל התיעול, תשיב לבעל הנכס או תגבה ממנו, לפי הענין, בהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

3א. (א) היטל תיעול לנכס אחר יחושב לפי שטח הקרקע ונפח הבניין שבנכס, וסכומו יהיה הסכום המתקבל ממכפלת שטח הקרקע ונפח הבניין בנכס, בשיעור תעריפי ההיטל המעודכנים.

היטל תיעול לנכס אחר

תיקון תשפ"א-2021

(ב) הוראות סעיף 3(ב) עד (ו) יחולו בשינויים המחויבים ולפי העניין גם על היטל תיעול לנכס אחר.

3ב. היטל תיעול לנכס מעורב יחושב וייקבע בהתאם לכללים האלה:

היטל תיעול לנכס מעורב

תיקון תשפ"א-2021

(1) בשל חלק הנכס המיועד למגורים, יחושב וייקבע סכום ההיטל כהיטל תיעול לנכס למגורים לפי סעיף 3 לחוק עזר זה;

(2) בשל חלק הנכס המיועד לתכלית שאינה למגורים, יחושב וייקבע סכום ההיטל כהיטל תיעול לנכס אחר לפי סעיף 3א.

4. (א) בעל נכס חייב בתשלום היטל תיעול בשל בניה חורגת שנבנתה בנכס, בין שנבנתה טרם תחילתו של חוק עזר זה ובין לאחריה.

היטל בשל בניה חורגת

(ב) לענין סעיף קטן (א) יראו את יום תחילתו של חוק עזר זה או את מועד תחילת הבניה החורגת כפי שייקבע בידי המהנדס, לפי המועד המאוחר שבהם, כמועד שבו התגבש החיוב בהתאם לסעיף 2(ב)(2) (להלן – מועד התגבשות החיוב).

(ג) לצורך תשלום ההיטל לפי סעיף זה, תמסור העיריה לחייב דרישת תשלום.

(ד) סכום החיוב בהיטל בשל הבניה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים, בתוספת תשלומי פיגורים החל מהמועד המאוחר מבין אלה:

(א) מועד ההעלאה;

(ב) חמש שנים טרם המועד בו התגלתה הבניה החורגת;

לענין זה, "העלאת תעריפי ההיטל" – העלאת תעריפים באמצעות תיקונו של חוק העזר.

(ה) שולם ההיטל ונהרס בנין המהווה בניה חורגת בתוך 5 שנים מיום תחילת הבניה, תשיב העיריה לבעל הנכס את ההיטל ששילם בשל הבניה החורגת, בניכוי 20% משיעור ההיטל בשל כל שנה או חלק ממנה, בצירוף הפרשי הצמדה מיום התשלום ועד יום ההשבה.

5. (א) לא יוטל היטל על אדמה חקלאית.

פטור לאדמה חקלאית

(ב) חדל נכס מלהיות אדמה חקלאית –

(1) מששונה ייעודו בתכנית, חייב בעליו בהיטל תיעול לפי הוראות חוק עזר זה;

(2) משניתן לגביו היתר לשימוש חורג, חייב בעליו בהיטל תיעול לפי הוראות חוק עזר זה וההיטל ישולם כנגד מתן ההיתר;

(3) בלי שניתן לגביו היתר כאמור בפסקה (2), יחולו הוראות סעיף 4 בשינויים המחויבים ולפי הענין.

(ג) ניתן היתר לשימוש חורג בעבור אדמה חקלאית, יחויבו הבעלים בהיטל סלילת רחובות בשיעור של 10% משיעורו המלא של ההיטל לכל השנה מהשנים הכלולות בתקופת ההיתר.

6. (א) לא יוטל חיוב בהיטל תיעול בשל שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל בעבור נכס ובמהלך 5 השנים שממועד התשלום הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות (רכישה לצרכי ציבור), 1943, תשיב העיריה לבעל הנכס את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

7. (א) לצורך תשלום ההיטל, תמסור העיריה לחייב דרישת תשלום, שבה יפורטו הסעיף בחוק העזר שמכוחו הוטל ההיטל, סכום ההיטל, המועד לתשלומו, שטח הנכס ותעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר בעת התגבשות עילות החיוב כאמור בסעיפים 2(ב), 4 ו-5.

(ג) לא נמסרה מסיבה כלשהי דרישת תשלום באחד מהמועדים הנזכרים בסעיף קטן (ב) (להלן – מועד החיוב המקורי), רשאית העיריה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה במינהל מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ד) אין בפגם שנפל בדרישת תשלום כדי לגרוע מחובת בעל נכס לשלם היטל תיעול.

(ה) דרישת תשלום שנמסרה לפי –

(1) סעיפים 2(ב)(1), 4, 5(ב)(1) או 5(ב)(3) תיפרע בתוך 30 ימים ממסירתה לבעל הנכס;

(2) סעיפים 2(ב)(2), 5(ב)(2) או 7(ג), תיפרע בתוך 7 ימים מיום מסירתה לבעל הנכס, ובכל מקרה עובר למתן ההיתר, התעודה או האישור המבוקשים וכתנאי להוצאתם.

8. (א) לא שולם במועדו היטל תיעול שנמסרה לגביו דרישת תשלום לפי סעיפים 2(ב)(1), 4, 5(ב)(1), או 5(ב)(3) ייווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.

שערוך חיובים וחובות

(ב) לא שולם במועדו היטל תיעול שנמסרה לגביו דרישת תשלום לפי סעיפים 2(ב)(2), 5(ב)(2) או 7(ג), תפקע דרישת התשלום; בדרישת תשלום חדשה שתימסר לחייב יצוינו תעריפי ההיטל המעודכנים והיא תיפרע בתוך 7 ימים.

(ג) על אף האמור בסעיף קטן (ב), ובסעיפים 2(ב)(2), 5(ב)(2) ו-7(ג), אם ניתנו ההיתרים או האישורים נושא הסעיפים האמורים בלא ששולם ההיטל, אזי ייווספו לסכום שלא שולם תשלומי פיגורים, החל מהמועד שנקבע לתשלומו בחוק עזר זה ועד למועד התשלום בפועל.

9. (א) לא יטפל אדם בתעלה, לא יחבר אליה צינור ולא ישתמש במים הזורמים בתוכה, אלא על פי היתר בכתב מאת ראש העיריה ובהתאם לתנאי ההיתר.

טיפול בתעלה

(ב) לא יטיל אדם לתעלה חפץ, מי שפכים, מים דלוחים, מי פסולת תעשיה או כל נוזל אחר.

(ג) לא יחסום אדם תעלה, לא יטה מימיה ולא יעשה בהם פעולה אחרת שיש בה כדי לשבש שימושה הסדיר.

(ד) ראש העיריה רשאי לדרוש בהודעה בכתב ממי שעשה מעשה בניגוד להוראות סעיפים קטנים (א) עד (ג), לבצע את העבודות הדרושות לשם החזרת התעלה למצב שבו היתה נתונה לפני שנעשה המעשה; בהודעה יצוינו התנאים, הפרטים והדרכים לביצוע העבודות וכן התקופה שבה יש לבצען.

(ה) מי שקיבל הודעה כאמור חייב למלא אחריה.

(ו) בלי לגרוע מהאמור בסעיפים קטנים (א) עד (ה), רשאית העיריה לבצע כל עבודה הדרושה לשם החזרת תעלה למצב שבו היתה נתונה לפני שנעשה מעשה בניגוד להוראות סעיפים קטנים (א) עד (ג); בוצעה עבודה כאמור, רשאית העיריה לגבות ממי שהיה חייב בביצועה לפי סעיפים קטנים (ד) ו-(ה), את ההוצאות שהיו כרוכות בכך.

(ז) תעודה מאת המהנדס תשמש ראיה לכאורה לשיעורן של ההוצאות כאמור בסעיף קטן (ו).

10. (א) ראש העיריה רשאי, בהודעה בכתב, לדרוש מבעל נכס, או להתיר לו לבקשתו, לבצע עבודות תיעול לצורך התקנת תעלה פרטית לנכסו, שתחובר לתעלה ציבורית, או לשנות או לתקן תעלה פרטית שבנכסו; ההודעה תפרט את התנאים ואת אופן ביצוען של עבודות התיעול, וכן את משך הזמן שבו יש לסיימן.

התקנת תעלה בידי בעל נכס

(ב) עבודות תיעול לפי היתר או דרישה כאמור בסעיף קטן (א) יבוצעו בהתאם לתנאים שפורטו בהודעה, לפי תכנית ביצוע ומפרטים שאושרו בידי המהנדס, וכן על פי אומדן תקציבי שאושר על ידי המהנדס ועל ידי גזבר העיריה.

(ג) ביצע אדם עבודות תיעול שלא כאמור בסעיפים קטנים (א) ו-(ב), רשאית העיריה לשנות או להרוס את התעלה שהותקנה כאמור, או לבצע בעצמה את עבודות התיעול מחדש, ולגבות מאותו אדם את ההוצאות שהוציאה לשינוי התעלה או להריסתה ולהתקנתה מחדש.

11. היה נכס בבעלות משותפת, תחול חובת ההיטל על כל אחד מהבעלים המשותפים של הנכס לפי חלקם היחסי בבעלות בנכס.

חיוב בעלים משותפים

12. מסירת דרישת תשלום לפי חוק עזר זה תהיה בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהיה המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעות

13. תעריפי ההיטל, שנקבעו בחוק עזר זה, יעודכנו החל ממועד פרסומו של חוק עזר זה, ב-16 בכל חודש (להלן – יום העדכון), לפי שיעור שינוי המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הצמדה למדד

14. מיום י"ב בטבת התשפ"ו (1 בינואר 2026) הטלת היטל לפי חוק עזר זה טעונה אישור של מליאת המועצה ושר הפנים או מי מטעמו.

מגבלת גבייה

תיקון תשע"ו-2015

תיקון תשפ"א-2021

15. על אף האמור בסעיף 13, יעודכנו תעריפי ההיטל שבתוספת הראשונה במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש יולי 2004.

הוראת שעה

תוספת ראשונה

תיקון תשפ"א-2021

(סעיפים 3 עד 8)

**היטל תיעול**

שיעורי ההיטל

בשקלים חדשים

(א) קרקע, לכל מ"ר משטח הקרקע 8.87

(ב) בניין –

(1) בעד נכס למגורים, לכל מ"ר משטח הבניין 26.60

(2) בעד נכס אחר, לכל מ"ק מנפח הבניין 5.91

תוספת שניה

(סעיף 2(ב)(1) ו-(2))

טופס 1

**לכל מאן דבעי**

הח"מ, מהנדס עיריית בית שמש, מאשר בזה כי התכניות לביצוע עבודות התיעול       מצויות בשלבי גמר, וכי בכוונת העיריה  לצאת למכרז לביצוע עבודות התיעול האמורות /  להתקשר כדין בדרך של       לביצוע עבודות התיעול האמורות (מחק את המיותר), וזאת לא יאוחר מיום      .

\_\_\_\_\_\_\_\_\_\_\_\_\_\_\_\_

מהנדס עיריית בית שמש

טופס 2

**לכל מאן דבעי**

הח"מ, מהנדס עיריית בית שמש, מאשר בזאת כי הליך תכנון עבודות התיעול       מצוי בעיצונו, וכי תחילת עבודות התיעול צפויה להתקיים לא יאוחר מיום      .

\_\_\_\_\_\_\_\_\_\_\_\_\_\_\_\_

מהנדס עיריית בית שמש

ה' בשבט התשס"ז (24 בינואר 2007) דניאל ועקנין

ראש עיריית בית שמש

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ז מס' 703](http://www.nevo.co.il/Law_word/law07/mekomi-0703.pdf) מיום 10.5.2007 עמ' 298.

   תוקן [ק"ת חש"ם תשע"ו מס' 836](http://www.nevo.co.il/Law_word/law07/mekomi-0836.pdf) מיום 14.10.2015 עמ' 4 – תיקון תשע"ו-2015; ר' סעיף 3 לענין הוראת שעה.

   3. על אף האמור בסעיף 13 לחוק העזר העיקרי יעודכנו שיעורי ההיטל שנקבעו בחוק עזר זה במועד פרסומו של חוק עזר זה (להלן – יום העדכון הראשון) לפי שיעור שינוי המדד שפורסם לאחרונה לפני יום העדכון הראשון לעומת המדד שפורסם בחודש אוקטובר 2013.

   [ק"ת חש"ם תשפ"א מס' 1107](http://www.nevo.co.il/Law_word/law07/mekomi-1107.pdf) מיום 31.5.2021 עמ' 755 – תיקון תשפ"א-2021; ר' סעיף 5 לענין הוראת שעה.

   5. על אף האמור בסעיף 13 לחוק העזר העיקרי, יעודכנו שיעורי ההיטל שנקבעו בחוק עזר זה במועד פרסומו של חוק עזר זה (להלן – יום העדכון הראשון) לפי שיעור שינוי המדד שפורסם לאחרונה לפני יום העדכון הראשון לעומת המדד שפורסם בחודש דצמבר 2019. [↑](#footnote-ref-1)