חוק עזר לבני ברק (אספקת מים), תשס"ג-2003

רשויות ומשפט מנהלי – רשויות מקומיות – אספקת מים

רשויות ומשפט מנהלי – רשויות מקומיות – חוקי עזר

רשויות ומשפט מנהלי – תשתיות – מים – אספקת מים ברשויות

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 3 |
| סעיף 1 | הגדרות | [Go](#Seif1) | 3 |
|  | פרק ב': רשת פרטית | [Go](#med1) | 4 |
| סעיף 2 | הגדרות | [Go](#Seif2) | 4 |
| סעיף 3 | חיבור רשת פרטית למפעל מים | [Go](#Seif3) | 4 |
| סעיף 4 | אגרת חיבור | [Go](#Seif4) | 4 |
| סעיף 5 | אגרת בדיקת רשת פרטית | [Go](#Seif5) | 5 |
| סעיף 6 | אגרת הרחבת חיבור או פירוקו | [Go](#Seif6) | 5 |
| סעיף 7 | אגרת הנחת קו מים זמני | [Go](#Seif7) | 5 |
| סעיף 8 | רשת פרטית | [Go](#Seif8) | 5 |
|  | פרק ג': מפעל מים | [Go](#med2) | 6 |
| סעיף 9 | היטל הנחת צינורות | [Go](#Seif9) | 6 |
| סעיף 10 | תשלום ההיטל | [Go](#Seif10) | 6 |
| סעיף 11 | היטל הנחת צינורות לנכס למגורים ולנכס אחר | [Go](#Seif11) | 7 |
| סעיף 12 | חישוב היטל הנחת צינורות לנכס לתעשיה ולאחסנה | [Go](#Seif12) | 7 |
| סעיף 13 | היטל הנחת צינורות לנכס ציבורי ולנכס בפרויקט שיקום | [Go](#Seif24) | 7 |
|  | פרק ד': צריכת מים בנכס | [Go](#med3) | 8 |
| סעיף 14 | אספקת מים | [Go](#Seif13) | 8 |
| סעיף 15 | התקנת מד מים ואחזקתו | [Go](#Seif14) | 8 |
| סעיף 16 | אגרת צריכת מים | [Go](#Seif15) | 8 |
| סעיף 17 | אגרת צריכת מים לנכס בבניה | [Go](#Seif16) | 9 |
| סעיף 18 | הפחתת אגרת צריכת מים | [Go](#Seif17) | 9 |
| סעיף 19 | אספקת מים לפי חוזה | [Go](#Seif18) | 9 |
|  | פרק ה': חיוב בתשלום וגביה | [Go](#med4) | 9 |
| סעיף 20 | גביית אגרת צריכת מים | [Go](#Seif19) | 9 |
| סעיף 21 | שערוך | [Go](#Seif20) | 9 |
| סעיף 22 | חיוב בעלים וצרכנים במשותף | [Go](#Seif23) | 10 |
| סעיף 23 | אישור המנהל על הוצאות | [Go](#Seif25) | 10 |
|  | פרק ו': איסורים | [Go](#med5) | 10 |
| סעיף 24 | שימוש במים | [Go](#Seif22) | 10 |
| סעיף 25 | שמירה מפני זיהום | [Go](#Seif21) | 10 |
| סעיף 26 | מכירת מים והעברתם | [Go](#Seif26) | 10 |
|  | פרק ז': הפסקת אספקת מים | [Go](#med6) | 10 |
| סעיף 27 | ניתוק חיבור למפעל מים | [Go](#Seif27) | 10 |
| סעיף 28 | הפסקת אספקת מים בעת צורך | [Go](#Seif28) | 11 |
| סעיף 29 | חידוש חיבור שנותק | [Go](#Seif29) | 11 |
| סעיף 30 | סמכות המנהל | [Go](#Seif30) | 11 |
|  | פרק ח': סמכויות | [Go](#med7) | 11 |
| סעיף 31 | רשות כניסה | [Go](#Seif31) | 11 |
| סעיף 32 | דרישה לסילוק מפגע | [Go](#Seif32) | 12 |
|  | פרק ט': שונות | [Go](#med8) | 12 |
| סעיף 33 | ביצוע עבודות לפי הסכם | [Go](#Seif33) | 12 |
| סעיף 34 | מסירת הודעה | [Go](#Seif34) | 12 |
| סעיף 36 | שמירת דינים | [Go](#Seif35) | 12 |
| סעיף 37 | ביטול | [Go](#Seif36) | 12 |
| סעיף 38 | הוראות מעבר | [Go](#Seif37) | 12 |
| סעיף 39 | הוראת שעה | [Go](#Seif38) | 12 |
|  | תוספת | [Go](#med9) | 12 |

חוק עזר לבני ברק (אספקת מים), תשס"ג-2003[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית בני ברק חוק עזר זה:

**פרק א': פרשנות**

1. בחוק עזר זה –

הגדרות

"אבזרים" – כל חלק או מרכיב של מפעל המים או של רשת פרטית, לרבות ברזים, צינורות, מגופים, שסתומים, מסננים, תעלות, סכרים או תאי ביקורת;

"בנין" – מבנה בתחום העיריה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או כל חומר אחר, לרבות חלק של מבנה כאמור, וכל המחובר אליו חיבור קבע;

"בעל נכס" – אחד מאלה:

(1) בנכסים שאינם מקרקעי ציבור כמשמעותם בחוק המקרקעין, התשכ"ט-1969 (להלן – חוק המקרקעין) – הבעל הרשום של הנכס, ובהעדר רישום – בעלו של הנכס מכוח הסכם או מסמך מחייב אחר או מי שזכאי כדין להירשם כבעלו או מי שזכאי להפיק הכנסה מהנכס או ליהנות מפירותיו כבעלים;

(2) בנכסים שהם מקרקעי ציבור כאמור – לגבי נכס המוחכר בחכירה לדורות כמשמעותה בחוק המקרקעין – חוכר לדורות, בין שבדין ובין שביושר, לרבות מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות; לגבי נכס שאינו מוחכר לדורות כאמור – בעלו של הנכס;

"דמי השתתפות" – דמי השתתפות לפי חוק עזר לבני ברק (אספקת מים), התשט"ו-1955;

"דמי פיתוח" – דמי פיתוח ששולמו למינהל מקרקעי ישראל או למי מטעמו למימון עלותה של עבודה להתקנת מערכת הולכת המים ולפיתוח מפעל המים;

"היטל קודם" – אגרת הנחת צינורות לפי חוק העזר הקודם;

"היתר בניה" ו-"סטיה מהיתר" – כמשמעותם בחוק התכנון והבניה, התשכ"ה-1965 (להלן – חוק התכנון);

"המועצה" – מועצת העיריה;

"המנהל" – מנהל מפעל המים, לרבות אדם אחר שנתמנה בידי העיריה למלא את תפקידי המנהל לענין הוראות חוק עזר זה, כולם או מקצתם;

"העיריה" – עיריית בני ברק על אורגניה המוסמכים;

"הפרשי הצמדה", "מדד" ו-"תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"חוק העזר הקודם" – חוק עזר לבני ברק (אספקת מים), התשכ"א-1961;

"יציע", מרתף", "עליית גג" ו-"מרפסת" – כמשמעותם בסעיף 1.00.1 לסימן א' לתוספת השלישית לתקנות התכנון והבניה (בקשה להיתר, תנאיו ואגרות), התש"ל-1970 (להלן – תקנות היתר בניה);

"מד-מים" – מכשיר המודד את כמות המים המסופקת לנכס, לרבות מד-המים הראשי המשמש למדידת כמות המים הכוללת המסופקת לנכס, מגוף לצינור הדרוש להתקנתו, וכן מד-המים המשני המשמש למדידת כמות המים המסופקת ליחידת משנה בנכס;

"מפעל מים" – באר, בריכה, מעין, מנהרה, תעלה, סכר, קידוח, מוביל, צינור, מנוע, משאבה, וכן כל מבנה, מיתקן או ציוד אחר, המשמש או שנועד לשמש לשאיבת מים, לאגירתם, להעברתם, לאספקתם או להסדרתם, למעט רשת פרטית;

"נכס" – כמשמעותו בסעיף 269 לפקודה, המצוי בתחום העיריה, לרבות דרכי מעבר שאינן ציבוריות;

"נכס אחר" – כל נכס שאינו נכס למגורים, לתעשיה או לאחסנה, למעט נכס ציבורי;

"נכס למגורים" – נכס המיועד לשמש למגורים ומשמש לתכלית זו בפועל, לרבות נכס ציבורי;

"נכס לתעשיה" – נכס המיועד לשמש או המשמש בפועל לתעשיה;

"נכס לאחסנה" – נכס המיועד לשמש או המשמש בפועל לאחסנת טובין;

"נכס ציבורי" – נכס שמתקיימים בו שני תנאים אלה במצטבר:

(1) הוא משמש או מיועד לשמש לצורכי הציבור ולמטרה ציבורית, בלא כוונה להפיק רווחים ממנו;

(2) מועצת העיריה החליטה להכיר בו כנכס ציבורי לענין חוק עזר זה;

"נכס בפרויקט שיקום" – נכס למגורים המצוי בתחום מקרקעין שהממשלה הכריזה עליהם כעל שכונת שיקום, כל עוד ההכרזה בתוקף;

"צרכן" – אדם המחזיק ברשת פרטית, כולה או מקצתה, לבדו או במשותף עם אחרים;

"קומה" – כלל המשתרע בין שתי רצפות סמוכות הנמצאות זו מעל זו, על פי גובהו המזערי של אותו חלל כקבוע בסעיף 2.03 לסימן ב' לחלק ב' לתוספת השניה לתקנות היתר בניה, ככל שיקבע כזה, ולרבות בניני עזר, מרתפים, מרפסות מקורות ופתוחות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

"ראש העיריה" – לרבות מי מטעמו;

"רשת פרטית" – כל אבזר הממוקם בנכס, שאינו בבעלותה או ברשותה או בחזקתה או בשליטתה של העיריה, ומשמש או מיועד לשמש לאספקת מים לנכס, למעט מד-מים;

"שטח בנין" – הסכום במ"ר של שטחי כל הקומות בבנין;

"שטח קומה" – מספר המ"ר הכולל של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שיעורי ההיטל המעודכנים" ו-"שיעורי האגרה המעודכנים" – סכומי ההיטל או האגרות שבתוספת בשיעורם המעודכן במועד הוצאת דרישת התשלום;

"שיעורי ההיטל שבתוקף" ו-"שיעורי האגרה שבתוקף" – סכומי ההיטל או האגרות שבתוספת, לפי שיעורם המעודכן ביום התשלום בפועל לקופת העיריה;

"תעודת העברה לרשם המקרקעין" – כמשמעותה בסעיף 324 לפקודה.

**פרק ב': רשת פרטית**

2. בפרק זה –

הגדרות

"חיבור רשת פרטית למפעל מים" – לרבות הרחבת החיבור, פירוקו או התקנתו מחדש;

"יחידת דיור" – נכס או חלק מנכס, לרבות חדר, תא, או מערכת חדרים או תאים שנועדו לשמש כיחידה שלמה עצמאית ונפרדת למגורים, לעסק או לכל תכלית אחרת, ולרבות דירה, כמשמעה בסעיף 52 לחוק המקרקעין.

3. (א) לא תחובר רשת פרטית למפעל מים אלא בידי המנהל; המנהל יקבע את מקום חיבור הרשת הפרטית למפעל המים.

חיבור רשת פרטית למפעל מים

(ב) בעל נכס הרוצה בחיבור רשת פרטית למפעל מים יגיש למנהל בקשה בכתב בצירוף תכנית של הרשת הפרטית בנכס (להלן – בקשת חיבור).

(ג) העיריה רשאית להתנות את חיבורה של רשת פרטית למפעל המים בפירעון התשלומים לפי חוק עזר זה במלואם קודם לחיבור הרשת הפרטית כאמור.

4. (א) בעל נכס ישלם, בעת הגשת בקשת חיבור, אגרה בעד חיבור רשת פרטית למפעל מים (להלן – אגרת החיבור); אגרת החיבור מיועדת למימון ההוצאות והתקורה של מפעל המים ולמימון הפעלתו השוטפת.

אגרת חיבור

(ב) אגרת החיבור תשולם כנגד החיבור הראשי לבנין וכן כנגד חיבור לכל יחידת דיור, וסכומה יהא הסכום הקבוע בפרט 1 בסימן א' לפרק א' לתוספת, בהתאם לשיעור האגרה המעודכן; סכומה הכולל של האגרה שתשולם בעד נכס יהא תוצאה של מכפלת שיעורי האגרה המעודכן במספר החיבורים שבנכס.

5. (א) ביקשה העיריה לבדוק רשת פרטית, או שהוגשה בקשה כאמור בידי בעל נכס, ישלם בעל הנכס לעיריה אגרת בדיקת רשת פרטית, עובד לבדיקה (להלן – אגרת בדיקה).

אגרת בדיקת רשת פרטית

(ב) אגרת בדיקה מיועדת לכיסוי הוצאות העיריה בשל בדיקת הרשת הפרטית.

(ג) אגרת בדיקה תשולם לפי שיעורי אגרת הבדיקה המעודכנים, בהתאם לפרט 2 בסימן א' לפרק א' לתוספת.

(ד) בלי לגרוע מכלליות האמור בסעיפים קטנים (א) עד (ג), ישלם בעל הנכס לעיריה, עם הגשת הבקשה וכתנאי לקבלתה, אגרת בדיקה בעבור בדיקה אחת; בעבור כל בדיקה נוספת של רשת פרטית, ישלם בעל הנכס אגרת בדיקה נוספת, עובר לבדיקה, ותחול הוראת סעיף קטן (ג); אלא שאם נתבקשה הבדיקה הנוספת בידי העיריה, תשולם מחצית האגרה בלבד.

6. בעד הרחבת חיבור רשת פרטית למפעל מים או פירוקו, ישלם בעל נכס לעיריה, עובר לביצוע הפעולה, אגרה לפי שיעור האגרה שבתוקף, בהתאם לפרטים 1 או 2 בסימן ב' לפרק א' לתוספת.

אגרת הרחבת חיבור או פירוקו

7. בעד הנחת קו מים זמני ישלם בעל נכס לעיריה, עובר לביצוע הפעולה, אגרה לפי שיעור האגרה שבתוקף, בהתאם לפרט 3 בסימן ב' לפרק א' לתוספת.

אגרת הנחת קו מים זמני

8. (א) לא יתקין אדם רשת פרטית, לא ישנה רשת פרטית קיימת, לא יסירנה ולא יטפל בה בדרך אחרת, פרט לצורך תיקונים דחופים הדרושים להזרמת מים סדירה, אלא לפי היתר בכתב מאת המנהל.

רשת פרטית

(ב) בקשה להיתר לפי סעיף קטן (א), תוגש בכתב בצירוף תכניות הרשת הפרטית המוצעת או תכנית השינוי או התיקון, הכל לפי הענין; בעד ההיתר, אך למעט בעד היתר להתקנת רשת פרטית, ישלם בעל נכס מראש לעיריה אגרה לפי שיעור האגרה שבתוקף, בהתאם לפרט 4 בסימן ב' לפרק א' לתוספת.

(ג) רשת פרטית תהא באחריותו המלאה של בעל הנכס; התקנת רשת פרטית, אחזקתה, תיקונה או שינויה ייעשו בידי בעל הנכס ועל חשבונו.

(ד) צרכן יחזיק על חשבונו רשת פרטית במצב תקין, להנחת דעתו של המנהל.

(ה) לא ישתמש אדם לצורך התקנת רשת פרטית, תיקונה או שינויה, אלא באבזרים שמידותיהם, סוגם וטיבם הם בהתאם לדין, לתקן ישראלי, להיתר בניה ולתכניות להתקנתה, לשינויה או לתיקונה של רשת פרטית, כפי שאושרו בידי המנהל (להלן – תכניות מאושרות).

(ו) המנהל רשאי להורות לבעל נכס ולצרכן לפעול ככל שיידרש כדי לתקן רשת פרטית או להתאימה לדרישות לפי הדין, לפי תקן מחייב, לפי היתר בניה או לפי תכניות מאושרות, ורשאי הוא לשם כך להורות על התקנת אבזרים, תיקונם, הסרתם או החלפתם באבזרים אחרים; בכלל זה, רשאי המנהל להורות על תיקונו, הסרתו או החלפתו של אבזר כאמור שאינו במצב תקין או שמשבש את פעילותה התקינה של הרשת הפרטית, או שמונע את פעולתו התקינה של מד המים, או שגורם להפרעות באספקת מים, לבזבוזם או לזיהומם.

(ז) נמנע בעל נכס או צרכן מלפעול בהתאם להוראות המנהל כאמור בסעיף קטן (ו), רשאית העיריה לבצע את המטלה נושא אותה הוראה בעצמה; פעלה העיריה כאמור, יישא בעל הנכס או הצרכן, לפי הענין, בעלותה של אותה מטלה, בהתאם לקביעת המנהל.

(ח) בלי לגרוע מכלליות האמור, מחויב בעל נכס או צרכן, לפי הענין, להתקין ברשתו הפרטית כל אבזר או לבצע כל תיקון בה, כדי להביא את לחץ זרימת המים ברשת הפרטית לרמת הלחץ המזערית; לענין זה, "רמת לחץ המזערית" – רמת לחץ של 2.5% אטמוספרות.

(ט) בלי לגרוע מהאמור בסעיף זה, ישלם הצרכן לעיריה בעד שירות שניתן מאת המנהל לרשת פרטית, לפי בקשתו, שהוא שירות נוסף על השירותים המנויים בפרק זה, בהתאם לחשבון הוצאות שהגיש לו המנהל.

**פרק ג': מפעל מים**

9. (א) ניטל הנחת צינורות נועד לכיסוי הוצאות העיריה בשל פיתוח מפעל מים בתחומה, בלא זיקה לעלות ביצוע עבודת הנחת צינורות המשמשים את נכס החייב דווקא.

היטל הנחת צינורות

(ב) היטל הנחת צינורות יוטל על בעל הנכס –

(1) בעקבות הנחת צינורות, או קבלת החלטה על הנחת צינורות למפעל מים, המשמשים את נכסו; לענין זה –

"הנחת צינורות" – לרבות עבודות להתקנת אבזרים במפעל המים;

"החלטה על הנחת צינורות" – לרבות אישור תקציב שבמסגרתו נכללת הנחת הצינורות, או חתימה על הסכם פיתוח בקשר לביצוע העבודות לפיתוח מערכת הולכת המים, המטיל את ביצוע העבודות על בעל הנכס או מי מטעמו, וזאת בשם העיריה ובמקומה;

"משמשים את הנכס" – אם בתום הנחתם של הצינורות לא תידרש פעולה זולת חיבור הרשת הפרטית למפעל מים;

(2) בשל חיבור רשת פרטית למפעל מים;

(3) בשל הוספת בניה או בניה חדשה בנכס.

(ג) היטל שעילתו בניה שהוספה לנכס או בניה חדשה בנכס, ישולם גם אם הצינורות או האבזרים המשמשים את הנכס הונחו לפני תחילתו של חוק עזר זה.

10. (א) היטל הנחת צינורות יחושב על פי שטח הקרקע בנכס, וכן לפי שטחו של בנין שבו, כאמור בסעיפים 11 ו-12, ועל בסיס שיעורי ההיטל המעודכנים, בכפוף לכללי השערוך שבסעיף 21.

תשלום ההיטל

(ב) לצורך תשלום ההיטל, תמסור העיריה לחייב דרישת תשלום, ובה יפורטו סכום ההיטל, הפרטים ששימשו יסוד לחישובו והמועד לתשלומו; דרישת התשלום תימסר –

(1) בעקבות הנחת צינורות, או קבלת החלטה על הנחת צינורות למפעל מים, המשמשים את נכס החייב;

(2) טרם היענות לבקשת חיבור;

(3) טרם מתן היתר בניה בנכס;

ואולם אם לא נמסרה מסיבה כלשהי דרישת תשלום באחד מהמועדים האמורים, רשאית העיריה למסור את דרישת התשלום –

(4) עם הגשת בקשה למתן תעודת העברה לרשם המקרקעין;

(5) עם הגשת בקשה לאישור העיריה לצורך העברת זכויות חכירה על ידי מינהל מקרקעי ישראל.

(ג) אין בפגם שנפל בדרישת תשלום כדי לגרוע מחובת בעל נכס בתשלום היטל הנחת צינורות לפי חוק עזר זה.

(ד) דרישת תשלום שנמסרה לפי סעיף קטן (ב)(1), תיפרע בתוך 30 ימים מיום מסירת דרישת התשלום לבעל הנכס; דרישת תשלום שנמסרה לפי סעיף קטן (ב)(2) עד (5), תיפרע טרם היענות לבקשה מהבקשות המפורטות בו.

(ה) חוברה רשת פרטית למפעל מים, שלא כדין, בידי בעל הנכס, יראו את יום החיבור, כפי שייקבע בידי העיריה, כמועד שבו קמה החבות בתשלום היטל הנחת צינורות; נבנה בנין בנכס או הוספה בניה לנכס, בלא היתר או בסטיה מהיתר, יראו את יום התחלת הבניה, כפי שייקבע בידי העיריה, כמועד שבו קמה החבות בתשלום היטל הנחת צינורות; תשלום היטל הנחת צינורות לפי סעיף קטן זה יבוצע לאחר שנמסרה או נשלחה לבעל הנכס דרישת תשלום, ואולם הסכום לתשלום ייקבע ויחושב על בסיס המועד להיווצרות החיוב כאמור, ובכפוף להוראות סעיף 21(א).

(ו) ניתקה העיריה אספקת מים לנכס שחובר למפעל מים שלא כדין, או שסירבה לחברו מנימוקים שבדין, לא יגרע הדבר מחובתו של בעל הנכס לשלם היטל להנחת צינורות.

11. (א) היטל הנחת צינורות לנכס למגורים ולנכס אחר, יחושב לפי שטח הקרקע ושטח הבנין שבנכס, וסכומו יהיה הסכום המתקבל ממכפלת שטח הקרקע ושטח הבנין בנכס, לפי קביעת העיריה, בשיעורי ההיטל המעודכנים הנקובים בסימן א' לפרק ב' לתוספת, וזאת בכפוף להוראות ולכללי השערוך שבסעיף 21; ואלה השטחים שלפיהם יחושב ההיטל:

היטל הנחת צינורות לנכס למגורים ולנכס אחר

(1) שטחה הכולל של הקרקע בנכס, כולל שטח הקרקע שעליה ניצב בנין;

(2) שטחו הכולל של בנין הנמצא בנכס, לרבות שטחם הכולל של כל בנין או כל תוספת לבנין, שנבנו בנכס בלא היתר בניה או בסטיה מהיתר;

(3) שטחו של בנין או שטחה של תוספת לבנין העתידים להיבנות, שאושרה לגביהם בקשה להיתר בניה, לפי שטחם בתכניות הבניה שצורפו לבקשה; לענין זה, "אישור בקשה להיתר בניה" – אישור בקשה כאמור על ידי גורם תכנוני מוסמך, כגון רשות רישוי מקומית או הועדה המקומית לתכנון ובניה, וזאת טרם מתן היתר בניה.

(ב) הוטל בעבר חיוב בדמי השתתפות, דמי פיתוח או היטל קודם (להלן – חיוב קודם), על בעל הנכס בשל הנחת צינורות, לא ייכללו שטח הקרקע ושטח הבנין בנכס בעת החיוב הקודם, במנין השטחים לפי סעיף קטן (א), לצורך חישוב היטל הנחת צינורות לפי חוק עזר זה; אין באמור כדי לגרוע מזכויות העיריה, כקבוע בסעיף 33, לכריתת הסכם פיתוח; כדי לגרוע מחובת בעל נכס בתשלום היטל הנחת צינורות על כל בנין חדש או תוספת בנין שהוסיף לנכס, בהתאם לאמור בסעיף קטן (ג), וזאת בלא זיקה לממועד הנחת הצינורות.

(ג) בלי לגרוע מהאמור בחוק עזר זה, שילם בעל נכס חיוב קודם או היטל הנחת צינורות לפי חוק עזר זה (להלן – חיוב ראשון), יחויב הוא פעם נוספת בתשלום היטל הנחת צינורות, בעד בנין חדש או תוספת בניה (להלן – בניה חדשה), לפי הענין, שנבנו בנכס או שהתבקשה בנייתם לאחר הטלת החיוב הראשון; אלא שאם נבנתה הבניה החדשה או שאושרה בנייתה כאמור תחת בנין שנהרס ושולם בעדו החיוב הראשון, יחושב ההיטל בעד הבניה החדשה על בסיס שטחה בניכוי שטח הבנין שנהרס כאמור; אין באמור בסעיף קטן זה כדי לגרוע מזכותה של העיריה לגבות היטל בעבור שטח קרקע או בנין בעדם לא שולם חיוב ראשון.

(ד) נוכחה העיריה לדעת, לאחר גמר בנייתו של בנין, כי השטח הבנוי בפועל קטן מהשטח שצוין בתכניות הבניה שעל פיהן שולם היטל הנחת צינורות, תשיב לבעל הנכס, לפי דרישתו ובהתאם להוראות כל דין, את סכום ההפרש הנובע מפער השטחים שהתגלה.

12. (א) היטל הנחת צינורות לנכס לתעשיה ולנכס לאחסנה, יחושב לפי שטח הקרקע ושטח הבנין שבנכס, וסכומו יהיה הסכום המתקבל ממכפלת שטח הקרקע ושטח הבנין בנכס, לפי קביעת העיריה, בשיעורי ההיטל המעודכנים הנקובים בסימן ב' לפרק ב' לתוספת, וזאת בכפוף להוראות ולכללי השערוך שבסעיף 21; ואלה השטחים שלפיהם יחושב ההיטל:

חישוב היטל הנחת צינורות לנכס לתעשיה ולאחסנה

(1) שטחה הכולל של הקרקע בנכס, כולל שטח הקרקע שעליה ניצב בנין;

(2) שטחו הכולל של בנין הנמצא בנכס, לרבות שטחם הכולל של בנין או תוספת לבנין, שנבנו בנכס בלא היתר בניה או בסטיה או בחריגה ממנו, לפי קביעת העיריה;

(3) שטחה הכולל של הקרקע ושטחו הכולל של הבנין בנכס, כאמור בפסקאות (1) ו-(2), שהם רכוש משותף, לפי חלקו היחסי של בכל הנכס ברכוש המשותף; לענין זה, "רכוש משותף" – כמשמעו בחוק המקרקעין;

(4) שטחו של בנין או שטחה של תוספת לבנין העתידים להיבנות, שאושרה לגביהם בקשה להיתר בניה, לפי שטחם בתכניות הבניה שצורפו לבקשה; לענין זה, "אישור בקשה להיתר בניה" – אישור בקשה כאמור על ידי גורם תכנוני מוסמך כגון: רשות רישוי מקומית או הועדה המקומית לתכנון ובניה, וזאת טרם מתן היתר בניה.

(ב) הוראות סעיף 11(ב) עד (ד) יחולו, בשינויים המחויבים לפי הענין, גם על חישוב היטל הנחת צינורות לנכס לתעשיה ולנכס לאחסנה.

13. (א) בעד נכס ציבורי ונכס בפרויקט שיקום, ישלם בעלו היטל הנחת צינורות בשיעור השווה ל-75% מסכום ההיטל המלא המגיע בשל אותו הנכס לפי חוק עזר זה, אילולא ההפחתה (להלן – השיעור המופחת).

היטל הנחת צינורות לנכס ציבורי ולנכס בפרויקט שיקום

(ב) המועצה רשאית, משיקולים ראויים, להפחית את ההיטל בעד נכסים כאמור אל מתחת לשיעור המופחת, ובלבד, שלאחר ההפחתה הנוספת, לא יפחת החיוב מסך השווה למחצית מסכום ההיטל המלא המגיע בשל אותו הנכס לפי חוק עזר זה, אילולא ההפחתה.

(ג) החלטת המועצה תהא מנומקת והנימוקים שהיוו יסוד לה יפורטו בפרוטוקול המועצה.

(ד) הוראות סעיף 11(ב) עד (ד) יחולו, בשינויים המחויהים לפי הענין, גם על חישוב היטל הנחת צינורות לנכס ציבורי ולנכס בפרויקט שיקום.

**פרק ד': צריכת מים בנכס**

14. אדם ירכוש מים לצריכה שוטפת בנכס ויצרוך מים כאמור מהעיריה בלבד, אלא אם כן קיבל אישור בכתב ומראש מאת העיריה לנהוג אחרת.

אספקת מים

15. (א) מד-מים הוא רכוש העיריה.

התקנת מד-מים ואחזקתו

(ב) בעל נכס יכין את אבזרי הרשת הפרטית הדרושים להתקנת מד-מים ראשי או משני לנכס; בעלי נכסים בנכס שנצרכת בו צריכת מים משותפת, יכינו את אבזרי הרשת הפרטית הדרושים להתקנת מד-מים משני למדידת הצריכה המשותפת; בעל נכס שלא עמד בחובותיו לפי סעיף קטן זה, יראו בו כמי שחייב בתיקון מפגע, ויחולו הוראות סעיף 32.

(ג) המנהל רשאי להתקין מד-מים בנכס שמספקים או שיספקו לו מים; ורשאי המנהל, בשעת הצורך, לבדוק את מד-המים, לתקנו, להחליפו או להסירו.

(ד) בעד התקנת מד-מים בנכס, ישלם צרכן מראש לעיריה אגרה, לפי שיעור האגרה שבתוקף, בהתאם לפרט 1 בפרק ג' לתוספת.

(ה) הוחלף מד-מים, חמש שנים ומעלה לאחר התקנתו, ישלם בעל הנכס לעיריה אגרה כקבוע בסעיף קטן (ד), בעד מד-המים החליפי שהותקן בנכסו.

(ו) צרכן יישא באחריות בעד מד-המים החליפי שהותקן בנכסו.

(ז) התעוררה מחלוקת בין העיריה לבין צרכן לגבי תקינות מד-המים, יועבר מד-המים לבדיקה במכון בדיקה מורשה מטעם נציבות המים; לא יהיה ערעור על תוצאות הבדיקה והן יחייבו את הצדדים; בעד בדיקת מד-מים כאמור ישלם הצרכן מראש לעיריה אגרה לפי שיעור האגרה שבתוקף, בהתאם לפרט 2 בפרק ג' לתוספת; אגרה כאמור תוחזר לצרכן, אם הבדיקה העלתה שמד-המים היה פגום.

16. (א) בעד אספקת מים לנכס המחובר למפעל מים ישלם צרכן לעיריה אגרת צריכת מים לפי השיעורים שנקבעו בתקנות המים (תעריפים למים ברשויות המקומיות), התשנ"ד-1994 (להלן – תקנות המים (תעריפים)); האגרה תשולם לפי כמות המים שסופקה ונרשמה על ידי מד-המים, ובלבד שלא תפחת מהשיעור המינימלי שנקבע בכל דין.

אגרת צריכת מים

(ב) הותקן מד-מים ראשי לנכס ומדי-מים ליחידות משנה בנכס, והתגלה ביניהם הפרש ברישום צריכת המים לנכס כולו, תהא כמות הצריכה שלפיה יחושבו סכומי האגרות לפי הכמות הגדולה מביניהם; הפרש כמות הצריכה כאמור יחולק בהתאם לכללים הקבועים בתקנה 5 לתקנות המים (תעריפים), בשינויים המחויבים לפי הענין.

(ג) הותקנו מדי-מים לחלק מיחידות המשנה בנכס ומד-מים ראשי לנכס, יחולק הפרש הצריכה, בין הצריכה לפי מד-המים הראשי לבין הצריכה לפי סך מדי-המים המשניים, בין הצרכנים שאינם מחזיקים מד-מים משני, על פי הכללים הקבועים בתקנה 5 לתקנות המים (תעריפים), בשינויים המחויבים לפי הענין.

(ד) משמש מד-המים אחד נכס המוחזק בידי צרכנים אחדים, רשאי המנהל – מיוזמתו הוא, וחייב הוא לפי בקשת אחד הצרכנים, להורות על חלוקה בין הצרכנים של האגרות או תשלום אחר המגיע לפי הוראות חוק עזר זה, לפי היחס שבין שטח הנכס שבחזקתו של כל צרכן לבין שטחו הכולל של הנכס, ובלבד ששיעור האגרות או התשלום כאמור לא יפחת מהשיעור המינימלי שנקבע בדין.

(ה) משמש מד-מים אחד בנכס המוחזק בידי צרכנים אחדים, שחלקם משתמשים בו למגורים וחלקם לצרכים אחרים, רשאי המנהל העריך את חלקו של כל אחד מהצרכנים בכמות המים שנרשמה במד-המים ולקבוע את סכום האגרה שצרכן ישלם לפי כמות מים שהוערכה כאמור ולפי השימוש שעשה בחלק הנכס שהוא מחזיק; כל צרכן ישלם אגרת צריכת מים לפי סכום שקבע המנהל, ובלבד שסכום התשלום לא יפחת מהשיעור המינימלי שנקבע על פי כל דין.

(ו) על אף האמור בסעיפים קטנים (ב) עד (ה), רשאי המנהל להורות על חלוקת צריכת המים המשותפת באופן שונה מהקבוע בסעיפים אלו, על פי הסכמה של כלל הצרכנים בנכס נושא החיוב.

17. (א) בעד צריכת מים לנכס בבניה, ישלם צרכן לעיריה אגרה לפי תקנות המים (תעריפים), בהתאם לסוג המבנה הנבנה בנכס.

אגרת צריכת מים לנכס בבניה

(ב) העיריה רשאית לגבות מראש מהצרכן אגרת צריכת מים לנכס בבניה, לפי שיעור האגרה שבתוקף.

(ג) בגמר עבודות הבניה תיבדק צריכת המים בפועל; מצא המנהל, לפי נתוני הבדיקה, ששולם מראש סכום נמוך או גבוה מהסכום המתחייב לפי ממצאי הבדיקה, ישלם הצרכן או יושב לו, לפי דרישתו, לפי הענין, ההפרש שבין הסכום ששולם בפועל לבין סכום האגרה לפי ממצאי הבדיקה; הפרש כאמור ישולם או יושב כשהוא נושא הפרשי הצמדה בלבד מיום התשלום, ונושא הפרשי הצמדה וריבית מיום ממצאי הבדיקה.

18. (א) תוקם ועדה להנחות, שתדון בבקשות להפחתת אגרת צריכת מים, בהרכב כדלהלן:

הפחתת אגרת צריכת מים

(1) שלושה חברי מועצה, שאחד מהם לפחות אינו חבר הנהלת העיריה;

(2) גזבר העיריה;

(3) מנהל מחלקת הגביה של העיריה;

(4) מנהל מפעל המים;

(5) היועץ המשפטי של העיריה;

(להלן – ועדת ההנחות);

לענין סעיף זה, "גזבר העיריה", "מנהל מחלקת הגביה", "מנהל מפעל המים" ו-"היועץ המשפטי" – לרבות מי מטעמם שהוסמך על ידם לענין זה.

(ב) ועדת ההנחות תקבע אמות מידה למתן הנחות באגרת צריכת מים, אשר יובאו לאישור המועצה; אמות המידה יכללו סמכויות להפחתה בעבור סוגי נכסים או סוגי שימושים.

(ג) ועדת ההנחות תדון בכל בקשה להפחתת אגרת צריכת מים, ותקבע, לגבי כל בקשה, את המלצתה למועצה; המועצה רשאית, לפי שיקול דעתה, לקבל או לדחות כל אחת מהמלצות הועדה, והיא שתקבע את סכום האגרה ושיעור ההפחתה ממנה.

19. (א) העיריה רשאית, באישור שר הפנים, להתקשר עם צרכן בחוזה מיוחד לאספקת מים ולקבוע בו תנאים.

אספקת מים לפי חוזה

(ב) היתה סתירה בין תנאי החוזה כאמור לבין הוראות חוק עזר זה, יחולו תנאי החוזה.

**פרק ה': חיוב בתשלום וגביה**

20. (א) חויב צרכן בתשלום אגרת צריכת מים, תשלח או תמסור לו העיריה דרישת תשלום; אי משלוח או אי מסירת דרישת תשלום אינו גורע מחובת תשלום החוב המגיע לעיריה.

גביית אגרת צריכת מים

(ב) האגרה או התשלום כאמור ישולמו עד המועד שנקבע בדרישת התשלום.

(ג) סכומו של החיוב לתשלום יהיה הסכום שחושב לפי התעריף שבתוקף ביום משלוח דרישת התשלום.

21. (א) לא שולמו במועדם אגרת צריכת מים או היטל הנחת צינורות שנמסרה לגביו דרישת תשלום לפי סעיף 10(ב)(1) או סעיף 10(ה), ייתוספו לסכום המצוין בדרישת התשלום תשלומי פיגורים.

שערוך

(ב) כל תשלום חובה לפי חוק עזר זה, למעט תשלום לפי סעיף קטן (א) (להלן – תשלומי חובה), ישולם לפי שיעורי ההיטל או האגרה שבתוקף; דרישת התשלום שהוצאה לגבי כל תשלום חובה תעודכן בהתאם לשינוי הנובע מהפער, ככל שקיים כזה, בין שיעורי ההיטל או האגרה שבתוקף לבין שיעורי ההיטל או האגרה המעודכנים, לפי הענין.

(ג) על אף האמור בסעיף קטן (ב), אם ניתנו ההיתרים, או האישורים או בוצעו העבודות שבשלם מוטלים תשלומי החובה, בלא שנפרעו במלואם, ייתוספו לסכום שלא שולם תשלומי פיגורים, החל מהמועד שנקבעו לתשלומו בחוק עזר זה.

22. (א) היה נכס שאינו בית משותף, בבעלות משותפת, או שהיה לו יותר מצרכן אחד, רשאית העיריה לגבות תשלומים המגיעים לה מהם לפי חוק עזר זה, מכולם יחד או מכל אחד מהם לחוד.

חיוב בעלים וצרכנים במשותף

(ב) אין בהסכם בין הצרכן לבעלים או בהסכם שיתוף בין שותפים במקרקעין, כמשמעותו בחוק המקרקעין, בין שנרשם ובין שלא נרשם, כדי לגרוע מהאמור בסעיף קטן (א).

23. נתעוררה מחלוקת בדבר סכום ההוצאות המגיע לעיריה לפי הוראות חוק עזר זה, יכריע בענין המנהל בהחלטה בכתב; אישור או חשבון מאת המנהל בדבר סכום הוצאות שהוציאה העיריה לביצוע עבודה לפי הוראות חוק עזר זה, ישמש ראיה לכאורה לנכונות הסכום הנקוב בו.

אישור המנהל על הוצאות

**פרק ו': איסורים**

24. (א) לא יבזבז אדם ולא יגרום או ירשה לאחר לבזבז מים שברשותו ולא ישטוף כלי רכב בעזרת צינור, למעט מיתקני רחיצה.

שימוש במים

(ב) לא ישתמש אדם במים ולא יגרום או ירשה לאחר להשתמש במים שברשותו, אלא לצורכי בית או למטרה אחרת שקבע המנהל; לענין סעיף קטן זה, "צורכי בית" – תצרוכת בני אדם, כביסה, שטיפה, ניקוי ומשק בית, למעט הצרכים שאינם בגדר צורכי בית לפי סעיף 16 לפקודת העיריות (אספקת מים), 1936.

(ג) לא ישתמש אדם במים לצורכי מיזוג אוויר, אלא לפי היתר מאת המנהל ובהתאם לתנאי ההיתר.

(ד) לא ינצל אדם את לחץ המים לפעולות הרמה, ערבול או כיוצא בהם, אלא ברשות המנהל.

(ה) לא ישתמש אדם במים לצורכי השקיה, לא יגרום ולא ירשה לאחר להשתמש במים שברשותו לצורכי השקיה, אלא בשעות שקבע המנהל בהודעה שפורסמה בתחום העיריה.

(ו) לא ישתמש אדם במים המיועדים להשקיה לצרכים אחרים.

(ז) לא יטפל אדם באבזר השייך למפעל המים, לא ישתמש בו בשימוש כלשהו, לא יפתח, לא יסגור ולא יפרק אבזר כאמור.

(ח) לא יפתח אדם ברז שריפה אלא לצורך כיבוי שריפה.

(ט) לא יפתח אדם, זולת עובד העיריה במילוי תפקידו, ברז המיועד להשקיית נטיעות ציבוריות.

(י) לא ישתמש אדם במים, בלא שמוזרמים ונמדדים הם באמצעות מד-מים, אלא אם כן התיר זאת המנהל.

25. (א) לא יחפור אדם ולא יתקין בור שפכים, חפירה להטמנת פסולת, או כל מיתקן כיוצא בהם המהווה או העלול להוות מקור זיהום למים.

שמירה מפני זיהום

(ב) לא ירחץ אדם במפעל מים ולא ייכנס לתוכו, לא יכניס לתוכו ולא יגרום שאחר יכניס לתוכו בעל חיים או חפץ, ולא יעשה בו מעשה העלול לגרום לזוהמה או להפרעה באספקת מים.

(ג) לא יחבר אדם מערכת מי שתיה למערכות מים דלוחים, מי שפכים, מי תעשיה כימית או כיוצא בהם.

26. לא ימכור אדם מים ולא יעבירם לרשות אדם אחר או ליחידת משנה למגורים, אלא לפי היתר מאת המנהל ובהתאם לתנאי ההיתר.

מכירת מים והעברתם

**פרק ז': הפסקת אספקת מים**

27. (א) לא סילק בעל נכס או צרכן במועד הקבוע את הסכומים שהוא חייב בהם לפי הוראות חוק עזר זה, או בזבז מים, השתמש בהם לרעה, זיהם או פגע בהם בצורה אחרת או פגע במד-מים או עבר על הוראות סעיפים 25 ו-26, יתרה בו המנהל בכתב.

ניתוק חיבור למפעל מים

(ב) לא שעה בעל הנכס או הצרכן להתראה, רשאי המנהל, בתום חמישה ימים מיום מסירת ההתראה, לנתק את חיבור הרשת הפרטית למפעל המים או לנתק מיתר חלקי הרשת הפרטית או ממפעל המים את אותו חלק של הרשת הפרטית שבבעלותו של בעל הנכס או בהחזקתו של הצרכן; על אף האמור בסעיף קטן זה, רשאי המנהל להורות על ניתוק לאלתר של אספקת המים לבעל נכס או צרכן, אם כרוכה ההפרה שבשלה נדרש הניתוק בסיכון בריאות הציבור וביטחונו.

(ג) האמור בסעיף זה אינו בא לגרוע מסמכות העיריה שלא להתיר חיבור רשת פרטית למפעל מים עד לתשלום כל האגרות והתשלומים שהוטלו על בעל הנכס לפי הוראות חוק עזר זה.

(ד) חוברה רשת פרטית למפעל מים בניגוד להוראות סעיף 3, או חודש חיבורה בניגוד להוראות סעיף קטן (ב), רשאי המנהל, בכל עת, לנתק את החיבור.

(ה) נותק חיבור לפי הוראות סעיפים קטנים (ב) עד (ד), הוא לא יחודש, אלא לאחר תשלום כל הסכומים המגיעים מבעל הנכס או מהצרכן או לאחר תיקון הדבר הטעון תיקון כדי למנוע פגיעה במים או במד-מים, לפי הענין; בעד חידוש חיבור שנותק לפי הוראות סעיפים קטנים (ב) או (ד), ישלם אדם מראש לעיריה אגרת חידוש חיבור לפי שיעור האגרה שבתוקף, בהתאם לפרט 2 בסימן ב' לפרק א' לתוספת.

(ו) האמור בסעיפים קטנים (א) עד (ה) אינו בא לגרוע מכל סמכות, סעד או תרופה המוקנים לעיריה כלפי בעל הנכס או הצרכן לפי כל דין, אלא להוסיף עליהם.

28. (א) בשעת חירום או בעת צורך דחוף בתיקונים במפעל המים או ברשת הפרטית, רשאי המנהל, לפי הצורך, לנתק, לעכב או להפסיק אספקת מים, כולה או מקצתה; המנהל יודיע על כך לצרכן ככל האפשר.

הפסקת אספקת מים בעת צורך

(ב) שימוש בסמכויות לפי סעיף קטן (א), אינו פוטר צרכן מתשלום האגרות והתשלומים האחרים שהוא חייב בהם לפי הוראו חוק עזר זה.

(ג) חלפה הסיבה לניתוק, לעיכוב או להפסקת אספקת מים כאמור בסעיף קטן (א), יחבר המנהל מיד את הרשת הפרטית שנותקה או יחדש מיד את אספקת המים לנכס, הכל בלא תשלום.

29. (א) חיבור של רשת פרטית שנותק לפי הוראות חוק עזר זה, לא יחודש, אלא על ידי המנהל או לפי היתר בכתב ממנו.

חידוש חיבור שנותק

(ב) חודש חיבור של רשת פרטית בלא היתר מאת המנהל כאמור בסעיף קטן (א), יראוהו כאילו חודש בידי הצרכן, כל עוד לא הוכח ההיפך.

30. בלי לגרוע מהאמור בכל מקום אחר בחוק עזר זה, רשאי המנהל ליתן כל הוראה בנוגע לאחזקתם ולתקינותם של מפעל המים ורשת פרטית, וכן לגבי השימוש במים; הורה המנהל כאמור, ימלא בעל הנכס או הצרכן, לפי הענין, אחר ההוראות.

סמכות המנהל

**פרק ח': סמכויות**

31. (א) המנהל או מי שהוא הרשה לכך, רשאי להיכנס לכל נכס, בשעות שבין 8.00 לבין 17.00, ובשעות חירום בכל זמן סביר, כדי –

רשות כניסה

(1) להתקין, לבדוק, לתקן, לשנות, להחליף, למסור או למדוד מד-מים או אבזרים או לעשות מעשה אחר הדרוש לפי הנסיבות;

(2) לבדוק אם היה בזבוז, שימוש לרעה או זיהום של מים או פגיעה אחרת במים או לברר את כמות המים שסופקה לצרכן;

(3) למסור חשבון או לגבות אגרה או תשלום אחר לפי הוראות חוק עזר זה;

(4) לנתק חיבור או לנתק, לעכב או להפסיק אספקת מים לפי הוראות סעיפים 27 ו-28;

(5) לבדוק אם קוימו הוראות חוק עזר זה;

(6) לעשות כל מעשה אחר שהוא רשאי לעשותו לפי הוראות חוק עזר זה.

(ב) המנהל או מי שהוא הרשה לכך, רשאי לדרוש מבעל נכס או מצרכן למסור לו או לשליחיו כל ידיעה שברשותו ולראות לו או לשליחיו כל מסמך שברשותו, הדרוש לו בקשר לתפקידיו.

(ג) לא יעכב אדם, לא יפריע ולא ימנע מהמנהל או ממי שהוא הרשהו לכך, מלהשתמש בסמכויותיו לפי סעיפים קטנים (א) ו-(ב).

32. (א) ראש העיריה רשאי לחייב צרכן או בעל נכס, בתוך הזמן שנקבע בדרישה בכתב, לתקן או לסלק מפגע העלול לפגוע באספקת מים סדירה; לענין זה, "מפגע" – לרבות רשת פרטית שלא טופלה על פי דרישות המנהל.

דרישה לסילוק מפגע

(ב) צרכן או בעל נכס שקיבל דרישה כאמור בסעיף קטן (א), ימלא אחריה.

(ג) לא מילא צרכן או בעל נכס אחר דרישת ראש העיריה כאמור בסעיף קטן (א), רשאית העיריה לבצע את העבודה במקומו ולגבות ממנו את הוצאות ביצוע העבודה.

**פרק ט': שונות**

33. בלי לגרוע מזכות העיריה לגבות היטל הנחת צינורות לפי הוראות חוק עזר זה, רשאית העיריה, נוסף על זכותה כאמור, לבצע עבודות לצורך אספקת מים, כולל הקמת מפעל מים, לפי הסכם עם בעלי נכסים, אחד או יותר, כולם או מקצתם, ורשאית העיריה לגבות מהם תמורה בעד העבודה שביצעה.

ביצוע עבודות לפי הסכם

34. מסירת הודעה לפי חוק עזר זה תהא בדרך של מסירה לידי האדם שאליו היא מכוונת או מסירה במקום מגוריו או עסקיו הרגילים או הידועים לאחרונה, לידי אחד מבני משפחתו הבוגרים או לידי אדם בוגר העובד או מועסק שם, או בדרך של משלוח בדואר במכתב רשום הממוען אל אותו אדם לפי מקום מגוריו או עסקיו הרגילים או הידועים לאחרונה; אם אי אפשר לקיים את המסירה כאמור, תהא המסירה בדרך של הצגת ההודעה במקום בולט באחד המקומות האמורים או בדרך של הדבקה על גבי הנכס נושא ההודעה או בדרך של פרסומה בשני עיתונים יומיים הנפוצים בתחום העיריה, שאחד מהם לפחות בשפה העברית.

מסירת הודעה

35. בתוספת לחוק עזר לבני ברק (הצמדה למדד), התשמ"ג-1983, במקום "חוק עזר לבני ברק (אספקת מים), התשכ"א-1961" יבוא "חוק עזר לבני ברק (אספקת מים), התשס"ג-2002".

תיקון חוק עזר הצמדה למדד

36. האמור בחוק עזר זה אינו בא לגרוע מסמכות, סעד ותרופה המוקנים לעיריה על פי דין, אלא להוסיף עליהם.

שמירת דינים

37. חוק עזר לבני ברק (אספקת מים), התשכ"א-1961 – בטל.

ביטול

38. (א) בעל נכס, שעבודות הנחת צינורות המשמשים את נכסו בוצעו טרם תחילתו של חוק עזר זה, ולא נדרש לשלם בעדן היטל קודם, טרם תחילתו של חוק עזר זה, הגם שזכאית היתה העיריה לדרשו, ישלם לעיריה, לפי דרישתה, את ההיטל הקודם, וזאת בהתאם להוראות חוק העזר שהיה בתוקף בעת תחילת ביצוע העבודות; שיעורי ההיטל, כאמור, יהיו השיעורים בסכומם המשוערך בעת תחילת ביצוען של עבודות הנחת הצינורות ובתוספת הפרשי הצמדה החל מאותו מועד ועד למועד התשלום בפועל.

הוראות מעבר

(ב) הוראת סעיף קטן (א) תחול ביחס לשטח הקרקע ושטח הבנין בעת תחילתו של חוק עזר זה; אין בתשלום היטל קודם, כאמור בסעיף קטן (א), כדי לגרוע מחובתו של בעל נכס בתשלום היטל בעבור בניה חדשה או תוספת בניה כקבוע בסעיפים 11 ו-12.

39. על אף האמור בסעיף 35, יעודכנו סכומי האגרות וההיטלים שבתוספת, במועד פרסומו של חוק עזר זה ברשומות (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש יוני 2001.

הוראת שעה

**תוספת**

שיעורי האגרות וההיטלים

בשקלים חדשים

**פרק א': רשת פרטית**

**סימן א' – אגרות חיבור ובדיקת רשת פרטית**

1. אגרת חיבור רשת פרטית (סעיף 4)

(א) לנכס למגורים, לכל יחידת דיור 529.65

(ב) לנכס אחר, לכל יחידת דיור 776.96

(ג) לנכס לתעשיה, לכל יחידת דיור 1,024.58

2. אגרת בדיקת רשת פרטית (סעיף 5)

(א) לבנין 613.25

(ב) ליחידת דיור בבנין 310.54

**סימן ב' – אגרות אחרות**

1. אגרת הרחבת חיבור (סעיף 6)

(א) לגבי צנרת בקוטר שאינו עולה על "2 975.67

(ב) לגבי צנרת בקוטר העולה על "2 בהתאם להוצאות

העיריה לפי חשבון

שיגיש המנהל

2. אגרת פירוק או חידוש חיבור (סעיפים 6 ו-27)

(א) לגבי צנרת בקוטר שאינו עולה על "2 308.23

(ב) לגבי צנרת בקוטר העולה על "2 בהתאם להוצאות

העיריה לפי חשבון

שיגיש המנהל

3. אגרת הנחת קו מים זמני (סעיף 7) לפי חשבון

שיגיש המנהל

4. אגרת היתר לשינוי או להסרת רשת פרטית (סעיף 8(ב)) 111.95

**פרק ב': מפעל מים – היטל הנחת צינורות**

**סימן א' – היטל הנחת צינורות לנכס למגורים ולנכס אחר (סעיף 11)**

1. לכל מ"ר משטח הקרקע לרבות קרקע שעליה ניצב בנין) 19.11

2. לכל מ"ר משטח בנין 22.91

**סימן ב' – היטל הנחת צינורות לנכס לתעשיה ולנכס לאחסנה (סעיף 12)**

1. לכל מ"ר משטח הקרקע (לרבות קרקע שעליה ניצב בנין) 26.48

2. לכל מ"ר משטח בנין 43.19

**פרק ג': אגרות שונות**

1. אגרת התקנת מד-מים (סעיף 15(ד))

(א) לקוטר צנרת של עד "0.5 –

(1) כשיש מיתקן מוכן להתקנת מד-מים 665.52

(2) כשאין מיתקן מוכן להתקנת מד-מים 1,244.04

(ב) לקוטר צנרת העולה על "0.5 ועד "1 –

(1) כשיש מיתקן מוכן להתקנת מד-מים 1,034.78

(2) כשאין מיתקן מוכן להתקנת מד-מים 2,380.06

(ג) לקוטר צנרת העולה על "1 ועד "1.5 –

(1) כשיש מיתקן מוכן להתקנת מד-מים 1,895.61

(2) כשאין מיתקן מוכן להתקנת מד-מים 3,282.49

(ד) לקוטר צנרת העולה על "1.5 ועד "2 –

(1) כשיש מיתקן מוכן להתקנת מד-מים 2,129.10

(2) כשאין מיתקן מוכן להתקנת מד-מים 4,136.31

(ה) לקוטר צנרת שמעל ל-"2 לפי חשבון

שיגיש המנהל

2. אגרת בדיקת מד-מים (סעיף 15(ז)) 159.52

י"א בתשרי התשס"ג (17 בספטמבר 2002) מרדכי קרליץ

ראש עיריית בני ברק

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ג מס' 664](http://www.nevo.co.il/Law_word/law07/mekomi-0664.pdf) מיום 27.1.2003 עמ' 207. [↑](#footnote-ref-1)