חוק עזר לבני ברק (העמדת רכב וחנייתו), תשמ"א-1980

רשויות ומשפט מנהלי – תעבורה – רכב – העמדת רכב וחנייתו

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | סמכות להסדיר חניית רכב | [Go](#Seif2) | 2 |
| סעיף 3 | מקום חניה מוסדר | [Go](#Seif3) | 3 |
| סעיף 3א | חניה לתושבי אזור במקום חניה מוסדר | [Go](#Seif17) | 3 |
| סעיף 4 | מקום חניה פרטי | [Go](#Seif4) | 4 |
| סעיף 5 | איסור חניה | [Go](#Seif5) | 4 |
| סעיף 6 | רכב שנתקלקל | [Go](#Seif6) | 5 |
| סעיף 7 | מוניות | [Go](#Seif7) | 5 |
| סעיף 8 | אוטובוסים | [Go](#Seif8) | 5 |
| סעיף 9 | תמרורים | [Go](#Seif9) | 5 |
| סעיף 10 | ריתוק רכב למקום חניה | [Go](#Seif10) | 5 |
| סעיף 11 | אגרת הסדר | [Go](#Seif11) | 6 |
| סעיף 12 | כרטיס חניה | [Go](#Seif12) | 6 |
| סעיף 13 | כרטיס חניה של רשות מקומית אחרת | [Go](#Seif13) | 6 |
| סעיף 14 | סמכויות פיקוח | [Go](#Seif15) | 6 |
| סעיף 15 | אחריות בעל רכב | [Go](#Seif14) | 6 |
| סעיף 16 | אחריות חניה | [Go](#Seif16) | 6 |
|  | תוספת שניה | [Go](#med0) | 7 |

חוק עזר לבני ברק (העמדת רכב וחנייתו), תשמ"א-1980[[1]](#footnote-1)\*

בתוקף סמכותה לפי סעיף 250 לפקודת העיריות, וסעיף 77 לפקודת התעבורה, מתקינה מועצת עירית בני ברק חוק עזר זה:

1. בחוק עזר זה –

הגדרות

"אוטובוס" – כמשמעותו בתקנות התעבורה, התשכ"א-1961 (להלן – תקנות התעבורה);

"כרטיס חניה" – כרטיס חניה שמועצת העיריה הכריזה שהוא תקף לצורך חוק עזר זה;

"כביש" – כמשמעותו בתקנות התעבורה;

תיקון (מס' 2) תשמ"ט-1989

"כביש חד סיטרי" – כמשמעותו בתקנות התעבורה;

תיקון (מס' 2) תשמ"ט-1989

"מונית" – כמשמעותה בתקנות התעבורה;

"מעבר חציה" – כמשמעותו בתקנות התעבורה;

תיקון (מס' 2) תשמ"ט-1989

"מפגש מסילת ברזל" – כמשמעותו בתקנות התעבורה;

תיקון (מס' 2) תשמ"ט-1989

"מפקד המשטרה" – מפקד המשטרה של המחוז שהעיריה נמצאת בתחומו, לרבות אדם שמפקד המשטרה העביר לו בכתב את סמכויותיו לפי חוק עזר זה, כולן או מקצתן;

"מפקח על התעבורה" – לרבות מי שהמפקח על התעבורה העביר לו בכתב את סמכויותיו לפי חוק עזר זה, כולן או מקצתן;

"מקום חניה" – מקום שהותרה בו חניה לרכב לפי סעיף 2;

"מקום חניה מוסדר" – מקום חניה שנקבע כמקום חניה מוסדר לפי סעיף 3(א);

"מקום חניה פרטי" – מקום חניה המתנהל בידי אדם, פרט לעיריה, לשם הפקת ריווח;

"עיריה" – עירית בני-ברק;

"פקח" – אדם שראש העיריה מינה בכתב להיות פקח לענין חוק עזר זה;

"צומת" – כמשמעותו בתקנות התעבורה;

תיקון (מס' 2) תשמ"ט-1989

"קו עצירה" – כמשמעותו בתקנות התעבורה;

תיקון (מס' 2) תשמ"ט-1989

"ראש העיריה" – לרבות מי שראש העיריה העביר לו בכתב את סמכויותיו לפי חוק עזר זה, כולן או מקצתן;

"רכב" – כמשמעותו בפקודת התעבורה, למעט אופניים;

"רכב פרטי", "רכב ציבורי" ו"תמרור" – כמשמעותם בתקנות התעבורה;

"רחוב" – דרך כמשמעותה בפקודת התעבורה, הנמצאת בתחום העיריה, לרבות חלק מרחוב;

"שביל" – כמשמעותו בתקנות התעבורה;

תיקון (מס' 2) תשמ"ט-1989

"שטח הפרדה" – כמשמעותו בתקנות התעבורה;

תיקון (מס' 2) תשמ"ט-1989

2. בהסכמת המפקח על התעבורה, ולאחר התייעצות עם מפקד המשטרה, רשאי ראש העיריה לאסור, להגביל ולהסדיר את העמדתו של רכב או סוג מסויים של רכב, לקבוע רחוב או מקום אחר כמקום חניה שבו מותרת החניה לרכב או לסוג מסויים של רכב, וכן לקבוע את הימים והשעות והתקופות שבהם מותרת החניה ואת מספר כלי הרכב המותר לחניה באותו מקום.

סמכות להסדיר חניית רכב

3. (א) ראש העיריה רשאי, לאחר התייעצות עם המפקח על התעבורה ועם מפקד המשטרה, לקבוע מקום חניה כמקום חניה מוסדר ולהסדיר את החניה בו על ידי סדרן או על ידי כרטיסי חניה או מכשירים מיכניים.

מקום חניה מוסדר

(ב) סודרה החניה על ידי סדרן, חייב אדם המעמיד רכב במקום חניה לציית להוראות הסדרן בכל ענין הקשור בחניה.

(ג) סודרה החניה על ידי מכשירים מיכניים, חייב אדם המעמיד רכב במקום החניה להעמידו בתוך אחד מהשטחים המסומנים לשם כך והפנויים, מול המכשיר המסונף לאותו שטח, ולציית להוראות הכתובות בו, בכל הנוגע לזמני החניה, למשך החניה, להפעלת המכשיר ולכל ענין אחר הקשור בהסדרת החניה.

(ד) סודרה החניה על ידי כרטיסי חניה, חייב אדם המעמיד רכב במקום החניה –

(1) להעמידו בתוך אחד מהשטחים הפנויים, המסומנים בקווי צבע או באופן אחר – אם ישנם שטחים מסומנים;

(2) לתלוש או לנקב את חלקי כרטיס החניה שבהם מסומנים התאריך ומשך החניה, מיד עם החניית הרכב, הכל בהתאם להוראות שעל גבי כרטיסי החניה;

(3) להצמיד את כרטיס החניה לשמשה הקדמית או לחלון הדלת הקדמית של הרכב בצד הפנימי הקרוב למדרכה, באופן שסימון משך החניה והתאריך ייראו מבחוץ;

(4) לציית ולמלא אחר כל ההוראות המפורטות על גבי כרטיס החניה ועל התמרור המוצב בשטח המיועד לחניה, בכל הנוגע למקום החניה, זמני החניה המותרים, משך החניה, מילוי כרטיס החניה וכל ענין אחר הקשור בהסדרת החניה.

3א. (א) נקבע אזור כמקום חניה מוסדר, יהיו רשאים מי שגרים באותו אזור להחנות את רכבם במקום שנקבע כמקום חניה מוסדר באזור מגוריהם, עם תשלום אגרה כנקוב בתוספת השניה ומבלי להשתמש בכרטיסי חניה.

חניה לתושבי אזור במקום חניה מוסדר

תיקון תשנ"ב-1992

(ב) חניה כאמור בסעיף קטן (א) מותרת רק לרכב הנושא תווית שאישר ראש העיריה ואשר עליה צויין מספר הרכב והאזור בו מותרת החניה לבעל הרכב הגר באותו אזור (להלן – תווית).

(ג) מי שמתגורר באזור שנקבע כמקום חניה מוסדר, רשאי לקבל תווית לאחרי שהגיש לראש העיריה בקשה בנוסח שבתוספת הראשונה ולאחר שהמציא רשיון רכב ותעודת זהות או מסמך אחר, אם יידרש לכך, להוכחת בעלותו על הרכב ומען מגוריו.

(ד) לענין הוראות סעיף קטן (ג), יראו כבעליו של רכב אם אין בבעלותו רכב נוסף או אם הוכיח להנחת דעתו של ראש העיריה, שהרכב נשוא הבקשה כאמור הועמד לרשותו הבלעדית בידי מעבידו או בידי תאגיד שבידי המבקש שליטה על לפחות שליש מהבעלות עליו.

(ה) תוקף התווית לתקופה שנרשמה בה, ואם לא נרשמת בה תקופה – לשנה ממועד הוצאתה.

(ו) מי שקיבל תווית אינו רשאי להעבירה לאחר, וזכות השימוש בה תפקע בהתקיים אחד מאלה:

(1) העברת התווית לאחר;

(2) מכירת הרכב;

(3) העתקת מקום המגורים;

(4) הנסיבות כמפורט בסעיף קטן (ד), שבהסתמך עליהן ניתנה התווית, חדלו להתקיים.

(ז) העביר בעל רכב שבידו תווית את בעלותו ברכב או העתיק מקום מגוריו, חייב הוא להודיע על כך לראש העיריה תוך 7 ימים מיום העברת הבעלות ברכב או העתקת מקום מגוריו, לפי הענין, וכן להחזיר את התווית לראש העיריה.

(ח) התווית תודבק בפינה העליונה על השמשה הקדמית שעל הרכב.

(ט) מבלי לגרוע מהוראות כל דין, מהווים מסירת פרטים כוזבים בעת הגשת הבקשה כאמור בסעיף קטן (ג) ושימוש בתווית שלא בהתאם לאמור בסעיפים קטנים (ה) עד (ח), עבירה על חוק עזר זה.

4. (א) לא ינהל אדם ולא ירשה לאחר לנהל מקום חניה פרטי, אלא על פי רשיון מאת ראש העיריה ובהתאם לתנאי הרשיון.

מקום חניה פרטי

(ב) הרוצה ברשיון יגיש בקשה לראש העיריה, והוא רשאי לתתו או לסרב לתתו, לבטלו או להתלותו וכן לקבוע בו תנאים, להוסיף עליהם, לגרוע מהם, לשנותם או לבטלם.

(ג) תוקף הרשיון יהיה לתקופה שלא תעלה על שנה אחת מיום נתינתו.

(ד) משהוחלט לתת רשיון, ישלם המבקש לעיריה, לפני קבלתו, אגרה המחושבת לפי שיעור של 120 שקלים לשנה לדונם משטח החניה.

(ה) ראש העיריה רשאי לפטור מבקש רשיון מתשלום האגרה, כולה או מקצתה.

(ו) רשיון לנהל מקום חניה פרטי ברחוב או בחלק מרחוב יינתן רק בהסכמת המפקח ולאחר התייעצות עם מפקד המשטרה.

5. (א) לא יעמיד אדם ולא יחנה, ולא ירשה לאחר להעמיד או להחנות, רכב ברחוב במקום שהחניה נאסרה בו בידי ראש העיריה לפי סעיף 2, והאיסור מסומן בהתאם להודעת התעבורה (קביעת תמרורים), התש"ל-1970 (להלן – ההודעה), בתמרור, אלא לזמן הדרוש להעלאת נוסעים או להורדתם, או לטעינה או לפריקה מיידית ובלתי פוסקת.

איסור חניה

(ב) לא יעמיד אדם ולא יחנה, ולא ירשה לאחר להעמיד או להחנות רכב במקום חניה, אלא –

(1) אם הרכב שייך לסוגים שחנייתם שם הותרה בידי ראש העיריה;

(2) בתוך אחד מהשטחים המסומנים בקווי צבע או באופן אחר – אם יש שטחים מסומנים כאלה;

(3) בזמן ובמשך התקופה שבהם הותרה החניה במקום;

(4) כשאין מקום חניה תפוס על ידי רכב במספר שנקבע כמותר לחניה בבת אחת.

(ג) לא יעמיד אדם ולא יחנה, ולא ירשה לאחר להעמיד או להחנות רכב באופן:

תיקון (מס' 2) תשמ"ט-1989

(1) שיש בו כדי להפריע או לעכב את התנועה;

(2) שהוא מסתיר תמרור או חלק ממנו מעיני עוברי דרך.

(ד) לא יעמיד אדם לא יחנה, ולא ירשה לאחר להעמיד או להחנות רכב באחד המקומות המנויים להלן אלא לשם מניעת תאונה או לשם מילוי אחרי הוראה מהוראות חוק עזר זה או תקנות התעבורה או אם סומן בתמרור אחרת –

תיקון (מס' 2) תשמ"ט-1989

(1) בצד שמאל של הרחוב, אלא אם כן הכביש הוא חד סטרי או בניגוד לכיוון הנסיעה; לענין פסקה זו לא יראו ככביש חד סטרי כביש שהוא חלק מרחוב המחולק על ידי שטח הפרדה;

(2) על שביל אופניים מסומן בתמרור;

(2א) על מדרכה, למעט במקום שהוסדר להעמדת רכב וחנייתו, לפי חוק עזר שהותקן על פי סעיף 77 לפקודת התעבורה, ובלבד שנותר מעבר להולכי רגל;

תיקון תש"ן-1990

(3) בתוך צומת או בתחום שנים עשר מטרים ממנו;

(4) במקום כניסה לשטח המיועד לכלי רכב, פרט להעלאת נוסעים והורדתם;

(5) בתחום שני מטרים מברז כיבוי (הידרנט) כאשר התחום מסומן בסימון על המדרכה או על שולי הכביש או על שניהם;

(6) בתוך מעבר חציה או בתחום שנים עשר מטרים לפניו;

(7) בתחום שנים עשר מטרים לפני קו עצירה;

(8) בתחום עשרים מטרים מהפס הקרוב ביותר של מפגש מסילת ברזל ובתחום עשרים מטרים אחרי המפגש;

(9) בכביש, לרבות שולי הרחוב, שבו קיים בכיוון הנסיעה נתיב אחד בלבד המסומן בקו הפרדה בלתי מרוסק;

(10) בצד רכב אחר העומד או חונה בצדו של הרחוב;

(11) על גשר או בתוך מנהרה;

(12) בתחום תחנת אוטובוסים המוגדרת על ידי סימון על פני כביש, ובאין סימון כאמור – בתוך עשרים מטרים לפני תמרור "תחנת אוטובוסים" ועשרים מטרים אחריו, בשני צדי הרחוב; ובלבד שמותר להעמיד או להחנות רכב בצד הרחוב שממול לסימון על פני הכביש או ממול לתמרור אם רוחב הכביש באותו מקום הוא שנים עשר מטרים או יותר;

(13) בצד מעקה בטיחות להולכי רגל בשפת הכביש אלא אם כן תמרור מורה אחרת;

(14) בתוך תחום תחנת המוניות המסומנת בתמרור שהוצב או סומן פרט לעצירה לשם הורדת נוסעים;

(15) ליד תמרור המסמן תחנת הסעה לחיילים אלא לשם העלאת חיילים והורדתם.

6. לא יעמיד אדם ולא ירשה לאחר להעמיד ברחוב רכב שנתקלקל קלקול המונע המשכת הנסיעה, אלא סמוך, ככל האפשר, לשפה הימנית של צד הרחוב המיועד לתנועת רכב, ואלא לשם תיקונים הכרחיים להמשכת הנסיעה שיש לעשותם בו במקום או עד שיועבר הרכב למקום תיקונו, ובלבד שהרכב יתוקן או יועבר ללא דיחוי.

רכב שנתקלקל

7. (א) לא יחנה אדם ולא ירשה לאחר להחנות מונית, אלא במקום חניה שנקבע כתחנת מוניות, או כמקום חניה למוניות, על פי היתר מאת ראש העיריה ובהתאם לתנאי ההיתר.

מוניות

(ב) הרוצה בהיתר יגיש בקשה לראש העיריה והוא רשאי לתתו או לסרב לתתו, לבטלו או להתלותו, וכן לקבוע בו תנאים, להוסיף עליהם, לגרוע מהם, לשנותם או לבטלם.

(ג) היתר כאמור יהיה ערוך בטופס שיקבע ראש העיריה בהסכמת המפקח על התעבורה.

(ד) היתר כאמור יפקע ביום 31 בדצמבר שלאחר נתינתו.

(ה) בעד מתן היתר ישלם המבקש לעיריה, לפני קבלת ההיתר, אגרה בסך 250 שקלים חדשים לכל מונית שחנייתה מותרת לפי ההיתר.

תיקון תשמ"ט-1989

(ו) נהג מונית שלגביה ניתן היתר כאמור, יחזיק את ההיתר במונית ויראהו לשוטר או לפקח לפי דרישתם.

(ז) לא יעמיד אדם ולא יחנה ולא ירשה לאחר להעמיד או להחנות מונית ברחוב לזמן העולה על הדרוש להעלאת נוסעים או להורדתם, אלא באחת מאלה:

(1) אם המונית מוזמנת מאת נוסע ועומדת לרשותו, להעמדתה או חנייתה לשם המתנה לאותו נוסע;

(2) אם לא הוצעה הולכה במונית והיא מסומנת בשלט "לא פנוי".

8. (א) לא יעמיד אדם ולא ירשה לאחר להעמיד אוטובוס ברחוב אלא במקום שנקבע כתחנת אוטובוסים המסומן בתמרור כפי שנקבע בהודעה, הנושא עליו את מספרו של קו האוטובוסים או הודעה שהתחנה מיועדת להורדת נוסעים בלבד.

אוטובוסים

(ב) לא יעמיד אדם ולא ירשה לאחר להעמיד אוטובוס במקום האמור לזמן העולה על הדרוש כדי להוריד או להעלות נוסעים; הוראה זו אינה חלה לגבי תחנה סופית.

(ג) לא יחנה אדם ולא ירשה לאחר להחנות אוטובוס בתחנה סופית לזמן העולה על הזמן הנקוב בתמרור כל עוד היא תפוסה על ידי מספר האוטובוסים הנקוב בתמרור.

9. ראש העיריה יציין כל מקום חניה וכן כל איסור, הגבלה או הסדר שנקבעו לפי סעיף 2, בתמרור מתאים שנקבע בהודעה.

תמרורים

10. (א) ראש העיריה רשאי לציין על גבי תמרור, או בלוח שייקבע סמוך לו, את מספר הרישום וסימני הרישום של הרכב שמותר להעמידו במקום חניה מסויים.

ריתוק רכב למקום חניה

(ב) ציין ראש העיריה כאמור בסעיף קטן (א), לא יעמיד אדם ולא יחנה, ולא ירשה לאחר להעמיד או להחנות, באותו מקום חניה, רכב שמספר הרישום וסימן הרישום שלו אינם מצויינים כאמור.

11. (א) לא יעמיד אדם ולא יחנה, ולא ירשה לאחר להעמיד או להחנות, רכב במקום חניה מוסדר, אלא אם שילם אגרת הסדר בשיעור שנקבע לאותו מקום חניה בהתאם לשיעורי האגרה הנקובים בתוספת השניה.

אגרת הסדר

תיקון תשנ"ב-1992

(ב) השאיר אדם רכב במקום חניה מוסדר למעלה מזמן החניה ששולם בעדו ובתוך התקופה המותרת לחניה באותו מקום, לא יוציאו משם אלא לאחר ששילם אגרה נוספת בעד זמן החניה הנוסף.

(ג) סודרה החניה על ידי סדרן, תשולם האגרה לידיו תמורת תו או תווים או באופן אחר שקבע ראש העיריה.

(ד) סודרה החניה על ידי מכשירים מיכניים, תוכנס האגרה למכשיר המיכני במטבע או בתווית מתכת מיוחדת בהתאם להוראות השימוש שצויינו על גבי המכשירים.

(ה) סודרה החניה על ידי כרטיסי חניה, תשולם האגרה על ידי רכישת כרטיס החניה והצגתו בהתאם לחוק עזר זה; אי-הצגת כרטיס החניה בהתאם להוראות חוק עזר זה תהווה ראיה לכאורה לאי תשלום האגרה כאמור.

12. (א) לא ישתמש אדם בכרטיס חניה אלא בהתאם להוראות חוק עזר זה ובהתאם להוראות המפורטות על גבי הכרטיס.

כרטיס חניה

(ב) לא ישתמש אדם בכרטיס חניה שלא הודפס ואושר כדין בידי מועצת העיריה.

(ג) לא ישתמש אדם בכרטיס חניה ליותר מאשר חניה אחת.

(ד) לא ישתמש אדם ביותר מכרטיס אחד בעד חניה אחת, אולם אין בכך כדי למנוע מאדם להשתמש בשני כרטיסי חניה של חצי שעה כל אחד במקום כרטיס חניה של שעה אחת, וזאת בתנאי שהתלושים שנתלשו מורים על משך חניה של 60 דקות רצופות.

(ה) משך החניה על ידי כרטיס חניה יהיה בהתאם לאמור בכרטיס החניה ובתמרור המוצב במקום, ולא יתלוש אדם או ינקב בעת החניית הרכב, וכל עוד נמשכת החניה, יותר מתלוש אחד המורה את משך החניה, אלא אם צויינה בתמרור המוצב במקום הוראה אחרת.

13. הגיעה העיריה לידי הסכם עם רשות מקומית אחרת בדבר הכרה הדדית של כרטיסי חניה, יובא לאישור המועצה כרטיס החניה של אותה רשות מקומית; אושר כרטיס החניה של אותה רשות מקומית בידי המועצה, יראו אותו ככרטיס חניה שהודפס ואושר כדין בידי המועצה כאמור בסעיף 12(ב), והשימוש בו ייעשה בהתאם להוראות חוק עזר זה.

כרטיס חניה של רשות מקומית אחרת

14. (א) פקח רשאי בכל עת להיכנס לכל מקום חניה מוסדר או מקום חניה פרטי כדי לברר אם קויימו הוראות חוק עזר זה.

סמכויות פיקוח

(ב) לא יפריע אדם לפקח ולא ימנע אותו מהשתמש בסמכויותיו לפי סעיף קטן (א).

15. (א) נעברה עבירה ברכב, רואים את בעל הרכב או את מחזיקו כאילו הוא נהג את הרכב אותה שעה, זולת אם הוכיח מי נהג ברכב או שהרכב נלקח ממנו בלי ידיעתו ובלי הסכמתו.

אחריות בעל רכב

תיקון (מס' 2) תשמ"ט-1989

(ב) בחבר בני אדם רואים לענין סעיף קטן (א) גם מנהל פעיל או שותף או עובד מינהלי בכיר האחראים לאותו רכב – כבעל הרכב.

16. נמצא רכב עומד במקום שהעמדתו אסורה על-פי חוק עזר זה, רואים את בעל הרכב, את נהגו, וכן אדם אחר האחראי לרכב, כאילו העמידו כאמור, זולת אם הוכיח שהוא לא העמיד את הרכב באותו מקום, וכן ברשות מי היה הרכב באותה שעה או שהרכב נלקח ללא הסכמתו.

אחריות חניה

תיקון (מס' 2) תשמ"ט-1989

**תוספת ראשונה**

תיקון תשנ"ב-1992

(סעיף 3א(ג))

**בקשה למתן תווית חניה**

אני הח"מ, שם משפחה       שם פרטי       מס' זהות       בעל רכב מס'       מסוג       מס' חשבון ארנונה       מבקש לתת לי תווית לפי סעיף 3א(ג) לחוק עזר לבני-ברק (העמדת רכב וחנייתו), התשמ"א-1980, ומתחייב בזאת להשתמש בתווית בהתאם להוראות חוק העזר שפורטו מעבר לדף.

יש  אין לי חניה בחצר ביתי (סמן x במשבצת המתאימה).

הנני מצהיר כי כל הפרטים המפורטים בבקשה זו נכונים.

תאריך \_\_\_\_\_\_\_\_\_\_\_\_\_

חתימת המבקש

תוספת שניה

תיקון תשנ"ב-1992

תיקון תשס"ז-2007

(סעיפים 3א(א) ו-11(א))

שיעור האגרה

סוג האגרה בשקלים חדשים

1. אגרת הסדר חניה במקום מוסדר על ידי כרטיסי חניה או מכשיר מכני, לכל רכב, לכל שעה או חלק ממנה (סעיף 11(א)) 4.40

2. אגרה בעד תווית חניה, לכל שנה או חלק ממנה (סעיף 3א) 20.00

נתאשר.

י"ב בחשון התשמ"א (22 באוקטובר 1980) שמואל וינברג

ראש עירית בני ברק

אני מסכים.

יוסף בורג חיים לנדאו

שר הפנים שר התחבורה

גפני

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשמ"א מס' 14](http://www.nevo.co.il/Law_word/law07/mekomi-0014.pdf) מיום 21.11.1980 עמ' 210.

   תוקן [ק"ת חש"ם תשמ"ה מס' 278](http://www.nevo.co.il/Law_word/law07/mekomi-0278.pdf) מיום 14.6.1985 עמ' 356 – תיקון תשמ"ה-1985.

   [ק"ת חש"ם תשמ"ט מס' 394](http://www.nevo.co.il/Law_word/law07/mekomi-0394.pdf) מיום 29.1.1989 עמ' 214 – תיקון תשמ"ט-1989.

   [ק"ת חש"ם תשמ"ט מס' 403](http://www.nevo.co.il/Law_word/law07/mekomi-0403.pdf) מיום 1.6.1989 עמ' 347 – תיקון (מס' 2) תשמ"ט-1989 (ת"ט \*\*\* [ק"ת חש"ם תשנ"ב מס' 479](http://www.nevo.co.il/Law_word/law07/mekomi-0479.pdf) מיום 9.4.1992 עמ' 352). ###

   [ק"ת חש"ם תש"ן מס' 425](http://www.nevo.co.il/Law_word/law07/mekomi-0425.pdf) מיום 31.5.1990 עמ' 246 – תיקון תש"ן-1990.

   [ק"ת חש"ם תשנ"ב מס' 479](http://www.nevo.co.il/Law_word/law07/mekomi-0479.pdf) מיום 9.4.1992 עמ' 330 – תיקון תשנ"ב-1992.

   [ק"ת חש"ם תשס"ז מס' 704](http://www.nevo.co.il/Law_word/law07/mekomi-0704.pdf) מיום 14.6.2007 עמ' 346 – תיקון תשס"ז-2007; $$$ תחילתו ביום פרסומו. ### [↑](#footnote-ref-1)