חוק עזר לבני ברק (תיעול), תשע"ו-2016

רשויות ומשפט מנהלי – רשויות מקומיות – חוקי עזר – תיעול

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל תיעול | [Go](#Seif11) | 4 |
| סעיף 3 | היטל תיעול לנכס למגורים | [Go](#Seif2) | 4 |
| סעיף 4 | היטל תיעול לנכס אחר | [Go](#Seif10) | 5 |
| סעיף 5 | היטל תיעול לנכס מעורב | [Go](#Seif3) | 5 |
| סעיף 6 | היטל בשל בנייה חורגת | [Go](#Seif4) | 5 |
| סעיף 7 | היטל תיעול באדמה חקלאית | [Go](#Seif5) | 5 |
| סעיף 8 | חיוב בהיטל בשל שטח המיועד להפקעה | [Go](#Seif6) | 6 |
| סעיף 9 | דרישה לתשלום ההיטל | [Go](#Seif7) | 6 |
| סעיף 10 | שערוך חיובים וחובות | [Go](#Seif8) | 6 |
| סעיף 11 | חיוב בעלים משותפים | [Go](#Seif9) | 6 |
| סעיף 12 | טיפול בתעלה | [Go](#Seif12) | 6 |
| סעיף 13 | החזרת מצבה של תעלה לקדמותה | [Go](#Seif13) | 6 |
| סעיף 14 | התקנת תעלה בידי בעל נכס | [Go](#Seif14) | 7 |
| סעיף 15 | הטלת חיובים מכוח חוק עזר קודם | [Go](#Seif15) | 7 |
| סעיף 16 | קרן ייעודית | [Go](#Seif16) | 7 |
| סעיף 17 | מסירת הודעות | [Go](#Seif17) | 7 |
| סעיף 18 | הצמדה למדד | [Go](#Seif18) | 7 |
| סעיף 19 | מגבלת גבייה | [Go](#Seif19) | 8 |
| סעיף 20 | ביטול | [Go](#Seif20) | 8 |
| סעיף 21 | הוראת שעה | [Go](#Seif21) | 8 |
|  | תוספת ראשונה | [Go](#med0) | 8 |
|  | תוספת שנייה | [Go](#med1) | 8 |

חוק עזר לבני ברק (תיעול), תשע"ו-2016[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות [נוסח חדש] (להלן – הפקודה), מתקינה מועצת עיריית בני ברק חוק עזר זה:

1. בחוק עזר זה –

הגדרות

"אדמה חקלאית" – כל קרקע שאינה בניין שייעודה על פי תכנית הוא לחקלאות ואין משתמשים בה או שלא ניתן לגביה היתר לשימוש למטרה אחרת;

"אישור בנייה חדשה" – אישור מוסד תכנון המוסמך כמשמעותו בחוק התכנון והבנייה, התשכ"ה-1965 (להלן – חוק התכנון והבנייה) לבקשה להיתר בנייה להקמת בנייה חדשה וטרם מתן היתר בנייה;

"אזור איסוף" – שטח שעבודות התיעול שיבוצעו בו מיועדות לשמש במישרין או בעקיפין את הנכסים שבו;

"בנייה חדשה" – הקמת בניין חדש על גבי נכס או תוספת לבניין קיים הניצב בנכס;

"בנייה חורגת" – בנייה חדשה בלא היתר בנייה או בסטייה מהיתר;

"בניין" – מבנה בתחום שיפוט העירייה, בין שהוא ארעי ובין קבוע, בין שבנייתו הושלמה ובין אם לאו, בין שהוא בנוי אבן ובין שהוא בנוי בטון, טיט, ברזל, עץ או חומר אחר, לרבות חלק של מבנה כאמור וכל המחובר לו חיבור של קבע;

"בעל נכס" – כל אחד מאלה:

(1) בנכסים שאינם מקרקעי ציבור כמשמעותם בחוק המקרקעין, התשכ"ט-1969 (להלן – חוק המקרקעין) – הבעל הרשום של הנכס, ובהעדר רישום – בעליו של הנכס מכוח הסכם או מסמך מחייב אחר, ובהעדרו – מי שזכאי כדין להירשם כבעליו ובהעדרו – מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות, כמשמעותו בחוק המקרקעין, בין שבדין ובין שביושר ובהעדר חוכר לדורות – מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות; ובהעדר חוכר לדורות או בר-רשות כאמור – בעליו של הנכס;

"דמי פיתוח" – דמי פיתוח ששולמו למינהל מקרקעי ישראל או למי מטעמו בעבור מימון עלות ביצוע עבודות תיעול, ובלבד שסכומם אושר בידי רשות מקרקעי ישראל;

"היטל קודם" – היטל תיעול לפי חוק עזר קודם לעירייה;

"היטל תיעול" – היטל המוטל לכיסוי הוצאות של התקנת מערכת תיעול לפי חוק עזר זה;

"היתר בנייה", "סטייה מהיתר", "שימוש חורג", "הקלה" – כמשמעותם בחוק התכנון והבנייה;

"המהנדס" – מהנדס העירייה, לרבות עובד העירייה שסמכויות מהנדס העיריה הועברו לו לפי סעיף 6 לחוק הרשויות המקומיות (מהנדס רשות מקומית), התשנ"ב-1991;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"חוק עזר קודם" – חוק עזר לבני ברק (תיעול), התשס"ג-2003;

"יציע", "עליית גג" – כהגדרתם בסעיף 1.00.1 לסימן א' לתוספת השלישית לתקנות התכנון והבנייה (בקשה להיתר, תנאיו ואגרות), התש"ל-1970 (להלן – תקנות היתר בנייה);

"מערכת תיעול" – המערכת המשמשת את העירייה לניקוז מי נגר עילי והמצויה בבעלותה, בחזקתה, ברשותה או בשליטתה, לרבות כל תעלה ומיתקן המשמשים לתכלית זו ולהוציא תעלה פרטית;

"מרפסת" – חלק חיצון של בניין אשר –

(1) רצפתו קשורה לרצפת פנים הבניין ודלת מעבר ביניהם;

(2) לא יותר משלושה רבעים מהיקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;

"מרתף" – חלק מבניין שהחלל שבין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.50 מטר ממישור הקיר החיצון שלו; לעניין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין כל שני תפרי ההתפשטות האמורים או במרכז שבין תפר התפשטות הסמוך לקצה הבניין ובין קצה הבניין;

"נכס" – המצוי בתחום העירייה וכמשמעותו בסעיף 269 לפקודה, לרבות דרכי מעבר שאינן ציבוריות;

"נכס אחר" – נכס המיועד לשמש או המשמש בפועל לתכלית שאינה מגורים;

"נכס למגורים" – נכס המיועד לשמש לתכלית מגורים לפי תכנית או היתר לשימוש חורג;

"נכס מעורב" – נכס המשמש או המיועד או משמש למגורים ולתכלית שאינה מגורים;

"נפח בניין" – הסכום במ"ק של שטחי כל הקומות בבניין, המוכפלים כל אחד מהם בגובהה של אותה הקומה הנמדד במטר אורך, לפי כללי המדידה שנקבעו בסעיף 1.00.5 לסימן ב' לתוספת השלישית לתקנות היתר בנייה, ולרבות נפח של בניין או תוספת לבניין העתידים להיבנות שאושרה לגביהם בקשה להיתר בנייה – לפי הבקשה שאושרה;

"עבודות תיעול" – עבודות להתקנה או לחפירה של תעלה וכל עבודה נלווית הנוגעת להתקנתה או לחפירתה, שתכליתה ניקוז מי נגר עילי;

"העירייה" – עיריית בני ברק;

"קומה" – חלל המשתרע בין שתי רצפות סמוכות הנמצאות זו מעל זו, על פי גובהו המזערי של אותו חלל כקבוע בסעיף 2.03 לסימן ב' לחלק ב' לתוספת השנייה לתקנות היתר בנייה, ככל שנקבע כזה, ולרבות מרתפים, מרפסות מקורות ופתוחות, חדרי מדרגות, מעברים, גבליות, יציעים, חדרי מעליות, עליות גג וכל שטח אחר בקומה;

"ראש העירייה" – לרבות עובד העירייה שראש העירייה אצל לו מסמכויותיו לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975, לעניין חוק עזר זה;

"שטח בניין" – הסכום במ"ר של שטחי כל הקומות בבניין, לרבות –

(1) שטחה של בנייה חורגת;

(2) שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בנייה על ידי מוסד תכנון – לפי הבקשה שאושרה;

"שטח המיועד להפקעה" – שטח המיועד לצורכי ציבור ואשר הוועדה המקומית לתכנון ולבנייה הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943 (להלן – פקודת הקרקעות);

"שטח המיועד לצורכי ציבור" – שטח קרקע או שטח בניין המיועד בתכנית לצורכי ציבור;

"שטח קומה" – הסכום הכולל במ"ר של שטח ההשלכה האופקית של רצפה הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע שבנכס לרבות הקרקע שעליה ניצב הבניין;

"תכנית" – כמשמעה בחוק התכנון והבנייה;

"תעודת העברה לרשם המקרקעין" – כאמור בסעיף 324 לפקודה;

"תעלה" – אפיק ניקוז, בין טבעי, ובין מותקן או מוסדר, המיועד להולכתם ולניקוזם של מי נגר עילי, מי גשמים ומים אחרים למעט שפכים או מי קולחין, לרבות צינור מוביל, מוביל יצוק, אבזר, תא ביקורת, תא איסוף, תא קיבול וכל מיתקן ואבזר אחרים המהווה חלק מהתעלה או האפיק או הקשור בו;

"תעלה פרטית" – תעלה המשמשת נכס פלוני, שאינו בבעלות העירייה;

"תעלה ציבורית" – תעלה שאינה תעלה פרטית;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן בעת הוצאת דרישת התשלום לפי חוק עזר זה;

"תעריפי ההיטל שבתוקף" – תעריפי ההיטל שבתוספת הראשונה לפי שיעורם המעודכן ביום התשלום לקופת העירייה.

2. (א) היטל תיעול נועד לכיסוי הוצאות העירייה בשל התקנת מערכת תיעול וביצוע עבודות התיעול בתחומה, בלא זיקה לעלות ביצוע עבודת תיעול המשמשת את נכס החייב או הגובלת בו.

היטל תיעול

(ב) החליט המהנדס על קביעת שטח כאזור איסוף, תונח החלטתו במשרד מועצת העירייה ותהיה פתוחה לעיון הציבור; הודעה על החלטת המהנדס תפורסם בעיתונות בדרך הקבועה בסעיף 1א' לחוק התכנון והבנייה.

(ג) היטל תיעול יוטל על בעל נכס בהתקיים אחד מאלה:

(1) ביצוע עבודות תיעול באזור האיסוף שבו מצוי הנכס נושא החיוב; לעניין זה, "ביצוע עבודות תיעול" – גמר תכניות לביצוען של עבודות תיעול באזור האיסוף שבו מצוי הנכס נושא החיוב וכן אישור של העירייה, בנוסח שבטופס 1 לתוספת השנייה, שלפיו בכוונתה לצאת למכרז לביצוע עבודות התיעול או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(2) אישור בנייה חדשה; לא בוצעו עבודות תיעול כאמור בסעיף 1 באזור האיסוף שבו מצוי הנכס בעת אישור הבקשה להיתר בנייה או טרם הוחל בביצוע העבודות בפועל של עבודות התיעול, תאשר העירייה, בנוסח שבטופס 2 לתוספת השנייה, כי הליך תכנונן של עבודות התיעול כאמור מצוי בעיצומו ותחילת ביצוע העבודות צפויה להתקיים בתוך 12 חודשים ממועד מתן האישור;

(3) בנייה חורגת – כאמור בסעיף 6 ובהתאם למועד התגבשות החיוב הקבוע בו.

(ד) היטל שעילתו בנייה חדשה או בנייה חורגת, ישולם גם אם בוצעו עבודות תיעול באזור האיסוף שבו מצוי הנכס, לפני תחילתו של חוק עזר זה.

3. (א) היטל תיעול לנכס למגורים, יחושב לפי שטח הקרקע ושטח הבניין שבנכס, וסכומו יהיה הסכום המתקבל ממכפלת שטח הקרקע ושטח הבניין בנכס, בשיעור תעריפי ההיטל המעודכנים.

היטל תיעול לנכס למגורים

(ב) היטל שעילתו קבועה לפי סעיפים 2(ג)(1) ו-(3), 7(ד) ו-(ו) ישולם לפי תעריפי ההיטל המעודכנים; היטל שעילתו קבועה לפי סעיף 2(ג)(2) ו-7(ה) ישולם לפי תעריפי ההיטל שבתוקף בעת מתן היתר הבנייה או ההיתר לשימוש חורג לפי העניין.

(ג) שולמו בעבור נכס, בשל ביצוע עבודות תיעול היטל קודם, היטל תיעול, דמי השתתפות או דמי פיתוח (להלן – חיוב קודם) לא ייכללו שטח הקרקע ושטח הבניין בנכס, בעת הטלתו של החיוב הקודם, במניין השטחים לפי סעיף קטן (א), לצורך חישוב ההיטל לפי חוק עזר זה.

(ד) שולם בעבור נכס חיוב קודם, יחויב בעל הנכס פעם נוספת בתשלום היטל תיעול, בעד בנייה חדשה שאושרה לאחר ששולם החיוב הקודם.

(ה) אושרה בנייה חדשה תחת בניין שנהרס ושולם בעדו חיוב קודם או היטל תיעול לפי חוק עזר זה, יחושב ההיטל בשל הבנייה החדשה על בסיס שטחה בניכוי שטח הבניין שנהרס כאמור.

(ו) נוכחה העירייה לדעת, לאחר גמר בנייתו של בניין, כי השטח הבנוי בפועל אינו זהה לשטח הבניין כפי שצוין בתכניות הבנייה שעל פיהן שולם היטל תיעול, תשיב לבעל הנכס, או תיגבה ממנו בהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

4. (א) היטל תיעול לנכס אחר, יחושב לפי שטח הקרקע ונפח הבניין שבנכס, וסכומו יהיה הסכום המתקבל ממכפלת שטח הקרקע ונפח הבניין בנכס, בשיעור תעריפי ההיטל המעודכנים.

היטל תיעול לנכס אחר

(ב) על אף האמור בסעיף קטן (א), בשל שטח בניין בנכס אחר שאינו מקורה בגג יחושב ההיטל לפי שטחו וזאת בהתאם לחישוב ההיטלים הקבוע לשטח בניין לנכס למגורים כקבוע בסעיף 3(א).

(ג) הוראות סעיף 3(ב) עד (ו) יחולו בשינויים המחויבים לפי העניין גם על היטל התיעול לנכס אחר.

5. היטל תיעול לנכס מעורב יחושב וייקבע בהתאם לכללים האלה:

היטל תיעול לנכס מעורב

(1) בשל חלק הנכס המיועד למגורים, יחושב וייקבע סכום ההיטל כהיטל תיעול לנכס למגורים לפי סעיף 3 לחוק עזר זה;

(2) בשל חלק הנכס המיועד לתכלית שאינה למגורים יחושב וייקבע סכום ההיטל כהיטל תיעול לנכס אחר לפי סעיף 4 לחוק עזר זה.

6. (א) בעל נכס חייב בתשלום היטל תיעול בשל בנייה חורגת שנבנתה בנכס.

היטל בשל בנייה חורגת

(ב) לעניין סעיף קטן (א), יראו את יום תחילת הבנייה החורגת, כפי שייקבע בידי המהנדס או את מועד תחילתו של חוק עזר זה או את יום תחילת ביצוע עבודות התיעול באזור האיסוף שבו מצוי הנכס, לפי המועד המאוחר מביניהם, כמועד שבו התגבש החיוב בהיטל תיעול (להלן – מועד התגבשות החיוב).

(ג) לצורך תשלום ההיטל לפי סעיף זה, תמסור העירייה לחייב דרישת תשלום.

(ד) סכום ההיטל בשל הבנייה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים בתוספת תשלומי פיגורים החל מהמועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבנייה החורגת;

לעניין זה, "הועלו תעריפי ההיטל" – העלאת תעריפים באמצעות תיקונו של חוק העזר.

(ד) שולם ההיטל ונהרס בניין המהווה בנייה חורגת בתוך 5 שנים מיום תחילת הבנייה, תשיב העירייה לבעל הנכס את ההיטל ששילם בשל הבנייה החורגת, בניכוי 20% משיעור ההיטל בעד כל שנה או חלק ממנה, בצירוף הפרשי הצמדה מיום התשלום ועד יום ההשבה.

7. (א) בעל נכס מסוג אדמה חקלאית פטור מחבות בהיטל.

היטל תיעול באדמה חקלאית

(ב) חדל נכס מלהיות אדמה חקלאית, יחויב בעליו בהיטל תיעול לפי הוראות חוק עזר זה ובהתאם לסעיפים קטנים (ג) עד (ו).

(ג) ההיטל יוטל בכפוף לקיומה של מערכת תיעול באזור האיסוף שבו מצוי הנכס או בכפוף לביצוע עבודות להתקנתו של תיעול כאמור, בהתאם להגדרה "ביצוע עבודות תיעול" בסעיף 2(ג)(1) לעיל.

(ד) חדל נכס מלהיות אדמה חקלאית מכוח שינוי ייעודה על פי תכנית, ישולם ההיטל על פי תעריפי ההיטל המעודכנים.

(ה) חדל נכס מלהיות אדמה חקלאית, משניתן לגביו היתר לשימוש חורג, ישולם ההיטל לפי תעריפי ההיטל שבתוקף וכתנאי למתן ההיתר.

(ו) חדל נכס מלהיות אדמה חקלאית שלא מכוח תכנית לפי סעיף קטן (ד) או בלי שניתן לגביו היתר כאמור בסעיף קטן (ה), יחולו הוראות סעיף 6, בשינויים המחויבים.

8. (א) לא יוטל חיוב בהיטל תיעול בשל שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל בעבור נכס ובמהלך 5 השנים שממועד תשלום ההיטל כאמור, הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות, תשיב העירייה לבכל הנכס את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

9. (א) לצורך תשלום ההיטל, תמסור העירייה לחייב דרישת תשלום, שבה יפורט חוק העזר מכוחו הוטל ההיטל, סכום ההיטל, המועד לתשלומו, שטחו או נפחו של הנכס לפי העניין ותעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר בעת התגבשות עילת החיוב כאמור בסעיפים 2(ג), 6 ו-7; לא נמסרה מסיבה כלשהי דרישת תשלום באחד מהמועדים הנקובים בסעיפים האמורים (להלן – מועד החיוב המקורי), רשאית העירייה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה ברשות מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ג) אין בפגם שנפל בדרישת תשלום כדי לגרוע מחובת בעל נכס בתשלום היטל תיעול –

(1) דרישת תשלום שנמסרה לפי סעיפים 2(ג)(1) ו-(3), 6, 7(ג) ו-(ו) תיפרע בתוך 30 ימים מיום מסירתה לבעל הנכס;

(2) דרישת תשלום שנמסרה לפי סעיפים 2(ג)(2) ו-7(ה), תיפרע עד לתום החודש שבמהלכו נמסרה לבעל הנכס, ובכל מקרה כתנאי למתן ההיתר או התעודה המבוקשים.

10. (א) לא שולם במועדו היטל תיעול שנמסרה לגביו דרישת תשלום לפי סעיפים 2(ג)(1) ו-(3), 6(ג) ו-7(ו), ייווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד לממועד התשלום בפועל.

שערוך חיובים וחובות

(ב) לא שולם במועדו היטל תיעול שנמסרה לגביו דרישת תשלום לפי סעיפים 2(ג)(2) ו-7(ה), תפקע דרישת התשלום; בדרישת תשלום חדשה שתימסר לחייב יצוינו תעריפי ההיטל המעודכנים.

(ג) על אף האמור בסעיף קטן (ב), אם ניתנו ההיתר, התעודה או האישור נושא הסעיפים האמורים בלא ששולם ההיטל או חלק ממנו, אזי ייווספו לסכום שלא שולם תשלומי פיגורים, החל מהמועד שנקבע לתשלומו בחוק עזר זה ועד למועד התשלום בפועל.

11. היה נכס בבעלות משותפת, תחול חובת ההיטל על כל אחד מהבעלים המשותפים בנכס כפי חלקם היחסי בבעלות בנכס.

חיוב בעלים משותפים

12. (א) לא יטפל אדם בתעלה ציבורית, לא יחבר אליה צינור ולא ישתמש במים הזורמים בתוכה, אלא על פי היתר בכתב מאת ראש העירייה ובהתאם לתנאי ההיתר.

טיפול בתעלה

(ב) לא יטיל אדם לתעלה חפץ, מי שפכים, מים דלוחים, מי פסולת תעשייה או כל נוזל אחר.

(ג) לא יחסום אדם תעלה, לא יטה את מימיה ולא יעשה בהם פעולה אחרת שיש בה כדי לשבש את שימושה הסדיר.

13. (א) ראש העירייה רשאי לדרוש בהודעה בכתב ממי שעשה מעשה בניגוד לקבוע בסעיף 12, לבצע את העבודות הדרושות לשם החזרת התעלה למצב שבו היתה נתונה לפני שנעשה המעשה.

החזרת מצבה של תעלה לקדמותה

(ב) בהודעה יצוינו התנאים, הפרטים והדרכים לביצוע העבודות וכן התקופה שבה יש לבצען.

(ג) מי שקיבל הודעה כאמור חייב למלא אחריה.

(ד) בלי לגרוע מהאמור בסעיף 12, רשאית העירייה לבצע כל עבודה הדרושה לשם החזרת תעלה למצב שבו היתה נתונה לפני שנעשה מעשה בניגוד להוראות סעיף 12; בוצעה עבודה כאמור, רשאית העירייה לגבות ממי שהיה חייב בביצועה לפי סעיף 12 את ההוצאות שהיו כרוכות בכך; תעודה מאת המהנדס תשמש ראיה לכאורה לשיעורן של ההוצאות כאמור; ובלבד שהתראה על כך ניתנה לאותו אדם זמן סביר מראש.

14. (א) ראש העירייה רשאי, בהודעה בכתב, לדרוש מבעל נכס, או להתיר לו, לבקשתו, לבצע עבודות תיעול לצורך התקנת תעלה פרטית לנכסו, שתחובר לתעלה הציבורית, או לשנות או לתקן תעלה פרטית שבנכסו; ההודעה תפרט את התנאים ואת אופן ביצוען של עבודות התיעול, וכן את משך הזמן שבו יש לסיימן; כמו כן תכלול ההודעה אזהרה בדבר סמכותה של העירייה כקבוע בסעיף 13(ד) לבצע את העבודות בעצמה אם לא יבצען בעל הנכס תוך השתת עלותן על בעל הנכס.

התקנת תעלה בידי בעל נכס

(ב) עבודות תיעול לפי היתר או דרישה כאמור בסעיף קטן (א) יתבצעו בהתאם לתנאים שפורטו בהודעה, לפי תכנית ביצוע ומפרטים שאישר המנהדס, וכן על פי אומדן תקציבי שאושר על ידי המהנדס ועל ידי גזבר העירייה.

(ג) ביצע אדם עבודות תיעול שלא כאמור בסעיפים קטנים (א) ו-(ב), רשאית העירייה לשנות או להרוס את התעלה שהותקנה כאמור, או לבצע בעצמה את עבודות התיעול מחדש, ולגבות מאותו אדם את ההוצאות שהוציאה לשינוי התעלה או להריסתה ולהתקנתה מחדש ובלבד שהתראה על כך ניתנה לאותו אדם זמן סביר מראש.

(ד) ביצע בעל הנכס עבודות תיעול כאמור בסעיף קטן (א), או השתמשה העירייה בסמכותה לפי סעיף קטן (ג), ינוכו הוצאות עבודות התיעול שהוציא בעל הנכס או העירייה, לפי העניין, מסכום ההיטל שחויב בו לפי הוראות חוק עזר זה; סכום הוצאות עבודות התיעול שהוציאה העירייה ייקבע על ידי המהנדס.

15. (א) היתה העירייה מוסמכת לחייב בעל נכס בתשלום דמי השתתפות או היטל קודם על פי חוק העזר הקודם (להלן – החיוב הקודם) וזה לא נדרש על ידה, ישלם בעל הנכס לעירייה, לפי דרישתה, את החיוב הקודם, וזאת בהתאם להוראות חוק העזר הקודם שמכוחו מוסמכת היתה העירייה להטילו ובכפוף להוראות סעיפים קטנים (ב) או (ג).

הטלת חיובים מכוח חוק עזר קודם

(ב) סכום דמי ההשתתפות שישלם בעל הנכס כאמור בסעיף קטן (א), יעמוד על סכומו המשוערך במועד התשלום בפועל; לעניין זה, "סכום משוערך" – סכומם הנומינלי של דמי ההשתתפות במועד שבו היו אמורים להיות מוטלים לפי חוק עזר קודם בתוספת הפרשי הצמדה מאותו מועד עד למועד התשלום בפועל, ובהעדר אפשרות להתחקות אחר הסכום הנומינלי של עלות התקנת מערכות התיעול וביצוע עבודות התיעול במועד שבו היו אמורים להיות מוטלים דמי ההשתתפות, המשמש בסיס לחישוב כאמור – סכום עלותה של התקנת מערכות התיעול וביצוע עבודת התיעול על פי מחירי העלות במועד הטלת החיוב.

(ג) סכום ההיטל הקודם שאותו ישלם בעל הנכס כאמור בסעיף קטן (א) ייקבע לפי תעריפי ההיטל הקודם; לעניין זה, "תעריפי ההיטל הקודם" – התעריפים שהיו תקפים בעת היווצרות החיוב הקודם בתוספת הפרשי הצמדה מאותו מועד עד למועד התשלום בפועל.

(ד) הוראת סעיף קטן (א) תחול ביחס לשטח הקרקע ושטח הבניין כפי שהיו במועד היווצרותו של החיוב הקודם; אין בתשלום חיוב קודם כאמור בסעיף קטן (א) כדי לגרוע מחובתו של בעל נכס לשלם היטל בעבור בנייה חדשה שנבנתה בנכס או שהתבקשה בנייתה לאחר מועד היווצרות החיוב הקודם, בהתאם לקבוע בחוק עזר זה.

16. תקבולי ההיטל יופקדו בקרן ייעודית וישמשו אך ורק למימון צורכי פיתוח תיעול.

קרן ייעודית

17. מסירת דרישת תשלום לפי חוק עזר זה תהיה בדרך של מסירה לידי האדם שאליו היא מכוונת או מסירה במקום מגוריו או במקום עסקיו ברגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהיה המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעות

18. סכומי ההיטלים שננקבו בתוספת הראשונה יעודכנו ב-16 בכל חודש שלאחר פרסומו של חוק עזר זה (להלן – יום העדכון), לפי שיעור שינוי המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הצמדה למדד

19. מיום ג' בטבת התשע"ז (1 בינואר 2017), הטלת היטל בשיעור המעודכן לפי חוק עזר טעונה את אישורם של העירייה ושר הפנים או מי מטעמו.

מגבלת גבייה

20. חוק עזר לבני ברק (תיעול), התשס"ג-2003 – בטל.

ביטול

21. על אף האמור בסעיף 18, יעודכנו סכומי ההיטלים הנקובים בתוספת הראשונה במועד פרסומו של חוק עזר זה ברשומות (להלן – יום העדכון הראשון), לפי שיעור שינוי המדד מן המדד שפורסם לאחרונה לפני יום העדכון הראשון לעומת מדד חודש אפריל שנת 2012.

הוראת שעה

תוספת ראשונה

(סעיפים 3 עד 8)

שיעור ההיטל

בשקלים חדשים

1. (א) קרקע, לכל מ"ר משטח הקרקע 32.05

(ב) בניין, לכל מ"ר שטח בנוי 48.23

בניין, לכל מ"ק נפח בנוי 16.08

תוספת שנייה

טופס 1

לכל מאן דבעי

הח"מ, מהנדס עיריית בני ברק מאשר בזה כי התכניות לביצוע עבודות תיעול       החלה, וכי בכוונת העירייה לצאת למכרז לביצוע עבודות התיעול הנ"ל / להתקשר כדין בדרך של       לביצוע עבודות התיעול הנ"ל (מחק את המיותר) וזאת לא יאוחר מיום

\_\_\_\_\_\_\_\_\_\_\_\_\_\_\_\_\_

מהנדס העירייה

טופס 2

לכל מאן דבעי

הח"מ, מהנדס עיריית בני ברק מאשר בזה כי הליך תכנון עבודות תיעול       מצוי בעיצומו, וכי תחילת התיעול צפויה להתקיים לא יאוחר מיום

\_\_\_\_\_\_\_\_\_\_\_\_\_\_\_\_\_

מהנדס העירייה

כ"ו בכסלו התשע"ו (8 בדצמבר 2015) חנוך זייברט

ראש עיריית בני ברק

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשע"ו מס' 843](http://www.nevo.co.il/Law_word/law07/mekomi-0843.pdf) מיום 28.1.2016 עמ' 90. [↑](#footnote-ref-1)