חוק עזר לבני-ברק (שילוט ופרסום), תשנ"ג-1993

תוכן ענינים

|  |  |  |  |
| --- | --- | --- | --- |
|  | פרק ראשון: פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק שני: שילוט | [Go](#med1) | 3 |
| סעיף 2 | רשיון לשלט | [Go](#Seif2) | 3 |
| סעיף 4 | תוקף רשיון וחידושו | [Go](#Seif3) | 3 |
| סעיף 5 | רשיון לשלט | [Go](#Seif4) | 3 |
| סעיף 6 | אגרת שילוט | [Go](#Seif5) | 3 |
| סעיף 7 | פטור מתשלום אגרה | [Go](#Seif6) | 4 |
| סעיף 8 | תחולה | [Go](#Seif7) | 4 |
| סעיף 9 | שלטים אסורים | [Go](#Seif10) | 4 |
| סעיף 10 | שלט מואר | [Go](#Seif29) | 4 |
| סעיף 11 | מיתקן לתועלת הציבור | [Go](#Seif8) | 5 |
| סעיף 12 | אזור שילוט מיוחד | [Go](#Seif9) | 5 |
| סעיף 14 | חזקת אחריות לגבי הצגת שלט | [Go](#Seif11) | 5 |
|  | פרק שלישי: מודעות | [Go](#med2) | 5 |
| סעיף 15 | פרסום מודעות | [Go](#Seif12) | 5 |
| סעיף 16 | היתר | [Go](#Seif13) | 5 |
| סעיף 17 | אגרת פרסום | [Go](#Seif14) | 6 |
| סעיף 18 | פרטים על מפרסם המודעה | [Go](#Seif15) | 6 |
| סעיף 19 | היתר פרסום | [Go](#Seif16) | 6 |
| סעיף 20 | חזקת אחריות לגבי פרסום מודעה | [Go](#Seif17) | 6 |
| סעיף 21 | הדבקת כרזה | [Go](#Seif18) | 6 |
| סעיף 22 | פטור | [Go](#Seif19) | 6 |
|  | פרק חמישי: הוראות כלליות והוראות שונות | [Go](#med3) | 6 |
| סעיף 23 | שימוש בשפות | [Go](#Seif20) | 6 |
| סעיף 24 | אחריות חבר בני אדם | [Go](#Seif21) | 6 |
| סעיף 25 | שמירת שלטים מודעות ומקום פרסומם | [Go](#Seif22) | 6 |
| סעיף 26 | אחזקה תקינה של שלטים ומודעות | [Go](#Seif23) | 7 |
| סעיף 27 | רשות כניסה | [Go](#Seif24) | 7 |
| סעיף 28 | הודעות בכתב | [Go](#Seif25) | 7 |
| סעיף 29 | מסירת הודעות | [Go](#Seif26) | 7 |
| סעיף 30 | שמירת דינים | [Go](#Seif27) | 7 |
| סעיף 31 | ביטול | [Go](#Seif28) | 7 |
|  | תוספת | [Go](#med4) | 7 |

חוק עזר לבני-ברק (שילוט ופרסום), תשנ"ג-1993[[1]](#footnote-1)\*

בתוקף סמכותה לפי סעיף 250 לפקודת העיריות, מתקינה מועצת עירית בני-ברק חוק עזר זה:

**פרק ראשון: פרשנות**

1. בחוק עזר זה –

הגדרות

"בנין" – מבנה, בין שהוא קבוע ובין שאינו קבוע, בין שהוא בנוי אבן ובין שהוא בנוי בטון, שיש, ברזל, עץ או חומר אחר, לרבות –

(1) חלק של מבנה כאמור וכל דבר המחובר אליו חיבור של קבע;

(2) קיר, סוללת עפר, גדר וכיוצא באלה הגודרים או תוחמים או מיועדים לגדור או לתחום שטח קרקע או חלל;

(3) "ארגז ראווה" – ארגז או ארון או מיתקן אחר בעל נפח שאפשר להציג בו סחורה או מיתקן לפרסום מודעות, העשוי עץ, מתכת, חומר פלסטי, זכוכית או חומר אחר, ושהותקן במקום ציבורי;

"בעל בנין" – אחד או יותר מאלה:

(1) הבעל הרשום של נכס;

(2) אדם המקבל או הזכאי לקבל הכנסה מנכס או שהיה מקבלה אילו הנכס היה נותן הכנסה, בין בזכותו הוא ובין כמורשה, כנאמן או כבא כוח;

(3) שוכר או שוכר משנה ששכר נכס לתקופה שלמעלה מחמש שנים;

(4) בעל דירה כמשמעותו בחוק המקרקעין, התשכ"ט-1969 (להלן – חוק המקרקעין);

(5) נציגות בית משותף כמשמעותה בחוק המקרקעין;

"המועצה" – מועצת העיריה;

"העיריה" – עיריית בני-ברק;

"הצגה" – הצגת שלט בכל מקום בתחום העיריה;

"ועדה מקצועית" או "ועדה" – ועדה שימנה ראש העיריה, שהרכבה 6-4 חברים, והם: מנהל הפרסום של העיריה או נציגו, היועץ המשפטי לעיריה או נציגו, מנהל האגף לעבודות ציבוריות של העיריה או נציגו ומהנדס העיר או נציגו;

"כרזה" – מודעה על נייר, בד או חומר אחר כיוצא באלה;

"מודעה" – לרבות הודעה או כרזה או תמונה או ציור על נייר, בד, עץ, מתכת או חומר אחר, וכן הודעה הנמסרת בדרך כלשהי, לרבות הפצה, הדבקה, הארה, הסרטה, צביעה או חריטה או באמצעות פטיפון, רשמקול, רמקול, מגפון, שידור, כדור פורח, כלי טיס, ארגז ראווה או אמצעי אחר כיוצא בהם;

"מציג שלט" – אדם המציג שלט, בין בעצמו ובין על ידי אחרים, או אדם ששמו או כינויו או מקצועו או שם עסקו או כינויי עסקו או מהות עסקו מופיעים בשלט, או בעל השלט או אדם המחזיק במקום שבו מוצג שלט או בעלו של מקום כאמור;

"מקום ציבורי" – רחוב, לרבות מדרכה, שדרה, פסג', כניסה או מעבר של מרכז מסחרי או של בית משרדים, סמטה, משעול לרוכבים או לרוכבי אופניים, נתיב להולכי רגל, ככר, רחבה, חצר, מגרש ספורט, טיילת, גשר, גינה, מבוי וכל מקום פתוח שהציבור משתמש בו או נוהג לעבור בו או שהציבור נכנס אליו, בין שהוא בבעלות פרטית ובין שהוא בבעלות ציבורית, וכן מקום פרטי הגובל רחוב או נשקף אליו וכן מקום עינוג פרטי, מקום עינוג ציבורי, מסעדה, בית קפה, בית מלון או חניון;

"מיתקן פרסום עירוני" – מיתקן שבבעלות העיריה ושראש העיריה יעד אותו למיתקן לפרסום מודעות;

"נכס" – בנין, בית או מקרקעין או חלק מהם, בין תפוסים ובין שאינם תפוסים, לרבות דבר המחובר אליהם או הנטוע בהם, וכן מטלטלין;

"עינוג ציבורי" – כמשמעותו בחוק רישוי עסקים, התשכ"ח-1968;

"פרסום" – הודעת דבר ברבים בדרך כלשהי, לרבות הפצה, הדבקה, הארה, הסרטה, צביעה, חריטה, שידור, הקלטה, עשן או תנועה, על ידי מסירת תוכנו בכתב, בדפוס, בתמונה, בציור או באופן אחר;

"פרסומת כללית" – לרבות פרסום של דבר או ענין כלשהו, פרסום מוצר, עסק, שירות, או פעילות אחרת כיוצא בהם;

"ראש העיריה" – לרבות אדם שראש העיריה העביר אליו בכתב את סמכויותיו לפי חוק עזר זה, כולן או מקצתן;

"שלט" או "שילוט" – שלט, לרבות הודעה המכילה את שמו או כינויו של אדם או מקצועו, או שמו או כינויו או מהותו של עסק או מוסד, או צירוף של אלה או חלקם, או כוללת מלים, אותיות, מספרים, תמונות, ציורים, בין אם השלט מחובר או נתמך אל הנכס ובין אם לאו, בין שהוא מואר ובין שאיננו מואר, לרבות אבזרים ומיתקנים נלווים לשלט;

"שלט חוצות" – שלט מתחלף המתופעל באמצעות חברת פרסום.

**פרק שני: שילוט**

2. (א) לא יציג אדם ולא ירשה לאחר להציג ולא יגרום להצגה של שלט, אלא על פי רשיון מאת ראש העיריה לפי חוק עזר זה ובהתאם לתנאי הרשיון (להלן – רשיון).

רשיון לשלט

(ב) ראש העיריה רשאי לתת רשיון, לסרב לתתו, לבטלו, לשנותו, להתנותו בתנאים, להוסיף עליהם ולשנותם.

3. (א) המבקש להציג שלט יגיש בקשה לראש העיריה, ויצרף לבקשתו תרשים של הצורה, המידה, הסוג והתוכן של השלט שבדעתו להציג, וכן החומר ממנו עשוי השלט והמקום שבו יוצג השלט וסביבתו.

(ב) בקשה לרשיון תובא לדיון בפני הועדה המקצועית, למעט בקשות אלה:

(1) חידוש רשיון, אם אין שינוי בשלט קיים שניתן לגביו רשיון;

(2) בקשה שלדעת הועדה המקצועית אינה מצריכה דיון בועדה.

(ג) הועדה המקצועית תהא מוסמכת להמליץ בפני ראש העיריה לתת רשיון או לסרב לתתו, לבטלו, לשנותו, להתנותו בתנאים, להוסיף עליהם או לשנותם, וכן היא תהא מוסמכת להמליץ בפני ראש העיריה לפטור שלט מתשלום אגרה, כולה או מקצתה.

(ד) הועדה המקצועית תהא רשאית לקבוע אמות מידה לגבי הצגת שלטים ברחבי העיר, והם יהיו כלולים בהמלצתה של הועדה לראש העיריה.

4. (א) תוקפו של רשיון עד 31 בדצמבר בשנה שבה ניתן.

תוקף רשיון וחידושו

(ב) שינה בעל רשיון, תוך תקופת תוקפו את תוכנו, צורתו, מידותיו סוגו או מקומו של שלט או את החומר ממנו הוא עשוי, יפקע תוקף הרשיון.

(ג) הוראות סעיף קטן (ב) לא יחולו על שלטי חוצות.

5. לא יציג אדם, לא ירשה לאחר להציג ולא יגרום להצגה של שלט שלא ניתן לגביו רשיון.

רשיון לשלט

6. (א) בעד מתן רשיון לשלט או חידושו, תשולם לעיריה אגרה בשיעורים הנקובים בתוספת (להלן – אגרת שילוט).

אגרת שילוט

(ב) ראש העיריה רשאי, בהמלצת הועדה המקצועית, לפטור מציג שלט מתשלום אגרת שילוט, כולה או מקצתה, בגלל אופיו הציבורי של השלט.

7. מוסדות ציבוריים הפועלים שלא למטרת רווחים ועיקר פעולתם קשורה בדת, צדקה, רווחה, סעד, חינוך, תרבות, מדע, בריאות או ספורט, פטורים מתשלום אגרת שילוט, ובלבד שהשלט מיועד לקידום אחת המטרות האמורות.

פטור מתשלום אגרה

8. (א) הוראות פרק זה לא יחולו על –

תחולה

(1) שלטים המוצגים בידי העיריה;

(2) שלט המוצג באתר בניה לשם זיהוי הדיירים העתידים לגור בבנין או בעלי המקצוע העוסקים בבנייתו, ובלבד שיתקיים לגביו אלה:

(1) יחולו לגביו הוראות תקנות רישום קבלנים לעבודות הנדסה בנאיות (הצבת שלטים על ידי קבלנים רשומים) (מס' 2), התשל"ו-1976, ובלבד שהשלט ישולב בין השלטים שהוצגו בהתאם להוראות התקנות האמורות;

(2) שטחו של השלט לא יעלה על 1 מ"ר;

(3) השלט יוסר לא יאוחר משלושים ימים מעת אכלוס הבנין, כולו או חלקו;

(3) שלט המורה על כך שעסק, שירות או פעילות, עברו ממקום אחד למקום אחר, ובלבד שמידות השלט לא יעלו על 35 ס"מ x 60 ס"מ והשלט לא יוצג לתקופה העולה על תשעים ימים ממועד ההעברה.

(ב) על אף האמור בסעיף קטן (א), רשאי ראש העיריה להורות על מקום הצגתו של שלט כאמור.

9. (א) לא יינתן רשיון לשלט אם נתקיים בו אחד מאלה:

שלטים אסורים

(1) השלט, למעט שלט חוצות, מיועד לפרסומת כללית והוא מוצג במקום שהמקור נשוא השלט אינו נסחר בו או השירות נשוא השלט אינו ניתן בו או העסק נשוא השלט אינו מנוהל בו או הפעילות נשוא השלט אינה מתקיימת בו;

(2) הוא חורג מקצות הבנין או מקו הבנין הבנוי;

(3) הוא מוצג על כלי רכב, למעט שלט המחובר באופן קבוע לכלי רכב מסחרי או ציבורי;

(4) הוא מוצג על מדרגות חירום, מדרגות נעות, מעליות, מזגן אוויר, צינור ביוב, צינור אוויר, עמוד חשמל, מיתקן טלפון, מיתקן להפעלת רמזור, אנטנה, עמוד צופרים, תמרור או במקום שנועד לציוד או למיתקנים לכיבוי שריפות;

(5) הוא פוגע בקו הרקיע;

(6) הוא עלול להפריע או לפגוע בתנועת כלי רכב או בהולכי רגל או בתנועתם;

(7) הוא מרעיש או מפיץ ריח או מהווה מטרד;

(8) הוא עלול להפריע או לפגוע, בחלקי בנין, קשתות, עמודים, או בחלק אחר בעל יחוד ארכיטקטוני או היסטורי או בצורת חזיתות הבנינים או במראה אסטטי של מבנה;

(9) הוא עלול להפריע או לחסום דלתות, חלונות, יציאות או פתחים אחרים או להפריע לגישה למעלית וממנה או לשימוש בה;

(10) הוא עלול לפגוע בתקנת הציבור או ברגשותיו;

(11) פרסומו מהווה לכאורה עבירה על הוראות חוק עזר זה או דין אחר.

10. (א) לא יינתן רשיון לשלט מואר באמצעות גוף תאורה חיצוני או פנימי, הגורם לשלט להאיר באופן קבוע או זמני או מתחלף או מהבהב או נע, אם, לדעת ראש העיריה, השלט –

שלט מואר

(1) עלול להוות סכנה או הפרעה לתנועה;

(2) עלול להפריע לסביבה או לתושבי הסביבה;

(3) (א) אינו הולם את אופי הסביבה שבה מבקשים להציגו;

(ב) לא יאיר אדם שילוט בחשמל אלא אם כן השלט מצויד במפסק פחת, הצנרת המספקת חשמל לשילוט מוסתרת ולאחר שעברו ביקורת של חשמלאי מוסמך, ובלבד שאישור החשמלאי בכתב מצוי בידי בעל השלט.

11. ראש העיריה רשאי לתת רשיון להצגת שלט על מיתקן אם לדעתו הדבר הוא לתועלת הציבור, ובלבד שהועדה המקצועית אישרה את הצורה, המידה והסוג של המיתקן והשלט.

מיתקן לתועלת הציבור

12. המועצה רשאית להכריז על רחוב או חלק ממנו כעל אזור שילוט מיוחד שבו לא יוצגו שלטים אלא לפי המלצת הועדה המקצועית.

אזור שילוט מיוחד

13. (א) מתיג שלט או בעל רשיון או בעל בנין (להלן – בעל שלט) יסיר מיד שלט ממקום הצגתו בהתקיים אחד מאלה:

(1) השלט הוצב ללא רשיון או תוך הפרת תנאי הרשיון;

(2) פג תוקף הרשיון.

(ב) בעל שלט יסיר שלט ממקום הצגתו לא יאוחר מ-30 ימים מיום שאירע אחד מאלה:

(1) הוא הפסיק למכור, לספק או לקיים את המוצר, השירות או הפעילות נשוא השלט, לפי העניין;

(2) העסק נשוא השלט חדל לפעול במקום;

(3) השלט אינו ממלא עוד אחר יעודו.

(ג) לא הסיר בעל שלט את השלט לפי הוראות סעיפים קטנים (א) ו-(ב) או אם הוצג שלט שלא בהתאם להוראות הרשיון, רשאי ראש העיריה לדרוש ממנו בכתב כי יסירו, ישנהו, יתקנו או יזיזו, לפי הענין, בהתאם לדרישה.

(ד) לא מילא בעל השלט אחר דרישת ראש העיריה, תוך 30 ימים ממועד משלוח הדרישה בדואר רשום, רשאי ראש העיריה להורות על הסרת השלט או הריסתו, ולחייב את בעל השלט במלוא ההוצאות שנגרמו בכך לעיריה בתופסת הפרשי הצמדה וריבית כדין.

(ה) נוכח ראש העיריה ששמו ומענו של בעל שלט כאמור אינו ידוע רשאי הוא להשתמש בסמכויותיו לפי סעיף קטן (ד) גם ללא מסירת דרישה בכתב.

(ו) אין האמור בסעיף זה גורע מאחריותו של אדם בשל הפרת הוראה מהוראות חוק עזר זה.

14. (א) הוצג שלט שלא בהתאם להוראות חוק עזר זה, וצויין בשלט שמו, כינויו או מקצועו של אדם, שמו, כינויו או מהותו של עסק או של מוסד, יראו גם את מזמין השלט וכן כל אדם ששמו או כינויו מצויינים בשלט או אדם שהוא בעל, או מנהל פעיל או עובד מינהלי בכיר האחראי לאותו תחום בעסק או במוסד או מי שהתקין את השלט, לפי הענין, כמי שהציג את השלט, זולת אם הוכיח שהעבירה נעברה שלא בידיעתו וכי נקט אמצעים סבירים למונעה.

חזקת אחריות לגבי הצגת שלט

(ב) הוצג שלט שלא בהתאם להוראות חוק עזר זה, רואים גם את המחזיק במקום שבו הוצג השלט או את בעל המקום כמי שהציג את השלט, זולת אם הוכיח שהעבירה נעברה שלא בידיעתו וכי נקט אמצעים סבירים למונעה.

**פרק שלישי: מודעות**

15. לא יפרסם אדם מודעה ולא ירשה לאחר לפרסמה ולא יגרום לפרסומה אלא במקומו שקבע ראש העיריה ולפי היתר ממנו ובהתאם לתנאי ההיתר (להלן – היתר).

פרסום מודעות

16. (א) מבקש היתר יגיש בקשה על כך לראש העיריה.

היתר

(ב) ראש העיריה רשאי –

(1) לכלול תנאים בהיתר בעת נתינתו, להוסיף עליהם או לשנותם;

(2) לסרב לתת היתר ולבטל היתר שניתן, ובלבד שלא ינהג כאמור זולת אם יש בפרסום המודעה משום עבירה על הוראות חוק עזר זה או דין אחר או אם לדעתו המודעה מהווה פגיעה בתקנת הציבור או ברגשותיו;

(3) לקבוע את סדר פרסומה של מודעה ואת מועדו.

17. (א) מגיש בקשה להיתר ישלם לעיריה אגרת פרסום בשיעורים הנקובים בתוספת.

אגרת פרסום

(ב) המועצה רשאית לחלק את תחום העיריה למספר אזורי פרסום ולגבות אגרת פרסום נפרדת בעת פרסום אותה מודעה בכל אחד מאזורי הפרסום.

(ג) ראש העיריה רשאי לחשב שני מקומות פרסום כמקום פרסום אחד.

(ד) ראש העיריה רשאי להפחית את אגרת הפרסום, אם לדעתו תוכן המודעה הוא בעל אופי ציבורי.

18. (א) לא יפרסם אדם מודעה אלא אם כן צויין בה שמו ומענו של המפרסם ושל בעל בית הדפוס שבו הודפסה המודעה.

פרטים על מפרסם המודעה

(ב) ראש העיריה רשאי לדרוש מבעל בית דפוס שבו הודפסה מודעה או מיצרן שייצר אותה, למסור את שמו ומענו של האדם שהזמין את המודעה.

19. לא יפרסם אדם מודעה בכל דרך מהדרכים שלהלן, אלא אם כן ניתן לו היתר מיוחד מאת ראש העיריה ובהתאם לתנאי ההיתר:

היתר פרסום

(1) העברת מודעה אל רשות הרבים וממנה על ידי הארה לסירוגין בחשמל או באופן אחר או על ידי פטיפון, רשמקול, רדיו, רמקול, מגפון או מכשיר אחר או על ידי כדור פורח או כלי טיס;

(2) מתיחת סרט במקום ציבורי;

(3) נשיאת מודעה על מוט, לוח או סרט וכיוצא באלה.

20. (א) פורסמה מודעה שלא בהתאם להוראות חוק עזר זה, וצויין בה שמו או כינויו של אדם או שמו או כינויו או מהותו של עסק או מוסד, יראו גם את מזמין המודעה וכן כל אדם ששמו או כינויו מצויינים במודעה, לרבות מפרסם המודעה ובעל בית הדפוס שבו הודפסה המודעה, או כל אדם שהוא בעל או מנהל פעיל או עובד מינהלי בכיר האחראי לאותו תחום בעסק או במוסד, לפי הענין, כאילו פרסם את המודעה כאמור, זולת אם הוכיח שהעבירה נעברה שלא בידיעתו וכי נקט אמצעים סבירים למונעה.

חזקת אחריות לגבי פרסום מודעה

(ב) פורסמה מודעה שלא בהתאם להוראות חוק עזר זה, רואים גם את המחזיק במקום שבו פורסמה המודעה או את בעל המקום, כמי שפרסם את המודעה, זולת אם הוכיח שהעבירה נעברה שלא בידיעתו וכי נקט אמצעים סבירים למונעה.

21. (א) לא תודבק כרזה אלא בידי העיריה.

הדבקת כרזה

(ב) כרזה תודבק בידי העיריה לאחר שנמסרו לה חמישה עותקים מהכרזה ולאחר ששולם לעיריה, נוסף על אגרת הפרסום בהתאם לסעיף 17, שכר עבודה בעד הדבקה בשיעורים הנקובים בתוספת.

22. הוראות פרק זה לא יחולו על מודעות שהעיריה מפרסמת.

פטור

**פרק חמישי: הוראות כלליות והוראות שונות**

23. לא יפרסם אדם מודעה או שלט אלא אם כן נתמלא לגביהם אחד מתנאים אלה:

שימוש בשפות

(1) הם כתובים בשפה העברית;

(2) השפה העברית תופסת בהם לא פחות ממחצית שטחם, אם היו כתובים גם בשפה אחרת.

24. נעברה עבירה לפי חוק עזר זה בידי חבר בני אדם, יאשם בעבירה גם כל אדם אשר בשעת ביצוע העבירה היה באותו חבר בני אדם מנהל פעיל, שותף, למעט שותף מוגבל, או עובד מינהלי בכיר האחראי לאותו תחום, זולת אם הוכיח שהעבירה נעברה שלא בידיעתו וכי נקט אמצעים סבירים כדי למונעה.

אחריות חבר בני אדם

25. לא יסלק אדם, לא יסיר, לא יהרוס, לא ישבור, לא יקרע, לא יטשטש, לא יסתיר, לא יקלקל, לא ילכלך, לא יכסה ולא יפגע בשלט, מודעה, לוחית-מספר, מספר מואר, מיתקן הנושא עליו מספר מואר, אבזרי תאורה או דבר הנלווה אליהם או קשור בהם, שהוצגו, פורסמו או הותקנו בהתאם להוראות חוק עזר זה, או לפי דין, ולא יגרום לסילוקם, להריסתם, לשבירתם, לקריעתם, לטשטושם, להסרתם, לקלקולם, ללכלוכם, לכיסויים או לפגיעה בהם, אלא לפי הוראות חוק עזר זה.

שמירת שלטים מודעות ומקום פרסומם

26. בעל רשיון לשילוט ובעל היתר לפרסום מודעה בנכס או בכלי רכב ציבורי או מסחרי או עליהם, יחזיק שלט או מודעה במצב תקין וגלוי לעין; ולפי דרישת ראש העיריה יתקנם, יסירם או יחליפם אם ניזוקו, הושחתו או התבלו.

אחזקה תקינה של שלטים ומודעות

27. (א) ראש העיריה רשאי בכל עת סבירה להיכנס לכל מקום כדי לברר אם קוימו הוראות חוק עזר זה ולעשות כל מעשה הדרוש לביצוע הוראותיו.

רשות כניסה

(ב) לא יפריע אדם לראש העיריה, לשליחיו או לפועליו ולא ימנע בעדם מלבצע את סמכויותיהם לפי חוק עזר זה.

28. (א) ראש העיריה רשאי, בהודעה בכתב, לדרוש מאדם החייב לבצע עבודה לפי הוראות חוק עזר זה, לבצעה בהתאם לפרטים, לתנאים ולמועדים הקבועים בהודעה.

הודעות בכתב

(ב) מי שנמסרה לו הודעה כאמור חייב למלא אחריה.

(ג) לא קיים אדם אחר הודעה ראש העיריה כאמור בסעיף קטן (א) או בסעיף 13, או ביצע את העבודה שלא לפי הפרטים או התנאים או המועדים הקבועים בהודעה, רשאים ראש העיריה, שליחיו או פועליו, לבצע עבודה הדרושה לשם מילוי הוראות חוק עזר זה, ולגבות מאותו אדם את הוצאות העיריה בביצוע העבודה.

(ד) חשבון הוצאות חתום בידי ראש העיריה יהווה הוכחה לכאורה בדבר שיעור ההוצאות.

29. מסירת הודעה לפי חוק עזר זה תהא כדין אם נמסרה לידי האדם שאליו היא מכוונת או נמסרה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבוגרים או לידי אדם בוגר העובד או מועסק שם או נשלחה בדואר במכתב רשום לאותו אדם לפי מען מגוריו או עסקיו הרגילים או הידועים לאחרונה או אם הוצגה ההודעה במקום בולט באחד המקומות האמורים או אם הוכנסה לתיבת דואר הנושאת את שמו של האדם או שם עסקו שאליו היא מכוונת או פורסמה באחד העתונים הנפוצים בתחום העיריה.

מסירת הודעות

30. חוק עזר זה אינו בא לגרוע מהוראות כל דין.

שמירת דינים

31. חוק עזר לבני ברק (מודעות ושלטים), התשי"ט-1959 – בטל.

ביטול

תוספת

תיקון תשנ"ד-1994

(סעיף 6(א) ו-17(א))

שיעורי האגרה

בשקלים חדשים

1. **מודעות**

בעד 60 מודעות או חלק מהם (גליון בגודל 1 מ' x 0.70 מ')

להדבקה עד 7 ימים –

(1) עד עד ¼ גליון 138.82

(2) עד ½ גליון 166.08

(3) עד גליון 249.74

2. **שלטים**

(1) בעד שלט לא מואר המוצב מעל עסק, לשנה או חלק ממנה –

עד 0.50 מ"ר 34.87

עד 1 מ"ר 69.41

לכל מטר נוסף או חלק ממנו 69.41

לכל שלט נוסף – תוספת על התעריף בשיעור 50%

(2) שלט דופן (דגל), לשנה או חלק ממנה –

שלט בגודל עד 0.50 מ"ר 104.18

שלט בגודל עד 1 מ"ר 208.09

לכל מ"ר נוסף או חלק ממנו 208.09

(3) שלט הכוונה המשולב במרכזת שלטים ומוצב בשטח ציבורי, לשנה או חלק ממנה, לכל יחידת פרסום סטנדרטית (36 ס"מ x 80 ס"מ) 110.93

(4) תוספת לשלט מואר (רגיל, דופן או עמוד הכוונה) –

30% תוספת על התעריף

(5) תוספת לשלט נוסף (רגיל או מואר) –

50% תוספת על התעריף

(6) בעד שלט מעל גג בנין או מעקה הגג, לשנה או חלק ממנה –

לכל מ"ר או חלק ממנו 166.59

תוספת לשלט מואר, לכל מ"ר או חלק ממנו 83.27

(7) בעד שלט או מודעה המוצג שלא על קיר העסק, לשנה או חלק ממנה, למ"ר או חלק ממנו 277.50

(8) בעד שלט מתחלף המתופעל על ידי חברת פרסום, לשנה –

(1) עד 100 מ"ר –

(א) עד 10 מ"ר, לכל מ"ר או חלק ממנו 220.11

(ב) מעל 10 מ"ק ועד 75 מ"ר, לכל מ"ר או חלק ממנו 165.09

(ג) מעל 75 מ"ר ועד 200 מ"ר, לכל מ"ר או חלק ממנו 110.04

(ד) מעל 200 מ"ק, לכל מ"ק או חלק ממנו 55.03

(2) מעל 100 מ"ר –

(א) עד 10 מ"ר, לכל מ"ר או חלק ממנו 143.09

(ב) מעל 10 מ"ר ועד 75 מ"ר, לכל מ"ר או חלק ממנו 107.33

(ג) מעל 75 מ"ר ועד 200 מ"ר, לכל מ"ר או חלק ממנו 71.59

(ד) מעל 200 מ"ר, לכל מ"ר או חלק ממנו 35.72

תשלום לפי פרט זה לחלק מהשנה, יחושב לפי האגרה שנתית מחולק ב-10, כשכל חלק עשירי מהווה תשלום לחודש.

(9) בעד שלט או מודעה על גבי החלק החיצוני של רכב ציבורי או מסחרי (כולל אוטובוסים ומוניות), לשנה או חלק ממנה –

לכל מ"ר או חלק ממנו 110.92

(10) בעד מודעה או שלט בתוך רכב ציבורי, לשנה או חלק ממנה –

למטר רץ או חלק ממנו 55.56

ה' בסיון התשנ"ג (25 במאי 1993) ירחמיאל בויאר

ראש עירית בני-ברק

גפני

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשנ"ג מס' 508](http://www.nevo.co.il/Law_word/law07/mekomi-0508.pdf) מיום 19.8.1993 עמ' 409.

   תוקן [ק"ת חש"ם תשנ"ד מס' 522](http://www.nevo.co.il/Law_word/law07/mekomi-0522.pdf) מיום 14.6.1994 עמ' 202 – תיקון תשנ"ד-1994; ר' סעיף 2 לענין הוראת שעה. $$$ 2. על אף האמור בחוק עזר לבני-ברק (הצמדה למדד), התשמ"ג-1983, יעלו שיעורי האגרות שנקבעו בתוספת כאמור בסעיף 1, ב-1 בחודש שלאחר פרסומו של חוק עזר זה (להלן – יום ההעלאה הראשון), לפי שיעור עליית המדד שפורסם לאחרונה לפני יום ההעלאה הראשון לעומת המדד שפורסם בחודש נובמבר 1993. ### [↑](#footnote-ref-1)