חוק עזר לבת ים (סלילת רחובות), תשס"ח-2008

רשויות ומשפט מנהלי – רשויות מקומיות – חוקי עזר – סלילת רחובות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל סלילת רחובות | [Go](#Seif8) | 4 |
| סעיף 3 | חישוב ההיטל ואופן תשלומו | [Go](#Seif9) | 4 |
| סעיף 4 | חישוב ההיטל לנכס למגורים | [Go](#Seif10) | 5 |
| סעיף 5 | חישוב ההיטל לנכס אחר | [Go](#Seif2) | 5 |
| סעיף 6 | היטל בשל בניה חורגת | [Go](#Seif3) | 6 |
| סעיף 7 | שערוך חובות חיובים | [Go](#Seif4) | 6 |
| סעיף 8 | טעות בחיוב | [Go](#Seif5) | 6 |
| סעיף 9 | חיוב בעלים משותפים | [Go](#Seif6) | 6 |
| סעיף 10 | סלילת מדרכה בידי בעל הנכס | [Go](#Seif7) | 6 |
| סעיף 11 | מסירת הודעה | [Go](#Seif11) | 7 |
| סעיף 12 | תיקון חוק עזר | [Go](#Seif12) | 7 |
| סעיף 13 | מגבלת גבייה | [Go](#Seif13) | 7 |
| סעיף 14 | ביטול | [Go](#Seif14) | 7 |
| סעיף 16 | הוראת שעה | [Go](#Seif15) | 7 |
|  | תוספת ראשונה | [Go](#med0) | 7 |

חוק עזר לבת ים (סלילת רחובות), תשס"ח-2008[[1]](#footnote-1)\*

בתוקף סמכותה לפי סעיפים 250 ו-251לפקודת העיריות (להלן – הפקודה), מתקינה מועצת עיריית בת ים חוק עזר זה:

1. בחוק עזר זה –

הגדרות

"אישור בקשה להיתר בניה" – אישור בקשה למתן היתר בניה בידי מוסד התכנון המוסמך לפי חוק התכנון והבניה;

"בניה חדשה" – הקמת בניין חדש על גבי נכס או תוספת לבניין קיים הניצב בנכס;

"בניה חורגת" – בנייה חדשה שהוקמה בלא היתר בניה או בסטייה מהיתר;

"בניין" – מבנה בתחום העיריה, בין שהוא ארעי ובין שהוא קבוע, בין שבנייתו הושלמה ובין אם לאו, בין שהוא בנוי אבן ובין שהוא בנוי בטון, טיט, ברזל, עץ או חומר אחר, לרבות חלק של מבנה כאמור וכל המחובר אליו חיבור של קבע;

"בעל נכס" – כל אחד מאלה:

(1) בנכסים שאינם מקרקעי ציבור כהגדרתם בסעיף 107 לחוק המקרקעין, התשכ"ט-1969 (להלן – חוק המקרקעין) – הבעל הרשום של הנכס, ובהעדר רישום – בעליו של הנכס מכוח הסכם או מסמך מחייב אחר; ובהעדרו מי שזכאי כדין להירשם כבעל הנכס; ובהעדרו מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, ובהעדר חוכר לדורות בנכס – מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות; ובהעדר חוכר לדורות או בר רשות כאמור – בעליו הרשום של הנכס;

"דמי השתתפות" – דמי השתתפות לפי חוק עזר קודם;

"היטל סלילת רחובות" או "היטל" – היטל סלילת כביש, היטל סלילת מדרכה, או היטל סלילת רחוב משולב, לפי העניין;

"היטל קודם" – היטל סלילת רחובות לפי חוק עזר קודם;

"היתר בניה" – כמשמעותו בחוק התכנון והבניה;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980 (להלן חוק ריבית והפרשי הצמדה);

"חוק התכנון והבניה" – חוק התכנון והבניה, התשכ"ה-1965;

"חוק עזר קודם" – אחד מחוקי עזר אלה:

(1) חוק עזר לבת ים (סלילת רחובות), התשכ"ח-1968;

(2) חוק עזר לבת ים (סלילת רחובות), התשל"ב-1972;

"טופס 4" – כמשמעותו בתקנות התכנון והבניה (אישורים למתן שירותי חשמל, מים וטלפון), התשמ"א-1981;

"יציע", "עליית גג" – כהגדרתם בפרט 1.00.1 לסימן א' לתוספ השלישית של תקנות התכנון והבניה (בקשה להיתר, תנאיו ואגרות), התש"ל-1970 (להלן – תקנות היתר בניה);

"כביש" – רחוב או חלק מרחוב למעבר כלי רכב או לחנייתם;

"מדרכה" – חלק מרחוב, בין מאספלט ובין מרוצף, לרבות אבני שפה, קיר משען, מדרגות וקירות תומכים, המיועד למעבר להולכי רגל;

"המהנדס" – מהנדס העיריה, או מי שסמכויות מהנדס העיריה הואצלו לו לפי סעיף 6 לחוק הרשויות המקומיות (מהנדס רשות מקומית), התשנ"ב-1991;

"המועצה" - מועצת העיריה;

"מרפסת" – חלק חיצון של בניין אשר –

(1) רצפתו קשורה לרצפת פנים הבניין ודלת מעבר ביניהם;

(2) לא יותר משלושת רבעי היקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;

"מרתף" – חלק מבניין שחללו בין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.50 מטר ממישור הקיר החיצון שלו; לעניין זה, "מפלס פני קרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין כל שני תפרי ההתפשטות האמורים או במרכז שבין תפר התפשטות הסמוך לקצה הבניין ובין קצה הבניין;

"נכס" – כמשמעותו בסעיף 269 לפקודה, לרבות דרכי מעבר שאינן ציבוריות;

"נכס למגורים" – נכס המשמש או המיועד לשמש למגורים, לבתי אבות, לדיור מאורגן, למשרדים או למבני ציבור;

"נכס אחר" – נכס שאינו נכס למגורים;

"נכס גובל" – נכס הגובל ברחוב או בקטע רחוב, בין אם יש גישה לנכס מאותו רחוב ובין אם אין גישה כאמור, ובכלל זה נכס שיש אליו גישה מאותו רחוב או קטע רחוב דרך נכס אחר או דרך מדרכה, לרבות נכס שבינו ובין אותו רחוב או קטע רחוב יש תעלה, ביוב, חפירה, רצועת ירק, נטיעות, שדרה או כיוצא בהם או שטח המיועד לשימוש כאמור לפי תכנית שאושרה, ולרבות נכס שבינו לבין הרחוב הנסלל מפריד נכס אחר ובלבד שקיימת גישה מאותו הרחוב לנכס האמור, שלא דרך רחוב אחר;

"נפח בניין" – הסכום במ"ק של שטחי כל הקומות בבניין, המוכפלים כל אחד מהם בגובהה של אותה הקומה הנמדד במטר אורך, לפי כללי המדידה שנקבעו בפרט 1.00.5 לתוספת השלישית של תקנות היתר בניה, ולרבות נפח של בניין או תוספת לבניין העתידים להיבנות, שאושרה לגביהם בקשה להיתר בניה – לפי הבקשה שאושרה;

"סלילת רחוב" – סלילת כביש ומדרכה, או סלילתם של כביש בלבד, או מדרכה בלבד, או רחוב משולב או הרחבתם, לרבות עשיית עבודות ומטלות הדרושות לסלילה או הקשורות בה, כולן או חלקן, וכולל תכנון פיקוח ביצוע הסלילה, התקנות מערכות נלוות כדוגמת תאורה וכל עבודה אחרת הכרוכה בסלילה או הקשורה בה;

"העיריה" – עיריית בת ים;

"קומה" – חלל המשתרע בין שתי רצפות סמוכות הנמצאות זו מעל זו, הנמדד לפי גובהו המזערי של אותו חלל, כקבוע בפרט 2.03 לתוספת השניה של תקנות היתר בניה, ולרבות בבנייני עזר, מרתפים, מרפסות, מחסנים, חדרי מדרגות, מעברים, גבליות, יציעים, חדרי מעליות, עליות גג ובכל שטח אחר בקומה, אך למעט שטח שנקבע בהיתר בניה כולו או חלקו כמרתף לחניה והמשמש בפועל לחניה;

"ראש העיריה" – ראש העיריה לרבות עובד עיריה שהוסמך על ידו לפי סעיף 17 לחוק הרשויות המקומיות (בחירת ראש הרשות סגניו וכהונתם), התשל"ה-1975, לעניין חוק עזר זה;

"רחוב" – שטח שהוקצה או יועד בתכנית לשמש דרך כהגדרתה בחוק התכנון והבניה;

"רחוב גובל" – רחוב הגובל בנכס או בחלק מהנכס, בין אם יש גישה לנכס מאותו רחוב, ובין אם אין גישה כאמור, ובכלל זה רחוב שיש דרכו גישה לאותו נכס או לחלק ממנו דרך נכס אחר או דרך מדרכה, לרבות רחוב שבינו ובין אותו נכס, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, ולרבות רחוב שבינו לבין הנכס מפריד נכס אחר, ובלבד שקיימת גישה לאותו נכס מהרחוב האמור שלא דרך רחוב אחר;

"רחוב משולב" – רחוב המשמש למעבר הולכי רגל ולמעבר כלי רכב גם יחד, בין אם מדובר ברחוב העשוי חומר אחד ובין כמה חומרים, בין אם במפלס אחד ובין בכמה מפלסים;

"שטח בניין" – הסכום במ"ר של שטחי כל הקומות בבניין, ולרבות:

(1) שטחה של בניה חורגת;

(2) שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בניה לפי השטח המאושר;

"שטח קומה" – הסכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע שבנכס לרבות הקרקע שעליה ניצב הבניין;

"תכנית" – כהגדרתה בחוק התכנון והבניה ושאושרה לפיו;

"תעודת גמר למבנה" – כמשמעותה בתקנות היתר בניה;

"תעודת העברה לרשם המקרקעין" – כאמור בסעיף 324 לפקודה;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;

"תעריף ההיטל שבתוקף" – תעריף ההיטל שבתוספת הראשונה לפי שיעורו המעודכן ביום התשלום לקופת העיריה;

"תקנות היתר בניה" – תקנות התכנון והבניה (בקשה להיתר תנאיו ואגרות), התש"ל-1970.

2. (א) היטל סלילת רחובות נועד לכיסוי הוצאות העיריה בשל סלילת רחובות בתחומה, בלא זיקה לעלות ביצוע עבודות סלילת רחוב הגובל בנכס נושא החיוב.

היטל סלילת רחובות

(ב) היטל סלילת רחובות יוטל על בעל נכס –

(1) עם או לאחר סלילת רחוב או קבלת החלטה במועצת העיריה בדבר סלילת רחוב; לעניין זה, "החלטה על סלילת רחוב" – לרבות אישור תקציב, שבמסגרתו נכללת סלילת הרחוב וכן אישור של העיריה בנוסח שבטופס 1 שבתוספת השניה ולפיו בכוונתה לצאת למכרז לביצוע עבודות הסלילה או להתקשר כדין בדרך אחרת לביצוע עבודות כאמור בתוך 12 חודשים ממועד מתן האישור;

(2) אישור בקשה להיתר בניה בנכס; לא היה רחוב גובל בנכס בעת אישור הבקשה להיתר בניה כאמור, תאשר העיריה בנוסח שבטופס 2 לתוספת השניה, כי הליך תכנון עבודות סלילת הרחוב הגובל מצוי בעיצומו ותחילת סלילת הרחוב צפויה בתוך 12 חודשים ממועד מתן האישור;

(3) בניה חורגת – בהתאם לסעיף 6 ובהתאם למועד התגבשות החיוב הקבוע בו;

(ג) היטל שעילתו אישור בקשה להיתר בניה או בניה חורגת, ישולם גם אם הרחוב הגובל בנכס נסלל לפני תחילתו של חוק עזר זה.

3. (א) היטל סלילת רחובות יחושב לפי שטח הקרקע בנכס בצירוף שטחו או נפחו של בניין שבו, לפי העניין, כאמור ובסעיפים 4 ו-5 והוא ישולם לפי שיעורם של תעריפי ההיטל שבתוקף.

חישוב ההיטל ואופן תשלומו

(ב) לצורך תשלום ההיטל, תמסור העיריה לחייב בתשלומו דרישת תשלום, שבה יפורט הסעיף בחוק העזר שמכוחו הוטל ההיטל, סכום ההיטל, שטח הנכס ששימש יסוד לחיוב, המועד לתשלום, תעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

(ג) דרישת התשלום תימסר בעת התגבשות עילת חיוב כאמור בסעיף 2.

(ד) לא נמסרה מסיבה כלשהי דרישת תשלום באחד מהמועדים כאמור (להלן – מועד החיוב המקורי), רשאית העיריה למסור את דרישת התשלום טרם מתן תעודת העברה לרשם המקרקעין או טרם מתן אישור העיריה לצורך העברת זכויות חכירה במינהל מקרקעי ישראל או עם קבלת טופס 4 או תעודת גמר לפי חוק התכנון והבניה או תקנות היתר הבניה; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ה) אין בפגם שנפל בדרישת התשלום כדי לגרוע מחובת בעל נכס בתשלום היטל סלילת רחובות לפי חוק עזר זה.

(ו) דרישת תשלום שנמסרה לפי סעיף קטן (ג) תיפרע בתוך 30 ימים מיום מסירתה לבעל הנכס.

(ז) דרישת תשלום שנמסרה לפי סעיף קטן (ד) תיפרע בתוך 7 ימים מיום מסירתה לבעל הנכס, ובכל מקרה כתנאי למתן ההיתר, התעודה או האישור המבוקשים.

4. (א) היטל סלילת רחובות לנכס למגורים, יחושב לפי שטח הקרקע ושטח הבניין שבנכס וסכומו יהיה הסכום המתקבל ממכפלת שטח הקרקע ושטח הבניין בנכס, בשיעורם של תעריפי ההיטל שבתוקף; ואלה השטחים שלפיהם יחושב ההיטל:

חישוב ההיטל לנכס למגורים

(1) שטחה הכולל של הקרקע בנכס גובל, לרבות הקרקע שעליה ניצב בניין;

(2) שטחו הכולל של בניין בנכס גובל, לרבות שטחם הכולל בפועל של בניין או תוספת לבניין שנבנו בנכס, בלא היתר בניה או בסטייה או בחריגה ממנו (להלן – שטח בנוי);

(3) שטחו של בניין או שטחה של תוספת לבניין העתידים להיבנות, שאושרה לגביהם בקשה להיתר בניה, לפי שטחם בתכניות הבניה שאושרו.

(ב) שילם בעבר בעל נכס –

(1) דמי השתתפות בשל סלילת רחוב גובל, לא ייכללו שטח הקרקע ושטח הבניין, שהיו בנכס לפי היתר בניה בעת תשלום דמי השתתפות, במניין השטחים כאמור בסעיף קטן (א), לצורך חישוב היטל סלילת רחובות לפי חוק עזר זה;

(2) היטל סלילת רחובות בשל שטח קרקע או שטח בניין בנכס, לא ייכללו אותם שטחים במניין השטחים כאמור בסעיף קטן (א), לצורך חישוב היטל סלילת רחובות לפי חוק עזר זה;

(3) דמי השתתפות או היטל סלילת רחובות בשל שטח של בניין שהיה קיים בנכס בעת תשלום כאמור, ונהרס הבניין, כולו או מקצתו, ינוכה השטח שנהרס משטח הנכס החייב בתשלום ההיטל; ניכוי כאמור ייעשה פעם אחת בלבד בשל כל הריסה ועל פי שטחו בהיתר בניה.

(ג) נוכחה העיריה לדעת לאחר גמר בנייתו של בניין כי שטחו הבנוי בפועל קטן מהשטח שצוין בתכניות הבניה שעל פיהן שולם היטל סלילת רחובות, תחזיר העיריה לבעל הנכס, בהתאם להוראות כל דין, את סכום ההפרש הנובע מניכוי השטח כאמור, לפי תעריפי ההיטל שהיו בתוקף בעת תשלום ההיטל, בתוספת הפרשי הצמדה.

(ד) בלי לגרוע מהאמור בחוק עזר זה, חויב בעל נכס בעבר בתשלום היטל סלילת רחובות בעד הנכס (להלן – היטל קודם), הוא יחויב פעם נוספת בתשלום היטל סלילת רחובות בהתאם להוראות חוק עזר זה, בעד הבניין החדש או תוספת בניין שנוספה לאחר גביית ההיטל הקודם.

5. (א) היטל סלילת רחובות לנכס אחר, יחושב לפי שטח הקרקע ונפח הבניין שבנכס, וסכומו יהיה הסכום המתקבל ממכפלת שטח הקרקע ונפח הבניין בנכס, בשיעורם של תעריפי ההיטל שבתוקף; ואלה שטחי הקרקע ונפחי הבניין שלפיהם יחושב ההיטל:

חישוב ההיטל לנכס אחר

(1) שטחה הכולל של הקרקע בנכס גובל, לרבות הקרקע שעליה ניצב בניין;

(2) נפחו הכולל של בניין הנמצא בנכס גובל, לרבות נפחו הכולל של בניין או תוספת לבניין שנבנו בנכס בלא היתר בניה או בסטייה או בחריגה ממנו;

(3) נפחו של בניין או נפחה של תוספת בלניין העתידים להיבנות, שאושרה לגביהם בקשה להיתר בניה, לפי נפחם בתכניות הבניה שאושרו.

(ב) הוראות סעיף 4(ב) עד 4(ד) יחולו, בשינויים המחויבים לפי העניין, גם על חישוב ההיטל לנכס אחר.

6. (א) נבנתה בנכס בניה חורגת, חייב בעל הנכס בתשלום היטל סלילת רחובות בשל אותה בניה כפי שנקבע בסעיף 2(ב)(3).

היטל בשל בניה חורגת

(ב) לעניין סעיף קטן (א), יראו את יום תחילת הבניה החורגת כפי שייקבע בידי המהנדס או את יום תחילת ביצוע עבודות הסלילה לפי המאוחר שבהם כמועד שבו התגבש החיוב בהיטל הסלילה (להלן – מועד התגבשות החיוב).

(ג) לצורך תשלום היטל לפי סעיף זה תמסור העיריה לחייב דרישת תשלום.

(ד) סכום החיוב בהיטל בשל הבניה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה), סכום המחושב לפי תעריפי ההיטל המעודכנים, בתוספת תשלומי פיגורים החל מהמועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבניה החורגת; לעניין זה, "הועלו תעריפי ההיטל" – באמצעות תיקונו של חוק העזר.

7. (א) לא שולם במועדו היטל סלילת רחובות שנמסרה לגביו דרישת תשלום לפי סעיף 3(ג), יחושב סכום ההיטל לפי שיעורו בדרישת התשלום, בתוספת הפרשי הצמדה וריבית עד יום התשלום בפועל.

שערוך חובות חיובים

(ב) היטל סלילת רחובות שנמסרה לגביו דרישת תשלום לפי סעיף 3(ב) ישולם לפי שיעור תעריף ההיטל שבתוקף.

8. (א) שולם לעיריה בטעות סכום נמוך או גבוה מהסכום המחושב לפי תעריפי ההיטל שבתוקף, ישלם החייב בתשלום ההיטל או יוחזר לו, לפי העניין, ההפרש שבין הסכום ששולם בפועל לבין סכום ההיטל המגיע לפי תעריף ההיטל שהיה בתוקף ביום התשלום.

טעות בחיוב

(ב) על תשלום או החזר לפי סעיף קטן (א) יחולו הוראות חוק (ריבית והפרשי הצמדה).

9. היה נכס גובל בבעלות משותפת, תחול חובת ההיטל על כל אחד מהבעלים המשותפים של הנכס כפי חלקם היחסי בבעלות בנכס.

חיוב בעלים משותפים

10. (א) ראש העיריה רשאי לדרוש, בהודעה בכתב, מבעל נכס גובל, לסלול מדרגה הגובלת בנכסו; ההודעה תפרט את התנאים ואת אופן ביצוע הסלילה, וכן את משך הזמן שבו יש לסיימה.

סלילת מדרכה בידי בעל הנכס

(ב) לא יסלול אדם מדרכה אלא לפי דרישת ראש העיריה ובהתאם לתנאים שפורטו בהודעת הדרישה.

(ג) לא יסלול אדם מדרכה לפי דרישה כאמור בסעיף קטן (א), אלא לפי תכנית ביצוע, מפרטים וכתבי כמויות שאושרו בידי המהנדס, וכן לפי אומדן תקציבי שאישרו המהנדס וגזבר העיריה.

(ד) סלל אדם מדרכה שלא לפי דרישת ראש העיריה או שלא לפי התנאים שפורטו בהודעה, כאמור בסעיף קטן (א) או שלא לפי תכנית, מפרטים וכתבי כמויות כאמור בסעיף קטן (ג), רשאית העיריה לשנות או להרוס את המדרכה, לסלול את המדרכה מחדש, ולגבות מאותו אדם את ההוצאות שהוציאה לשינוי המדרגה או להריסתה ולסלילתה מחדש.

(ה) תשלום הוצאות מאת אדם כאמור בסעיף קטן (ד), ינוכה מחיובו בהיטל הסלילה.

(ו) לא מילא בעל נכס אחר הודעת ראש העיריה כאמור בסעיף קטן (א), הוא יחויב בתשלום מלוא ההיטל לפי הוראות חוק עזר זה.

(ז) סלל בעל נכס גובל מדרכה כאמור בסעיף קטן (א), ינוכו הוצאות הסלילה שהוציא בעל הנכס מסכום ההיטל שחייב בו לפי הוראות חוק עזר זה; סכום הוצאות הסלילה שייקבע בידי המהנדס, יהווה ראיה לכאורה לדבר.

11. מסירת הודעה, לרבות דרישת תשלום, לפי חוק עזר זה תהא בדרך של מסירה לידי האדם שאליו היא מכוונת או מסירה במקום מגוריו או עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם, או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהא המסירה בדרך של הצגת ההודעה במקום בולט באחד המקומות האמורים או על הנכס שבו היא דנה.

מסירת הודעה

12. בתוספת לחוק עזר לבת ים (הצמדה למדד), התשמ"ד-1984, במקום "חוק עזר לבת ים (סלילת רחובות), התשל"ב-1972, יבוא "חוק עזר לבת ים (סלילת רחובות), התשס"ח-2008.

תיקון חוק עזר (הצמדה למדד)

13. החל ביום כ' בטבת התשפ"ד (1 בינואר 2024), הטלת היטל לפי חוק עזר זה טעונה אישור של מועצת העירייה ושל שר הפנים או מי מטעמו.

מגבלת גבייה

תיקון תשע"א-2011

תיקון תשע"ו-2016

תיקון תש"ף-2019

14. חוק עזר לבת ים (סלילת רחובות), התשל"ב-1972 – בטל.

ביטול

15. (בוטל).

תיקון תשע"א-2011

16. על אף האמור בחוק עזר לבת ים (הצמדה למדד), התשמ"ד-1984, יעודכנו שיעורי ההיטל שנקבעו בתוספת ב-1 בחודש שלאחר פרסומו של חוק עזר זה (להלן – יום העדכון הראשון), לפי שיעור שינוי מדד המחירים לצרכן (להלן – מדד), שפורסם לאחרונה לפני יום העדכון הראשון לעומת מדד חודש נובמבר 2005.

הוראת שעה

תוספת ראשונה

תיקון תש"ף-2019

(סעיפים 3 עד 6)

שיעורי ההיטל

בשקלים חדשים

1. **היטל סלילת כביש** –

שטח קרקע, לכל מ"ר משטח הקרקע (כולל השטח שעליו עומד בניין) 36.057

שטח בניין, בעד בניין המהווה נכס למגורים, לכל מ"ר משטח הבניין 85.62

בעד בניין המהווה נכס אחר, לכל מ"ק מנפח הבניין 21.40

2. **היטל סלילת מדרכות** –

שטח קרקע, לכל מ"ר משטח הקרקע (כולל השטח שעליו עומד בניין) 18.29

שטח בניין, בעד בניין המהווה נכס למגורים, לכל מ"ר משטח הבניין 42.81

בעד בניין המהווה נכס אחר, לכל מ"ק מנפח הבניין 10.70

**תוספת שניה**

(סעיף 2(ב)(1) ו-(2))

טופס 1

לכל מאן דבעי

הח"מ מהנדס עיריית בת ים מאשר בזה כי התכניות לביצוע עבודות סלילת        מצויות בשלבי גמר, וכי בכוונת העיריה        לביצוע עבודות הסלילה האמורות וזאת לא יאוחר מיום      .

\_\_\_\_\_\_\_\_\_\_\_\_\_\_\_\_

מהנדס העיריה

טופס 2

לכל מאן דבעי

הח"מ מהנדס עיריית בת ים מאשר בזה כי הליך תכנון סלילת        מצוי בעיצומו, וכי תחילת הסלילה צפויה להתקיים לא יאוחר מיום      .

\_\_\_\_\_\_\_\_\_\_\_\_\_\_\_\_

מהנדס העיריה

כ' באדר ב' התשס"ח (27 במרס 2008) שלמה לחיאני

ראש עיריית בת ים

גפני

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת חש"ם תשס"ח מס' 721](http://www.nevo.co.il/Law_word/law07/mekomi-0721.pdf) מיום 15.7.2008 עמ' 368.

   תוקנו [ק"ת חש"ם תשע"א מס' 760](http://www.nevo.co.il/Law_word/law07/mekomi-0760.pdf) מיום 12.9.2011 עמ' 519 – תיקון תשע"א-2011; ר' סעיף 4 לענין הוראת שעה.

   4. על אף האמור בחוק עזר לבת ים (הצמדה למדד), התשמ"ד-1984, יעודכנו שיעורי ההיטל שנקבעו בתוספת כתיקונה בחוק עזר זה ב-1 בחודש שלאחר פרסומו של חוק עזר זה (להלן – יום העדכון הראשון), לפי שיעור שינוי מדד המחירים לצרכן (להלן – מדד), שפורסם לאחרונה לפני יום העדכון הראשון לעומת מדד חודש מרס 2009.

   [ק"ת חש"ם תשע"ד מס' 794](http://www.nevo.co.il/Law_word/law07/MEKOMI-0794.pdf) מיום 17.10.2013 עמ' 8 – תיקון תשע"ד-2013; ר' סעיף 2 לענין הוראת שעה.

   2. על אף האמור בחוק עזר לבת ים (הצמדה למדד), התשמ"ד-1984, יעודכנו שיעורי ההיטל שנקבעו בתוספת הראשונה ב-1 בחודש שלאחר פרסומו של חוק עזר זה (להלן – יום העדכון הראשון), לפי שיעור שינוי מדד המחירים לצרכן (להלן – מדד), שפורסם לאחרונה לפני יום העדכון הראשון לעומת מדד חודש מרס 2009.

   [ק"ת חש"ם תשע"ו מס' 855](http://www.nevo.co.il/Law_word/law07/MEKOMI-0855.pdf) מיום 7.8.2016 עמ' 417 – תיקון תשע"ו-2016; ר' סעיף 3 לענין הוראת שעה.

   3. על אף האמור בחוק עזר לבת ים (הצמדה למדד), התשמ"ד-1984, יעודכנו שיעורי ההיטל שנקבעו בתוספת הראשונה ב-1 בחודש שלאחר פרסומו של חוק עזר זה (להלן – יום העדכון הראשון), לפי שיעור שינוי מדד המחירים לצרכן (להלן – מדד), שפורסם לאחרונה לפני יום העדכון הראשון לעומת מדד חודש מרס 2009.

   [ק"ת חש"ם תש"ף מס' 974](http://www.nevo.co.il/Law_word/law07/mekomi-0974.pdf) מיום 28.10.2019 עמ' 40 – תיקון תש"ף-2019; ר' סעיף 3 לענין הוראת שעה.

   3. על אף האמור בתוספת לחוק עזר לבת ים (הצמדה למדד), התשמ"ד-1984, יעודכנו תעריפי ההיטל הנקובים בתוספת הראשונה ב-1 בחודש שלאחר פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש פברואר 2019. [↑](#footnote-ref-1)