חוק עזר לבת-ים (פיקוח על כלבים ובעלי חיים אחרים), תשנ"ח-1998

רשויות ומשפט מנהלי – רשויות מקומיות – חוקי עזר

חקלאות טבע וסביבה – בע"ח – פיקוח ומחלות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חובת רשיון | [Go](#Seif2) | 2 |
| סעיף 3 | חיסון כתנאי לרשיון | [Go](#Seif3) | 2 |
| סעיף 4 | בקשת רשיון ותוקפו | [Go](#Seif6) | 2 |
| סעיף 5 | אגרה | [Go](#Seif4) | 2 |
| סעיף 6 | סירוב לתת רשיון או ביטולו | [Go](#Seif5) | 3 |
| סעיף 7 | כלב שסירבו לתת רשיון לגביו או שהרשיון בוטל | [Go](#Seif7) | 3 |
| סעיף 8 | כלב שאין לגביו רשיון, תפיסתו והמתתו | [Go](#Seif8) | 3 |
| סעיף 9 | מסירת בעל חיים למאורות בידוד | [Go](#Seif9) | 3 |
| סעיף 10 | החזקת בעל חיים במאורות בידוד | [Go](#Seif10) | 3 |
| סעיף 11 | החזקת כלב | [Go](#Seif11) | 4 |
| סעיף 12 | תפיסת כלב שאינו קשור ואין מחסום על פיו והמתתו | [Go](#Seif12) | 4 |
| סעיף 13 | פיצויים | [Go](#Seif13) | 4 |
| סעיף 14 | רשות כניסה | [Go](#Seif14) | 4 |
| סעיף 15 | ביטול | [Go](#Seif15) | 4 |

חוק עזר לבת-ים (פיקוח על כלבים ובעלי חיים אחרים), תשנ"ח-1998[[1]](#footnote-1)\*

בתוקף סמכותה לפי סעיפים 247(א), 250 ו-251 לפקודת העיריות, וסעיף 17 לפקודת הכלבת, מתקינה מועצת עיריית בת ים חוק עזר זה:

1. בחוק עזר זה –

הגדרות

"העיריה" – עיריית בת ים;

"ראש העיריה" – לרבות אדם שראש העיריה הסמיכו לענין הוראות חוק עזר זה, כולן או מקצתן;

"הרופא הוטרינר" – הרופא הוטרינר של העיריה, לרבות אדם שהוא העביר אליו בכתב את סמכויותיו לפי חוק עזר זה, כולן או מקצתן;

"מפקח" – מי שראש העיריה מינהו לתפקיד מפקח בהמלצתו של הרופא הוטרינר;

"בעל חיים" – כלב, חתול או קוף;

"בעל של בעל חיים" – אדם שבעל חיים נמצא ברשותו או בפיקוחו;

"רשיון" – רשיון להחזקת כלב בתחום העיריה;

"סימון במשדר אלקטרוני" – סימון כלב במשדר אלקטרוני מיניאטורי על ידי הזרקה תת-עורית של משדר;

"מאורות בידוד" – מאורות בידוד של העיריה לכלבים או מאורות בידוד שהעיריה מאחסנת בהם כלבים לפי חוק עזר זה.

2. (א) (1) בכפוף לאמור בפסקה (2), לא יחזיק אדם בתחום העיריה כלב אלא אם כן ניתן לגביו רשיון מאת ראש העיריה והכלב סומן, בידי הרופא הוטרינר במשדר אלקטרוני;

חובת רשיון

(2) כלב מגיל שלושה חודשים יסומן במשדר אלקטרוני.

(ב) אדם השוהה זמנית בתחום העיריה ומחזיק כלב ברשותו, וכן תושב העיר המחזיק כלב לפיקוח זמני, לא יהיה חייב לקבל רשיון והכלב לא יסומן במשרד אלקטרוני, ובלבד שיש לאותו אדם רשיון בר תוקף מאת רשות מוסמכת אחרת מחוץ לתחום העיריה להחזקת אותו כלב, תקופת ההחזקה כאמור לא תעלה על 30 ימים ובמקום ציבורי יוחזק הכלב כאמור בסעיף 11.

3. לא יינתן רשיון אלא לאחר שהכלב קיבל חיסון נגד כלבת לפי תקנות הכלבת (רישוי וחיסון), התשל"ד-1974 (להלן – תקנות הכלבת).

חיסון כתנאי לרשיון

4. (א) אדם הרוצה ברשיון יגיש בקשה לראש העיריה, באמצעות הרופא הוטרינר; אישר ראש העיריה את בקשתו, יתן לו רשיון, לאחר תשלום האגרה כאמור בסעיף 5.

בקשת רשיון ותוקפו

(ב) ראש העיריה רשאי לקבוע תנאים ברשיון, ובין היתר בדבר אופן החזקת הכלב או בידי מי יוחזק, וכן רשאי הוא להורות בדבר הבאת הכלב לחיסון נגד כלבת במועד שיקבע.

(ג) הרופא הוטרינר ינהל פנקס שיירשמו בו פרטים מלאים על כל כלב שניתן לגביו רשיון; בעל כלב יביא את כלבו למשרד העיריה וימציא לרופא הוטרינר את הפרטים, אם נדרש לעשות כן על ידי הרופא הוטרינר.

(ד) תוקפו של רשיון יהא לשנה אחת מתאריך הוצאתו.

(ה) בעל כלב יודיע לרופא הוטרינר תוך 30 ימים מיום השינוי, על כל שינוי שחל בפרטים הכלולים ברשיון או על מותו של כלב או העברתו לבעלות אחרת.

5. (א) בעד רשיון להחזקת כלב ובעד סימון כלב במשדר אלקטרוני ישולמו לקופת העיריה אגרות בסכומים שנקבעו בתוספת.

אגרה

(ב) עיוור יהיה פטור מתשלום אגרת רשיון בעד כלב המשמש לו כלב נחיה.

(ג) ראש העיריה רשאי לפטור מתשלום האגרה, כולה או מקצתה, בעד החזקת כלב המשמש לשמירה חיונית.

6. (א) ראש העיריה רשאי לסרב לתת רשיון או לבטל רשיון שניתן אם נתקיימו אלה[[2]](#footnote-2):

סירוב לתת רשיון או ביטולו

(1) לאותו אדם יש יותר מכלב אחד;

(2) הכלב מהווה סכנה לבטחון הציבור או לבריאותו;

(3) הכלב הוא בעל מזג פראי;

(4) הכלב מקים רעש שהוא מפגע לשכנים;

(5) בעל הכלב הורשע על עבירה לפי סעיפים 2 או 3 לחוק צער בעלי חיים, התשנ"ד-1994;

(6) הכלב לא קיבל זריקת חיסון נגד כלבת לפי תקנות הכלבת;

(7) הכלב נשך אדם יותר מפעם אחת;

(8) אופן החזקת הכלב גורם או עלול לגרום למפגע תברואי.

(ב) לא יבטל ראש העיריה רשיון לפי סעיף זה, אלא לאחר שנתן לבעל הרשיון הזדמנות להשמיע את טענותיו.

(ג) הסמיך ראש העיריה אדם לתת רשיון לפי חוק עזר זה ואותו אדם סירב לתת רשיון, רשאי הרואה עצמו נפגע מהחלטת אותו אדם לערער על החלטתו בפני ראש העיריה, תוך 5 ימים מהמועד שהחלטת הסירוב הגיעה לידיעתו.

7. (א) בעל כלב שסירבו לתת לו רשיון או שהרשיון שניתן לו בוטל, ימסור את הכלב למאורות בידוד תוך יומיים מיום הסירוב או מיום שנודע לו על הביטול.

כלב שסירבו לתת רשיון לגביו או שהרשיון בוטל

(ב) סירב ראש העיריה לתת רשיון או ביטל רשיון שניתן ובעל הכלב הודיע לרופא הוטרינר, תוך 7 ימים מזמן מסירתו למאורות הבידוד, על כוונתו להגיש לבית משפט מוסמך בקשה נגד המתת הכלב או נגד החזקתו בבידוד כאמור, לא יומת הכלב אלא אם כן בית המשפט החליט על כך, ובלבד שבעלו ישלם לעיריה סכום שנקבע בתוספת בתחילת כל תקופה בת 21 ימים שלפני החלטת בית המשפט.

8. (א) רופא וטרינר או מפקח רשאי לתפוס ולמסור למאורת בידוד כלב שאין לגביו רשיון ושאינו מסומן במשדר אלקטרוני תת עורי כשהוא נמצא ברשות הרבים; אם אי אפשר לתפסו, רשאי הוא להמיתו.

כלב שאין לגביו רשיון, תפיסתו והמתתו

(ב) כלב שנמסר למאורת בידוד לפי סעיף קטן (א), לא יומת אלא אם כן לא נמצאו לו תובעים תוך שבעה ימים לאחר שנמסר; הרופא הוטרינר רשאי להאריך את התקופה האמורה עד ארבעה עשר ימים אם נראה לו כי הכלב בעל ערך.

(ג) כלב שנתפס כאמור בסעיף קטן (א), לא יוכל בעלו לקבלו אלא לאחר שהמציא לגביו רשיון בר תוקף תוך תקופת החזקתו במאורות הבידוד ושילם לעיריה אגרות בעד תובלה ואחזקה בסכום שנקבע בתוספת.

9. (א) בעל חיים שנשך אדם או בעל חיים, בתחום העיריה, יביאו בעלו למאורות בידוד, תוך 24 שעות מעת שנודע לו הדבר או מיד לאחר דרישת הרופא הוטרינר, לפי המקודם מביניהם; לא נמסר בעל החיים כאמור, רשאי מפקח או רופא וטרינר לתפוס את בעל החיים ולהביאו למאורות הבידוד; אם אי אפשר לתפוס את בעל החיים רשאי רופא וטרינר להורות על המתתו.

מסירת בעל חיים למאורות בידוד

(ב) בעת מסירת בעל החיים למאורות הבידוד לפי סעיף קטן (א) ישלם בעלו לעיריה אגרת החזקה בשיעור שנקבע בתוספת בעד תקופת החזקתו; לא הוצא בעל החיים בתום תקופת הבידוד, ישלם בעלו בעד כל יום נוסף אגרה שנקבעה בתוספת; הובא בעל חיים למאורות הבידוד באמצעות פקיד העיריה, ישלם בעלו אגרת הובלה בסכום שנקבע בתוספת.

(ג) לא שילם הבעל את התשלום בעד החזקת בעל החיים במאורות בידוד, תוך 3 ימים מיום שנדרש לעשות כן, יראו את בעל החיים כמי שאין לו תובעים ויחולו עליו הוראות סעיף 8(ב).

10. (א) בעל חיים שהובא למאורת בידוד יוחזק בו עד 10 ימים (להלן – תקופת בידוד) מיום הבאתו.

החזקת בעל חיים במאורות בידוד

(ב) בתום תקופת הבידוד על בעלו של בעל החיים להוציאו ממאורות הבידוד.

(ג) בעל חיים שבעלו לא הוציאו ממאורות בידוד תוך 5 ימים מתום תקופת הבידוד, רשאי הרופא הוטרינר להמיתו או למסרו לאדם אחר או למוסד, לפי ראות עיניו.

11. לא יחזיק אדם כלב במקום ציבורי ולא ירשה בעל של כלב כי הכלב יימצא במקום ציבורי, אלא אם כן הכלב קשור היטב ומחסום על פיו.

החזקת כלב

12. (א) כלב שיש לגביו רשיון והוא נושא משדר תת עורי, הנמצא במקום ציבורי כשאינו קשור ומחסום על פיו, רשאי מפקח או רופא וטרינר לתפסו ולמסרו למאורות בידוד; אם אי אפשר לתפסו רשאי הוא להמיתו.

תפיסת כלב שאינו קשור ואין מחסום על פיו והמתתו

(ב) כלב שנתפס כאמור בסעיף קטן (א), ישחררו בעלו ממאורות בידוד תוך 7 ימים מיום שנודע לו על הימצאות הכלב במאורות; שחרור כלב ייעשה כנגד תשלום דמי החזקתו והובלתו למאורות בידוד, בסכום שנקבע בתוספת.

(ג) לא תחרר בעל כלב את כלבו כאמור בסעיף קטן (ב), רשאי הרופא הוטרינר להורות על שייעשה בכלב, לרבות מסירתו לאדם אחר או למוסד או המתתו.

13.[[3]](#footnote-3) לא ישולמו פיצויים בשל בעל חיים שנתפס או הומת לפי הוראות חוק עזר זה.

פיצויים

14. הרופא הוטרינר או המפקח וכן פקיד עיריה המסייע בידם, רשאים להיכנס, בכל עת סבירה, לכל מקרקעין לצורך קיום הוראות חוק עזר זה.

רשות כניסה

15. חוק עזר לבת-ים (פיקוח על כלבים ובעלי חיים אחרים), התש"ן-1990 – בטל.

ביטול

**תוספת**

(סעיפים 5(א), 7(ב), 8(ג), 9(ב) ו-12(ב))

שיעורי האגרה

או התשלום

בשקלים חדשים

בעד רשיון 38

בעד סימון כלב במשדר אלקטרוני 40

בעד החזקה במאורות בידוד, לכל יום – לפי התעריף שייקבע מזמן לזמן בתקנות הכלבת (החזקת כלבים, חתולים וקופים במאורות בידוד), התשי"ט-1959

בעד הובלת בעל חיים בידי העיריה למאורות בידוד 70

כ' בטבת התשנ"ח (31 בדצמבר 1997) יהושע שגיא

ראש עיריית בת-ים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשנ"ח מס' 592](http://www.nevo.co.il/Law_word/law07/mekomi-0592.pdf) מיום 5.3.1998 עמ' 191. [↑](#footnote-ref-1)
2. ר' עת"מ (ת"א) 1060-09 פוזנר נ' מועצה מקומית גן יבנה לעניין היקף הסמכות. [↑](#footnote-ref-2)
3. ר' ת"א (שלום כ"ס) 2116-12-09 בנימין נ' עיריית רעננה (פורסם בנבו) לענין אי חוקיות ההוראה. [↑](#footnote-ref-3)