חוק עזר לגבעתיים (ביוב), תש"ס-2000

רשויות ומשפט מנהלי – רשויות מקומיות – ביוב

רשויות ומשפט מנהלי – רשויות מקומיות – חוקי עזר

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל ביוב | [Go](#Seif2) | 3 |
| סעיף 3 | אופן תשלום ההיטל | [Go](#Seif3) | 3 |
| סעיף 4 | חישוב ההיטל לנכס למגורים | [Go](#Seif4) | 3 |
| סעיף 5 | חישוב היטל ביוב לבית עסק או לנכס לתעשיה | [Go](#Seif5) | 4 |
| סעיף 6 | חיבור ביב פרטי | [Go](#Seif6) | 4 |
| סעיף 7 | התקנת ביב פרטי | [Go](#Seif7) | 4 |
| סעיף 8 | ביצוע עבודות לפי הסכם | [Go](#Seif8) | 4 |
| סעיף 9 | אגרת ביוב | [Go](#Seif9) | 4 |
| סעיף 10 | ועדה להפחתות אגרת ביוב | [Go](#Seif10) | 5 |
| סעיף 11 | מועד תשלום האגרה | [Go](#Seif11) | 5 |
| סעיף 12 | שערוך חובות שבפיגור | [Go](#Seif12) | 5 |
| סעיף 13 | טעות בחיוב וסופיות השומה | [Go](#Seif13) | 5 |
| סעיף 14 | חיוב בעלים במשותף | [Go](#Seif14) | 5 |
| סעיף 15 | פגיעה בביוב | [Go](#Seif15) | 5 |
| סעיף 16 | מסירת הודעה | [Go](#Seif16) | 5 |
| סעיף 17א | מגבלת גבייה | [Go](#Seif20) | 6 |
| סעיף 18 | הוראת שעה | [Go](#Seif17) | 6 |
| סעיף 19 | שמירת דינים | [Go](#Seif18) | 6 |
| סעיף 20 | ביטול | [Go](#Seif19) | 6 |
|  | תוספת | [Go](#med0) | 6 |
|  | היטל ביוב | [Go](#med1) | 6 |
|  | אגרת ביוב | [Go](#med2) | 6 |

חוק עזר לגבעתיים (ביוב), תש"ס-2000[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה) וחוק הרשויות המקומיות (ביוב), התשכ"ב-1962 (להלן – החוק), מתקינה מועצת עיריית גבעתיים חוק עזר זה:

1. בחוק עזר זה –

הגדרות

"אגרת ביוב" או "אגרה" – אגרה המוטלת לכיסוי הוצאות החזקת ביוב כאמור בסעיף 37 לחוק;

"ביוב", "ביב פרטי", "בית ציבורי", "ביב מאסף", "נכס", "בעל" ו"מחזיק" של נכס – כהגדרתם בסעיף 1 לחוק;

"בית עסק" – נכס המשמש או המיועד לשמש למטרה שאינה מגורים, לרבות נכס שנמצא בו בנין המשמש או המיועד לשמש למטרה כאמור, למעט נכס לתעשיה;

"בנין" – מבנה בתחום העיריה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או חומר אחר, לרבות חלק של מבנה כאמור ודבר המחובר לבנין חיבור של קבע;

"היטל ביוב" או "היטל" – היטל המוטל לכיסוי הוצאות להתקנת ביוב או לקנייתו לפי סעיף 17 לחוק;

"היתר בניה", "סטיה מהיתר", "שימוש חורג", "הקלה", "תעודת גמר למבנה" – כמשמעותם בחוק התכנון והבניה, התשכ"ה-1965, והתקנות שהותקנו מכוחו (להלן – חיקוקי תכנון ובניה);

"הפרשי הצמדה", "ריבית" – לפי חוק הרשויות המקומיות (ריבית והפרשי הצמדה על תשלומי חובה), התש"ם-1980;

"מהנדס" – מהנדס העיריה, לרבות מי שהוא הסמיך בכתב לענין הוראות חוק עזר זה, כולן או מקצתן;

"מערכת ביוב", "מפעל טעון היתר" – כהגדרתם בחוק עזר לדוגמה לרשויות מקומיות (הזרמת שפכי תעשיה למערכת ביוב), התשמ"ב-1981;

"מרתף", "חניה" – על פי גובהם המזערי כקבוע בפרט 2.03 בסימן ב' בחלק ב' לתוספת השניה לתקנות התכנון והבניה (בקשה להיתר, תנאיו ואגרות), התש"ל-1970 (להלן – תקנות היתר בניה);

"נכס למגורים" – נכס המשמש או המיועד לשמש למגורים;

"נכס לתעשיה" – נכס המשמש או המיועד לשמש לתעשיה, לרבות נכס שנמצא בו בנין המשמש או מיועד לשמש לתעשיה;

"נפח בנין" – הסכום במ"ק של נפחי כל הקומות בבנין, המתקבלים מהכפלת שטח כל קומה בגובהה של הקומה הנמדד במטרים, לפי כללי המדידה שבפרט 1.00.8 בסימן ב' לתוספת השלישית לתקנות היתר בניה;

"עיריה" – עיריית גבעתיים על אורגניה המוסמכים;

"ראש העיריה" – לרבות מי שהוא הסמיך בכתב לענין הוראות חוק עזר זה, כולן או מקצתן;

"שטח בנין" – הסכום במ"ר של שטחי כל הקומות בבנין;

"שטח קומה" – כמשמעותו בפרט 1.00.6 בסימן ב' לתוספת השלישית לתקנות היתר בניה, לרבות שטחם של שטחי שירות, מרתפים, מרפסות מקורות ופתוחות, שטחי אחסנה, חדרי מדרגות, מעברים, מרתפי חניה, חניות מקורות, חדרי מעליות וכל שטח אחר בקומה;

"שלב ביוב" – ביב ציבורי, ביב מאסף, מכון טיהור שאינו מיועד לייצור מי שתיה או מיתקנים אחרים כמשמעותם בחוק הביוב ובחוק עזר זה;

"תעודת העברה לרשם המקרקעין" – כאמור בסעיף 324 לפקודה;

"תעריף ההיטל או האגרה שבתוקף" – תעריף ההיטל או האגרה שבתוספת, לפי שיעורו המעודכן ביום התשלום בפועל לקופת העיריה.

2. (א) היטל ביוב נועד לכיסוי ההוצאות של התקנת ביוב עירוני או קנייתו; הסכום המוטל על החייב בו אינו מחושב על בסיס העלות של התקנה או קניה של שלבי הביוב המשמשים את נכסי החייב.

היטל ביוב

(ב) היטל ביוב יוטל על בעל נכס בהתקיים אחד או יותר מאלה:

(1) התקנה או קניה או קבלת החלטה בעיריה על התקנה או קניה של שלב ביוב אשר ישמש את נכסו, במישרין או בעקיפין; לענין זה, "החלטה" – לרבות אישור תקציב שבמסגרתו נכללת התקנה או קניה של שלב הביוב;

(2) הוספת בניה או בניה חדשה בנכס.

3. (א) היטל ביוב יחושב על פי שטח הקרקע בנכס, בצירוף שטחו או נפחו של בנין שבו, לפי הענין, כאמור בסעיפים 4 ו-5, והוא ישולם לפי שיעורם של תעריפי ההיטל שבתוקף.

אופן תשלום ההיטל

(ב) לצורך תשלום ההיטל, תמסור העיריה לחייב דרישת תשלום כאמור בסעיף 28 לחוק; דרישת התשלום תימסר בהתקיים אחד או יותר מאלה:

(1) התקנה או קניה או קבלת החלטה בעיריה על התקנה או קניה של שלב ביוב אשר ישמש את נכס החייב, במישרין או בעקיפין;

(2) עם הגשת בקשה למתן היתר בניה בנכס;

(3) עם הגשת בקשה לחיבור ביב פרטי לביוב;

(4) עם הגשת בקשה למתן תעודת העברה לרשם המקרקעין;

(5) עם הגשת בקשה לאישור העיריה לענין העברת זכויות החכירה במינהל מקרקעי ישראל.

(ג) פגם בדרישת תשלום אינו גורע מחבות בעל נכס לשלם היטל ביוב לפי הוראות חוק עזר זה.

(ד) היטל שנקבע בדרישת תשלום ייפרע לפי האמור בהוראות סעיף 33 לחוק, ובלבד שמועד פירעונו של היטל יחול לפני מתן היתר בניה, תעודה, אישור או היענות לבקשה כאמור בסעיף קטן (ב)(2), (3), (4) ו-(5).

(ה) (1) חובר ביב פרטי לביוב שלא כדין בידי בעל הנכס או שנבנה בנין או שהוספה בניה לנכס בלא היתר או בסטיה או בחריגה ממנו, ישלם בעל הנכס היטל ביוב לפי הוראות חוק עזר זה;

(2) תשלום היטל ביוב לפי סעיף קטן זה ייעשה לאחר שנמסרה או שנשלחה לבעל נכס דרישת תשלום.

(ו) לא התאפשר חיבורו של נכס למערכת הביוב, רשאי המהנדס לדחות את תשלום ההיטל בעד אותו נכס, ובלבד שמועד תשלום ההיטל יחול לא מאוחר מהיום שבו ניתן לחבר את הנכס למערכת הביוב, לפי קביעת המהנדס.

4. (א) היטל ביוב לנכס המשמש או שייעודו למגורים, יחושב לפי שטח הקרקע ושטח הבנין שבנכס, וסכומו יהיה הסכום המתקבל ממכפלת שטח הקרקע ושטח הבנין בנכס, לפי מדידת העיריה, בשיעורם של תעריפי ההיטל שבתוקף; ואלה השטחים שלפיהם יחושב ההיטל:

חישוב ההיטל לנכס למגורים

(1) שטחה הכולל של הקרקע בנכס, לרבות קרקע שעליה ניצב בנין;

(2) שטחו הכולל של בנין הנמצא בנכס, לרבות שטחם הכולל בפועל של בנין או תוספת לבנין, שנבנו בנכס בלא היתר בניה או בסטיה או בחריגה ממנו, לפי מדידות וחישובי העיריה;

(3) שטחו של בנין או שטחה של תוספת לבנין, העתידים להיבנות, שהוגשה לגביהם בקשה להיתר בניה, לפי שטחם בתכניות הבניה שצורפו לבקשה.

(ב) (1) שילם בעבר בעל נכס היטל בעד שטח שבנכסו לגבי שלב ביוב פלוני, לא ייכלל אותו שטח, לענין הטלת היטל וחישובו, במנין השטחים כאמור בסעיף קטן (א);

(2) האמור בפסקה (1) לסעיף קטן זה, אינו גורע מחבות בעל נכס לשלם היטל בעד שלב ביוב אחר המשמש את הנכס, שנקנה או שהותקן או שהוחלט על התקנתו או על קנייתו אחרי ששולם בעבר היטל בעד הנכס.

(ג) חויב בעבר בעל נכס לשלם היטל בעד נכסו לגבי שלב ביוב פלוני (להלן – היטל קודם), הוא יחויב לשלם היטל פעם נוספת לגבי אותו שלב ביוב בעד בנין חדש או תוספת בנין, לפי הענין, שנבנו בנכס אחרי ששולם ההיטל הקודם, לפי שטח הבנין או שטח התוספת, כשיעורו בתכניות הבנין שצורפו לבקשה להיתר בניה; חבות לתשלום היטל כאמור בסעיף זה, תחול על בעל נכס אף אם שלב הביוב המשמש את הנכס הותקן, נקנה או הוחלט להתקינו או לקנותו לפני תחילתו של חוק עזר זה.

(ד) (1) ראתה העיריה לאחר גמר הבניה כי שטח הבנין בפועל קטן מהשטח שבתכניות הבניה שלפיו שולם ההיטל, היא תחזיר לבעל הנכס, לפי דרישתו ובכפוף להוראות כל דין, את ההפרש שבין הסכום ששולם בפועל לבין הסכום המגיע שיחושב לפי תעריפי ההיטל שהיו בתוקף ביום התשלום;

(2) לסכום ההחזר כאמור ייווספו הפרשי הצמדה בלבד.

5. (א) היטל ביוב לבית עסק או לנכס לתעשיה יחושב לפי שטח הקרקע ונפח הבנין שבנכס, וסכומו יהיה הסכום המתקבל ממכפלת שטח הקרקע ונפח הבנין בנכס, לפי מדידת העיריה, בשיעורם של תעריפי ההיטל שבתוקף; ואלה השטחים והנפחים שלפיהם יחושב ההיטל:

חישוב היטל ביוב לבית עסק או לנכס לתעשיה

(1) שטחה הכולל של הקרקע בנכס, כולל שטח הקרקע שעליה ניצב בנין;

(2) נפחו הכולל של בנין הנמצא בנכס, לרבות נפחו הכולל בפועל של בנין או של תוספת לבנין שנבנו בנכס בלא היתר בניה או בסטיה או בחריגה ממנו, לפי מדידות וחישובי העיריה;

(3) נפחה של בניה עתידית שהוגשה לגביה בקשה להיתר בניה, שיחושב לפי תכניות הבניה שצורפו לבקשה.

(ב) הוראות סעיף 4(ב) עד (ד) יחולו, בשינויים המחויבים לפי הענין, גם על חישוב היטל ביוב לבית עסק או לנכס לתעשיה.

6. (א) לא יחובר ביב פרטי לביוב אלא בידי העיריה או לאחר מתן אישור מראש ובכתב מאת המהנדס.

חיבור ביב פרטי

(ב) בעל נכס או מחזיק בנכס המבקש לחבר ביב פרטי שבנכסו לביוב, יגיש למהנדס בקשה בכתב בצירוף תכנית החיבור; היה הביוב בתחום שיפוטה של רשות מקומית אחרת, תצורף לבקשה הסכמת אותה רשות מקומית.

(ג) המהנדס רשאי להתנות מתן אישור כאמור בסעיף קטן (א) בקיום הוראות חוק עזר זה, לרבות כל דין העוסק בהתקנת ביוב וחיקוקי התכנון והבניה.

7. (א) כפוף להוראות כל דין, רשאי ראש העיריה להורות לבעל נכס, בהודעה בכתב, לבצע עבודות התקנת ביב פרטי; בהודעה יפורטו תנאי ההתקנה, אופן ההתקנה ותקופת ביצועה.

התקנת ביב פרטי

(ב) לא יתקין אדם ביב פרטי אלא אם כן הורה לו ראש העיריה להתקינו כאמור בסעיף קטן (א), ובהתאם לתנאים שפורטו בהודעה.

(ג) התקנת ביוב לפי הודעה כאמור בסעיף קטן (א) תבוצע לפי תכנית ביצוע, מפרטים וכתבי כמויות שאישר המהנדס.

8. בלי לגרוע מסמכות העיריה לגבות היטל ביוב לפי הוראות חוק עזר זה, רשאית העיריה, נוסף על זכותה כאמור, להתקין שלבי ביוב לפי הסכם עם בעל נכס, אחד או יותר, כולם או מקצתם, ורשאית העיריה לגבות מהם תמורה בעד העבודה שביצעה.

ביצוע עבודות לפי הסכם

9. (א) מחזיק בנכס ישלם לעיריה אגרת ביוב; סכום האגרה יהיה הסכום המתקבל ממכפלת כמות המים שנצרכה בידי המחזיק כפי שנמדד במד המים שבנכס, למעט מים שנצרכו לגינון נוי, בשיעורם של תעריפי האגרה שבתוקף הנקובים בפרט 3 לתוספת; לענין זה, "מים לגינון נוי" – כמשמעותם ולפי הכללים שנקבעו בתקנות המים (תעריפים למים ברשויות מקומיות), התשנ"ד-1994.

אגרת ביוב

(ב) בלי לגרוע מהאמור בסעיף קטן (א), בעל או מחזיק של מפעל טעון היתר, שרמת צריכת החמצן הכימית בביוב המוזרם ממנו (להלן – צריכת חמצן) עולה על צריכת החמצן שנקבעה בפרט 4 או 5 לתוספת, לפי הענין, ישלם לעיריה תוספת אגרת ביוב לפי תעריף האגרה שבתוקף, הנקוב לאותו פרט בתוספת; חיוב בתשלום אגרה לפי פסקה זו בא להוסיף על חיוב בתשלום אגרה לפי פרט 3 לתוספת.

10. (א) העיריה תמנה ועדה אשר תדון בבקשות להפחתת סכום אגרת ביוב, שהוגשו לה מאת בעל או מחזיקו של מפעל או בית עסק (להלן – ועדה).

ועדה להפחתות אגרת ביוב

(ב) בועדה יכהנו המהנדס, מנהל מחלקת התשתיות ויועץ משפט לעיריה.

(ג) אמות המידה שלפיהן תחליט הועדה יהיו כאמור בסעיף 39(ב) לחוק, וכן לפי קריטריונים נוספים שקבעה מועצת העיריה, והיא תהא רשאית להחליט לפיהם אם להפחית משיעור האגרה שבה חויב בעל הנכס או מחזיקו, לפי הענין, וכן לקבוע את שיעור ההפחתה.

(ד) בהחלטתה תהא רשאית הועדה להתחשב בכמות המים המשולבת במוצר שאותו מפיק המפעל או בכמות המים שאינה מוזרמת למערכת הביוב העירונית ולקבוע אם להפחיתה מכמות המים הנצרכת; החליטה הועדה להפחית מכמות המים הנצרכת, היא תהא רשאית לקבוע את שיעור ההפחתה.

11. אגרת ביוב תשולם יחד עם אגרת צריכת מים לפי חוק עזר לגבעתיים (אספקת מים), התשכ"ז-1967, או חוק עזר שיחליפו.

מועד תשלום האגרה

12. (א) לא שולם במועדו היטל שנמסרה לגביו דרישת תשלום לפי סעיף 3(ב)(1) או 3(ה) במועדו, יחושב סכום האגרה או ההיטל לפי שיעורם בדרישת התשלום, בתוספת הפרשי הצמדה וריבית עד יום התשלום בפועל.

שערוך חובות שבפיגור

(ב) היטל שנמסרה לגביו דרישת תשלום לפי סעיף 3(ב)(2) עד (5) או לפי סעיף 3(ו), ישולם לפי תעריף ההיטל שבתוקף.

13. (א) שולם לעיריה בטעות סכום נמוך או גבוה מהסכום המחושב לפי תעריפי ההיטל שבתוקף, ישלם החייב או יוחזר לו לפי דרישתו, לפי הענין, ההפרש שבין הסכום ששולם בפועל לבין סכום ההיטל שיחושב לפי תעריפי ההיטל שהיו בתוקף ביום התשלום.

טעות בחיוב וסופיות השומה

(ב) על תשלום או על החזר לפי סעיף קטן (א), ייווספו הפרשי הצמדה וריבית.

(ג) על אף האמור בסעיף קטן (א), לא יוחזר סכום ששולם בטעות, שהשבתו נדרשה לאחר חלוף 90 ימים מהעת שבה שולם אותו סכום.

14. (א) היה נכס, שאינו בית משותף, בבעלות משותפת, רשאית העיריה לגבות תשלומים המגיעים לה מהבעלים לפי חוק עזר זה, מכולם יחד או מכל אחד מהם לחוד.

חיוב בעלים במשותף

(ב) הסכם שיתוף בין שותפים במקרקעין, כמשמעותו בחוק המקרקעין, התשכ"ט-1969, בין שנרשם ובין שלא נרשם, אינו גורע מהאמור בסעיף קטן (א).

15. לא יעשה אדם מעשה העלול לפגוע או להזיק לביוב השייך לעיריה.

פגיעה בביוב

16. מסירת הודעה לפי חוק עזר זה, לרבות דרישת תשלום, תהא בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם או בדרך של משלוח בדואר במכתב רשום הממוען אל אותו אדם לפי מען מגוריו או עסקיו הרגילים, הידועים לאחרונה; אם אי אפשר לקיים מסירה כאמור, תהא המסירה כדין בדרך של הצגת ההודעה במקום בולט באחד המקומות האמורים או אם פורסמה בשני עיתונים יומיים הנפוצים בתחום העיריה, שאחד מהם לפחות הוא בשפה העברית.

מסירת הודעה

17. (א) בתוספת לחוק עזר לגבעתיים (הצמדה למדד), התשמ"ד-1984 (להלן – חוק עזר להצמדה), בסופה יבוא "חוק עזר לגבעתיים (ביוב), התש"ס-2000".

תיקון חוק עזר להצמדה

(ב) בתוספת לחוק עזר להצמדה יימחקו – "חוק עזר לגבעתיים (ביוב), התשכ"ד-1964" ו"חוק עזר לגבעתיים (אגרת ביוב), התשל"ז-1977".

17א. החל ביום ו' בטבת התשע"ב (1 בינואר 2012), הטלת היטלים לפי חוק עזר זה טעונה אישור של מליאת המועצה ושל שר הפנים.

מגבלת גבייה

תיקון תשס"ז-2007

18. על אף האמור בסעיף 17 ובחוק עזר להצמדה, יעלו סכומי האגרות וההיטלים שבתוספת במועד פרסומו של חוק עזר זה (להלן – יום ההעלאה הראשון), לפי שיעור עליית מדד המחירים לצרכן שמפרסמת הלשכה המרכזית לסטטיסטיקה (להלן – מדד), מן מדד חודש יולי 1998 עד המדד שפורסם לאחרונה לפני יום ההעלאה הראשון.

הוראת שעה

19. האמור בחוק עזר זה אינו גורע מסמכות, סעד ותרופה המוקנים לעיריה על פי דין אלא להוסיף עליהם.

שמירת דינים

20. בטלים –

ביטול

חוק עזר לגבעתיים (ביוב), התשכ"ד-1964

חוק עזר לגבעתיים (אגרת ביוב), התשל"ז-1977.

תוספת

תיקון תשס"ז-2007

היטל ביוב

**(סעיפים 2 עד 5)**

שיעורי ההיטל בשקלים חדשים

מתקנים

ביב ציבורי ביב מאסף אחרים

1. לכל מ"ר משטח הקרקע של נכס למגורים, או של בית עסק, או של נכס לתעשיה, לרבות הקרקע שעליה ניצב בנין 16.67 6.42 2.63

2. (1) לכל מ"ר משטח בנין המשמש או שייעודו למגורים 47.04 18.13 7.43

(2) לכל מ"ק מנפח הבנין של בית עסק, או של נכס לתעשיה 15.68 6.04 2.48

אגרת ביוב

**(סעיף 9)**

שיעורי האגרה בשקלים חדשים

1. נכס למגורים, לכל מ"ק מים הנצרכים בנכס 0.70

נכס לתעשיה או בית עסק, לכל מ"ק מים הנצרכים בנכס 0.84

2. מפעל טעון היתר שרמת צריכת החמצן הכימית הממוצעת בשפכים המוזרמים ממנו לביוב היא מ-501 מ"ג לליטר עד 2,000 מ"ג לליטר, נוסף על האגרה שנקבעה בפרט 1, לכל מ"ק מים הנצרכים בנכס 1.59

3. מפעל טעון היתר שרמת צריכת החמצן הכימית הממוצעת בשפכים המוזרמים ממנו לביוב היא מעל 2,000 מ"ג לליטר, נוסף על האגרה שנקבעה בפרט 1, לכל מ"ק מים הנצרכים בנכס 3.94

ל' בחשון התש"ס (9 בנובמבר 1999) אפי שטנצלר

ראש עיריית גבעתיים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תש"ס מס' 620](http://www.nevo.co.il/Law_word/law07/mekomi-0620.pdf) מיום 9.3.2000 עמ' 190.

   תוקן [ק"ת חש"ם תשס"ז מס' 705](http://www.nevo.co.il/Law_word/law07/mekomi-0705.pdf) מיום 26.6.2007 עמ' 413 – תיקון תשס"ז-2007; ר' סעיף 3 לענין הוראת שעה. [↑](#footnote-ref-1)