חוק עזר לגבעתיים (העמדת רכב וחנייתו), תש"ן-1990

רשויות ומשפט מנהלי – תעבורה – רכב – העמדת רכב וחנייתו

רשויות ומשפט מנהלי – רשויות מקומיות – חוקי עזר – העמדת רכב וחנייתו

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | סמכות המועצה להסדיר חניית רכב | [Go](#Seif2) | 3 |
| סעיף 3 | מקום חניה מוסדר | [Go](#Seif3) | 3 |
| סעיף 4 | חניה לתושבי אזור במקום חניה | [Go](#Seif4) | 3 |
| סעיף 4א | חניה לעובדי מוסד חינוך במקום חניה מוסדר | [Go](#Seif18) | 4 |
| סעיף 6 | איסור חניה | [Go](#Seif5) | 5 |
| סעיף 7 | גרירת רכב | [Go](#Seif6) | 6 |
| סעיף 8 | רכב שנתקלקל | [Go](#Seif7) | 6 |
| סעיף 9 | מוניות | [Go](#Seif8) | 6 |
| סעיף 10 | אוטובוסים | [Go](#Seif9) | 6 |
| סעיף 11 | תמרורים | [Go](#Seif10) | 7 |
| סעיף 12 | ריתוק רכב למקום חניה | [Go](#Seif11) | 7 |
| סעיף 13 | אגרת הסדר חניה ושימוש בכרטיסי חניה | [Go](#Seif12) | 7 |
| סעיף 14 | סמכויות פקח | [Go](#Seif14) | 7 |
| סעיף 14א | חזקת אחריות של בעל רכב, מחזיקו וחבר בני אדם | [Go](#Seif15) | 7 |
| סעיף 14ב | חזקת אחריות של בעל רכב, נהגו והאחראי לרכב | [Go](#Seif16) | 7 |
| סעיף 14ג | הצמדה למדד | [Go](#Seif17) | 7 |
| סעיף 15 | ביטול | [Go](#Seif13) | 7 |
|  | תוספת ראשונה | [Go](#med0) | 7 |
|  | תוספת שנייה | [Go](#med1) | 8 |
|  | תוספת שלישית | [Go](#med2) | 9 |
|  | תוספת רביעית | [Go](#med3) | 9 |

חוק עזר לגבעתיים (העמדת רכב וחנייתו), תש"ן-1990[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות, ולפי סעיף 77(א)(2) לפקודת התעבורה, מתקינה מועצת עירית גבעתיים חוק עזר זה:

1. בחוק עזר זה –

הגדרות

"אוטובוס" ו"תמרור" – כמשמעותם בתקנות התעבורה, התשכ"א-1961 (להלן – תקנות התעבורה);

"אזור" – אזור חניה שקבע ראש העיריה, לרבות רחוב, קטע מרחוב, מדרכה או חלק ממדרכה;

תיקון תשנ"ז-1997

"כביש" – כמשמעותו בתקנות התעבורה;

"כביש חד-סטרי" – כמשמעותו בתקנות התעבורה;

"המועצה" – מועצת העיריה;

"מעבר חציה" – כמשמעותו בתקנות התעבורה;

"מפקד המשטרה" – מפקד המשטרה הממונה על מחוז תל-אביב, לרבות אדם שמפקד המשטרה העביר אליו את סמכויותיו לפי חוק עזר זה, כולן או מקצתן;

"המפקח על התעבורה" – לרבות אדם שהמפקח על התעבורה העביר אליו את סמכויותיו, כולן או מקצתן;

"מקום חניה" – מקום שהחניה בו מותרת לפי כל דין או מקום שהותרה בו חניה לרכב לפי סעיף 2;

תיקון תשנ"ז-1997

"מקום חניה מוסדר" – מקום חניה שנקבע כמקום חניה מוסדר לפי סעיף 3(א);

"כרטיס חניה" – כרטיס חניה שהנפיקה העירייה או כרטיס חניה ארצי שהונפק על ידי מרכז השלטון המקומי או על פי הסדר חניה ארצי אחיד כמשמעותו בסעיף 70ב לפקודת התעבורה, או כרטיס חניה שהופק באמצעות מכשיר מכני או אלקטרוני, או כרטיס חניה אחר אשר יקבע ראש העירייה, המשמש לסימון מועד ומשך זמן החניה;

תיקון תשע"א-2010

"מוסד חינוך" – כל מוסד לחינוך לרבות גני ילדים ובתי ספר;

תיקון תשע"ח-2017

"עובד מוסד חינוך" – עובד המועסק על ידי מוסד חינוך בכל תפקיד שהוא במסגרת יחסי העסקה בשכר או חוזה העסקה או יחסי קבלן-מזמין;

תיקון תשע"ח-2017

"מקום חניה פרטי" – (נמחקה);

תיקון תשע"ח-2017

"העיריה" – עירית גבעתיים;

"פקח" – אדם שראש העיריה מינהו, בכתב, להיות פקח לענין חוק עזר זה;

"צומת" – כמשמעותו בתקנות התעבורה;

"קו עצירה" – כמשמעותו בתקנות התעבורה;

"ראש העיריה" – לרבות אדם שראש העיריה העביר אליו את סמכויותיו לפי חוק עזר זה, כולן או מקצתן;

"רחוב" – כמשמעות דרך בפקודת התעבורה והנמצאת בתחום העיריה;

"רכב" – כמשמעותם בפקודת התעבורה, למעט אופניים;

"מונית", "רכב פרטי" ו"רכב ציבורי" – כמשמעותם בפקודת התעבורה;

"שביל" – כמשמעותו בתקנות התעבורה;

"שטח הפרדה" – כמשמעותו בתקנות התעבורה.

2. המועצה רשאית, לאחר התייעצות עם מפקד המשטרה –

סמכות המועצה להסדיר חניית רכב

(1) לאסור או להגביל ולהסדיר העמדת רכב או סוג מסויים של רכב בתחום העיריה, כולה או באזור;

תיקון תשנ"ז-1997

(2) לקבוע אזור כמקום חניה שבו מותרת החניה לרכב מסויים או לסוג מסויים של רכב בלבד, לקבוע את הימים והשעות והתקופות שבהם מותרת החניה ואת מספר כלי הרכב שמותר להחנות בעת ובעונה אחת באותו מקום;

(3) לקבוע חלק ממדרכה לחניה, ובלבד שבאותה מדרכה יישאר מעבר סביר להולכי רגל ולעגלות ילדים.

תיקון תשנ"ז-1997

3. (א) ראש העיריה, בהסכמת המועצה, רשאי לאחר התייעצות עם מפקד המשטרה, לקבוע אזור כמקום חניה מוסדר.

מקום חניה מוסדר

(ב) (1) נקבע מקום חניה מוסדר, תסומן המדרכה במקום בתמרור ד-20, ובאין מדרכה במקום יסומן המקום בתמרור ד-19, ולא יעמיד אדם ולא יחנה רכב ליד מדרכה כאמור או במקום המסומן לחניה מוסדרת, בשעות היממה, אלא אם כן שילם אגרת הסדר חניה על ידי מילוי אחר הוראות סעיף קטן (ג);

(2) (נמחקה).

תיקון תשע"ח-2017

(ג) אדם המעמיד רכב במקום חניה מוסדר –

(1) יעמידו בתוך אחד מהשטחים הפנויים, המסומנים בקווי צבע או באופן אחר – אם ישנם שטחים מסומנים;

(2) יציג מיד עם העמדת הרכב כרטיס חניה בר-תוקף שהעיריה הדפיסה והנמכר לציבור (להלן – כרטיס חניה) מעל לוח השעונים או בצמוד לשמשה הקדמית או לחלון הדלת הקדמית של הרכב בצד הפנימי הקרוב למדרכה, כאשר בכרטיס החניה מסומנים השנה, החודש, היום בחודש, היום בשבוע וזמן תחילת החניה, או השנה, החודש, היום בחודש, היום בשבוע והזמן לגביו שולמה מראש החניה; כרטיס החניה יוצג כך שאדם העומד מחוץ לרכב יוכל להבחין בכתוב על גבי כרטיס החניה;

(3) ימלא אחר כל ההוראות המפורטות על גבי תמרור המוצב בשטח המיועד לחניה, בכל הנוגע למקום החניה, זמני החניה המותרים, משך החניה, השימוש בכרטיס חניה וכל ענין אחר הנוגע להסדרת החניה (להלן – הוראות החניה);

(4) יציית להוראות הפקח – אם ישנו במקום – בכל הנוגע להעמדת הרכב וחנייתו.

(ד) בימים ובשעות אשר יצויינו בתמרור לא יחנה אדם רכב במקום חניה מוסדר ולא ישאירו עומד במקום כאמור לזמן העולה על הזמן המצויין בתמרור.

(ה) אין באמור בסעיף קטן (ב)(1) כדי לגרוע מהסמכות לסמן מקום חניה מוסדר בתמרור אחר המיועד לכך לפי תקנות התעבורה.

4. (א) נקבע אזור כמקום חניה מוסדר, רשאים מי שגרים באותו אזור להחנות את רכבם במקום חניה מוסדר באזור מגוריהם מבלי להשתמש בכרטיס חניה.

חניה לתושבי אזור במקום חניה

תיקון תשנ"ז-1997

(ב) חניה כאמור בסעיף קטן (א) מותרת רק לרכב הנושא תווית שאישר ראש העיריה ואשר עליה צויין מספר הרכב והאזור בו מותרת החניה לבעל הרכב הגר באותו אזור (להלן – תווית).

(ג) (1) מי שמתגורר באזור שנקבע כמקום חניה מוסדר, רשאי לקבל תווית לאחר שהגיש לראש העיריה בקשה בנוסח שבתוספת השניה ולאחר שימציא רשיון רכב ותעודת זהות או כל מסמך אחר, אשר יידרש להוכחת בעלותו על הרכב ומען מגוריו;

(2) לענין סעיף זה יראו אדם כאילו הוא בעלו של רכב אם אין בשימושו הפרטי אלא אותו רכב בלבד ואם הוכיח על ידי מסמכים מהימנים, לשביעות רצון ראש העיריה, כי הרכב הועמד לרשותו הבלעדית בידי מעבידו או בידי תאגיד שלפחות שליש השליטה בו בידיו;

(3) לאדם כאמור בפסקה (1) לא תינתן יותר מתווית אחת לרכב אחד;

(4) תוקף התווית לתקופה שנרשמה בה, ואם לא נרשמה, תוקפה לשנתיים ממועד הוצאתה.

תיקון תשע"א-2010

(ד) מי שקיבל תווית אינו רשאי להעבירה לאחר וזכות השימוש בה תפקע בהתקיים אחד מאלה:

(1) העברת התווית לאחר;

(2) מכירת הרכב;

(3) העתקת מקום המגורים;

(4) הנסיבות כמפורט בסעיף קטן (ג)(2) שבהסתמך עליהן ניתנה התווית, חדלו מלהתקיים.

(ה) העביר בעל רכב שבידו תווית את בעלותו ברכב או העתיק מקום מגוריו, חייב הוא להודיע על כך לראש העיריה תוך 7 ימים מיום העברת בעלות ברכב או העתקת מקום מגוריו, וכן להחזיר את התווית לראש העיריה.

(ו) התווית תודבק על השמשה הקדמית של הרכב, בצדה הימני בפינה העליונה.

(ז) מבלי לגרוע מהוראות כל דין אחר, מהווים מסירת פרטים כוזבים בעת הגשת הבקשה כאמור בסעיף קטן (ג) והשימוש בתווית שלא בהתאם לאמור בסעיפים קטנים (ד) עד (ו), עבירה על חוק עזר זה.

(ח) (בוטל).

תיקון תשע"ח-2017

(ט) (בוטל).

תיקון תשע"ח-2017

(י) לעניין סעיף זה יראו כבעלים גם אדם שהוא בן, בת, הורה, אח או אחות של הבעל הרשום ברישיון הרכב, אם הוכיח לשביעות רצון ראש העירייה כי הרכב הועמד לרשותו הבלעדית על ידי הבעל הרשום ברישיון הרכב על פי בקשה בנוסח שבתוספת השנייה, והצגת רישיון רכב ותעודת זהות או כל מסמך אחר אשר יידרש.

תיקון תשע"ד-2014

4א. (א) נקבע אזור כמקום חניה מוסדר ולגבי אותו אזור קבע ראש העירייה, לפי חוות דעת מהנדס העיר כי קיימת מצוקת חניה, הנהלת מוסד החינוך הסמוך לאותו אזור תהיה רשאית לקבל כמה תווי חניה בעבור עובדיה בהתאם לשטחו הבנוי של מוסד החינוך כקבוע בתוספת הרביעית.

חניה לעובדי מוסד חינוך במקום חניה מוסדר

תיקון תשע"ח-2017

(ב) בקשה לקבלת תווי חניה כאמור בסעיף קטן (א) לעובדי מוסד חינוך, תוגש על ידי מוסד החינוך באופן מרוכז לראש העירייה בנוסח שבתוספת השלישית; לכל בקשה יצורפו רישיון רכב ותעודת זהות או מסמך אחר, אם נדרש לכך, להוכחת בעלות העובד על הרכב ומקום עבודתו.

(ג) לעניין סעיף זה יראו אדם כאילו הוא בעלו של רכב אם אין בשימושו הפרטי אלא אותו רכב בלבד ואם הוכיח באמצעות הצגת מסמכים מהימנים, לשביעות רצון ראש העירייה כי הרכב הועבד לרשותו הבלעדית בידי מעבידו או בידי תאגיד שלמעבידו שליש לפחות מזכות השליטה באותו תאגיד.

(ד) למוסד החינוך יינתנו כמה תווי חניה בהתאם לגודל המוסד כפי שנקבע בתוספת הרביעית והכול בכפוף לכל התנאים המפורטים בסעיף זה.

(ה) תווית החניה תקפה רק לרכב שמספרו ופרטיו מצוינים על גבי תווית החניה, באזור מוסד החינוך המצוין על גבי התווית ובשעות פעילות מוסד החינוך בלבד.

(ו) קבלת תווית חניה לפי סעיף זה מותנית בתשלום אגרה שנתית בעד התווית כפי שנקבע בתוספת הראשונה.

(ז) תוקף התווית לתקופה שנרשמה בה, ואם לא נרשמה בה תקופה – לשנה ממועד הוצאתה.

(ח) מי שקיבל תווית אינו רשאי להעבירה לאחר וזכות השימוש בה תפקע בהתקיים אחד מאלה:

(1) העברת התווית לאחר;

(2) מכירת הרכב;

(3) סיום עבודת העובד במוסד;

(4) הנסיבות שפורטו בסעיף קטן (ג) חדלו מלהתקיים.

(ט) העביר בעל רכב שבידו תווית את בעלותו על הרכב או חדל לשמש כעובד מוסד החינוך או כבעל עסק, חייב הוא להודיע על כך לראש העירייה בתוך 7 ימים מיום העברת הבעלות על הרכב או הפסקת עבודתו או בעלותו על העסק, ולהחזיר את התווית לראש העירייה.

(י) התווית תודבק על השמשה הקדמית של הרכב, בצד ימין של הרכב בפינה העליונה.

(יא) בלי לגרוע מהוראות כל דין, מסירת פרטים כוזבים בעת הגשת הבקשה כאמור בסעיף קטן (ג) או שימוש בתווית שלא לפי האמור בסעיפים קטנים (ד) עד (ו), הם עבירה על הוראות חוק עזר זה.

5. (בוטל).

תיקון תשע"ח-2017

6. (א) לא יעמיד אדם, לא יחנה, ולא ירשה לאחר להעביד או להחנות רכב ברחוב במקום –

איסור חניה

(1) שבו החניה נאסרה בידי המועצה לפי סעיף 2 (להלן – איסור המועצה) והאיסור מסומן על ידי תמרור; או

(2) שבו החניה אסורה על פי תמרור שהוצב כדין, אף אם האיסור אינו איסור המועצה.

(ב) לא יעמיד אדם, לא יחנה ולא ירשה לאחר להעמיד או להחנות רכב במקום חניה, אלא אם כן –

(1) הרכב שייך לסוגים שחנייתם שם הותרה;

(2) החניה היא בתוך אחד מהשטחים המסומנים בקווי צבע או באופן אחר – אם יש שטחים מסומנים כאמור;

(3) החניה היא בזמן ולמשך התקופה שבהם הותרה החניה במקום;

(4) מקום החניה אינו תפוס על ידי רכב במספר שנקבע כמותר לחניה בעת ובעונה אחת.

(ג) לא יעמיד אדם, לא יחנה, ולא ירשה לאחר להעמיד או להחנות רכב באופן –

(1) שיש בו כדי להפריע או לעכב את התנועה;

(2) שהוא מסתיר תמרור או חלק ממנו מעיני עוברי דרך.

(ד) לא יעמיד אדם, לא יחנה, ולא ירשה לאחר להעמיד או להחנות רכב באחד המקומות המנויים להלן אלא לשם מניעת תאונה או לשם מילוי אחר הוראה מהוראות חוק עזר זה או תקנות התעבורה או אם סומן בתמרור אחרת:

(1) בצד שמאל של הרחוב, אלא אם כן הכביש הוא חד-סטרי או בניגוד לכיוון הנסיעה; לענין פסקה זו לא יראו כביש חד-סטרי כביש שהוא חלק מרחוב המחולק על ידי שטח הפרדה;

(2) על שביל אופניים מסומן בתמרור;

(3) על מדרכה, למעט במקום שהוסדר להעמדת רכב וחנייתו ובלבד שנותר מעבר להולכי רגל;

(4) בתוך צומת או בתחום 12 מטרים ממנו;

(5) מקום כניסה לשטח המיועד לכלי רכב, פרט להעלאת נוסעים והורדתם;

(6) בתחום שני מטרים מברז כיבוי, כאשר התחום מסומן בסימון על המדרכה או על שולי הכביש או שניהם;

(7) בתוך מעבר חציה או בתחום שנים עשר מטרים ממנו;

(8) בתחום שנים עשר מטרים מקו עצירה;

(9) בתחום עשרים מטרים מהפס הקרוב ביותר של מפגש מסילת ברזל ובתחום עשרים מטרים אחרי המפגש;

(10) בכביש, לרבות שולי הדרך שבו קיים בכיוון הנסיעה נתיב אחד בלבד המסומן בקו הפרדה בלתי מרוסק;

(11) בצד רכב אחר העומד או חונה בצדו של הרחוב;

(12) על גשר או בתוך מנהרה;

(13) בתחום תחנת אוטובוסים המוגדרת על ידי סימון על פני כביש ובאין סימון כאמור – בתוך עשרים מטרים לפני תמרור "תחנת אוטובוסים" ועשרים מטרים אחריו, בשני צדי הרחוב; ובלבד שמותר להעמיד או להחנות רכב בצד הרחוב שממול לסימון על פני הכביש או ממול לתמרור, אם רוחב הכביש באותו מקום הוא שנים עשר מטרים או יותר;

(14) בצד מעקה בטיחות להולכי רגל בשפת הכביש, אלא אם כן תמרור מורה אחרת;

(15) בתוך תחום תחנת מוניות המסומנת בתמרור שהוצב או סומן, פרט לעצירה לשם הורדת נוסעים;

(16) ליד תמרור המסמן תחנת הסעה לחיילים, אלא לשם העלאת חיילים והורדתם;

(17) ליד תמרור ג-43 המסמן מקום חניה לרכב נכה משותק רגליים.

7. (א) רכב העומד במקום שהעמדתו אסורה על פי חיקוק, רשאי פקח להורות למי שהרכב ברשותו אותה שעה להרחיקו או לגררו.

גרירת רכב

(ב) לא מילא מי שהרכב ברשותו אותה שעה אחר הוראת פקח כאמור או שאינו נמצא במקום, רשאי פקח, בין בעצמו ובין בידי מי שאישר לכך ראש מחלקת התנועה במשטרת ישראל (להלן – גורר מורשה), להרחיק את הרכב, לגררו ולהחסינו ובלבד שינקוט אמצעי זהירות סבירים הדרושים כדי להבטיח את בטיחות הרכב.

(ג) בעד הרחקת רכב והחסנתו ישולמו אגרה או תשלום לגורר מורשה כמפורט בתוספת הראשונה; אגרה או תשלום כאמור יהיו מוטלים על בעל הרכב הרשום ברשיון הרכב, זולת אם הוכיח שהרכב נלקח ממנו בלי ידיעתו ובלי הסכמתו; רכב שאגרה או תשלום מוטלים על בעלו כאמור לא יוחזר ולא ישוחרר אלא אם כן שולמו האגרה או התשלום.

(ד) ראש העיריה יקבע, באישור ראש מחלקת התנועה של משטרת ישראל, את הגוררים המורשים שיורשו לבצע את הגרירה כאמור בסעיף קטן (ב), וגורר מורשה כאמור יבצע את הגרירה או השחרור של הרכב בהתאם להוראות ראש העיריה או הפקח, שניתנו לפי חוק עזר זה.

(ה) ראש העיריה ימנה פקח לענין הוראות סעיף זה.

תיקון תשנ"ז-1997

8. לא יעמיד אדם ולא ירשה לאחר להעמיד ברחוב רכב שנתקלקל קלקול המונע המשכת הנסיעה, אלא סמוך, ככל האפשר, לשפה הימנית של חלק הרחוב המיועד לתנועת רכב ואלא לשם תיקונים הכרחיים להמשכת הנסיעה שיש לעשותם בו במקום או עד שיועבר הרכב למקום תיקונו, ובלבד שהרכב יתוקן או יועבר ללא דיחוי.

רכב שנתקלקל

9. (א) לא יחנה אדם ולא ירשה לאחר להחנות מונית לזמן העולה על הזמן הדרוש להעלאת נוסעים או להורדתם, למעט המתנת מונית לנוסע, אלא במקום חניה ועל פי היתר מאת ראש העיריה (להלן – היתר) ובהתאם לתנאי ההיתר.

מוניות

(ב) בקשה למתן היתר תוגש לראש העיריה, והוא רשאי לתתו או לסרב לתתו, לבטלו או להתלותו לתקופה וכן לקבוע בו תנאים, להוסיף עליהם, לגרוע מהם, לשנותם או לבטלם.

(ג) ההיתר יהיה בהסכמת המפקח על התעבורה ערוך בטופס שקבע ראש העיריה.

(ד) תקפו שו היתר כאמור יפוג ביום 31 בדצמבר שלאחר נתינתו.

(ה) בעד ההיתר ישלם המבקש לעיריה אגרה כמפורט בתוספת הראשונה.

(ו) נהג מונית שלגביה ניתן היתר כאמור יחזיק את ההיתר במונית ויציגו בפני שוטר או פקח לפי דרישתו.

(ז) נוהג במונית רשאי לעצור לאיסוף נוסע או הורדתו בקטע דרך עירונית גם אם הוצג בו תמרור האוסר עצירה, ב-29, ד-15.

10. (א) לא יעמיד אדם ולא ירשה לאחר להעמיד אוטובוס ברחוב אלא במקום שנקבע כמקום חניה לאוטובוסים המסומן על ידי תמרור, הנושא עליו את מספרו של קו האוטובוס או הודעה שהתחנה מיועדת להורדת נוסעים או להסעת תיירים או מטיילים, או במקום אחר שנקבע כחניון לאוטובוסים.

אוטובוסים

(ב) לא יעמיד אדם ולא ירשה לאחר להעמיד אוטובוס במקום כאמור בסעיף קטן (א) ולזמן העולה על הזמן הדרוש כדי להוריד או להעלות נוסעים; הוראה זו אינה חלה לגבי תחנה סופית.

11. ראש העיריה יציין בתמרור כל מקום חניה וכן כל איסור, הגבלה או הסדר שנקבעו לפי סעיף 2.

תמרורים

12. (א) ראש העיריה רשאי לציין על גבי תמרור או בלוח שייקבע סמוך לו, את מספרי הרישום וסימני הרישום של כלי הרכב שמותר להחנותם במקום חניה.

ריתוק רכב למקום חניה

(ב) ציין ראש העיריה פרטי רכב כאמור בסעיף קטן (א), לא יעמיד אדם ולא יחנה ולא ירשה לאחר להעמיד או להחנות באותו מקום חניה רכב שמספר הרישום וסימן הרישום שלו אינם מצויינים כאמור.

13. (א) לא יעמיד אדם, לא יחנה רכב, ולא ירשה לאחר להעמידו או להחנותו במקום חניה מוסדר, אלא אם כן שילם אגרת הסדר החניה כאמור בסעיף 3(ב); אי הצגת כרטיס החניה במקום שסעיף 3(ב)(1) חל עליו, תהווה ראיה לאי תשלום אגרת הסדר החניה, כל עוד לא יוכח אחרת.

אגרת הסדר חניה ושימוש בכרטיסי חניה

(ב) לא ישתמש אדם בכרטיס חניה אלא בהתאם להוראות החניה וחייב הוא להוציא את רכבו ממקום החניה המוסדר לכל המאוחר עם תום תקופת החניה המותרת בהתאם לאמור בסעיף 3 או בהוראת החניה.

(ג) (בוטל).

תיקון תשע"ח-2017

(ד) לא ישתמש אדם ביותר מכרטיס חניה אחד בעת חניה אחת.

14. (א) פקח רשאי, בכל עת, להיכנס לכל מקום חניה, מקום חניה מוסדר או מקום חניה פרטי כדי לברר אם קויימו הוראות חוק עזר זה.

סמכויות פקח

(ב) לא יפריע אדם לפקח ולא ימנע אותו מהשתמש בסמכויותיו לפי סעיף קטן (א).

14א. (א) נעברה עבירה ברכב, רואים את בעל הרכב או את מחזיקו כאילו הוא נהג את הרכב אותה שעה, זולת אם הוכיח מי נהג ברכב או שהרכב נלקח ממנו בלי ידיעתו ובלי הסכמתו.

חזקת אחריות של בעל רכב, מחזיקו וחבר בני אדם

תיקון תשנ"ז-1997

(ב) לענין תחולת הוראות סעיף קטן (א) על חבר בני אדם, רואים בבעל הרכב מנהל פעיל או שותף או עובד מינהלי בכיר, האחראים לאותו רכב.

14ב. נמצא רכב עומד במקום שהעמדתו אסורה על פי הוראות חוק עזר זה, רואים את בעל הרכב, את נהגו, וכן אדם אחר האחראי לרכב, כאילו העמידו כאמור, זולת אם הוכיח שהוא לא העמיד את הרכב באותו מקום, וכן ברשות מי היה הרכב באותה שעה או שהרכב נלקח ללא הסכמתו.

חזקת אחריות של בעל רכב, נהגו והאחראי לרכב

תיקון תשנ"ז-1997

14ג. (א) תעריפי האגרות הנקובים בפרט ד' שבתוספת הראשונה, יעודכנו ב-1 בינואר בכל שנה (להלן – יום העדכון), לפי שיעור שינוי מדד המחירים לצרכן שמפרסמת הלשכה המרכזית לסטטיסטיקה (להלן – המדד), שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הצמדה למדד

תיקון תשע"א-2010

תיקון תשע"ח-2017

(ב) סכומי האגרות המעודכנים כאמור בסעיף קטן (א) יעוגלו לשקל החדש הקרוב.

15. חוק עזר לגבעתיים (העמדת רכב וחנייתו), התשכ"ח-1968 – בטל.

ביטול

תוספת ראשונה

תיקון תשנ"ז-1997

תיקון תשע"ח-2017

(סעיפים 3(ב)(1), 4א(ו), 7(ג) ו-9(ה))

שיעורי האגרה

בשקלים חדשים

א. אגרת הסדר חניה

תיקון תשפ"א-2020

(1) במקום חניה מוסדר באמצעות כרטיס חניה, או מכשיר מכני או אלקטרוני, לכלי רכב לכל שעה או חלק ממנה התעריף המרבי בעבור חניה

שנקבע על פי הסדר החניה

הארצי האחיד כהגדרתו

בסעיף 70ב לפקודת התעבורה

(1א) תעריף יומי שלוש פעמים הסכום

הנקוב בפרט (1)

(1ב) במקום חנייה מוסדר באמצעות כרטיס חנייה, או מכשיר מכני או אלקטרוני, לכלי רכב, לכל חודש או חלק ממנו 250

(1ג) אגרה שנתית לבעלי תווית 250

(2) (נמחק)

ב. (נמחק)

תיקון תשע"ח-2017

ג. אגרה או תשלום לגורר מורשה בעד גרירת רכב, החסנתו ושחרורו –

בעד גרירת רכב, החסנתו ושחרורו מנעילה ישולמו אגרה או תשלום לגורר מורשה כמפורט בתוספת החמישית לתקנות התעבורה.

ד. אגרת היתר למוניות בתחנת מוניות –

לכל מונית שחנייתה מותרת בהיתר – 300 שקלים חדשים לשנה אחת.

תוספת שנייה

תיקון תשע"ד-2014

(סעיף 4(ג)(1) ו-(6))

**בקשה למתן תווית**

1. אני מצהיר בזה, כי אני הח"מ נושא ת"ז מס'       מען מגורי      , בעל רכב מס'       וכי הפרטים המפורטים בבקשה זו נכונים.

אבקש להמציא לי תווית לפי סעיף 4 לחוק עזר לגבעתיים (העמדת רכב וחנייתו), התש"ן-1990.

אני מתחייב בזה להשתמש בתווית בהתאם להוראות חוק העזר האמור.

תאריך \_\_\_\_\_\_\_\_\_\_\_\_\_\_\_

חתימה

2. **הצהרת בעל הרכב**

אני מצהיר בזה כי –

הנני רשום כבעל רכב מסוג       מ"ר       (להלן – הרכב).

מסרתי את הרכב , שם       ת"ז       לשימושו האישי.

הנני מצהיר בזה כי אין לרכב תו חניה מעיר אחרת כלשהי.

אני מתחייב בזה להשתמש בתווית בהתאם להוראות חוק העזר האמור.

תאריך \_\_\_\_\_\_\_\_\_\_\_\_\_\_\_

חתימה

3. **הצהרת מחזיק הרכב**

אני מצהיר בזה כי –

באחזקתי ובשימושי רכב מסוג       (להלן – הרכב) אשר בעליו לפי רישיון הרכב הוא       בעל ת"ז       מרח'      .

רכב זה הוא היחיד הנמצא ויימצא בשימושי.

אם הרכב לא ישמש אותי יותר, אני מתחייב להחזיר לעיריית גבעתיים את תו החניה שקיבלתי.

לתצהירי זה מצורף תצלום רישיון רכב בתוקף על שם הבעלים ורישיון נהיגה בתוקף על שמי.

אני מתחייב בזה להשתמש בתווית בהתאם להוראות חוק העזר האמור.

תאריך \_\_\_\_\_\_\_\_\_\_\_\_\_\_\_\_

חתימה

תוספת שלישית

תיקון תשע"ח-2017

(סעיף 4א(ב))

**בקשה למתן תווית חניה**

אני הח"מ, שם משפחה       שם פרטי

מס' זהות       בעל/ת רכב מס'

מסוג      , עובד/ת במוסד חינוכי-אקדמי:

אשר בכתובת:

מבקש/ת לתת לי תווית לפי חוק העזר לגבעתיים (העמדת רכב וחנייתו), התש"ן-1990, ומתחייב/ת בזה להשתמש בתווית בהתאם להוראות חוק העזר.

אני מצהיר/ה כי כל הפרטים המפורטים בבקשה זו נכונים.

תאריך       חתימה \_\_\_\_\_\_\_\_\_\_\_\_\_\_\_\_\_\_\_\_

תוספת רביעית

תיקון תשע"ח-2017

(סעיף 4א(ד))

**מספר תווי חניה למוסד חינוך**

שטח מוסד החינוך (בנוי) מס' תווי חניה

עד 100 מ"ר עד 2 כלי רכב

מ-101 מ"ר עד 300 מ"ר עד 4 כלי רכב

מ-301 מ"ר עד 1,000 מ"ר עד 10 כלי רכב

מ-1,001 מ"ר ומעלה עד 55 כלי רכב

ז' בסיון התש"ן (31 במאי 1990) יצחק ירון

ראש עירית גבעתיים

אני מסכים. אני מסכים.

משה קצב אריה דרעי

שר התחבורה שר הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תש"ן מס' 430](http://www.nevo.co.il/Law_word/law07/mekomi-0430.pdf) מיום 19.7.1990 עמ' 322.

   תוקן [ק"ת חש"ם תשנ"ז מס' 584](http://www.nevo.co.il/Law_word/law07/mekomi-0584.pdf) מיום 18.9.1997 עמ' 532 – תיקון תשנ"ז-1997.

   [ק"ת חש"ם תשע"א מס' 750](http://www.nevo.co.il/Law_word/law07/MEKOMI-0750.pdf) מיום 30.11.2010 עמ' 121 – תיקון תשע"א-2010.

   [ק"ת חש"ם תשע"ד מס' 804](http://www.nevo.co.il/Law_word/law07/MEKOMI-0804.pdf) מיום 30.4.2014 עמ' 324 – תיקון תשע"ד-2014.

   [ק"ת חש"ם תשע"ה מס' 832](http://www.nevo.co.il/Law_word/law07/mekomi-0832.pdf) מיום 18.8.2015 עמ' 474 – תיקון תשע"ה-2015.

   [ק"ת חש"ם תשע"ח מס' 894](http://www.nevo.co.il/Law_word/law07/mekomi-0894.pdf) מיום 4.12.2017 עמ' 206 – תיקון תשע"ח-2017.

   [ק"ת חש"ם תשפ"א מס' 1055](http://www.nevo.co.il/Law_word/law07/mekomi-1055.pdf) מיום 2.12.2020 עמ' 152 – תיקון תשפ"א-2020. ת"ט [ק"ת חש"ם תשפ"א מס' 1068](http://www.nevo.co.il/Law_word/law07/mekomi-1068.pdf) מיום 31.12.2020 עמ' 328. [↑](#footnote-ref-1)