חוק עזר לגבעתיים (מודעות ושלטים), תשנ"ו-1996

רשויות ומשפט מנהלי – רשויות מקומיות – חוקי עזר – שילוט

תוכן ענינים

|  |  |  |  |
| --- | --- | --- | --- |
|  | פרק ראשון: פרשנות | [Go](#med0) | 3 |
| סעיף 1 | הגדרות | [Go](#Seif1) | 3 |
|  | פרק שני: רשיון לשילוט | [Go](#med1) | 4 |
| סעיף 2 | רשיון ואגרה | [Go](#Seif2) | 4 |
| סעיף 3 | בקשה לרשיון | [Go](#Seif9) | 4 |
| סעיף 4 | רישוי | [Go](#Seif25) | 4 |
| סעיף 5 | רשיון | [Go](#Seif3) | 4 |
| סעיף 6 | ציון פרטים | [Go](#Seif4) | 5 |
| סעיף 7 | עינוג ציבורי | [Go](#Seif5) | 5 |
| סעיף 8 | פטור מרשיון | [Go](#Seif6) | 5 |
| סעיף 9 | כלי רכב | [Go](#Seif7) | 5 |
|  | פרק שלישי: שלטים ומודעות אסורים | [Go](#med2) | 5 |
| סעיף 10 | שילוט אסור | [Go](#Seif8) | 5 |
| סעיף 11 | דרכי פרסום אסורות | [Go](#Seif10) | 5 |
|  | פרק רביעי: הוראות שונות | [Go](#med3) | 5 |
| סעיף 12 | שילוט על עסק | [Go](#Seif11) | 5 |
| סעיף 13 | שפה | [Go](#Seif12) | 6 |
| סעיף 14 | שילוט מואר | [Go](#Seif13) | 6 |
| סעיף 15 | שינוי שילוט | [Go](#Seif14) | 6 |
| סעיף 16 | אחזקה וחובת הסרה | [Go](#Seif15) | 6 |
| סעיף 17 | רשיון כניסה | [Go](#Seif16) | 6 |
| סעיף 18 | הסרת שילוט וביצוע עבודות | [Go](#Seif17) | 6 |
| סעיף 19 | אזור שילוט מיוחד | [Go](#Seif18) | 6 |
| סעיף 20 | מיתקן פרסום עירוני | [Go](#Seif19) | 7 |
| סעיף 21 | העתקים | [Go](#Seif20) | 7 |
| סעיף 22 | שמירת שילוט והדבקת מודעות | [Go](#Seif21) | 7 |
| סעיף 23 | חזקת אחריות | [Go](#Seif22) | 7 |
| סעיף 24 | חבר בני אדם | [Go](#Seif23) | 7 |
| סעיף 25 | הודעות | [Go](#Seif24) | 7 |
| סעיף 27 | שמירת דינים | [Go](#Seif26) | 7 |
| סעיף 28 | פטור מאגרה | [Go](#Seif27) | 7 |
| סעיף 30 | ביטול | [Go](#Seif28) | 7 |
| סעיף 31 | תחולה | [Go](#Seif29) | 8 |
|  | תוספת | [Go](#med4) | 8 |
|  | חלק א': אגרת שלטים | [Go](#med5) | 8 |
|  | חלק ב': מודעות המתפרסמות בשטח פרטי | [Go](#med6) | 8 |
|  | חלק ג': מודעות בשטח ציבורי | [Go](#med7) | 8 |
|  | חלק ד': פרסום חוצות | [Go](#med8) | 8 |
|  | חלק ה': מודעות על כלי רכב ובתוכו ועל כלי טיס | [Go](#med9) | 9 |
|  | חלק ו': אגרה בעד פרסום והדבקת מודעות על מיתקן פרסום עירוני | [Go](#med10) | 9 |

חוק עזר לגבעתיים (מודעות ושלטים), תשנ"ו-1996[[1]](#footnote-1)\*

בתוקף סמכותה לפי סעיפים 246 ו-250 לפקודת העיריות, מתקינה מועצת עיריית גבעתיים חוק זה:

**פרק ראשון: פרשנות**

1. בחוק עזר זה –

הגדרות

"בנין" – מבנה מחומר כלשהו, לרבות –

(1) חלק של מבנה כאמור וכל דבר המחובר לו חיבור של קבע;

(2) קיר, סוללת עפר, גדר וכיוצא באלה, הגודרים או תוחמים או מיועדים לגדור או לתחום שטח קרקע או חלל;

"בעל נכס" –

(1) הבעל הרשום;

(2) שוכר או אדם המחזיק בנכס, בין מחזיק בדין ובין מחזיק שלא כדין;

(3) אדם המקבל או הזכאי לקבל הכנסה מן הנכס, בין בזכותו הוא ובין כמורשה, כנאמן או כבא כוח;

(4) נציגות בית משותף כמשמעותה בחוק המקרקעין, התשכ"ט-1969, או נציגות אחרת הממונה על שמירת נכס או אחזקתו;

"המועצה" – מועצת עיריית גבעתיים;

"העיריה" – עיריית גבעתיים;

"מודעה" – שילוט שאינו שלט;

"מקום ציבורי" –

(1) מקום שניתן להיכנס אליו או לעבור בו, ברכב או ברגל, או באופן אחר, ללא קבלת הרשאה מפורשת מבעל הנכס, או שניתן לראותו ללא הגבלה כלשהי מטעם בעל הנכס;

(2) מקום שהכניסה אליו בתשלום או בהזמנה והמיועד לציבור, לרבות מיתקני חינוך, תרבות, ספורט, עינוג ציבורי וכיוצא בהם;

"מיתקן פרסום עירוני" – מיתקן או נכס בשטח ציבורי שבבעלות העיריה או בהחזקתה, המשמש לפרסום;

"מ"ר" – מטר רבוע או חלק ממנו;

"נכס" – בנין, מקרקעין, לרבות דבר המחובר אליהם או הנטוע בהם, מיטלטלין, כלי רכב, נגררים, קרונות ניידים או נייחים או מבנים יבילים;

"פרסום" – התקנה או הצגה במקום ציבורי, בדרך כלשהי, למטרה כלשהי, בין מסחרית ובין אחרת;

"פרסום חוצות" – מודעה שתוכנה מתחלף מעת לעת, המתפרסמת על מיתקן המתופעל על ידי גוף שעיסוקו בפרסום מסוג זה;

"ראש העיריה" – לרבות אדם שהוא הסמיכו בכתב לענין הוראות חוק עזר זה, כולן או מקצתן;

"שטח ציבורי" – שטח שאינו בבעלות פרטית;;

"שטח שילוט" – שטח שילוט יחושב לפי מידות השילוט, כולל המסגרת; שטח שילוט הנושא פרסום משני צידיו ושטח שילוט רב צדדי יחושבו כאילו היה כל צד שילוט נפרד;

"שילוט" – הודעת דבר ברבים, המתפרסמת במקום ציבורי, העשויה מכל חומר שהוא והמראה באמצעים כלשהם, מספרים או אותיות או מילים, או איור או סמל או תבנית וכיוצא באלה או כל צירוף של אלה, לרבות מיתקן הנושא את ההודעה;

"שילוט דגל" – שילוט שהותקן שלא במקביל לקיר הבנין, והבולט מעל 30 ס"מ מקיר הבנין;

"שילוט גג" – שילוט שהותקן על גג בנין, דפנותיו או מעקהו;

"שילוט רב צדדי" – מיתקן לשילוט שניתן להציג באמצעותו מספר מודעות ושלטים מתחלפים, לרבות שילוט פריזמה;

"שילוט אלקטרוני" – שילוט המתפרסם באמצעים אלקטרוניים או ממוחשבים, לרבות דרך הארה, הסרטה או הקרנה;

"שלט" – שילוט המותקן במקום העסק או העיסוק והמכיל את שמו של אדם או מקצועו או שמו או טיבו של עסק או מוסד או כתובתו או סמלו המסחרי של מצרך המשווק והמיוצר במקום, או צירוף של אלה, המחובר לבנין, לרבות מיתקן הנושא את ההודעה שאינו מחובר לבנין ומוצב בשטח המגרש שבו נמצא הבנין, ולמעט הודעה המכילה את שמו או סמלו של מוצר המשווק ואיננו מיוצר במקום או של חברה המייצרת או משווקת מוצר כאמור, שעיסקה איננו מתנהל במקום בו ממותקן השלט;

"שנה" – שנה לפי הלוח הגריגוריאני או חלק ממנה.

**פרק שני: רשיון לשילוט**

2. (א) לא יציג, לא יתקין ולא יפרסם אדם שילוט, ולא ירשה לאחר לפרסם שילוט ולא יגרום לפרסום שילוט, אלא לפי רשיון שניתן כדין מאת ראש העיריה ובהתאם לתנאי הרשיון (להלן – רשיון) לאחר ששילם אגרת שילוט ודמי שימוש שנקבעו בתוספת.

רשיון ואגרה

(ב) ראש העיריה רשאי להפחית משיעור האגרה או לפטור מתשלומה אם נתקיים אחד מתנאים אלה:

(1) מפרסם המודעה הוא רשות מקומית, מוסד ציבורי למטרות דת, צדקה, חינוך, תרבות, אומנות או ספורט או מוסד אחר שלדעת ראש העיריה הוא בעל אופי ציבורי;

(2) המודעה מתפרסמת לטובת מוסד כאמור.

3. המבקש לפרסם שילוט יגיש בקשה בכתב לראש העיריה, יפרט את שמו ומענו, ויצרף לבקשתו –

בקשה לרשיון

(1) תצלום חזיתי של הנכס שעליו יוצב השלט;

(2) תרשים של השלט המוצע, מידותיו ומקום הצגתו;

(3) פירוט סוג השלט, צורתו, חומריו, צבעו, המסגרת שעליה יותקן או המיתקן שישא אותו;

(4) לגבי שילוט מואר, יצורף לתכנית אישור חשמלאי מוסמך, המעיד כי הוא אחראי לתקינות השילוט, וכי המיתקן כולל ממסר פחת;

(5) לגבי נכס שבבעלות משותפת של בני אדם, תצורף לבקשה הסכמת כל הבעלים או הנציגות המוסמכת על פי כל דין.

4. (א) ראש העיריה רשאי לתת רשיון לשילוט, לסרב לתיתו, לבטלו, לשנותו, לכלול בו תנאים, להוסיף עליהם ולשנותם, ובין היתר לקבוע הוראות בדבר מקום הצבתו, גודלו, צבעו, תוכנו וצורתו של שילוט, החומרים שמהם ייעשה, מועדי הצגתו, ותנאים בדבר מניעת רעש ומטרדים ושמירת הנקיון בסמוך לשילוט.

רישוי

(ב) לא יינתן רשיון לשילוט אם פרסומו או הצגתו מהווה לכאורה עבירה פלילית או אם, לדעת ראש העיריה, מהווה השילוט פגיעה בתקנת הציבור או ברגשותיו או אם השילוט מפרסם עסק או משרד או מוסד שאין לו רשיון כחוק או שהפעלתו נוגדת את חוק התכנון והבניה, התשכ"ה-1965, והתקנות שהותקנו לפיו או דין אחר.

5. (א) רשיון לשילוט יפקע ב-31 בדצמבר בשנה שבה הוא ניתן, אלא אם כן צויין ברשיון מועד אחר. הודעה בדבר הצורך לחידוש רשיון תישלח בידי העיריה, אלא אם כן יודע אחרת או אם לא נקבעה אגרה בעד חידושו.

רשיון

(ב) הוגשה בקשה לרשיון לשילוט לאחר 1 ביולי בשנה פלונית והשילוט לא הוצג לפני הוצאת הרשיון, ישולמו מחצית האגרה ודמי השימוש הנקובים בתוספת.

(ג) הסיר בעל שלט, לפי דרישת המועצה, את השלט לפני ה-1 ביולי בשנה פלונית, ישלם מחצית האגרה ודמי השימוש הנקובים בתוספת.

6. (א) לא יפרסם אדם שילוט, אלא אם כן צויין בו שמו ומענו של המפרסם או היצרן או בית הדפוס שבו הודפסה המודעה.

ציון פרטים

(ב) ראש העיריה רשאי לדרוש מיצרן שילוט או מבעל בית דפוס למסור את שמו ומענו של מזמין השילוט.

7. בקשה לפרסום סרטים או מחזות יכול שתתיחס לתמונות או למודעות אחרות המשתנות מדי פעם, לפי ההצגות או המופעים; על אף האמור בסעיף 3 לא יידרש מפרסם מודעות כאמור להגיש את התמונות לראש העיריה, ובלבד שהמועצה לביקורת סרטים ומחזות אישרה אותן לפי הוראות סעיף 5 לפקודת סרטי הראינוע.

עינוג ציבורי

8. (א) הוראות פרק זה לא יחולו על –

פטור מרשיון

(1) דגל המשמש סמל של מדינה או ארגון בעל אופי ציבורי או דתי, ובלבד שהצגתו נעשית כדין והוא אינו משמש לפרסומת מסחרית;

(2) שילוט המורה על כך שעסק או פעילות הועתק ממקום אחד למשנהו, ובלבד שמידות השילוט לא יעלו על 100x100 ס"מ, והשלט לא יוצג לתקופה העולה על תשעים ימים ממועד ההעתקה;

(3) שילוט של הממשלה, העיריה ובתי המשפט.

(ב) על אף האמור בסעיף קטן (א) רשאי ראש העיריה להורות על מקום הצגתו של שילוט כאמור והמציג יציגו בהתאם להוראות ראש העיריה.

9. לענין פרק זה, יראו שילוט שהוצג על גבי כלי רכב החונה או נע במקום ציבורי בתחום שיפוט העיריה, כשילוט שהוצג ופורסם.

כלי רכב

**פרק שלישי: שלטים ומודעות אסורים**

10. לא יפרסם אדם שילוט, לא יגרום לפרסומו, ולא יינתן רשיון לשילוט אם הוא –

שילוט אסור

(1) גורם נזק או מיטרד כלשהו, לרבות רעש, ריח, אור, וכיוצא בהם או פוגע באיכות הסביבה;

(2) מפריע לתנועת כלי רכב או הולכי רגל;

(3) עשוי מבד, קרטון וכיוצא באלה, למעט דגל מדינה;

(4) חוסם דלת, חלון, יציאת חרום או פתח אחר, או מפריע למעבר בו;

(5) מוצג על מיתקן שאינו מיועד להצגת שילוט, כגון מדרגות חירום, מעלית, מזגן אויר, צינור, עמוד חשמל או טלפון, תמרור, מיתקן להפעלת רמזור, וכיוצא בהם;

(6) מתפרסם בשטח ציבורי שלא על גבי מיתקן המיועד לכך שאושר בידי ראש העיריה;

(7) מוצג על מבנה המשמש למגורים בלבד, אלא אם כן שייך השילוט לאדם המנהל במבנה את עיסוקו כדין.

11. (א) לא יפרסם אדם שילוט על ידי הארתו או הקרנתו אל שטח ציבורי או על ידי השמעת תוכן השילוט.

דרכי פרסום אסורות

(ב) לא יפרסם אדם שילוט דרך נשיאת לוח, סרט וכיוצא באלה, בין שההודעה נישאת בידי אדם או באמצעים אחרים, אלא אם כן התיר ראש העיריה, מטעמים מיוחדים, לעשות כן.

**פרק רביעי: הוראות שונות**

12. (א) לכל עסק יהיה שילוט אחד בלבד, אלא אם כן התיר ראש העיריה לעסק הצגת שילוט נוסף.

שילוט על עסק

(ב) שילוט של עסק יוצג בחזית המבנה שבו מתנהל העסק, אלא אם כן התיר ראש העיריה אחרת.

(ג) אורכו המרבי של שילוט לא יעלה על אורך החזית של בית העסק, אלא אם כן התיר ראש העיריה אחרת.

13. (א) לא יפרסם אדם שילוט אלא בשפה העברית או בשפה העברית ובשפה אחרת, ובלבד שהשפה העברית תתפוס לא פחות ממחצית שטח השילוט.

שפה

(ב) הוראות סעיף קטן (א) לא יחולו על שילוט רשמי של מדינה זרה או מוסד דת.

14. (א) לא יאיר אדם שילוט בחשמל, אלא אם כן המיתקן מצויד במפסק פחת, צנרת החשמל מוסתרת, השילוט עבר ביקורת של חשמלאי מוסמך ואישור על כך מצוי בידי בעל העסק או המפרסם.

שילוט מואר

(ב) ראש העיריה רשאי לאסור על אדם להאיר או לגרום להארת שילוט, אם לדעת ראש העיריה הדבר עלול להוות סכנה או להפריע לתושבי הסביבה, לתנועה או לעוברים ושבים. הודעה על כך תישלח 3 ימים לפחות לפני כניסתה לתוקף.

15. (א) לא ישנה אדם שילוט קיים, אלא אם כן קיבל רשיון לאותו שינוי (להלן – רשיון נוסף) ובהתאם לתנאי הרשיון הנוסף; האמור בסעיפים 2 עד 6 יחול גם על רשיון נוסף.

שינוי שילוט

(ב) שינה בעל רשיון, בתקופת תוקף הרשיון, את השילוט, צורתו, מידותיו, מיקומו או תוכנו, בניגוד להוראות סעיף קטן (א), יפקע תוקף הרשיון.

16. (א) בעל רשיון שילוט יחזיק את השילוט בצורה נקיה ותקינה.

אחזקה וחובת הסרה

(ב) בעל רשיון שילוט יסיר את השילוט תוך 15 ימים מיום תום השימוש בו או מיום פקיעת הרשיון או ביטולו או מיום חיסול העסק המתפרסם בשילוט או מיום שבעל העסק חדל למכור את המוצר או לספק את השירות נשוא השילוט או מיום שחלף האירוע שאותו פרסם השילוט.

17. (א) ראש העיריה רשאי, בכל עת סבירה, להיכנס לכל מקום על מנת לברר אם קוימו הוראות חוק עזר זה ולעשות כל מעשה הדרוש לביצוען.

רשיון כניסה

(ב) לא יפריע אדם לראש העיריה בביצוע סמכויותיו לפי סעיף קטן (א).

(ג) בעל רשיון יציג את רשיונו לפי דרישת ראש העיריה.

18. (א) ראש העיריה רשאי, בהודעה בכתב, לדרוש מאדם שפירסם או הרשה לפרסם שילוט ללא רשיון או תוך הפרת תנאי הרשיון או בניגוד להוראות מהוראות חוק עזר זה, להסיר את השילוט או לבצע עבודות הדרושות לאחזקתו התקינה של השילוט או התאמתו לתנאי הרשיון או להוראות חוק עזר זה, וכן לתקן, להסיר או להחליף שילוט שניזוק, הושחת או התבלה.

הסרת שילוט וביצוע עבודות

(ב) מקבל הודעה כאמור ימלא אחריה תוך התקופה שנקבעה בה.

(ג) לא מילא אדם אחר הוראה כאמור בסעיף קטן (א), רשאי ראש העיריה להסיר את השילוט או לבצע עבודות הדרושות לצורך אחזקתו התקינה של השילוט, ולגבות מאותו אדם את ההוצאות שהוציאה העיריה בשל פעולות אלו.

(ד) ראש העיריה רשאי להורות כאמור בסעיף קטן (ג) אף ללא מסירת הודעה בכתב לפי סעיף קטן (א), אם נוכח לדעת שלא ניתן לדעת את שמו ומענו של בעל השילוט, מפרסמו או מי שהרשה לפרסמו.

(ה) האמור בסעיף זה אינו גורע מאחריותו הפלילית של אדם בשל הפרת הוראה מהוראות חוק עזר זה, ואינו גורע מסמכויות ראש העיריה לפי הוראות סעיפים 4(א) ו-12(ב).

(ו) העיריה או אדם מטעמה לא יהיו אחראים לנזק או הוצאה שייגרמו למפרסם, למתקין שלט או לבעל נכס, כתוצאה ישירה או עקיפה מהסרתו של שילוט בהתאם להוראות חוק עזר זה.

19. העיריה רשאית להכריז על רחוב או על חלק ממנו כעל אזור שילוט מיוחד שבו לא יוצגו שלטים; הכריזה העיריה כאמור, לא יינתן רשיון לשילוט באזור זה אלא באישור מועצת העיריה. ראש העיריה רשאי להתנות מתן רשיון בקביעת צורת השלט, גודלו, צבעו, החומרים שמהם ייעשה ותוכנו.

אזור שילוט מיוחד

20. העיריה רשאית, באישור ראש העיריה, להתקין מתקני פרסום עירוניים; הוראות חוק עזר זה יחולו, בשינויים המחוייבים, גם על מתקן פרסום עירוני; הוראות חוק עזר זה לעניין חובת רשיון או רשיון נוסף ולעניין אגרות, לא יחולו על פרסום של העיריה או מטעמה.

מיתקן פרסום עירוני

21. מפרסם מודעה על מיתקן פרסום עירוני ימסור לראש העיריה, לפי דרישתו, ללא תשלום, שלושה העתקים מכל מודעה המתפרסמת בהתאם לחוק עזר זה.

העתקים

22. (א) לא יסיר אדם, ולא יקרע, לא יטשטש ולא יקלקל או ילכלך, מודעה שפורסמה על גבי מיתקן פרסום עירוני, או כל שילוט אחר שפורסם בהתאם להוראות חוק עזר זה, אלא אם כן הותרה הסרת השילוט לפי חוק עזר זה.

שמירת שילוט והדבקת מודעות

(ב) לא ידביק אדם, פרט לעובד העיריה, מודעה על מיתקן פרסום עירוני.

(ג) ניתן היתר לפרסום מודעה על מיתקן פרסום עירוני, ושולמה האגרה שנקבעה בתוספת, תפרסם העיריה את המודעה על המיתקן.

23. לעניין הוראות חוק עזר זה ולעניין חיוב באגרה, יראו כל אחד מהמפורטים להלן כמי שפרסם או הציג את השילוט –

חזקת אחריות

(1) מי ששמו, עיסוקו או עניינו מתפרסם בשילוט;

(2) מי שהזמין את ייצור השילוט או שילם בעדו;

(3) בעל הנכס שעליו הוצג השילוט.

24. נעברה עבירה לפי חוק עזר זה בידי חבר-בני-אדם, יואשם בעבירה גם כל אדם אשר בשעת ביצוע העבירה היה, באותו חבר-בני-אדם, מנהל פעיל, שותף, או עובד מינהלי בכיר האחראי לאותו תחום, זולת אם הוכיח שהעבירה נעברה שלא בידיעתו, וכי נקט אמצעים סבירים למניעתה. האמור בסעיף זה לא יחול על שותף מוגבל.

חבר-בני-אדם

25. מסירת הודעה לפי חוק עזר זה תהיה כדין, אם נמסרה לידי האדם שאליו היא מכוונת, או נמסרה במקום מגוריו, או במקום עסקו הרגיל או הידוע לאחרונה, או לידי כל אדם בוגר העובד או מועסק שם, או לאחד מבני משפחתו הבוגרים הגרים עמו, או אם נשלחה ההודעה בדואר רשום לאותו אדם לפי מען מגוריו או עסקו הרגיל או הידוע לאחרונה, או אם הוצגה בצורה הנראית לעין באחד מן המקומות האמורים, או במקום שבו פורסם השילוט, או אם פורסמה בשני עיתונים הנפוצים בתחום העיריה.

הודעות

26. בית משפט רשאי בגזר דינו לצוות גם על ביצוע עבודות לקיום הוראותיו של חוק עזר זה.

צו לביצוע עבודות

27. חוק עזר זה אינו בא לגרוע מהוראות כל דין אחר.

שמירת דינים

28. (א) מבקש רשיון לפי חוק עזר זה פטור מתשלום אגרה אם בידו רשיון בר תוקף שניתן לפי חוק עזר לגבעתיים (מודעות ושלטים), התשי"ט-1959.

פטור מאגרה

(ב) בעל רשיון שנדרש להתקין שלט אחר במקום שלט קיים שהותקן לפי הוראות חוק עזר זה והתקינו תוך 90 ימים ממועד קבלת הדרישה – פטור מתשלום אגרה.

29. (א) על אף האמור בחוק עזר זה, לא ישלם בשנת 1995 מי שקיבל רשיון שילוט לשנת 1994 ושילם את מלוא אגרת השילוט לשנת 1994, מעל כפל האגרה ששילם בשנת 1994 צמוד למדד המחירים לצרכן.

(ב) על אף האמור בחוק עזר לגבעתיים (הצמדה למדד), התשמ"ד-1984, יעלו שיעורי האגרות ודמי השימוש שנקבעו בתוספת ב-16 בכל חודש שלאחר פרסומו של חוק עזר זה ברשומות (להלן – יום ההעלאה), בשיעור עליית מדד המחירים לצרכן שפורסם לאחרונה לפני יום ההעלאה לעומת המדד כאמור שפורסם בחודש מאי 1995.

30. חוק עזר לגבעתיים (מודעות ושלטים), התשי"ט-1959 – בטל ביום תחילתו של חוק עזר זה.

ביטול

31. תחילתו של חוק עזר זה 30 ימים מיום פרסומו ברשומות.

תחולה

תוספת

(סעיפים 2, 5 ו-22)

שיעורי האגרה

בשקלים חדשים

**חלק א': אגרת שלטים**

1. שלט המותקן במקום העסק, לכל מ"ר או חלק ממנו, לשנה או חלק ממנה –

(1) שלט רגיל –

(א) שלט ראשון בקומת קרקע (כולל שלט שצוייר על חלון ראווה וארגז ראווה) 77

(ב) שלט ראשון בקומה א' ומעלה (כולל שלט גג) 127

(ג) כל שלט נוסף 178

(2) שלט דגל –

(א) בקומת קרקע 331

(ב) בקומה א' ומעלה 760

(3) שלט אלקטרוני או מתחלף 760

**חלק ב': מודעות המתפרסמות בשטח פרטי**

1. מודעות שאינן פרסום חוצות, המתפרסמות בשטח פרטי, למ"ר או חלק ממנו, לשנה או חלק ממנה –

(1) מודעה רגילה –

(א) בקומת קרקע 309

(ב) בקומה א' ומעלה 508

(2) מודעות דגל –

(א) בקומת קרקע 607

(ב) בקומה א' ומעלה 1,270

(3) מודעה אלקטרונית 1,270

2. מודעה על בנין בית קולנוע, בהקשר לאותו בית קולנוע, לשנה –

למודעה שגודלה עד 20 מ"ר 585

לכל מ"ר נוסף 33

3. (1) מודעה שאינה נשקפת לרחוב, בבריכת שחיה, מגרש, אולם או איצטדיון, לכל מ"ר לשבוע 19

(2) בעד מודעה כאמור בפרט (1) המתחלפת או מוצגת באמצעים אלקטרוניים, לכל מ"ר לשבוע 30

**חלק ג': מודעות בשטח ציבורי**

שיעורי האגרה בעד מודעות, שאינן מודעות של פרסום חוצות, המתפרסמות בשטח ציבורי, יהיו כפל שיעורי האגרה שנקבעו בחלק ג' לעיל.

**חלק ד': פרסום חוצות**

1. מודעה של פרסום חוצות המתפרסמות בשטח פרטי, לשנה או חלק ממנה –

(1) למפרסם המפרסם בתחום השיפוט של העיריה מודעות כאמור, ששטחן הכולל הוא עד 100 מ"ר –

לכל מ"ר או חלק ממנו עד 10 מ"ר 265

לכל מ"ר נוסף או חלק ממנו עד 75 מ"ר 199

לכל מ"ר נוסף או חלק ממנו עד 200 מ"ר 132

לכל מ"ר נוסף או חלק ממנו, מעל 200 מ"ר 66

(2) למפרסם המפרסם בתחום השיפוט של העיריה מודעות כאמור, ששטחן הכולל הוא מעל 100 מ"ר –

לכל מ"ר או חלק ממנו עד 10 מ"ר 238

לכל מ"ר נוסף או חלק ממנו עד 75 מ"ר 179

לכל מ"ר נוסף או חלק ממנו עד 200 מ"ר 119

לכל מ"ר נוסף או חלק ממנו, מעל 200 מ"ר 60

2. בעד מודעה של פרסום חוצות המתפרסמת בשטח פרטי, באמצעים אלקטרוניים, או באמצעי טכנולוגי אחר, לשנה –

לכל מ"ר או חלק ממנו, עד 10 מ"ר 1,225

לכל מ"ר נוסף או חלק ממנו עד 75 מ"ר 919

לכל מ"ר נוסף או חלק ממנו עד 200 מ"ר 613

לכל מ"ר נוסף או חלק ממנו 306

**חלק ה': מודעות על כלי רכב ובתוכו ועל כלי טיס**

1. בעד מודעה שאיננה פרסום חוצות, על כל כלי רכב, לשנה 221

2. בעד מודעות על גבי חלקו החיצון של כלי רכב ציבורי, לכל כלי רכב, לשנה 2,200

3. בעד מודעות בתוך כלי רכב ציבורי, לכל כלי רכב, לשנה 925

4. בעד יום פרסום באמצעות כלי טיס או כדור פורח, לכל יום 188

**חלק ו': אגרה בעד פרסום והדבקת מודעות על מיתקן פרסום עירוני**

1. (1) בעד מודעה המודבקת בידי העיריה למשך שבוע על סדרה של עד 40 לוחות פרסום עירוניים או חלק מהם –

שיעורי האגרה

גודל המודעה בשקלים חדשים

גליון שלם 435

חצי גליון 225

רבע גליון 137

(2) לכל יום נוסף – 15% משיעור האגרה כאמור בפרט (1);

(3) לכל 10 לוחות נוספים – 25% משיעור האגרה כאמור בפרט (1);

2. (1) נוסף לאגרה לפי פרט 1 לחלק זה, ישלם בעל המודעה אגרה בעד הדבקת מודעות על סדרה של עד 40 לוחות פרסום עירוניים או חלק מהם –

שיעורי האגרה

גודל המודעה בשקלים חדשים

גליון שלם 185

חצי גליון 137

רבע גליון 108

רקע 60

(2) לכל 10 לוחות נוספים – 25% משיעור האגרה כאמור בפרט (1);

3. מודעות אבל המתפרסמות מטעם משפחת הנפטר פטורה מתשלום אגרה.

ד' בכסלו התשנ"ו (27 בנובמבר 1995) אפי שטנצלר

ראש עיריית גבעתיים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשנ"ו מס' 550](http://www.nevo.co.il/Law_word/law07/mekomi-0550.pdf) מיום 16.1.1996 עמ' 194. [↑](#footnote-ref-1)