חוק עזר לגבעתיים (סלילת רחובות), תשע"ט-2018

רשויות ומשפט מנהלי – רשויות מקומיות – חוקי עזר – סלילת רחובות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל סלילת רחובות | [Go](#Seif2) | 4 |
| סעיף 3 | חישוב ההיטל | [Go](#Seif3) | 4 |
| סעיף 4 | היטל בשל בנייה חורגת | [Go](#Seif4) | 5 |
| סעיף 5 | היטל סלילת רחובות באדמה חקלאית | [Go](#Seif5) | 5 |
| סעיף 6 | חיוב בהיטל בשל שטח המיועד להפקעה | [Go](#Seif6) | 5 |
| סעיף 7 | דרישה לתשלום ההיטל | [Go](#Seif7) | 5 |
| סעיף 8 | שערוך חיובים וחובות | [Go](#Seif8) | 6 |
| סעיף 9 | חיוב בעלים משותפים | [Go](#Seif9) | 6 |
| סעיף 10 | סלילת מדרכה בידי בעל הנכס | [Go](#Seif10) | 6 |
| סעיף 11 | הטלת חיובים מכוח חוקי עזר קודמים | [Go](#Seif11) | 6 |
| סעיף 12 | קרן ייעודית | [Go](#Seif12) | 6 |
| סעיף 13 | מסירת הודעות | [Go](#Seif13) | 6 |
| סעיף 14 | הצמדה למדד | [Go](#Seif14) | 6 |
| סעיף 15 | הוראת שעה | [Go](#Seif15) | 7 |
| סעיף 16 | מגבלת בנייה | [Go](#Seif16) | 7 |
| סעיף 17 | ביטול | [Go](#Seif17) | 7 |
| סעיף 18 | תיקון חוק העזר להצמדה | [Go](#Seif18) | 7 |
|  | תוספת ראשונה | [Go](#med0) | 7 |
|  | תוספת שנייה | [Go](#med1) | 7 |

חוק עזר לגבעתיים (סלילת רחובות), תשע"ט-2018[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית גבעתיים חוק עזר זה:

1. בחוק עזר זה –

הגדרות

"אדמה חקלאית" – קרקע שאין עליה בניין, שייעודה על פי תכנית הוא לחקלאות ושלא ניתן לגביה היתר לשימוש למטרה אחרת, ואין משתמשים בה בפועל למטרה אחרת;

"אישור בקשה להיתר בנייה" – אישור בקשה למתן היתר בנייה בידי מוסד התכנון המוסמך לפי חוק התכנון והבנייה;

"בנייה חדשה" – הקמת בניין חדש בנכס או תוספת לבניין קיים הניצב בנכס;

"בנייה חורגת" – בנייה חדשה שנבנתה בלא היתר בנייה או בסטייה מהיתר;

"בניין" – מבנה בתחום שיפוט העירייה, בין שהוא ארעי ובין קבוע, בין שבנייתו הושלמה ובין אם לאו, בין שהוא בנוי אבן ובין שהוא בנוי בטון, טיט, ברזל, עץ או חומר אחר, לרבות חלק של מבנה כאמור וכל המחובר לו חיבור של קבע;

"בעל נכס" – כל אחד מאלה:

(1) בנכסים שאינם מקרקעי ציבור כהגדרתם בסעיף 107 לחוק המקרקעין – הבעל הרשום של הנכס, ובהעדר רישום – בעלו של הנכס מכוח הסכם או מסמך מחייב אחר, ובהעדרו – מי שזכאי כדין להירשם כבעל הנכס, ובהעדרו – מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, ובהעדר חוכר לדורות – מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות; ובהעדר חוכר לדורות או בר-רשות כאמור – בעלו של הנכס;

"דמי השתתפות" – דמי השתתפות לפי חוק עזר קודם לעירייה;

"דמי פיתוח" – דמי פיתוח ששולמו למינהל מקרקעי ישראל או למי מטעמו לטובת כיסוי הוצאות סלילה של רחובות בתחום העיר שבה מצוי הנכס, ובלבד שסכומם אושר בידי רשות מקרקעי ישראל;

"היטל סלילת רחובות" – היטל המוטל לכיסוי הוצאות סלילת כביש, סלילת מדרכה או סלילת רחוב משולב, לפי העניין;

"היתר בנייה" – כמשמעותו בחוק התכנון והבנייה;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"חוק עזר קודם" – חוק עזר לגבעתיים (סלילת רחובות), התש"ס-2000;

"חוק המקרקעין" – חוק המקרקעין, התשכ"ט-1969;

"חוק התכנון והבנייה" – חוק התכנון והבנייה, התשכ"ה-1965;

"יציע", "עליית גג" – כהגדרתם בפרט 1.00.1 לתוספת השלישית של תקנות היתר בנייה;

"כביש" – רחוב או חלק מרחוב המיועד למעבר כלי רכב או לחנייתם;

"מדרכה" – חלק מרחוב המיועד למעבר הולכי רגל, לרבות אבני שפה, קיר משען, מדרגות וקירות תומכים;

"המהנדס" – מהנדס העירייה או עובד העירייה שסמכויות מהנדס העירייה נאצלו לו לפי סעיף 6 לחוק הרשויות המקומיות (מהנדס רשות מקומית), התשנ"ב-1991;

"העירייה" – עיריית גבעתיים;

"מרפסת" – חלק חיצון של בניין אשר –

(1) רצפתו קשורה לרצפת פנים הבניין ודלת מעבר ביניהם;

(2) לא יותר משלושה רבעים מהיקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.1 מטר מהמפלס של רצפתו;

"מרתף" – חלק מבניין שהחלל שבין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרגה הנמצאים במרחק אשר אינו עולה על 1.5 מטר ממישור הקיר החיצון שלו; לעניין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין כל שני תפרי ההתפשטות האמורים או במרכז שבין תפר התפשטות הסמוך לקצה הבניין ובין קצה הבניין;

"נכס" – כמשמעותו בסעיף 269 לפקודה לרבות דרכי מעבר שאינן ציבוריות;

"נכס גובל" – נכס הגובל ברחוב או בקטע מרחוב, בין אם יש גישה לנכס מאותו רחוב ובין אם אין גישה כאמור, ובכלל זה נכס שיש אליו גישה מאותו רחוב או קטע רחוב דרך נכס אחר או דרך מדרכה, לרבות נכס, שבינו ובין אותו רחוב או קטע רחוב, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, ולרבות נכס שבינו לבין אותו רחוב מפריד נכס אחר, ובלבד שקיימת גישה מאותו רחוב לנכס האמור שלא דרך רחוב אחר;

"סוג רחוב" – כביש, מדרכה או רחוב משולב;

"סטייה מהיתר" – כהגדרתו בסעיף 203(א) לחוק התכנון והבנייה;

"סלילת רחוב" – סלילת כביש ומדרכה או סלילתם של כביש בלבד או מדרכה בלבד או רחוב משולב, או הרחבתם, לרבות עשיית עבודות ומטלות הדרושות לסלילה או הקשורות בה, כולן או חלקן, ובכלל זה תכנון, פיקוח, ביצוע הסלילה, התקנת מערכות נלוות כדוגמת תאורה וכל עבודה אחרת הכרוכה בסלילה או הקשורה בה;

"קומה" – חלל המשתרע בין שתי רצפות סמוכות הנמצאות זו מעל זו, הנמדד על פי גובהו המזערי של אותו חלל, כקבוע בפרט 2.03 לתוספת השנייה של תקנות היתר בנייה, ככל שנקבע כזה, ולרבות בנייני עזר, מרתפים, מרפסות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

"ראש העירייה" – לרבות עובד העירייה שראש העירייה אצל לו מסמכויותיו לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975;

"רחוב" – שטח המיועד על פי תכנית לדרך, כהגדרתה בחוק התכנון והבנייה;

"רחוב גובל" – רחוב הגובל בנכס או בחלק מהנכס, בין אם יש גישה לנכס מאותו רחוב ובין אם אין גישה כאמור, ובכלל זה רחוב שיש דרכו גישה לאותו נכס או לחלק ממנו דרך נכס אחר או דרך מדרכה, לרבות רחוב, שבינו ובין אותו נכס יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, ולרבות רחוב שבינו לבין הנכס מפריד נכס אחר, ובלבד שקיימת גישה לאותו נכס מהרחוב האמור שלא דרך רחוב אחר;

"רחוב משולב" – רחוב המשמש למעבר הולכי רגל ולמעבר כלי רכב גם יחד, בין אם מדובר ברחוב העשוי חומר אחד ובין כמה חומרים, בין במפלס אחד ובין בכמה מפלסים;

"שטח בניין" – הסכום במ"ר של שטחי כל הקומות בבניין לרבות –

(1) שטחה של בנייה חורגת;

(2) שטחו של בניין או שטחה של תוספת לבניין העתידים להיבנות, שאושרה לגביהם בקשה להיתר בנייה על ידי מוסד תכנון – לפי הבקשה שאושרה;

"שטח המיועד להפקעה" – שטח המיועד לצורכי ציבור ואשר הוועדה המקומית לתכנון ולבנייה הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943;

"שטח המיועד לצורכי ציבור" – שטח קרקע או שטח בניין המיועד בתכנית לצורכי ציבור;

"שטח קומה" – הסכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע שבנכס לרבות הקרקע שעליה ניצב בניין;

"שימוש חורג" – כמשמעותו בחוק התכנון והבנייה;

"תכנית" – כהגדרתה בחוק התכנון והבנייה;

"תעודת העברה לרשם המקרקעין" – כאמור בסעיף 324 לפקודה;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;

"תעריפי ההיטל שבתוקף" – תעריפי ההיטל שבתוספת הראשונה לפי שיעורם המעודכן ביום התשלום לקופת העירייה;

"תקנות היתר בנייה" – תקנות התכנון והבנייה (בקשה להיתר, תנאיו ואגרות), התש"ל-1970.

2. (א) היטל סלילת רחובות נועד לכיסוי הוצאות העירייה בשל סלילת רחובות בתחומה, בלא זיקה לעלות ביצוע עבודות סלילת רחוב הגובל בנכס נושא החיוב או המשמש אותו.

היטל סלילת רחובות

(ב) היטל סלילת רחובות יוטל על בעל נכס, בהתקיים אחד מאלה:

(1) תחילת סלילת סוג רחוב הגובל בנכס; לעניין זה, "תחילת סלילה" – גמר תכניות לביצוע סלילה של סוג הרחוב הגובל וכן אישור של העירייה, לפי הנוסח של טופס 1 שבתוספת השנייה, ולפיו בכוונתה לצאת למכרז לביצוע עבודות הסלילה או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(2) אישור בקשה להיתר בנייה וזאת בכפוף לקיומו של רחוב הגובל בנכס שנסלל על ידי העירייה; לא קיים רחוב סלול הגובל בנכס בעת אישור הבקשה להיתר בנייה כאמור, תאשר העירייה, ולפי הנוסח של טופס 2 שבתוספת השנייה, כי הליך תכנון עבודות הסלילה של הרחוב הגובל בנכס מצוי בעיצומו ותחילת סלילת הרחוב צפויה בתוך 12 חודשים ממועד מתן האישור;

(3) בנייה חורגת בנכס.

(ג) היטל שעילתו אישור בקשה להיתר בנייה בעבור בנייה חדשה או בנייה חורגת, ישולם גם אם הרחוב הגובל בנכס נסלל לפני תחילתו של חוק עזר זה.

3. (א) היטל סלילת רחובות לנכס למגורים יחושב לפי שטח הקרקע ושטח הבניין שבנכס וסכומו יהיה הסכום המתקבל ממכפלת שטח הקרקע ושטח הבניין בנכס, בשיעור תעריפי ההיטל שבתוספת הראשונה.

חישוב ההיטל

(ב) היטל שעילתו קבועה בסעיפים 2(ב)(1) או 5(ג) ישולם לפי תעריפי ההיטל המעודכנים; היטל שעילתו קבועה בסעיפים 2(ב)(2) או 5(ד) ישולם לפי תעריפי ההיטל שבתוקף.

(ג) שולמו בעד נכס, בשל סלילת סוג רחוב הגובל בנכס, היטל סלילת רחובות, דמי השתתפות או דמי פיתוח (להלן – תשלום קודם) לא ייכללו שטח הקרקע ושטח הבניין המצויים בפועל בנכס, בעת הטלתו של התשלום הקודם, במניין השטחים לפי סעיף קטן (א), לצורך חישוב ההיטל לפי חוק עזר זה בשל אותו סוג רחוב שבעדו שולם התשלום הקודם.

(ד) שולם בעד נכס תשלום קודם, יחויב בעל הנכס בתשלום היטל סלילת רחובות, בעד בנייה חדשה שאושרה לאחר ששולם החיוב הקודם.

(ה) אושרה בקשה להיתר בנייה בעבור בנייה חדשה תחת בניין שנהרס וששולם בעדו תשלום קודם, יחושב ההיטל בשל הבנייה החדשה על בסיס שטחה בניכוי שטח הבניין שנהרס כאמור.

(ו) נוכחה העירייה לדעת, לאחר גמר בנייתו של בניין, כי שטחו הבנוי בפועל אינו זהה לשטח הבניין שלגביו אושרה הבקשה להיתר בנייה ושעל פיו שולם ההיטל, תשיב לבעל הנכס או תגבה ממנו, לפי העניין ובהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

4. (א) בעל נכס חייב בתשלום היטל סלילת רחובות בשל בנייה חורגת שנבנתה בנכס.

היטל בשל בנייה חורגת

(ב) לעניין סעיף קטן (א) יראו את יום תחילת הבנייה החורגת, כפי שייקבע בידי המהנדס, או את יום תחילת ביצוע עבודות הסלילה, לפי המועד המאוחר שבהם, כמועד שבו התגבש החיוב בהיטל סלילת הרחובות (להלן – מועד התגבשות החיוב).

(ג) לצורך תשלום ההיטל לפי סעיף זה, תמסור העירייה לחייב דרישת תשלום.

(ד) סכום ההיטל בשל הבנייה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב, בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים, בתוספת תשלומי פיגורים החל במועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבנייה החורגת;

לעניין סעיף קטן זה, "הועלו תעריפי ההיטל" – העלאת תעריפים באמצעות תיקונו של חוק העזר.

(ה) שולם ההיטל ונהרס בניין המהווה בנייה חורגת בתוך 5 שנים מיום תחילת הבנייה, תשיב העירייה לבעל הנכס את ההיטל ששילם בשל הבנייה החורגת, בניכוי 20% משיעור ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

5. (א) בעל נכס מסוג אדמה חקלאית פטור מחבות בהיטל.

היטל סלילת רחובות באדמה חקלאית

(ב) חדל נכס מלהיות אדמה חקלאית, יחויב בעליו בהיטל סלילה לפי חוק עזר זה ובהתאם לסעיפים קטנים (ג) עד (ה); ההיטל יוטל בכפוף לקיומו של רחוב גובל בנכס או בכפוף לתחילת עבודות לסלילתו, בהתאם להגדרת "תחילת סלילה" שבסעיף 2(ב)(1).

(ג) חדל נכס להיות אדמה חקלאית מכוח שינוי ייעודה על פי תכנית, ישולם ההיטל על פי תעריפי ההיטל המעודכנים.

(ד) חדל נכס מלהיות אדמה חקלאית משניתן לגביו היתר לשימוש חורג, ישולם ההיטל לפי תעריפי ההיטל שבתוקף וכתנאי למתן ההיתר.

(ה) חדל נכס מלהיות אדמה חקלאית שלא מכוח תכנית לפי סעיף קטן (ג) או בלי שניתן לגביו היתר כאמור בסעיף קטן (ד), יחולו הוראות סעיף 4, בשינויים המחויבים.

6. (א) לא יוטל חיוב בהיטל סלילת רחובות בעד שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל בעבור נכס ובמהלך 5 השנים שממועד תשלום ההיטל הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות (רכישה לצורכי ציבור), 1943, תשיב העירייה לבעל הנכס את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

7. (א) לצורך תשלום ההיטל תמסור העירייה לחייב דרישת תשלום, שבה יפורטו הסעיף בחוק העזר שמכוחו הוטל ההיטל, סכום ההיטל, המועד לתשלומו, שטח הנכס, תעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר בעת ההתגבשות עילת החיוב כאמור בסעיפים 2(ב), 4 ו-5.

(ג) לא נמסרה מסיבה כלשהי דרישת תשלום באחד מהמועדים הנזכרים בסעיף קטן (ב) (להלן – מועד החיוב המקורי), רשאית העירייה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה במינהל מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ד) אין בפגם שנפל בדרישת תשלום כדי לגרוע מחובת בעל נכס לשלם היטל סלילת רחובות.

(ה) דרישת תשלום שנמסרה –

(1) כחיוב במועד יזום על ידי העירייה לפי סעיפים 2(ב)(1), 4(ג), 5(ג) או 5(ה), תיפרע בתוך 30 ימים מיום מסירתה לבעל הנכס;

(2) כחיוב במועד סמוך לבקשת בעל הנכס לפי סעיפים 2(ב)(2), 5(ד) או 7(ג), תיפרע בתוך 7 ימים מיום מסירתה לבעל הנכס, ובכל מקרה טרם מתן ההיתר, התעודה או האישור המבוקשים וכתנאי להוצאתם.

8. (א) לא שולם במועדו היטל סלילת רחובות שנמסרה לגביו דרישת תשלום כחיוב במועד יזום על ידי העירייה לפי סעיפים 2(ב)(1), 4(ג), 5(ג) או 5(ה), ייווספו לסכום המצוין בדרישת התשלום תשלומי פיגורים החל במועד שנקבע לתשלומו בחוק עזר זה ועד למועד התשלום בפועל.

שערוך חיובים וחובות

(ב) לא שולם במועדו היטל סלילת רחובות שנמסרה לגביו דרישת תשלום כחיוב במועד סמוך לבקשת בעל הנכס לפי סעיפים 2(ב)(2), 5(ד) או 7(ג), תפקע דרישת התשלום; כל דרישת תשלום חדשה שתימסר בטרם הוצאו ההיתר, התעודה או האישור נושא הסעיפים האמורים, לפי העניין, תהיה בהתאם לתעריפי ההיטל המעודכנים ותעמוד בתוקפה ל-7 ימים מיום מסירתה לבעל הנכס.

(ג) על אף האמור בסעיף קטן (ב), אם ניתנו ההיתר, התעודה או האישור נושא הסעיפים האמורים בלא ששולם ההיטל או חלק ממנו, ייווספו לסכום שלא שולם תשלומי פיגורים, החל במועד שנקבע לתשלומו בחוק עזר זה ועד למועד התשלום בפועל.

9. (א) היה נכס גובל בבעלות משותפת, תחול חובת ההיטל על כל אחד מהבעלים המשותפים של הנכס כפי חלקם היחסי בבעלות בנכס.

חיוב בעלים משותפים

10. (א) ראש העירייה רשאי, בהודעה בכתב, לדרוש מבעל נכס גובל או להתיר לו, לבקשתו, לסלול סלילה ראשונה של מדרכה הגובלת בנכסו; ההודעה תפרט את התנאים ואת אופן ביצוע הסלילה, וכן את משך הזמן שבו יש לסיימה.

סלילת מדרכה בידי בעל הנכס

(ב) סלילה לפי היתר או דרישה כאמור בסעיף קטן (א), תתבצע בהתאם לתנאים שפורטו בהודעה, לפי תכנית ביצוע ומפרטים שאושרו בידי המהנדס, וכן על פי אומדן תקציבי שאישרו המהנדס וגזבר העירייה.

(ג) סלל אדם מדרכה שלא בהתאם לקבוע בסעיפים קטנים (א) ו-(ב), רשאית העירייה לסלול בעצמה את המדרכה מחדש או לתקנה, ולגבות מאותו אדם את ההוצאות שהוציאה לשינוי המדרכה או להריסתה ולסלילתה מחדש, ובלבד שהודעה על כך נמסרה לאותו אדם זמן סביר מראש.

(ד) סלל בעל נכס גובל מדרכה כאמור בסעיף קטן (ב), או שילם לעירייה את הוצאות סלילתה של מדרכה בהתאם לסעיף קטן (ג), ינוכו הוצאות הסלילה שהוציא בעל הנכס, מסכום ההיטל שהוא חייב בו לפי הוראות חוק עזר זה; סכום הוצאות הסלילה ייקבע בידי המהנדס.

11. היתה העירייה מוסמכת לחייב בעל נכס בתשלום דמי השתתפות על פי חוק עזר קודם וזה לא נדרש על ידה, ישלם בעל הנכס לעירייה, לפי דרישתה, את דמי השתתפות בהתאם להוראות חוק העזר הקודם שמכוחו היתה העירייה מוסמכת להטילו.

הטלת חיובים מכוח חוקי עזר קודמים

12. תקבולי ההיטל יופקדו בקרן ייעודית וישמשו אך ורק למימון צורכי פיתוח סלילה.

קרן ייעודית

13. מסירת דרישת תשלום לפי חוק עזר זה תהיה בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם, או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהיה המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעות

14. תעריפי ההיטל הקבועים בתוספת לחוק עזר זה, יעודכנו ב-16 בכל חודש (להלן – יום העדכון) לפי שיעור השינוי של המדד החדש לעומת המדד היסודי; לעניין זה –

הצמדה למדד

"המדד החדש" – המדד שפורסם לאחרונה לפני יום העדכון;

"המדד היסודי" – מדד חודש פברואר 2017;

"מדד" – מדד המחירים לצרכן שפרסמה הלשכה המרכזית לסטטיסטיקה.

15. על אף האמור בסעיף 14, ביום פרסומו של חוק עזר זה יעודכנו תעריפי ההיטל שנקבעו בתוספת לחוק עזר זה לפי שיעור שינוי המדד שפורסם לפני יום פרסומו של חוק עזר זה לעומת מדד חודש פברואר 2017).

הוראת שעה

16. מיום ט"ו באדר התשפ"ה (15 במרס 2025), הטלת היטל לפי חוק עזר זה טעונה את אישורם של מליאת המועצה ושל שר הפנים או מי מטעמו.

מגבלת גבייה

תיקון תשפ"א-2021

17. חוק עזר לגבעתיים (סלילת רחובות), התש"ס-2000 – בטל.

ביטול

18. בתוספת לחוק עזר לגבעתיים (הצמדה למדד), התשמ"ד-1984, המילים "חוק עזר לגבעתיים (סלילת רחובות), התש"ס-2000" – יימחקו.

תיקון חוק העזר להצמדה

תוספת ראשונה

תיקון תשפ"א-2021

(סעיף 3)

תעריפי ההיטל

בשקלים חדשים

1. היטל סלילת כבישים –

(א) קרקע, לכל מ"ר משטח הקרקע 14.80

(ב) בניין, לכל מ"ר משטח הבניין 113.61

2. היטל סלילת מדרכות –

(א) קרקע, לכל מ"ר משטח הקרקע 8.01

(ב) בניין, לכל מ"ר משטח הבניין 61.49

3. היטל סלילת רחוב משולב –

(א) קרקע, לכל מ"ר משטח הקרקע 22.81

(ב) בניין, לכל מ"ר משטח הבניין 175.10

תוספת שנייה

(סעיף 2(ב)(1) ו-(2))

טופס 1

לכל מאן דבעי

אני הח"מ, מהנדס עיריית גבעתיים, מאשר בזה כי התכניות לביצוע עבודות סלילת רחוב/ות       מצויות בשלבי גמר, וכי בכוונת העירייה לצאת למכרז לביצוע עבודות הסלילה האמורות/להתקשר כדין בדרך של       לביצוע עבודות הסלילה האמורות (מחק את המיותר), וזאת לא יאוחר מיום      .

\_\_\_\_\_\_\_\_\_\_\_\_\_\_\_\_\_\_\_

מהנדס העירייה

טופס 2

לכל מאן דבעי

אני הח"מ, מהנדס עיריית גבעתיים, מאשר בזה כי הליך תכנון סלילת רחוב/ות       מצוי בעיצומו, וכי תחילת הסלילה צפויה להתקיים לא יאוחר מיום      .

\_\_\_\_\_\_\_\_\_\_\_\_\_\_\_\_\_\_\_

מהנדס העירייה

ח' בטבת התשע"ט (16 בדצמבר 2018) רן קוניק

ראש עיריית גבעתיים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשע"ט מס' 934](http://www.nevo.co.il/Law_word/law07/mekomi-0934.pdf) מיום 27.12.2018 עמ' 190.

   תוקן [ק"ת חש"ם תשפ"א מס' 1122](http://www.nevo.co.il/Law_word/law07/mekomi-1122.pdf) מיום 14.7.2021 עמ' 987 – תיקון תשפ"א-2021; ר' סעיף 3 לענין הוראת שעה.

   3. על אף האמור בסעיף 14 לחוק העזר העיקרי, ביום פרסומו של חוק עזר זה יעודכנו תעריפי ההיטל שנקבעו בתוספת לחוק עזר זה, לפי שיעור שינוי המדד שפורסם לפני יום פרסומו של חוק עזר זה לעומת מדד חודש פברואר 2017. [↑](#footnote-ref-1)