חוק עזר לגבעתיים (רוכלים), תשמ"ד-1984

רשויות ומשפט מנהלי – רשויות מקומיות – חוקי עזר

רשויות ומשפט מנהלי – רישוי – רישוי עסקים

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | תחולה | [Go](#Seif2) | 2 |
| סעיף 3 | רשיון לרוכל | [Go](#Seif3) | 2 |
| סעיף 4 | אישור לרוכל מרכב | [Go](#Seif6) | 2 |
| סעיף 5 | בקשת רשיון | [Go](#Seif17) | 2 |
| סעיף 6 | רכב המשמש לרוכלות | [Go](#Seif18) | 2 |
| סעיף 7 | תנאים נוספים לרוכלות | [Go](#Seif4) | 2 |
| סעיף 8 | הצגת רשיון | [Go](#Seif5) | 3 |
| סעיף 9 | לוחית לרכב רוכל | [Go](#Seif7) | 3 |
| סעיף 10 | סידור סחורה ברכב ומקום עמידת הרוכל | [Go](#Seif8) | 3 |
| סעיף 11 | איסור גרימת מכשול לרבים | [Go](#Seif20) | 3 |
| סעיף 12 | איסור הכרזה על סחורה | [Go](#Seif9) | 3 |
| סעיף 13 | נקיון | [Go](#Seif10) | 3 |
| סעיף 14 | איסור חניה | [Go](#Seif11) | 3 |
| סעיף 15 | ימים ושעות האסורים ברוכלות | [Go](#Seif12) | 3 |
| סעיף 16 | סילוק רכב, דוכן וכו' | [Go](#Seif13) | 3 |
| סעיף 17 | איסור הפרעה למפקח | [Go](#Seif14) | 3 |
| סעיף 18 | שמירת דינים | [Go](#Seif15) | 3 |
| סעיף 19 | עונשין | [Go](#Seif19) | 3 |
| סעיף 20 | ביטול | [Go](#Seif16) | 3 |

חוק עזר לגבעתיים (רוכלים), תשמ"ד-1984[[1]](#footnote-1)\*

בתוקף סמכותה לפי סעיפים 250 ו-254 לפקודת העיריות, ולפי סעיף 11ג לחוק רישוי עסקים, התשכ"ח-1968, מתקינה מועצת עירית גבעתיים חוק עזר זה:

1. בחוק עזר זה –

הגדרות

"רכב" – כהגדרתו בפקודת התעבורה;

"ימי מנוחה" – הימים שנקבעו בסעיף 18א לפקודת סדרי השלטון והמשפט, התש"ח-1948, כימי מנוחה במדינת ישראל, ותחילתם עם שקיעת החמה בערב שבת או בערב חג וסופם עם צאת הכוכבים למחרתו;

"העיריה" – עירית גבעתיים;

"המועצה" – מועצת העיריה;

"מפקח" – מי שראש העיריה הרשהו בכתב לפקח על מילוי הוראות חוק עזר זה;

"מזון" – מצרכי מזון כמפורט בסעיף 3 לתקנות רישוי עסקים (תנאי תברואה נאותים ברוכלות מזון), התשל"ד-1973;

"ראש העיריה" – לרבות מי שראש העיריה העביר אליו סמכויותיו, כולן או מקצתן, לפי חוק עזר זה;

"רוכלות" – כמשמעותה בחוק רישוי עסקים, התשכ"ח-1968;

"רוכלות ניידת" – רוכלות הנעשית מתוך רכב שאינו עומד דרך קבע במקום אחד;

"רשות הרישוי" – רשות הרישוי כמשמעותה בחוק רישוי עסקים, התשכ"ח-1968, המכהנת לגבי שטח שיפוטה של העיריה.

2. הוראות חוק עזר זה יחולו על שטח בנין עיר הכולל את תחום העיריה.

תחולה

3. לא יעסוק אדם ברוכלות אלא לפי רשיון לפי חוק רישוי עסקים, התשכ"ח-1968 (להלן – רשיון), ובהתאם לתנאיו.

רשיון לרוכל

4. לא יעסוק אדם ברוכלות מתוך רכב, אלא אם כן הרכב הוא בעל 4 גלגלים לפחות והוא בעל מראה נאה אשר צורתו ומתקניו אושרו על ידי רשות הרישוי כמתאים לצורך רוכלות ניידת.

אישור לרוכל מרכב

5. בקשה לרשיון תוגש בכתב לרשות הרישוי, ואם בעל הבקשה מבקש להתיר לו רוכלות ניידת, יצרף לבקשה את תמונת הרכב, וכן תרשימים הנדסיים של תנוחה וחתך של כלי הרכב בקנה מידה של 1:10, שצויינו בהם רוחבו, אורכו גובהו, שטחו, מתקניו ויעודו של כל הציוד המשמש לצרכי רוכלות.

בקשת רשיון

6. רכב המשמש לרוכלות יהיה בעל מתקנים תקינים המתאימים ליעודם ובעלי מראה נאה, שיש בהם כדי להבטיח מכירת סחורה באיכות סבירה.

רכב המשמש לרוכלות

7. מבלי לגרוע מהוראות סעיפים 5 ו-6, לא תאושר לאדם בקשה לרשיון רוכלות ניידת במזון ולא ינהל אדם עסק כאמור ולא יעסוק בו, אלא אם כן נתקיימו התנאים הקבועים בתקנות רישוי עסקים (תנאי תברואה נאותים ברוכלות מזון, התשל"ד-1973.

תנאים נוספים לרוכלות

8. רוכל ישא רשיונו עמו בשעה שהוא עוסק בעסקו ויראהו למפקח או לשוטר בכל את שיידרש.

הצגת רשיון

9. כל העוסק ברוכלות ניידת יקבע בצידו האחורי של הרכב המשמש לו לרוכלות, במקום הנראה לעין, לוחית רוכל שנתן לו ראש העיריה; הלוחית תכלול את שמו הפרטי של הרוכל, שם משפחתו, מענו ומספר תעודת הזהות שלו; בעד כל לוחית רוכל ישלם הרוכל אגרה בסך 1000 שקלים.

לוחית לרכב רוכל

10. (א) הסחורות ברכב יסודרו בצורה שתמנע בליטתן מקצות הרכב.

סידור סחורה ברכב ומקום עמידת הרוכל

(ב) לא יעסוק אדם ברוכלות ליד או מבעד לדופן הרכב הפונה לדרך המיועדת לתנועת כלי רכב.

11. (א) לא יעסוק אדם ברוכלות ברחוב או במקום ציבורי אחר באופן שהתעסקותו תהווה מכשול ברשות הרבים.

איסור גרימת מכשול לרבים

(ב) לא יעסוק אדם ברוכלות בבית מלון, במסעדה או בבית קפה.

(ג) לא יעסוק אדם ברוכלות בכל חלק מתחומי העיר שרשות הרישוי אסרה אותו לרוכלות או לרוכלות ניידת, בהודעה שפורסמה ברשומות.

12. לא יכריז רוכל על סחורתו, לא יקים רעש בשעת עיסוקו, ולא יתלה מעל רכבו, תבניתו או מגשו כל דבר פרסום או פרסומת; אולם רשאי רוכל נייד לציין על גבי רכבו את סוג הסחורה שהוא מוכר, אם רשות הרישוי התירה לו זאת באישור שנתנה לרכב לפי סעיף 4.

איסור הכרזה על סחורה

13. לא ילכלך רוכל ולא ירשה לאחר ללכלך את השטח שבו הוא עוסק ברוכלות.

נקיון

14. (א) לא יעמיד רוכל, לא יחנה ולא ירשה להעמיד או להחנות את רכבו בתחום 20 מטרים מגן ילדים, מבית ספר, ממגרש משחקים או מגן ציבורי.

איסור חניה

(ב) חניית רכב לצורך עיסוק ברוכלות מותרת רק באיזור שהותר לרוכל בהתאם לרשיון ותנאיו.

15. (א) לא יעסוק אדם ברוכלות בימי מנוחה.

ימים ושעות האסורים ברוכלות

(ב) בימים שאינם ימי מנוחה לא יעסוק רוכל ברוכלות אלא בשעות שבין 6 בבוקר ו-2 אחר הצהרים ובין 4 אחר הצהרים ו-7 בערב.

16. ראש העיריה, מפקח או שוטר, רשאי לצוות על רוכל לסלק את רכבו, דוכנו, תבניתו, מגשו או סחורתו ממקום שבו הם נמצאים בניגוד להוראות חוק עזר זה; לא ציית הרוכל להוראות כאמור, רשאי ראש העיריה, מפקח או שוטר לסלק מהמקום את הרכב, הדוכן, התבנית, המגש או הסחורה, בין בעצמו ובין על ידי אחרים.

סילוק רכב, דוכן וכו'

17. לא יפריע אדם לראש העיריה או למפקח ולא ימנע בעדם מלהשתמש בסמכויותיהם לפי חוק עזר זה.

איסור הפרעה למפקח

18. אין חוק עזר זה בא לגרוע מכל דין אחר, אלא הוא בא להוסיף עליו.

שמירת דינים

19. העובר על הוראה מהוראות חוק עזר זה, דינו – קנס 600 שקלים חדשים.

עונשין

תיקון תשמ"ז-1987

20. חוק עזר לגבעתיים (רוכלים), התשכ"ב-1962 – בטל.

ביטול

נתאשר.

כ' בחשון התשמ"ד (27 באוקטובר 1983) יצחק ירון

ראש עירית גבעתיים

יוסף בורג

שר הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשמ"ד מס' 209](http://www.nevo.co.il/Law_word/law07/mekomi-0209.pdf) מיום 8.1.1984 עמ' 224.

   תוקן [ק"ת חש"ם תשמ"ד מס' 224](http://www.nevo.co.il/Law_word/law07/mekomi-0224.pdf) מיום 15.5.1984 עמ' 487 – תיקון תשמ"ד-1984 בסעיף 1 לחוק עזר לגבעתיים (תיקון חוקי עזר), תשמ"ד-1984.

   תוקן [ק"ת חש"ם תשמ"ה מס' 268](http://www.nevo.co.il/Law_word/law07/mekomi-0268.pdf) מיום 29.3.1985 עמ' 211 – תיקון תשמ"ה-1985 בסעיף 1 לחוק עזר לגבעתיים (תיקון חוקי עזר), תשמ"ה-1985.

   תוקן [ק"ת חש"ם תשמ"ו מס' 298](http://www.nevo.co.il/Law_word/law07/mekomi-0298.pdf) מיום 2.3.1986 עמ' 59 – תיקון תשמ"ו-1986 בסעיף 1 לחוק עזר לגבעתיים (תיקון חוקי עזר), תשמ"ו-1986.

   תוקן [ק"ת חש"ם תשמ"ז מס' 339](http://www.nevo.co.il/Law_word/law07/mekomi-0339.pdf) מיום 17.8.1987 עמ' 403 – תיקון תשמ"ז-1987 בסעיף 1 לחוק עזר לגבעתיים (תיקון חוקי עזר), תשמ"ז-1987. [↑](#footnote-ref-1)