חוק עזר לגבעתיים (תיעול), תשע"ט-2018

רשויות ומשפט מנהלי – רשויות מקומיות – חוקי עזר – תיעול

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל תיעול | [Go](#Seif10) | 4 |
| סעיף 3 | חישוב ההיטל לנכס | [Go](#Seif2) | 4 |
| סעיף 4 | היטל בשל בנייה חורגת | [Go](#Seif9) | 4 |
| סעיף 5 | היטל תיעול באדמה חקלאית | [Go](#Seif3) | 5 |
| סעיף 6 | חיוב בהיטל בשל שטח המיועד להפקעה | [Go](#Seif4) | 5 |
| סעיף 7 | דרישה לתשלום ההיטל | [Go](#Seif5) | 5 |
| סעיף 8 | שערוך חיובים וחובות | [Go](#Seif6) | 5 |
| סעיף 9 | טיפול בתעלה | [Go](#Seif7) | 6 |
| סעיף 10 | התקנת תעלה בידי בעל נכס | [Go](#Seif8) | 6 |
| סעיף 11 | חיוב בעלים משותפים | [Go](#Seif11) | 6 |
| סעיף 12 | קרן ייעודית | [Go](#Seif12) | 6 |
| סעיף 13 | מסירת הודעות | [Go](#Seif13) | 6 |
| סעיף 14 | הצמדה למדד | [Go](#Seif14) | 6 |
| סעיף 15 | הוראת שעה | [Go](#Seif17) | 6 |
| סעיף 16 | מגבלת גבייה | [Go](#Seif15) | 6 |
| סעיף 17 | ביטול | [Go](#Seif16) | 6 |
| סעיף 18 | תיקון חוק העזר להצמדה | [Go](#Seif18) | 6 |
|  | תוספת ראשונה | [Go](#med0) | 7 |
|  | תוספת שנייה | [Go](#med1) | 7 |

חוק עזר לגבעתיים (תיעול), תשע"ט-2018[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית גבעתיים חוק עזר זה:

1. בחוק עזר זה –

הגדרות

"אדמה חקלאית" – קרקע שאין עליה בניין, שייעודה על פי תכנית הוא לחקלאות ושלא ניתן לגביה היתר לשימוש למטרה אחרת, ואין משתמשים בה בפועל למטרה אחרת;

"אזור איסוף" – שטח שעבודות התיעול שיבוצעו בו מיועדות לשמש במישרין או בעקיפין את הנכסים שבו;

"אישור בקשה להיתר בנייה" – אישור בקשה למתן היתר בנייה בידי מוסד התכנון המוסמך לפי חוק התכנון והבנייה;

"בנייה חדשה" – הקמת בניין חדש בנכס או תוספת לבניין קיים הניצב בנכס;

"בנייה חורגת" – בנייה חדשה שנבנתה בלא היתר בנייה או בסטייה מהיתר;

"בניין" – מבנה, בין שהוא ארעי ובין קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר לו חיבור של קבע;

"בעל נכס" – כל אחד מאלה:

(1) בנכסים שאינם מקרקעי ציבור כהגדרתם בסעיף 107 לחוק המקרקעין – הבעל הרשום של הנכס; ובהעדר רישום – בעלו של הנכס מכוח הסכם או מסמך מחייב אחר; ובהעדרו – מי שזכאי כדין להירשם כבעל הנכס; ובהעדרו – מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר; ובהעדר חוכר לדורות – מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות; ובהעדר חוכר לדורות או בר-רשות כאמור – בעלו של הנכס;

"דמי השתתפות" – דמי השתתפות לפי חוק עזר קודם של העירייה;

"דמי פיתוח" – דמי פיתוח ששולמו לרשות מקרקעי ישראל או למי מטעמה בעבור מימון עלות ביצוע עבודות תיעול, ובלבד שסכומם אושר בידי רשות מקרקעי ישראל;

"היטל קודם" – היטל תיעול לפי חוק עזר קודם של העירייה;

"היטל תיעול" – היטל המוטל לכיסוי הוצאות של התקנת מערכת תיעול לפי חוק עזר זה;

"היתר בנייה" – כמשמעותו בחוק התכנון והבנייה;

"הפרשי הצמדה", "מדד" "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"חוק המקרקעין" – חוק המקרקעין, התשכ"ט-1969;

"חוק התכנון והבנייה" – חוק התכנון והבנייה, התשכ"ה-1965;

"יציע", "עליית גג" – כהגדרתם בפרט 1.00.1 לתוספת השלישית של תקנות היתר בנייה;

"המהנדס" – מהנדס העירייה או עובד עירייה שסמכויות מהנדס העירייה נאצלו לו לפי סעיף 6 לחוק הרשויות המקומיות (מהנדס רשות מקומית), התשנ"ב-1991;

"מערכת תיעול" – מערכת המשמשת את העירייה לניקוז מי נגד עילי והמצויה בבעלותה, בחזקתה, ברשותה או בשליטתה, לרבות כל תעלה ומיתקן המשמשים לתכלית זו ולהוציא תעלה פרטית;

"מרפסת" – חלק חיצון של בניין אשר –

(1) רצפתו קשורה לרצפת פנים הבניין ודלת מעבר ביניהם;

(2) לא יותר משלושה רבעים מהיקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.1 מטר מהמפלס של רצפתו;

"מרתף" – חלק מבניין שהחלל שבין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.5 מטר ממישור הקיר החיצון שלו; לעניין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין כל שני תפרי ההתפשטות האמורים או במרכז שבין תפר התפשטות הסמוך לקצה הבניין ובין קצה הבניין;

"נכס" – כמשמעותו בסעיף 269 לפקודה לרבות דרכי מעבר שאינן ציבוריות;

"סטייה מהיתר" – כהגדרתו בסעיף 203(א) לחוק התכנון והבנייה;

"עבודות תיעול" – עבודות להתקנה או לחפירה של תעלה וכל עבודה נלווית הנוגעת להתקנתה או לחפירתה, שתכליתה ניקוז מי נגר עילי;

"העירייה" – עיריית גבעתיים;

"קומה" – חלל המשתרע בין שתי רצפות סמוכות הנמצאות זו מעל זו, הנמדד על פי גובהו המזערי של אותו חלל, כקבוע בפרט 2.03 לתוספת השנייה של תקנות היתר בנייה, ככל שנקבע כזה, ולרבות בנייני עזר, מרתפים, מרפסות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

"ראש העירייה" – לרבות מי שראש העירייה אצל לו מסמכויותיו לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975, לעניין חוק עזר זה;

"שטח בניין" – הסכום במ"ר של שטחי כל הקומות בבניין, לרבות –

(1) שטחה של בנייה חורגת;

(2) שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בנייה – לפי השטח שאושר;

"שטח המיועד להפקעה" – שטח המיועד לצורכי ציבור ואשר הוועדה המקומית לתכנון ולבנייה הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943;

"שטח המיועד לצורכי ציבור" – שטח קרקע או שטח בניין המיועד בתכנית לצורכי ציבור;

"שטח קומה" – הסכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע שבנכס לרבות הקרקע שעליה ניצב בניין;

"שימוש חורג" – כהגדרתו בחוק התכנון והבנייה;

"תיעול" – מערכת תשתית המורכבת מתעלות;

"תכנית" – כהגדרתה בחוק התכנון והבנייה;

"תעודת העברה לרשם המקרקעין" – כאמור בסעיף 324 לפקודה;

"תעלה" – אפיק ניקוז טבעי, מותקן או מוסדר, המיועד להולכתם וניקוזם של מי נגר עילי, מי גשמים ומים אחרים, למעט שפכים או מי קולחין, לרבות צינור מוביל, מוביל יצוק, אבזר, תא ביקורת, תא איסוף, תא קיבול, מכון שאיבה, מיתקן להחדרת מים למי תהום וכל מיתקן ואבזר אחר המשמש להולכה וניקוז של מים;

"תעלה פרטית" – תעלה המשמשת נכס פלוני ואינה בבעלות העירייה;

"תעלה ציבורית" – תעלה שאינה תעלה פרטית;

"תעריפי ההיטל המעודכנים" – תעריפי היטל התיעול שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;

"תעריפי ההיטל שבתוקף" – תעריפי היטל התיעול שבתוספת הראשונה לפי שיעורם המעודכן ביום התשלום לקופת העירייה;

"תקנות היתר בנייה" – תקנות התכנון והבנייה (בקשה להיתר, תנאיו ואגרות), התש"ל-1970.

2. (א) היטל תיעול נועד לכיסוי הוצאות העירייה בשל התקנת מערכת התיעול בתחומה, בלא זיקה לעלות ביצוע עבודות התיעול המשמשות את הנכס החייב או הגובלות בו.

היטל תיעול

(ב) החליט המהנדס על קביעת שטח כאזור איסוף, תונח החלטתו במשרד העירייה ותהיה פתוחה לעיון הציבור; הודעה על החלטת המהנדס תפורסם בעיתונות בדרך הקבועה בסעיף 1א לחוק התכנון והבנייה.

(ג) היטל תיעול יוטל על בעל נכס בהתקיים אחד מאלה:

(1) תחילת ביצוע עבודות תיעול באזור האיסוף שבו מצוי הנכס נושא החיוב; לעניין זה, "תחילת ביצוע עבודות תיעול" – גמר תכניות לביצוען של עבודות תיעול באזור האיסוף שבו מצוי הנכס וכן אישור של העירייה, לפי הנוסח של טופס 1 שבתוספת השנייה, ולפיו בכוונתה לצאת למכרז לביצוע עבודות התיעול או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(2) אישור בקשה להיתר בנייה; לא בוצעו עבודות תיעול באזור האיסוף שבו מצוי הנכס, בעת אישור הבקשה להיתר בנייה כאמור, תאשר העירייה לפי הנוסח של טופס 2 שבתוספת השנייה, כי הליך תכנון עבודות התיעול כאמור מצוי בעיצומו ותחילת ביצוע העבודות צפויה להתקיים בתוך 12 חודשים ממועד מתן האישור;

(3) בנייה חורגת בנכס.

(ד) היטל שעילתו אישור בקשה להיתר בנייה בעבור בנייה חדשה או בנייה חורגת, ישולם גם אם בוצעו עבודות תיעול באזור האיסוף שבו מצוי הנכס לפני תחילתו של חוק עזר זה.

3. (א) היטל תיעול לנכס למגורים, יחושב לפי שטח הקרקע ושטח הבניין שבנכס וסכומו יהיה הסכום המתקבל ממכפלת שטח הקרקע ושטח הבניין בנכס, בשיעור תעריפי ההיטל שבתוספת הראשונה.

חישוב ההיטל לנכס

(ב) היטל שעילתו קבועה בסעיפים 2(ג)(1) או 5(ג) ישולם לפי תעריפי ההיטל המעודכנים; היטל שעילתו קבועה בסעיפים 2(ג)(2) או 5(ד) ישולם לפי תעריפי ההיטל שבתוקף.

(ג) שולם בעד נכס היטל תיעול, היטל קודם, דמי השתתפות או דמי פיתוח (להלן – תשלום קודם), לא ייכללו שטח הקרקע ושטח הבניין בנכס בעת הטלתו של החיוב הקודם, במניין השטחים לפי סעיף קטן (א), לצורך חישוב ההיטל לפי חוק עזר זה.

(ד) שולם בעד נכס תשלום קודם, יחויב בעל הנכס פעם נוספת בתשלום היטל תיעול, בעד בנייה חדשה שאושרה לאחר ששולם התשלום הקודם.

(ה) אושרה בקשה להיתר בנייה בעבור בנייה חדשה תחת בניין שנהרס וששולם בעדו תשלום קודם, יחושב ההיטל בשל הבנייה החדשה על בסיס שטחה בניכוי שטח הבניין שנהרס כאמור.

(ו) נוכחה העירייה לדעת, לאחר גמר בנייתו של בניין, כי שטחו הבנוי בפועל אינו זהה לשטח הבניין שלגביו אושרה הבקשה להיתר בנייה ושעל פיו שולם ההיטל, תשיב לבעל הנכס, או תגבה ממנו, לפי העניין, בהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

4. (א) בעל נכס חייב בתשלום היטל תיעול בשל בנייה חורגת שנבנתה בנכס.

היטל בשל בנייה חורגת

(ב) לעניין סעיף קטן (א), יראו את יום תחילת הבנייה החורגת, כפי שייקבע בידי המהנדס, או את יום תחילת ביצוע עבודות התיעול באזור האיסוף שבו מצוי הנכס, לפי המועד המאוחר שבהם, כמועד שבו התגבש החיוב בהיטל התיעול (להלן – מועד התגבשות החיוב).

(ג) לצורך תשלום ההיטל לפי סעיף זה, תמסור העירייה לחייב דרישת תשלום.

(ד) סכום ההיטל בשל הבנייה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים בתוספת תשלומי פיגורים החל מהמועד המאוחר מבין אלה:

(א) מועד ההעלאה;

(ב) 5 שנים טרם המועד שבו התגלתה הבנייה החורגת;

לעניין סעיף קטן זה, "הועלו תעריפי ההיטל" – העלאת תעריפים באמצעות תיקונו של חוק העזר.

(ה) שולם ההיטל ונהרס בניין המהווה בנייה חורגת בתוך 5 שנים מיום תחילת הבנייה, תשיב העירייה לבעל הנכס את ההיטל ששילם בשל הבנייה החורגת, בניכוי 20% משיעור ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

5. (א) בעל נכס מסוג אדמה חקלאית, לא ישלם בעדו היטל תיעול.

היטל תיעול באדמה חקלאית

(ב) חדל נכס מלהיות אדמה חקלאית, יחויב בעליו בהיטל תיעול לפי חוק עזר זה ובהתאם לסעיפים קטנים (ג) עד (ה); ההיטל יוטל בכפוף לקיומו של תיעול המשמש את הנכס או בכפוף לתחילת עבודות לביצועו, בהתאם להגדרת "תחילת ביצוע עבודות תיעול" בסעיף 2(ג)(1).

(ג) חדל נכס מלהיות אדמה חקלאית, מששונה ייעודו בתכנית, חייב בעליו בתשלום היטל תיעול, לפי הוראות חוק עזר זה.

(ד) חדל נכס מלהיות אדמה חקלאית משניתן לגביו היתר לשימוש חורג, חייב בעליו בתשלום היטל תיעול, לפי הוראות חוק עזר זה.

(ה) חדל נכס מלהיות אדמה חקלאית בלי ששונה ייעודו בתכנית ובלי שניתן לגביו היתר כאמור בסעיף קטן (ד), יחולו הוראות סעיף 4, בשינויים המחויבים לפי העניין.

6. (א) לא יוטל חיוב בהיטל תיעול בשל שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל בעבור נכס ובמהלך 5 השנים שממועד תשלום ההיטל הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות (רכישה לצורכי ציבור), 1943, תשיב העירייה לבעל הנכס את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

7. (א) לצורך תשלום ההיטל, תמסור העירייה לחייב דרישת תשלום, שבה יפורטו הסעיף בחוק העזר שמכוחו הוטל ההיטל, סכום ההיטל, המועד לתשלומו, שטח הנכס, תעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר בעת הגבשות עילת החיוב כאמור בסעיפים 2(ג), 4 ו-5.

(ג) לא נמסרה מסיבה כלשהי דרישת תשלום באחד מהמועדים הנזכרים בסעיף קטן (ב) (להלן – מועד החיוב המקורי), רשאית העירייה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה במינהל מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתקפם במועד החיוב המקורי בתוספת הפרשי הצמדה.

(ד) אין בפגם שנפל בדרישת תשלום כדי לגרוע מחובת בעל נכס לשלם היטל תיעול.

(ה) דרישת תשלום שנמסרה –

(1) כחיוב במועד יזום על ידי העירייה לפי סעיפים 2(ב)(1), 4(ג), 5(ג), ו-(ה), תיפרע בתוך 30 ימים מיום מסירתה לבעל הנכס;

(2) כחיוב במועד סמוך לבקשת בעל הנכס לפי סעיפים 2(ב)(2), 5(ד) או סעיף קטן (ג) תיפרע בתוך 7 ימים מיום מסירתה לבעל הנכס, ובכל מקרה עובר למתן ההיתר, התעודה או האישור המבוקשים וכתנאי להוצאתם.

8. (א) לא שולם במועדו היטל תיעול שנמסרה לגביו דרישת תשלום כחיוב במועד יזום על ידי העירייה לפי סעיפים 2(ב)(1), 4(ג), 5(ג) או 5(ה), ייווספו לסכום המצוין בדרישת התשלום תשלומי פיגורים החל במועד שנקבע לתשלומו בחוק עזר זה ועד למועד התשלום בפועל.

שערוך חיובים וחובות

(ב) לא שולם במועדו היטל תיעול שנמסרה לגביו דרישת תשלום כחיוב במועד סמוך לבקשת בעל הנכס לפי סעיפים 2(ב)(2), 5(ד) או 7(ג), תפקע דרישת התשלום; כל דרישת תשלום חדשה שתימסר בטרם הוצאו ההיתר, התעודה או האישור נושא הסעיפים האמורים, לפי העניין, תהיה בהתאם לתעריפי ההיטל המעודכנים ותעמוד בתוקפה ל-7 ימים מיום מסירתה לבעל הנכס.

(ג) על אף האמור בסעיף קטן (ב), אם ניתנו ההיתר, התעודה או האישור נושא הסעיפים האמורים בלא ששולם ההיטל או חלק ממנו, ייווספו לסכום שלא שולם תשלומי פיגורים, החל במועד שנקבע לתשלומו בחוק עזר זה ועד למועד התשלום בפועל.

9. (א) לא יטפל אדם בתעלה, לא יחבר אליה צינור ולא ישתמש במים הזורמים בתוכה, אלא על פי היתר בכתב מאת ראש העירייה ובהתאם לתנאי ההיתר.

טיפול בתעלה

(ב) לא יטיל אדם לתעלה חפץ, מי שפכים, מים דלוחים, מי פסולת תעשייה או כל נוזל אחר.

(ג) לא יחסום אדם תעלה, לא יטה את מימיה ולא יעשה בהם פעולה אחרת שיש בה כדי לשבש את שימושה הסדיר.

(ד) ראש העירייה רשאי לדרוש בהודעה בכתב ממי שעשה מעשה בניגוד להוראות סעיפים קטנים (א) עד (ג), לבצע את העבודות הדרושות לשם החזרת התעלה למצב שבו היתה נתונה לפני שנעשה המעשה.

(ה) בהודעה יצוינו התנאים, הפרטים והדרכים לביצוע העבודות וכן התקופה שבה יש לבצען.

(ו) מי שקיבל הודעה כאמור חייב למלא אחריה.

10. (א) ראש העירייה רשאי, בהודעה בכתב, לדרוש מבעל נכס, או להתיר לו, לבקשתו, לבצע עבודות תיעול לצורך התקנת תעלה פרטית לנכסו, שתחובר לתעלה הציבורית, או לשנות או לתקן תעלה פרטית שבנכסו; ההודעה תפרט את התנאים ואת אופן ביצוען של עבודות התיעול, וכן את משך הזמן שבו יש לסיימן.

התקנת תעלה בידי בעל נכס

(ב) עבודות תיעול לפי היתר או דרישה כאמור בסעיף קטן (א) יתבצעו בהתאם לתנאים שפורטו בהודעה, לפי תכנית ביצוע ומפרטים שאישר המהנדס.

11. היה נכס בבעלות משותפת, תחול חובת ההיטל על כל אחד מהבעלים המשותפים בנכס לפי חלקם היחסי בבעלות בנכס.

חיוב בעלים משותפים

12. תקבולי היטל התיעול יופקדו בקרן ייעודית וישמשו אך ורק למימון צורכי פיתוח תיעול.

קרן ייעודית

13. מסירת דרישת תשלום לפי חוק עזר זה תהיה בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהיה המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעות

14. סכומי ההיטלים שנקבעו בחוק עזר זה, יעודכנו ב-16 בכל חודש שלאחר פרסומו של חוק עזר זה (להלן – יום העדכון), לפי שיעור שינוי המדד שפורסם לאחרונה לפני יום העדכון שקדם לו.

הצמדה למדד

15. על אף האמור בסעיף 14, ביום פרסומו של חוק עזר זה יעודכנו תעריפי ההיטל שנקבעו בתוספת לחוק עזר זה, לפי שיעור שינוי המדד שפורסם לפני יום פרסומו של חוק עזר זה לעומת מדד חודש יוני 2017 (שפורסם בחודש יולי 2017).

הוראת שעה

16. מיום י' בשבט התשפ"ג (1 בפברואר 2023), הטלת היטל לפי חוק עזר זה תהיה טעונה אישור של מועצת העירייה ושל שר הפנים.

מגבלת גבייה

17. חוק עזר לגבעתיים (תיעול), התש"ס-2000 – בטל.

ביטול

18. בתוספת לחוק עזר לגבעתיים (הצמדה למדד), התשמ"ד-1984, המילים "חוק עזר לגבעתיים (תיעול), התש"ס-2000" – יימחקו.

תיקון חוק העזר להצמדה

תוספת ראשונה

(סעיף 3)

שיעורי ההיטל

בשקלים חדשים

1. קרקע, לכל מ"ר משטח הקרקע 9.75

2. בניין, לכל מ"ר משטח הבניין 74.80

תוספת שנייה

(סעיף 2(ב)(1) ו-(2))

טופס 1

לכל מאן דבעי

אני הח"מ, מהנדס עיריית גבעתיים מאשר בזה כי התכניות לביצוע עבודות התיעול       החלו וכי בכוונת העירייה לצאת למכרז לביצוע עבודות התיעול האמורות/להתקשר כדין בדרך של       לביצוע עבודות התיעול האמורות (מחק את המיותר) וזאת לא יאוחר מיום      .

\_\_\_\_\_\_\_\_\_\_\_\_\_\_\_\_\_\_

מהנדס העירייה

טופס 2

לכל מאן דבעי

אני הח"מ, מהנדס עיריית גבעתיים,       מאשר בזה כי הליך תכנון עבודות התיעול       מצוי בעיצומו, וכי תחילת עבודות התיעול צפויה להתקיים לא יאוחר מיום      .

\_\_\_\_\_\_\_\_\_\_\_\_\_\_\_\_\_\_

מהנדס העירייה

ח' בטבת התשע"ט (16 בדצמבר 2018) רן קוניק

ראש עיריית גבעתיים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשע"ט מס' 934](http://www.nevo.co.il/Law_word/law07/mekomi-0934.pdf) מיום 27.12.2018 עמ' 204. [↑](#footnote-ref-1)