חוק עזר להרצליה (אספקת מים), תש"ן-1990

רשויות ומשפט מנהלי – רשויות מקומיות – אספקת מים

רשויות ומשפט מנהלי – רשויות מקומיות – חוקי עזר

רשויות ומשפט מנהלי – תשתיות – מים – אספקת מים ברשויות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חיבור למפעל מים | [Go](#Seif2) | 3 |
| סעיף 3 | רשת פרטית | [Go](#Seif3) | 3 |
| סעיף 4 | אגרת הנחת צינורות | [Go](#Seif4) | 4 |
| סעיף 5 | אספקת מים | [Go](#Seif5) | 4 |
| סעיף 6 | התקנת מד מים | [Go](#Seif23) | 4 |
| סעיף 7 | אגרות מים | [Go](#Seif6) | 4 |
| סעיף 8 | אספקת מים לפי חוזה | [Go](#Seif7) | 5 |
| סעיף 9 | חלוקת תשלומים | [Go](#Seif8) | 5 |
| סעיף 10 | החזרת אגרות | [Go](#Seif9) | 5 |
| סעיף 11 | פקדונות | [Go](#Seif10) | 5 |
| סעיף 12 | תיקונים | [Go](#Seif11) | 6 |
| סעיף 13 | אישור סכום ההוצאות | [Go](#Seif12) | 6 |
| סעיף 14 | מועדי תשלום | [Go](#Seif22) | 6 |
| סעיף 15 | שיעורי האגרות | [Go](#Seif13) | 6 |
| סעיף 16 | בקשה לניתוק | [Go](#Seif14) | 6 |
| סעיף 17 | חילופי צרכנים | [Go](#Seif15) | 6 |
| סעיף 18 | שימוש במים | [Go](#Seif16) | 6 |
| סעיף 19 | ניתוק החיבור | [Go](#Seif17) | 7 |
| סעיף 20 | הפסקת מים | [Go](#Seif18) | 7 |
| סעיף 21 | רשות כניסה | [Go](#Seif19) | 7 |
| סעיף 22 | מכירת מים והעברתם | [Go](#Seif20) | 7 |
| סעיף 23 | חידוש חיבור שנותק | [Go](#Seif21) | 7 |
| סעיף 24 | שמירה בפני זיהום | [Go](#Seif24) | 8 |
| סעיף 25 | מסירת מסמכים | [Go](#Seif25) | 8 |
| סעיף 26 | ביטול | [Go](#Seif26) | 8 |
| סעיף 27 | הוראת שעה | [Go](#Seif27) | 8 |
|  | תוספת | [Go](#med0) | 8 |

חוק עזר להרצליה (אספקת מים), תש"ן-1990[[1]](#footnote-1)\*

בתוקף סמכותה לפי סעיפים 250, 251 ו-254 לפקודת העיריות, מתקינה מועצת עירית הרצליה חוק עזר זה:

1. בחוק עזר זה –

הגדרות

"אבזר" – כל חלק וחלק לוואי, המשמש או המיועד לשמש מרכיב של רשת פרטית, או של מפעל מים, וכל מיתקן או מכשיר הקשור באספקת מים לנכס, לרבות ברז, ברז שריפה, צינור, מגוף, שסתום, מסנן, תעלה, סכר, תא בקורת וכיוצא באלה;

"בעל נכס" – הבעל הרשום של הנכס, לרבות מי שזכאי להרשם כבעל, וחוכר לדורות;

"הל"ת" – הוראות למיתקני תברואה (הל"ת), התש"ל-1970 (להלן – הל"ת) שאישר שר הפנים לאחר התייעצות עם המועצה הארצית לתכנון ולבניה ועותק מהן מופקד במשרדי כל ועדה מקומית;

"המנהל" – מנהל מחלקת המים של העיריה לרבות אדם אחר שמיתנה המועצה למלא את תפקידי המנהל לענין חוק עזר זה, וכן אדם שהמנהל העביר אליו בכתב מסמכויותיו לפי חוק עזר זה;

"המועצה" – מועצת העיריה;

"העיריה" – עירית הרצליה;

"מבדקה" – כמשמעותה בתקנות מדידת מים (מדי מים), התשמ"ח-1988;

"מד מים" – כמשמעותו בתקנות מדידת מים (מדי מים), התשמ"ח-1988;

"מד מים כללי" – מד מים המשמש נכס אחד או יותר כאשר קיים לפחות מד מים נפרד אחד;

"מד מים נפרד" – מד מים המשמש צרכן אחד בלבד, וכן, מקום שיש מד מים כללי – מד מים נוסף המשמש מספר צרכנים המשתמשים במשותף באבזר או במיתקן לאספקת מים;

"מפעל מים" – כל אבזר, לרבות באר, בריכה, מנהרה, תעלה, סכר, קידוח, מוביל, צינור, מנוע, משאבה, וכן כל מבנה, מיתקן או ציוד אחר המשמשים או המיועדים לשמש לשאיבת מים, לאגירתם, להעברתם, לאספקתם, או לטיפול בהם בדרך אחרת, למעט רשת פרטית;

"נכס" – בנין, קרקע תפוסה, אדמת בנין או אדמה חקלאית כמשמעותם בסעיף 269 לפקודת העיריות;

"נפח הבנין" – ימדד לפי כל הבנוי למעשה; חישוב הנפח יעשה על פי הוראות סימן ב' לתוספת השלישית של תקנות התכנון והבניה (בקשה להיתר, תנאיו ואגרות), התש"ל-1970 (להלן – סימן ב');

"צרכן" – מי שמחזיק ברשת פרטית, כולה או חלק ממנה, או מחזיק בנכס בו מצויה רשת פרטית, או מי שהרשת הפרטית משמשת אותו או את הנכס בו הוא מחזיק, וכל מי שהתקשר עם העיריה לאספקת מים;

"רשת פרטית" – אבזר, דוד אגירה, מיתקן להגברת לחץ, לויסות, לחימום או לפיזור מים, צנרת, כל מיתקן או מכשיר אחר המצוי בנכס והמשמש או המיועד לשמש לאספקת מים לנכס או לצריכתם, וכן כל מיתקן או מכשיר אחר כאמור בנכס המחובר אחרי מד המים הכללי, או מחובר לנכס במרחק של למעלה מ-1 מטר מגבול הנכס, כאשר אין בנכס מד מים כללי ולמעט מד-מים;

"שטח הבנין" – ימדד לפי כל הבנוי למעשה; חישוב השטח יעשה על פי הוראות סימן ב';

"שטח יחידה" – ימדד לפי הבנוי למעשה; חישוב השטח יעשה על פי הוראות סימן ב', לרבות חלק יחסי מן השטח הבנוי המוגדר כרכוש משותף בחוק המקרקעין, התשכ"ט-1969, בין אם הבית רשום כבית משותף ובין אם איננו רשום כך, ושיעורו כיחס שבין שטח רצפת הדירה לשטח הרצפות של כלל הדירות בבית.

2. (א) חיבור למפעל מים, הרחבת החיבור, הצרתו, ניתוקו, פירוקו, פיצולו או התקנתו מחדש לא ייעשו אלא בידי המנהל.

חיבור למפעל מים

(ב) בקשה לחיבור למפעל מים או לכל פעולה אחרת כאמור בסעיף קטן (א), תוגש בידי בעל הנכס על גבי טופס שקבע המנהל, בצירוף תכניות של הנכס ושל הרשת הפרטית הקיימת או המוצעת בו, לפי הענין, ובצירוף נתונים בדבר סוג הצריכה, היקפה, ייעודה ופרטים אחרים, הכל בהתאם לדרישת המנהל.

(ג) (1) נכס שיש לו חיבור למפעל מים, והוגשה בקשה להקים בו בנין חדש או להרוס בנין קיים ולהקים בנין אחר או להוסיף בניה לבנין קיים, יגיש בעל הנכס למנהל בזמן הגשת הבקשה להיתר בניה בהתאם לחוק התכנון והבניה, התשכ"ה-1965, בקשה לחיבור למפעל מים כאמור בסעיף קטן (ב);

(2) המנהל רשאי לפי שיקול דעתו לאשר או לא לאשר חיבור אחר, חיבור נוסף, מורחב או מוצר, לאשר התקנת מד-מים או לאשר את השימוש בחיבור הקיים.

(ד) לא תבוצע פעולת חיבור למפעל מים או כל פעולה אחרת מהפעולות המפורטות בסעיף קטן (א) אלא אם כן הוצג בפני המנהל אישור מאת מהנדס הועדה המקומית לתכנון ולבניה, בהתאם להל"ת.

(ה) המנהל רשאי להתנות תנאים למתן חיבור למפעל מים או לכל פעולה אחרת כאמור בסעיף קטן (א), הכל לפי שיקול דעתו.

(ו) אין בחיבור למפעל מים או בכל פעולה אחרת כמפורט בסעיף קטן (א), משום אישור המנהל לגבי תכנון רשת פרטית, לטיבה או לתקינותה.

(ז) בעד חיבור למפעל מים, או כל פעולה אחרת כמפורט בסעיף קטן (א), ישלם מבקש ההיתר, מראש, אגרות בשיעורים הקבועים בתוספת.

(ח) (1) הוגשה בקשה לחיבור למפעל מים כאמור בסעיף קטן (ב), רשאי המנהל לפי שיקול דעתו ועל אף האמור בסעיף קטן (ד), לבצע חיבור כמבוקש באמצעות קו מים זמני;

(2) הבעל, המחזיק והצרכן של נכס אשר חובר למפעל מים באמצעות קו מים זמני, יהא אחראי לכל נזק שיגרם לקו המים הזמני המשמש אותו או לאבדנו או לאבדן מים הנובע מכך, כפי שקבע המנהל, זולת אם הנזק נגרם עקב רשלנות העיריה;

(3) בעד הנחת קו מים זמני ישלם המבקש מראש לעיריה הוצאות בהתאם לחשבון שהגיש המנהל.

3. (א) לא יתקין אדם רשת פרטית, לא ישנה רשת פרטית קיימת, לא יסירנה ולא יטפל בה בדרך אחרת פרט לצורך תיקונים דחופים הדרושים להזרמת מים סדירה, אלא לפי היתר, בכתב, מאת המנהל, ופרט לתיקונים שאין בהם כדי לשנות או להשפיע על מפעל המים או על זרימת המים או לחץ המים.

רשת פרטית

(ב) בקשה להיתר לפי סעיף קטן (א) יגיש בעל הנכס על גבי טופס שקבע המנהל, בצירוף תכנית הרשת המוצעת או תכנית השינוי, הכל לפי הענין.

(ג) בעד היתר לשינוי רשת פרטית קיימת ישלם המבקש לעיריה, מראש, אגרה בשיעור שנקבע בתוספת.

(ד) המנהל רשאי ליתן הוראות ולהתנות תנאים למתן היתר לפי סעיף קטן (א), הכל לפי שיקול דעתו, לרבות הוראות בדבר הכנת תשתית לשם התקנת יחידה לקריאה מרוכזת של מדי מים.

(ה) הרשת הפרטית תוחזק בידי הצרכן ועל חשבונו במצב תקין להנחת דעתו של המנהל.

(ו) לרשת הפרטית לא יחובר דבר שאינו אבזר.

(ז) המנהל רשאי להורות לבעל הנכס או לצרכן על החלפת אבזר באבזר אחר שמידותיו, סוגו, טיבו וצורתו נקבעו בידו, ומי שקיבל הוראה כאמור חייב למלא אחריה, בזמן שיקבע המנהל.

(ח) לא מילא אדם הוראה שניתנה לו לפי סעיף קטן (ז), רשאי המנהל, בנוסף לכל סמכות אחרת העומדת לו על פי הוראות חוק עזר זה, לבצע את ההוראה ולגבות ממקבל ההוראה את ההוצאות שהוצאו בשל כך.

(ט) אין בפעולה של המנהל לפי סעיף זה משום אישור לגבי תכנון רשת פרטית או חלק ממנה, טיבה, או תקינותה.

4. (א) המבקש חיבור למפעל המים על פי סעיף 2(ב) והמבקש לבצע בנכס בניה חדשה, תוספת בניה לבנין קיים או בניה על מגרש שעומד עליו מבנה שנהרס, ישלם לעיריה אגרת הנחת צינורות בשיעורים הקבועים בתוספת.

אגרת הנחת צינורות

(ב) אגרת הנחת צינורות תשולם לעיריה לפני מתן היתר בניה לפי חוק התכנון והבניה, התשכ"ה-1965, או עם הגשת בקשה לפי סעיף 2(ב) לחוק עזר זה, לפי המוקדם; נעשה חיבור למפעל מים ללא היתר, חייב בעל הנכס בתשלום האגרה לפי דרישת המנהל, משנודע לו הדבר, כפי שיעורה בתוספת במועד שנודע הדבר למנהל.

5. (א) בעל נכס או המחזיק המעונין באספקת מים לנכס יגיש בקשה על גבי טופס שקבע המנהל.

אספקת מים

(ב) מים יסופקו על ידי מפעל מים בלבד זולת אם הורה המנהל אחרת.

(ג) לא יסופקו מים אלא אם כן הותקן מד-מים.

6. (א) מד המים הוא רכוש העיריה.

התקנת מד-מים

(ב) התקנת מד מים, בדיקתו, תיקונו, העתקתו, החלפתו, שינויו, החזקתו, פירוקו, הסרתו או טיפול בו בדרך אחרת לא ייעשו אלא בידי המנהל או מכוחו.

(ג) מיקום מד המים, גדלו, סוגו וכל קביעה אחרת המתייחסת להתקנת מד מים ייעשו בידי המנהל, לפי שיקול דעתו.

(ד) אגרת מד מים תשולם לעיריה בידי המבקש בשיעורים הקבועים בתוספת, לפני מתן היתר בניה בהתאם לחוק התכנון והבניה, התשכ"ה-1965, או בעת הגשת בקשה לאספקת מים כאמור בסעיף 5(א), לפי המועד המוקדם.

(ה) צרכן יחזיק את הסביבה שבה הותקן מד מים ברדיוס של 1 מ"ר לפחות, במצב נקי ומסודר באופן שהגישה אל מד המים בכל עת, תהיה חפשית ופנויה מכל מפגע לרבות צמחיה החוסמת את הגישה.

(ו) צרכן יהיה אחראי לאבדן ולכל נזק או חבלה שייגרמו למד-מים הנמצא בנכס המשמש אותו, לחוד או במשותף עם אחרים, זולת אם הנזק נגרם עקב רשלנותו של עובד העיריה, בעת מילוי תפקידו; בעד תיקון מד המים בנסיבות האמורות, ישלם הצרכן אגרה בשיעור הקבע בתוספת.

(ז) צרכן רשאי לדרוש כי מד מים ייבדק על ידי מבדקה.

(ח) בעד בדיקת מד מים, לפי דרישת הצרכן, תשולם לעיריה מראש אגרה בשיעור שנקבע בתוספת; האגרה תוחזר אם העלתה הבדיקה כי מד המים לא היה תקין בהתאם לתקנות המים (מד מים), התשמ"ח-1988.

(ט) בעד תיקון של מד מים, החלפתו או שינויו, ישולמו לעיריה הוצאות מראש בהתאם לחשבון שהגיש המנהל.

7. (א) (1) הותקן מד מים, ישלם הצרכן לעיריה בעד אספקת מים, אגרת מים בשיעורים הקבועים בתקנות המים (תעריפי מים ברשויות המקומיות), התשמ"ז-1987 (להלן – התקנות), לפי כמות המים שמדד מד המים, אך לא פחות מאגרת המינימום הקבועה בתקנות;

אגרות מים

(2) מצא המנהל כי מד המים לא פעל כהלכה במשך תקופה מסויימת, רשאי הוא לחייב את הצרכן בתשלום בעד כמות מים, שנקבעה לפי הצריכה הממוצעת במשך שני החדשים שקדמו לאותה תקופה ובמשך שני החדשים שלאחריה, או לפי הצריכה של התקופה המקבילה בשנה הקודמת; לא היה מוצדק, לדעת המנהל, להעריך את הצריכה כאמור, יקבע אותה המנהל לפי שיקול דעתו.

(ב) משמש מד מים אחד נכס, מיתקן, או אבזר לאספקת מים לנכס, המוחזק בידי צרכנים אחדים, המשתמשים בנכס למגורים בלבד או לכל מטרה יחודית אחרת, יחולק החיוב הכולל באופן שווה בין כל הצרכנים.

הגיעו כל הצרכנים להסכם בכתב עם המנהל על אופן חלוקה אחר, רשאי המנהל להורות על חיוב כל צרכן בהתאם לכך.

(ג) משמש מד מים אחד נכס המוחזק בידי צרכנים אחדים, המשתמשים בנכס למטרות שונות, יקבע המנהל, לפי מיטב הערכתו, את חלקו של כל צרכן בכמות המים שרשם מד המים והצרכן ישלם את אגרת המים בהתאם לכך.

(ד) משמש מד מים אחד נכס המוחזק בידי צרכנים אחדים, ונתגלתה נזילה ברשת הפרטית בחלק המוחזק בידי אחד או אחדים מהצרכנים, רשאי המנהל להעריך את כמות המים שנזלו, להורות על אופן חלוקה אחר בין הצרכנים ולתקן את החיובים בהתאם.

(ה) הורכבו מדי מים נפרדים לצרכנים בנכס וכן מד מים כללי, והיה הפרש ברישום כמויות המים ביניהם, יחולק ההפרש באופן שווה בין כל הצרכנים; הגיעו כל הצרכנים להסכם בכתב עם המנהל על אופן חלוקה אחר, רשאי המנהל להורות על חיוב כל צרכן בהתאם לכך.

(ו) המנהל רשאי, לפי שיקול דעתו והערכתו, להפחית אגרת מים המגיעה לעיריה לפי חוק עזר זה, בשל קלקול, פגם או ליקוי ברשת הפרטית.

(ז) מי שהשתמש במים בניגוד להוראות חוק עזר זה, בין אם הותקן מד מים ובין אם לאו, ישא באגרת המים בעד שימוש במים לפי הכמות שקבע המנהל, לפי מיטב הערכתו, ובהתאם לשיעור הגבוה ביותר הקבוע בתקנות.

(ח) הותקן מד-מים – תשולם אגרת המים במועדים שקבעה העיריה בהתאם לתקנות; לא הותקן מד-מים – תשולם אגרת המים תוך 7 ימים מיום מסירת הדרישה לכך מאת העיריה.

(ט) בעד אספקת מים לצורך בניה, ישולם על חשבון האגרה, עם מתן ההיתר לאותה בניה, סכום שיקבע המנהל; הסכום האמור, בתוספת הפרשי הצמדה לפי שיעור עליית המדד מן המדד שפורסם לאחרונה לפני יום התשלום עד המדד שפורסם לאחרונה לפני יום תשלום מלוא האגרה, יקוזז מהאגרה המגיעה ממנו על פי הוראות סעיף זה.

8. (א) המנהל, באישור המועצה ושר הפנים, רשאי להתקשר עם צרכן בחוזה מיוחד לאספקת מים ולקבוע בו תנאים.

אספקת מים לפי חוזה

(ב) היתה סתירה בין תנאי החוזה ובין הוראות חוק עזר זה, יחולו תנאי החוזה.

9. כל תשלום המגיע לעיריה לפי חוק עזר זה, המוטל בשל נכס המוחזק בידי צרכנים אחדים, ואשר לא נקבעה דרך אחרת לתשלומו, ישולם בידי הצרכנים המחזיקים בנכס באופן המפורט להלן:

חלוקת תשלומים

(1) משתמשים הצרכנים בנכס למגורים בלבד או לכל מטרה יחודית אחרת – יחולק התשלום באופן שווה בין כל הצרכנים;

(2) משתמשים הצרכנים בנכס למטרות שונות – רשאי המנהל לקבוע לפי מיטב הערכתו את חלקו של כל צרכן באותו תשלום.

10. (א) לא הוחל בבניה ובוטל היתר הבניה או פג תוקפו, יחזיר המנהל למשלם, על פי בקשה שהוגשה תוך שנתיים מיום מתן ההיתר את הסכום או הסכומים ששילם בשל אגרת חיבור למפעל מים, אגרת הנחת צינורות, אגרת מים, אגרת מד מים או אגרת התקנת מד מים, לפי הענין, בניכוי 10%. לסכום ההחזר יתווספו הפרשי הצמדה לפי שיעור עליית המדד מן המדד שפורסם לאחרונה לפני יום התשלום עד המדד שפורסם לאחרונה לפני יום ההחזר.

החזרת אגרות

(ב) לא החל בעל היתר בניה בבניה מכל סיבה שהיא ולא ביקש החזרת הסכום או הסכומים כאמור בסעיף קטן (א) ופקע ההיתר, תשולמנה לעיריה, לפני חידוש ההיתר כדין, האגרות האמורות בסעיף קטן (א) לפי השיעורים שנקבעו בתוספת שבתוקף בעת חידוש ההיתר או קבלת היתר חדש, בניכוי הסכום ששילם לרבות הפרשי הצדמה כאמור בסעיף קטן (א).

11. (א) המנהל רשאי לחייב צרכן להפקיד בקופת העיריה פקדון, בשיעורים שנקבעו בתוספת, להבטחת תשלום אגרת מים, ולגבות מתוכו, בלי לפגוע בדרכי גביה אחרות, כל סכום המגיע מאת הצרכן עבור המים אותם צרך.

פקדונות

(ב) ביקש בעל הפקדון להינתק מחיבור המים ואין הוא או בעל הנכס חייב בתשלום כלשהו על פי חוק עזר זה, יוחזר לו הפקדון בתוספת הפרשי הצמדה כהגדרתם לעיל.

12. (א) המנהל רשאי, בדרישה בכתב, לחייב כל צרכן או בעל רשת פרטית או חלק ממנה, או כל בעל או מחזיק של נכס, תוך זמן שנקבע בדרישה, לבדוק, להתקין, לשנות, לתקן, להפריד או להתקין מחדש רשת פרטית או לטפל בה בדרך אחרת, וכן לתקן או לסלק כל מפגע שעלול לפגוע באספקת מים סדירה.

תיקונים

(ב) מי שקיבל דרישה כאמור חייב למלא אחריה, על חשבונו.

(ג) לא מילא מקבל הדרישה אחר דרישת המנהל כאמור בסעיף קטן (א), רשאי המנהל לבצע את העבודה במקומו ולגבות ממנו את הוצאות הביצוע.

(ד) מבלי לגרוע מן האמור לעיל רשאי המנהל, על פי שיקול דעתו, לתקן או להחליף את מגוף השסתום המחבר את הרשת הפרטית למפעל המים וההוצאות בשל כך יחולו על בעל הנכס או הצרכן, בהתאם לחשבון המנהל, אלא אם כן הצורך בתיקון או בהחלפה נגרם עקב רשלנות העיריה.

13. אישור בכתב, חתום ביד המנהל, בדבר סכום ההוצאות המגיע לפי חוק עזר זה, ישמש ראיה להוצאות.

אישור סכום ההוצאות

14. כל תשלום, אגרה או הוצאות שלא נקבע לגביהם אחרת בחוק עזר זה, ישולמו תוך 14 ימים מתאריך מסירת הדרישה מאת המנהל.

מועדי תשלום

15. בכפוף לאמור בסעיף 4(ב), ישולמו כל האגרת על ידי החייב כפי שיעוריהם בתוספת, במועד התשלום בפועל.

שיעורי האגרות

16. צרכן המבקש להפסיק אספקת מים לנכס יודיע על כך למנהל בדואר רשום; ניתנה הודעה כאמור, לא יהיה הצרכן חייב בתשלום אגרת מים, ובכל תשלום אחר הכרוך באספקת מים, בעד מים שנצרכו לאחר 30 ימים ממועד משלוח הודעה כאמור, ובלבד שאיפשר קריאת המונה וניתוק האספקה, והסדיר כל תשלום המגיע ממנו לפי הוראות חוק עזר זה, לרבות אגרת ניתוק.

בקשה לניתוק

17. (א) חדל אדם להיות צרכן בנכס, יודיע על כך למנהל בדואר רשום, ובכפוף לאמור בסעיף קטן (ב), לא יהיה חייב באגרת מים בעד מים שנצרכו לאחר 30 ימים ממועד משלוח ההודעה; אין האמור בסעיף זה גורע מחבותו בתשלום באגרות אחרות המגיעות ממנו על פי חוק עזר זה.

חילופי צרכנים

(ב) נעשה אדם צרכן בנכס, יהא חייב באגרת המים המגיעה ממנו לאחר שנעשה צרכן בנכס, אלא שאם היתה מכירה או העברה, חייבים המוכר או המעביר או נציגיהם – ואם היתה השכרה חייבים המשכיר או נציגו – למסור לעיריה הודעה על העסקה כאמור, ובה יפרשו שמו של הקונה, הנעבר או השוכר. כל עוד לא ניתנה הודעה כאמור יהיו המוכר, המעביר או המשכיר, לפי הענין, חייבים באגרת מים שהקונה, הנעבר או השוכר היו חייבים לשלם ולא שילמו, ויחשבו גם המוכר, המעביר או המשכיר, לפי הענין, כצרכן לצורך חוק עזר זה.

18. (א) לא יבזבז אדם ולא יגרום או ירשה שאחר יבזבז מים שברשותו. לענין חוק עזר זה יראו בזבוז מים – לרבות שימוש באבזר שלא אושר או הותאם כדין, או בדרך שלא אושרה כדין, וכן כאשר רשם מד מים המשמש צרכן כמות מים מעל זו שאושרה לו על פי כל דין.

שימוש במים

(ב) לא ישתמש אדם במים ולא יגרום או ירשה שאחר ישתמש במים שברשותו אלא לצרכים ולמטרות שאישר לו המנהל.

(ג) לא ישתמש אדם במים לצרכי מיזוג אויר אלא לפי היתר מאת המנהל ובהתאם לתנאי ההיתר.

(ד) לא ירחץ אדם במפעל מים ולא יכבס בו, לא יכניס לתוכו ולא יגרום ולא ירשה לאחר להכניס לתוכו בעל-חיים, חפץ או חומר כלשהו ולא יעשה בו כל מעשה העלול לגרום לזיהום המים או להפרעה באספקת המים.

(ה) לא ינצל אדם את לחץ המים לפעולות הרמה, ערבול, או כיוצא באלה, ולא יגביר או יקטין את לחץ המים, אלא לפי היתר בכתב מאת המנהל ובהתאם לתנאי ההיתר.

(ו) לא ישתמש אדם במים לצרכי השקיה ולא יגרום ולא ירשה שאחר ישתמש במים שברשותו לצרכי השקיה אלא בשעות שקבע המנהל בהודעה שנמסרה או שפורסמה בתחום העיריה.

(ז) (1) לא יפתח אדם ולא יסגור שלא כדין כל אבזר השייך למפעל המים או לעיריה, לא ייכנס לתחום מפעל מים, אלא אם כן קיבל לכך היתר מאת המנהל;

(2) פגע אדם במפעל מים או בחלק ממנו, יודיע על כך מיד למנהל.

(ח) לא יפתח אדם, פרט למנהל, ברז שריפה אלא לצורך כיבוי שריפה.

(ט) לא יפתח אדם – פרט לעובד העיריה, במילוי תפקידו – ברז המיועד להשקיית נטיעות ציבוריות.

19. (א) צרכן שלא סילק במועד שנקבע את הסכומים שהוא חייב בהם לפי חוק עזר זה, או שלא החזיק את הסביבה שבה הותקן מד המים במצב נקי ומסודר באופן שהגישה אליו חפשית, או שבזבז מים, השתמש בהם רעה, זיהם אותם או לא נמנע מזיהומם, או השתמש בהם בניגוד להוראות חוק עזר זה או בניגוד להוראות כל דין בקשר למים, אספקתם והשימוש בהם, או פגע בהם בצורה אחרת, או שפגע במד-מים, רשאי המנהל, בתום חמישה ימים מיום שמסר לו התראה על כך בכתב, לנתק את החיבור בין אותו חלק של הרשת הפרטית אשר בהחזקתו של הצרכן ובין יתר חלקי הרשת הפרטית או מפעל המים.

ניתוק החיבור

(ב) רשת פרטית שחוברה למפעל מים בניגוד לסעיף 3 או שחיבורה חודש בניגוד לחוק עזר זה, רשאי המנהל בכל עת לנתק את החיבור.

(ג) חיבור שנותק לפי סעיף קטן (א) או (ב), לא יחודש אלא לאחר תשלום כל הסכומים המגיעים מהצרכן, או לאחר תיקון הדברים הטעונים תיקון, הכל לפי הענין.

(ד) בעד חידוש חיבור שנותק לפי סעיף קטן (ב), תשולם אגרת חידוש בשיעור שנקבע בתוספת.

20. (א) בשעת חירום או במקרה של צורך דחוף בתיקונים לצורך אספקת מים במפעל המים או ברשת הפרטית, רשאי המנהל במידת הצורך, לנתק, לעכב או להפסיק את אספקת המים, כולה או מקצתה.

הפסקת מים

(ב) השימוש בסמכויות לפי סעיף קטן (א) אינו פוטר צרכן מתשלום האגרות והתשלומים האחרים שהוא חייב בהם לפי חוק עזר זה.

(ג) חלפה הסיבה לניתוק, לעיכוב או להפסקת המים כאמור בסעיף קטן (א), יבצע המנהל את חיבור הרשת הפרטית שנותק.

21. (א) המנהל רשאי להיכנס לכל נכס בשעות היום, וכן במקרה של צורך דחוף או בשעת חירום – בכל עת סבירה, כדי –

רשות כניסה

(1) להתקין, לבדוק, לתקן, לשנות, להחליף, למסור, למדוד, לקרוא, להעתיק, לפרק מד מים, רשת פרטית, צינור או אבזרים או כיוצא בהם או לעשות כל מעשה אחר שבנסיבות הענין דחוף או נחוץ לעשותו;

(2) לבדוק אם היה בזבוז, שימוש לרעה או זיהום של מים או פגיעה אחרת במים או לברר את כמות המים שסופקה לצרכן;

(3) למסור כל חשבון או לגבות כל אגרה או תשלום אחר לפי חוק עזר זה;

(4) לנתק חיבור או להפסיק אספקת המים לפי סעיף 19 או 20;

(5) לבדוק אם קויימו הוראות חוק עזר זה;

(6) לעשות כל מעשה אחר שהוא רשאי לעשותו לפי חוק עזר זה.

(ב) לא יעכב אדם ולא יפריע למנהל להשתמש בסמכויותיו לפי סעיף קטן (א).

22. לא ימכור אדם מים ולא יעביר אותם לרשות אדם אחר, אלא לפי היתר בכתב מאת המנהל.

מכירת מים והעברתם

23. (א) חיבור של רשת פרטית שנותק לפי הוראות חוק עזר זה לא יחודש אלא לפי היתר בכתב מאת המנהל.

חידוש חיבור שנותק

(ב) חיבור של רשת פרטית שחודש ללא היתר מאת המנהל כאמור בסעיף קטן (א), רואים אותו כמחודש על ידי הצרכן, כל עוד לא הוכח ההיפך.

24. (א) לא יפתח אדם ולא יקים ולא יחזיק בור שופכין, בור זבל, מקום מזוהם או מקור זיהום כלשהו סמוך למפעל המים.

שמירה בפני זיהום

(ב) לא יחבר אדם מערכת מי שתיה או מפעל מים למערכות של מים דלוחים, מי שופכין, מי תעשיה כימית או כיוצא באלה.

25. מסירת הודעה, דרישה, חשבון או מסמך אחר לפי חוק עזר זה תהא כדין אם נמסרה לידי האדם שאליו היא מכוונת, או נמסרה במקום מגוריו או במקום עסקו הרגילים או הידועים לאחרונה לידי אחד מבני משפחתו הבוגרים או לידי כל אדם בוגר העובד או המועסק שם, או אם נשלחה אליו בדואר במכתב רשום לפי מען מקום מגוריו או עסקו הרגילים או הידועים לאחרונה; אם אי אפשר לקיים את המסירה כאמור, תהא המסירה כדין אם הוצגה במקום בולט לעין באחד המקומות האמורים או על הנכס אליו מתייחסת ההודעה או אם נתפרסמה בשני עתונים הנפוצים בתחום העיריה, שאחד מהם לפחות הוא בשפה העברית.

מסירת מסמכים

26. חוק עזר להרצליה (אספקת מים), התשכ"ה-1965 – בטל.

ביטול

27. על אף האמור בחוק עזר להרצליה (הצמדה למדד) (מס' 2), התשמ"ד-1984, יעלו האגרות המפורטות בתוספת לחוק עזר זה ב-1 לחודש שלאחר פרסומו בשיעור עליית המדד שפורסם לאחרונה לפני המועד האמור לעומת המדד שפורסם בחודש פברואר 1989.

הוראת שעה

**תוספת**

ת"ט תשנ"ב-1991

תיקון תשנ"ז-1997

ת"ט תשנ"ז-1997

בשקלים חדשים

1. בעד חיבור למפעל מים (סעיף 2(ז)) –

עד "2 1,890

מעל "2 לפי חשבון שהגיש המנהל

בעד הרחבת חיבור, הצרתו, ניתוקו, פירוקו, פיצולו או התקנתו מחדש לפי דרישת הצרכן (סעיף 2(ז)) –

עד "2 600

מעל "2 לפי חשבון שהגיש המנהל

2. בעד היתר לשינוי רשת פרטית (סעיף 3(ג)) 20

3. אגרת הנחת צינורות (סעיף 4) –

(א) בניה חדשה –

(1) בעד שטח המגרש, לרבות השטח הבנוי –

(א) לכל מ"ר במגרש עד 100 מ"ר 3.45

(ב) לכל מ"ר נוסף מעל 100 מ"ר 8.60

(2) בנוסף לאמור בפסקה (1), בעד השטח הבנוי –

(א) בבנין מגורים, לרבות בית אבות, לכל מ"ר של שטח הבנין 17.60

(ב) למבנים ציבוריים המשמשים אך ורק כמוסדות דת, צדקה, חינוך ואינם משמשים להפקת רווחים, לכל מ"ר של שטח הבנין 7.10

(ג) למבנים ארעיים העשויים עץ או מתכת, לכל מ"ר משטח הבנין 17.60

(ד) לבניינים שאינם מפורטים בפסקאות משנה (א) עד (ג) לכל מ"ק מנפח הבנין לרבות מבני בריכות שחיה וכדומה 7.10

ת"ט תשנ"ב-1991

(ב) בעד תוספת בניה לבנין קיים –

(1) בעד שטח המגרש פטור

(2) בעד השטח הבנוי הנוסף, בהתאם לשטחים המפורטים בהיתר הבניה – כמפורט בסעיף קטן (א)(2), (א) עד (ד)

(ג) בעד בניה על מגרש שעמד עליו מבנה אשר בנייתו החלה לפני 1 בינואר 1973 ושנהרס –

(1) בעד שטח המגרש – לרבות השטח הבנוי –

(א) לכל מ"ר במגרש עד 100 מ"ר 3.45

(ב) לכל מ"ר נוסף מעל 100 מ"ר 8.60

(2) בנוסף לאמור בפסקה (1), בעד השטח הבנוי – כמפורט בסעיף קטן (א)(2), (א) עד (ד).

(ד) בעד בניה על מגרש שעמד עליו מבנה אשר בנייתו החלה אחרי 1 בינואר 1973 ושנהרס –

(1) בעד שטח המגרש פטור

(2) בעד השטח הבנוי – כמפורט בסעיף קטן (א)(2), (א) עד (ד)

4. אגרת מד מים (סעיף 6(ד)) –

(1) כשיש מיתקן מוכן להתקנת מד-מים או כיול מודד – לפי המחיר שקבע היצרן, לפי חוק הפיקוח על מצרכים ושירותים, התשי"ח-1957, בתוספת 25%.

(2) כשאין מיתקן מוכן להתקנת מד-מים – לפי חשבון שהגיש המנהל.

5. אגרה בעד בדיקת מד מים לפי דרישת הצרכן (סעיף 6(ח)) לפי חשבון שהגיש המנהל

תיקון תשנ"ז-1997

ת"ט תשנ"ז-1997

המבוסס על עלויות החומרים

והעבודה ובתוספת 15% תקורה

6. אגרה בעד תיקון מד מים, החלפתו או שינויו (סעיף 6(ו)) לפי חשבון שהגיש המנהל

7. פקדון (סעיף 11)

(1) מוקם או יוקם בנין – לכל 100 מ"ר, או חלק מהם, של שטח הבנין 75

(2) בכל מקרה אחר 750

8. אגרת חידוש חיבור (סעיף 19(ד)):

פתיחת מים וסגירת מים 22.30

ט"ז בתמוז התש"ן (9 ביולי 1990) אלי לנדאו

ראש עירית הרצליה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תש"ן מס' 433](http://www.nevo.co.il/Law_word/law07/mekomi-0433.pdf) מיום 23.8.1990 עמ' 362.

   ת"ט [ק"ת חש"ם תשנ"ב מס' 466](http://www.nevo.co.il/Law_word/law07/mekomi-0466.pdf) מיום 10.10.1991 עמ' 56.

   תוקן [ק"ת חש"ם תשנ"ז: מס' 575](http://www.nevo.co.il/Law_word/law07/mekomi-0575.pdf) מיום 15.4.1997 עמ' 259 – תיקון תשנ"ז-1997 (ת"ט [מס' 584](http://www.nevo.co.il/Law_word/law07/mekomi-0584.pdf) מיום 18.9.1997 עמ' 562). [↑](#footnote-ref-1)