חוק עזר להרצליה (מודעות ושלטים), תשס"ט-2009

רשויות ומשפט מנהלי – רשויות מקומיות – חוקי עזר – שילוט

תוכן ענינים

|  |  |  |  |
| --- | --- | --- | --- |
|  | פרק ראשון: פרשנות | [Go](#med0) | 3 |
| סעיף 1 | הגדרות | [Go](#Seif1) | 3 |
|  | פרק שני: רישוי שלטים | [Go](#med1) | 4 |
| סעיף 2 | הצגת שלט | [Go](#Seif2) | 4 |
| סעיף 3 | בקשה לרישיון | [Go](#Seif22) | 4 |
| סעיף 4 | תוקף הרישיון וחידושו | [Go](#Seif3) | 5 |
| סעיף 5 | אגרת שלטים | [Go](#Seif4) | 5 |
| סעיף 6 | אזור שילוט מיוחד | [Go](#Seif5) | 5 |
| סעיף 7 | הסרת שלט | [Go](#Seif6) | 5 |
|  | פרק שלישי: פרסום מודעות | [Go](#med2) | 5 |
| סעיף 8 | פרסום מודעה | [Go](#Seif7) | 5 |
| סעיף 9 | היתר | [Go](#Seif10) | 5 |
| סעיף 10 | אגרת פרסום | [Go](#Seif21) | 6 |
| סעיף 11 | מסירת פרטים | [Go](#Seif8) | 6 |
| סעיף 12 | שינוי פרטים | [Go](#Seif9) | 6 |
| סעיף 13 | פרסום לעינוג ציבורי | [Go](#Seif23) | 6 |
| סעיף 14 | דרכי פרסום לפי היתר מיוחד | [Go](#Seif11) | 6 |
| סעיף 15 | פטור | [Go](#Seif12) | 6 |
|  | פרק רביעי: שלטים ומודעות אסורים | [Go](#med3) | 6 |
| סעיף 16 | שילוט אסור | [Go](#Seif13) | 6 |
| סעיף 17 | שלט של עסק | [Go](#Seif14) | 7 |
| סעיף 18 | שלט מואר | [Go](#Seif15) | 7 |
| סעיף 19 | דרכי פרסום אסורות | [Go](#Seif16) | 7 |
|  | פרק חמישי: הוראות כלליות והוראות שונות | [Go](#med4) | 7 |
| סעיף 20 | פטור | [Go](#Seif17) | 7 |
| סעיף 21 | רשות כניסה והצגת רישיון | [Go](#Seif18) | 8 |
| סעיף 22 | חזקת אחריות | [Go](#Seif19) | 8 |
| סעיף 23 | הודעות בדבר הסרת שילוט או ביצוע עבודות | [Go](#Seif20) | 8 |
| סעיף 24 | הדבקת מודעות על מיתקן פרסום עירוני | [Go](#Seif24) | 8 |
| סעיף 25 | שימוש בשפות | [Go](#Seif25) | 8 |
| סעיף 26 | שמירת שילוט, מקומות פרסום ואבזרי תאורה | [Go](#Seif26) | 9 |
| סעיף 27 | אחזקה תקינה של שילוט | [Go](#Seif27) | 9 |
| סעיף 28 | אחריות חבר בני אדם | [Go](#Seif28) | 9 |
| סעיף 29 | מסירת הודעות | [Go](#Seif29) | 9 |
| סעיף 30 | שמירת דינים | [Go](#Seif30) | 9 |
| סעיף 31 | הצמדה למדד | [Go](#Seif31) | 9 |
| סעיף 32 | ביטול | [Go](#Seif32) | 9 |
| סעיף 33 | תחילה | [Go](#Seif33) | 9 |
| סעיף 34 | הוראת מעבר | [Go](#Seif34) | 9 |
| סעיף 35 | הוראת שעה | [Go](#Seif35) | 9 |
|  | תוספת ראשונה | [Go](#med5) | 9 |

חוק עזר להרצליה (מודעות ושלטים), תשס"ט-2009[[1]](#footnote-1)\*

בתוקף סמכותה לפי סעיפים 246, 250, 251 לפקודת העיריות (להלן – פקודת העיריות), מתקינה מועצת עיריית הרצליה חוק עזר זה:

**פרק ראשון: פרשנות**

1. בחוק עזר זה –

הגדרות

"ארגז ראווה" – ארגז או ארון או מיתקן אחר בעל נפח, שהותקן במקום ציבורי ואפשר להציג בו סחורה או מיתקן לפרסום מודעות;

"בניין" – כל מבנה, בין שהוא קבוע ובין שאינו קבוע, בין שהוא אבן ובין שהוא בנוי בטון, טיט, ברזל, או חומר אחר לרבות –

(1) כל חלק של מבנה כאמור וכל דבר המחובר אליו חיבור של קבע;

(2) קיר, סוללת עפר, גדר וכיוצא באלה, הגודרים או תוחמים או המיועדים לגדור או לתחום שטח קרקע או חלל;

"בעל" – אחד או יותר מאלה:

(1) בעל או חוכר רשום של נכס;

(2) אדם המקבל או הזכאי לקבל הכנסה מנכס או שהיה מקבלה אילו הנכס היה נותן הכנסה, בין בזכותו הוא ובין כמורשה, כנאמן או כבא כוחו;

(3) שוכר או שוכר משנה או המחזיק בנכס באופן אחר;

(4) בעל דירה כמשמעותו בחוק המקרקעין, התשכ"ט-1969 (להלן – חוק המקרקעין);

(5) נציגות בית משותף כמשמעותה בחוק המקרקעין;

"המועצה" – מועצת העיריה;

"העיריה" – עיריית הרצליה;

"הצגה" – הצגת שלט או מודעה בדרך או באמצעי כלשהם, בכל מקום בתחום העיריה, לרבות קביעה או התקנה וכן השארה לאחר קביעה או התקנה;

"ועדה מייעצת" – ועדה מייעצת שימנה ראש העיריה ובין חבריה יהיו לפחות מהנדס העיריה או נציגו ומנהל אגף הפיקוח או נציגו;

"כלי רכב" – רכב פרטי, מסחרי או ציבורי כמשמעותו בפקודת התעבורה, וכן גרור וכל המחובר אל כלי הרכב;

"מודעה" – הודעה, תמונה, כרזה, כרוז, צילום, תחריט, ציור על נייר, בד, עץ, מתכת, כתובת, סמל, תבנית, אות או כיוצא באלה, העשויים מחומר כלשהו, או המוצגים באמצעות אור, עשן או גז והמיועדים לפרסומת, וכן הודעה הנמסרת בכל דרך, לרבות דרך הפצה, הדבקה, הארה, הסרטה, צביעה או חריטה או באמצעות פטיפון, רשמקול, רמקול, מגפון, שידור, כדור פורח, כלי טיס או אמצעי אחר, לרבות כל העתק מהודעה כאמור, ולרבות הודעה המתפרסמת באמצעות מכשיר אופטי או חשמלי על בד קולנוע או במקום ציבורי, ארגז ראווה, ושלא נועדו להיות מוצגים בדרך קבע;

"מחזיק" – אדם המחזיק בנכס למעשה כבעל או כשוכר או באופן אחר;

"מיתקן פרסום עירוני" – מיתקן שבבעלות העיריה ושראש העיריה ייעוד אותו כמיתקן לפרסום מודעות;

"מציג השלט" – אדם המציג שלט, בין בעצמו ובין על ידי אחרים, או אדם ששמו או כינויו או מקצועו או שם עסקו או כינוי עסקו או מהות עסקו מופיעים בשלט, או בעל השלט, או כל אדם המחזיק במקום שבו מוצג השלט או בעלו של מקום כאמור;

"מ"ר" – מטר מרובע או חלק ממנו;

"מקום פרטי" – מקום שאינו מקום ציבורי;

"מקום ציבורי" – רחוב, לרבות מדרכה, שדרה, פסג', כניסה או מעבר של מרכז מסחרי או של קניון או של בית משרדים, סמטה, משעול לרוכלים או לרוכבי אופניים, נתיב להולכי רגל, כיכר, רחבה, חצר, מגרש ספורט, טיילת, גשר, גינה, מפלש וכל מקום פתוח המיועד ומשמש כולו או עיקרו לציבור, בין שהוא בבעלות פרטית הגובל ברחוב או הנשקף אל הרחוב, וכן רצועת הים לאורך החוף הנמצאת בתחום העיריה או חלל האוויר מעל לאזור האמור וכן כל מקום עינוג ציבורי, מסעדה, בית קפה, בית מלון או חניון;

"מיתקן לפרסום מודעות" – מיתקן לפרסום מודעות שהותקן במקום ציבורי, העשוי עץ מתכת, חומר פלסטי, זכוכית או חומר אחר;

"נכס" – בניין או מקרקעין או כל חלק מהם, בין תפוסים ובין שאינם תפוסים, לרבות כל דבר המחובר אליהם או הנטוע בהם וכן מיטלטלין;

"ס"מ" – סנטימטר;

"עינוג ציבורי" – כמשמעותו בחוק רישוי עסקים, התשכ"ח-1968;

"פרסום" – הודעת דבר במקום ציבורי בדרך כלשהי, לרבות דרך הדבקה, הצגה, הארה, הסרטה, צביעה, חריטה, או כיוצא באלה, על ידי מסירת תוכנו בכתב, בדפוס, בתמונה, בציור או באופן אחר;

"ראש העיריה" – לרבות עובד עיריה שראש העיריה העביר אליו בכתב את סמכויותיו לפי חוק עזר זה, כולן או מקצתן;

"רישיון" – רישיון שנתן ראש העיריה לפי הוראות חוק עזר זה;

"שילוט" – שלט או מודעה;

"שלט" – הודעה שנועדה להיות מוצגת דרך קבע או לזמן ממושך, המכילה את שמו או כינויו של אדם, או מקצועו, או שמו או כינויו או מהותו או טיבו של עסק, או של שירות, או של כל פעילות אחרת, או של מוצר, או של תוצר, או כל צירוף של אלה, המראה או כוללת מילים, אותיות, מספרים, תמונות, ציורים, ובין אם היא מחוברת או נתמכת לנכס או למיתקן או לכלי רכב, ובין שאיננה מחוברת או נתמכת אליו, בין שהיא יצוקה או חרוטה בקיר הנכס, בין שההודעה מוארת ובין שאינה מוארת, או שהיא מוארת לסירוגין, או שהיא הודעה אלקטרונית, לרבות כל אבזרים ומיתקנים הנושאים את ההודעה;

"שלט חוצות" – שלט מתחלף המתופעל על ידי חברת פרסום;

"שנה" – שנת כספים כמשמעותה בפקודת העיריות או חלק ממנה.

**פרק שני: רישוי שלטים**

2. (א) לא יציג אדם שלט לא יגרום ולא ירשה לאחר מטעמו להציג שלט, אלא לפי רישיון מאת ראש העיריה ובהתאם לתנאי הרישיון ולאחר ששילם אגרת שלטים כמפורט בתוספת הראשונה.

הצגת שלט

(ב) ראש העיריה, לאחר התייעצות עם הוועדה המייעצת, רשאי לתת רישיון, לסרב לתתו, לבטלו, לשנותו, לכלול בו תנאים, להוסיף עליהם ולשנותם, ובין השאר, לקבוע הוראות בדבר מקום הצבתו של השלט, גודלו, צורתו וסוגי החומרים שמהם ייעשה.

3. (א) הרוצה להציג שלט יגיש בקשה בכתב לראש העיריה, בטופס בקשה לרישיון להצגת שלט הנהוג בעיריה, יפרט את שמו ומענו ויצרף לבקשתו –

בקשה לרישיון

(1) תרשים ובו תכנית המראה את הסוג, הצורה, המידות, התוכן והחומר שממנו עשוי השלט שיש בדעתו להציג;

(2) המסגרת שעליה יוצב השלט או המיתקן הנושא את השלט עם המפרט הטכני שלהם, והמקום שבו יוצג השלט וסביבת המקום האמור;

(3) אם השלט מואר, יצורף לתכנית אישור של חשמלאי מוסמך המעיד כי הוא אחראי לתקינות המיתקן וכי המיתקן כולל מפסק פחת;

(4) צילום המקום שבו מיועד השלט להיות מוצג;

(5) הסכמת בעל הנכס שבו יותקן השלט.

(ב) כל בקשה לרישיון תובא לדיון לפני הוועדה המייעצת, למעט –

(1) בקשה לחידוש רישיון אם אין שינוי בשלט הקיים שניתן עליו רישיון לפי חוק עזר זה;

(2) בקשה אחרת שהוועדה המייעצת סבורה שאין צורך שהיא תדון בה.

(ג) הוועדה המייעצת תהא מוסמכת להמליץ לפני ראש העיריה לתת רישיון, לסרב לתתו, לבטלו, לשנותו, להתנותו בתנאים, להוסיף עליהם ולשנותם, וכן היא תהיה מוסמכת להמליץ לפני ראש העיריה לפטור שלט מתשלום אגרה, כולה או מקצתה.

(ד) הוועדה המייעצת תהיה רשאית, אם תמצא לנכון, להזמין לדיוניה את נציג ארגון הגג של הגופים הציבוריים הרלוונטיים כגון נציג היחידה לאיכות הסביבה או את אגודת הגרפיקאים.

4. (א) תוקף הרישיון הוא עד 31 בדצמבר של השנה שבה ניתן.

תוקף הרישיון וחידושו

(ב) בעל רישיון יודיע בכתב לעיריה על הסרת שלט, בתוך 7 ימים מיום הסרתו.

(ג) שינה בעל רישיון, בתוך תקופת הרישיון, את תוכן השלט, הצורה, המידה, הסוג, המקום של השלט או החומר שממנו עשוי השלט, יפקע תוקף הרישיון, ועליו להגיש בקשה לרישיון חדש.

5. (א) בעד מתן רישיון לשלט או בעד חידושו, ישלם המבקש לעיריה אגרת שלטים, בשיעורים הנקובים בתוספת הראשונה.

אגרת שלטים

(ב) על בעל רישיון לשלם אגרה לכל שנה שבה נשאר השלט במקומו או חלק ממנה.

(ג) על אף האמור בסעיפים קטנים (א) ו-(ב), הותקן והוצג לראשונה שלט מהשלטים המפורטים בפרט 1 לתוספת הראשונה לאחר 30 ביוני בשנה פלונית, ישלם בעל הרישיון בעד רישיון להצגתו באותה שנה, מחצית מסכום האגרה הנקוב בתוספת הראשונה.

(ד) ראש העיריה רשאי לפטור מציג שלט מתשלום אגרה, כולה או מקצתה, בגלל אופיו הציבורי של השלט או מסיבה אחרת, באישור מועצת העיריה.

6. המועצה רשאית להכריז על רחוב או חלק ממנו כעל אזור שילוט מיוחד שבו לא יוצג כל שלט (להלן – אזור שילוט מיוחד); הכריזה המועצה כאמור, לא יינתן רישיון לשלט באזור שילוט מיוחד, אלא מטעמים מיוחדים, לפי המלצת הוועדה המייעצת ובאישור ראש העיריה.

אזור שילוט מיוחד

7. בעל רישיון יסיר שלט ממקום הצגתו בהתקיים אחד מאלה:

הסרת שלט

(1) הוא הפסיק למכור את המוצר נשוא השלט או לספק את השירות נשוא השלט, או לקיים את הפעילות נשוא השלט, או שהעסק נשוא השלט אינו מתקיים עוד במקום, או מסיבה אחרת שבעטיה אין השלט ממלא עוד אחרי ייעודו; בעל הרישיון יסיר את השלט לא יאוחר משלושים ימים לאחר קרות אחד הדברים כאמור;

(2) פקע תוקף הרישיון לשלט.

**פרק שלישי: פרסום מודעות**

8. לא יפרסם אדם מודעה ולא ירשה לאחר מטעמו לפרסם מודעה, ולא יגרום לפרסומה, אלא במקומות שקבע ראש העיריה, לפי היתר מאת ראש העיריה ובהתאם לתנאי ההיתר.

פרסום מודעה

9. (א) הרוצה בהיתר לפרסום מודעה יגיש בקשה לראש העיריה, שבעה ימים לפחות לפני הפרסום.

היתר

(ב) ראש העיריה רשאי –

(1) לכלול תנאים בהיתר בעת נתינתו, להוסיף עליהם או לשנותם;

(2) לסרב לתת היתר, וכן לבטל היתר שניתן, ובלבד שלא ינהג כאמור, זולת אם יש בפרסום המודעה משום עבירה על הוראות חוק עזר זה או דין אחר או אם, לדעת ראש העיריה, תוכן המודעה פוגע בתקנת הציבור או ברגשותיו;

(3) לקבוע את סדר הפרסום של מודעה ואת מועדו.

10. (א) מגיש בקשה להיתר לפרסום מודעה, ישלם לעיריה אגרת פרסום, בשיעורים הנקובים בתוספת השניה.

אגרת פרסום

(ב) ראש העיריה רשאי לפטור מתשלום אגרה בעד פרסום מודעה על מיתקן פרסום עירוני, או להפחיתה, בהתקיים שני תנאים אלה:

(1) מפרסם המודעה הוא עיריה, או מוסד ציבורי שלא למטרות רווח, לצורכי דת, צדקה, רווחה, חינוך, תרבות, אמנות, בריאות הציבור או ספורט;

(2) המודעה מתפרסמת לטובת מוסד כאמור בפסקת משנה (1).

11. (א) לא יפרסם אדם מודעה, אלא אם כן צוין בה שמו ומענו של המפרסם ושל בעל בית הדפוס שבו הודפסה המודעה.

מסירת פרטים

(ב) ראש העיריה רשאי לדרוש מבעל בית הדפוס שבו הודפסה המודעה, או מיצרן שייצר אותה, למסור את שמו ואת מענו של האדם שהזמין את המודעה.

12. ביקש בעל היתר לפרסום מודעה, במשך תקופת תוקף ההיתר, לשנות את השם או כל פרט אחר הרשום במודעה, יגיש בקשה לחדשה להיתר וישלם אגרת פרסום כמפורט בתוספת השניה.

שינוי פרטים

13. על אף האמור בסעיף 12, בקשה לפרסום של עינוג ציבורי, יכול שתתייחס לתמונות או למודעות אחרות המשתנות מדי פעם, לפי ההצגות או המופעים; מפרסם מודעות להצגות או למופעים לא יידרש להגיש תמונות לראש העיריה, ובלבד שמועצת הביקורת אישרה וסימנה אותן לפי סעיף 5 לפקודת סרטי הראינוע.

פרסום לעינוג ציבורי

14. לא יפרסם אדם מודעה בכל דרך מהדרכים המפורטות להלן בסעיף זה, אלא אם כן ניתן לו היתר מיוחד מאת ראש העיריה, ובהתאם לתנאי ההיתר:

דרכי פרסום לפי היתר מיוחד

(1) העברת מודעה אל רשות הרבים וממנה, על ידי הארה לסירוגין בחשמל או באופן אחר, או על ידי פטיפון, רשמקול, רדיו, רמקול, מגפון, או על ידי מכשיר אחר, או על ידי כדור פורח, או כלי טיס;

(2) מתיחת סרט לרוחב רחוב;

(3) נשיאת מודעה על מוט, לוח או סרט וכיוצא באלה.

15. הוראות פרק זה לא יחולו על מודעה המפורסמת במהלך הפגנה או תהלוכה, שאישרה משטרת ישראל על פי פקודת משטרת ישראל כהגדרתן בפקודת המשטרה [נוסח חדש], התשל"א-1971.

פטור

**פרק רביעי: שלטים ומודעות אסורים**

16. לא יציג אדם שלט, לא יפרסם מודעה ולא יגרום להצגתו או לפרסומו של שילוט שנתקיים לגביו אחד מאלה:

שילוט אסור

(1) הוא עלול להפריע לתנועת כלי רכב או להולכי רגל;

(2) הוא מרעיש או מפיץ ריח;

(3) הוא מוצב על כלי רכב, או על מיתקן הנגרר על ידיו, בין אם הרכב בחניה ובין אם הוא בתנועה, או הוא מוצג על גרוטאת רכב, למעט שילוט שנצבע או הודבק על רכב מסחרי, או ציבורי, או שילוט שחובה להציגו לפי כל דין;

(4) הוא חוסם דלת, חלון, תריס, יציאת חירום או פתח אחר, או מפריע למעבר בהם;

(5) הוא מוצג על מדרגות חירום, מדרגות נעות, מעליות, מזגן אוויר, צינור ביוב, צינור אוויר, עמוד חשמל, מיתקן טלפון, מיתקן להפעלת רמזור, אנטנה, עמוד צופרים, תמרור או במקום שנועד לציוד או למיתקנים לכיבוי שריפות, למעט עמודי תאורה עירוניים שאישרה הוועדה המייעצת;

(6) הוא מסתיר פרטים בעלי ייחוד ארכיטקטוני, קשתות, עמודים, או כל פרט בעל ערך ארכיטקטוני, או אם הוא פוגע במראה האסטטי של מבנה, או מהווה מטרד;

(7) הוא מתפרסם בשטח ציבורי ואינו מותקן על גבי מיתקן המיועד לכך, שאישר ראש העיריה;

(8) שלט או מודעה שנועדו לצרכים מסחריים המוצג על מבנה המשמש למגורים בלבד, אלא אם כן השילוט הוא של אדם המנהל במבנה את משרדו או עסקו כדין, והשלט יוצג בחצר המבנה;

(9) הוא מותקן בניצב לקו הבניין, או מאוחר ביותר מ-25 ס"מ מהבניין שאליו הוא מחובר (להלן – שלט בולט), למעט שלט בולט המוצב במעבר מקורה, בלא פגיעה באופי האדריכלי של הבניין ובצורכי הסביבה, לפי קביעת הוועדה המייעצת;

(10) הוא משנה או פוגע בקו הרקיע, לפי קביעת הוועדה המייעצת;

(11) פרסומו או הצגתו מהווים עבירה על הוראות חוק עזר זה, או דין אחר, או אם המודעה או השלט מתייחסים לעסק או למוסד או למשרד שאין לו רישיון הדרוש לפי כל דין, או שהפעלתו נוגדת את דיני התכנון והבניה.

17. (א) לא יציג בעל עסק שלט של עסק אלא בחזית הצמודה לאותו חלק של המבנה שבו מתנהל העסק, זולת אם ראש העיריה, בהמלצת הוועדה המייעצת, התיר את הצגתו שלא בחזית המבנה שבו מתנהל העסק.

שלט של עסק

(ב) אורכו המרבי של שלט של עסק, לא יעלה על אורך החזית של בית העסק, אלא אם כן התיר ראש העיריה, בהמלצת הוועדה המייעצת, הצגת שלט גדול יותר, מטעמים מיוחדים שיירשמו.

18. (א) לא יאיר אדם שילוט על ידי חשמל, אלא אם כן השלט מצויד במפסק פחת, הצנרת המספקת חשמל לשילוט מוסתרת, והם עברו ביקורת של חשמלאי מוסמך שהאישור שלו בכתב מצוי בידי בעל השילוט.

שלט מואר

(ב) ראש העיריה, רשאי, בהודעה שתישלח 3 ימים לפחות לפני כניסתה לתוקף, לאסור על אדם להאיר או לגרום להארת שילוט על ידי גופי תאורה הנמצאים בתוך הבניין או חיצוניים לו, אם, לדעת ראש העיריה, הארה כאמור עלולה להפריע לתושבי הסביבה שבה ממוקם הבניין, או לעבורים ושבים, או להוות סכנה או הפרעה לתנועה; בעל השילוט יציית להוראות ראש העיריה בתוך הזמן שנקבע בהודעה.

19. בלי לגרוע מהאמור בסעיף 14, לא יקרין אדם שילוט על מקום ציבורי על ידי הארה בחשמל או באמצעים אלקטרוניים, או על ידי השמעת תוכן השילוט ברמקול, אלא אם כן ראש העיריה התיר זאת מטעמים מיוחדים.

דרכי פרסום אסורות

**פרק חמישי: הוראות כלליות והוראות שונות**

20. (א) הוראות חוק זה לא יחולו על –

פטור

(1) שלטים המוצגים בידי העיריה, שהוועדה המייעצת אישרה את הצבתם;

(2) שלט המכיל את שמו של אדם ומותקן על דלת כניסה לדירת מגורים;

(3) שלט או מודעה המוצבים בידי מוסד תכנון על פי חוק התכנון והבנייה, התשכ"ה-1965;

(4) שלט אחד המוצג באתר בנייה שמטרתו לזהות את בעלי המקצוע העוסקים בבנייתו, ובלבד –

(א) שעל השלט יחולו הוראות תקנות רישום קבלנים לעבודות הנדסה בנאיות (הצבת שלטים על ידי קבלנים רשומים), התשל"ו-1976;

(ב) שהשלט ישולב עם השלטים המוצגים לפי התקנות כאמור בפרט משנה (א);

(ג) ששטחו של השלט לא יעלה על 4 מ"ר;

(ד) שהשלט יוסר לא יאוחר משלושים ימים מעת אכלוס הבניין, כולו או חלקו;

(5) שלט המורה על כך שעסק, שירות או פעילות עברו ממקום אחד למקום אחר, ובלבד שמידות השלט לא יעלו על 35 ס"מ x 60 ס"מ, ושהשלט לא יוצג לתקופה העולה על תשעים ימים ממועד ההעברה;

(6) שילוט על גבי כלי רכב למעט שילוט בעל אופי מסחרי שהוצג על גבי כלי הרכב באמצעות צביעה או הדבקה;

(7) מודעות אבל;

(8) מודעות ושלטים המצויים בתוך בית עסק, בחנות, בדוכן וכיוצא באלה, ואינם מופנים אל מחוץ להם;

(9) פרסום בדרך של כרוזים המחולקים מיד ליד;

(10) שילוט שיש חובה לפרסמו על פי דין.

(ב) על אף האמור בסעיף קטן (א), רשאי ראש העיריה להורות על מקום הצגתו של שלט כאמור בו; הורה ראש העיריה כאמור, יציגו מציג השלט בהתאם להוראות ראש העיריה.

21. (א) ראש העיריה רשאי, בכל עת סבירה, להיכנס לכל מקום, למעט מקום פרטי, כדי לברר אם קוימו הוראות חוק עזר זה, ולעשות כל מעשה הדרוש לביצוע הוראות חוק עזר זה.

רשות כניסה והצגת רישיון

(ב) לא יפריע אדם לראש העיריה, לשליחיו או לפועליו, ולא ימנע בעדם מלבצע את סמכויותיהם או תפקידיהם כאמור בסעיף קטן (א).

(ג) בעל רישיון לפי חוק עזר זה, יראה ויציג את רישיונו לראש העיריה לפי דרישתו.

22. (א) הוצג שילוט שלא בהתאם להוראות חוק עזר זה, וצוין בו שמו, כינויו של אדם, או מקצועו, או שמו או כינויו, או מהותו של עסק, או של מוסד, או של מוצר או תוצר, יראו גם את מזמין השילוט וכן כל אדם ששמו או כינויו מצוינים בשילוט, או כל אדם שהוא בעל, או מנהל פעיל, או עובד מינהלי בכיר, האחראי לאותו תחום בעסק או במוסד, הכל לפי העניין, כאילו הוא הציג את השילוט כאמור, זולת אם הוא הוכיח שהעבירה נעברה שלא בידיעתו וכי נקט אמצעים סבירים למניעתה.

חזקת אחריות

(ב) הוצג שילוט שלא בהתאם להוראות חוק עזר זה, רואים גם את המחזיק במקום שבו הוצג השילוט, או את בעל המקום, כאילו הוא הציג את השילוט כאמור, זולת אם הוא הוכיח שהעבירה נעברה שלא בידיעתו וכי נקט אמצעים סבירים למניעתה.

23. (א) ראש העיריה רשאי בהודעה בכתב, לדרוש מאדם שהציג או פרסם שילוט, או הרשה להציגו או לפרסמו, להסיר שילוט שאין לגביו רישיון, או שהוצג תוך הפרת תנאי הרישיון, או הוראה מהוראות חוק עזר זה, וכן לדרוש לבצע את העבודות הנחוצות לאחזקתו התקינה של השילוט, או התאמתו לרישיון, או להוראות חוק עזר זה.

הודעות בדבר הסרת שילוט או ביצוע עבודות

(ב) מי שנמסרה לו הודעה כאמור, חייב למלא אחריה בתוך התקופה שקבע לכך ראש העיריה.

(ג) לא מילא אדם אחר הודעה כאמור בסעיף קטן (א), רשאי ראש העיריה להורות על הסרת השילוט או לבצע את העבודה הנחוצה לאחזקתו התקינה, או כל עבודה הדרושה לשם מילוי הוראות חוק עזר זה, ולגבות מאותו אדם את הוצאות העיריה בפעולות אלה ובלבד שניתנה על כך הודעה לאותו אדם זמן סביר מראש.

(ד) חשבון הוצאות חתום בידי ראש העיריה יהווה הוכחה לכאורה בדבר גובה ההוצאות.

(ה) האמור בסעיף זה אינו בא לגרוע מאחריותו הפלילית של אדם על הפרת הוראה מהוראות חוק עזר זה, ואין הוא בא לגרוע מסמכות ראש העיריה לפי סעיף 21.

24. לא ידביק אדם ולא יגרום להדבקת מודעה על מיתקן פרסום עירוני, זולת עובד עיריה שהוסמך לכך.

הדבקת מודעות על מיתקן פרסום עירוני

25. (א) לא יציג אדם ולא ידרום להצגת שלט, אלא אם כן נתמלא לגביו אחד מאלה:

שימוש בשפות

(1) הוא כתוב בשפה העברית;

(2) השפה העברית תופסת לא פחות ממחצית שטחו – אם הוא כתוב גם בשפה אחרת.

(ב) הוראות סעיף זה לא יחולו על שילוט שמפרסם או מציג מוסד רשמי של מדינה זרה או מוסד דת.

26. לא יסלק אדם, לא יסיר, לא יהרוס, לא ישבור, לא יקרע, לא יטשטש, לא יסתיר, לא יקלקל, לא ילכלך, לא יכסה ולא יפגע בצורה אחרת בשלט, מודעה, לוח, עמוד או מקום אחר שנקבע בידי ראש העיריה לפרסום מודעות, אבזרי תאורה או אמצעיה או כל דבר הנלווה אליהם או הקשור בהם, שהוצגו, פורסמו או הותקנו בהתאם להוראות חוק עזר זה, ולא יגרום לסילוקם, להסרתם, להריסתם, לשבירתם, לקריעתם, לטשטושם, להסרתם, לקלקולם, ללכלוכם, לכיסוים או לפגיעה בהם בצורה אחרת.

שמירת שילוט, מקומות פרסום ואבזרי תאורה

27. (א) בעל רישיון לשלט ובעל היתר לפרסום מודעה בנכס, או בתוך כלי רכב ציבורי, או מסחרי, או עליהם, או אדם שעל בניינו, או על הבניין שבו הוא מחזיק, הותקן שלט, חייבים להחזיק כל שלט ומודעה, במצב תקין וגלוי לעין, ולפי דרישת ראש העיריה, לתקן, להסיר, או להחליף כל שלט או מודעה שניזוקו, הושחתו או התבלו.

אחזקה תקינה של שילוט

(ב) בעל רישיון שילוט אחראי להסרת השילוט על מיתקניו ועמודיו, בתום השימוש בו, או עם פקיעת תוקף הרישיון לגבי השילוט, עם ביטולו, או אם העסק שהשילוט מפרסם נסגר, או אם האירוע שהשילוט מפרסם חלף.

28. נעברה עבירה לפי חוק עזר זה בידי חבר בני אדם, יואשם בעבירה גם כל אדם אשר בשעת ביצוע העבירה היה באותו חבר בני אדם מנהל פעיל, שותף – למעט שותף מוגבל או עובד מינהלי בכיר האחראי לאותו תחום, זולת אם הוכיח שהעבירה נעברה שלא בידיעתו וכי נקט את כל האמצעים הסבירים כדי למנעה.

אחריות חבר בני אדם

29. מסירת הודעה לפי חוק עזר זה תהא כדין, אם נמסרה לידי האדם שאליו היא מכוונת, או נמסרה במקום מגוריו, או במקום עסקו הרגילים או הידועים לאחרונה, לידי אחד מבני משפחתו הבגירים, או לידי אדם בגיר העובד או מועסק שם, או אם נשלחה בדואר במכתב רשום הערוך אל אותו אדם, לפי מען מגוריו או עסקיו הרגילים, או הידועים לאחרונה; אם אי אפשר לקיים את המסירה כאמור, תהיה המסירה בדרך של הצגה במקום בולט לעין באחד המקומות האמורים או הכנסה לתיבת דואר הנושאת את שמו של האדם שאליו היא מכוונת או שם עסקו.

מסירת הודעות

30. חוק עזר זה אינו בא לגרוע מהוראותיו של כל דין אחר.

שמירת דינים

31. בתוספת לחוק עזר להרצליה (הצמדה למדד) (מס' 2) התשמ"ד-1984, במקום "חוק עזר להרצליה (מודעות ושלטים), התשכ"ט-1969", יבוא "חוק עזר להרצליה (מודעות ושלטים), התשס"ט-2009".

הצמדה למדד

32. חוק עזר להרצליה (מודעות ושלטים), התשכ"ט-1969, בטל ביום תחילתו של חוק עזר זה.

ביטול

33. תחילתו של חוק עזר זה 60 ימים מיום פרסומו, או 60 ימים מיום פרסומו של תיקון התוספת הראשונה לצו העיריות (עבירות קנס), התשל"א-1971, שבו יעודכנו הוראות חוק עזר זה, לפי המאוחר מביניהם (להלן – תיקון צו העיריות); הודעה בדבר תחילתו של חוק עזר זה תפורסם על ידי העיריה, ברשומות ובשני עיתונים יומיים הנפוצים בתחום העיריה, לא יאוחר מ-45 ימים מיום פרסום תיקון צו העיריות.

תחילה

34. ניתן רישיון לפי הוראות חוק עזר זה יהיה הרישיון בר תוקף עד שיפוג תוקפו לפי הוראות חוק העזר האמור או עד תחילתו של חוק עזר זה, לפי המאוחר מביניהם.

הוראת מעבר

35. על אף האמור בחוק עזר להרצליה (הצמדה למדד) (מס' 2) התשמ"ד-1984, כתיקונו בחוק עזר זה יעודכנו סכומי האגרות שנקבעו בתוספת הראשונה והשניה ב-1 בחודש שלאחר פרסומו של חוק עזר זה ברשומות (להלן – יום העדכון הראשון), לפי שיעור שינוי מדד המחירים לצרכן שמפרסמת הלשכה המרכזית לסטטיסטיקה (להלן – המדד), מן המדד שפורסם בחודש דצמבר 2003 עד המדד שפורסם לאחרונה לפני יום העדכון הראשון.

הוראת שעה

תוספת ראשונה

(סעיף 5)

שיעורי האגרה בשקלים חדשים

שלטים ששטחם שלטים ששטחם

עד 10 מ"ר מעל 10 מ"ר

לכל מ"ר לשנה לכל מ"ר לשנה

א. שלט במקום העסק או העיסוק –

(1) בקומת קרקע 120 140

(2) שלט מעל לקומת קרקע 120 140

(3) שלט בקומת גג 300 500

(4) שלט המוקרן באמצעים אלקטרוניים, קרני לייזר או אמצעי טכנולוגי אחר 200 300

(5) שלט נוסף – בכל הקומות 200 300

(6) שלט בולט בקומת קרקע 270 400

שלט בולט מעל קומת קרקע 550 800

שלט בולט על הגג 690 1,000

ב. שלט הנוגע לעסק או לעיסוק, שהוצג שלא במקום העסק –

(1) שלט הנוגע לעסק או לעיסוק, שלא במקום העסק 300 500

(2) שלט חוצות עד 100 מ"ר –

עד 10 מ"ר 390

מעל 10 מ"ר עד 75 מ"ר 292

מעל 75 מ"ר עד 100 מ"ר 195

שלט חוצות מעל 100 מ"ר –

עד 10 מ"ר 253

מעל 10 מ"ר עד 75 מ"ר 187

מעל 75 מ"ר עד 200 מ"ר 128

מעל 200 מ"ר 64

(3) שלט המוקרן באמצעים אלקטרוניים – קרני לייזר או אמצעי אלקטרוני אחר 2,500

לכל מ"ר נוסף מעל 10 מ"ר עד 75 מ"ר 1,500

לכל מ"ר נוסף מעל 75 מ"ר 1,200

ג. שלט שצויר או נכתב על חלון ראווה – לכל מקום עסק, לכל שנה או חלק ממנה, לשישה מ"ר הראשונים של החלון או חלק מהם 200

לכל מ"ר נוסף 30

**תוספת שניה**

(סעיף 12)

שיעורי האגרה

בשקלים חדשים

אגרות פרסום והדבקה –

1. בעד פרסום מודעות על גבי לוחות מודעות של העיריה בסדרה של 50 לוחות מודעות או חלק מהם לשלושה ימים ראשונים או חלק מהם –

בעד גיליון שלם 280

בעד חצי גיליון 200

בעד רבע גיליון 160

בעד שמינית גיליון 80

לכל יום נוסף 1/3 מסכומי האגרה

לפי פרט זה

2. דמי הדבקת מודעות בסדרה של 50 לוחות מודעות של העירייה או חלק מהם לשבוע או חלק ממנו –

בעד גיליון שלם 490

בעד חצי גיליון 370

בעד רבע גיליון 280

בעד שמינית גיליון 140

לסדרת מודעות אבל -

3. מודעות אחרות, לשנה –

מודעות על סככות בתחנות אוטובוס 250

מודעות על מכווני תנועה 150

מודעה על מיתקן הכולל מפת עיר 250

על מיתקן הכולל שמות רחובות (עמודורים) 250

על שלט חוצות 250

4. מודעה בבניין בית קולנוע המוצגת בידי בעליו ונוגעת לבית הקולנוע, לשנה 500

5. מודעה באמצעות מכשיר אופטי או חשמלי עד בד קולנוע או במקום אחר, לכל שקופית, לשבוע או לחלק ממנו 50

6. סרט פרסום על בד קולנוע – לשבוע או לחלק ממנו, לכל דקת פרסום או חלק ממנה 60

7. מודעה על כלי רכב פרטי או מסחרי, לשנה או לחלק ממנה, לכל כלי רכב 120

8. מודעה בתוך כלי רכב ציבורי, לשנה או לחלק ממנה, לכל מודעה 80

9. מודעה על גבי חלק חיצון של כלי רכב ציבורי, לשנה או לחלק ממנה, לכל מ"ר 350

10. פרסום באמצעות כלי טיס או כדור פורח נייד, לכל מודעה, לחודש 1,200

11. פרסום באמצעות כדור פורח המחובר לקרקע או למבנה, לכל מודעה, לחודש 1,200

ט"ו בטבת התשס"ט (11 בינואר 2009) יעל גרמן

ראש עיריית הרצליה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ט מס' 731](http://www.nevo.co.il/Law_word/law07/mekomi-0731.pdf) מיום 12.3.2009 עמ' 146. [↑](#footnote-ref-1)