חוק עזר להרצליה (מניעת מפגעים ושמירה על הסדר והנקיון), תש"ן-1989

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 4 |
| סעיף 1 | הגדרות | [Go](#Seif1) | 4 |
|  | פרק ב': מניעת מפגעים וביעורם | [Go](#med1) | 7 |
| סעיף 2 | איסור גרימת מפגע | [Go](#Seif2) | 7 |
| סעיף 3 | אחריות לסילוק המפגע | [Go](#Seif3) | 8 |
| סעיף 4 | חובת יחד ולחוד | [Go](#Seif4) | 8 |
| סעיף 5 | הודעה לסילוק המפגע | [Go](#Seif5) | 8 |
| סעיף 6 | החלטת המפקח | [Go](#Seif6) | 8 |
| סעיף 7 | איסור זריקת אשפה או לכלוך | [Go](#Seif7) | 8 |
| סעיף 8 | שפיכת חומר והשלכת חפצים מרכב לרחוב | [Go](#Seif8) | 8 |
| סעיף 9 | אחראים לעבירה | [Go](#Seif79) | 8 |
| סעיף 10 | השקאת צמחים | [Go](#Seif9) | 8 |
| סעיף 11 | ניקוי, איבוק, ניעור וחיבוט | [Go](#Seif10) | 8 |
| סעיף 12 | זיהום מקום ציבורי | [Go](#Seif11) | 8 |
| סעיף 13 | איסור פיזור מודעות | [Go](#Seif12) | 9 |
| סעיף 14 | החזקת בעלי חיים | [Go](#Seif13) | 9 |
| סעיף 15 | איסור שימוש, שפיכה והובלה של מי שופכין | [Go](#Seif14) | 9 |
| סעיף 16 | איסור שפיכת נוזל | [Go](#Seif15) | 9 |
| סעיף 17 | איסור הבערת קוצים | [Go](#Seif16) | 9 |
| סעיף 18 | אחריות בעל נכס והמחזיק לנקיון הנכס | [Go](#Seif17) | 9 |
| סעיף 19 | דרישה לגידור | [Go](#Seif18) | 9 |
| סעיף 20 | איסור השארת בעלי חיים ושמירה עליהם | [Go](#Seif19) | 9 |
|  | פרק ג': ניקוי מגרשים, חצרות וכניסות לבניינים | [Go](#med2) | 9 |
| סעיף 21 | שמירה על הנקיון | [Go](#Seif78) | 9 |
| סעיף 22 | חובת ניקוי וגידור מגרש | [Go](#Seif20) | 10 |
| סעיף 23 | דרישה לניקוי מגרש | [Go](#Seif21) | 10 |
| סעיף 24 | חובה למלא אחר ההודעה | [Go](#Seif22) | 10 |
| סעיף 25 | ניקוי בידי המועצה | [Go](#Seif23) | 10 |
| סעיף 26 | הוצאות ניקוי בידי העיריה | [Go](#Seif24) | 10 |
| סעיף 27 | רשות כניסה | [Go](#Seif25) | 10 |
|  | פרק ד': פינוי אשפה | [Go](#med3) | 10 |
| סעיף 28 | כלים לפינוי אשפה | [Go](#Seif26) | 10 |
| סעיף 29 | כלי אשפה לאשפת מכלאה ולפסולת של מפעל | [Go](#Seif27) | 10 |
| סעיף 30 | התקנת ביתן אשפה | [Go](#Seif28) | 11 |
| סעיף 31 | החזקת ביתן אשפה | [Go](#Seif29) | 11 |
| סעיף 32 | פינוי אשפה | [Go](#Seif30) | 11 |
| סעיף 33 | פינוי אשפת גן | [Go](#Seif31) | 11 |
| סעיף 34 | רכוש העיריה | [Go](#Seif32) | 11 |
| סעיף 35 | זכות כניסה לשם פינוי אשפה | [Go](#Seif33) | 11 |
| סעיף 36 | פינוי פסולת בנין | [Go](#Seif34) | 11 |
| סעיף 37 | אגרת פינוי אשפה | [Go](#Seif35) | 11 |
| סעיף 38 | אגרת פינוי אשפת מפעל וצמחים | [Go](#Seif80) | 11 |
|  | פרק ה': פיצוי חפצים מיושנים | [Go](#med4) | 12 |
| סעיף 39 | איסור השארת חפצים מיושנים | [Go](#Seif36) | 12 |
| סעיף 40 | פינוי חפצים מיושנים | [Go](#Seif77) | 12 |
|  | פרק ז': שמירת הסדר והנקיון בגנים | [Go](#med5) | 12 |
| סעיף 41 | הגדרות | [Go](#Seif37) | 12 |
| סעיף 42 | הימצאות בגן | [Go](#Seif38) | 12 |
| סעיף 43 | אישור כניסה | [Go](#Seif39) | 12 |
| סעיף 44 | איסור פגיעה בבעלי חיים | [Go](#Seif40) | 12 |
| סעיף 45 | פגיעה בצמח בגן | [Go](#Seif41) | 12 |
| סעיף 46 | התנהגות בגן | [Go](#Seif42) | 12 |
| סעיף 47 | כלי רכב | [Go](#Seif43) | 12 |
| סעיף 48 | רוכלות | [Go](#Seif44) | 12 |
| סעיף 49 | משחקים | [Go](#Seif45) | 12 |
| סעיף 50 | איסור הפרעה | [Go](#Seif46) | 12 |
| סעיף 51 | רעש | [Go](#Seif81) | 12 |
| סעיף 52 | השגחה על בעלי חיים | [Go](#Seif47) | 12 |
| סעיף 53 | קשירת בעלי חיים | [Go](#Seif48) | 13 |
| סעיף 54 | מרעה | [Go](#Seif49) | 13 |
| סעיף 55 | שמירה על מקווי מים | [Go](#Seif50) | 13 |
| סעיף 56 | שמירת נקיון | [Go](#Seif51) | 13 |
| סעיף 57 | קיום אספות | [Go](#Seif52) | 13 |
| סעיף 58 | הרחקת בני אדם מגן | [Go](#Seif53) | 13 |
|  | פרק ז': שימור רחובות | [Go](#med6) | 13 |
| סעיף 59 | מכשול ברחוב | [Go](#Seif54) | 13 |
| סעיף 60 | תליית כבסים | [Go](#Seif55) | 13 |
| סעיף 61 | חסימת תעלה | [Go](#Seif56) | 13 |
| סעיף 62 | בניה ארעית | [Go](#Seif57) | 13 |
| סעיף 63 | שינויים ברחוב | [Go](#Seif58) | 13 |
| סעיף 64 | היתר להעמיד כסאות וכד' | [Go](#Seif59) | 13 |
| סעיף 65 | פתיחת שוחות | [Go](#Seif60) | 14 |
| סעיף 66 | נזק לרחוב | [Go](#Seif61) | 14 |
| סעיף 67 | סילוק מכשול וביצוע עבודה | [Go](#Seif62) | 14 |
| סעיף 68 | פעולה דחופה | [Go](#Seif63) | 14 |
| סעיף 69 | מניעת הסגת גבול ברחוב | [Go](#Seif64) | 14 |
|  | פרק ח': בעלי חיים משוטטים | [Go](#med7) | 14 |
| סעיף 70 | שוטטות בעלי חיים | [Go](#Seif65) | 14 |
|  | פרק ט': הוראות מיוחדות בענין מקום עינוג | [Go](#med8) | 14 |
| סעיף 71 | איסור עישון, פיצוח, הכנסת בקבוקים וגרימת לכלוך | [Go](#Seif66) | 14 |
| סעיף 72 | מודעות | [Go](#Seif67) | 15 |
|  | פרק י': ניקוי מדרכות | [Go](#med9) | 15 |
| סעיף 73 | הגדרות | [Go](#Seif68) | 15 |
| סעיף 74 | חובת הניקוי | [Go](#Seif69) | 15 |
| סעיף 75 | דרישה לניקוי | [Go](#Seif70) | 15 |
| סעיף 76 | איסוף אשפה | [Go](#Seif71) | 15 |
| סעיף 77 | איסור השלכת אשפה | [Go](#Seif72) | 15 |
|  | פרק י"א: שמירת חזיתות בתים וחדרי מדרגות | [Go](#med10) | 15 |
| סעיף 78 | הגדרות | [Go](#Seif73) | 15 |
| סעיף 79 | שמירת חזיתות | [Go](#Seif74) | 16 |
| סעיף 80 | הודעה לשיפוץ | [Go](#Seif75) | 16 |
| סעיף 81 | שיפוץ על פי היתר | [Go](#Seif76) | 16 |
| סעיף 82 | שיפוץ בידי העיריה | [Go](#Seif82) | 16 |
| סעיף 83 | הוצאות השיפוץ | [Go](#Seif83) | 16 |
|  | פרק י"ב: רכוש ציבורי | [Go](#med11) | 16 |
| סעיף 84 | איסור פגיעה או השחתת רכוש ציבורי | [Go](#Seif84) | 16 |
|  | פרק י"ג: שונות | [Go](#med12) | 16 |
| סעיף 85 | איסור הפרעה | [Go](#Seif85) | 16 |
| סעיף 86 | ילדים | [Go](#Seif86) | 16 |
| סעיף 87 | מכירת הודעות | [Go](#Seif87) | 16 |
| סעיף 88 | סמכות כניסה | [Go](#Seif88) | 17 |
| סעיף 89 | הודעה לביצוע | [Go](#Seif89) | 17 |
| סעיף 90 | שמירת דינים | [Go](#Seif90) | 17 |
| סעיף 91 | תחילה | [Go](#Seif91) | 17 |
| סעיף 92 | הוראות מעבר | [Go](#Seif92) | 17 |
| סעיף 93 | ביטול | [Go](#Seif93) | 17 |
| סעיף 94 | הוראת שעה | [Go](#Seif94) | 17 |

חוק עזר להרצליה (מניעת מפגעים ושמירה על הסדר והנקיון), תש"ן-1989[[1]](#footnote-1)\*

בתוקף סמכותה לפי סעיפים 250, 251, 254 ו-255 לפקודת העיריות, מתקינה מועצת עירית הרצליה חוק עזר זה:

**פרק א': פרשנות**

1. בחוק עזר זה –

הגדרות

"אשפה" – שיירי מזון ומטבח, קליפות, נייר, בקבוקים, שברי זכוכית, תיבות, קופסאות, קרטונים, סמרטוטים, שיירי מפעל, אפר, בדלי סיגריות, שאריות של גרעינים, פסולת מכל הסוגים, אריזות למיניהן, גרוטאות, פחים, חתיכות עץ, קרשים וכן כל דבר העלול לגרום אי סדר או העלול לסכן את הבריאות, למעט זבל ופסולת בנין;

"אשפת צמחים" – צמח קטוף, תלוש או צמח שנשר, לרבות ענפים, עלים, עשב, דשא וכיוצא באלה;

"בור שפכים" – כל מבנה או מיתקן, בין מעל לקרקע ובין מתחתיה, שנועד לקיבולם או לאגירתם של מי שופכין, זבל או פסולת של נוזלים אחרים, וכן כל סוג של בור חלחול, ביב, תעלה להובלת שופכין, תאי בדיקה או צינור להובלת שופכין;

"ביתן אשפה" – בנין או מיתקן המיועד להחזקת כלי אשפה או לאחזקת כלי אשפה לזבל או כלי אשפה לאשפה של מפעל;

"בנין" – כל מבנה, בין קבוע ובין ארעי, בין שהוא בנוי בחלקו או בשלמותו מאבן, מבטון, מחימר, מטיט, מברזל, מפלסטיק, מבד או מכל חומר אחר, לרבות כל יסוד, קיר, גג, ארובה, מרפסת, גזוזטרה, כרכוב, בליטה או חלק של בנין או כל דבר המחובר אליו, וכן כותל, סוללת עפר, אוהל, צריף, סככה, גדר או מבנה אחר המקיף או הגודר, או המכוון להקיף או לגדור כל אדמה או שטח, וכולל את שטח הקרקע שמשתמשים בה או שמחזיקים בה יחד עם המבנה כחצר או גינה או לצורך אחר של אותו מבנה, לרבות מיתקני תברואה ולרבות מיתקן המשמש למכירת סחורות;

"בעלי חיים" – לרבות פר, שור, פרה, עגל, סוס, סיח, חמור, אתון, גמל, כבש, עז, חזיר, כלב, חתול, הם וולדותיהם, ולרבות תרנגולים, ברווזים, תרנגולי הודו, יונים וכיוצא באלה;

"בעל מקום עינוג" – אחד או יותר מאלה:

(1) הבעל של מקום עינוג;

(2) מחזיקו של מקום עינוג;

(3) אדם המנהל מקום עינוג;

(4) בעל רשיון להפעלת מקום עינוג;

(5) מי שבהשגחתו, בפיקוחו או בהנהלתו מתקיים עינוג;

"בעל נכס" – אחד או יותר מאלה:

(1) הבעל הרשום של הנכס;

(2) אדם המקבל או הזכאי לקבל הכנסה או שהיה מקבלה אילו הנכס היה נותן הכנסה, בין בזכותו ובין כמורשה, כנאמן או כבא כוחו;

(3) שוכר, או שוכר משנה;

(4) בעל דירה כמשמעותו בחוק המקרקעין, התשכ"ט-1969;

(5) נציגות בית משותף כמשמעותה בחוק המקרקעין, התשכ"ט-1969;

"גן" – גן ציבורי, חורשה או שדרה, וכל מקום אחר ברחוב שצמחים צומחים בו, בין שהוא גדור ובין שאינו גדור, אגם או בריכה שברשות הרבים;

"זבל" – לרבות הפרשת בעלי חיים ופסולת או מי שופכין של מכלאה;

"חפצים מיושנים" – חפצים שיצאו מכלל שימוש, לרבות שלד של כלי רכב וחלקיו, מכונה וחלקיה, תנור, מקרר, מקרר חשמלי, בוילר, דוד, דוד שמש, אסלה, אמבטיה, רהיטים, או כל חלק מהם;

"כביש" – חלק מרחוב המיועד לתנועת כלי רכב;

"כלי אשפה" – מכל, שקית או כלי קיבול המיועדים לאצירת אשפה, מחומר, צורה, גודל ואיכות כפי שקבע המפקח מזמן לזמן;

"מגרש" – קרקע שאין עליה בניה;

"מדביר חולדות" – מי שבידו רשיון לפי חוק רישוי עסקים, התשכ"ח-1968;

"מהנדס" – אדם שהעיריה מינתה אותו להיות מהנדס העיריה, לרבות אדם שהמהנדס העביר אליו בכתב את סמכויותיו לפי חוק עזר זה, כולן או מקצתן;

"המועצה" – מועצת העיריה;

"מחזיק" – אדם המחזיק למעשה בנכס או בחלק ממנו כבעל או כשוכר או בכל אופן אחר;

"מי שופכין" – מי דלוחים, מי כביסה, מי שטיפת רצפות או כל מים מלוכלכים או מזוהמים;

"מיתקן תברואה" – צנרת תברואית, לרבות אסלה או תחליף לאסלה, מחסום, סעיף, צינור, אבזר, מרזב, מגלש, מכל מים, תא בקרה, בור שפכים, מיתקן לחימום בנין, מיתקן לחימום מים, מערכת אספקת מים, כמשמעותם בהוראות למיתקני תברואה (הל"ת), התש"ל-1970, שאושרו על פי תקנות התכנון והבניה (בקשה להיתר, תנאיו ואגרות), התש"ל-1970, לרבות כל חיבור למיתקן תברואה;

"מכלאה" – רפת, לול, אורווה, שובך יונים או כיוצא באלה, וכן כל מקום גדור, מקורה או בלתי מקורה, שמחזיקים בו בהמה;

"מפגע" – אחד או יותר מאלה:

(1) העדר בתי כסא במספר מספיק או קיום בית כסא שאינו מדגם מאושר בנכס המשמש למטרת מגורים או עסק או לכל מטרה אחרת, או בית כסא שאינו מוחזק במצב נקי ותקין לפי קביעת המפקח;

(2) בנין שהוא לקוי באופן שעלולים לחדור אליו או דרכו מים, רטיבות, טחב, רוח או עשן;

(3) העדר ביב או העדר בור שפכים במקום שבו אין חיבור לרשת הביוב, או קיום בור שפכים שהוא לקוי או אינו מתאים לתכליתו או אינו מספיק להרחקת מי שופכין תקינה מהנכס;

(4) צינור מי שופכין, פתח בור שפכים או כיוצא באלה, שלא נקבע בהם מכסה אטום או אין המכסה קבוע כהלכה;

(5) בור שפכים או צינור איוורור או מרזב, שהם סדוקים, שבורים, או לקויים באופן שאויר מסואב או נוזלים שבהם פורצים החוצה או מחלחלים מתוכם או שחמרים עלולים ליפול לתוכם;

(6) מיתקן תברואה לקוי או שלא הותקן כראוי או שאינו פועל כראוי;

(7) חיבור או קישור לקוי של מיתקן תברואה או ביב, מערכת הסקה, מיתקן קירור או חימום, מתקן מים או מכל דלק;

(8) מרזב או מגלש הקשור, במישרין או בעקיפין, עם כל ביב, צינור, מי שופכין או תעלת שופכין;

(9) כל מקום המשמש או ששימש לאגירת מים או לאגירת מי שופכין, או כל מקום או כלי בו נקווים מים עומדים, הנמצא במצב שגורם או עלול לגרום לזיהום המים שבתוכו או לריבוי חרקים;

(10) שימוש במרזב כצינור מי שופכין, או שפיכת כל נוזל שאינו מי גשם דרך מרזב;

(11) שימוש במערכת הביוב לסילוק מי גשמים, בין על ידי חיבור מרזבים לרשת הביוב ובין על ידי פתיחת שוחות ביוב לניקוז המים;

(12) הצטברות כל חומר, בין בתוך בנין ובין בסביבתו, הגורם או העלול לגרום לרטיבות או טחב בבנין או בסביבתו, או העלול להזיק לבריאות באופן אחר;

(13) הצטברות של עפר, אבנים, עצים, גרוטאות של מתכת, חלקי כלי רכב, זבל וכיוצא באלה, חפצים, רהיטים, כלים או כל חומר אחר העלול להזיק לבריאות או להוות, לדעת המפקח, מפגע לשכנים או לסביבה;

(14) אי התקנת מעשנה בנכס שלדעת המפקח יש צורך להתקינה, או החזקת מעשנה בנכס במצב לקוי או שאינו תקין או בגובה שאינו מספיק, לדעת המפקח, או שהיא פולטת עשן, גזים או פיח העלול לגרום נזק לבריאות או מטרד לשכנים או לסביבה;

(15) צריף או מבנה שמחמת העדר נוחיות סניטרית או מכל סיבה אחרת שוררים בו תנאים אשר, לדעת המפקח, הם מזיקים לבריאות או מהווים מטרד לסביבה;

(16) החזקת נכס או שימוש בו בצורה או באופן שהם, לדעת המפקח, מזיקים או עלולים להזיק לבריאות או הגורמים מטרד לסביבה;

(17) כסאות, שולחנות, ארגזים, חפצים, כלים או חומר אחר המוחזקים ברחוב, ללא היתר לפי סעיף 64;

(18) שטח אדמה שאינו גדור במידה מספקת, לדעת המפקח, העלול לשמש כמקום להצטברות אשפה או פסולת;

(19) שימוש בנכס בניגוד למטרה שלשמה נועד על פי כל דין;

(20) תנור, אח, קמין או כבשן, בין שהוא משמש למלאכה ובין לתכלית אחרת, אשר לדעת המפקח אינו מאכל כראוי את חמר הדלק בתוכו וגורם על ידי כך לפליטת עשן או גזים במידה המזיקה או העלולה להזיק לבריאות, או להוות מטרד לשכנים או לסביבה;

(21) בית חרושת, בית מלאכה, מקום עבודה או מחסן מכל סוג שהוא שאינם מוחזקים במצב נקי, או שהצפיפות בהם עלולה לגרום, לדעת המפקח, נזק לבריאות או מטרד לשכנים או לסביבה;

(22) כל אבק או פסולת הנוצרים במהלך ההפעלה של בית חרושת, בית מלאכה או מקום עבודה מכל סוג שהוא הגורמים או העלולים לגרום, לדעת המפקח, נזק לבריאות או מטרד לשכנים או לסביבה;

(23) ניקוי, ניעור או חיבוט של מרבד, שטיח, או כלי מיטה ברשות הרבים בחצר, בכל קומת בנין או מדירה באופן המזיק, לדעת המפקח, לבריאות;

(24) הפרעת השימוש במתקן תברואה או במתקני אספקת מים, או הפרעה כלשהי להחזקתו היעילה של נכס מבחינה תברואית או מבחינה אחרת;

(25) שימוש בשפכים, בדלוחים או במי פסולת אחרים בלתי מטוהרים להשקאה;

(26) פי צינור דלק העשוי להזנת מכל דלק של הסקה מרכזית או דירתית או של מפעל כלשהו המסתיים במרחק של פחות משבעים וחמישה סנטימטרים מהצד הפנימי של גבול הנכס;

(27) הימצאות חולדות או עכברים או עקבות של חולדות או עכברים;

(28) הימצאות חרקים או שרצים העלולים לגרום נזק לבריאות או מפגע לשכנים או לסביבה;

(29) צמח הצומח בנכס המהווה או העלול להוות סכנה או לגרום הפרעה או אי נוחות;

(30) צמח או ענפי עץ הבולטים או מתפשטים לעבר כל מקום ציבורי, המפריעים או העלולים להפריע לעוברים ושבים או לרכב;

(31) זחלי טוואי התהלוכה של האורן וקניהם הנמצאים בעצי האורן שבנכס;

(32) הימצאות זבוב הים התיכון בנכס;

(33) הימצאות צמחיה בלתי תרבותית שלא טופחה בידי אדם בנכס, כולל קוצים, ברקנים, דרדרים וכיוצא בהם;

(34) נדידת חול מנכס לרחוב;

(35) קוצים או כל חומר אחר הנמצאים בנכס והעלולים לגרום לשריפה או להתפשטותה, או העלולים לגרום להתרבותם של זחלים, חרקים ומזיקים למיניהם;

(36) החזקת בעלי חיים באופן המזיק או עלול, לדעת המפקח, להזיק לבריאות או להוות מטרד לשכנים או לסביבה;

(37) כל נכס המצוי במצב העלול לעשותו מזיק, מסוכן או פוגע בבריאות או המהווה מטרד לסביבה;

(38) כל דבר אשר לדעת ראש העיריה או המפקח עלול לסכן את חייו, בטחונו, בריאותו, רכושו או נוחיותו של אדם או להפריע לאדם או למנוע אותו מהשימוש בזכויותיו, או העלול, לדעת המפקח, להוות מטרד לשכנים או לסביבה;

"מפעל" – חנות, בית מלאכה, בית חרושת, עסק סיטוני, מעבדה, מקום להימור או הגרלה, מפעל לעיבוד נתונים, משרד להנהלת חשבונות ממוכנת, משרד להעתקות, חנות כלבו, סופרמרקט וכיוצא באלה;

"מפקח" – אדם שראש העיריה מינה אותו, בכתב, להיות מפקח לענין חוק עזר זה, כולו או מקצתו, או לגבי תחום המוגדר במינוי;

"מקום עינוג" – מקום המשמש לצרכי עינוג, למעט דירה פרטית;

"מקום פרטי" – חצר, מגרש, מבוא לבית, מדרגות המשמשות מבוא או כניסה לבית, גג, מקלט, או כל מקום אחר המשמש את דיירי הבית, למעט דירת מגורים;

"מקום ציבורי" – שטח המוגדר בתכנית בנין ערים כשטח ציבורי פתוח או שטח לבנין ציבורי, רחוב, שדירה, חורשה, גן או גינה, פסי ירק, אגם, בריכה, מקום עינוג, אוטובוס ציבורי או מונית, כמשמעותם בתקנות התעבורה, התשכ"א-1961; כל מקום המיועד לשמש את הציבור למעט בית מגורים, וכן כל מקום שהציבור רשאי להשתמש בו או משתמש בו או עובר בו למעשה;

"נכס" – מגרש או קרקע, בנין או חלק מהם, בין תפוס ובין שאינו תפוס;

"עינוג" – הצגת תאטרון, קולנוע, קונצרט, אסיפה, הרצאה, מופע מחול וריקודים, קרקס, משחק ספורט, או כל עינוג כיוצא באלה, בין שהם בתמורה ובין שאינם בתמורה;

"העיריה" – עירית הרצליה;

"פסולת בנין" – פסולת או שיירי חמרים שמשתמשים בהם לבניה או לתיקונים או לשינויים של בנין, או בקשר עם אותן עבודות, לרבות שיירי הריסות של אותו בנין, אבנים, סלעים, אפר, אדמה וכיוצא באלה;

"צמח" – עץ, שתיל, שיח, ענף, ניצן, תפרחת, פרי, פרח, או כל חלק מהם הנטוע או הצומח;

"ראש עיריה" – לרבות אדם שראש העיריה העביר לו, בכתב, את סמכויותיו לפי חוק;

"רחוב" – דרך, נתיב להולכי רגל, מדרכה, כביש, גשר, מעבר המשמש רחבה או המכוון לשמש אמצעי גישה לבית או לבתים, תעלה, ביב, חפירה, רחבה, כיכר, גינה או גן, וכן מקום פתוח הנועד לשימוש הציבור או שהציבור נוהג לעבור בו או להשתמש בו או שהציבור נכנס אליו או רשאי להשתמש בו או להיכנס אליו, בין שהם מפולשים ובין שאינם מפולשים;

"רכב" – רכב הנע בכח מכני או הנגרר על ידי רכב או על ידי בהמה, וכן מכונה או מיתקן הנעים או הנגררים כאמור, לרבות אופניים, תלת אופן ועגלה כמשמעותם בסעיף 1 לפקודת התעבורה, ולמעט רכב של העיריה הנהוג בידי עובד העיריה בעת מילוי תפקידו;

"תעלת שופכין" – לרבות סעיפי תעלות שופכין, תאי בדיקה, ונספחים אחרים.

**פרק ב': מניעת מפגעים וביעורם**

2. (א) מי שהוא בעל נכס או מחזיק בו חייב להחזיק את הנכס באופן שלא יתקיים בו מפגע.

איסור גרימת מפגע

(ב) על אף האמור בסעיף קטן (א), נכס שהוא דירת מגורים, חייב המחזיק בה להחזיקה באופן שלא יתקיים בה מפגע.

3. מי שהוא בעל נכס או מחזיק בו חייב מיד להסיר, לתקן ולסלק מפגע שנתגלה בנכס.

אחריות לסילוק המפגע

4. היו בנכס יותר מבעל אחד או יותר ממחזיק אחד, יחול האמור בסעיפים 2 ו-3 על כולם יחד ועל כל אחד מהם לחוד.

חובת יחד ולחוד

5. (א) ראש העיריה או המפקח רשאי בהודעה בכתב לדרוש מכל אדם החייב לסלק מפגע לפי הוראות חוק עזר זה לסלק את המפגע, וכן רשאי הוא לדרוש מאותו אדם לבצע כל עבודות הנחוצות לשם סילוק המפגע ולמניעת הישנותו בהתאם לפרטים, לתנאים ולמועדים הקבועים בהודעה.

הודעה לסילוק המפגע

(ב) המפקח רשאי בהודעה בכתב לדרוש מבעל נכס או מחזיק בנכס שבנכסו נמצאו מזיקים, להדביר את המזיקים שבנכסו ולבצע את כל העבודות הדרושות לשם כך, בהתאם לפרטים ולתנאים שבדרישת המפקח, אולם לא ידביר אדם חולדות, נברנים ועכברושים בחמרים רעילים, אלא באמצעות מדביר חולדות.

(ג) החייב בסילוק מפגע שנמסרה לו הודעה כאמור, חייב למלא אחריה.

6. קביעתו של המפקח בדבר קיומו של מפגע תהא ראיה לכאורה לדבר.

החלטת המפקח

7. (א) לא ישים אדם דבר בכלי אשפה פרט לאשפה.

איסור זריקת אשפה או לכלוך

(ב) לא יזרוק אדם, לא ישאיר ולא יניח, ולא ירשה לזרוק, להשאיר או להניח אשפה במקום ציבורי או פרטי, אלא בכלי אשפה שהותקנו בהתאם להוראות חוק עזר זה.

(ג) על אף האמור בסעיף קטן (ב) לא יזרוק אדם, לא ישאיר ולא יניח אשפת בית או אשפת צמחים בכלי אשפה שהתקינה העיריה במקום ציבורי; לענין זה, "אשפת בית" – אשפה המוצאת מנכס שאינו רחוב.

(ד) לא יניח אדם כלי אשפה ברחוב, למעט עובדי העיריה או פועלים בעת מילוי תפקידם, ולמעט אדם שהמפקח הורה לו בכתב אחרת.

(ה) לא יזרוק אדם, לא ישליך, לא ישים, לא ישאיר, לא יניח ולא ירשה לזרוק, להשליך, לשים, להשאיר או להניח אשפה, פסולת בנין, זבל או אשפת צמחים בכל קרקע, בין פרטית ובין ציבורית, אלא בהסכמת המפקח בכתב ובהתאם להוראותיו.

8. (א) לא ישפוך אדם חומר מרכב לרחוב ולא ינהג אדם ברכב אשר נשפך ממנו חומר לרחוב.

שפיכת חומר והשלכת חפצים מרכב לרחוב

(ב) לא ישליך אדם אשפה, פסולת או כל חפץ אחר מתוך רכב לרחוב.

9. נעשה שימוש ברכב במצב או באופן שיש בהם הפרת הוראות סעיף 8 או שנעשה בקשר עמו מעשה או מחדל העלולים לגרום נזק לרחוב, יראו כאשמים בעבירה:

אחראים לעבירה

(1) את הנוהג ברכב בשעת העבירה;

(2) את בעל הרכב או האדם האחראי לרכב, אלא אם כן הוכיח שהרכב לא היה אותה שעה ברשותו או שהרכב נלקח שלא בהסכמתו.

10. לא ישקה אדם ולא ירשה להשקות צמחים באופן הגורם או העלול לגרום הפרעה לעוברים ושבים ברחוב, או לאנשים בנכס גובל, פרט לגן.

השקאת צמחים

11. (א) לא ינקה אדם, לא ינער, לא יחבוט ולא יאבק מרבד, שטיח, כלי מיטה או כל דבר אחר ברחוב או דרך פתח הפונה לרחוב, אף אם אינו גובל בו.

ניקוי, איבוק, ניעור וחיבוט

(ב) לא ינקה אדם, לא ינער, לא יחבוט ולא יאבק מרבד, שטיח, כלי מיטה או דבר אחר דרך פתח שאינו פונה לרחוב, בשעות שבין 14.00 לבין 16.00 ובין 19.00 לבין 07.00 למחרת.

12. (א) לא יעשה אדם צרכיו ברחוב, או במקום ציבורי אחר, לא יירק בהם ולא יזהם אותם בדרך אחרת, ולא ירשה לבעל חיים שבהחזקתו לעשות צרכיו בתחומי רחוב, מדרכה או מקום ציבורי.

זיהום מקום ציבורי

(ב) עשה כלב את צרכיו על ידי הטלת גללים במקום ציבורי, חייב בעל הכלב או מי שהפיקוח עליו בידיו לאסוף מיד את הגללים.

(ג) האמור בסעיף קטן (ב) לא יחול אם הכלב עושה צרכיו במקום שקבע לכך ראש העיריה.

(ד) לא ילכלך אדם ולא יזהם מקום ציבורי.

13. (א) לא יפזר אדם ולא יחלק, ולא ירשה לפזר או לחלק, מודעות במקום ציבורי, אלא בהיתר מאת ראש העיריה.

איסור פיזור מודעות

(ב) ראש העיריה רשאי לתת היתר לחלק מודעות במקום ציבורי, לסרב לתיתו, לבטלו, להתלותו, להתנות בו תנאים, להוסיף עליהם או לשנותם; לענין סעיף זה, "מודעה" – כמשמעותה בחוק עזר להרצליה (מודעות ושלטים), התשכ"ט-1969.

14. (א) לא יחזיק אדם בעל חיים באופן הגורם או העלול לגרום רעש בלתי סביר, לכלוך או ריחות רעים או מזיקים.

החזקת בעלי חיים

(ב) לא יחזיק אדם ולא ירשה להחזיק בתוך דירה בעלי חיים אשר אין מחזיקים אותם כך למעשה או בדרך רגילה, אלא לפי היתר מאת ראש העיריה ובהתאם לתנאי ההיתר.

(ג) לא יאכיל אדם בעלי חיים במקום ציבורי באופן שיש בו כדי לזהם אותו.

(ד) לא יחלוב אדם בעלי חיים במקום ציבורי.

15. (א) לא ישתמש אדם ולא ירשה להשתמש במי שופכין להשקאה.

איסור שימוש, שפיכה והובלה של מי שופכין

(ב) לא ישפוך אדם ולא ירשה לשפוך מי שופכין למקום ציבורי או למקום פרטי.

(ג) לא יוביל אדם ולא ירשה להוביל מי שופכין במקום ציבורי או למקום פרטי שלא לתוך בור שופכין או שלא באמצעות אבזרים שאישר.

16. (א) לא ישפוך אדם, לא יאפשר ולא ירשה לשפוך למקום ציבורי, מים או נוזל אחר שאינו מי גשם, שלא לצורך ניקוי רחוב או השקאת גן.

איסור שפיכת נוזל

(ב) לא ירחץ אדם רכב ברחוב באופן שנשארים במקום הרחיצה שלולית או מים עומדים.

17. לא יבעיר אדם קוצים, עצים, צמחים, אשפה, פסולת בנין, אשפת צמחים או כל חומר אחר במקום ציבורי, במקום פרטי, בשדה או תחת כיפת השמים בשטח מגורים בנוי בתחום העיריה אלא לפי היתר בכתב מאת ראש העיריה.

איסור הבערת קוצים

18. מי שהוא בעל הנכס או המחזיק בו חייב לשמור באופן מתמיד על נקיונם של החצר, המבוא לבית, מקום חניה, חדר המדרגות, הגג, המקלט וכל מקום המשמש את דיירי הנכס, פרט לדירות הפרטיות, לנקותם ולטאטאם להנחת דעתו של המפקח, וכן לשטוף את מדרגות חדר הכניסה והמדרכות בתחום החצר.

אחריות בעל נכס והמחזיק לנקיון הנכס

19. מי שהוא מחזיק בבנין או בעל בנין חייב לגדרו בהתאם לדרישת המפקח ולהנחת דעתו, אם סבר המפקח כי הדבר דרוש לשם מניעת מפגע או סכנה לציבור.

דרישה לגידור

20. (א) לא ישאיר אדם ולא ירשה להשאיר בעל חיים במקום ציבורי באופן המהווה או עלול להוות מכשול או לגרום נזק, ולא ירשה לבעל חיים שבבעלותו או שבפיקוחו לשוטט במקום ציבורי.

איסור השארת בעלי חיים ושמירה עליהם

(ב) לא יעביר אדם עדר כבשים או עזים במקום ציבורי או במקום פרטי, ללא היתר מאת ראש העיריה ובהתאם לתנאי ההיתר.

(ג) לא ירשה אדם, לא יאפשר ולא יתיר לכלב שבבעלותו או בפיקוחו להימצא במקום ציבורי אלא כשהוא קשור לבטח בקולרו, לפיו מחסום והוא נמצא בהשגחה נאותה.

**פרק ג': ניקוי מגרשים, חצרות וכניסות לבניינים**

21. (א) המחזיק בנכס, או בעל הנכס כשאין אדם אחר מחזיק בו, חייב לשמור על הנקיון בנכס ובסביבתו באופן המניח את דעת המפקח וכן לנקות ולסלק כל מרבץ של אשפה או פסולת בנין שבנכס ובסביבתו.

שמירה על הנקיון

(ב) אדם המעסיק עובדים בעבודות בניה, חפירה, חציבה וכיוצא באלה חייב להבטיח במקום העבודה אותה נוחיות סניטרית ארעית הנחוצה לעובדים במקום, בהתאם לדרישות המפקח, למשך זמן ביצוע העבודות, וכן חייב הוא לאחר גמר העבודות לבער ולסלק את כל הזוהמה והלכלוך שנצטברו ולנקות את המקום להנחת דעת המפקח.

22. (א) כל מחזיק במגרש, וכשאין המגרש תפוס – כל בעל מגרש, חייב לשמור על נקיון המגרש, ולנקותו בהתאם לדרישת המפקח ולהנחת דעתו.

חובת ניקוי וגידור מגרש

(ב) כל מחזיק במגרש, וכשאין המגרש תפוס – כל בעל מגרש, חייב לגדרו או להקים בו קיר בהתאם לדרישת המפקח ולהנחת דעתו.

23. (א) ראש העיריה או המפקח רשאי, בהודעה בכתב, לדרוש מכל מחזיק או בעל מגרש, לנקות את המגרש או את שטח הקרקע שמשתמשים בה או מחזיקים בה יחד עם הבנין כחצר או כגינה, או לכל צורך אחר של אותו בנין, וכן את הכניסות לבנין.

דרישה לניקוי מגרש

(ב) ההודעה תכלול את התנאים, הפרטים ואופן ביצוע הניקוי ואת התקופה שבה יש לבצעו.

24. בעל הנכס או המחזיק בו שקיבל הודעה כאמור בסעיף 23 חייב למלא אחריה.

חובה למלא אחר ההודעה

25. לא מילא בעל הנכס או המחזיק בו אחר הודעת ראש העיריה או המפקח כאמור בסעיף 23, או ביצע את הנקיון שלא לפי התנאים, הפרטים והאופן המפורטים בהודעה, רשאית העיריה לבצע את הניקוי ולגבות את ההוצאות של הניקוי מאת בעל הנכס או המחזיק בו.

ניקוי בידי המועצה

26. (א) הוצאות ניקוי בידי העיריה יהיו בשיעור שנקבע בתוספת הראשונה.

הוצאות ניקוי בידי העיריה

(ב) הוצאות בעד ניקוי מגרש ישולמו בידי בעל המגרש, ואילו הוצאות בעד ניקוי חצר ישולמו בידי בעל הבנין בשיעור של ⅓ והמחזיקים בו בשיעור של ⅔, שיחולקו בין המחזיקים לפי מספר החדרים התפוסים בידיהם; לצרכי החלוקה האמורה יראו את המחזיק בחנות כמחזיק בשני חדרים.

27. המפקח רשאי להיכנס, מזריחת החמה ועד שקיעתה, לכל מגרש או שטח קרקע שמשתמשים בו או שמחזיקים בו יחד עם הבנין כחצר או כגינה או לכל צורך אחר של אותו בנין, וכן לכניסות של בנין, לברר את מצב הנקיון בהם ואם נתמלאו דרישות ראש העיריה או המפקח כאמור בסעיף 23.

רשות כניסה

**פרק ד': פינוי אשפה**

28. (א) המחזיק בנכס חייב להתקין בבנין או בחצרו כלי אשפה לפי הוראות המפקח בנוגע לצורה, לחומר, לגודל, למספר ולשאר התנאים שיקבע המפקח, וחייב הוא להחזיקם במצב תקין, לתקנם או להחליפם באחרים, בכל לפי דרישת המפקח ובתוך הזמן שיקבע.

כלים לפינוי אשפה

(ב) לא ישים אדם אשפה אלא בתוך שקיות פלסטיק שהמפקח קבע את גדלן וצורתן; שם אדם אשפה בשקיות פלסטיק, יסגרו היטב ויעבירם לכלי אשפה.

(ג) המפקח רשאי, במסירת הודעה לבעל הנכס או למחזיק בו, להסדיר פינוי אשפה באמצעות שקיות פלסטיק או שקיות מכל חומר אחר או באמצעות כל מכל אחר.

(ד) בהודעה כאמור בסעיף (ג) רשאי המפקח לקבוע את אופן פינוי האשפה, את מועדיו וכל הוראה אחרת הדרושה להסדרת פינוי האשפה.

(ה) לא ישים אדם ולא ישאיר כל אשפה אלא בתוך כלי האשפה, שקיות או מכל שהותקנו כאמור בסעיפים קטנים (א), (ב) או (ג), ולא ישאיר אשפה מחוץ לכלי האשפה.

(ו) לא ישים אדם לתוך כלי אשפה שהותקן כאמור בסעיף קטן (א) או לתוך שקית או מכל כאמור בסעיפים קטנים (ב) או (ג), זבל, מי שופכין, פסולת של מפעל או פסולת בנין, חומרים נוזלים, דליקים, חתיכות ברזל או אבנים, העלולות לקרוע או להשחית את כלי הקיבול.

29. (א) המחזיק במכלאה או במפעל חייב להתקין כלי אשפה נפרדים ומיוחדים לזבל או לאשפה של מפעל, לפי הענין, במספר ובמקומות שיקבע המפקח ובהתאם להוראותיו, לתקנם או להחליפם בהתאם לדרישת המפקח ובתוך הזמן שיקבע, ולהחזיקם במצב נקי.

כלי אשפה לאשפת מכלאה ולפסולת של מפעל

(ב) הוראות סעיף 28(ג) ו-(ד) יחולו על זבל ועל אשפה של מפעל, לפי הענין.

30. (א) מפקח רשאי, בהודעה, לדרוש מבעל נכס שיתקין ביתן אשפה או יתקנו.

התקנת ביתן אשפה

(ב) בעל נכס שנדרש להתקין ביתן אשפה כאמור בסעיף קטן (א) חייב להתקינו באופן, בצורה ובמקום שיקבע המפקח ובהתאם להוראות ובתוך הזמן שקבע, הכל כאמור בהודעה.

31. (א) בעל נכס או המחזיק בו חייב להחזיק את ביתן האשפה במצב נקי ותקין להנחת דעתו של המפקח.

החזקת ביתן אשפה

(ב) מפקח רשאי לדרוש בהודעה, ביצוע תיקונים בביתן אשפה או בסמוך לו, לרבות התקנת ברז המחובר לרשת המים של הבית ומתחתיו בריכה המחוברת לרשת הביוב של הבית.

32. (א) לא יפנה אדם, פרט לעובד העיריה, או מי שמינתה העיריה לעשות כן, לא יעביר ולא יוביל אשפה או זבל מכל נכס, אלא לפי היתר מאת ראש העיריה ובהתאם לתנאי ההיתר.

פינוי אשפה

(ב) בהיתר שניתן לפי סעיף קטן (א) ייקבעו –

(1) השעות שבהן מותר להוציא או להוביל אשפה או זבל;

(2) המקומות שאליהם יובלו וירוקנו אשפה או זבל;

(3) דרכי ההוצאה וההובלה וכן אמצעי ההובלה, צורתם, גדלם ומבנם;

(4) תקופת ההיתר.

(ג) ראש העיריה רשאי לתת היתר לפי סעיף קטן (א), לסרב לתיתו, לבטלו, להתלותו, להתנות בו תנאים, להוסיף עליהם או לשנותם.

(ד) בעד היתר כאמור בסעיף זה תשולם אגרה בשיעור שנקבע בתוספת השניה.

(ה) נמצא רכב מוביל ללא היתר, כאמור בסעיף קטן (א), אשפה או זבל מנכס לכל מקום אחר, רואים את בעל הרכב או מי שהרכב בשליטתו כאחראי, אלא אם כן הוכיח שהוא לא מוביל כאמור, ויודיע ברשות מי היה הרכב באותה שעה או שהרכב נלקח ללא הסכמתו.

33. בעל נכס או מחזיק בו חייב בהוצאת אשפה צמחים לפי אישור המפקח ובהתאם לתנאים שקבע בו, כפי שייקבע במודעה שתפורסם בלוח המודעות של העיריה לגבי ימי הפינוי ואופן הפינוי.

פינוי אשפת גן

34. אשפה, זבל, פסולת בנין ואשפת צמחים שפונו בהתא לסעיפים 32, 33 ו-36 יהיו רכושה של העיריה, זולת אם נקבע אחרת בהיתר או באישור שניתנו על פי הסעיפים האמורים.

רכוש העיריה

35. (א) עובד העיריה או אדם שהמועצה מעסיקה בפינוי אשפה, זבל, פסולת בנין או אשפת צמחים, רשאי להכנס לכל נכס כדי לפנותם בהתאם להוראות חוק עזר זה.

זכות כניסה לשם פינוי אשפה

(ב) בעל נכס, המחזיק בו או המנהל אותו, יאפשר לעובד העיריה או מי שפועל מטעמה, גישה חפשית ותקינה ללא הפרעה לכלי אשפה שנקבעו לצורך הוצאת אשפה, זבל, פסולת בנין או אשפת צמחים.

36. (א) אחד או יותר מאלה: בעל נכס, מחזיקו, האחראי לביצוע עבודות הבניה או ההריסה, חייבים בפינוי פסולת בנין.

פינוי פסולת בנין

(ב) פינוי פסולת בנין ייעשה על פי אישור ראש העיריה או המפקח ובהתאם לתנאים שקבע.

37. (א) בעד פינוי אשפה על ידי העיריה, ישלם המחזיק ששוחרו או שקיבל פטור על פי דין מתשלום ארנונה כללית לעיריה אגרה שנתית בשיעור ⅓ מסכום הארנונה הכללית שהיה חייב בתשלומה אלמלא השחרור או הפטור כאמור; לענין זה, "מחזיק" ו"ארנונה כללית" – כמשמעותם בפקודת העיריות.

אגרת פינוי אשפה

(ב) העיריה רשאית להפחית אגרה או לוותר עליה מחמת עניו של האדם המשוחרר מארנונה.

(ג) על אף האמור בסעיף קטן (א) יהיו מוסדות חינוך, דת, בריאות, תרבות ורווחה פטורים מתשלום אגרה לפי סעיף זה.

38. (א) בעד פינוי אשפה של מפעל ישלם המחזיק במפעל לעיריה אגרה בשיעור שנקבע בתוספת השלישית, בנוסף לאגרת פינוי אשפה לפי סעיף 37.

אגרת פינוי אשפת מפעל וצמחים

(ב) בעד פינוי אשפת צמחים תשולם אגרה בשיעור שנקבע בתוספת השלישית.

**פרק ה': פיצוי חפצים מיושנים**

39. לא יזרוק אדם, לא ישאיר, לא יניח, לא יחזיק ולא ירשה לזרוק, להשאיר, להניח או להחזיק חפצים מיושנים במקום ציבורי או פרטי, אלא אם דרוש לעשות כן להעברתו או לתיקונו של אותו חפץ מיושן, ולא יותר מן הזמן הסביר הדרוש לכך.

איסור השארת חפצים מיושנים

40. כל אחד מאלה חייב בפינוי החפצים המיושנים ממקום ציבורי או פרטי למקום שקבע ראש העיריה ושצויין בהודעת ראש העיריה:

פינוי חפצים מיושנים

(1) אדם המוכר, המרכיב או המספק חפצים שמחליפים חפצים ישנים;

(2) בעלם של חפצים מיושנים;

(3) כל מי שברשותו חפצים מיושנים.

**פרק ז': שמירת הסדר והנקיון בגנים**

41. בפרק זה, "מפקח" – לרבות מי שראש העיריה מינה אותו להיות שומר בגן.

הגדרות

42. לא ימצא אדם בגן בשעות שהכניסה לגן נאסרה, בהוראת ראש העיריה, כמפורט בהודעה המוצגת בגן או בכניסה אליו.

הימצאות בגן

43. לא יכנס אדם למקום נטיעות גדור הנמצא בגן אלא ברשות ראש העיריה או המפקח ובהתאם להוראותיו.

אישור כניסה

44. לא יפריע אדם לבעלי חיים שאינם בבעלותו או שהם בבעלות העיריה מלהלך, לעוף או לשוט בגן, לא יטריד בעל חיים, לא יקח ולא ינסה לקחת אותו או את ביציו, ולא ישים אדם מלכודת לבעל חיים.

איסור פגיעה בבעלי חיים

45. לא יקטוף אדם, לא יעקור, לא יגדע ולא ישחית כל צמח בגן אלא אם הרשהו לכך ראש העיריה או המפקח ובהתאם לתנאי ההרשאה.

פגיעה בצמח בגן

46. (א) לא ידרוך אדם, לא יטפס, ולא ירשה לדרוך או לטפס על דשא, צמח או מקום נטיעות, אלא בהתאם להוראות ראש העיריה שנקבעו בהודעה המוצגת במקום.

התנהגות בגן

(ב) לא ידרוך אדם, לא יטפס, ולא ירשה לדרוך או לטפס על גדר, משוכה, שער או סורג שבתוך גן או הגודרים אותו.

(ג) לא ישכור אדם, לא ישחית, ולא ירשה לשבור או להשחית גדר, משוכה, שער או סורג בתוך גן.

(ד) לא יהלך אדם בגן אלא בשבילים או בשטחים שנקבעו לכך.

47. לא יכניס אדם רכב לגן, לא ינהג בו ולא ישאירו בגןללא היתר מראש העיריה או המפקח.

כלי רכב

48. לא יעסוק אדם ברוכלות בגן אלא אם כן הדבר הותר לו במפורש ברשיון הרוכלות שניתן לו לפי חוק עזר להרצליה (רוכלים), התשכ"ו-1965.

רוכלות

49. לא ישחק אדם בגן אלא במשחקים, בתנאים ובמקומות שנקבעו לכך; סוגי המשחקים, התנאים והמקומות ייקבעו בידי ראש העיריה בהודעה שתוצג בגן.

משחקים

50. לא יעשה אדם כל מעשה בגן שיש בו כדי לגרום סכנה, הפרעה, אי נוחות או נזק לכל אדם, או שיש בו כדי להפר את הסדר בגן.

איסור הפרעה

51. לא יקים אדם בגן רעש חזק, ממושך או חוזר ונשנה.

רעש

52. (א) לא יכניס אדם בעל חיים לתוך הגן ולא יניחו להכנס לתוכו, אלא אם הותר הדבר בהודעה שפורסמה בגן בידי ראש העיריה.

השגחה על בעלי חיים

(ב) הותרה כניסת בעלי חיים לגן כאמור בסעיף קטן (א), לא יניח לבעל חיים אותו האדם ששמירתו עליו, להלך בלי השגחה וימנע אותו מלהפריע לאדם, לבעל חיים או לצמח או לפגוע בהם.

53. לא יקשור אדם בעל חיים העלול לפגוע בצמח, אל צמח, גדר, משוכה, שער או סורג שהוקמו בגן או ברחוב לשם הגנה על הצמח, לא יעמיד לידם בעל חיים ולא יניחו לעמוד לידם.

קשירת בעלי חיים

54. לא ירעה אדם בעל חיים בגן אלא במקומות שקבע לכך ראש העיריה או המפקח ולפי הסדר שקבע.

מרעה

55. לא ירחוץ אדם בבריכה, אגם, מעיין או מזרקה בגן, לא יכבס בהם כל כביסה, ולא ירחץ בהם בעלי חיים או חפץ אחר אלא ברשות ראש העיריה או המפקח ולפי הוראותיו.

שמירה על מקווי מים

56. (א) לא ישים אדם, לא יזרוק ולא יגרום ולא ירשה שאחר ישים או יזרוק בגן כל אשפה אלא בפחי האשפה שסיפקה לכך העיריה.

שמירת נקיון

(ב) לא יחבוט ולא ינער אדם מרבד, שטיח או כל דבר אחר בגן ולא ישטח בו בגדים או דברים אחרים לשם ייבושם או ניקויים.

57. (א) לא יקיים אדם בגן חגיגה, טכס, מופע או אסיפה כמשמעותה בחוק הבטיחות במקומות ציבוריים, התשכ"ג-1982, וכיוצא באלה, אלא על פי היתר מראש ובכתב מאת ראש העיריה ובהתאם לתנאי ההיתר.

קיום אספות

(ב) לא יתן ראש העיריה היתר כאמור אלא אם מבקש ההיתר קיבל את כל הרשיונות, ההיתרים והאישורים הדרושים לקיום האסיפה.

58. מפקח רשאי להרחיק מגן כל אדם העובר עבירה לפי הוראות חוק עזר זה, ובלבד שהתרה בו תחילה.

הרחקת בני אדם מגן

**פרק ז': שימור רחובות**

59. (א) לא יניח אדם, לא ישאיר, לא יקים, לא יתלה, לא יטיל ברחוב ולא יבליט מעל לרחוב כל דבר העלול לגרום נזק לרחוב או להפריע לנקיון או לתנועת הציבור בו, אלא אם כן דרוש לעשות כן לטעינת הדבר או לפריקתו ותוך כדי פריקתו או טעינתו ולא יותר מן הזמן הסביר הדרוש לכך, ואלא אם כן ניתן לכך היתר בכתב מאת ראש העיריה ובהתאם לתנאי ההיתר.

מכשול ברחוב

(ב) ראש העיריה או המפקח רשאי לדרוש בהודעה בכתב מאדם שעשה או הרשה או שגרם לעשות דבר האמור לפי סעיף קטן (א), לסלק את מה שנעשה כך.

(ג) לא יניח אדם, לא יתלה, ולא ירשה להניח או לתלות בכל נכס כל דבר באופן שיש בו סכנה שיפול לרחוב.

60. (א) לא יתלה אדם ולא ירשה לתלות כבסים ברחוב, במרפסת, בחלון או בכל מקום אחר הפונה לרחוב אלא במקום שיועד לכך, או אם קבע ראש העיריה או המפקח שלא ניתן לקיים איסור זה והתיר תליית כבסים – במקום ובתנאים שפירט.

תליית כבסים

(ב) נמצאו כבסים או חפצים תלויים או מונחים בחזית בית, רואים את המחזיק כאילו תלה או הניח את הכבסים או החפצים.

61. לא יכסה אדם, לא יחסום, לא יגרום ולא יתיר לכסות או לחסום תעלה, שוחה או תא בקרה ברחוב, ולא ירשה לאחר לכסותם או לחסמם.

חסימת תעלה

62. על אף האמור בסעיפים 59 ו-61 מותרת בניה ארעית לרגל חגיגות, טכסים או כל צורך מיוחד, לפי הרשאה בכתב מאת ראש העיריה ובהתאם לתנאים בהרשאה.

בניה ארעית

63. לא ישנה אדם רחוב ולא ירשה לאחר לשנותו אלא על פי היתר בכתב מאת מהנדס ובהתאם לתנאי ההיתר.

שינויים ברחוב

64. (א) ראש העיריה רשאי לתת היתר להעמיד ברחוב כסאות, שולחנות או פרגודים לצרכי מסעדה או בית קפה, שמשיות, מאזניים אוטומטיים, מצלמה אוטובומטית, מכונה לייצור או מכירה של גלידה או מיצים או כל מכונה אחרת או מכשיר אחר, וכן להציג או להעמיד עציצים, אדניות או פרחים ברחוב בחזית חנות לפרחים; מתן היתר או סירוב לתיתו, קביעת תנאי נתינתו, התלייתו וביטולו נתונים לשיקול דעתו של ראש העיריה.

היתר להעמיד כסאות וכד'

(ב) בעד היתר כאמור בסעיף קטן (א) תשולם אגרה בשיעור שנקבע בתוספת הרביעית.

(ג) היתר שניתן לפי סעיף זה יפקע ביום 31 בדצמבר שלאחר נתינתו.

(ד) מי שניתן לו היתר חייב למלא אחר התנאים שבו.

ת"ט תש"ן-1990

65. (א) לא יכרה אדם ולא ירשה לאחר לכרות שוחה ברחוב אלא על פי היתר בכתב מאת ראש העיריה ובהתאם לתנאי ההיתר.

פתיחת שוחות

(ב) אדם הכורה שוחה ברחוב –

(1) להחזיק את מקום השוחה גדור ולציינו בשלטי אזהרה וכן בדגלים אדומים ביום ובאורות אדומים בלילה;

(2) לסתום את השוחה ולהחזיר את הרחוב למצבו הקודם מיד עם גמר העבודה או עם פקיעת תוקף ההיתר, הכל לפי התאריך המוקדם.

(ג) בעד היתר כאמור בסעיף קטן (א) תשולם אגרה בשיעור שנקבע בתוספת החמישית.

66. (א) לא יגרום אדם ולא ירשה לאחר לגרום נזק לרחוב.

נזק לרחוב

(ב) אדם שעבר על הוראות סעיף קטן (א) חייב לתקן את הנזק באופן ובתנאים שיקבע ראש העיריה.

(ג) נגרם נזק לרחוב עקב חפירה בקרקע סמוכה לאותו רחוב, חייב החופר או בעל הקרקע לתקן את הנזק.

67. ראש העיריה או המפקח רשאי באמצעות כל אדם לסלק כל דבר הנמצא ברחוב בניגוד לסעיף 59 ולבצע כל עבודה המנויה בסעיפים 65 ו-66; סולק דבר כאמור או בוצעה עבודה כאמור, רשאית המועצה לגבות מהאדם החייב בסילוק הדבר או בביצוע העבודה את הוצאות הסילוק או הביצוע; תעודה מאת ראש העיריה על סכום ההוצאות תשמש ראיה לתכנה.

סילוק מכשול וביצוע עבודה

68. (א) ראש העיריה או המפקח רשאי, לפי שיקול דעתו, בכל מקרה הנראה לו דחוף, לסלק כל מכשול ברחוב ולהרחיקו מהרחוב לכל מקום שיראה לו, וכן לבצע כל עבודה הדרושה כדי לסלק מכשול מהרחוב לכל מקום שיראה לו, בין אם נמסרה הודעה לפי סעיף זה בין אם לאו, ולהכנס לשם כך, בכל עת סבירה, לכל מקום.

פעולה דחופה

(ב) סילק ראש העיריה מכשול ברחוב או ביצע עבודה כאמור בסעיף קטן (א), רשאית המועצה לגבות מהאדם החייב בסילוק המכשול או בביצוע העבודה את הוצאות הסילוק או הביצוע.

69. הקים אדם בנין ברחוב או הניח מכשול ברחוב, רשאי ראש העיריה להסיר, להרוס או לפרק את הבנין או את המכשול ולהרחיקם מהרחוב לכל מקום שיראה לו.

מניעת הסגת גבול ברחוב

**פרק ח': בעלי חיים משוטטים**

70. (א) לא יניח אדם לבעל חיים שבהחזקתו להלך ברחוב ללא השגחה.

שוטטות בעלי חיים

(ב) מצא ראש העיריה או המפקח בעל חיים ללא השגחה ברחוב או בגן, רשאי הוא לשים ידו עליו ולהחזיקו במקום שהועיד לכך ראש העיריה, ויודיע על כך לבעליו לשם החזרתו לידיו.

(ג) בעל חיים שראש העיריה או המפקח שם את ידו עליו, ומחזיק בו לפי סעיף קטן (א), לא יוחזר לידי בעלו אלא לאחר ששולמו לעיריה הוצאות החזקתו בשיעור של 10 שקלים חדשים לכל יום שהוא מוחזק.

(ד) לא יכניס אדם ולא יניח לבעל חיים, למעט כלב נחייה, להכנס לתוך בית קפה, מקום עינוג או לכלי רכב ציבורי.

**פרק ט': הוראות מיוחדות בענין מקום עינוג**

71. במקום עינוג, באותו חלק שבו מתקיים העינוג, לרבות בשעות ההפסקה –

איסור עישון, פיצוח, הכנסת בקבוקים וגרימת לכלוך

(1) לא יעשן אדם, למעט עישון במקום שבו מתקיים משחק או מופע תחת כיפת השמים;

(2) לא ימכור אדם ולא יפצח גרעינים, בוטנים וכיוצא באלה;

(3) לא יזרוק אשפה ולא ילכלך;

(4) לא יכניס אדם ולא יחזיק או ירשה להכניס או להחזיק בקבוקי זכוכית.

72. (א) בעל מקום עינוג יקבע בו, במקומות הנראים לעין, מודעות לענין חוק עזר זה, שאת תכנן, מספרן, גדלן וצורתן יקבע ראש העיריה בהודעה בכתב.

מודעות

(ב) בסעיף זה, "מודעות" – לרבות הודעות מוארות.

**פרק י': ניקוי מדרכות**

73. בפרק זה –

הגדרות

"בעל עסק" – אחד או יותר מאלה: בעל העסק, מנהל העסק למעשה, האחראי לעסק, המחזיק בעסק, שותף פעיל בעסק;

"מדרכה" – מקום המשמש למעבר הולכי רגל, בין שהוא מרוצף או סלול ובין אם לאו;

"מדרכה הגובלת בעסק" – כל רוחב המדרכה שלאורך הרחוב הגובל בעסק והנמצאת בין הקווים הניצבים לפינותיו הקיצוניות של העסק;

"עסק" – בית אוכל, בית מלון, בית מרחקת, בית קפה, תחנת אוטובוסים, מחסן, מסעדה, מפעל, מקום למכירת כרטיסים, מקום עינוג, משרד, תחנת דלק, תחנת מוניות, קיוסק או כל מקום אחר שבו מתנהל עסק;

"תחנת אוטובוסים" – תחנה שממנה יוצא או שבה מסתיים קו אוטובוסים.

74. (א) בעל עסק חייב לטאטא ולנקות את המדרכה הגובלת בעסקו, כך שלא תמצא עליה אשפה ותהיה נקיה.

חובת הניקוי

(ב) לא תחול חובת טאטוא על בעל עסק כשאין אשפה על המדרכה הגובלת בעסקו והיא נקיה לחלוטין.

(ג) חובת טאטוא המדרכה כאמור בסעיף קטן (א) תחול על בעל עסק בימים שבהם עסק פתוח ובשעות הנקובות בתוספת השישית, ובלבד שהעסק היה פתוח לפחות 15 דקות לפני תחילת המועד לטאטוא כנקוב בתוספת השישית.

75. מצא המפקח לאחר השעות הנקובות בתוספת השישית שהמדרכה הגובלת בעסק אינה נקיה, רשאי הוא לדרוש מבעל העסק לנקות אותה בתנאי שזמן הניקוי יהיה תוך השעה שלאחר שעות סיום הניקוי הנקובות בתוספת השישית ובשעות אלה העסק פתוח.

דרישה לניקוי

76. בעל עסק החייב בטאטוא וניקוי המדרכה לפי סעיפים 74 או 75, יאסוף את האשפה לתוך כלי אשפה שיוחזק בעסק או בחצר בהתאם להוראות המפקח.

איסוף אשפה

77. בעל עסק החייב בניקוי המדרכה לא ישליך ולא יפזר לרחוב את האשפה שהוא אסף ולא ירשה להשליך או לפזר האשפה כאמור.

איסור השלכת אשפה

**פרק י"א: שמירת חזיתות בתים וחדרי מדרגות**

78. בפרק זה –

הגדרות

"בית" – לרבות כל מבנה הבנוי על מגרש ולרבות כל בנין וכל חלק מהם, בין שהוא בנוי אבן, בטון, טיט, ברזל או עץ, או כל חומר אחר, וכולל בית משותף, בית דירות, בית עסק ובנין ציבורי, בין שהם תפוסים ובין שאינם תפוסים, ולרבות שטח הקרקע שעיקר שימושו עם הבית כחצר או כגינה או לכל צורך אחר של אותו בית;

"שיפוץ" – לרבות כל תיקון, שיפור וחידוש של חזית הבית וכולל עבודות צביעה, טיח, סיוד, ניקוי, סתימה, מילוי, ציפוי, שינוי מקום צנרת חיצונית, ריצוף, או תיקוני בניה, עבודות להגנה מפני חלודה, מפני רטיבות או מים וכן מפני הריסה או סילוק של דבר הפוגע במראה החזית של חלק מהבית וקירות חיצוניים של אותו חלק, לרבות התרת מרזב המותקן על גבי קיר או חלק אחר של הבית הנשקפים אל רחוב או גינה;

"שיפוץ חלקי" – שיפוץ של חלק מבנין שניתן לעשותו, להנחת דעתו של ראש העיריה או המהנדס, עקב יעודו ואופן השימוש בבנין או בחלקו;

תיקון תשנ"ה-1994

"שיפוץ מקומי" – עבודות צביעה, טיח, סיוד, ניקוי, סתימה או מילוי, שינוי מקום צנרת חיצונית, עבודות להגנה מפני חלודה, מפני רטיבות או מים, וכן הריסה או סילוק של דבר הפוגע במראה החזית של חלק מהבית וקירות חיצוניים של אותו חלק, לרבות הסרת מרזב המותקן על גבי קיר או חלק אחר של הבית הנשקפים אל רחוב או גינה;

"חזית" – כל חלק מהבית או מבנה, לרבות מעבר, בין מקורה ובין שאינו מקורה (פסז'), הנשקף אל רחוב או גינה, לרבות חלון, מרפסת, גדר, קיר תומך וכל קיר אחר.

תיקון תשנ"ה-1994

79. (א) הבעל והמחזיק של בית חייבים לשמור על המצב התקין והמראה הנאה של חזית הבית וחדר המדרגות.

שמירת חזיתות

(ב) הבעל או המחזיק לא יתקין מרזב על גבי קיר או חלק אחר של הבית הצופים אל הרחוב או גינה (להלן – קיר חזית), אולם מותר להתקין מרזב על גג הבית, ובלבד שהמים יזרמו כלפי מטה ולא על גבי קיר חזית הבית.

80. (א) ראש העיריה או המהנדס רשאי לדרוש מבעל הבית, בהודעה בכתב, לבצע בחזית הבית עבודות שיפוץ כמפורט בהודעה.

הודעה לשיפוץ

(ב) ראש העיריה או המהנדס רשאי לדרוש, בהודעה בכתב, מבעל בית או ממחזיק, לפי הענין, לבצע בחזית הבית, כולו או חלקו, או בחזית החלק שבו הוא מחזיק, עבודות שיפוץ חלקי או עבודות שיפוץ מקומי, כמפורט בהודעה.

תיקון תשנ"ה-1994

(ג) בהודעה לפי סעיפים קטנים (א) או (ב) רשאי ראש העיריה או המהנדס לקבוע תנאים, פרטים ודרכים לביצוע העבודות והתקופה שבה יש לבצען, וכן הוראות בנוגע לחמרים לצבעים ולאופן ביצוע העבודות.

81. לא ישפץ אדם בית אלא על פי הודעת שיפוץ כאמור בסעיף 80, לפי היתר מאת ראש העיריה או המהנדס, ובהתאם לתנאים ולהוראות שנקבעו בהם.

שיפוץ על פי היתר

82. (א) נדרש אדם בהודעה לבצע עבודות שיפוץ או שיפוץ חלקי או שיפוץ מקומי ולא בצען או לא השלימן תוך התקופה שנקבעה בהודעה, או ביצע עבודות ללא היתר, או ביצע עבודות שיפוץ הפוגמות בצורה החיצונית האחידה של הבית, או שיפוץ חזית בית שלא לפי התנאים וההוראות שנקבעו בהודעה או בהיתר, רשאי ראש העיריה לבצע את העבודות או להרוס, לשנות או לתקן את העבודות שנעשו, הכל לפי הענין, ולגבות מאותו אדם את ההוצאות שהוציאה העיריה לשם כך.

שיפוץ בידי העיריה

תיקון תשנ"ה-1994

(ב) ביצע ראש העיריה עבודות שיפוץ בחזית בית משותף, רשאי הוא לגבות את ההוצאות מנציגות הבית או מבעלי הדירות בהתאם לשיעור המוטל עליהם לפי הוראות חוק עזר זה.

(ג) תעודה מאת ראש העיריה או מהנדס על סכום הוצאות הביצוע תהווה ראיה לכאורה לדבר.

83. (א) בהוצאות השיפוץ לפי חוק עזר זה ישאו –

הוצאות השיפוץ

(1) בבית משותף – בעלי הדירות לפי שטח הרצפה של דירותיהם;

(2) בבית אחר – בעל הבית.

(ב) בהוצאות שיפוץ מקומי, כאמור בסעיף 80(ב) ישא המחזיק.

(ג) בהוצאות שיפוץ חלקי כאמור בסעיף 80(ב), ישאו בעלי הדירות שבחלק הבנין ששופץ, לפי שטח הרצפה של כל דירה כאמור לעומת שטח הרצפה של כל הדירות שבאותו חלק.

תיקון תשנ"ה-1994

**פרק י"ב: רכוש ציבורי**

84. (א) לא יסיר אדם, לא ישחית, לא ילכלך, לא ישבור ולא יקלקל כל בנין, מיתקן, רכוש או חפץ השייך לעיריה או שהוקם על ידי העיריה או באישורה.

איסור פגיעה או השחתת רכוש ציבורי

(ב) האמור בסעיף קטן (א) אינו חל על ראש העיריה או מי שפועל על פי הוראותיו.

**פרק י"ג: שונות**

85. לא יפריע אדם לראש העיריה, למהנדס או למפקח במילוי תפקידם לפי חוק עזר זה.

איסור הפרעה

86. הממונה או האפוטרופוס על אדם שהוא למטה מגיל 13 ימנעהו מלעשות מעשה האסור לפי חוק עזר זה.

ילדים

87. מסירת הודעה או דרישה לפי חוק עזר זה תהא כדין אם נמסרה לידי האדם שאליו היא מכוונת, או נמסרה במקום מגוריו או במקום עסקיו הרגילים או הידועים לאחרונה לידי אחד מבני משפחתו הבוגרים או לידי כל אדם בוגר העובד או המועסק שם, או נשלחה בדואר במכתב רשום הערוך אל אותו אדם לפי מען מגוריו או עסקיו הרגילים אן הידועים לאחרונה; אם אי אפשר לקיים מסירה כאמור, תהא המסירה כדין אם הוצגה ההודעה או הדרישה במקום בולט לעין באחד המקומות האמורים או על הנכס שבו היא דנה, או הוכנסה לתיבת הדואר הנושאת את שמו של האדם שאליו היא מכוונת או פורסמה באחד העתונים הנפוצים בתחום העיריה.

מכירת הודעות

88. ראש העיריה, מהנדס או מפקח רשאי להיכנס, בכל עת סבירה, לנכס או לכל מקום אחר בתחום העיריה כדי לבדוק או לבקר את הנכס או מיתקן תבוראה שבו, לעשות ולבצע כל הדרוש כדי לברר אם קויימו הוראות חוק עזר זה ולנקוט את כל הצעדים הדרושים לקיומן.

סמכות כניסה

89. (א) כל הודעה לפי חור עזר זה תכלול את התנאים, הפרטים והאופן לביצוע העבודה, ואת המועד שבו יש לבצעה.

הודעה לביצוע

(ב) מי שנמסרה לו הודעה כאמור בסעיף קטן (א) חייב לקיימה לכל פרטיה, להנחת דעתו של המפקח; תקפה של הודעה כאמור הוא עד למילויה.

(ג) לא קיים אדם את הודעת ראש העיריה או המפקח, או ביצע את המפורט בהודעה שלא לפי התנאים, הפרטים והאופן המפורטים בה להנחת דעתו של המפקח, רשאי ראש העיריה לבצע את המפורט בהודעה ולגבות את הוצאות הביצוע מהאדם או מהאנשים שנמסרה להם ההודעה לפי חוק עזר זה, מכולם יחד או מכל אחד מהם לחוד, או לפי כל חלוקה אחרת שיקבע.

(ד) חשבון הוצאות חתום ביד ראש העיריה או ביד המהנדס וחשבון אגרות בהתאם לתוספות לחוק עזר זה יהוו הוכחה לכאורה בדבר גובה ההוצאות והאגרות.

(ה) בסעיף זה, "הודעה" – לרבות דרישה.

90. האמור בחוק עזר זה אינו פוטר מהחובה המוטלת על הבעל או על המחזיק בנכס או על כל אדם אחר על פי כל חיקוק אחר.

שמירת דינים

91. תחילתו של חוק עזר זה בתום ארבעה חדשים מיום פרסומו ברשומות.

תחילה

92. דרישות או הודעות שנמסרו לפי חוקי העזר המפורטים בסעיף 93 יראו אותם כאילו נמסרו כדין לפי חוק עזר זה.

הוראות מעבר

93. בטלים –

ביטול

1. חוק עזר להרצליה (הוצאת אשפה), התשי"ז-1957;

2. חוק עזר להרצליה (מפגעי תברואה), התשי"ח-1958;

3. חוק עזר להרצליה (הגנה על הצומח), התשכ"ג-1963;

4. חוק עזר להרצליה (שימור רחובות), התשכ"ג-1963;

5. חוק עזר להרצליה (שמירת נקיון ואיסור עישון), התשכ"ג-1963;

6. חוק עזר להרצליה (ניקוי מדרכות), התשל"ד-1974;

7. חוק עזר להרצליה (שמירה ושיפוץ של חזיתות בתים), התשי"ח-1958;

8. חוק עזר להרצליה (הדברת טוואי התהלוכה של האורן), התשכ"ג-1963;

9. חוק עזר להרצליה (הסדרת גדר חיה), התשי"ב-1952;

10. חוק עזר להרצליה (הדברת זבוב הים התיכון), התשכ"ג-1963;

11. חוק עזר להרצליה (ניקוי מגרשים, חצרות וכניסות לבתים), התשי"ט-1959;

12. חוק עזר להרצליה (פינוי חפצים מיושנים), התשמ"ז-1987.

94. על אף האמור בסעיף 2(א) לחוק עזר להרצליה (הצמדה למדד) (מס' 2), התשמ"ד-1984, יעלו האגרות המפורטות בתוספות לחוק עזר זה ב-1 לחודש לאחר פרסומו בשיעור עליית המדד שפורסם לאחרונה לפני המועד האמור לעומת המדד שפורסם בחודש יולי 1989.

הוראת שעה

**תוספת ראשונה**

(סעיף 26(א))

הוצאות ניקוי בידי העיריה בשקלים חדשים

1. בעד שעת עבודה לפועל 7

2. בעד שעת עבודה לטרקטור 81

3. בעד הובלה אחת למשאית הלוך וחזור 96

**תוספת שניה**

(סעיף 32(ד))

האגרה בשקלים חדשים

1. בעד היתר פינוי במשאית 12

2. בעד היתר פינוי בעגלת טרקטור 6

**תוספת שלישית**

(סעיף 38)

האגרה בשקלים חדשים

1. בעד פינוי אשפת מפעל ישלם החייב בפינוי אשפה:

א. מכולה של 6 קוב 36

ב. מכולה של 8 קוב 44

2. בעד פינוי אשפת צמחים (כולל גזם):

א. עד ¼ משאית פטור

ב. מעל ¼ עד ½ משאית 96

ג. מעל ½ משאית 144

**תוספת רביעית**

(סעיף 64(ב))

האגרה בשקלים חדשים

בעד היתר להעמיד שולחנות וכסאות על המדרכה:

עד 10 מ"ר 161

מ-10 מ"ר עד 30 מ"ר, בעד כל מ"ר 22

מ-30 מ"ר ומעלה, בעד כל מ"ר 32

**תוספת חמישית**

(סעיף 74(ג))

1. הניקוי בעסקים גובלי מדרכה כמפורט להלן יעשה בימי חול בשעות שבין 09.00 ו-10.00, בין 15.30 ו-16.30 ובין 18.30 ו-19.00, בערבי שבת וערבי חג בשעות שבין 9.00 ו-10.00 ובין 14.00 ו-15.00 ובמוצאי שבת ובמוצאי חג בשעות שבין 20.00 ו-21.00 ובין 23.30 ו-24.00:

קיוסק, בית קפה, בית אוכל, מסעדה, מקום עינוג, תחנת דלק, משרד למכירת כרטיסים, חברה לממכר גלידה או שלגונים, גרעינים או פירות יבשים, ממתקים, ירקות או פירות.

2. הניקוי בעסק גובל מדרכה שלא פורט בפרט 1 ייעשה בימי החול בין השעות 12.30 ו-13.30 ובין 17.30 ו-18.30.

בערבי שבת וערבי חג בשעות שבין 10.00-9.00 וכן 15.00-14.00 ובמוצאי שבת ובמוצאי חג בשעות שבין 20.00 ו-21.00 ובין 23.30 ו-24.00.

י"א באלול התשמ"ט (11 בספטמבר 1989) אלי לנדאו

ראש עירית הרצליה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תש"ן מס' 412](http://www.nevo.co.il/Law_word/law07/mekomi-0412.pdf) מיום 9.11.1989 עמ' 34.

   ת"ט [ק"ת חש"ם תש"ן מס' 422](http://www.nevo.co.il/Law_word/law07/mekomi-0422.pdf) מיום 26.4.1990 עמ' 216.

   תוקן [ק"ת חש"ם תשנ"ה מס' 529](http://www.nevo.co.il/Law_word/law07/mekomi-0529.pdf) מיום 29.12.1994 עמ' 68 – תיקון תשנ"ה-1994. [↑](#footnote-ref-1)