חוק עזר להרצליה (סלילת רחובות), תשס"ז-2007

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל סלילת רחובות | [Go](#Seif2) | 4 |
| סעיף 3 | החייבים בהיטל | [Go](#Seif3) | 4 |
| סעיף 4 | סכום ההיטל | [Go](#Seif4) | 5 |
| סעיף 5 | תשלומים קודמים | [Go](#Seif5) | 6 |
| סעיף 6 | היטל באדמה חקלאית | [Go](#Seif6) | 6 |
| סעיף 7 | רחוב מעורב | [Go](#Seif7) | 6 |
| סעיף 8 | תשלום ההיטל | [Go](#Seif8) | 6 |
| סעיף 9 | שערוך | [Go](#Seif9) | 7 |
| סעיף 10 | סלילת מדרכה בידי בעל נכס | [Go](#Seif10) | 7 |
| סעיף 11 | הנחות | [Go](#Seif11) | 8 |
| סעיף 12 | מסירת הודעות | [Go](#Seif12) | 8 |
| סעיף 13 | מגבלת גבייה | [Go](#Seif13) | 8 |
| סעיף 14 | תיקון חוק עזר הצמדה למדד | [Go](#Seif14) | 8 |
| סעיף 15 | ביטול | [Go](#Seif15) | 8 |
| סעיף 16 | הוראות מעבר | [Go](#Seif16) | 8 |
| סעיף 17 | הוראת שעה | [Go](#Seif17) | 9 |
|  | תוספת ראשונה | [Go](#med0) | 9 |

חוק עזר להרצליה (סלילת רחובות), תשס"ז-2007[[1]](#footnote-1)\*

בתוקף סמכותה לפי סעיפים 249(11) ו-(12), 250, 251, 251ג, 252 ו-259 לפקודת העיריות (להלן – הפקודה), מתקינה מועצת עיריית הרצליה חוק עזר זה:

1. בחוק עזר זה –

הגדרות

"אדמה חקלאית" – קרקע שייעודה על פי תכנית הוא "חקלאי א'" או "אזור לתכנון בעתיד", ואין משתמשים בה בפועל למטרה אחרת ושלא ניתן לגביה היתר לשימוש למטרה אחרת;

"בניה חדשה" – תוספת בניה, בניה במקום בניה קיימת, קבלת היתר לבניה חדשה או נוספת;

"בנין" – מבנה בתחום השיפוט של העיריה, בין שהוא ארעי ובין שהוא קבוע, בין שבנייתו הושלמה ובין אם לאו, בין שהוא בנוי אבן, בטון, עץ, ברזל, או כל חומר אחר, לרבות חלק של מבנה כאמור, וכל המחובר לו חיבור של קבע;

"בעל" –

(1) בנכסים שאינם מקרקעי ציבור כהגדרתם בסעיף 107 לחוק המקרקעין, התשכ"ט-1969 (להלן – חוק המקרקעין), הבעל הרשום של הנכס, ובהעדר רישום – בעליו של הנכס מכוח הסכם או מסמך מחייב אחר; וכן מי שזכאי כדין להירשם כבעל הנכס או מי שזכאי לקבל הכנסה מהנכס או להינות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות, כמשמעותו בחוק המקרקעין, בין שבדין ובין שביושר, לרבות מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות, וכן מי שזכאי לקבל הכנסה מהנכס או ליהנות מפירותיו של הנכס כבעל זכות; ובהעדר חוכר או בר-רשות כאמור – בעליו הרשום של הנכס;

"גורם תכנוני מוסמך" – רשות רישוי מקומית או הוועדה המקומית לתכנון ולבניה;

"דמי השתתפות" – כמשמעותם בחוק עזר להרצליה (סלילת רחובות), התשכ"ו-1966;

"היתר בניה", "סטיה מהיתר", "שימוש חורג" – כמשמעותם בחוק התכנון והבניה, התשכ"ה-1965 (להלן – חוק התכנון והבניה);

"הפרשי הצמדה", "תשלומי פיגורים" – כהגדרתם בחוק הרשויות המקומיות (ריביות והפרשי הצמדה על תשלומי חובה), התש"ם-1980 (להלן – חוק ריבית והפרשי הצמדה); לענין החזר תשלומים – יחושבו הפרשי ההצמדה בהתאם להוראות סעיף 6 לחוק ריבית והפרשי הצמדה;

"העיריה" – עיריית הרצליה;

"ועדת ההנחות" – ועדת ההנחות שהוקמה מכוח סעיף 149ד לפקודת העיריות;

"חוק העזר הקודם" – חוק עזר להרצליה (סלילת רחובות), התשל"ו-1976;

"חוק העזר הישן" – כל חוק עזר להרצליה בענין סלילת רחובות, אשר היה בתוקף לפני חוק העזר הקודם;

"יציע" – שטח ההשלכה האופקית על הרצפה של אותו חלק ביציע הגבוה מ-1.80 מטר;

"כביש" – רחוב או חלק מרחוב, בין מאספלט ובין מרוצף, המיועד למעבר כלי רכב או לחנייתם;

"מדרכה" – רחוב או חלק מרחוב המיועד להולכי רגל, בין מאספלט ובין מרוצף, ובין מגונן או אחר, לרבות קיר משען, אבני שפה, קירות מגן, מדרגות וקירות תומכים;

"מהנדס" – מהנדס העיר, לרבות עובד עיריה שהמהנדס העביר לו את סמכויותיו לפי חוק עזר זה, כולן או מקצתן;

"מועד התחלת הסלילה" – מועד מתן אישור של המהנדס לפי הנוסח של טופס 1 שבתוספת השנייה, ולפיו בכוונת העירייה לצאת למכרז לביצוע עבודות הסלילה של רחוב גובל או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

תיקון תש"ע-2010

"נכס" – כמשמעותו בסעיף 269 לפקודה והמצוי בתחום השיפוט של עיריית הרצליה, לרבות דרכי מעבר שאינן ציבוריות;

"נכס גובל" – נכס הגובל ברחוב או בקטע מרחוב, בין אם יש גישה לנכס מאותו רחוב ובין אם אין גישה כאמור, ובכלל זה נכס שיש אליו גישה מאותו רחוב או קטע רחוב דרך נכס אחר או דרך מדרכה, דרך מעבר או שביל, לרבות נכס שבינו ובין אותו רחוב או קטע רחוב יש תעלה, ביוב, חפירה, רצועת ירק, נטיעות, שדרה או כיוצא בהם, או שטח המיועד לשמש כאמור על פי תכנית, ולרבות נכס שבינו לבין הרחוב מפריד נכס אחר ובלבד שקיימת גישה מאותו רחוב לנכס האמור;

"נכס פינתי" – נכס הגובל בשני רחובות או יותר;

"סלילה" – סלילה של כביש ומדרכה, או כביש בלבד או מדרכה בלבד, או רחוב מעורב, או הרחבתם או השלמתם לרבות סלילתם מחדש, ובכלל זה ביצוע עבודות אלה, כולן או מקצתן והכל בקשר לסלילתם:

(1) הכנת תכניות וכן תכניות עבודה וביצוע לסלילת רחוב;

(2) סילוק או העתקת עמודי חשמל, אנטנות, תשתיות כבלים או טלפון, עקירת עצים או נטיעתם מחדש, הריסת מבנים ישנים ופינוי ההריסות, התקנה מחדש, סילוק או הקמה של ביבים, תעלות, צינורות מים, בורות שפכים, כבלי חשמל, טלגרף או טלפון, סילוק או העתקת סככות או תחנות אוטובוסים, ובלבד שהעבודות כאמור נעשו עקב או לצורך סלילת רחוב;

(3) התאמת רחוב מבחינת שיפועיו ומפלסיו לרחובות הסמוכים לו, כיוון כניסות, מדרכות וגדרות של רשות היחיד אל מפלסי הרחוב הנסלל;

(4) חפירה, מילוי, פילוס;

(5) בניה, שינוי או פירוק של קירות תומכים, מדרגות, אבני שפה, צדי דרך, גדרות מגן, קירות גבול, קירות אקוסטיים, מיתקני בטיחות, וכל עבודה בנכס גובל, הדרושה לסלילה או עקב פעולות הפקעת מקרקעין או הכשרת שטח הכרוכות בסלילה;

(6) בניית כיכרות, צמתים, איי תנועה, פסי הפרדה, פסי האטה וכיוצא באלה;

(7) ריצוף שבילים, סידור שדרות, מדשאות, מזרקות, בריכות, ספסלים, נטיעת עצים או צמחים, סידורם וגידורם;

(8) בניית מפרצי חניה או שטחים אחרים המיועדים לנחיית כלי רכב;

(9) התקנת תאורה ברחוב, לרבות התקנת רמזורים;

(10) הצבת תמרורים ומיתקני דרך, סימון סימני דרך לכלי רכב ולהולכי רגל;

(11) בניית גשרים ומעברים תת-קרקעיים לכלי רכב ולהולכי רגל;

(12) עבודה אחרת הדרושה לסלילת רחוב או הקשורה בה;

"קומה" – חלל המשתרע בין שתי רצפות סמוכות הנמצאות זו מעל זו, וכן חלל המשתרע בין רצפה לבין הגג הסמוך הנמצא מעליה;

"ראש העיריה" – לרבות עובד העיריה שראש העיריה הסמיך בכתב לענין הפעלת סמכויותיו לפי הוראות חוק עזר זה, כולן או מקצתן;

"רחוב" – שטח שהוקצה או יועד בתכנית לשמש דרך כהגדרתה בחוק התכנון והבניה, לרבות כביש ומדרכה או כביש בלבד או מדרכה בלבד או רחוב מעורב;

"רחוב גובל" – רחוב הגובל בנכס או בחלק מנכס, בין אם יש גישה ישירה לנכס מאותו רחוב ובין אם אין גישה כאמור, ובכלל זה רחוב שיש דרכו גישה לאותו נכס או לחלק ממנו דרך נכס אחר או דרך מדרכה, לרבות רחוב שבינו ובין אותו נכס יש תעלה, ביוב, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור על פי תכנית, לרבות רחוב שבינו לבין הנכס מפריד נכס אחר, ובלבד שקיימת גישה לאותו נכס מהרחוב האמור;

"רחוב מעורב" – רחוב או חלק מרחוב, בין מכוסה אספלט ובין מרוצף, ששימושו מעורב – הן לכלי רכב והן להולכי רגל – באופן שלא ניתן להפריד בין השניים, בין במפלס אחד ובין בכמה מפלסים;

"ריבית חשב" – ריבית החשב הכללי, המתפרסמת מזמן לזמן בידי משרד האוצר – אגף החשב הכללי, בשיעורה ביום גיבוש הסדר פריסת התשלומים;

"שטח בנין" – הסכום במ"ר של שטחי כל הקומות בבנין;

"שטח חניה" – שטח מקורה המיועד לשמש על פי היתר בניה, לחניית כלי רכב ומשמש בפועל למטרה זו;

"שטח קומה" – הסכום במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים, לרבות שטחים למטרת שירות, בניני עזר, מרתפים, מרתפי חניה, חניות מקורות, מרפסות מקורות, מחסנים, חדרי מדרגות, מעברים, יציעים, חדרי מעליות, עליית גג וכל שטח אחר בקומה; לענין זה, "עליית גג" – שטח ההשלכה האופקית על הרצפה של אותו חלק בעליית הגג, הגבוה מ-1.80 מטר;

"שימוש חורג באדמה חקלאית" – לרבות שימוש חורג למעשה באדמה חקלאית וכן אישור לשימוש חורג באדמה חקלאית;

"שינוי ייעוד של אדמה חקלאית" – על פי תכנית;

"תכנית" – כהגדרתה בחוק התכנון והבניה.

2. (א) היטל סלילת רחובות נועד לכיסוי הוצאות העיריה בשל סלילת רחובות בתחומה, בלא זיקה לעלות ביצוע עבודות סלילת רחוב הגובל בנכס נושא החיוב.

היטל סלילת רחובות

(ב) היטל סלילת כבישים יוטל על בעל נכס גובל –

(1) בשל סלילת כביש הגובל בנכס;

(2) בשל בניה חדשה בנכס הגובל בכביש שנסלל, אף אם נוספה לאחר סיום עבודות הסלילה;

(3) בשל שינוי ייעוד של אדמה חקלאית או שימוש חורג באדמה חקלאית הגובלת בכביש שנסלל.

(ג) היטל סלילת מדרכות יוטל על בעל נכס גובל –

(1) בשל סלילת מדרכה הגובלת בנכס;

(2) בשל בניה חדשה בנכס הגובל במדרכה שנסללה, אף אם נוספה לאחר סיום עבודות הסלילה;

(3) בשל שינוי ייעוד של אדמה חקלאית או שימוש חורג באדמה חקלאית הגובלת בכביש שנסלל.

(ד) היטל סלילת רחובות מעורבים יוטל על בעל נכס גובל –

(1) בשל סלילת רחוב מעורב הגובל בנכס;

(2) בשל בניה חדשה בנכס הגובל ברחוב מעורב שנסלל, אף אם נוספה לאחר סיום עבודות הסלילה;

(3) בשל שינוי ייעוד של אדמה חקלאית או שימוש חורג באדמה חקלאית הגובלת בכביש שנסלל.

(ה) לענין היטל שעילתו בניה חדשה בנכס, שינוי ייעוד של אדמה חקלאית או שימוש חורג באדמה חקלאית, ישולם ההיטל אם נסלל הרחוב הגובל בתקופת תחולתו של חוק עזר זה או בתקופת תחולתו של חוק העזר הקודם.

3. (א) היטל בעד סלילת כבישים, סלילת מדרכות או סלילת רחובות מעורבים, המוטל בשל ביצוע סלילה כאמור, חב בו בעל הנכס הגובל במועד התחלת הסלילה.

החייבים בהיטל

תיקון תש"ע-2010

(ב) היטל בעד סלילת כבישים, סלילת מדרכות או סלילת רחובות מעורבים, המוטל בשל בניה חדשה בנכס הגובל, חב בהם בעל הנכס הגובל במועד הבניה החדשה או במועד הגשת הבקשה לבניה החדשה, לפי הענין, גם אם הוא לא היה בעל הנכס במועד התחלת הסלילה.

תיקון תש"ע-2010

(ג) היטל בעד סלילת כבישים, סלילת מדרכות או סלילת רחובות מעורבים, המוטל בשל שינוי ייעוד של אדמה חקלאית או שימוש חורג באדמה חקלאית, חב בהם בעל הנכס הגובל במועד שינוי הייעוד או השימוש החורג, לפי הענין, גם אם הוא לא היה בעל הנכס במועד התחלת הסלילה.

תיקון תש"ע-2010

4. (א) היטל סלילת רחובות יחושב לפי שטח הקרקע ושטח הבנין שבנכס וסכומו יהיה הסכום המתקבל ממכפלת שטח הקרקע ושטח הבנין בנכס, בשיעור תעריפי ההיטל המעודכנים.

סכום ההיטל

(ב) מוטל ההיטל בשל סלילה, כאמור בסעיף 2(ב)(1), (ג)(1) או (ד)(1), יחושב ההיטל כאמור בסעיף קטן (א), על פי הכללים האלה:

(1) שטח הקרקע בנכס, יכלול את הקרקע שעליה ניצב בנין;

(2) שטח הבנין שבנכס יכלול את שטחו של כל בנין שבנכס, לרבות בנין או חלק מבנין שנבנה בלא היתר בניה או בסטיה ממנו;

(3) על אף האמור בפסקה (2), בחישוב שטח הבניה החייב בהיטל תילקח בחשבון רק מחצית משטח החניה;

(4) לענין סעיף קטן זה, תעריפי ההיטל המעודכנים הם התעריפים הקבועים בתוספת הראשונה, במועד התחלת הסלילה, בתוספת הפרשי הצמדה ממועד התחלת הסלילה ועד למועד הוצאת דרישת התשלום.

תיקון תש"ע-2010

(ג) מוטל ההיטל בשל בניה חדשה בנכס, כאמור בסעיף 2(ב)(2), (ג)(2) או (ד)(2), יחושב ההיטל על פי הכללים האלה:

(1) שטח הקרקע שבנכס יכלול את כל הקרקע שבנכס לרבות קרקע שעליה ניצב בנין, ולמעט שטח קרקע בנכס שבעדו שולמו לעיריה היטלי הסלילה על פי חוק עזר זה או על פי חוק העזר הקודם;

(2) שטח הבנין שבנכס יכלול את שטחו של כל בנין שבנכס, לרבות בנין או חלק מבנין שנבנה בלא היתר או בסטיה ממנו ולרבות בניה חדשה, אך למעט שטחי בניה בנכס שבעדם שולמו לעיריה היטלי הסלילה על פי חוק עזר זה או על פי חוק העזר הקודם, בין אם חושבו לפי שטח הבנין או לפי נפח הבנין; לענין פסקה זו, יחושב שטח הבניה החדשה לפי השטח שאושר לבניה על ידי גורם תכנוני מוסמך, או על פי הבנוי למעשה, לפי הגבוה מביניהם;

(3) על אף האמור בפסקה (2), בחישוב שטח הבניה החייב בהיטל תילקח בחשבון רק מחצית משטח החניה;

(4) לענין סעיף קטן זה, תעריפי ההיטל המעודכנים הם התעריפים הקבועים בתוספת הראשונה במועד הוצאת דרישת התשלום;

תיקון תש"ע-2010

(5) נמצא לאחר גמר הבניה החדשה, כי השטח הבנוי למעשה קטן מהשטח שאושר לבניה ושעל פיו שולם היטל סלילת הרחובות, והוצא היתר בניה מתוקן על פי הבניה בפועל, זכאי מי ששילם לעיריה את ההיטל לקבל, בכפוף לכל דין, החזר של החלק היחסי ששולם ביתר, בתוספת הפרשי הצמדה;

(6) נמצא כי השטח הבנוי למעשה גדול מהשטח שאושר לבניה ושעל פיו שולם היטל סלילת רחובות, חייב בעל הנכס הגובל במועד הבניה בתשלום ההפרש הנובע מפער השטחים שהתגלה; סכום ההפרש כאמור יחושב על בסיס שיעורי ההיטל הקבועים בתוספת הראשונה במועד הוצאת הדרישה לתשלום ההפרש.

תיקון תש"ע-2010

(ד) מוטל ההיטל בשל שינוי ייעוד של קרקע חקלאית או שימוש חורג באדמה חקלאית כאמור בסעיף 2(ב)(3), (ג)(3) או (ד)(3), יחושב ההיטל על פי הכללים האלה:

(1) שטח הקרקע שבנכס יכלול את כל הקרקע שבנכס לרבות קרקע שעליה ניצב בנין, ולמעט שטח הקרקע שבעדו שולמו לעיריה היטלי סלילה על פי חוק העזר הקודם;

(2) לענין סעיף קטן זה, תעריפי ההיטל המעודכנים הם תעריפים הקבועים בתוספת הראשונה במועד הוצאת דרישת התשלום.

תיקון תש"ע-2010

(ה) בנויים בנכס גובל כמה בנינים, יחויב בעל הנכס הגובל בשל שטח הקרקע שבבעלותו ובשל שטח כל בנין או חלק מבנין שבבעלותו.

(ו) בנוי בנכס גובל בית משותף, ייכלל בשטח הקרקע ובשטח הבנינים שבעדם חייב כל אחד מהבעלים, חלקו ברכוש המשותף; לענין זה –

"בית משותף" ו"רכוש משותף" – כהגדרתם בחוק המקרקעין;

"החלק ברכוש המשותף" – לפי חלקו של בעל הנכס ברכוש המשותף, כאמור בנכס הרישום; בהעדר רישום כאמור – לפי יחס השטח הבנוי בנכס שבבעלותו, אל כל שטחי הבניה בבית המשותף.

5. (א) בלי לגרוע מהוראות חוק עזר זה, נכס גובל יחויב בהיטל סלילת רחובות, בין על פי חוק עזר זה ובין על פי חוק העזר הקודם, פעם אחת בעד סלילת כביש ופעם אחת בעד סלילת מדרכה או פעם אחת בעד סלילת רחוב מעורב.

תשלומים קודמים

(ב) נכס פינתי אשר בשל סלילת כביש גובל אחד ומדרכה גובלת אחת, לפחות, שולמו דמי השתתפות על פי חוק העזר הישן, ובעל הנכס מחויב בתשלום היטל סלילת כביש ומדרכה על פי חוק עזר זה בשל כביש ומדרכה נוספים, יעמדו שיעורי ההיטלים על 50% משיעורי ההיטל לפי סעיף 4.

(ג) נכס הגובל בכביש שנסלל לפני תחילתו של חוק העזר הקודם, אשר בשל סלילה זו שולמו דמי השתתפות על פי חוק העזר הישן, והוטל על בעליו היטל סלילת כביש על פי חוק עזר זה, בין אם הכביש הורחב, הושלם או נסלל מחדש, יעמוד שיעור היטל סלילת הכביש על 45% משיעור היטל סלילת הכבישים לפי סעיף 4.

(ד) נכס הגובל במדרכה שנסללה לפני תחילתו של חוק העזר הקודם, אשר בשל סלילה זו שולמו דמי השתתפות על פי חוק העזר הישן, או שהמדרכה נסללה על פי הוראות העיריה ועל חשבון הבעלים, והוטל על בעליו היטל סלילת מדרכה על פי חוק עזר זה, בין אם המדרכה הורחבה, הושלמה או נסללה מחדש, יעמוד שיעור היטל סלילת המדרכה על 45% משיעור היטל סלילת המדרכה לפי סעיף 4.

(ה) נכס הגובל בכביש שנסלל לפני תחילתו של חוק העזר הקודם, אשר בשל סלילה זו שולמו דמי השתתפות על פי חוק העזר הישן, והוטל על בעליו היטל סלילת רחוב מעורב על פי חוק עזר זה, יעמוד שיעור היטל סלילת הרחוב המעורב על 45% משיעור ההיטל לפי סעיף 4, בשל רכיב סלילת הכביש בלבד; בשל רכיב סלילת המדרכה – יחויב בעל הנכס בתשלום מלא; ואולם אם התקיימו התנאים המפורטים ברישה של סעיף קטן (ד), יעמוד שיעור היטל סלילת הרחוב המעורב על 45% משיעור ההיטל לפי סעיף 4, גם בשל רכיב סלילת המדרכה.

6. (א) בעל נכס גובל שהוא אדמה חקלאית, פטור מתשלום היטל בהתאם לחוק עזר זה; קיים או נבנה בנין בנכס, יחויב בעל הנכס בהיטל סלילת רחובות בגין שטח הבנין; לענין סעיף זה, "בנין" – למעט שטח המשמש כחממה בלבד.

היטל באדמה חקלאית

(ב) שונה ייעודה של האדמה החקלאית לייעוד אחר או נעשה בה שימוש חורג, ישלם בעל הנכס היטל סלילת רחובות כאמור בחוק עזר זה.

7. לענין חוק עזר זה יראו סלילת רחוב מעורב כסלילת כביש ומדרכה, בשינויים המחויבים.

רחוב מעורב

8. (א) העיריה תמסור לחייב דרישת תשלום, שבה יפורטו סכום ההיטל וכן הפרטים האלה:

תשלום ההיטל

(1) זיהוי הנכס;

(2) הרחוב הגובל בנכס שבשלו נדרש ההיטל;

(3) הסעיף בחוק העזר שמכוחו הוטל ההיטל;

(4) תעריפי ההיטל המעודכנים נושא החיוב;

(5) השטחים נושא החיוב;

(6) סכום ההיטל;

(7) מועד התשלום, לרבות דרכי התשלום ואפשרות לפריסת התשלום וכן האפשרויות לדחיית המועד לתשלום, כאמור בחוק עזר זה.

(ב) דרישת התשלום תימסר –

(1) בשל סלילת רחוב הגובל בנכס;

(2) לפני מתן היתר בניה בנכס;

(3) לפני שינוי ייעוד של קרקע חקלאית או לפני מתן היתר לשימוש חורג באדמה חקלאית, לפי הענין.

(ג) לא נמסרה דרישת תשלום בהתאם לסעיף קטן (ב) רשאית העיריה למסור את דרישת התשלום –

(1) לפני מתן אישור העיריה לצורך העברת זכויות בלשכת רישום המקרקעין;

(2) לפני מתן אישור העיריה לצורך העברת זכויות חכירה על ידי מינהל מקרקעי ישראל או על דיי חברה משכנת לדיור ציבורי;

(3) אם התברר לעיריה כי בוצעה בניה חדשה בנכס או נעשה שימוש חורג בקרקע חקלאית, בלי שנתבקש או בלי שניתן לגביהם היתר בניה או היתר לשימוש חורג, לפי הענין.

(ד) נפל פגם בדרישת התשלום או שלא נכללו בה כל הפרטים האמורים, אין בכך כדי לגרוע מחובת בעל הנכס לשלם היטל סלילת רחובות לפי חוק עזר זה.

(ה) דרישת תשלום שנמסרה לפי סעיף קטן (ב)(1), תיפרע בתוך 90 ימים מיום מסירתה לבעל הנכס או במועד מאוחר יותר, אם נקבע כך בדרישה; על אף האמור יהיה ניתן לפרוע את דרישת התשלום בפריסת תשלומים לתקופה של עד 36 חודשים, בתוספת הפרשי הצמדה וריבית חשב שיחושבו מיום הדרישה, ובלבד שהסדר הפריסה יכובש בתוך 90 ימים מיום מסירת הדרישה.

(ו) דרישת תשלום שנמסרה לפי סעיפים קטנים (ב)(2) ו-(3) או (ג)(1) ו-(2), תיפרע בתוך 30 ימים מיום המסירה, אך בכל מקרה כתנאי לקבלת היתר הבניה או האישור כאמור בסעיפים קטנים אלה.

(ז) דרישת תשלום שנמסרה לפי סעיף קטן ג(3) תיפרע בתוך 30 ימים מיום מסירתה לבעל הנכס.

(ח) על אף האמור בסעיף קטן (ה) בעל נכס בחלקה גדולה, אשר הכניסה אליה הן של הולכי רגל והן של כלי רכב איננה דרך הרחוב נושא דרישת התשלום, אלא דרך הרחוב שטרם נסלל על ידי העיריה בתקופת תחולתו של חוק העזר הקודם או חוק עזר זה, רשאי בעל הנכס לבקש בכתב לדחות את המועד לפירעון דרישת התשלום עד למועד סלילת הרחוב שטרם נסלל כאמור או עד למועד מתן אישור על פי סעיף קטן (ג)(1) ו-(2), לפי המוקדם מביניהם; לענין סעיף קטן זה –

"חלקה גדולה" – נכס פינתי אשר בנוי עליו יותר מבנין אחד;

"בנין" – מבנה בעל כניסה נפרדת.

9. (א) לא שולם במועדו היטל סלילת רחובות שנמסרה לגביו דרישת תשלום לפי סעיף 8(ב)(1) או 8(ג)(3) ייווספו לסכום המצוין בדרישת התשלום תשלומי פיגורים.

שערוך

(ב) היטל סלילת רחובות שנמסרה לגביו דרישת תשלום לפי סעיף 8(ב)(2) ו-(3) או 8(ג)(1) ו-(2), ייווספו לו הפרשי הצמדה ממועד הוצאת דרישת התשלום ועד למועד התשלום בפועל.

(ג) על אף האמור בסעיף קטן (ב), אם ניתנו ההיתרים או האישורים כאמור בלא ששולם ההיטל או חלק ממנו, ייווספו לסכום שלא שולם תשלומי פיגורים, החל מהמועד שנקבע לתשלומו בחוק עזר זה.

(ד) דרישת תשלום שמועד תשלומה נדחה כאמור בסעיף 8(ח), ייווספו לסכום המצוין בדרישת התשלום הפרשי הצמדה.

10. (א) לא יסלול אדם מדרכה, אלא לפי היתר בכתב מהמהנדס ובהתאם לתנאים שנקבעו בהיתר.

סלילת מדרכה בידי בעל נכס

(ב) המהנדס רשאי לדרוש, בהודעה בכתב, מבעל נכס גובל לסלול מדרכה הגובלת בנכסו; ההודעה תפרט את התנאים ואופן הביצוע של הסלילה, וכן את משך הזמן שבו יש לסיימה.

(ג) לא יסלול אדם מדרכה לפי היתר או דרישה כאמור בסעיפים קטנים (א) ו-(ב), אלא לפי תכנית ביצוע שאושרה בידי המהנדס ואומדן תקציבי שאושר על ידי המהנדס וגזבר העיריה.

(ד) סלל אדם מדרכה שלא לפי היתר או דרישה כאמור מטעם המהנדס או שלא לפי התנאים שפורטו בהיתר או בדרישה או שלא לפי תכנית ביצוע, כאמור בסעיף קטן (ג), רשאית העיריה לשנות או להרוס את המדרכה, לסלול בעצמה את המדרכה מחדש ולגבות מאותו אדם את ההוצאות שהוציאה לשינוי המדרכה או להריסתה ולסלילתה מחדש.

(ה) תשלום הוצאות מאת אדם כאמור בסעיף קטן (ד), אינו גורע מחובתו לשלם את ההיטל במלואו לפי הוראות חוק עזר זה.

(ו) סלל הבעלים בנכס גובל מדרכה כאמור בסעיפים קטנים (א) עד (ג), ישלם היטל כפי שהיה חייב בו לפי הוראות חוק עזר זה אם הסלילה היתה מבוצעת על ידי העיריה, בניכוי הוצאות הסלילה; לענין סעיף זה, "הוצאות הסלילה" – הוצאות הסלילה בהתאם לאומדן התקציבי שאושר על ידי המהנדס וגזבר העיריה, לפי סעיף קטן (ג), ובכל מקרה לא יותר מסכום ההיטל.

11. (א) ועדת ההנחות מוסמכת לדחות את מועד תשלום ההיטל שהוטל בשל סלילת רחוב הגובל בנכס, לפי סעיף 80ב)(1), ובלבד שהשתכנעה כי עקב מצבו החומרי של החייב, על פי קריטריונים שתקבע מועצת העיריה, אין הוא יכול לפרוע את דרישת תשלום ההיטל, כולה או מקצתה, במועד הקבוע בחוק עזר זה.

הנחות

(ב) המועד הנדחה של תשלום ההיטל, כולו או מקצתו, ייקבע על ידי ועדת ההנחות אך לא לאחר מועד מימוש זכויות בנכס, או העברתו ליורשיו, לפי המוקדם; לענין סעיף זה, "מימוש זכויות בנכס" – כל בקשה לקבל אישור מהעיריה לצורך העברת זכות הבעלות או החכירה בנכס, כולה או חלקה לאחר, או הגשת בקשה להיתר בניה בנכס, לפי המוקדם.

(ג) נדחה מועד התשלום כאמור, יחושב סכום ההיטל לפי הוראת סעיף 4, בשיעורים המעודכנים של תעריפי ההיטל במועד הנדחה.

12. מסירת דרישת תשלום לפי חוק עזר זה, תהיה באחת הדרכים האלה:

מסירת הודעות

(1) מסירת ההודעות לידי האדם שאליו היא מכוונת, או במקום מגוריו הרגיל או הידוע לאחרונה, או לאחד מבני משפחתו הבגירים, או למי שעובד עם משפחתו של אותו אדם או מועסק על ידה;

(2) הנחת ההודעה במקום מגוריו של האדם שאליו היא מכוונת או במקום עסקו, הרגילים או הידועים לאחרונה;

(3) משלוח ההודעה בדואר רשום לפי מען אותו אדם שאליו היא מיועדת במקום מגוריו או מקום עסקו, הרגילים או הידועים לאחרונה;

(4) הדבקת ההודעה במקום בולט בחצרים של הנכס שאליהם מתייחסת ההודעה.

13. מיום י"ז בטבת התשפ"א (1 בינואר 2021) הטלת היטל על פי חוק עזר זה תהיה טעונה אישור של מועצת העירייה ושל שר הפנים או מי מטעמו.

מגבלת גבייה

תיקון תשע"ז-2016

14. בתוספת לחוק עזר להרצליה (הצמדה למדד), התשמ"ד-1984, במקום "חוק עזר להרצליה (סלילת רחובות), התשל"ו-1976" יבוא "חוק עזר להרצליה (סלילת רחובות), התשס"ז-2007".

תיקון חוק עזר הצמדה למדד

15. חוק עזר להרצליה (סלילת רחובות), התשל"ו-1976 – בטל.

ביטול

16. (א) בעל נכס גובל שהרחוב הגובל בו נסלל לפני תחילתו של חוק עזר זה, וטרם נדרש לשלם בעדו היטל על פי חוק העזר הקודם, הגם שהעיריה היתה זכאית לדרשו, ישלם לעיריה, לפי דרישתה, את ההיטל על פי הוראות חוק העזר הקודם; שיעורי ההיטלים יהיו השיעורים כפי שהיו בתוקף על פי חוק העזר הקודם בעת תחילת עבודות הסלילה ובתוספת הפרשי הצמדה החל מאותו מועד ועד למועד דרישת התשלום; ואולם, אם שיעורי ההיטל על פי חוק העזר הקודם, מעודכנים כאמור במועד דרישת התשלום יהיו גבוהים משיעורי ההיטל שהיה בעל הנכס חב בהם במועד דרישת התשלום אילו הוחלו עליו הוראות חוק עזר זה, יחושב ההיטל למועד דרישת התשלום על פי הוראות חוק עזר זה; לענין סעיף זה, "שיעורי ההיטל" – הסכום הכולל של היטל סלילת כביש והיטל סלילת מדרכה, או היטל סלילת רחוב מעורב, לפי הענין.

הוראות מעבר

(ב) הוראות סעיף קטן (א) יחולו על שטח הקרקע ושטח הבנין במועד דרישת התשלום.

(ג) אין בתשלום היטל כאמור בסעיף קטן (א), כדי לגרוע מחובתו של בעל נכס בתשלום היטל בשל בניה חדשה בנכס או בשל שינוי ייעוד של אדמה חקלאית או שימוש חורג באדמה חקלאית, כקבוע בחוק עזר זה.

17. על אף האמור בחוק עזר להרצליה (הצמדה למדד), התשמ"ד-1984, יעודכנו תעריפי ההיטלים הנקובים בתוספת במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש דצמבר 2002.

הוראת שעה

תוספת ראשונה

תיקון תשע"ז-2016

(סעיף 4)

שיעורי ההיטל

בשקלים חדשים

1. היטל סלילת כביש –

(א) לכל מ"ר משטח הקרקע 32.77

(ב) לכל מ"ר משטח הבניין 76.10

2. היטל סלילת מדרכה –

(א) לכל מ"ר משטח הקרקע 24.45

(ב) לכל מ"ר משטח הבניין 56.78

3. היטל סלילת רחוב מעורב –

(א) לכל מ"ר משטח הקרקע 57.22

(ב) לכל מ"ר משטח הבניין 132.88

תוספת שנייה

(סעיף 1)

טופס 1

לכל מעוניין

הח"מ, מהנדס עיריית הרצליה, מאשר בזה כי התכניות לביצוע עבודות סלילת רחוב/ות       מצויות בשלבי גמר, וכי בכוונת העירייה לצאת למכרז או להתקשר כדין בדרך אחרת, לביצוע עבודות הסלילה האמורות, וזאת לא יאוחר מיום      .

\_\_\_\_\_\_\_\_\_\_\_\_\_\_

מהנדס העיריה

ו' בניסן התשס"ז (25 במרס 2007) יעל גרמן

ראש עיריית הרצליה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ז מס' 703](http://www.nevo.co.il/Law_word/law07/mekomi-0703.pdf) מיום 10.5.2007 עמ' 311.

   תוקן [ק"ת חש"ם תש"ע מס' 746](http://www.nevo.co.il/Law_word/law07/mekomi-0746.pdf) מיום 26.8.2010 עמ' 343 – תיקון תש"ע-2010; ר' סעיף 6 לענין הוראת שעה.

   [ק"ת חש"ם תשע"ז מס' 862](http://www.nevo.co.il/Law_word/law07/mekomi-0862.pdf) מיום 15.12.2016 עמ' 93 – תיקון תשע"ז-2016; ר' סעיף 3 לענין הוראת שעה.

   3. על אף האמור בסעיף 2 לחוק העזר להרצליה (הצמדה למדד), התשמ"ד-1984, יעודכנו תעריפי ההיטלים הנקובים בתוספת הראשונה במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש יוני 2013. [↑](#footnote-ref-1)