חוק עזר להרצליה (תיעול), תשע"ט-2018

רשויות ומשפט מנהלי – רשויות מקומיות – חוקי עזר – תיעול

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל תיעול | [Go](#Seif11) | 3 |
| סעיף 3 | אופן חישוב ההיטל | [Go](#Seif2) | 4 |
| סעיף 4 | היטל בשל בנייה חורגת | [Go](#Seif10) | 5 |
| סעיף 5 | היטל תיעול באדמה חקלאית | [Go](#Seif3) | 5 |
| סעיף 6 | חיוב בהיטל בשל שטח המיועד להפקעה | [Go](#Seif4) | 5 |
| סעיף 7 | דרישה לתשלום ההיטל | [Go](#Seif5) | 5 |
| סעיף 8 | שערוך | [Go](#Seif6) | 6 |
| סעיף 9 | טיפול במערכת תיעול | [Go](#Seif7) | 6 |
| סעיף 10 | התקנת מערכת תיעול בידי בעל נכס | [Go](#Seif8) | 7 |
| סעיף 11 | הטלת חיובים מכוח חוקי עזר קודמים | [Go](#Seif9) | 7 |
| סעיף 12 | הנחות | [Go](#Seif12) | 7 |
| סעיף 13 | מסירת הודעות | [Go](#Seif13) | 7 |
| סעיף 14 | תיקון חוק עזר הצמדה למדד | [Go](#Seif14) | 7 |
| סעיף 15 | מגבלת גבייה | [Go](#Seif15) | 8 |
| סעיף 16 | ביטול | [Go](#Seif16) | 8 |
| סעיף 17 | הוראת שעה | [Go](#Seif17) | 8 |
|  | תוספת ראשונה | [Go](#med0) | 8 |
|  | תוספת שנייה | [Go](#med1) | 8 |

חוק עזר להרצליה (תיעול), תשע"ט-2018[[1]](#footnote-1)\*

בתוקף סמכותה לפי סעיפים 250, 251, 252 ו-259 לפקודת העיריות (להלן – הפקודה), מתקינה מועצת עיריית הרצליה חוק עזר זה:

1. בחוק עזר זה –

הגדרות

"אדמה חקלאית" – קרקע שייעודה על פי תכנית הוא חקלאי א' או "אזור לתכנון בעתיד" ואין משתמשים בה בפועל למטרה אחרת ושלא ניתן לגביה היתר לשימוש למטרה אחרת;

"אזור איסוף" – שטח שטח שעבודות התיעול שיבוצעו בו מיועדות לשמש במישרין או בעקיפין את הנכסים שבו;

"אישור בקשה להיתר בנייה" – אישור בקשה למתן היתר בנייה בידי מוסד התכנון המוסמך לפי חוק התכנון והבנייה;

"בנייה חדשה" – תוספת בנייה, בנייה במקום בנייה קיימת, קבלת היתר לבנייה חדשה או נוספת;

"בנייה חורגת" – בנייה חדשה שנבנתה בלא היתר בנייה או בסטייה מהיתר;

"בניין" – מבנה בתחום השיפוט של העירייה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או כל חומר אחר, לרבות חלק של מבנה כאמור וכל המחובר לו חיבור של קבע;

"בעל נכס" – כל אחד מאלה:

(1) בנכסים שאינם מקרקעי ציבור כהגדרתם בסעיף 107 לחוק המקרקעין, התשכ"ט-1969 (להלן – חוק המקרקעין) – הבעל הרשום של הנכס; ובהעדר רישום – בעלו של הנכס מכוח הסכם או מסמך מחייב אחר; וכן מי שזכאי כדין להירשם כבעל הנכס או מי שזכאי לקבל הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, לרבות מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות וכן מי שזכאי לקבל הכנסה מהנכס או ליהנות מפירותיו של הנכס כבעל זכות; ובהעדר חוכר לדורות או בר-רשות כאמור – בעליו של הנכס;

"היטל" או "היטל תיעול" – היטל המוטל לכיסוי הוצאות של התקנת מערכת תיעול לפי חוק עזר זה;

"היתר בנייה" – כמשמעות המונח בחוק התכנון והבנייה;

"הפרשי הצמדה" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"ועדת ההנחות" – ועדת ההנחות שהוקמה מכוח סעיף 149ד לפקודה;

"חוק התכנון והבנייה" – חוק התכנון והבנייה, התשכ"ה-1965;

"חוק עזר קודם" – חוק עזר להרצליה (תיעול), התשל"ז-1976, וחוק עזר להרצליה (תיעול), התשל"ב-1972;

"יציע" – שטח ההשלכה האופקית על הרצפה של אותו חלק ביציע הגבוה מ-1.80 מ';

"מדד" – כהגדרתו בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"מהנדס" – מהנדס העירייה או מי שסמכויות המהנדס נאצלו לו לפי סעיף 6 לחוק הרשויות המקומיות (מהנדס רשות מקומית), התשנ"ב-1991;

"מערכת תיעול ציבורית" – המערכת המשמשת את העירייה לניקוז מי נגר עילי והמצויה בבעלותה, בחזקתה, ברשותה או בשליטתה, לרבות כל תעלה, קו ניקוז, מובלים, תאים קולטנים וכל מיתקן המשמש לתכלית זו ולהוציא תעלה פרטית;

"מערכת תיעול פרטית" – מערכת תיעול המשמשת נכס פלוני, שאינה בבעלות העירייה;

"נכס" – כמשמעותו בסעיף 269 לפקודה והמצוי בתחום השיפוט של העירייה, לרבות דרכי מעבר שאינן ציבוריות;

"עבודת תיעול" – התקנה או חפירה או הסדרה של מערכת תיעול וכל עבודה נלווית הנוגעת להתקנה או לחפירה או להסדרה, שתכליתה ניקוז מי נגר עילי, מי גשמים ומים אחרים למעט שפכים או מי קולחין, וכן תכנון, תיאום או פיקוח של העירייה בקשר לעבודות כאמור;

"העירייה" – עיריית הרצליה;

"קו ניקוז" – אפיק ניקוז בין טבעי ובין מותקן או מוסדר, המיועד להולכתם ולניקוזם של מי נגר עילי, מי גשמים ומים אחרים, למעט שפכים או מי קולחין, לרבות צינור מוביל, מוביל יצוק, אבזר, תא ביקורת, תא איסוף, תא קיבול וקליטה וכל מיתקן ואבזר אחר המהווה חלק מהאפיק או הקשור בו;

"קומה" – חלל המשתרע בין שתי רצפות סמוכות הנמצאות זו מעל זו וכן חלל המשתרע בין רצפה לבין הגג הסמוך הנמצא מעליה;

"ראש העירייה" – לרבות עובד העירייה שראש העירייה הסמיך בכתב לעניין הפעלת סמכויותיו לפי הוראות חוק עזר זה, כולן או מקצתן;

"ריבית חשב" – ריבית החשב הכללי, המתפרסמת מזמן לזמן בידי משרד האוצר – אגף החשב הכללי, בשיעורה ביום גיבוש הסדר פריסת התשלומים;

"שטח בניין" – הסכום במ"ר של שטחי כל הקומות בבניין;

"שטח המיועד להפקעה" – שטח קרקע או שטח בניין המיועד בתכנית לצורכי ציבור ואשר הוועדה המקומית לתכנון ולבנייה הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943 (להלן – פקודת הקרקעות);

"שטח חניה" – שטח מקורה המיועד לשמש על פי היתר בנייה, לחניית כלי רכב ומשמש בפועל למטרה זו;

"שטח קומה" – הסכום במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים, לרבות שטחים למטרת שירות, בנייני עזר, מרתפים, מרתפי חניה, חניות מקורות, מרפסות מקורות, מחסנים, חדרי מדרגות, מעברים, יציעים, חדרי מעליות, עליית גג וכל שטח אחר בקומה; לעניין זה, "עליית גג" – שטח ההשלכה האופקית על הרצפה של אותו חלק בעליית הגג, הגבוה מ-1.80 מ';

"שטח קרקע" – שטחה הכולל של הקרקע שבנכס לרבות הקרקע שעליה ניצב בניין;

"שימוש חורג באדמה חקלאית" – לרבות שימוש חורג למעשה באדמה חקלאית וכן אישור לשימוש חורג באדמה חקלאית;

"שימוש חורג" – כמשמעות המונח בחוק התכנון והבנייה;

"שינוי ייעוד של אדמה חקלאית" – שינוי ייעוד של אדמה חקלאית על פי תכנית;

"תכנית" – כהגדרתה בחוק התכנון והבנייה;

"תעודת העברה לרשם המקרקעין" – כאמור בסעיף 324 לפקודה;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;

"תעריפי ההיטל שבתוקף" – תעריפי ההיטל שבתוספת הראשונה לפי שיעורם המעודכן ביום התשלום לקופת העירייה;

"תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980.

2. (א) היטל תיעול נועד לכיסוי הוצאות העירייה בשל התקנת מערכת התיעול בתחומה, בלא זיקה לעלות ביצוע עבודות תיעול המשמשות את הנכס החייב או הגובלות בו.

היטל תיעול

(ב) החליט המהנדס על קביעת שטח כאזור איסוף, תונח החלטתו במשרדי המהנדס, ותהיה פתוחה לעיון הציבור; הודעה על החלטת המהנדס תפורסם בעיתונות בדרך הקבועה בסעיף 1א לחוק התכנון והבנייה.

(ג) היטל תיעול יוטל על בעל נכס בהתקיים אחד מאלה:

(1) ביצוע עבודות תיעול באזור האיסוף שבו מצוי הנכס נושא החיוב; לעניין זה, "ביצוע עבודות תיעול" – לרבות גמר עריכת תכניות לביצוען של עבודות תיעול באזור האיסוף שבו מצוי הנכס, אשר ניתן עליהן אישור של המהנדס, לפי הנוסח של טופס 1 לתוספת השנייה, ולפיו בכוונת העירייה לצאת למכרז לביצוע עבודות התיעול או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(2) אישור בקשה להיתר בנייה; לא בוצעו עבודות תיעול באזור האיסוף שבו מצוי הנכס, בעת אישור הבקשה להיתר בנייה כאמור, יאשר המהנדס לפי הנוסח של טופס 2 שבתוספת השנייה, כי הליך תכנון עבודות התיעול כאמור מצוי בעיצומו ותחילת ביצוע העבודות צפויה להתקיים בתוך 12 חודשים ממועד מתן האישור;

(3) בנייה חורגת בנכס, כקבוע בסעיף 4 ובהתאם למועד התגבשות החיוב הקבוע בו.

(ד) היטל שעילתו אישור בקשה להיתר בנייה בעבור בנייה חדשה או שעילתו בנייה חורגת, ישולם גם אם בוצעו עבודות תיעול באזור האיסוף שבו מצוי הנכס לפני תחילתו של חוק עזר זה.

3. (א) הילט תיעול לנכס יחושב לפי שטח הקרקע ושטח הבניין שבנכס, וסכומו יהיה הסכום המתקבל ממכפלת שטח הקרקע ושטח הבניין בנכס, בתעריפי ההיטל המעודכנים שבתוספת הראשונה.

אופן חישוב ההיטל

(ב) ההיטל יחושב כאמור בסעיף קטן (א), על פי הכללים האלה:

(1) שטח הקרקע;

(2) שטח הבניין שבנכס, ושטח הבניין ולגביו אושרה בקשה להיתר בנייה, יכלול את שטחו של כל הבניין, לרבות בניין או חלק מבניין שנבנה בלא היתר בנייה או בסטייה ממנו;

(3) על אף האמור בפסקה (2), בחישוב שטח הבנייה החייב בהיטל תילקח בחשבון רק מחצית משטח חניה.

(ג) בנויים בנכס כמה בניינים, יחויב בעל הנכס בשל שטח הקרקע שבבעלותו ובשל שטח כל בניין או חלק מבניין שבבעלותו.

(ד) בנוי בנכס בית משותף, ייכלל בשטח הקרקע ובשטח הבניינים שבעדם חייב כל אחד מהבעלים, חלקו ברכוש המשותף; לעניין זה –

(1) "בית משותף" ו"רכוש משותף" – כהגדרתם בחוק המקרקעין;

(2) "החלק ברכוש המשותף" – לפי חלקו של בעל הנכס ברכוש המשותף, כאמור בנסח הרישום; בהעדר רישום כאמור – לפי יחס השטח הבנוי בנכס שבבעלותו, אל כל שטחי הבנייה בבית המשותף.

(ה) היה נכס בבעלות משותפת, תחול חובת ההיטל על כל אחד מהבעלים המשותפים בנכס כפי חלקם היחסי בבעלות בנכס.

(ו) שולמו בעד נכס, בעל ביצוע עבודות תיעול, אגרת תיעול או היטל תיעול (להלן – חיוב קודם), לא ייכללו שטח הקרקע ושטח הבניין בנכס שבעדם בוצעו התשלומים, במניין השטחים לפי סעיף קטן (א), לצורך חישוב ההיטל לפי חוק עזר זה.

(ז) שולם בעד נכס חיוב קודם בעד מלוא שטח הקרקע ומלוא שטח הבניין, יחויב בעל הנכס בתשלום היטל תיעול, בעד בנייה חדשה שאושרה ובעד בנייה חורגת שהוספה, לאחר שהוטל החיוב הקודם.

(ח) אושרה בקשה להיתר בנייה בעבור בנייה חדשה, תחת בניין שנהרס וששולם בעדו חיוב קודם, יחושב ההיטל בשל הבנייה החדשה על בסיס שטחה, בניכוי שטח הבניין שנהרס ואשר בעדו בוצע התשלום כאמור.

(ט) נוכחה העירייה לדעת לאחר גמר הבנייה החדשה, כי השטח הבנוי למעשה קטן מהשטח שאושר לבנייה ושעל פיו שולם ההיטל, והוצא היתר בנייה מתוקן על פי הבנייה בפועל, זכאי מי ששילם לעירייה את ההיטל לקבל, בכפוף לכל דין, החזר של החלק היחסי ששולם ביתר, בתוספת הפרשי הצמדה.

(י) נוכחה העירייה לדעת כי השטח הבנוי למעשה גדול מהשטח שאושר לבנייה ושעל פיו שולם ההיטל, חיב בעל הנכס במועד הבנייה בתשלום ההפרש הנובע מפער השטחים שהתגלה; סכום ההפרש כאמור יחושב על בסיס שיעורי ההיטל הקבועים בתוספת הראשונה במועד הוצאת הדרישה לתשלום ההפרש.

4. (א) בשל בנייה חורגת שנבנתה בנכס, בין טרם תחילתו של חוק עזר זה ובין לאחריו, חייב בעל הנכס בתשלום היטל תיעול בשל אותה בנייה.

היטל בשל בנייה חורגת

(ב) לעניין סעיף קטן (א), יראו את יום תחילת הבנייה החורגת, כפי שייקבע בידי המהנדס, או את יום תחילתו של חוק עזר זה, או את יום תחילת ביצוע עבודות התיעול באזור האיסוף שבו מצוי הנכס, לפי המועד המאוחר מביניהם, כמועד שבו התגבש החיוב בהיטל התיעול (להלן – מועד התגבשות החיוב).

(ג) לצורך תשלום ההיטל לפי סעיף זה, תמסור העירייה לחייב דרישת תשלום.

(ד) סכום ההיטל בשל הבנייה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב, בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים, בתוספת תשלומי פיגורים החל במועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבנייה החורגת;

לעניין סעיף קטן זה, "הועלו תעריפי ההיטל" – העלאת תעריפים באמצעות תיקונו של חוק העזר.

5. (א) לא יוטל חיוב בהיטל תיעול בעד אדמה חקלאית.

היטל תיעול באדמה חקלאית

(ב) על אף האמור בסעיף קטן (א) – קיים או נבנה בניין באדמה החקלאית, יחויב בעל הנכס בהיטל תיעול בעד שטח הבניין; לעניין סעיף זה, "בניין" – למעט שטח המשמש כחממה בלבד.

(ג) שונה ייעודה של האדמה החקלאית לייעוד אחר או נעשה בה שימוש חורג, ישלם בעל הנכס היטל תיעול כאמור בחוק עזר זה.

(ד) חישוב ההיטל על פי סעיף זה, ייעשה לפי הוראות סעיפים 3 ו-4, בשינויים המחויבים.

6. (א) לא יוטל חיוב בהיטל תיעול בעד שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל בעבור נכס, ובמהלך 5 שנים שממועד החיוב בהיטל הוחל בהליך הפקעה, וניתנה הודעה לפי סעיפים 5 ו-7 לפקודת הקרקעות, תשיב העירייה לבעל הנכס את ההיטל ששילם בניכוי 20% מסכום ההיטל בעבור כל שנה או חלק ממנה מיום התשלום, בצירוף הפרשי הצמדה מיום התשלום ועד יום ההשבה.

(ג) הוחל בהליך ההפקעה כאמור בסעיף קטן (ב) לגבי חלק מהנכס, יחולו הוראות סעיף קטן (ב) על חלקו היחסי של ההיטל ששולם, בהתאם לחלקו היחסי של השטח שהופקע משטח הנכס.

7. (א) לצורך תשלום ההיטל, תמסור העירייה לחייב דרישת תשלום, שבה יפורט חוק העזר שמכוחו הוטל ההיטל, סכום ההיטל, המועד לתשלומו, שטח הנכס, תעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר לאחר מועד התגבשות עילת החיוב כאמור בסעיפים 2(ג), 4 ו-5.

(ג) לא נמסרה מסיבה כלשהי דרישת תשלום במועד הקבוע בסעיף קטן (ב) (להלן – מועד החיוב המקורי), רשאית העירייה למסור את דרישת התשלום –

(1) טרם מתן תעודת העברה לרשם המקרקעין;

(2) טרם מתן אישור או תעודה לצורך העברת זכויות חכירה על ידי רשות מקרקעי ישראל או על ידי חברה משכנת לדיור ציבורי;

(3) אם התברר לעירייה כי בוצעה בנייה חדשה בנכס, או נעשה שימוש חורג בקרקע חקלאית, בלי שהתבקש או בלי שניתן לגביהם היתר בנייה או היתר לשימוש חורג, לפי העניין;

בכל המקרים המנויים בסעיף קטן זה, ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי, בתוספת הפרשי הצמדה.

(ד) אין בפגם שנפל בדרישת תשלום כדי לגרוע מחובת בעל נכס לשלם היטל תיעול.

(ה) דרישת תשלום שנמסרה לפי –

(1) סעיף 2(ג)(1) – תיפרע בתוך 90 ימים מיום מסירתה לבעל הנכס או במועד מאוחר יותר, אם נקבע כך בדרישה; על אף האמור יהיה ניתן לפרוע את דרישת התשלום בפריסת תשלומים לתקופה של עד 36 חודשים, בתוספת הפרשי הצמדה וריבית חשב שיחושבו מיום הדרישה, ובלבד שהסדר הפריסה יגובש בתוך 90 הימים מיום מסירת הדרישה;

(2) סעיפים 2(ג)(2) ו-(3), 4, 5 או סעיף קטן (ג) – תיפרע בתוך 30 ימים מיום מסירתה לבעל הנכס, ובכל מקרה עובר למתן ההיתר, התעודה או האישור המבוקשים וכתנאי להוצאתם, לפי העניין.

8. (א) לא שולם במועדו היטל תיעול שנמסרה לגביו דרישת תשלום לפי סעיפים 2(ג)(1) ו-(3), 4, 5 או 7(ג), ייווספו לסכום המצוין בדרישת התשלום תשלומי פיגורים החל במועד שנקבע לתשלומו בחוק עזר זה ועד למועד התשלום בפועל.

שערוך

(ב) לא שולם במועדו היטל תיעול שנמסרה לגביו דרישת תשלום לפי סעיפים 2(ג)(2) תפקע דרישת התשלום; כל דרישת תשלום חדשה שתימסר לבעל הנכס תחושב על פי תעריפי ההיטל המעודכנים ותעמוד בתוקפה ל-7 ימים מיום מסירתה לבעל הנכס.

(ג) על אף האמור בסעיף קטן (ב), אם ניתנו ההיתר, התעודה או האישור נושא הסעיפים האמורים בלא ששולם ההיטל או חלק ממנו, ייווספו לסכום שלא שולם תשלומי פיגורים, החל במועד שנקבע לתשלומו בחוק עזר זה, ועד למועד התשלום בפועל.

9. (א) לא יטפל אדם במערכת תיעול ציבורית, לא יחבר אליה צינור ולא ישתמש במים הזורמים בתוכה, אלא על פי היתר בכתב מאת המהנדס ובהתאם לתנאי ההיתר.

טיפול במערכת תיעול

(ב) לא יטיל אדם למערכת תיעול חפץ, מי שפכים, מים דלוחים, מי פסולת תעשייה או כל נוזל אחר.

(ג) לא יחסום אדם מערכת תיעול, לא יטה את מימיה ולא יעשה בהם פעולה אחרת שיש בה כדי לשבש את שימושה הסדיר.

(ד) המהנדס רשאי בהודעה בכתב, לדרוש מבעל הנכס או ממי שעשה מעשה בניגוד להוראות סעיפים קטנים (א) עד (ג), לבצע את העבודות הדרושות לשם החזרת מערכת התיעול למצב שבו היתה נתונה לפני שנעשה המעשה.

(ה) בהודעה יצוינו התנאים, הפרטים והדרכים לביצוע העבודות וכן התקופה שבה יש לבצען; מי שקיבל הודעה כאמור חייב למלא אחריה.

(ו) בלי לגרוע מהאמור בסעיפים קטנים (ד) ו-(ה), רשאית העירייה לבצע כל עבודה הדרושה לשם החזרת מערכת תיעול למצב שבו היתה נתונה לפני שנעשה מעשה בניגוד להוראות סעיפים קטנים (א) עד (ג); בוצעה עבודה כאמור, רשאית העירייה לגבות מבעל הנכס וממי שעשה המעשה בניגוד להוראות סעיפים קטנים (א) עד (ג), את ההוצאות שהיו כרוכות בכך; תעודה מאת המהנדס תשמש ראיה לכאורה לשיעורן של ההוצאות כאמור.

(ז) העירייה לא תעשה שימוש בסמכותה לביצוע עבודות לפי סעיף קטן (ו), אלא לאחר מתן הודעה בכתב לחייב על ביצוע העבודות, שבמסגרתה נדרש החייב לבצע את העבודות בתוך פרק זמן שייקבע, שאם לא כן יבוצעו העבודות על ידה ועל חשבונו.

10. (א) ראש העירייה רשאי, בהודעה בכתב, לדרוש מבעל נכס, או להתיר לו, לבקשתו, לבצע עבודות תיעול לצורך התקנת מערכת תיעול פרטית בנכסו, שתחובר למערכת התיעול הציבורית, או לשנות או לתקן מערכת תיעול פרטית שבנכסו; ההודעה תפרט את התנאים ואת אופן ביצוען של עבודות התיעול, וכן את משך הזמן שבו יש לסיימן.

התקנת מערכת תיעול בידי בעל נכס

(ב) עבודות תיעול לפי היתר או דרישה כאמור בסעיף קטן (א) יתבצעו בהתאם לתנאים שפורטו בהודעה, לפי תכנית ביצוע ומפרטים שאישר המהנדס.

(ג) ביצע אדם עבודות תיעול שלא כאמור בסעיפים (א) או (ב) רשאית העירייה לשנות או להרוס את מערכת התיעול שהותקנה כאמור, או לבצע את עבודת התיעול מחדש, ולגבות מאותו אדם את ההוצאות שהוציאה לשינוי התעלה או להריסתה ולהתקנתה מחדש, לרבות הוצאות תקורה בשיעור של 10%; תעודה מאת המהנדס תשמש ראיה לכאורה לשיעורן של ההוצאות כאמור.

11. (א) בוצעו עבודות תיעול טרם תחילתו של חוק עזר זה, שבעטיין היתה העירייה מוסמכת לחייב בעל נכס בתשלום אגרת תיעול על פי חוק עזר קודם (להלן – החיוב הקודם), וזו לא נדרשה על ידה, ישלם בעל הנכס לעירייה, לפי דרישתה, את החיוב הקודם, וזאת בהתאם להוראות חוק העזר הקודם שמכוחו היתה העירייה מוסמכת להטילו ובכפוף להוראות סעיפים קטנים (ב) או (ג).

הטלת חיובים מכוח חוקי עזר קודמים

(ב) סכום החיוב הקודם שאותו ישלם בעל נכס, כאמור בסעיף קטן (א), ייקבע לפי תעריפי חוק העזר הקודם; לעניין זה, "תעריפי חוק העזר הקודם" – התעריפים שהיו תקפים בעת היווצרות החיוב הקודם על פי הוראות חוק העזר הקודם ובתוספת הפרשי הצמדה החל מאותו מועד ועד למועד התשלום בפועל.

(ג) הוראת סעיף קטן (א) תחול ביחס לשטח הקרקע ושטח הבניין כפי שהיו במועד היווצרותו של החיוב הקודם; אין בתשלום חיוב קודם כאמור בסעיף קטן (א) כדי לגרוע מחובתו של בעל נכס לשלם היטל בעבור בנייה חדשה שנבנתה בנכס או שהתבקשה בנייתה לאחר מועד היווצרות החיוב הקודם, בהתאם לקבוע בחוק עזר זה.

12. (א) ועדת ההנחות מוסמכת לדחות את מועד תשלום ההיטל שהוטל בשל ביצוע עבודות תיעול לפי סעיף 2(ג)(1), ובלבד שהשתכנעה כי עקב מצבו החומרי של החייב, על פי קריטריונים שתקבע מועצת העירייה, אין הוא יכול לפרוע את דרישת תשלום ההיטל, כולה או מקצתה, במועד הקבוע בחוק עזר זה.

הנחות

(ב) המועד הנדחה של תשלום ההיטל, כולו או מקצתו, ייקבע על ידי ועדת ההנחות, אך לא לאחר מועד מימוש זכויות בנכס, או העברתו ליורשיו, לפי המוקדם; לעניין סעיף זה, "מימוש זכויות בנכס" – כל בקשה לקבל אישור מהעירייה לצורך העברת זכות הבעלות או החכירה בנכס, כולה או חלקה לאחר, או הגשת בקשה להיתר בנייה בנכס, לפי המוקדם.

(ג) נדחה מועד התשלום כאמור, יחושב סכום ההיטל לפי הוראות סעיף 3, בשיעורים המעודכנים של תעריפי ההיטל במועד הנדחה.

13. (א) מסירת דרישת תשלום לפי חוק עזר זה תהיה באחת הדרכים האלה:

מסירת הודעות

(1) בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם;

(2) משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה;

(3) הנחת ההודעה במקום מגוריו של האדם שאליו היא מכוונת או במקום עסקו, הרגילים או הידועים לאחרונה.

(ב) אם אי-אפשר לקיים את המסירה כאמור, תהיה המסירה בדרך של הצגה במקום בולט לעין באחד המקומות האמורים או על הנכס שבו היא דנה.

14. בתוספת לחוק עזר להרצליה (הצמדה למדד) (מס' 2), התשמ"ד-1984 (להלן – חוק עזר להצמדה), במקום "חוק עזר להרצליה (תיעול), התשל"ז-1976" יבוא "חוק עזר להרצליה (תיעול), התשע"ט-2018".

תיקון חוק עזר הצמדה למדד

15. מיום י"ז בטבת התשפ"א (1 בינואר 2021) הטלת היטל לפי חוק עזר זה טעונה אישור של מועצת העירייה ושל שר הפנים או מי מטעמו.

מגבלת גבייה

16. חוק עזר להרצליה (תיעול), התשל"ז-1976 – בטל.

ביטול

17. על אף האמור בחוק עזר להצמדה כתיקונו בחוק עזר זה, יעודכנו תעריפי ההיטל שנקבעו בחוק עזר זה, במועד פרסומו של חוק עזר זה ברשומות (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש ינואר 2017.

הוראת שעה

תוספת ראשונה

(סעיף 3)

**היטל תיעול**

שיעורי ההיטל

בשקלים חדשים

1. קרקע, לכל מ"ר משטח הקרקע 14.53

2. בניין, לכל מ"ר משטח הבניין 31.39

תוספת שנייה

(סעיף 2(ג)(1) ו-(2))

טופס 1

לכל מאן דבעי

הח"מ, מהנדס עיריית הרצליה, מאשר בזה כי התכניות לביצוע עבודות התיעול       מצויות בשלבי גמר, וכי בכוונת העירייה לצאת למכרז לביצוע עבודות התיעול האמורות / להתקשר כדין בדרך של       לביצוע עבודות התיעול האמורות (מחק את המיותר) וזאת לא יאוחר מיום      .

\_\_\_\_\_\_\_\_\_\_\_\_\_\_\_\_\_\_\_\_\_\_\_

מהנדס העירייה

טופס 2

לכל מאן דבעי

הח"מ, מהנדס עיריית הרצליה, מאשר בזה כי הליך תכנון עבודות התיעול       מצוי בעיצומו, וכי תחילת עבודות התיעול צפויה להתקיים לא יאוחר מיום      .

\_\_\_\_\_\_\_\_\_\_\_\_\_\_\_\_\_\_\_\_\_\_\_

מהנדס העירייה

י"ג בחשוון התשע"ט (22 באוקטובר 2018) משה פדלון

ראש עיריית הרצליה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשע"ט מס' 930](http://www.nevo.co.il/Law_word/law07/mekomi-0930.pdf) מיום 6.11.2018 עמ' 110. [↑](#footnote-ref-1)