חוק עזר לחדרה (העמדת רכב וחנייתו), תשנ"א-1990

רשויות ומשפט מנהלי – תעבורה – רכב – העמדת רכב וחנייתו

רשויות ומשפט מנהלי – רשויות מקומיות – חוקי עזר – העמדת רכב וחנייתו

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | סמכות להסדיר חניית רכב | [Go](#Seif2) | 2 |
| סעיף 3 | מקום חניה מוסדר | [Go](#Seif3) | 3 |
| סעיף 4 | מקום חניה פרטי | [Go](#Seif4) | 3 |
| סעיף 5 | איסור חניה | [Go](#Seif5) | 3 |
| סעיף 5א | חניה ועמידה סמוך לשפת הכביש | [Go](#Seif20) | 4 |
| סעיף 6 | גרירת רכב | [Go](#Seif6) | 4 |
| סעיף 7 | רכב שנתקלקל | [Go](#Seif7) | 5 |
| סעיף 8 | מוניות | [Go](#Seif8) | 5 |
| סעיף 9 | אוטובוסים | [Go](#Seif9) | 5 |
| סעיף 10 | תמרורים | [Go](#Seif10) | 5 |
| סעיף 11 | ריתוק רכב למקום חניה | [Go](#Seif11) | 5 |
| סעיף 12 | אגרת הסדר | [Go](#Seif12) | 5 |
| סעיף 13 | פטור מאגרת הסדר | [Go](#Seif13) | 6 |
| סעיף 14 | כרטיס חניה | [Go](#Seif15) | 6 |
| סעיף 15 | כרטיס חניה של רשות מקומית אחרת | [Go](#Seif14) | 6 |
| סעיף 16 | תווית חניה לתושבי אזור במקום חניה מוסדר | [Go](#Seif16) | 6 |
| סעיף 17 | מכוניות פקח | [Go](#Seif17) | 7 |
| סעיף 18 | אחריות חניה | [Go](#Seif18) | 7 |
| סעיף 18א | הצמדה למדד | [Go](#Seif21) | 7 |
| סעיף 19 | ביטול | [Go](#Seif19) | 7 |
|  | תוספת ראשונה | [Go](#med0) | 7 |
|  | תוספת שנייה | [Go](#med1) | 7 |
|  | תוספת שלישית | [Go](#med2) | 7 |

חוק עזר לחדרה (העמדת רכב וחנייתו), תשנ"א-1990[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות, ולפי סעיף 77 לפקודת התעבורה, מתקינה מועצת עירית חדרה חוק עזר זה:

1. בחוק עזר זה –

הגדרות

"אוטובוס" – כמשמעותו בתקנות התעבורה, התשכ"א-1961 (להלן – תקנות התעבורה);

"כלי ציוד מכני הנדסי (כלי צמ"ה)" – כהגדרת "ציוד" בתקנות רישום ציוד הנדסי, התשי"ט-1959;

תיקון תשע"ז-2017

"הודעת התעבורה" – הודעת התעבורה (קביעת לוח תמרורים), התשע"א-2010;

תיקון תשע"ו-2016

"כרטיס חניה" – כל אחד מאלה:

תיקון תשע"ו-2016

(1) כרטיס חניה שהנפיקה העירייה;

(2) כרטיס חניה ארצי מטעם המרכז לשלטון מקומי או כל הסדר אחר שיבוא במקומו לפי סעיף 70ב לפקודת התעבורה;

(3) כרטיס חניה שהופק באמצעות מכשיר מכני או אלקטרוני שאושר בידי ראש העירייה או כל כרטיס אחר שאושר בידי ראש העירייה;

"מונית" – כמשמעותה בפקודת התעבורה;

"מפקד המשטרה" – מפקד המשטרה של המחוז שהעיריה נמצאת בתחומו, לרבות מי שמפקד המשטרה העביר לו, בכתב, את סמכויותיו לפי חוק עזר זה, כולן או מקצתן;

"המפקח על התעבורה" – לרבות מי שהמפקח על התעבורה העביר לו בכתב את סמכויותיו לפי חוק עזר זה, כולן או מקצתן;

"מקום חניה" או "מקום חניה מוסדר" – מקום שהוסדרה בו החניה לפי סעיף 2;

תיקון תשע"ו-2016

"מקום חניה מוסדר" – (נמחקה);

תיקון תשע"ו-2016

"מקום חניה פרטי" – מקום חניה המתנהל בידי אדם, פרט לעיריה, לשם הפקת רווח;

"העיריה" – עירית חדרה;

"פקח" – אדם שראש העיריה מינהו, בכתב, להיות פקח לענין חוק עזר זה;

"ראש העיריה" – לרבות מי שראש העיריה העביר לו, בכתב, את סמכויותיו לפי חוק עזר זה, כולן או מקצתן;

"רחוב" – כמשמעות דרך בפקודת התעבורה, הנמצא בתחום העיריה, לרבות חלק מרחוב;

"רכב" – כמשמעותו בפקודת התעבורה, למעט אופניים;

"רכב ציבורי" – כמשמעותו בפקודת התעבורה;

"תושב העיר" – אדם שכתובתו הרשומה בתעודת הזהות היא בעיר חדרה או שרשום כמחזיק בנכס בספרי העירייה;

תיקון תשע"ו-2016

"תמרור" – כמשמעותו בתקנות התעבורה.

2. (א) רשות תימרור מקומית רשאית לאחר התייעצות עם מפקד המשטרה ולאחר קבלת הסכמת רשות תימרור מרכזית, אם הסכמה כזו דרושה לפי תקנה 18 לתקנות התעבורה, התשכ"א-1961, לאסור, להגביל ולהסדיר את העמדתו של רכב או סוג מסוים של רכב.

סמכות להסדיר חניית רכב

תיקון תשע"ו-2016

(ב) לקבוע רחוב או מקום אחר כמקום חניה שבו מותרת החניה לרכב או לסוג מסויים של רכב, וכן לקבוע את הימים, השעות והתקופות שבהם מותרת החניה, ואת מספר כלי הרכב המותר לחניה בעת ובעונה אחת באותו מקום.

3. סודרה החניה באמצעות כרטיסי חניה, חייב אדם המעמיד רכב במקום החניה –

מקום חניה מוסדר

תיקון תשע"ו-2016

(1) להעמידו בתוך אחד מהשטחים הפנויים המסומנים בקווי צבע או באופן אחר, אם סומנו;

(2) למלא אחר כל ההוראות המפורטות על גבי כרטיס החניה או המצורפות אליו או לכמה כרטיסי חניה ועל התמרור המוצב בשטח המיועד לחניה, בכל הנוגע למקום החניה, זמני החניה המותרים, משך החניה, מילוי כרטיס החניה וכל עניין אחר הקשור בהסדרת החניה.

4. (א) לא ינהל אדם ולא ירשה לאחר לנהל מקום חניה פרטי אלא על פי רשיון מאת ראש העיריה ובהתאם לתנאי הרשיון.

מקום חניה פרטי

(ב) הרוצה ברשיון יגיש בקשה לראש העיריה, והוא רשאי לתתו או לסרב לתתו, לבטלו או להתלותו וכן לקבוע בו תנאים, להוסיף עליהם, לגרוע מהם, לשנותם או לבטלם.

(ג) תוקף הרשיון יהיה לתקופה שלא תעלה על שנה אחת מיום נתינתו.

(ד) משהוחלט לתת רשיון, ישלם המבקש לעיריה, לפני קבלתו, אגרה לפי חישוב של 10 שקלים חדשים לשנה, לכל 100 מ"ר או חלק מהם משטח החניה.

5. (א) לא יעמיד אדם, לא יחנה, ולא ירשה לאחר מטעמו להעמיד או להחנות רכב במקום שהחניה בו נאסרה בידי רשות תימרור מקומית לפי סעיף 2, והאיסור מסומן בהתאם להודעת התעבורה, בתמרור, אלא לזמן הדרוש להעלאת נוסעים או להורדתם, או לטעינה או לפריקה מיידית ובלתי פוסקת.

איסור חניה

תיקון תשע"ו-2016

(ב) לא יעמיד אדם ולא יחנה ולא ירשה לאחר להעמיד או להחנות רכב במקום חניה, אלא –

(1) אם הרכב שייך לסוגים שחנייתם שם אושרה בידי ראש העיריה;

(2) בתוך אחד השטחים המסומנים בקווי צבע או באופן אחר, אם סומנו;

(3) בזמן ולמשך התקופה שבהם הותרה החניה במקום;

(4) כשאין מקום החניה תפוס על ידי רכב במספר שנקבע כמותר לחניה בעת ובעונה אחת.

(ג) לא יעמיד אדם, לא יחנה, ולא ירשה לאחר להעמיד או להחנות רכב –

(1) במקום שבו החניה נאסרה על ידי ראש העיריה לפי סעיף 2 (להלן – איסור העיריה) והאיסור מסומן על ידי תמרור;

(2) במקום שבו החניה אסורה על פי תמרור שהוצב כדין, אף אם האיסור אינו איסור העיריה;

(3) במקום שהחניה בו נאסרה לפי פקודת התעבורה והאיסור מסומן בהתאם לחוק עזר זה.

(ד) לא יעמיד אדם, לא יחנה ולא ירשה להחנות רכב באחד המקומות המנויים להלן אלא לשם מניעת תאונה או לשם מילוי אחר הוראה מהוראות חוק עזר זה או תקנות התעבורה או אם סומן בתמרור אחרת:

(1) בצד שמאל של הרחוב, אלא אם כן הכביש הוא חד סטרי או בניגוד לכיוון הנסיעה; לענין פסקה זו לא יראו כביש חד סטרי כביש שהוא חלק מרחוב המחולק על ידי שטח הפרדה;

(2) על שביל אופניים מסומן בתמרור;

(3) על מדרכה, למעט במקום שהוסדר להעמדת רכב וחנייתו ובלבד שנותר מעבר להולכי רגל;

(4) בתוך צומת או בתחום 12 מטרים ממנו;

(5) מקום כניסה לשטח המיועד לכלי רכב, פרט להעלאת נוסעים והורדתם;

(6) בתחום שני מטרים מברז כיבוי, כאשר התחום מסומן בסימון על המדרכה או על שולי הכביש או שניהם;

(7) בתוך מעבר חציה או בתחום שנים עשר מטרים ממנו;

(8) בתחום שנים עשר מטרים מקו עצירה;

(9) בתחום עשרים מטרים מהפס הקרוב ביותר של מפגש מסילת ברזל ובתחום עשרים מטרים אחרי המפגש;

(10) בכביש, לרבות שולי הדרך, שבו קיים בכיוון הנסיעה נתיב אחד בלבד המסומן בקו הפרדה בלתי מרוסק;

(11) בצד רכב אחר העומד או חונה בצדו של הרחוב;

(12) על גשר או בתוך מנהרה;

(13) בתחום תחנת אוטובוסים המוגדרת על ידי סימון על פני כביש ובאין סימון כאמור – בתוך עשרים מטרים לפני תמרור "תחנת אוטובוסים" ועשרים מטרים אחריו, בשני צידי הרחוב; ובלבד שמותר להעמיד או להחנות רכב בצד הרחוב שממול לסימון על פני הכביש או ממול לתמרור, אם רוחב הכביש באותו מקום הוא שנים עשר מטרים או יותר;

(14) בצד מעקה בטיחות להולכי רגל בשפת הכביש, אלא אם כן תמרור מורה אחרת;

(15) בתוך תחום תחנת מוניות המסומנת בתמרור שהוצב או סומן, פרט לעצירה לשם הורדת נוסעים;

(16) ליד תמרור המסמן תחנת הסעה לחיילים אלא לשם העלאת חיילים והורדתם;

(17) ליד תמרור 437 להודעת התעבורה המסמן מקום חניה לרכב נכה משותק רגליים.

תיקון תשע"ו-2016

(ה) לא יעמיד אדם ברחוב ולא יחנה ולא ירשה לאחר להעמיד או להחנות כאמור כלי צמ"ה, שלא במהלך ביצוע עבודות ציבוריות, כאשר אין אפשרות אחרת לבצען ובמידה הדרושה לביצוע העבודות האמורות ובשולי הדרך בלבד.

תיקון תשע"ז-2017

(ו) על אף האמור בסעיף קטן (ה) חניית כלי צמ"ה תותר רק במקומות החנייה המיועדים לכך בלבד ואשר אושרו על ידי רשות התימרור המקומית.

תיקון תשע"ז-2017

5א. המעמיד או המחנה רכב בכביש אשר בו מותר להעמיד או להחנות רכב, יעמידנו בקו מקביל לשפת הכביש, בין אם יש בו אבני שפה ובין אם לאו, כשהגלגלים הקרובים לאבני השפה או לשפת הכביש הם במרחק של לא יותר מארבעים ס"מ מהם, זולת אם התיר ראש העיריה באותו כביש חניה זויתית או אנכית ביחס לשפת הכביש וסימן את הכביש בהתאם.

חניה ועמידה סמוך לשפת הכביש

תיקון תשס"ה-2005

6. (א) רכב העומד במקום שהעמדתו אסורה על פי חיקוק – רשאי פקח להורות למי שהרכב ברשותו אותה שעה להרחיקו, ורשאי הוא לגררו או לקנוס את בעליו.

גרירת רכב

(ב) לא מילא מי שהרכב ברשותו אותה שעה אחר הוראות פקח כאמור או שאינו נמצא במקום, רשאי הפקח, בין בעצמו ובין בידי מי שאישר לכך ראש מחלקת התנועה במשטרת ישראל (להלן – גורר מורשה), להרחיק את הרכב, לגררו ולאחסנו או לנעול את גלגליו, או חלק מהם, בנעלי חסימה המונעות את תנועת הרכב, ובלבד שינקוט אמצעי זהירות סבירים הדרושים כדי להבטיח את בטיחות הרכב.

(ג) בעד הרחקת רכב והחסנתו או שחרור מנעילתו ישולמו אגרה או תשלום לגורר מורשה כמפורט בתוספת הראשונה; אגרה או תשלום כאמור יהיו מוטלים על בעל הרכב הרשום ברשיון הרכב, זולת אם הוכיח שהרכב נלקח ממנו בלי ידיעתו ובלי הסכמתו; רכב שאגרה או תשלום מוטלים על בעלו כאמור, לא יוחזר ולא ישוחרר מנעילתו אלא אם כן שולמו האגרה או התשלום.

(ד) רכב שננעל כאמור בסעיף קטן (ב) –

(1) ישוחרר מנעילתו לא יאוחר מתום 48 שעות לאחר שבעל הרכב ביקש את השחרור ושילם את האגרות או התשלומים החלים עליו, ואולם אם לאחר 24 השעות הראשונות מתחיל יום מנוחה, יום פגרה או שבתון על פי חיקוק (להלן – יום מנוחה), ישוחרר לפני כניסת יום המנוחה;

(2) רשאי ראש העיריה מטעמים של בטחון, בטיחות או סילוק מפגע, להורות על שחרורו מנעילתו גם אם לא נתקיימו התנאים האמורים בסעיף קטן זה.

(ה) ראש העיריה יקבע, באישור ראש מחלקת התנועה של משטרת ישראל, את הגוררים המורשים שיורשו לבצע את הגרירה או הנעילה כאמור בסעיף קטן (ב), וגורר מורשה כאמור יבצע את הגרירה, הנעילה או השחרור של הרכב בהתאם להוראות ראש העיריה או הפקח, שניתנו לפי חוק עזר זה.

(ו) ראש העיריה ימנה לפקח לענין סעיף זה רק מי שאישר לכך המפקח הכללי של משטרת ישראל או מי שהוא הסמיך.

7. לא יעמיד אדם ולא ירשה לאחר להעמיד ברחוב רכב שנתקלקל קלקול המונע המשך הנסיעה, אלא סמוך ככל האפשר לשפה הימנית של צד הרחוב המיועד לתנועת רכב ואלא לשם תיקונים הכרחיים להמשך הנסיעה שיש לעשותם בו במקום או עד שיועבר הרכב למקום תיקונו, ובלבד שהרכב יתוקן או יועבר ללא דיחוי.

רכב שנתקלקל

8. (א) לא יחנה אדם ולא ירשה לאחר להחנות מונית אלא במקום חניה שנקבע כתחנת מוניות, או במקום חניה למוניות, על פי היתר מאת ראש העיריה (להלן – היתר) ובהתאם לתנאי ההיתר.

מוניות

(ב) הרוצה בהיתר יגיש בקשה לראש העיריה והוא רשאי לתתו או לסרב לתתו, לבטלו או להתלותו, וכן לקבוע בו תנאים, להוסיף עליהם או לגרוע מהם, לשנותם או לבטלם.

(ג) היתר יהיה ערוך בטופס שיקבע ראש העיריה בהסכמת המפקח על התעבורה.

(ד) היתר יפקע ביום 31 בדצמבר שלאחר נתינתו.

(ה) משהוחלט לתת היתר, ישלם המבקש לעיריה לפני קבלתו, אגרה בסך 125 שקלים חדשים לכל מונית שחנייתה מותרת לפי ההיתר.

(ו) נהג מונית שלגביה ניתן היתר, יחזיק את ההיתר במונית ויראהו לשוטר או לפקח לפי דרישתו.

(ז) לא יעמיד אדם ולא יחנה ולא ירשה לאחר להעמיד או להחנות מונית ברחוב לזמן העולה על הדרוש להעלאת נוסעים או להורדתם, אלא באחת מאלה:

(1) אם המונית מוזמנת מאת נוסע ועומדת לרשותו, והעמדתה או חנייתה היא לשם המתנה לאותו נוסע;

(2) לא הוצעה הולכה במונית.

9. (א) לא יעמיד אדם ולא ירשה לאחר להעמיד אוטובוס ברחוב אלא במקום שנקבע כתחנת אוטובוסים והמסומן בתמרור, כפי שנקבע בהודעת התעבורה, הנושא עליו את מספרו של קו האוטובוסים או הודעה שהתחנה מיועדת להורדת נוסעים בלבד.

אוטובוסים

(ב) לא יעמיד אדם ולא ירשה לאחר להעמיד אוטובוס במקום האמור לזמן העולה על הדרוש כדי להוריד או להעלות נוסעים; הוראה זו אינה חלה לגבי תחנה סופית.

(ג) לא יחנה אדם ולא ירשה לאחר להחנות אוטובוס בתחנה סופית לזמן העולה על הזמן הנקוב בתמרור וכל עוד היא תפוסה על ידי מספר האוטובוסים הנקוב בתמרור.

10. ראש העיריה יציין כל מקום חניה וכן כל איסור, הגבלה או הסדר שנקבעו לפי סעיף 2, בתמרור מתאים שנקבע בהודעת התעבורה.

תמרורים

11. (א) ראש העיריה רשאי לציין על גבי תמרור, במקום חניה או בלוח שייקבע בסמוך לו, את מספרי הרישום וסימני הרישום או סימני זיהוי אחרים של כלי רכב המותרים בעמידה במקום חניה מסויים.

ריתוק רכב למקום חניה

(ב) ציין ראש העיריה כאמור בסעיף קטן (א), לא יעמיד אדם, לא יחנה, ולא ירשה לאחר להעמיד או להחנות באותו מקום חניה, רכב שעמידתו שם אינה מותרת.

12. (א) לא יעמיד אדם, לא יחנה ולא ירשה לאחר להעמיד או להחנות רכב במקום חניה מוסדר, אלא אם כן שילם אגרת הסדר בשיעור שנקבע לאותו מקום חניה, בהתאם לשיעורי האגרה הנקובים בתוספת השניה.

אגרת הסדר

(א1) אגרת הסדר תשולם באמצעות כרטיס חניה, טלפון נייד, מכשיר אלקטרוני, או באמצעות מדחן במקום חניה מוסדר בתשלום שניצב לידו מדחן או כל אמצעי אחר שראש העירייה אישר.

תיקון תשע"ו-2016

(ב) השאיר אדם רכב במקום חניה מוסדר למעלה מזמן החניה ששולם בעדו ובתוך התקופה המותרת לחניה באותו מקום, לא יוציאו משם אלא לאחר ששילם אגרה נוספת בעד זמן החניה הנוסף.

(ג) (נמחק).

תיקון תשע"ו-2016

(ד) סודרה החניה במקום חניה מוסדר באמצעות כרטיסי חניה תשולם האגרה ברכישת כרטיס החניה והצגתו באמצעות הצמדת כרטיס החניה לשמשה הקדמית או לחלון הדלת הקדמית של הרכב בצד הפנימי הקרוב למדרכה, באופן שסימון משך החניה והתאריך ייראו מבחוץ; אי-הצגת כרטיס חניה בהתאם להוראות חוק עזר זה תהווה ראיה לכאורה לאי-תשלום האגרה כאמור.

תיקון תשע"ו-2016

13. ראש העיריה רשאי לפטור אדם מתשלום אגרת הסדר, כולה או מצקתה, בתנאים שייראו לו, אם סבר שקיימות נסיבות מיוחדות המצדיקות מתן פטור כאמור בהתחשב בצרכי החניה.

פטור מאגרת הסדר

14. (א) לא ישתמש אדם בכרטיס חניה אלא בהתאם להוראות חוק עזר זה ולהוראות המפורטות על גבי כרטיס החניה או המצורפות אליו או אל מספר כרטיסי חניה.

כרטיס חניה

(ב) לא ישתמש אדם בכרטיס חניה שלא הודפס ואושר כדין בידי ראש העיריה.

(ג) לא ישתמש אדם בכרטיס חניה ליותר מאשר חניה אחת.

(ד) משך החניה באמצעות כרטיס חניה יהיה בהתאם לאמור בכרטיס החניה ובתמרור המוצב במקום. ולא יתלוש אדם, לא ינקב, לא יגלה, לא ימחוק ולא יסמן בעת החנית הרכב וכל עוד נמשכת החניה יותר מתלוש אחד המורה את משך החניה.

15. הגיעה העיריה לידי הסכם עם רשות מקומית אחרת בדבר הכרה הדדית של כרטיסי החניה, יובא לאישור ראש העיריה כרטיס החניה של אותה רשות מקומית; אושר כרטיס החניה של אותה רשות מקומית בידי ראש העיריה יראו אותו ככרטיס חניה שהודפס ואושר כדין בידי ראש העיריה כאמור בסעיף 14(ב), והשימוש בו ייעשה בהתאם להוראות חוק עזר זה.

כרטיס חניה של רשות מקומית אחרת

16. (א) נקבע אזור חניה או חלק ממנו כמקום חניה מוסדר, יהיו רשאים תושבי העיר המתגוררים באותו אזור להחנות את רכבם במקום שנקבע כמקום חניה מוסדר באזור מגוריהם, בלא תשלום אגרה ובלי להשתמש בכרטיסי חניה, זולת אם הוגבלה הרשות האמורה וההגבלה סומנה בתמרור.

תווית חניה לתושבי אזור במקום חניה מוסדר

תיקון תשע"ו-2016

(ב) נקבע אזור חניה או חלק ממנו כמקום חניה מוסדר, יהיו רשאים תושבי העיר להחנות את רכבם במקום שנקבע כמקום חניה מוסדר שאינו באזור מגוריהם, בלא תשלום אגרה ובלי להשתמש בכרטיסי חניה, אם הרשות האמורה סומנה בתמרור.

(ג) חניה כאמור בסעיף קטן (א) מותרת רק לרכב הנושא תווית שאישר ראש העירייה ואשר עליה צוין מספר הרכב ואזור החניה שבו מותרת החניה, ובלבד שאין להם מקום חניה בחצר ביתם או חניה אחרת בחזקתם באזור; כל מקום חניה כאמור, יופחת ממניין התוויות שלהן הוא זכאי בהתאם לסעיף זה; חניה כאמור בסעיף קטן (ב) מותרת לכל רכב הנושא תווית, בלא קשר לאזור החניה המצוין בה.

(ד) מי שמתגורר באזור חניה שנקבע כמקום חניה מוסדר, רשאי לקבל תווית, לאחר שהגיש לראש העירייה בקשה בנוסח שבתוספת השלישית, ולאחר שהמציא רישיון רכב בר-תוקף להוכחת בעלותו על הרכב ותעודת זהות עדכנית להוכחת מען מגוריו בתחום העיר חדרה או לחלופין צילום הודעת תשלום ארנונה וחוזה שכירות בתוקף המעידים על מקום מגוריו בעיר; בלי לגרוע מהאמור, ראש העירייה רשאי לדרוש ממבקש תווית כל מסמך נוסף להוכחת בעלותו על הרכב או מען מגוריו.

(ה) בעד קבלת תווית תשולם אגרה בשיעור של 30 שקלים חדשים.

(ו) תוקף התווית יהיה עד 31 בדצמבר בשנה שלאחר שנת נתינתו.

(ז) התווית תודבק על השמשה הקדמית של הרכב בצד ימין של הרכב מנקודת מבטו של הנהג, בפינה העליונה.

(ח) ראש העירייה רשאי לאשר את מתן תווית, לסרב לתתה, לבטלה, לקבוע בה תנאים, וכן רשאי הוא לקבוע אמות מידה שלפיהן תינתן התווית.

(ט) מי שקיבל תווית אינו רשאי להעבירה לאחר וזכות השימוש בה תפקע בהתקיים אחת מאלה:

(1) העברת תווית לאחר;

(2) העברת הבעלות ברכב לאחר;

(3) הפסקת השימוש הקבוע ברכב;

(4) העתקת מקום המגורים.

(י) אירע מקרה מן המקרים המנויים בסעיף קטן (ט), יודיע בעל הרכב על כך לראש העירייה בתוך שבעה ימים מיום פקיעת תוקף התווית כאמור, ויסיר את התווית.

(יא) בלי לגרוע מהוראות כל דין אחר, מסירת פרטים כוזבים בעת הגשת הבקשה כאמור בסעיף קטן (ד) והשימוש בתווית שלא בהתאם לאמור בסעיפים קטנים (ט) עד (י) מהווים עבירה על חוק עזר זה.

17. (א) פקח רשאי, בכל עת, להיכנס לכל מקום חניה מוסדר או מקום חניה פרטי כדי לברר אם קויימו הוראות חוק עזר זה, ולרשום דו"ח חניה לכל העובר על הוראה מהוראות חוק עזר זה.

מכוניות פקח

(ב) לא יפריע אדם לפקח ולא ימנע אותו מהשתמש בסמכויותיו לפי סעיף קטן (א).

18. נמצא רכב עומד במקום שהעמדתו אסורה על פי חוק עזר זה, רואים את בעל הרכב, את נהגו וכן אדם אחר האחראי לרכב, כאילו העמידו כאמור, זולת אם הוכיח שהוא לא העמיד את הרכב באותו מקום וכן ברשות מי היה הרכב באותה שעה או שהרכב נלקח ללא הסכמתו.

אחריות חניה

18א. תעריפי האגרות הנקובים בחוק עזר זה, יעודכנו ב-1 בינואר בכל שנה שלאחר פרסום חוק עזר זה (להלן – יום העדכון), לפי שיעור שינוי מדד המחירים לצרכן המתפרסם מדי פעם מטעם הלשכה המרכזית לסטטיסטיקה (להלן – המדד), מן המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הצמדה למדד

תיקון תשע"ו-2016

19. חוק עזר לחדרה (העמדת רכב וחנייתו), התשמ"ז-1987 – בטל.

ביטול

תוספת ראשונה

תיקון תשס"ו-2006

(סעיף 6(ג))

1. בעד שחרור רכב מנעילתו או שחרור רכב שנגרר, תשולם אגרה כמפורט להלן:

מהשעה 6.01 ועד השעה 22.00 180 שקלים חדשים;

2. בעד אחסנת רכב שנגרר תשולם אגרה בסך 30 שקלים חדשים ליום וזאת החל מתום היום השביעי מיום הגרירה.

תוספת שנייה

תיקון תשע"ו-2016

(סעיף 12(א))

1. במקום חניה מוסדר יהיו שיעורי האגרה באופן יחסי לזמן החניה המבוקש, על בסיס אגרת החניה הקבועה בפרט (1), ובלבד שתשלום האגרה לא יפחת מתשלום בעבור חצי שעת חניה.

שיעורי האגרה

בשקלים חדשים

(1) אגרת הסדר חניה –

במקום חניה מוסדר באמצעות כרטיסי חניה, לכל רכב – לכל שעה 5.00

תוספת שלישית

תיקון תשע"ו-2016

(סעיף 16(ד))

**בקשה למתן תווית חניה**

לכבוד

עיריית חדרה

רשות החניה העירונית

אני הח"מ,

שם משפחה       שם פרטי       מס' זהות

בעל/ת רכב מס'       מסוג       צבע

מס' חשבון ארנונה

מען מגורים

**הצהרה**

אני מבקש/ת להמציא לי תווית בהתאם לסעיף 16(ד) לחוק עזר לחדרה (העמדת רכב וחנייתו), התשנ"א-1990 (להלן – חוק העזר), ואני מתחייב/ת בחתימת ידי להשתמש בתווית בהתאם להוראות חוק העזר, המפורטות על גבי בקשה זו.

הריני להצהיר כי ידוע לי כי אי-מילוי הוראות חוק העזר, במלואן או בחלקן, מהווה עבירה על פי הדין הפלילי.

אני מצהיר כי כל הפרטים המפורטים בבקשה זאת נכונים.

תאריך שם פרטי שם משפחה \_\_\_\_\_\_\_\_\_\_\_\_\_\_\_\_\_\_

חתימת מבקש תווית

מצורפים בזה המסמכים, בהתאם למסומן:

צילום תעודת זהות (כולל ספח), מעודכנת לכתובת;

צילום רישיון רכב בתוקף בבעלות מבקש התו (למבקש שברשותו רכב מעביד/תאגיד, יש להמציא אישור ממקום העבודה/תאגיד על כי הרכב הועמד לרשותו ולחזקתו הבלעדית של המבקש לשימוש בכל שעות היממה ובכל ימות השנה);

צילום רישיון נהיגה בתוקף;

צילום אישור ארנונה;

לדיירים בדירות שכורות: נוסף על המסמכים המצוינים לעיל או מי מהם, בהתאם למסומן, יצורף חוזה שכירות למגורים תוך אימות חתימות הצדדים בידי עורך דין;

כל מסמך אחר שיידרש.

ט"ז באב התש"ן (7 באוגוסט 1990) נחמיה להב

ראש עירית חדרה

אני מסכים.

אריה דרעי משה קצב

שר הפנים שר התחבורה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשנ"א מס' 436](http://www.nevo.co.il/Law_word/law07/mekomi-0436.pdf) מיום 27.9.1990 עמ' 2.

   תוקן [ק"ת חש"ם תשנ"ה מס' 536](http://www.nevo.co.il/Law_word/law07/mekomi-0536.pdf) מיום 11.5.1995 עמ' 277 – תיקון תשנ"ה-1995.

   [ק"ת חש"ם תשנ"ט מס' 610](http://www.nevo.co.il/Law_word/law07/mekomi-0610.pdf) מיום 26.7.1999 עמ' 270 – תיקון תשנ"ט-1999.

   [ק"ת חש"ם תשס"ה מס' 687](http://www.nevo.co.il/Law_word/law07/mekomi-0687.pdf) מיום 25.8.2005 עמ' 99 – תיקון תשס"ה-2005.

   [ק"ת חש"ם תשס"ו מס' 693](http://www.nevo.co.il/Law_word/law07/mekomi-0693.pdf) מיום 27.3.2006 עמ' 127 – תיקון תשס"ו-2006.

   [ק"ת חש"ם תשע"ו מס' 849](http://www.nevo.co.il/Law_word/law07/mekomi-0849.pdf) מיום 19.5.2016 עמ' 254 – תיקון תשע"ו-2016.

   [ק"ת חש"ם תשע"ז מס' 869](http://www.nevo.co.il/Law_word/law07/mekomi-0869.pdf) מיום 16.2.2017 עמ' 286 – תיקון תשע"ז-2017. [↑](#footnote-ref-1)