חוק עזר לחדרה (מודעות ושלטים), תשס"ז-2007

רשויות ומשפט מנהלי – רשויות מקומיות – חוקי עזר – שילוט

תוכן ענינים

|  |  |  |  |
| --- | --- | --- | --- |
|  | פרק ראשון: פרשנות | [Go](#med0) | 3 |
| סעיף 1 | הגדרות | [Go](#Seif1) | 3 |
|  | פרק שני: רישיון שילוט | [Go](#med1) | 4 |
| סעיף 2 | רישיון ואגרות | [Go](#Seif2) | 4 |
| סעיף 3 | תוקף הרישיון | [Go](#Seif12) | 5 |
| סעיף 4 | ציון פרטים במועדה | [Go](#Seif3) | 5 |
| סעיף 5 | גודל המודעה | [Go](#Seif4) | 5 |
| סעיף 6 | ציון מספר הרישיון על גבי שילוט | [Go](#Seif5) | 5 |
| סעיף 7 | פטור מרישיון | [Go](#Seif6) | 6 |
| סעיף 8 | פרסום עינוג ציבורי | [Go](#Seif7) | 6 |
| סעיף 9 | פרסום במקום ציבורי | [Go](#Seif10) | 6 |
| סעיף 10 | שילוט הנושא אופי פוליטי | [Go](#Seif11) | 6 |
|  | פרק שלישי: שלטים ומודעות אסורים | [Go](#med2) | 6 |
| סעיף 11 | שילוט אסור והטלת מגבלות | [Go](#Seif8) | 6 |
| סעיף 12 | שלט של עסק | [Go](#Seif9) | 7 |
| סעיף 13 | שילוט מואר | [Go](#Seif13) | 7 |
| סעיף 14 | דרכי פרסום אסורות | [Go](#Seif14) | 7 |
|  | פרק רביעי: הוראות שונות | [Go](#med3) | 7 |
| סעיף 15 | שינוי לשילוט קיים | [Go](#Seif15) | 7 |
| סעיף 16 | תקינות שילוט קיים ואחריות להסרתו | [Go](#Seif16) | 7 |
| סעיף 17 | רשות כניסה והצגת רישיון | [Go](#Seif17) | 7 |
| סעיף 18 | הודעה בדבר הסרת שילוט או ביצוע עבודות | [Go](#Seif18) | 7 |
| סעיף 19 | מסירת העתקים | [Go](#Seif19) | 8 |
| סעיף 20 | שמירת מודעות | [Go](#Seif20) | 8 |
| סעיף 21 | שילוט אחיד | [Go](#Seif21) | 8 |
| סעיף 22 | הדבקת מודעות | [Go](#Seif22) | 8 |
| סעיף 23 | אחריותו של חבר בני אדם | [Go](#Seif23) | 8 |
| סעיף 24 | מסירת הודעות | [Go](#Seif24) | 8 |
| סעיף 25 | חזקת אחריות לשילוט | [Go](#Seif25) | 9 |
| סעיף 27 | שמירת דינים | [Go](#Seif26) | 9 |
| סעיף 28 | ביטול | [Go](#Seif27) | 9 |
| סעיף 29 | תחילה | [Go](#Seif28) | 9 |
| סעיף 30 | הוראות מעבר | [Go](#Seif29) | 9 |
|  | תוספת | [Go](#med4) | 9 |
|  | חלק א': אגרת שילוט | [Go](#med5) | 9 |
|  | חלק ב': אגרה בעד פרסום והדבקת מודעות על מיתקן פרסום עירוני | [Go](#med6) | 9 |

חוק עזר לחדרה (מודעות ושלטים), תשס"ז-2007[[1]](#footnote-1)\*

בתוקף סמכותה לפי סעיפים 246, 250 ו-251 לפקודת העיריות, מתקינה מועצת עיריית חדרה חוק עזר זה:

**פרק ראשון: פרשנות**

1. בחוק עזר זה –

הגדרות

"ארגז ראווה" – ארגז או ארון או מיתקן אחר בעל נפח שאפשר להציג בו סחורה, או מיתקן לפרסום מודעות, העשוי עץ, מתכת, חומר פלסטי, זכוכית או חומר אחר ושהותקן במקום ציבורי;

"בניין" – מבנה, בין שהוא בנוי מאבן ובין שהוא בנוי מבטון, טיט, ברזל, עץ או כל חומר אחר, לרבות –

(1) חלק של מבנה כאמור וכל דבר המחובר לו חיבור של קבע;

(2) קיר, סוללת עפר, גדר וכיוצא באלה, הגודרים או התוחמים או המיועדים לגדור או לתחום שטח קרקע או חלל;

"בעל נכס" – אחד או יותר מאלה:

(1) הבעל הרשום של הנכס, בפנקס המקרקעין המתנהל לפי דין, חוכר לדורות או חוכר של נכס, בין כבעל יחיד ובין בשיתוף עם אחר;

(2) אדם שהוא בעל נכס, חוכר לדורות או חוכר של נכס, בין כבעל יחיד ובין בשיתוף עם אחר, אף אם אינו רשום כאמור בפסקה (1);

(3) שוכר, או שוכר משנה ששכר נכס לתקופה של למעלה משלוש שנים, לרבות אדם המקבל או הזכאי לקבל הכנסה מנכס או שהיה מקבלה אילו הנכס היה נותן הכנסה, בין בזכותו הוא ובין כמורשה, כנאמן או כבא כוח, בין כמחזיק למעשה בנכס ובין אם לאו, לרבות דייר מוגן;

(4) בעל דירה כהגדרתו בסעיף 52 לחוק המקרקעין, התשכ"ט-1969 (להלן – חוק המקרקעין);

(5) נציגות בית משותף כמשמעותה בסעיף 65 לחוק המקרקעין;

"הצגה" – הצגת שילוט בכל מקום בתחום העיריה;

"ועדה מקצועית לשילוט" – ועדה מייעצת שמינה ראש העיריה לפי סעיף 2(ו);

"יום", "שבוע", "חודש" – לרבות חלק של כל אחד מאלה;

"לוח מודעות" – לוח שהקימה העיריה לשם הדבקת מודעות עליו או מקום אחר שייחדה העיריה למטרה זו;

"מדד" – מדד המחירים לצרכן שמפרסמת הלשכה המרכזית לסטטיסטיקה;

"מודעה" – הודעה, כרזה, תחריט, ציור, שרטוט, ארגז ראווה תמונה, כתובת, סמל, תבנית, אות או כיוצא באלה ושאינם שלט, העשויים מחומר כלשהו או המוצגים באמצעות אור, עשן או גז או באמצעות מכשיר אלקטרוני או אופטי או חשמלי או על אקרן בית קולנוע או בכל מקום ציבורי, לרבות מודעה המתפרסמת באוויר, בים וברכב, מודעה המותקנת ומתפרסמת במקום ציבורי, לרבות על סוכך או על חלון ראווה, הודעה הנמסרת בכל דרך, לרבות הדבקה, הארה, הסרטה או חריטה, על גבי כדור פורח או כלי טיס או באמצעי אחר;

"מיתקן פרסום עירוני" – מיתקן או נכס בשטח ציבורי, המצוי בבעלות העיריה או בהחזקתה והמשמש לפרסום, או הדבקת מודעות, לרבות לוח מודעות, וכן מיתקן המוצב על נכס עירוני;

"מקום ציבורי" או "שטח ציבורי" – רחוב, לרבות מדרכה, שדרה, כניסה או מעבר של מרכז מסחרי או של בית משרדים, סמטה, משעול, נתיב להולכי רגל, כיכר, רחבה, חצר, מגרש ספורט, טיילת, חניון, גשר, גינה, עץ, מבוי, מפלש וכל מקום פתוח שהציבור משתמש בו או נוהג לעבור או שהציבור נכנס אליו או רשאי להיכנס אליו, בין שהוא בבעלות פרטית ובין שהוא בבעלות ציבורית, וכן רצועת הים לאורך החוף הנמצאת בתחום העיריה וחלל האוויר שמול האזור האמור או מתחתיו;

"מ"ר" – מטר רבוע או חלק ממנו;

"נכס" – בניין, בית או מקרקעין, או כל חלק מהם, בין תפוסים ובין שאינם תפוסים, לרבות כל דבר המחובר אליהם או הנטוע בהם;

"ס"מ" – סנטימטר או חלק ממנו;

"סמ"ר" – סנטימטר רבוע או חלק ממנו;

"עינוג ציבורי" – כמשמעותו בחוק רישוי עסקים, התשכ"ח-1968;

"עיריה" – עיריית חדרה;

"פרסום" – הודעת דבר ברבים בדרך כלשהי, לרבות דרך הדבקה, הארה, הסרטה, צביעה, חריטה, שידור, הקלטה, עשן או תנועה, על ידי מסירת תוכנו בכתב, בדפוס, בתמונה, בציור או באופן אחר, אך למעט פרסום באמצעות מסמך המופץ או מחולק לציבור במקום ציבורי;

"קבלן" – כמשמעותו בתקנות התכנון והבניה (פיקוח עליון על הבניה), התשנ"ב-1992;

"ראש העיריה" – לרבות עובד העיריה שהוא הסמיכו בכתב לעניין חוק עזר זה, כולו או מקצתו;

"רישיון" – רישיון שניתן בידי ראש העיריה לפי הוראות חוק עזר זה;

"שטח שילוט" – שטח המחושב לפי המידות של השלט או המודעה, כולל המסגרת, ובשילוט הנושא פרסום משני צדיו או בשילוט מתחלף – שטח המחושב לפי כל צד בנפרד;

"שילוט" – שלט או מודעה;

"שילוט גג" – שילוט שהותקן על הקצה העליון של קיר או מעקה בקומה העליונה של כל בניין או על משטח גגו;

"שילוט דגל" – שילוט שהותקן בניצב למבנה;

"שילוט חוצות" – שילוט מתחלף המופעל בידי חברת פרסום או המוצג במקום ציבורי או פרטי בתחום העיריה, מחוץ לשטח התפוס בידי העסק;

"שילוט מתחלף" – שילוט אשר ניתן להציג בו מספר מודעות או שלטים בזה אחר זה בהפרשי זמן כלשהם (שילוט פריזמה);

"שילוט על גבי רכב" – שילוט שהותקן על רכב כמשמעותו בפקודת התעבורה;

"שלט" – הודעה המותקנת במקום העסק או העיסוק והמכילה את אלה בלבד: שמו של אדם, או מקצועו, או שמו או טיבו של עסק, או מוסד, או סמלו המסחרי של מצרך המיוצר והמשווק במקום, או כתובתו או כל צירוף של אלה, והמראה או הכוללת מספרים, אותיות, מילים או איור, והמחוברת לבניין, לרבות כל מיתקן הנושא את ההודעה שאינו מחובר לבניין, והמוצב בשטח המגרש שבו נמצא הבניין, לרבות שלט חוצות ושלט מתחלף.

**פרק שני: רישיון שילוט**

2. (א) לא יציג ולא יפרסם אדם שילוט ולא ירשה ולא יגרום לאחר מטעמו להציג או לפרסם שילוט אלא לפי רישיון מאת ראש העיריה ובהתאם לתנאי הרישיון ולאחר ששילם אגרת שילוט שנקבעה בתוספת; הוראת סעיף זה לא תחול לגבי שילוט הנושא אופי פוליטי או שיש בו משום תעמולת בחירות.

רישיון ואגרות

(ב) ראש העיריה רשאי לפטור מאגרה או להפחית אגרה בעד פרסום שילוט בהתקיים שני אלה:

(1) מפרסם השילוט הוא העיריה, מוסד ציבורי לצורכי דת, צדקה, חינוך, תרבות, אמנות או אגודת ספורט או מוסד שלדעת ראש העיריה הוא בעל אופי ציבורי;

(2) השילוט מתפרסם לטובת מוסד כאמור בפסקה (1).

(ג) המבקש להציג או לפרסם שילוט, יגיש בקשה על כך, בכתב, לראש העיריה, יפרט את שמו ומענו ויצרף לבקשתו תמונה חזיתית של הבניין שעליו מבקש להציג את השילוט, וכן יצרף תרשים ובו תכנית שיפורטו בה הסוג, הצורה, החומרים ומידות השילוט שבדעתו להציג או לפרסם וכן המסגרת שעליה יוצג השילוט או המיתקן הנושא את השילוט עם המפרט הטכני שלהם ומידותיה והמקום שבו יוצג; אם השילוט מואר – יצורף לתכנית אישור של חשמלאי מוסמך ולפיו הוא אחראי לתקינות המיתקן וכן שהמיתקן כולל מפסק פחת.

(ד) ראש העיריה רשאי ליתן רישיון שילוט, לסרב לתתו, לבטלו, לשנותו, לכלול בו תנאים להוסיף עליהם ולשנותם, ובין השאר, לקבוע הוראות בדבר מקום הצבתו ובדבר גודלו וצורתו של השילוט וסוג החומר ממנו הוא ייעשה.

(ה) לא יינתן רישיון שילוט אם פרסומו או הצגתו מהווים עבירה פלילית או אם לדעת ראש העיריה, השילוט פוגע בתקנת הציבור או ברגשותיו, או אם השילוט מפרסם עסק או משרד שאין לו רישיון כחוק או שהפעלתו נוגדת את דיני התכנון והבניה או כל דין אחר.

(ו) ראש העיריה ימנה ועדת מייעצת המורכבת משלושה חברים – מהנדס העיר או נציגו, היועץ המשפטי לעיריה או נציגו, מנהל מחלקת שילוט או נציגו; ראש העיריה יוועץ בוועדה המקצועית לשילוט, כמפורט להלן:

(1) בבקשה לתת רישיון לשילוט אשר שטחו קטן מ-10 מ"ר, רשאי ראש העיריה להיוועץ בוועדה המקצועית לשילוט, אשר תבדוק אם השילוט המבוקש תואם את הוראות חוק עזר זה, ואם לא יפגע השילוט באיכות הסביבה, ותמליץ לפני ראש העיריה על מתן רישיון או סירוב לתתו, וכן על תנאים שייקבעו ברישיון או תנאים לנתינתו;

(2) בבקשה לתת רישיון לשילוט אשר שטחו גדול מ-10 מ"ר, יוועץ ראש העיריה בוועדה המקצועית לשילוט ויעיין בהמלצתה לפני שיחליט בבקשה.

(ז) שילוט בעל אופי מסחרי שהוצג על גבי רכב, המתייחס לעסק או למשרד או לסניף שלהם, שמציג השילוט מנהלם בתחום העיריה, דינו כדין שילוט שהוצג או פורסם לפי סעיף זה; לעניין זה, "שילוט בעל אופי מסחרי" – שילוט שיש בו משום פרסום מסחרי של העסק או המשרד, הכולל את פעילותו, מרכולתו וכיוצא באלה.

3. (א) רישיון לשילוט יפקע ב-31 בדצמבר של השנה שבה ניתן, אלא אם כן צוין ברישיון מועד אחר.

תוקף הרישיון

(ב) הוצא רישיון לשילוט במהלך שנה פלונית והשילוט לא הותקן לפני הוצאת הרישיון, תשולם האגרה רק בעד חלק משנה שלמה לפי מספר החודשים שנותרו עד תום תוקף הרישיון.

(ג) הסיר בעל רישיון, לפי דרישת העיריה, את השלט לפני תום תוקף הרישיון, תוחזר לו האגרה ששילם לפי מספר החודשים שנותרו עד תום תוקף הרישיון.

(ד) שינה בעל רישיון בתוך תקופת תוקפו את תוכן השילוט או הצורה או המידה או הסוג או המקום של השילוט, או החומרים שממנו הוא עשוי, יפקע תוקף הרישיון.

4. (א) לא יפרסם אדם מודעה אלא אם כן צוין בה שמו ומענו של המפרסם ושל בעל בית הדפוס או היצרן שאצלו הודפסה או נוצרה המודעה.

ציון פרטים במועדה

(ב) ראש העיריה רשאי לדרוש מיצרן המודעה או מבעל בית הדפוס שבו הודפסה המודעה, למסור את שמו ואת מענו של האדם אשר הזמין את המודעה.

5. (א) מודעה המתפרסמת בדרך של הדבקה בלוח מודעות תהא במידה ובצורה כדלקמן:

גודל המודעה

(1) מודעה גדולה (גיליון שלם) באורך 93 ס"מ ורוחב 62 ס"מ;

(2) מודעה בינונית (חצי גיליון) באורך של 46 ס"מ וברוחב של 62 ס"מ;

(3) מודעה קטנה (רבע גיליון) באורך של 46 ס"מ וברוחב של 31 ס"מ;

(4) מודעה זעירה (שמינית גיליון) באורך של 23 ס"מ וברוחב של 31 ס"מ.

(ב) לא יינתן רישיון למודעות להדבקה בגודל שונה מהמפורט לעיל.

6. לא יציג אדם ולא ירשה לאחר מטעמו להציג שילוט, בלי לציין על גביהם את מספר הרישיון, וכן לא יגרום לכך שיוצג שילוט כאמור.

ציון מספר הרישיון על גבי שילוט

7. (א) הוראות פרק זה לא יחולו לגבי –

פטור מרישיון

(1) דגל של ארגון בעל אופי ציבורי או דתי, לרבות דגל המוצג באירוע ממלכתי, ובלבד שהצגת דגל כאמור תהא כדין ולא תשמש לפרסומת מסחרית;

(2) שילוט המורה על כך שעסק, שירות או פעילות עברו ממקום אחד למקום אחר, ובלבד שמידות שילוט כאמור לא יעלו על 60 ס"מ x 35 ס"מ והשילוט לא יוצג לתקופה העולה על תשעים ימים ממועד המעבר כאמור;

(3) שילוט המוצג בידי העיריה;

(4) שילוט המוצג באתר בניה, כדי לזהות את הדיירים העתידים לגור בבניין או את בעלי המקצוע העוסקים בבנייתו ובלבד –

(א) שיחולו לגביו הוראות תקנות רישום קבלנים לעבודות הנדסה בנאיות (הצבת שלטים על ידי קבלנים רשומים) (מס' 2), התשל"ו-1976;

(ב) שישולב עם השלטים המוצגים לפי התקנות האמורות;

(ג) שיוסר לא יאוחר מתום שלושים ימים מיום אכלוס הבניין, כולו או חלקו;

(5) שילוט של הממשלה ושל בתי המשפט;

(6) מודעות המתפרסמות לפי היתר על פי פקודת העתונות;

(7) שילוט המוצג על דלת כניסה לדירה;

(8) מודעת אבל;

(9) שילוט אשר פרסומו נדרש על פי דין.

(ב) על אף האמור בסעיף קטן (א), רשאי ראש העיריה להורות על מקום הצגתו של שילוט כאמור והמציג יציגו בהתאם להוראות ראש העיריה.

8. על אף האמור בסעיף 15 יכול שבקשה לפרסום של עינוג ציבורי תתייחס לתמונות או למודעות אחרות המשתנות מדי פעם, לפי ההצגות או המופעים.

פרסום עינוג ציבורי

9. שילוט בשטח ציבורי יותקן על מיתקן פרסום עירוני או ארגז ראווה בלבד.

פרסום במקום ציבורי

10. בכפוף לאמור בסעיף 11 הצגת שילוט הנושא אופי פוליטי או שיש בו משום תעמולת בחירות, תיעשה בהתאם להוראות חוק הבחירות (דרכי תעמולה), התשי"ט-1959 (להלן – חוק הבחירות).

שילוט הנושא אופי פוליטי

**פרק שלישי: שלטים ומודעות אסורים**

11. לא יציג ולא יפרסם אדם שילוט ולא יגרום להצגתו או פרסומו של שילוט שהוא:

שילוט אסור והטלת מגבלות

(1) מפריע לתנועת כלי רכב או הולכי רגל;

(2) מרעיש או מפיץ ריח או מהווה מטרד לרבים;

(3) עשוי מבד;

(4) עלול לחסום דלתות, חלונות, יציאות או פתחים או להפריע למעבר בהם או להפריע לגישה למעלית וממנה;

(5) מוצג על מדרגות חירום, מדרגות נעות, מעליות, מזגן אוויר, צינור ביוב, צינור אוויר, עמוד חשמל, מיתקן טלפון, מיתקן להפעלת רמזור, אנטנה, עמוד צופרים, תמרור, במקום שנועד לציוד או למיתקנים לכיבוי שריפות, תיבות דואר, ארונות סעף, רמזורים;

(6) מסתיר פרטים בעלי ייחוד ארכיטקטוני, קשתות, עמודים או פרט בעל ערך ארכיטקטוני או פוגע במראה האסתטי של המבנה;

(7) מתפרסם בשטח ציבורי ואינו מותקן על גבי מיתקן או נכס עירוני המיועד לכך;

(8) מוצג על מבנה המשמש למגורים בלבד, אלא אם כן השילוט הוא של אדם המנהל במבנה את עסקו כדין, או שיש בשילוט משום תעמולת בחירות, בכפוף להוראות חוק הבחירות או שהצגת השילוט הותרה לפי הוראות חוק עזר זה;

(9) עלול לפגוע בתקנת הציבור או ברגשותיו;

(10) יש בפרסומו משום עבירה על הוראות חוק עזר זה או דין אחר.

12. (א) לכל עסק יהיה שלט אחד בלבד, אלא אם כן התיר ראש העיריה הצגת שלט נוסף לעסק.

שלט של עסק

(ב) שלט של עסק יוצג בחזית המבנה בו מתנהל העסק בלבד, אלא אם כן התיר ראש העיריה את הצגתו במקום אחר.

(ג) אורכו המרבי של שלט לא יעלה על אורך החזית של בית העסק, אלא אם כן התיר ראש העיריה שאורכו יעלה על אורך החזית.

13. (א) לא יאיר אדם שילוט על ידי חשמל אלא אם כן השילוט מצויד במפסק פחת והצנרת המספקת חשמל לשילוט מוסתרת, והם עברו ביקורת של חשמלאי מוסמך שאישורו בכתב על כך מצוי בידי בעל השילוט; לא יואר שילוט מואר אלא באמצעות גוף תאורה פנימי.

שילוט מואר

(ב) ראש העיריה רשאי, בהודעה שתישלח 3 ימים, לפחות, לפני כניסתה לתוקף, לאסור על אדם להאיר או לגרום להארת שילוט על ידי גופי תאורה הנמצאים בתוך הבניין או חיצוניים לו, אם לדעת ראש העיריה הדבר עלול להפריע לתושבי הסביבה שבה ממוקם הבניין או לעוברים ושבים או להוות סכנה או הפרעה לתנועה, בעל רישיון יציית להוראת ראש העיריה בתוך הזמן שנקבע בהודעה.

14. (א) לא יקרין אדם שילוט אל מקום ציבורי על ידי הארה בחשמל או באמצעים אלקטרוניים, אלא אם כן ראש העיריה התיר לו לעשות כן, מטעמים מיוחדים שיירשמו על גבי טופס הרישיון.

דרכי פרסום אסורות

(ב) לא יציג ולא יפרסם אדם שילוט בדרך של נשיאת לוח או סרט וכיוצא באלה, בין שהשילוט נישא בידי אדם ובין באמצעים אחרים, אלא אם כן ראש העיריה התיר לו לעשות כן מטעמים מיוחדים; סעיף קטן זה לא יחול על נשיאת שלטים ומודעות במהלך הפגנות.

**פרק רביעי: הוראות שונות**

15. (א) לא ישנה אדם שילוט אלא לפי רישיון ובהתאם לתנאי הרישיון.

שינוי לשילוט קיים

(ב) ביקש בעל רישיון במשך תקופת הרישיון, לשנות את השם או כל פרט אחר הרשום בשלט או במודעה, שלא בהתאם לתנאי הרישיון, יגיש בקשה חדשה לרישיון וישלם אגרה כמפורט בתוספת, למעט שינוי בפרסום של עינוג ציבורי.

16. (א) בעל רישיון חייב להחזיק את השילוט בצורה נקייה, נאה ותקינה.

תקינות שילוט קיים ואחריות להסרתו

(ב) בעל רישיון אחראי להסרת השילוט בגמר תוקף הרישיון או עם ביטולו או אם העיסוק שהשילוט מפרסמו אינו קיים עוד או אם חלף האירוע שהשילוט מפרסמו.

17. (א) ראש העיריה רשאי, בכל עת סבירה, להיכנס לכל מקום כדי לברר אם קוימו הוראות חוק עזר זה ולעשות כל מעשה הדרוש לביצוע הוראותיו.

רשות כניסה והצגת רישיון

(ב) לא יפריע אדם לראש העיריה ולא ימנע בעדו מלהשתמש בסמכויותיו לפי סעיף קטן (א).

(ג) בעל רישיון חייב להציג את רישיונו לפני ראש העיריה, לפי דרישתו.

18. (א) ראש העיריה רשאי, בהודעה בכתב, לדרוש מאדם שהציג או פרסם שילוט או הרש להציגו או לפרסמו, להסיר שילוט שאין לו רישיון או שהוצג תוך הפרת תנאי הרישיון או בניגוד להוראה מהוראות חוק עזר זה, וכן לדרוש ביצוע עבודות הדרושות לצורך אחזקתו התקינה של השילוט או התאמתו לרישיון או להוראות חוק עזר זה.

הודעה בדבר הסרת שילוט או ביצוע עבודות

(ב) מקבל הודעה כאמור, חייב למלא אחריה בתוך התקופה שקבע לכך ראש העיריה בהודעתו.

(ג) לא מילא אדם אחר הודעה כאמור בסעיף קטן (א), רשאי ראש העיריה להורות על הסרת השילוט או לבצע את העבודה הדרושה לאחזקתו התקינה ולגבות מאותו אדם את הוצאות העיריה בפעולה זו, ובלבד שהודעה על כך נמסרה לאותו אדם זמן סביר מראש.

(ד) האמור בסעיף זה אינו גורע מאחריותו הפלילית של אדם בשל הפרת הוראה מהוראות חוק עזר זה.

(ה) ראש העיריה רשאי להורות כאמור בסעיף קטן (ג) אף בלא מסירת הודעה בכתב לפי סעיף קטן (א) אם נוכח לדעת כי לא ניתן לדעת את שמו ומענו של מפרסם השילוט או מי שהרשה לפרסמו.

(ו) בכפוף לכל דין, העיריה לא תישא באחריות בשל נזק לכל נזק ישיר או עקיף שנגרם כתוצאה מהסרתו של שילוט בהתאם להוראות חוק עזר זה.

19. בעל רישיון ימסור לעיריה, לפי דרישת ראש העיריה, חמישה העתקים, בלא תשלום, מכל שילוט המתפרסם בהתאם לחוק עזר זה.

מסירת העתקים

20. לא יסיר אדם, לא יקרע, לא יטשטש, לא יקלקל ולא ילכלך שילוט שפרסמה העיריה או שפורסם על גבי מיתקן פרסום עירוני או לוח מודעות, או כל שילוט שפורסם בהתאם להוראות חוק עזר זה, אלא אם כן הסרתם מותרת לפי ההוראות כאמור וכפי שהותרה.

שמירת מודעות

21. (א) ראש העיריה רשאי להחליט על הנהגתו של שילוט אחיד באזור מסוים או בכל האזורים המצויים בתחום שיפוט העיריה (להלן – אזור שילוט).

שילוט אחיד

(ב) החליט ראש העיריה כאמור בסעיף קטן (א), לא יינתן רישיון לשילוט באזור שילוט אלא באישור ועדה מקצועית לשילוט ועל פי כללי שילוט אחיד שתקבע; הכללים יכול שיהיו לגבי צורת השילוט, גודלו, צבעו, החומרים שמהם ייעשה, תוכנו ומקום הצגתו.

(ג) החליט ראש העיריה כאמור בסעיף קטן (א), תפורסם מודעה שתכלול את דבר ההחלטה ומאפייניו של השילוט האחיד שנקבע לאזור השילוט; המודעה לפי סעיף זה תפורסם על גבי לוחות המודעות של העיריה.

(ד) משפורסמה מודעה כאמור, לא יותקן באזור השילוט כל שילוט זולת שילוט אחיד, ויוסר כל שילוט שאינו שילוט אחיד, על חשבון מציג השילוט.

(ה) העיריה תקים ועדה לדיון בתלונותיהם של הנפגעים מהנהגת השילוט האחיד (להלן – הועדה).

(ו) הרואה עצמו נפגע מהנהגת שילוט אחיד, יגיש לוועדה בתוך 60 ימים ממועד פרסום ההודעה על הנהגת אזור שילוט באזור הנוגע אליו תביעה מנומקת הנתמכת בראיות בדבר הנזק הממשי הישיר שנגרם לו כתוצאה מהנהגת שילוט אחיד.

(ז) הוועדה תדון בתביעתה לפי סעיף קטן (ה) והיא מוסמכת לפסוק פיצוי לנפגע.

(ח) פסקה הוועדה פיצוי כאמור בסעיף קטן (ו), ישולם סכום הפיצוי מקופת העיריה, ובלבד שלא ישולם כל פיצוי כאמור, אלא אם כן הוכיח הנפגע שהסיר את השילוט שהיה קיים ערב הנהגת השילוט האחיד והציג במקומו שילוט התואם את השילוט האחיד.

22. (א) לא ידביק אדם, פרט לעובד מטעם העיריה, מודעה על מיתקן פרסום עירוני, או על נכס המצוי במקום ציבורי, או על חלקים ממנו, בין שההדבקה נעשית דרך קבע ובין שההדבקה נעשית מדי פעם בפעם.

הדבקת מודעות

(ב) ניתן היתר לפרסם מודעה על מיתקן עירוני ושולמה האגרה שנקבעה בתוספת, תפרסם העיריה את המודעות.

23. (א) נושא משרה בתאגיד חייב לפקח ולעשות כל שניתן למניעת עבירות לפי חוק עזר זה בידי התאגיד; לעניין סעיף זה, "נושא משרה" – מנהל פעיל, רשום, שותף, למעט שותף מוגבל, או עובד מינהל בכיר האחראי לאותו תחום.

אחריותו של חבר בני אדם

(ב) נעברה עבירה לפי חוק עזר זה בידי תאגיד, חזקה היא כי נושא משרה בתאגיד הפר את חובתו לפי סעיף קטן (א) אלא אם כן הוכיח כי עשה כל שניתן כדי למלא את חובתו.

24. מסירת הודעה לפי חוק עזר זה תהא בדין אם נמסרה ההודעה לידי האדם שאליו היא מכוונת או נמסרה במקום מגוריו או במקום עסקו הרגיל או הידוע לאחרונה או לידי אחד מבני משפחתו הבגירים הגרים עמו או לידי אדם בגיר העובד או המועסק שם, או אם נשלחה בדואר רשום לאותו אדם לפי מען מגוריו או עסקו הרגיל או הידוע לאחרונה, או הוצגה בצורה נראית לעין באחד המקומות האמורים או במקום שבו נמצא השילוט או אם פורסמה בשני עיתונים הנפוצים בתחום העיריה.

מסירת הודעות

25. מי ששמו או עיסוקו או עניינו מתפרסם בגוף השילוט או מי שהזמין את ייצורו או הדפסתו של השילוט או שילם בעדו או מי שהשילוט הותקן במקום עיסוקו, או מי שהוא המחזיק בנכס או בעל הנכס או הבניין שעליו מתפרסם השילוט, רואים אותו לעניין חוק עזר זה כמי שפרסם או הציג את השילוט, זולת אם הוכיח את כל אלה:

חזקת אחריות לשילוט

(1) הפרסום או הצגת השילוט כאמור נעשו שלא בידיעתו;

(2) הוא נקט את כל האמצעים הסבירים למנוע את הפרסום או הצגת השילוט כאמור.

26. בתוספת לחוק עזר לחדרה (הצמדה למדד), התשמ"ג-1982, במקום "חוק עזר לחדרה (מודעות ושלטים), התשי"ט-1958" יבוא "חוק עזר לחדרה (מודעות ושלטים), התשס"ז-2007".

תיקון חוק עזר (הצמדה למדד)

27. הוראות חוק עזר זה אינן באות לגרוע מהוראות כל דין אחר.

שמירת דינים

28. חוק עזר לחדרה (מודעות ושלטים), התשי"ט-1958 – בטל.

ביטול

29. תחילתו של חוק עזר זה בתום 60 ימים מיום פרסומו.

תחילה

30. אדם שהציג שילוט לפני תחילתו של חוק עזר זה, יתאים את השילוט להוראותיו בתוך שלושה חודשים מיום תחילתו; לא התאים אדם כאמור את השילוט בתוך התקופה האמורה, רשאי ראש העיריה לנקוט נגדו אמצעים לפי חוק עזר זה.

הוראות מעבר

תוספת

(סעיפים 2 ו-3)

**חלק א': אגרת שילוט**

שיעור האגרה לכל מ"ר

בשקלים חדשים

שילוט במקום העסק 145

שילוט שלא במקום העסק 180

שילוט חוצות בשטח ציבורי 260

שילוט חוצות במקום פרטי 260

שילוט על גג בניין 485

שילוט מתחלף פרסום במקום ציבורי 220

שילוט דגל 535

מודעה על סוכך או חלון ראווה 145

שילוט על כלי רכב מסחרי או פרטי 220

שילוט על רכב ציבורי בפנים הרכב 255

שילוט על רכב ציבורי בדופן חיצונית 385

שילוט המתפרסם באתר בניה 220

שילוט בארגז ראווה 145

שילוט על מכוונים או תחנות אוטובוס 220

**חלק ב': אגרה בעד פרסום והדבקת מודעות על מיתקן פרסום עירוני**

1. (א) בעד מודעה המודבקת בידי העיריה על סדרה של 25 מיתקני פרסום או לוחות מודעות או חלק מהם, לשבוע תשולם אגרת פרסום –

שיעורי האגרה

גודל המודעה בשקלים חדשים

עד גיליון 93 x 62 ס"מ 240

עד חצי גיליון 62 x 46 ס"מ 170

עד רבע גיליון 46 x 31 ס"מ 150

(ב) לכל 5 לוחות נוספים או חלקם – תוספת 20% משיעור האגרה שנקבע בפרט משנה (א).

(ג) לכל יום נוסף – תוספת 20% משיעור האגרה שנקבע בפרט משנה (א).

א' בתמוז התשס"ז (17 ביוני 2007) חיים אביטן

ראש עיריית חדרה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ז מס' 708](http://www.nevo.co.il/Law_word/law07/mekomi-0708.pdf) מיום 23.8.2007 עמ' 533. [↑](#footnote-ref-1)