חוק עזר לחדרה (מניעת מפגעים ושמירת הסדר והנקיון), תשמ"ד-1984

רשויות ומשפט מנהלי – רשויות מקומיות – חוקי עזר – שמירת הסדר והנקיון

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 4 |
| סעיף 1 | הגדרות | [Go](#Seif1) | 4 |
|  | פרק ב': מניעת מפגעים וביעורם | [Go](#med1) | 8 |
| סעיף 2 | איסור גרימת מפגע | [Go](#Seif2) | 8 |
| סעיף 3 | אחריות לסילוק מפגע | [Go](#Seif3) | 8 |
| סעיף 4 | חובת יחד ולחוד | [Go](#Seif4) | 8 |
| סעיף 5 | הודעה לסילוק מפגע | [Go](#Seif5) | 8 |
| סעיף 6 | החלטת המפקח | [Go](#Seif6) | 8 |
| סעיף 7 | איסור זריקת אשפה או לכלוך | [Go](#Seif7) | 8 |
| סעיף 8 | שפיכת חומר והשלכת חפצים מרכב לרחוב | [Go](#Seif8) | 8 |
| סעיף 9 | אחראים לעבירה | [Go](#Seif79) | 8 |
| סעיף 10 | השקאת צמחים | [Go](#Seif9) | 9 |
| סעיף 11 | ניקוי, איבוק, ניעור וחיבוט | [Go](#Seif10) | 9 |
| סעיף 12 | זיהום מקום ציבורי | [Go](#Seif11) | 9 |
| סעיף 13 | איסור פיזור מודעות | [Go](#Seif12) | 9 |
| סעיף 14 | החזקת בעלי חיים | [Go](#Seif13) | 9 |
| סעיף 15 | איסור שימוש ושפיכת מי שופכין | [Go](#Seif14) | 9 |
| סעיף 16 | איסור שפיכת נוזל | [Go](#Seif15) | 9 |
| סעיף 17 | איסור ביעור קוצים | [Go](#Seif16) | 9 |
| סעיף 18 | אחריות בעל נכס והמחזיק לנקיון הנכס | [Go](#Seif17) | 9 |
| סעיף 19 | דרישה לגדר | [Go](#Seif18) | 9 |
| סעיף 20 | איסור השארת בעלי חיים ושמירה | [Go](#Seif19) | 9 |
|  | פרק ג': ניקוי מגרשים, חצרות וכניסות לבנינים | [Go](#med2) | 10 |
| סעיף 21 | שמירה על הנקיון | [Go](#Seif78) | 10 |
| סעיף 22 | חובת ניקוי וגידור מגרש | [Go](#Seif20) | 10 |
| סעיף 23 | דרישה לניקוי מגרש | [Go](#Seif21) | 10 |
| סעיף 24 | חובה למלא אחר ההודעה | [Go](#Seif22) | 10 |
| סעיף 25 | ניקוי בידי העיריה | [Go](#Seif23) | 10 |
| סעיף 26 | אגרת ניקוי | [Go](#Seif24) | 10 |
| סעיף 27 | רשות כניסה | [Go](#Seif25) | 10 |
|  | פרק ד': פינוי אשפה | [Go](#med3) | 10 |
| סעיף 28 | כלים לפינוי אשפה | [Go](#Seif26) | 10 |
| סעיף 29 | כלי אשפה לאשפת מכלאה ולפסולת של מפעל | [Go](#Seif27) | 11 |
| סעיף 30 | התקנת ביתן אשפה | [Go](#Seif28) | 11 |
| סעיף 31 | החזקת ביתן אשפה | [Go](#Seif29) | 11 |
| סעיף 32 | פינוי אשפה | [Go](#Seif30) | 11 |
| סעיף 33 | פינוי אשפת גן | [Go](#Seif31) | 11 |
| סעיף 34 | רכוש העיריה | [Go](#Seif32) | 11 |
| סעיף 35 | זכות כניסה לשם פינוי אשפה | [Go](#Seif33) | 11 |
| סעיף 36 | פינוי פסולת בנין | [Go](#Seif34) | 12 |
| סעיף 37 | אגרת פינוי אשפה | [Go](#Seif35) | 12 |
| סעיף 38 | אגרת פינוי אשפת מפעל | [Go](#Seif80) | 12 |
|  | פרק ה': פינוי חפצים ישנים | [Go](#med4) | 12 |
| סעיף 39 | איסור השארת חפצים ישנים | [Go](#Seif36) | 12 |
| סעיף 40 | פינוי חפצים ישנים | [Go](#Seif77) | 12 |
|  | פרק ו': שמירת הסדר והנקיון בגנים | [Go](#med5) | 12 |
| סעיף 41 | הגדרות | [Go](#Seif37) | 12 |
| סעיף 42 | הימצאות בגן | [Go](#Seif38) | 12 |
| סעיף 43 | איסור כניסה | [Go](#Seif39) | 12 |
| סעיף 44 | איסור פגיעה בבעלי חיים | [Go](#Seif40) | 12 |
| סעיף 45 | פגיעה בצמח בגן | [Go](#Seif41) | 12 |
| סעיף 46 | התנהגות בגן | [Go](#Seif42) | 12 |
| סעיף 47 | כלי רכב | [Go](#Seif43) | 12 |
| סעיף 48 | רוכלות | [Go](#Seif44) | 12 |
| סעיף 49 | משחקים | [Go](#Seif45) | 13 |
| סעיף 50 | איסור הפרעה | [Go](#Seif46) | 13 |
| סעיף 51 | רעש | [Go](#Seif81) | 13 |
| סעיף 52 | השגחה על בעל חיים | [Go](#Seif47) | 13 |
| סעיף 53 | קשירת בעלי חיים | [Go](#Seif48) | 13 |
| סעיף 54 | מרעה | [Go](#Seif49) | 13 |
| סעיף 55 | שמירה על מקווי מים | [Go](#Seif50) | 13 |
| סעיף 56 | שמירת נקיון | [Go](#Seif51) | 13 |
| סעיף 57 | קיום אסיפות | [Go](#Seif52) | 13 |
| סעיף 58 | הרחקת בני אדם מגן | [Go](#Seif53) | 13 |
|  | פרק ז': שימור רחובות | [Go](#med6) | 13 |
| סעיף 59 | מכשול ברחוב | [Go](#Seif54) | 13 |
| סעיף 60 | תליית כבסים | [Go](#Seif55) | 13 |
| סעיף 61 | חסימת תעלה | [Go](#Seif56) | 13 |
| סעיף 62 | בניה ארעית | [Go](#Seif57) | 14 |
| סעיף 63 | שינויים ברחוב | [Go](#Seif58) | 14 |
| סעיף 64 | היתר להעמיד כסאות וכדומה | [Go](#Seif59) | 14 |
| סעיף 65 | פתיחת שוחות | [Go](#Seif60) | 14 |
| סעיף 66 | נזק לרחוב | [Go](#Seif61) | 14 |
| סעיף 67 | סילוק מכשול וביצוע עבודה | [Go](#Seif62) | 14 |
| סעיף 68 | פעולה דחופה | [Go](#Seif63) | 14 |
| סעיף 69 | מניעת הסגת גבול ברחוב | [Go](#Seif64) | 14 |
|  | פרק ח': בעלי חיים משוטטים | [Go](#med7) | 14 |
| סעיף 70 | שוטטות בעלי חיים | [Go](#Seif65) | 14 |
|  | פרק ט': הוראות מיוחדות בענין מקום עינוג | [Go](#med8) | 15 |
| סעיף 71 | איסור עישון, פיצוח, הכנסת בקבוקים וגרימת לכלוך | [Go](#Seif66) | 15 |
| סעיף 72 | מודעות | [Go](#Seif67) | 15 |
|  | פרק י': ניקוי מדרכות | [Go](#med9) | 15 |
| סעיף 73 | הגדרות | [Go](#Seif68) | 15 |
| סעיף 74 | חובת הניקוי | [Go](#Seif69) | 15 |
| סעיף 75 | דרישה לניקוי | [Go](#Seif70) | 15 |
| סעיף 76 | איסוף אשפה | [Go](#Seif71) | 15 |
| סעיף 77 | איסור השלכת אשפה | [Go](#Seif72) | 16 |
|  | פרק י"א: שמירת חזיתות בתים וחדרי מדרגות | [Go](#med10) | 16 |
| סעיף 78 | הגדרות | [Go](#Seif73) | 16 |
| סעיף 79 | חובת נקיון חזית הבית וחדר המדרגות | [Go](#Seif74) | 16 |
| סעיף 80 | דרישה לניקוי חזית הבית וחדר המדרגות | [Go](#Seif75) | 16 |
| סעיף 81 | שמירת חזיתות | [Go](#Seif76) | 17 |
| סעיף 82 | הודעה לשיפוץ | [Go](#Seif82) | 17 |
| סעיף 82א | שיפוץ מיוחד | [Go](#Seif97) | 17 |
| סעיף 83 | שיפוץ על פי היתר | [Go](#Seif83) | 17 |
| סעיף 84 | שיפוץ בידי העיריה | [Go](#Seif84) | 17 |
| סעיף 85 | הוצאות השיפוץ | [Go](#Seif85) | 18 |
|  | פרק י"ב: רכוש ציבורי | [Go](#med11) | 18 |
| סעיף 86 | איסור פגיעה או השחתת רכוש ציבורי | [Go](#Seif86) | 18 |
|  | פרק י"ג: שונות | [Go](#med12) | 18 |
| סעיף 87 | איסור הפרעה | [Go](#Seif87) | 18 |
| סעיף 88 | ילדים | [Go](#Seif88) | 18 |
| סעיף 89 | מסירת הודעות | [Go](#Seif89) | 18 |
| סעיף 90 | סמכות כניסה | [Go](#Seif90) | 18 |
| סעיף 91 | הודעה לביצעו | [Go](#Seif91) | 18 |
| סעיף 92 | עונשין תיקון | [Go](#Seif92) | 18 |
| סעיף 93 | שמירת דינים | [Go](#Seif93) | 18 |
| סעיף 94 | תחילה | [Go](#Seif94) | 18 |
| סעיף 95 | הוראות מעבר | [Go](#Seif95) | 18 |
| סעיף 96 | ביטול | [Go](#Seif96) | 18 |

חוק עזר לחדרה (מניעת מפגעים ושמירת הסדר והנקיון), תשמ"ד-1984[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות, מתקינה מועצת עיריית חדרה חוק עזר זה:

**פרק א': פרשנות**

1. בחוק עזר זה –

הגדרות

"אשפה" – שיירי מזון ומטבח, קליפות, נייר, בקבוקים, שברי זכוכית, תיבות, קופסאות, קרטונים, סמרטוטים, שיירי מפעל, אפר, בדלי סיגריות, שאריות של גרעינים, בוטנים, אריזות למיניהן, גרוטאות, פחים, חתיכות עץ, קרשים, פסולת מכל הסוגים וכן כל דבר העלול לגרום אי סדר או העלול לסכן את הבריאות, למעט זבל ופסולת בנין;

"אשפת צמחים" – צמח קטוף, תלוש או צמח שנשר, לרבות ענפים, עלים, עשב, דשא וכיוצא באלה;

"בור שפכים" – כל מבנה או מיתקן, בין מעל לקרקע ובין מתחתיה, שנועד לקיבולם או לאגירתם של מי שופכין, זבל או כל פסולת של נוזלים אחרים, וכן כל סוג של בור חלחול, ביוב, תעלה להובלת שופכין, תאי בדיקה או צינור להובלת מי שופכין;

"ביתן אשפה" – בנין או מיתקן המיועד להחזקת כלי אשפה או להחזקת כלי אשפה לזבל או כלי אשפה לאשפה של מפעל;

"בנין" – כל מבנה, בין קבוע ובין ארעי, בין שהוא בנוי בחלקו או בשלמותו מאבן, מבטון, מחימר, מטיט, מברזל, מעץ, מפלסטיק, מבד או מכל חומר אחר, לרבות כל יסוד, קיר, גג, ארובה, מרפסת, גזוזטרה, כרכוב, בליטה או חלק של בנין או כל דבר המחובר אליו, וכן כותל, סוללת עפר, אוהל, צריף, סככה, גדר או מבנה אחר המקיף או הגודר, או המכוון להקיף או לגדור כל אדמה או שטח, וכולל את שטח הקרקע שמשתמשים בה או שמחזיקים בה יחד עם המבנה כחצר או גינה או לכל צורך אחר של אותו מבנה, לרבות מיתקני תברואה ולרבות מיתקן המשמש למכירת סחורות;

"בעלי חיים" – לרבות פר, שור, פרה, עגל, סוס, סיח, פרד, חמור, אתון, גמל, כבש, עז, חזיר, כלב, חתול, וולדותיהם, וכן תרנגולים, ברווזים, תרנגולי הודו, יונים וכיוצא בזה;

"בעל מקום עינוג" – אחד או יותר מאלה:

(1) הבעל של מקום עינוג;

(2) מחזיקו של מקום עינוג;

(3) אדם המנהל מקום עינוג;

(4) בעל רשיון להפעלת מקום עינוג;

(5) מי שבהשגחתו, בפיקוחו או בהנהלתו מתקיים עינוג;

"בעל נכס" – אחד או יותר מאלה:

(1) הבעל הרשום של הנכס;

(2) אדם המקבל או הזכאי לקבל הכנסה, או שהיה מקבלה אילו היה הנכס נותן הכנסה, בין בזכותו ובין כמורשה, כנאמן או כבא כוח;

(3) שוכר או שוכר משנה;

(4) בעל דירה כמשמעותו בחוק המקרקעין, התשכ"ט-1969;

(5) נציגות בית משותף כמשמעותה בחוק המקרקעין, התשכ"ט-1969;

"גן" – גן ציבורי, חורשה או שדרה וכל מקום אחר ברחוב שצמחים צומחים בו, בין שהוא גדור ובין שאינו גדור, וכן אגם או בריכה שברשות הרבים;

"זבל" – לרבות הפרשת בעלי חיים וכן פסולת או מי שופכים של מכלאה;

"חפצים ישנים" – חפצים שיצאו מכלל שימוש, לרבות שלד כלי רכב וחלקיו, מכונה וחלקיה, תנור, מקרר, מקרר חשמלי, בוילר, דוד, דוד שמש, אסלה, אמבטיה, רהיטים או כל חלק מהם;

"כביש" – חלק מרחוב המיועד לתנועת כלי רכב;

"כלי אשפה" – מכל, שקית או כלי קיבול המיועדים לאצירת אשפה מחומר, צורה, גודל ואיכות כפי שקבע המפקח מזמן לזמן;

"מגרש" – קרקע שאין עליה בנין;

"מדביר חולדות" – מי שבידו רשיון לפי חוק רישוי עסקים, התשכ"ח-1968;

"מהנדס" – אדם שהעיריה מינתה אותו להיות מהנדס העיריה, לרבות אדם שהמהנדס העביר אליו בכתב את סמכויותיו לפי חוק עזר זה, כולן או מקצתן;

"המועצה" – מועצת העיריה;

"מחזיק" – אדם המחזיק למעשה בנכס או בחלק ממנו כבעל או כשוכר או בכל אופן אחר;

"מי שופכין" – מים דלוחים, מי כביסה, מי שטיפת רצפות או כל מים מלוכלכים או מזוהמים;

"מיתקן תברואה" – צנרת תברואית, לרבות אסלה או תחליף לאסלה, מחסום, סעיף, צינור, אבזר, מרזב, מגלש, מכל מים, תא בקרה, בור שפכים, מיתקן לחימום בנין, מיתקן לחימום מים, מערכת אספקת מים, כמשמעותם בהוראות למיתקני תברואה (הל"ת), התש"ל-1970, שאושרו לפי תקנות התכנון והבניה (בקשה להיתר, תנאיו ואגרות), התש"ל-1970, לרבות כל חיבור למיתקן תברואה;

"מכלאה" – רפת, לול, דיר, אורווה, שובך יונים או כיוצא באלה וכן כל מקום גדור או בלתי גדור, מקורה או בלתי מקורה, שמחזיקים בו בהמה;

"מפגע" – אחד או יותר מאלה:

(1) הימצאות בית כסא שאינו מדגם מאושר בנכס המשמש למטרת מגורים או עסק או לכל מטרה אחרת, או בית כסא שאינו מוחזק במצב נקי ותקין לפי קביעת המפקח, או העדר בתי כסא במספר מספיק;

(2) בנין שהוא לקוי באופן שעלולים לחדור אליו או דרכו מים, רטיבות, טחב, רוח או עשן;

(3) העדר ביב או העדר בור שפכים במקום שבו אין חיבור לרשת הביוב, או קיום בור שפכים שהוא לקוי או אינו מתאים לתכליתו או אינו מספיק להרחקת מי שופכין תקינה מהנכס;

(4) צינור מי שופכין, פתח בור שפכים או כיוצא באלה, שלא נקבע בהם מכסה אטום או שהמכסה אינו קבוע כהלכה;

(5) בור שופכין, צינור איורור או מרזב, שהם סדוקים, שבורים, או לקויים באופן שאויר מסואב או נוזלים שבהם פורצים החוצה או מחלחלים מתוכם או שחמרים עלולים ליפול לתוכם;

(6) מיתקן תברואה לקוי או שלא הותקן כראוי או שאינו פועל כראוי;

(7) חיבור או קישור לקוי של מיתקן תברואה או ביב, מערכת הסקה, מיתקן קירור או חימום, מיתקן מים או מכל דלק;

(8) מרזב או מגלש הקשור, במישרין או בעקיפין, עם כל ביב, צינור, מי שופכין או תעלת שופכין;

(9) כל מקום המשמש או ששימש לאגירת מים, או לאגירת מי שופכין, או כל מקום או כלי שבו נקוים מים עומדים, הנמצא במצב שגורם או עלול לגרום לזיהום המים שבתוכו, או לריבוי חרקים;

(10) שימוש במרזב כצינור מי שופכין, או שפיכת כל נוזל שאינו מי גשם דרך מרזב;

(11) שימוש במערכת הביוב לסילוק מי גשמים בין על ידי חיבור מרזבים לרשת הביוב ובין על ידי פתיחת שוחות ביוב לניקוז המים;

(12) הצטברות כל חומר, בין בתוך בנין ובין בסביבתו, הגורם או עלול לגרום לרטיבות או טחב בבנין או בסביבתו, או עלול להזיק לבריאות באופן אחר;

(13) הצטברות של עפר, אבנים, עצים, גרוטאות של מתכת, חלקי כלי רכב, זבל וכיוצא בזה, חפצים, רהיטים, כלים או כל חומר אחר העלול להזיק לבריאות או להוות, לדעת המפקח, מפגע לשכנים או לסביבה;

(14) אי התקנת מעשנה בנכס, שלדעת המפקח יש צורך להתקינה, או החזקת מעשנה בנכס במצב לקוי או במצב בלתי תקין או בגובה שאינו מספיק, לדעת המפקח, או שהיא פולטת עשן, גזים או פיח העלול לגרום נזק לבריאות או מטרד לשכנים או לסביבה;

(15) צריף או מבנה שמחמת העדר נוחיות סניטרית או מכל סיבה אחרת שוררים בו תנאים אשר לדעת המפקח הם מזיקים לבריאות או מהווים מטרד לסביבה;

(16) החזקת נכס או שימוש בו בצורה או באופן שהם, לדעת המפקח, מזיקים או עלולים להזיק לבריאות או הגורמים מטרד לסביבה;

(17) כל נכס המצוי במצב העלול לעשותו מזיק, מסוכן או פוגע בבריאות או מהווה מטרד לסביבה;

(18) כסאות, שולחנות, ארגזים, חפצים, כלים או דברים אחרים המוחזקים ברחוב;

(19) שטח אדמה שלדעת המפקח אינו גדור במידה מספקת, ועלול לשמש כמקום להצטברות אשפה או פסולת;

(20) שימוש בנכס בניגוד למטרה שלה נועד לפי כל דין;

(21) תנור, אח, קמין או כבשן, בין שהוא משמש למלאכה ובין לתכלית אחרת, אשר לדעת המפקח אינו מאכל כראוי את חומר הדלק בתוכו וגורם על ידי כך לפליטת עשן או גזים במידה המזיקה או העלולה להזיק לבריאות, או להוות מטרד לשכנים או לסביבה;

(22) בית חרושת, בית מלאכה, מקום עבודה או מחסן מכל סוג שהוא שאינם מוחזקים במצב נקי, או שהצפיפות בהם עלולה לגרום, לדעת המפקח, נזק לבריאות או מטרד לשכנים או לסביבה;

(23) כל אבק או פסולת הנוצרים במהלך ההפעלה של בית חרושת, בית מלאכה או מקום עבודה מכל סוג שהוא, הגורמים או העלולים לגרום לדעת המפקח נזק לבריאות או למטרד לשכנים או לסביבה;

(24) ניקוי, ניעור או חיבוט של מרבד, שטיח או כלי מיטה ברשות הרבים, בחצר, בכל קומת בנין או בדירה, באופן המזיק לדעת המפקח לבריאות;

(25) הפרעת השימוש במיתקן תברואה או במיתקני אספקת מים, או הפרעה כלשהי להחזקתו היעילה של נכס מבחינה תברואית או מבחינה אחרת;

(26) השקאה בשפכים, בדלוחים או במי פסולת אחרים בלתי מטוהרים;

(27) כל דבר אשר לדעת ראש העיריה או מפקח עלול לסכן את חייו, בטחונו, בריאותו, רכושו או נוחיותו של אדם או להפריע לאדם או למנוע אותו מהשתמש בזכויותיו או העלול, לדעת המפקח, להוות מטרד לשכנים או לסביבה;

(28) פי צינור דלק העשוי להזנת מכל דלק של הסקה מרכזית או דירתית או של מפעל כלשהו, המסתיים במרחק של פחות משבעים וחמישה סנטימטרים מהצד הפנימי של גבול הנכס;

(29) הימצאות חולדות או עכברים או עקבותיהם;

(30) הימצאות חרקים או שרצים העלולים לגרום נזק לבריאות או מפגע לשכנים או לסביבה;

(31) צמח הצומח בנכס והמהווה או עלול להוות סכנה או לגרום הפרעה או אי נוחות;

(32) צמח או ענפי עץ הבולטים או מתפשטים לעבר כל מקום ציבורי, המפריעים או העלולים להפריע לעוברים ושבים או לרכב;

(33) זחלי טוואי התהלוכה של האורן וקניהם הנמצאים בעצי האורן שבנכס;

(34) הימצאות זבוב ים התיכון בנכס;

(35) הימצאות בנכס של צמחית בר אשר לא טופחה בידי אדם, כולל קוצים, ברקנים, דרדרים וכיוצא בהם;

(36) נדידת חול מנכס לרחוב;

(37) קוצים או כל חומר אחר, הנמצאים בנכס והעלולים לגרום לשריפה או להתפשטות שריפה או העלולים לגרום להתרבותם של זחלים, חרקים ומזיקים למיניהם;

(38) החזקת בעלי חיים באופן המזיק או העלול, לדעת המפקח, להזיק לבריאות או להוות מטרד לשכנים או לסביבה;

"מפעל" – חנות, בית מלאכה, בית חרושת, עסק סיטוני, מעבדה, מקום להימור או להגרלה, מפעל לעיבוד נתונים, משרד להנהלת חשבונות ממוכנת, משרד להעתקות, חנות כל-בו, סופרמרקט וכיוצא באלה;

"מפקח" – אדם שראש העיריה מינהו בכתב להיות מפקח לענין חוק עזר זה, כולו או מקצתו, או לגבי תחום המוגדר במינוי;

"מקום עינוג" – מקום המשמש לצרכי עינוג, למעט דירה פרטית;

"מקום פרטי" – חצר, מגרש, מבוא לבית, מדרגות המשמשות מבוא או כניסה לבית, גג, מקלט או כל מקום אחר המשמש את דיירי הבית, למעט דירת מגורים;

"מקום ציבורי" – שטח המוגדר בתכנית בנין ערים כשטח ציבורי פתוח או כשטח לבנין ציבורי, רחוב, שדרה, חורשה, גן או גינה, מקום עינוג, אוטובוס ציבורי או מונית כמשמעותם בתקנות התעבורה, התשכ"א-1961, כל מקום המיועד לשמש את הציבור, כל מקום שנתאספו בו יותר מעשרים איש למטרה ציבורית, למעט בית מגורים וכן כל מקום שהציבור רשאי להשתמש בו, או משתמש בו או עובר בו למעשה;

"נכס" – מגרש או קרקע, בנין או חלק מהם, בין תפוס ובין שאינו תפוס;

"עינוג" – הצגת תיאטרון, קולנוע, קונצרט, אסיפה, הרצאה, מופע מחול וריקודים, קרקס, משחק, ספורט, או כיוצא באלה, בין שהם בתמורה ובין שאינם בתמורה;

"העיריה" – עירית חדרה;

"פסולת בנין" – פסולת או שיירי חמרים שמשתמשים בהם לבניה או לתיקונים או לשינויים של בנין או בקשר עם אותן עבודות, לרבות שיירי הריסות של בנין, אבנים, סלעים, אפר, אדמה וכיוצא באלה;

"צמח" – עץ, שתיל, שיח, ענף, ניצן, תפרחת, פרי, פרח או כל חלק מהם הנטוע או הצומח;

"ראש העיריה" – לרבות אדם שראש העיריה העביר לו בכתב את סמכויותיו לפי חוק עזר זה כולן או מקצתן;

"רחוב" – כולל דרך, נתיב להולכי רגל, מדרכה, כביש, גשר, מעבר המשמש רחבה או המכוון לשמש אמצעי גישה לבית או לבתים, תעלה, ביב, חפירה, רחבה, כיכר, גינה או גן, וכן כל מקום פתוח הנועד לשימוש הציבור או שהציבור נוהג לעבור בו או להשתמש בו או שהציבור נכנס אליו או רשאי להשתמש בו או להיכנס אליו, בין שהם מפולשים ובין שאינם מפולשים;

"רכב" – רכב הנע מכוח מכני או הנגרר על ידי רכב או על ידי בהמה, וכן מכונה או מיתקן הנעים או הנגררים כאמור, לרבות אופניים, תלת אופן ועגלה כמשמעותם בסעיף 1 לפקודת התעבורה, התשכ"א-1961, ולמעט רכב של העיריה הנהוג בידי עובד עיריה בעת מילוי תפקידו;

"שטח ציבורי" – כולל שטח הרשום על שם הרשות המקומית ושטח המיועד, בהתאם לתכנית בנין ערים החלה עליו לשמש כשטח ציבורי פתוח או שטח לבנין ציבורי, רחוב, שדרה, חורשה, גן, גינה, פסי ירק, אגם, בריכה וכן כל שטח המיועד לשמש את הציבור;

"תעלת שופכין" – לרבות סעיפי תעלות שופכין, תאי בדיקה ונספחים אחרים.

**פרק ב': מניעת מפגעים וביעורם**

2. (א) בעל נכס או מחזיק בו חייב להחזיק את הנכס באופן שלא יתקיים בו מפגע.

איסור גרימת מפגע

(ב) על אף האמור בסעיף קטן (א), נכס שהוא דירת מגורים, חייב המחזיק בה להחזיקה באופן שלא יתקיים בה מפגע.

3. מי שהוא בעל נכס או מחזיק בו חייב מיד להסיר, לתקן ולסלק מפגע שנתגלה בנכס.

אחריות לסילוק מפגע

4. היו בנכס יותר מבעל אחד או יותר ממחזיק אחד, יחול האמור בסעיפים 2 ו-3 על כולם יחד ועל כל אחד מהם לחוד.

חובת יחד ולחוד

5. (א) ראש העיריה או המפקח רשאי, בהודעה בכתב, לדרוש מכל אדם החייב לסלק מפגע לפי הוראות חוק עזר זה, לסלק את המפגע, וכן רשאי הוא לדרוש מאותו אדם לבצע כל עבודות הנחוצות לשם סילוק המפגע ולמניעת הישנותו בהתאם לפרטים, לתנאים ולמועדים הקבועים בהודעה.

הודעה לסילוק מפגע

(ב) המפקח רשאי בהודעה בכתב, לדרוש מבעל נכס או מחזיק שבנכסו נמצאו מזיקים, להדביר את המזיקים ולבצע את כל העבודות הדרושות לשם כך, בהתאם לפרטים ולתנאים הקבועים בחוק או בהתאם לדרישת המפקח, אולם לא ידביר אדם חולדות, נברנים ועכברושים בחמרים רעילים, אלא באמצעות מדביר חולדות.

(ג) החייב בסילוק מפגע שנמסרה לו הודעה כאמור, חייב למלא אחריה.

6. קביעתו של המפקח בדבר קיומו של מפגע תהא ראיה לכאורה לדבר.

החלטת המפקח

7. (א) לא ישים אדם דבר בכלי אשפה, פרט לאשפה יבשה.

איסור זריקת אשפה או לכלוך

(ב) לא יזרוק אדם, לא ישאיר ולא יניח, ולא ירשה לזרוק, להשאיר או להניח אשפה במקום ציבורי או פרטי, אלא בכלי אשפה שהותקנו בהתאם להוראות חוק עזר זה.

(ג) על אף האמור בסעיף קטן (ב), לא יזרוק אדם, לא ישאיר ולא יניח אשפת בית או אשפת צמחים בכלי אשפה שהתקינה העיריה במקום ציבורי; לענין זה, "אשפת בית" – אשפה המוצאת מנכס שאינו רחוב.

(ד) לא יניח אדם כלי אשפה ברחוב, למעט עובדי העיריה או פועלים בעת מילוי תפקידם, ולמעט אדם שהמפקח הורה לו בכתב אחרת.

(ה) לא יזרוק אדם, לא ישליך, לא ישים, לא ישאיר, לא יניח ולא ירשה לזרוק, להשליך, לשים, להשאיר או להניח אשפה, פסולת בנין, זבל, נייר, ארגז, ריהוט או חפץ אחר או אשפת צמחים בכל קרקע, בין פרטית ובין ציבורית, אלא בהסכמת המפקח בכתב ובהתאם להוראותיו.

8. (א) לא ישפוך אדם חומר מרכב לרחוב ולא ינהג אדם ברכב אשר נשפך ממנו חומר לרחוב.

שפיכת חומר והשלכת חפצים מרכב לרחוב

(ב) לא ישליך אדם אשפה, פסולת או כל חפץ אחר מתוך רכב לרחוב.

9. נעשה שימוש ברכב במצב או באופן שיש בהם הפרת הוראות סעיפים קטנים (א) או (ב) או שנעשה בקשר עמו מעשה או מחדל העלולים לגרום נזק לרחוב, אשמים בעבירה –

אחראים לעבירה

(1) הנוהג ברכב בשעת העבירה;

(2) בעל הרכב או האדם האחראי לרכב, אלא אם כן הוכיח שהרכב לא היה אותה שעה ברשותו או שהרכב נלקח שלא בהסכמתו.

10. לא ישקה אדם ולא ירשה להשקות צמחים באופן הגורם או העלול לגרום הפרעה לעוברים ושבים ברחוב, או לאנשים בנכס גובל, פרט לגן.

השקאת צמחים

11. (א) לא ינקה אדם, לא ינער, לא יחבוט ולא יאבק מרבד, שטיח, כלי מיטה או כל דבר אחר ברחוב או דרך פתח הפונה לרחוב, אף אם אינו גובל בו.

ניקוי, איבוק, ניעור וחיבוט

(ב) לא ינקה אדם, לא ינער, לא יחבוט ולא יאבק מרבד, שטיח, כלי מיטה או דבר אחר דרך פתח שאינו פונה לרחוב, בשעות שבין 14.00 לבין 16.00 ובין 19.00 לבין 07.00 למחרת.

12. (א) לא יעשה אדם צרכיו ברחוב, באולם ציבורי, בחדר המתנה ציבורי, במקום עינוג או בכל מקום אחר אשר לציבור רשות כניסה אליו, לא יירק בהם, לא יזהם אותם באופן אחר ולא ירשה אדם לבעל-חיים שבהחזקתו לעשות צרכיו בתחומי רחוב, מדרכה או שטח ציבורי כלשהו.

זיהום מקום ציבורי

(ב) עשה כלב את צרכיו על ידי הטלת גללים במקום ציבורי, חייב בעל הכלב או מי שהפיקוח עליו בידו לאסוף מיד את הגללים.

(ג) האמור בסעיף קטן (ב) לא יחול אם הכלב עושה את צרכיו במקום שקבע לכך ראש העיריה.

(ד) לא ילכלך אדם ולא יזהם מקום ציבורי.

13. (א) לא יפזר אדם ולא יחלק, ולא ירשה לפזר או לחלק מודעות במקום ציבורי, אלא בהיתר מאת ראש העיריה.

איסור פיזור מודעות

(ב) ראש העיריה רשאי לתת היתר לחלק מודעות במקום ציבורי, לסרב לתיתו, לבטלו, להתלותו, להתנות בו תנאים, להוסיף עליהם או לשנותם; לענין סעיף זה, "מודעה" – כמשמעותה בחוק עזר לחדרה (מודעות ושלטים), התשי"ט-1958.

14. (א) לא יחזיק אדם בעל חיים באופן הגורם או העלול לגרום רעש בלתי סביר, לכלוך או ריחות רעים או מזיקים.

החזקת בעלי חיים

(ב) לא יחזיק אדם ולא ירשה להחזיק בתוך דירה בעלי חיים אשר אין מחזיקים אותם בדרך כלל בדירה, אלא לפי היתר מאת ראש העיריה ובהתאם לתנאי ההיתר.

(ג) לא יאכיל אדם בעלי חיים במקום ציבורי באופן שיש בו כדי לזהם אותו.

(ד) לא יחלוב אדם בעלי חיים במקום ציבורי.

15. (א) לא ישתמש אדם ולא ירשה להשתמש במי שופכין להשקאה.

איסור שימוש ושפיכת מי שופכין

(ב) לא ישפוך אדם ולא ירשה לשפוך מי שופכין למקום ציבורי או למקום פרטי.

(ג) לא יוביל אדם ולא ירשה להוביל מי שופכין במקום ציבורי או במקום פרטי שלא לתוך בור שופכין או שלא באמצעות אבזרים שאישר המפקח.

16. (א) לא ישפוך אדם, ולא ירשה לשפוך למקום ציבורי, מים או נוזל אחר שאינו מי גשם, שלא לצורך ניקוי רחוב או השקאת גן.

איסור שפיכת נוזל

(ב) לא ירחץ אדם רכב ברחוב, באופן שנשארים במקום הרחיצה שלולית או מים עומדים.

17. לא יבעיר אדם קוצים, עצים, צמחים, אשפה, פסולת בנין, אשפת צמחים או חומר אחר כלשהו בגן, במקום ציבורי, במקום פרטי, בשדה או תחת כיפת השמים, בשטח מגורים בנוי בתחום העיריה, אלא לפי היתר בכתב מאת ראש העיריה.

איסור ביעור קוצים

18. מי שהוא בעל נכס או המחזיק בו חייב לשמור באופן מתמיד על נקיונם של החצר, המבוא לבית, מקום חניה, חדר המדרגות, הגג, המקלט וכל מקום המשמש את דיירי הנכס, פרט לדירות הפרטיות, לנקותם ולטאטאם להנחת דעתו של המפקח, וכן לשטוף את מדרגות חדר הכניסה והמדרכות בתחום החצר.

אחריות בעל נכס והמחזיק לנקיון הנכס

19. מי שהוא מחזיק בנין או בעל בנין חייב לגדרו בהתאם לדרישת המפקח ולהנחת דעתו, אם סבר המפקח כי הדבר דרוש לשם מניעת מפגע או סכנה לציבור.

דרישה לגדר

20. (א) לא ישאיר אדם ולא ירשה להשאיר בעל חיים במקום ציבורי באופן המהווה או עלול להוות מכשול או לגרום נזק, ולא ירשה לבעל חיים שבבעלותו או שבפיקוחו לשוטט במקום ציבורי.

איסור השארת בעלי חיים ושמירה

(ב) לא יעביר אדם עדר כבשים או עזים במקום ציבורי או במקום פרטי אלא בהיתר מאת ראש העיריה ובהתאם לתנאיו.

(ג) לא ירשה אדם, לא יאפשר ולא יתיר לכלב שבבעלותו או בפיקוחו להימצא במקום ציבורי אלא כשהוא קשור לבטח בקולרו, כשמחסום לפיו והוא נמצא בהשגחה נאותה.

**פרק ג': ניקוי מגרשים, חצרות וכניסות לבנינים**

21. (א) המחזיק בנכס, או כשאין אדם אחר מחזיק בו – בעל הנכס, חייבים לשמור על הנקיון בנכס ובסביבתו באופן המניח את דעת המפקח וכן לנקות ולסלק כל מרבץ של זוהמה, פסולת, דומן או אשפה אחרת שבנכס ובסביבתו.

שמירה על הנקיון

(ב) אדם המעסיק עובדים בעבודות בניה, חפירה, חציבה וכיוצא באלה חייב להבטיח במקום העבודה אותה נוחיות סניטרית ארעית הנחוצה לעובדים במקום, בהתאם לדרישות המפקח, למשך זמן ביצוע העבודות, וכן חייב הוא לאחר גמר העבודות לבער ולסלק את כל הזוהמה והלכלוך שנצטברו, ולנקות את המקום להנחת דעת המפקח.

22. (א) כל המחזיק במגרש, וכשאין המגרש תפוס – כל בעל של המגרש, חייב לשמור על נקיון המגרש, ולנקותו בהתאם לדרישת המפקח ולהנחת דעתו.

חובת ניקוי וגידור מגרש

(ב) כל מחזיק במגרש, וכשאין המגרש תפוס – כל בעל של המגרש, חייב לגדרו או להקים בו קיר בהתאם לדרישת המפקח ולהנחת דעתו.

23. (א) ראש העיריה או המפקח רשאי, בהודעה בכתב, לדרוש מכל מחזיק או בעל מגרש לנקות את המגרש או את שטח הקרקע שמשתמשים בו או מחזיקים בו ביחד עם הבנין כחצר או כגינה, או לכל צורך אחר של אותו בנין, וכן את הכניסות לבנין.

דרישה לניקוי מגרש

(ב) ההודעה תכלול את התנאים, הפרטים ואופן ביצוע הניקוי ואת התקופה שבה יש לבצעו.

24. בעל הנכס או המחזיק בו שקיבל הודעה כאמור בסעיף 23 חייב למלא אחריה.

חובה למלא אחר ההודעה

25. (א) לא מילא בעל נכס או המחזיק בו אחר הודעת ראש העיריה או המפקח כאמור בסעיף 23 או ביצע את הניקוי שלא לפי התנאים, הפרטים והאופן המפורטים בהודעה, רשאי ראש העיריה להורות על ביצוע הניקוי, בין אם על ידי עובדי העיריה ובין אם על ידי גורם אחר.

ניקוי בידי העיריה

תיקון תשס"ג-2002

(ב) הוראות סעיף 27 יחולו על עבודות הניקוי בשינויים המתחייבים.

(ג) בוצע הניקוי על ידי העיריה או מי מטעמה תגבה העיריה את אגרת הניקוי והוצאות הניקוי מאת בעל הנכס או המחזיק בו.

26. (א) אגרת ניקוי בידי העיריה תהיה בשיעור שנקבע בתוספת הראשונה ובהתאם למספר שעות העבודה וכמות הפסולת שפונתה.

אגרת ניקוי

תיקון תשס"ג-2002

(ב) האגרה בעד ניקוי מגרש תשולם בידי בעל המגרש או המחזיק, ואילו האגרה בעד ניקוי חצר תשולם בידי בעל הבנין בשיעור של ⅓ והמחזיקים בו בשיעור ⅔, שיחולקו בין המחזיקים לפי מספר החדרים התפוסים בידיהם; לצרכי החלוקה האמורה יראו את המחזיק בחנות כמחזיק בשני חדרים.

27. המפקח רשאי להיכנס, מזריחת החמה ועד שקיעתה, לכל מגרש או שטח קרקע שמשתמשים בו או שמחזיקים בו יחד עם הבנין כחצר או כגינה או לכל צורך אחר של אותו בנין, וכן לכניסות של בנין, כדי לברר את מצב הנקיון בהם ואם נתמלאו דרישות ראש העיריה כאמור בסעיף 23.

רשות כניסה

**פרק ד': פינוי אשפה**

28. (א) המחזיק בנכס חייב להתקין בבנין או בחצרו כלי אשפה לפי הוראות שיתן המפקח בנוגע לצורה, לגודל, לחומר, לכמות ולשאר התנאים שיקבע המפקח, וחייב בוא להחזיקם במצב תקין, לתקנם או להחליפם באחרים, הכל לפי דרישת המפקח ובתוך הזמן שיקבע.

כלים לפינוי אשפה

(ב) לא ישים אדם אשפה אלא בתוך שקיות ניילון, שהמפקח קבע את גדלן וצורתן; שם אדם אשפה בשקיות ניילון, יסגרן היטב ויעבירן לכלי אשפה.

(ג) המפקח רשאי, במסירת הודעה לבעל הנכס או למחזיק בו, להסדיר פינוי אשפה באמצעות שקיות מפלסטיק או מכל חומר אחר או באמצעות כל מכל אחר.

(ד) בהודעה כאמור בסעיף קטן (ג) רשאי המפקח לקבוע את אופן פינוי האשפה, את מועדיו וכל הוראה אחרת הדרושה להסדרת פינוי האשפה.

(ה) לא ישים אדם ולא ישאיר אשפה אלא בתוך כלי אשפה, שקית או מכל שהותקנו כאמור בסעיפים קטנים (א), (ב) או (ג), ולא ישאיר אשפה מחוץ לכלי האשפה.

(ו) לא ישים אדם לתוך כלי אשפה שהותקן כאמור בסעיף קטן (א) או לתוך שקית או מכל כאמור בסעיפים קטנים (ב) או (ג), זבל, מי שופכין, פסולת של מפעל או פסולת בנין, חמרים נוזלים או דליקים או חתיכות ברזל או אבנים העלולות לקרוע או להשחית את כלי הקיבול.

29. (א) המחזיק במכלאה או במפעל חייב להתקין כלי אשפה נפרדים ומיוחדים לזבל או לאשפה של מפעל, לפי הענין, במספר ובמקומות שיקבע המפקח ובהתאם להוראותיו, וכן לתקנם או להחליפם בהתאם לדרישת המפקח ובתוך הזמן שיקבע, ולהחזיקם במצב נקי.

כלי אשפה לאשפת מכלאה ולפסולת של מפעל

(ב) הוראות סעיף 28(ג) ו-(ד) יחולו על זבל ועל אשפה של מפעל, לפי הענין.

30. (א) מפקח רשאי, בהודעה, לדרוש מבעל נכס שיתקין ביתן אשפה או יתקנו.

התקנת ביתן אשפה

(ב) בעל נכס שנדרש להתקין ביתן אשפה כאמור בסעיף קטן (א) חייב להתקינו באופן, בצורה ובמקום שיקבע המפקח ובהתאם להוראותיו ובתוך הזמן שקבע, הכל כאמור בהודעה.

31. (א) בעל נכס או המחזיק בו חייב להחזיק ביתן אשפה במצב נקי ותקין להנחת דעתו של המפקח.

החזקת ביתן אשפה

(ב) מפקח רשאי לדרוש בהודעה, ביצוע תקונים בביתן אשפה או בסמוך לו לרבות התקנת ברז המחובר לרשת המים של הבית ומתחתיו בריכה המחוברת לרשת הביוב של הבית.

32. (א) לא יפנה אדם, פרט לעובד עיריה, או מי שמינתה העיריה לעשות כן, לא יעביר ולא יוביל אשפה או זבל מכל נכס, אלא לפי היתר מאת ראש העיריה ובהתאם לתנאי ההיתר.

פינוי אשפה

(ב) בהיתר שניתן לפי סעיף קטן (א) ייקבעו –

(1) השעות שבהן מותר להוציא או להוביל אשפה או זבל;

(2) המקומות שאליהם יובלו ויורקו אשפה או זבל;

(3) דרכי ההוצאה וההובלה וכן אמצעי ההובלה, צורתם, גדלם ומבנם;

(4) תקופת ההיתר.

(ג) ראש העיריה רשאי לתת היתר לפי סעיף קטן (א), לסרב לתיתו, לבטלו, להתלותו, להתנות בו תנאים, להוסיף עליהם או לשנותם.

(ד) (1) בעד היתר כאמור בסעיף זה תשולם אגרה בשיעור שנקבע בתוספת השניה;

תיקון תשמ"ח-1988

(2) מי שקיבל היתר כאמור בסעיף זה, ישלם לעיריה בנוסף על האגרה האמורה בפסקה (1), אגרה ששיעורה נקבע בתוספת השניה, בגין טיפול, השמדה, קבירה וגריסה של האשפה, שתפונה על ידו, לאתר פינוי האשפה המופעל באמצעות העיריה.

(ה) נמצא רכב מוביל ללא היתר, כאמור בסעיף קטן (א), אשפה או זבל מנכס לכל מקום אחר, רואים את בעל הרכב או מי שהרכב בשליטתו כאחראי, אלא אם כן הוכיח שהוא לא הוביל כאמור, והודיע ברשות מי היה הרכב באותה שעה או שהרכב נלקח ללא הסכמתו.

33. בעל נכס או מחזיק בו חייב בהוצאת אשפת צמחים לפי אישור המפקח ובהתאם לתנאים שקבע בו, כפי שיקבע במודעה שתפורסם בלוח המודעות של העיריה לגבי ימי הפינוי והאופן שבו יתבצע.

פינוי אשפת גן

34. אשפה, זבל, פסולת בנין ואשפת צמחים שפונו בהתאם לסעיפים 32, 33 ו-36 יהיו רכושה של העיריה, זולת אם נקבע אחרת בהיתר או באישור שניתנו על פי הסעיפים האמורים.

רכוש העיריה

35. (א) עובד העיריה או אדם שהעיריה מעסיקה בפינוי אשפה, זבל, פסולת בנין או אשפת צמחים, רשאי להיכנס לכל נכס כדי לפנותם בהתאם להוראות חוק עזר זה.

זכות כניסה לשם פינוי אשפה

(ב) בעל נכס, המחזיק בו או המנהל אותו, יאפשר לעובד העיריה או מי שפועל מטעמה גישה חפשית ותקינה ללא הפרעה לכלי אשפה שנקבעו לצורך הוצאת אשפה, זבל, פסולת בנין או אשפת צמחים.

36. (א) אחד או יותר מאלה: בעל נכס, המחזיק בו, האחראי לביצוע עבודות הבניה או ההריסה, חייבים בפינוי פסולת בנין.

פינוי פסולת בנין

(ב) פינוי פסולת בנין ייעשה לפי אישור ראש העיריה או המפקח ובהתאם לתנאים שקבע.

37. (א) בעד פינוי אשפה על ידי העיריה ישלם מחזיק ששוחרר או קיבל פטור על פי דין מתשלום ארנונה כללית לעיריה אגרה שנתית בשיעור 1/3 מסכום הארנונה הכללית שהיה חייב בתשלומה אלמלא השחרור או הפטור כאמור; לענין זה, "מחזיק" ו"ארנונה כללית" – כמשמעותם בפקודת העיריות.

אגרת פינוי אשפה

(ב) המועצה רשאית להפחית אגרה או לוותר עליה מחמת עניו של האדם המשוחרר מארנונה.

38. בעד פינוי אשפה של מפעל ישלם המחזיק במפעל לעיריה אגרה בשיעור שנקבע בתוספת השלישית, בנוסף לאגרת פינוי אשפה לפי סעיף 37.

אגרת פינוי אשפת מפעל

**פרק ה': פינוי חפצים ישנים**

39. לא יזרוק אדם, לא ישאיר, לא יניח, לא יחזיק ולא ירשה לזרוק, להשאיר, להניח או להחזיק חפצים ישנים במקום ציבורי או פרטי, אלא אם דרוש לעשות כן להעברתו או לתיקונו של אותו חפץ ישן, ולא יותר מן הזמן הסביר הדרוש לכך.

איסור השארת חפצים ישנים

40. כל אחד מאלה חייב בפינוי החפצים הישנים ממקום ציבורי או פרטי למקום שקבע ראש העיריה ושצויין בהודעת ראש העיריה:

פינוי חפצים ישנים

(1) אדם המוכר, המרכיב או המספק חפצים שמחליפים חפצים ישנים;

(2) הבעל של חפצים ישנים;

(3) כל מי שברשותו חפצים ישנים.

**פרק ו': שמירת הסדר והנקיון בגנים**

41. בפרק זה, "מפקח" – לרבות מי שראש העיריה מינהו להיות שומר בגן.

הגדרות

42. לא יימצא אדם בגן בשעות שהכניסה לגן נאסרה בהוראת ראש העיריה, כמפורט בהודעה המוצגת בגן או בכניסה אליו.

הימצאות בגן

43. לא ייכנס אדם למקום נטיעות גדור הנמצא בגן, אלא ברשות ראש העיריה או המפקח ובהתאם להוראותיו.

איסור כניסה

44. לא יפריע אדם לבעלי חיים שאינם בבעלותו או שהם בבעלות העיריה מלהלך, לעוף או לשוט בגן, לא יטרידם, לא יקח ולא ינסה לקחת אותם או את ביציהם ולא יניח להם מלכודת.

איסור פגיעה בבעלי חיים

45. לא יקטוף אדם, לא יעקור, לא יגדע ולא ישחית כל צמח בגן, אלא אם הרשהו לכך ראש העיריה או המפקח ובהתאם לתנאי ההרשאה.

פגיעה בצמח בגן

46. (א) לא ידרוך אדם, לא יטפס ולא ירשה לדרוך או לטפס על דשא, צמח או מקום נטיעות, אלא בהתאם להוראות ראש העיריה שנקבעו בהודעה המוצגת במקום.

התנהגות בגן

(ב) לא ידרוך אדם, לא יטפס ולא ירשה לדרוך או לטפס על גדר, משוכה, שער או סורג שבתוך גן או הגודרים אותו.

(ג) לא ישבור אדם, לא ישחית ולא ירשה לשבור או להשחית גדר, משוכה, שער או סורג בתוך גן.

(ד) לא יהלך אדם בגן אלא בשבילים או בשטחים שנקבעו לכך.

47. לא יכניס אדם רכב לגן, לא ינהג בו ולא ישאירו בגן ללא היתר מראש העיריה או המפקח.

כלי רכב

48. לא יעסוק אדם ברוכלות בגן אלא אם כן הותר לו הדבר מפורשות ברשיון רוכלות שניתן לו לפי חוק עזר לחדרה (רוכלים), התשכ"ב-1962.

רוכלות

49. לא ישחק אדם בגן אלא בסוגי משחקים, בתנאים ובמקומות שקבע לכך ראש העיריה בהודעה שתוצג בגן.

משחקים

50. לא יעשה אדם כל מעשה בגן שיש בו כדי לגרום סכנה, הפרעה, אי נוחות או נזק לכל אדם, או שיש בו כדי להפר את הסדר בגן.

איסור הפרעה

51. לא יקים אדם בגן רעש חזק, ממושך או חוזר ונשנה.

רעש

52. (א) לא יכניס אדם בעל-חיים לתוך גן ולא יניחו להיכנס לתוכו, אלא אם כן הותר הדבר בהודעה שפורסמה בגן בידי ראש העיריה.

השגחה על בעל חיים

(ב) הותרה כניסת בעל-חיים לגן כאמור בסעיף קטן (א), לא יניח לו האדם ששמירתו עליו, להלך בלי השגחה וכן ימנע אותו מלהפריע לאדם, לבעל-חיים או לצמח או לפגוע בהם.

53. לא יקשור אדם בעל-חיים העלול לפגוע בצמח אל צמח או אל גדר, משוכה, שער או סורג שהוקמו בגן או ברחוב לשם הגנה על צמח, לא יעמיד לידם בעל-חיים ולא יניחו לעמוד לידם.

קשירת בעלי חיים

54. לא ירעה אדם בעל-חיים בגן אלא במקומות שקבע לכך ראש העיריה או המפקח ולפי הסדר שקבע.

מרעה

55. לא יתרחץ אדם בבריכה, אגם, מעין או מזרקה בגן, לא יכבס בהם כל כבסים, ולא ירחץ בהם בעלי-חיים או חפצים אלא ברשות ראש העיריה או המפקח ולפי הוראותיו.

שמירה על מקווי מים

56. (א) לא ישים אדם, לא יזרוק ולא יגרום ולא ירשה שאחר ישים או יזרוק בגן כל אשפה אלא בפחי האשפה שסיפקה לכך העיריה.

שמירת נקיון

(ב) לא יחבוט ולא ינער אדם מרבד, שטיח או דבר אחר בגן ולא ישטח בו בגדים או דברים אחרים לשם ייבושם או ניקויים.

57. (א) לא יקיים אדם בגן חגיגה, טכס, מופע, אסיפה כמשמעותה בחוק הבטיחות במקומות ציבוריים, התשכ"ג-1962, וכיוצא באלה, אלא לפי היתר מראש ובכתב מאת ראש העיריה ובהתאם לתנאיו.

קיום אסיפות

(ב) לא יתן ראש העיריה היתר כאמור אלא אם כן קיבל מבקש ההיתר את כל הרשיונות, ההיתרים והאישורים הדרושים לקיום האסיפה.

58. מפקח רשאי להרחיק מגן כל אדם העובר עבירה לפי הוראות חוק עזר זה, ובלבד שהתרה בו תחילה.

הרחקת בני אדם מגן

**פרק ז': שימור רחובות**

59. (א) (1) לא יניח אדם, לא ישאיר, לא יקים, לא יתלה, לא יטיל ברחוב ולא יבליט מעל לרחוב, כל דבר העלול לגרום נזק לרחוב או להפריע לנקיון או לתנועת הציבור בו, אלא אם כן דרוש הדבר לשם טעינת הדבר או לפריקתו ותוך כדי פריקתו או טעינתו ולא יותר מן הזמן הסביר הדרוש לכך, ואלא אם כן ניתן לכך היתר בכתב מאת ראש העיריה ובהתאם לתנאי ההיתר;

מכשול ברחוב

(2) לא יניח אדם, לא יתלה ולא ירשה להניח או לתלות בכל נכס כל דבר באופן שיש בו סכנה שיפול לרחוב.

(ב) ראש העיריה או המפקח רשאי בהודעה בכתב לדרוש מאדם שעשה או שהרשה או שגרם לעשות דבר האסור לפי סעיף קטן (א), לסלק את מה שנעשה כך.

60. (א) לא יתלה אדם ולא ירשה לתלות כבסים ברחוב, במרפסת, בחלון או בכל מקום אחר הפונה לרחוב, אלא במקום שנקבע וסומן בהיתר הבניה, או אם קבע ראש העיריה או המפקח שלא ניתן לקיים איסור זה והתיר תליית כבסים במקום ובתנאים שפירט.

תליית כבסים

(ב) נמצאו כבסים או חפצים תלויים או מונחים בחזית בית, רואים את המחזיק כאילו תלה או הניח את הכבסים או החפצים.

61. לא יכסה אדם, לא יחסום, לא יגרום ולא יתיר לכסות או לחסום תעלה, שוחה או תא בקרה ברחוב, ולא ירשה לאחר לכסותם או לחסמם.

חסימת תעלה

62. על אף האמור בסעיפים 59 ו-61 מותרת בניה ארעית לרגל חגיגות, טקסים או כל צורך מיוחד, לפי הרשאה בכתב מאת ראש העיריה, ובהתאם לתנאים בהרשאה.

בניה ארעית

63. לא ישנה אדם רחוב ולא ירשה לאחר לשנותו אלא על פי היתר בכתב מאת המהנדס ובהתאם לתנאי ההרשאה.

שינויים ברחוב

64. (א) ראש העיריה רשאי לתת היתר להעמיד ברחוב כסאות, שולחנות, פרגודים או שמשיות לצורכי מסעדות, מזנונים, קיוסקים או בתי קפה; כן רשאי ראש העיריה לתת היתר להעמיד ברחוב מאזניים אוטומטיים, מצלמה אוטומטית, מכשירים להשכרת סרטי וידאו, מכונות לממכר אוטומטי של מוצרכי צריכה או מכונה או מכשיר אחר, וכן להעמיד עציצים או אדניות או פרחים בחזית חנות לפרחים.

היתר להעמיד כסאות וכדומה

תיקון תשנ"ו-1995

(ב) בעד היתר כאמור בסעיף קטן (א) תשולם אגרה לשנה או לחלק ממנה, בשיעור שנקבע בתוספת השלישית.

(ג) היתר שניתן לפי סעיף זה יפקע ביום 31 בדצמבר שלאחר נתינתו.

(ד) מקבל היתר ימלא בכל תקופת ההיתר אחר התנאים המפורטים בו במלואם.

65. (א) לא יכרה אדם ולא ירשה לאחר לכרות שוחה ברחוב אלא לפי היתר בכתב מראש העיריה ובהתאם לתנאי ההיתר.

פתיחת שוחות

(ב) אדם הכורה שוחה ברחוב חייב –

(1) להחזיק את מקום השוחה גדור ולציינו בשלטי אזהרה וכן בדגלים אדומים ביום ובאורות אדומים בלילה;

(2) לסתום את השוחה ולהחזיר את הרחוב למצבו הקודם מיד עם גמר העבודה או עם פקיעת תוקף ההיתר, הכל לפי התאריך המוקדם.

(ג) בעד היתר כאמור בסעיף קטן (א) תשולם אגרה בשיעור שנקבע בתוספת החמישית.

66. (א) לא יגרום אדם ולא ירשה לאחר לגרום נזק לרחוב.

נזק לרחוב

(ב) אדם שעבר על הוראות סעיף קטן (א), חייב לתקן את הנזק באופן ובתנאים שקבע ראש העיריה.

(ג) נגרם נזק לרחוב עקב חפירה בקרקע סמוכה לאותו רחוב, חייב החופש או בעל הקרקע לתקן את הנזק.

67. ראש העיריה או מפקח רשאי באמצעות כל אדם לסלק כל דבר הנמצא ברחוב בניגוד לסעיף 59 ולבצע כל עבודה המנויה בסעיפים 65 ו-66. סולק דבר כאמור או בוצעה עבודה כאמור רשאית העיריה לגבות מהאדם החייב בסילוק הדבר או בביצוע העבודה את הוצאות הסילוק או הביצוע; תעודה מאת ראש העיריה על סכום ההוצאות תשמש ראיה לתכנה.

סילוק מכשול וביצוע עבודה

68. (א) ראש העיריה או מפקח רשאי, לפי שיקול דעתו, בכל מקרה הנראה לו דחוף, לסלק כל מכשול ברחוב ולהרחיקו מהרחוב לכל מקום שייראה לו וכן לבצע כל עבודה הדרושה על מנת לסלק את המכשול מהרחוב לכל מקום שייראה לו, בין אם נמסרה הודעה לפי סעיף זה ובין אם לאו, ולהיכנס לשם כך בכל עת סבירה לכל מקום.

פעולה דחופה

(ב) סילק ראש העיריה מכשול ברחוב או ביצע עבודה כאמור בסעיף קט ן(א), רשאית העיריה לגבות מהאדם החייב בסילוק המכשול או בביצוע העבודה את הוצאות הסילוק או הביצוע.

69. הקים אדם בנין ברחוב או הניח מכשול ברחוב, רשאי ראש העיריה להסיר, להרוס או לפרק את הבנין או את המכשול ולהרחיקם מהרחוב לכל מקום שייראה לו.

מניעת הסגת גבול ברחוב

**פרק ח': בעלי חיים משוטטים**

70. (א) לא יניח אדם לבעל חיים שבחזקתו להלך ברחוב ללא השגחה.

שוטטות בעלי חיים

(ב) מצא ראש העיריה או מפקח בעל חיים ללא השגחה ברחוב או בגן, רשאי הוא לתפסו ולהחזיקו במקום שהועיד לכך ראש העיריה וחייב הוא להודיע על כך לבעלו לשם החזרתו לידיו.

(ג) בעל חיים שראש העיריה או מפקח תפס אותו ומחזיק בו לפי סעיף קטן (א), לא יוחזר לידי בעליו אלא לאחר שישולמו לעיריה הוצאות החזקתו בשיעור של 10 שקלים לכל יום שהוא מוחזק.

(ד) לא יכניס אדם ולא יניח לבעל חיים, למעט כלב הנחיה, להיכנס לתוך בית קפה, מקום עינוג או לכלי רכב ציבורי.

**פרק ט': הוראות מיוחדות בענין מקום עינוג**

71. במקום עינוג, באותו חלק שבו מתקיים העינוג, לרבות בשעות ההפסקה –

איסור עישון, פיצוח, הכנסת בקבוקים וגרימת לכלוך

(1) לא יעשן אדם, למעט עישון במקום שבו מתקיים משחק או מופע תחת כיפת השמים;

(2) לא ימכור אדם ולא יפצח גרעינים, בוטנים וכיוצא באלה;

(3) לא ירוק אדם אשפה ולא ילכלך את המקום;

(4) לא יכניס אדם ולא יחזיק או ירשה להכניס או להחזיק בקבוקי זכוכית.

72. (א) בעל מקום עינוג יקבע בו, במקומות הנראים לעין, מודעות לענין חוק עזר זה שאת תכנן, מספרן, גדלן וצורתן יקבע ראש העיריה בהודעה בכתב.

מודעות

(ב) בסעיף זה, "מודעות" – לרבות מודעות מוארות.

**פרק י': ניקוי מדרכות**

73. בפרק זה –

הגדרות

"בעל עסק" – אחד או יותר מאלה:

(1) בעל העסק;

(2) מנהל העסק;

(3) מנהל העסק למעשה;

(4) האחראי לעסק;

(5) המחזיק בעסק;

(6) שותף פעיל בעסק;

"מדרכה" – מקום המשמש מעבר להולכי רגל, בין שהוא מרוצף או סלול ובין שאינו מרוצף או סלול;

"מדרכה הגובלת בעסק" – כל רוחב המדרכה שלאורך הרחוב הגובל בעסק והנמצאת בין הקווים הניצבים לפינותיו הקיצוניות של העסק;

"עסק" – בית אוכל, בית מלון, בית מרקחת, בית קפה, תחנת אוטובוסים, מחסן, מסעדה, מפעל, מקום למכירת כרטיסים, מקום עינוג, משרד, תחנת דלק, תחנת מוניות, קיוסק או מקום אחר שבו מתנהל עסק;

"תחנת אוטובוסים" – תחנה שממנה יוצא או שבה מסתיים קו אוטובוסים, וכן מקום המשמש לעליה וירידה של נוסעים אל האוטובוס וממנו.

74. (א) בעל עסק חייב לטאטא את המדרכה הגובלת בעסקו, כך שלא תימצא עליה אשפה ותהיה נקיה.

חובת הניקוי

(ב) לא תחול חובת טאטוא על בעל עסק כשאין אשפה על המדרכה הגובלת בעסקו והיא נקיה לחלוטין.

(ג) חובת טאטוא המדרכה, כאמור בסעיף קטן (א) תחול על בעל עסק בימים שבהם העסק פתוח ובשעות הנקובות בתוספת הששית, ובלבד שהעסק היה פתוח 15 דקות לפחות לפני תחילת המועד לטאטוא, כנקוב בתוספת הששית.

75. מצא המפקח לאחר השעות הנקובות בתוספת הששית שהמדרכה הגובלת בעסק אינה נקיה, רשאי הוא לדרוש מבעל העסק לנקות אותה, בתנאי שזמן הניקוי יהיה תוך השעה שלאחר שעות סיום הניקוי הנקובות בתוספת הששית ובשעות אלה העסק פתוח.

דרישה לניקוי

76. בעל עסק החייב בניקוי המדרכה לפי סעיפים 74 או 75 יאסוף את האשפה לתוך כלי אשפה שיוחזק בעסק או בחצר בהתאם להוראות המפקח.

איסוף אשפה

77. בעל עסק החייב בניקוי מדרכה לא ישליך ולא יפזר לרחוב את האשפה שהוא אסף ולא ירשה להשליך או לפזר האשפה כאמור.

איסור השלכת אשפה

**פרק י"א: שמירת חזיתות בתים וחדרי מדרגות**

78. בפרק זה –

הגדרות

"בית" – לרבות כל מבנה הבנוי על מגרש ולרבות כל בנין וכל חלק מהם, בין שהוא בנוי אבן, בטון, טיט, ברזל או עץ, ובין כל חומר אחר, וכולל בית משותף, בית דירה, בית עסק ובנין ציבורי, בין שהם תפוסים ובין שאינם תפוסים, ולרבות שטח הקרקע שעיקר שימושו עם הבית כחצר או כגינה או לכל צורך אחר של אותו בית;

"בעל בית" – אחד או יותר מאלה:

תיקון תשע"ד-2014

(1) הבעל הרשום של הנכס;

(2) אדם המקבל או הזכאי לקבל הכנסה, או שהיה מקבלה אילו היה הנכס נותן הכנסה, בין בזכותו ובין כמורשה, כנאמן או כבא כוח;

(3) בעל דירה כמשמעותו בחוק המקרקעין, התשכ"ט-1969 (להלן – חוק המקרקעין);

(4) נציגות בית משותף כמשמעותה בחוק המקרקעין;

"הוועדה" – ועדה שבה חברים המנהל הכללי של העירייה או מי מטעמו, מהנדס העירייה או אדריכל העירייה, גזבר העירייה או מי מטעמו, יועץ משפטי של העירייה או מי מטעמו ונציג האגודה לתרבות הדיור;

תיקון תשע"ד-2014

"שיפוץ" – עבודות בחזיתו של בית, לרבות –

תיקון תשע"ד-2014

(1) עבודות צביעה, טיוח, סיוד, סתימה, מילוי, ציפוי, עיבוי, חיפוי וחישוף;

(2) שינוי מקום צנרת חיצונית;

(3) תיקון או החלפת ריצוף, גינון, גדרות ומסתורי אשפה;

(4) עבודות להגנה מפני חלודה, סדיקה, רטיבות או מים

(5) הסרת מזגן, מיתקן קירור או הסקה, העתקתו או חיפויו, לרבות צנרת המשמשת אותם;

(6) תיקון, צביעה, הוספת אדני חלון וכרכובים, הסרה או החלפה של חלונות, שמשות, דלתות, מעקות, ארובות, סורגים, מרזבים, תריסים, גגות, גגונים, מצללות, פרגולות, בדי הצללה, סוככים, ספסלים, אדניות ושלטים;

(7) הסרת תורני אנטנות, דוודים, קולטים, שאין בהם שימוש או תיקונם;

(8) איסוף, הסדרה או הבלעה בתוך צנרת או תעלות של מיתקני גז ושל כבלים, לרבות כבלי חשמל, כבלי טלוויזיה ותקשורת, על ציודם הנלווה;

(9) תיקון, צביעה, החלפה, הסרה או העתקה של מיתקנים ואבזרים, בין שהם מחוברים חיבור של קבע לבית או לחצריו, ובין שאינם מחוברים;

"שיפוץ מקומי" – (נמחקה);

תיקון תשע"ד-2014

"חזית" – חלק מהמעטפת החיצונית של הבית הנשקף אל כביש, שדרה, סמטה, כיכר, גינה, טיילת ומקום פתוח שהציבור רשאי להיכנס אליו או להשתמש בו, לרבות גג, קומת עמודים מפולשת, חלון, מרפסת, גדר, קיר וקיר תומך.

תיקון תשע"ד-2014

79. בעל בית ומחזיק יחזיק את החזית של ביתו ואת חדר המדרגות שבו במצב נקי.

חובת נקיון חזית הבית וחדר המדרגות

תיקון תשע"ד-2014

80. (א) ראש העיריה או המפקח רשאי, בהודעה בכתב, לדרוש מבעל בית ומחזיק לנקות את החזית של ביתו ואת חדר המדרגות שבו לפי ההוראות שבהודעה או לעשות כל עבודה אחרת הדרושה, לדעת ראש העיריה או המפקח, לנקיון חזית הבית וחדר המדרגות שבו, תוך הזמן הנקוב בהודעה.

דרישה לניקוי חזית הבית וחדר המדרגות

תיקון תשע"ד-2014

(ב) לא ציית בעל הבית והמחזיק להודעה כאמור בסעיף קטן (א), רשאי ראש העיריה לבצע את העבודה ולגבות את הוצאות הביצוע מאותו בעל.

תיקון תשע"ד-2014

(ג) תעודה מאת ראש העיריה על סכום ההוצאות תהווה ראיה לכאורה לדבר.

81. (א) הבעל והמחזיק של בית חייבים לשמור על המצב התקין והמראה הנאה של חזית הבית וחדר המדרגות.

שמירת חזיתות

(ב) הבעל או המחזיק בבית לא יתקין מרזב על גבי קיר או חלק אחר של הבית הצופים אל רחוב או גינה (להלן – קיר חזית), אולם מותר להתקין מרזב על גג הבית, ובלבד שהמים יזרמו כלפי מטה ולא על גבי קיר חזית.

82. (א) ראש העיריה או המהנדס רשאי לדרוש מבעל בית, בהודעה בכתב, לבצע בחזית הבית עבודות שיפוץ כמפורט בהודעה.

הודעה לשיפוץ

(ב) (נמחק).

תיקון תשע"ד-2014

(ג) בהודעה לפי סעיף קטן (א) רשאי ראש העיריה או המהנדס לקבוע תנאים, פרטים ודרכים לביצוע העבודות והתקופה שבה יש לבצען, וכן הוראות בנוגע לחומרים, לצבעים, לגדלים ולאופן ביצוע העבודות.

תיקון תשע"ד-2014

82א. (א) ראש העירייה רשאי להחליט על ביצוע שיפוץ באזור מסוים או בכל האזורים המצויים בתחום שיפוט העירייה (להלן – אזור שיפוץ).

שיפוץ מיוחד

תיקון תשע"ד-2014

(ב) לא ידרוש ראש העירייה לשפץ בית לפני חלוף חמש עשרה שנים מיום גמר בנייתו או מיום שנעשה בו שיפוץ להנחת דעתו של ראש העירייה, זולת אם היה סבור, מטעמים מיוחדים שיפרט בדרישתו, כי מצבו של הבית מחייב זאת לפני חלוף התקופה.

(ג) החליט ראש העירייה כאמור בסעיף קטן (א), תישלח הודעת דרישה בכתב לבעלי הבתים באזור השיתוף שבהם ייעשה השיפוץ; מי שקיבל דרישה כאמור חייב למלא אחריה.

(ד) בדרישת השיפוץ יקבע ראש העירייה את מהות העבודות הנדרשות על פי חוות דעת המהנדס, לרבות לעניין צורה, גודל, צבע, חומרים וכיוצא באלה; כמו כן תכלול דרישת השיפוץ הודעה על זכותו של בעל הבית להגיש השגה לוועדה בתוך המועדים הקבועים בסעיף קטן (ה).

(ה) העירייה תקים ועדה לדיון בתלונותיהם של הנפגעים מהוראת השיפוץ המיוחד.

(ו) קיבל בעל בית דרישה לשיפוץ והוא סבור, כי הבית אינו טעון שיפוץ או כי אין לבצע בו עבודות שפורטו בדרישה, רשאי הוא, בתוך 60 ימים ממועד קבלת הדרישה להגיש לוועדה השגה מנומקת על החלטתו של ראש העירייה; הוועדה תדון בהשגה ותיתן את החלטתה בכתב בתוך 90 ימים מיום הגשת ההשגה.

(ז) הגיש בעל בית השגה כאמור, יידחה מועד השיפוץ שנקבע בהודעת הדרישה עד למתן החלטה של הוועדה.

(ח) לעניין סעיף זה יראו השגה שהוגשה לגבי בית משותף, אם חתמו עליה מי שבבעלותם 75% לפחות מן הדירות בבית המשותף.

(ט) על אף האמור בסעיף קטן (ו), רשאית הוועדה לדון בהשגה שהוגשה באיחור, אם ראתה שיש טעמים מיוחדים לכך מנימוקים שיירשמו.

83. לא ישפץ אדם בית אלא על פי הודעת שיפוץ כאמור בסעיף 82 או לפי היתר מאת ראש העיריה או המהנדס, ובהתאם לתנאים ולהוראות שנקבעו בהם.

שיפוץ על פי היתר

84. (א) נדרש אדם בהודעה לבצע עבודות שיפוץ ולא ביצען או לא השלימן תוך התקופה שנקבעה בהודעה, או ביצע עבודות ללא היתר, או ביצע עבודות שיפוץ הפוגמות בצורה החיצונית האחידה של הבית, או שיפץ חזית שלא לפי התנאים וההוראות שנקבעו בהודעה או בהיתר, רשאי ראש העיריה לבצע את העבודות או להרוס, לשנות או לתקן את העבודות שנעשו, הכל לפי הענין, ולגבות מאותו אדם את ההוצאות שהוציאה העיריה לשם כך.

שיפוץ בידי העיריה

תיקון תשע"ד-2014

(ב) ביצע ראש העיריה עבודות שיפוץ בחזית בית משותף, רשאי הוא לגבות את ההוצאות מנציגות הבית או מבעלי הדירות בהתאם לשיעור המוטל עליהם לפי הוראות חוק עזר זה.

(ג) תעודה מאת ראש העיריה או המהנדס על סכום הוצאות הביצוע תהווה ראיה לכאורה לדבר.

85. (א) בהוצאות השיפוץ לפי חוק עזר זה ישאו –

הוצאות השיפוץ

(1) בבית משותף – בעלי הדירות לפי גודל שטח הרצפה של דירותיהם;

(2) בבית אחר – בעל הבית.

(ב) (נמחק).

תיקון תשע"ד-2014

**פרק י"ב: רכוש ציבורי**

86. (א) לא יסיר אדם, לא ישחית, לא ילכלך, לא ישבור ולא יקלקל כל בנין, מיתקן, רכוש או חפץ השייך לעיריה או שהעיריה הקימה או אישרה הקמתו.

איסור פגיעה או השחתת רכוש ציבורי

(ב) האמור בסעיף קטן (א) אינו חל על ראש העיריה או מי שפועל על פי הוראותיו.

**פרק י"ג: שונות**

87. לא יפריע אדם לראש העיריה, למהנדס או למפקח במילוי תפקידם לפי חוק עזר זה.

איסור הפרעה

88. הממונה או האפוטרופוס על אדם שהוא למטה מגיל 13, ימנעהו למעשות מעשה האסור לפי חוק עזר זה.

ילדים

89. מסירת הודעה או דרישה לפי חוק עזר זה תהא כדין, אם נמסרה לידי האדם שאליו היא מכוונת, או נמסרה במקום מגוריו או במקום עסקיו הרגילים או הידועים לאחרונה לידי אחד מבני משפחתו הבוגרים או לידי כל אדם בוגר העובד או המועסק שם, או נשלחה בדואר במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהא המסירה כדין אם הוצגה ההודעה או הדרישה במקום בולט באחד המקומות האמורים או על הנכס שבו היא דנה, או הוכנסה לתיבת דואר הנושאת את שמו של האדם שאליו היא מכוונת, או פורסמה באחד העתונים הנפוצים בתחום העיריה.

מסירת הודעות

90. ראש העיריה, מהנדס או מפקח רשאי להיכנס בכל עת סבירה לנכס או לכל מקום אחר בתחום העיריה כדי לבדוק או לבקר את הנכס או מיתקן תברואה שבו, ולעשות את כל הדרוש כדי לברר אם קוימו הוראות חוק עזר זה ולנקוט כל צעדים הדרושים לקיומן.

סמכות כניסה

91. (א) כל הודעה לפי חוק עזר זה תכלול את התנאים, הפרטים והאופן והמועד של ביצוע העבודה.

הודעה לביצעו

(ב) מי שנמסרה לו הודעה חייב לקיימה לכל פרטיה, להנחת דעתו של המפקח; תקפה של הודעה כאמור הוא עד למילויה.

(ג) לא קיים אדם את הודעת ראש העיריה או המפקח או ביצע את המפורט בהודעה שלא לפי התנאים, הפרטים והאופן המפורטים בה, להנחת דעתו של המפקח, רשאי ראש העיריה לבצע את המפורט בהודעה ולגבות את הוצאות הביצוע מהאדם או מהאנשים שנמסרה להם ההודעה לפי חוק עזר זה, מכולם יחד או מכל אחד מהם לחוד, או לפי כל חלוקה אחרת שיקבע.

(ד) חשבון הוצאות חתום ביד ראש העיריה או ביד המהנדס וחשבון אגרות בהתאם לתוספות לחוק עזר זה יהוו הוכחה לכאורה בדבר גובה ההוצאות והאגרות.

(ה) בסעיף זה, "הודעה" – לרבות דרישה.

92. העובר על הוראה מהוראות חוק עזר זה, דינו – קנס 600 שקלים חדשים, ובמקרה של עבירה נמשכת, קנס נוסף של 24 שקלים חדשים לכל יום שבו נמשכת העבירה אחרי הרשעתו.

עונשין

תיקון (תיקון מס' 2) תשמ"ח-1988

93. האמור בחוק עזר זה אינו פוטר מהחובה המוטלת על הבעל או על המחזיק בנכס או על כל אדם אחר על פי כל חיקוק אחר.

שמירת דינים

94. תחילתו של חוק עזר זה בתום ארבעה חדשים מיום פרסומו ברשומות.

תחילה

95. דרישות או הודעות שנמסרו לפי חוקי העזר המפורטים בסעיף 96 יראו אותם כאילו נמסרו כדין לפי חוק עזר זה.

הוראות מעבר

96. בטלים –

ביטול

חוק עזר לחדרה (הוצאת אשפה), התשי"ג-1953;

חוק עזר לחדרה (מפגעי תברואה), התשי"ח-1958;

חוק עזר לחדרה (הגנה על הצומח), התשי"ח-1958;

חוק עזר לחדרה (שימור רחובות), התשל"ו-1976;

חוק עזר לחדרה (שמירת הנקיון ואיסור העישון), התשי"ח-1958;

חוק עזר לחדרה (ניקוי מדרכות), התשל"ד-1974;

חוק עזר לחדרה (מניעת מפגעים), התשי"ג-1953;

חוק עזר לחדרה (ביעור קוצים), התשי"ט-1958;

חוק עזר לחדרה (שיפוץ חזיתות בתים), התשל"ח-1978;

חוק עזר לחדרה (הדברת עשבי בר), התשי"ט-1958;

חוק עזר לחדרה (הדברת טוואי התהלוכה של האורן), התשכ"א-1961;

חוק עזר לחדרה (הדברת זבוב הים התיכון), התשכ"א-1961;

חוק עזר לחדרה (הדברת חלזונות), התשכ"ה-1964;

חוק עזר לחדרה (פיקוח על כלבים), התש"ך-1960;

חוק עזר לחדרה (ניקוי מגרשים, חצרות וכניסות לבתים), התשי"ג-1952.

**תוספת ראשונה**

תיקון תשס"ג-2002

(סעיף 26)

אגרת ניקוי האגרה בשקלים חדשים

1. בעד כל שעת עבודה שבה משתמשים בטרקטור ובמשאית 245.70

2. בעד הטמנת פסולת באתר הטמנה, לכל מ"ק פסולת 15.80

**תוספת שניה**[[2]](#footnote-2)

תיקון תשמ"ח-1988

**היתר פינוי אשפה**

האגרה בשקלים

1. בעד היתר כאמור בסעיף 32(ד) 105

2. בעד טיפול, השמדה, קבירה וגריסה של האשפה באתר פינוי האשפה המופעל באמצעות העיריה:

א. היה הפינוי באמצעות כלי אשפה של מפעל, בין שכלי האשפה מלא ובין שאינו מלא –

בשקלים חדשים

(1) בעד פינוי כל כלי אשפה בקיבולת –

עד 1,500 ליטר 6.50

מעל 1,500 ליטר ועד 6,000 ליטר 20

מעל 6,000 ליטר ועד 10,000 ליטר 40

ב. בעד פינוי באמצעות כל כלי בהתאם לתעודת שקילה, לכל טון 6.50

ג. בעד פינוי פסולת בנין, לכל משאית מלאה או שאינה מלאה 60

ד. בעד פינוי כל פסולת של תושבי חוץ, בהתאם לתעודת שקילה, לכל טון 9

**תוספת שלישית**

תיקון תשנ"ו-1995

(סעיף 64(ב))

שיעורי האגרה

בשקלים חדשים

בעד היתר –

(1) להעמדת שולחנות או כסאות על מדרכה, 10 מ"ר ראשונים של השטח הכלול בהיתר, לכל מ"ר 350

לכל מ"ר נוסף או חלק ממנו 55

(2) להעמדת פרגוד זמני בשטח שאושר להעמדת שולחנות וכסרות או בחלק מאותו השטח, בכפוף לתנאים שנדרשו, לכל מ"ר של פרגוד או חלק ממנו 55

(3) להעמדת שמשיה זמנית בשטח שאושר להעמדת שולחנות וכסאות, לכל שמשיה 110

(4) להעמדת מכונה או מכשיר, אוטומטי או ידני כמפורט בסעיף 64(א) –

למכשיר ראשון 300

לכל מכשיר נוסף 300

(5) להעמדת עציצים או אדניות או פרחים בחזית חנות פרחים –

לשני מ"ר ראשונים או חלק מהם 110

לכל מ"ר נוסף או חלק ממנו 55

**תוספת רביעית**

תיקון תשמ"ח-1988

(סעיף 65(ג))

האגרה בשקלים

בעד היתר לפתיחת שוחות 147

**תוספת חמישית**

תיקון תשמ"ח-1988

(סעיף 74(ג))

א. בעלי העסקים המפורטים להלן חייבים לנקות את המדרכה בימים שהעסק פתוח בשעות שבין 11.00 ו-11.30, 16.00 ו-16.30, 19.00 ו-19.30 וכן לפני סגירת העסק:

קיוסק, בית קפה, בית אוכל, מסעדה, מזנון, מקום עינוג ציבורי, תחנת דלק, משרד למכירת כרטיסים, חנות לממכר גלידה או שלגונים, גרעינים או פירות יבשים, פלאפל, ממתקים, ירקות ופירות.

ב. בעל עסק שלא פורט בסעיף א' והגובל במדרכה, חייב בניקוי המדרכה שבחזית העסק בימים שהעסק פתוח בשעות שבין 11.00 ו-11.30 ובין 16.00 ו-16.30.

ג. בעלו של עסק הפתוח בערב שבת או במוצאי שבת או בערב חג או במוצאי חג חייב בניקוי המדרכה שבחזית עסקו בשעות שבין 20.00 ו-20.30 וכן לפני סגירת העסק.

ד. בעלו של עסק הפתוח ביום שבת או חג חייב בניקוי המדרכה שבחזית עסקו בכל עת שהמדרכה מלוכלכת.

נתאשר.

כ' בחשוון התשמ"ד (27 באוקטובר 1983) יחיאל כהנא

ראש עיריית חדרה

יוסף בורג

שר הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשמ"ד מס' 211](http://www.nevo.co.il/Law_word/law07/mekomi-0211.pdf) מיום 22.1.1984 עמ' 256.

   תוקן [ק"ת חש"ם תשמ"ו מס' 291](http://www.nevo.co.il/Law_word/law07/mekomi-0291.pdf) מיום 15.10.1985 עמ' 10 – תיקון תשמ"ו-1985 בסעיף 1(7) לחוק עזר לחדרה (תיקון חוקי עזר), תשמ"ו-1985 (תוקן [ק"ת חש"ם תשמ"ז מס' 326](http://www.nevo.co.il/Law_word/law07/mekomi-0326.pdf) מיום 5.3.1987 עמ' 190 – תיקון (תיקון) תשמ"ז-1987. [ק"ת חש"ם תשמ"ח מס' 365](http://www.nevo.co.il/Law_word/law07/mekomi-0365.pdf) מיום 9.6.1988 עמ' 363 – תיקון (תיקון מס' 2) תשמ"ח-1988).

   [ק"ת חש"ם תשמ"ח מס' 365](http://www.nevo.co.il/Law_word/law07/mekomi-0365.pdf) מיום 9.6.1988 עמ' 362 – תיקון תשמ"ח-1988.

   [ק"ת חש"ם תשנ"ו מס' 545](http://www.nevo.co.il/Law_word/law07/mekomi-0545.pdf) מיום 26.10.1995 עמ' 18 – תיקון תשנ"ו-1995.

   [ק"ת חש"ם תשס"ג מס' 660](http://www.nevo.co.il/Law_word/law07/mekomi-0660.pdf) מיום 28.10.2002 עמ' 57 – תיקון תשס"ג-2002.

   [ק"ת חש"ם תשע"ד מס' 804](http://www.nevo.co.il/Law_word/law07/MEKOMI-0804.pdf) מיום 30.4.2014 עמ' 325 – תיקון תשע"ד-2014. [↑](#footnote-ref-1)
2. יש לשים לב כי סעיף 1 לתוספת נקוב בשקלים ואילו סעיף 2 נקוב בשקלים חדשים. [↑](#footnote-ref-2)