חוק עזר לחדרה (סלילת רחובות), תשפ"ב-2022

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל סלילת רחובות | [Go](#Seif2) | 4 |
| סעיף 3 | חישוב ההיטל | [Go](#Seif3) | 4 |
| סעיף 4 | רחוב משולב | [Go](#Seif4) | 5 |
| סעיף 5 | היטל בשל בנייה חורגת | [Go](#Seif5) | 5 |
| סעיף 6 | היטל סלילת רחובות באדמה חקלאית | [Go](#Seif6) | 5 |
| סעיף 7 | חיוב בהיטל בשל שטח המיועד להפקעה | [Go](#Seif7) | 5 |
| סעיף 8 | דרישה לתשלום ההיטל | [Go](#Seif8) | 6 |
| סעיף 9 | שיערוך חיובים וחובות | [Go](#Seif9) | 6 |
| סעיף 10 | חיוב בעלים משותפים | [Go](#Seif10) | 6 |
| סעיף 11 | הטלת חיובים מכוח חוקי עזר קודמים | [Go](#Seif11) | 6 |
| סעיף 12 | קרן ייעודית | [Go](#Seif12) | 6 |
| סעיף 13 | מסירת הודעות | [Go](#Seif13) | 6 |
| סעיף 14 | הצמדה למדד | [Go](#Seif14) | 7 |
| סעיף 15 | מגבלת גבייה | [Go](#Seif15) | 7 |
| סעיף 16 | ביטול | [Go](#Seif16) | 7 |
| סעיף 17 | הוראת שעה | [Go](#Seif17) | 7 |
|  | תוספת ראשונה | [Go](#med0) | 7 |
|  | תוספת שנייה | [Go](#med1) | 7 |

חוק עזר לחדרה (סלילת רחובות), תשפ"ב-2022[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית חדרה חוק עזר זה:

1. בחוק עזר זה –

הגדרות

"אדמה חקלאית" – קרקע שאין עליה בניין, שייעודה על פי תוכנית הוא לחקלאות ושלא ניתן לגביה היתר לשימוש למטרה אחרת, ואין משתמשים בה בפועל למטרה אחרת;

"אישור בקשה להיתר בנייה" – אישור בקשה למתן היתר בנייה בידי מוסד התכנון המוסמך לפי חוק התכנון והבנייה;

"בנייה חדשה" – הקמת בניין חדש בנכס או תוספ לבניין קיים הניצב בנכס;

"בנייה חורגת" – בנייה חדשה שנבנתה בלא היתר בנייה או בסטייה מהיתר;

"בניין" – מבנה בתחום שיפוט העירייה, בין שהוא ארעי ובין קבוע, בין שבנייתו הושלמה ובין שלא, הבנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר לו חיבור של קבע המיועד לשמש לכל תכלית;

"בעל נכס" – כל אחד מאלה:

(1) בנכסים שאינם מקרקעי ציבור כהגדרתם בסעיף 107 לחוק המקרקעין – הבעל הרשום של הנכס, ובהעדר רישום – בעלו של הנכס מכוח הסכם או מסמך מחייב אחר, ובהעדרו – מי שזכאי כדין להירשם כבעל הנכס, ובהעדרו – מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, ובהעדר חוכר לדורות – מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות; ובהעדר חוכר לדורות או בר-רשות כאמור – בעלו הרשום של הנכס;

"דמי השתתפות" – דמי השתתפות לפי חוק עזר קודם לעירייה;

"דמי פיתוח" – דמי פיתוח ששולמומ למנהל מקרקעי ישראל או למי מטעמו לטובת כיסוי הוצאות סלילה של רחובות בתחום העיר שבה מצוי בנכס, ובלבד שסכומם אושר בידי רשות מקרקעי ישראל;

"היטל סלילת רחובות" – היטל המוטל לכיסוי הוצאות סלילת כביש, סלילת מדרכה או סלילת רחוב משולב, המוטל לפי חוק עזר זה;

"היטל קודם" – היטל סלילת רחובות לפי חוק עזר קודם;

"היתר בנייה", "סטייה מהיתר", "שימוש חורג" – כמשמעותם בחוק התכנון והבנייה;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"חוק עזר קודם" – כל חוק עזר לעירייה בדבר סלילת רחובות שקדם לחוק עזר זה;

"חוק המקרקעין" – חוק המקרקעין, התשכ"ט-1969;

"חוק התכנון והבנייה" – חוק התכנון והבנייה, התשכ"ה-1965;

"יציע", "עליית גג" – כהגדרתם בפרט 1.00.1 לתוספת השלישית של תקנות היתר בנייה;

"כביש" – רחוב או חלק מרחוב המיועד למעבר כלי רכב או לחנייתם;

תיקון תשנ"ו-1995

"מדרכה" – חלק מרחוב המיועד למעבר הולכי רגל, לרבות אבני שפה, קיר משען, מדרגות וקירות תומכים;

"המהנדס" – מהנדס העירייה או עובד העירייה שסמכויות מהנדס העירייה נאצלו לו לפי סעיף 6 לחוק הרשויות המקומיות (מהנדס רשות מקומית), התשנ"ב-1991;

תיקון תשע"ד-2014

"העירייה" – עיריית חדרה;

תיקון תשנ"ו-1995

"מרפסת" – חלק חיצון של בניין אשר –

(1) רצפתו קשורה לרצפת פנים הבניין ודלת מעבר ביניהן;

(2) לא יותר משלושה רבעים מהיקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;

"מרתף – חלק מבניין שהחלל שבין רצפתו ותחתית תקרתו נמצא, כולו או רובו, מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.5 מטר ממישור הקיר החיצון שלו; לעניין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין כל שני תפרי ההתפשטות האמורים או במרכז שבין תפר התפשטות הסמוך לקצה הבניין ובין קצה הבניין;

"נכס" – כל אחד מאלה:

(1) קרקע או חלק מקרקע, בניין או חלק מבניין, המהווה יחידת רישום נפרדת בפנקסי המקרקעין המתנהלים לפי חיקוק, ובלבד שחלה עליו תוכנית, למעט רחוב;

(2) אם אין רישום של יחידות נפרדות כאמור בפסקה (1) אך קיימת חלוקת נכס ליחידות נפרדות מכוח תוכנית, יראו כל יחידה כאמור כנכס לעניין הוראות חוק עזר זה;

"נכס גובל" – נכס הגובל ברחוב או בקטע מרחוב, בין שיש גישה לנכס מאותו רחוב ובין שאין גישה כאמור, ובכלל זה נכס שיש אליו גישה מאותו רחוב או קטע רחוב דרך נכס אחר או דרך מדרכה, לרבות נכס שבינו ובין אותו רחוב או קטע רחוב, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תוכנית, ולרבות נכס שבינו לבין אותו רחוב מפריד נכס אחר, ובלבד שקיימת גישה מאותו הרחוב לנכס האמור שלא דרך רחוב אחר;

"סוג רחוב" – כביש, מדרכה או רחוב משולב;

"סלילת רחוב" – סלילת כביש ומדרכה או סלילתם של כביש בלבד או מדרכה בלבד או רחוב משולב, הרחבתם, שדרוגם או שינוים בכל דרך אחרת, לרבות עשיית עבודות ומטלות הדרושות לסלילה או קשורות בה, כולן או חלקן, ובכלל זה תכנון, פיקוח, ביצוע הסלילה, התקנת מערכות נלוות כדוגמת תאורה וכל עבודה אחרת הכרוכה בסלילה או הקשורה בה; להוציא עבודות ומטלות שתכליתן אחזקתו השוטפת של הכביש לצורך שמירה על מצבו הקיים בלא שדרוג כאמור;

"קומה" – חלל המשתרע בין שתי רצפות סמוכות הנמצאות זו מעל זו, הנמדד על פי גובהו המזערי של אותו חלל, כקבוע בפרט 2.03 לתוספת השנייה של תקנות היתר בנייה, אם נקבע כזה, ולרבות בנייני עזר, מרתפים, מרפסות, מחסנים, חדרי מדרגות, מעברים, גבליות, מרתפי גינה, חניות מקורות, יציעים, חדרי מעליות, עליות גג וכל שטח אחר בקומה;

"ראש העירייה" – לרבות עובד העירייה שראש העירייה אצל לו מסמכויותיו לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975;

"רחוב" – שטח המיועד על פי תוכנית לדרך, כהגדרתה בחוק התכנון והבנייה;

"רחוב גובל" – רחוב הגובל בנכס או בחלק מהנכס, בין שיש גישה לנכס מאותו רחוב ובין שאין גישה כאמור, ובכלל זה רחוב שיש דרכו גישה לאותו נכס או לחלק ממנו דרך נכס אחר או דרך מדרכה, לרבות רחוב, שבינו ובין אותו נכס, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תוכנית, ולרבות רחוב שבינו לבין הנכס מפריד נכס אחר, ובלבד שקיימת גישה לאותו נכס מהרחוב האמור שלא דרך רחוב אחר;

"רחוב משולב" – רחוב המשמש למעבר הולכי רגל ולמעבר כלי רכב גם יחד (כביש ומדרכה), בין שמדובר ברחוב העשוי בין מחומר אחד ובין מכמה חומרים, בין במפלס אחד ובין בכמה מפלסים;

"שטח בניין" – הסכום במ"ר של שטחי כל הקומות בבניין לרבות –

(1) שטחה של בנייה חורגת;

(2) שטחו של בניין או שטחה של תוספת לבניין העתידים להיבנות, שאושרה לגביהם בקשה להיתר בנייה על ידי מוסד תכנון – לפי הבקשה שאושרה;

"שטח המיועד להפקעה" – שטח המיועד לצורכי ציבור ואשר הוועדה המקומית לתכנון ולבנייה הודיעה כי בכוונתה להפגיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943 (להלן – פקודת הקרקעות);

"שטח המיועד לצורכי ציבור" – שטח קרקע או שטח בניין המיועד בתוכנית לצורכי ציבור;

"שטח קומה" – הסכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע שבנכס, לרבות הקרקע שעליה ניצב בניין;

"תוכנית" – כהגדרתה בחוק התכנון והבנייה;

"תעודת העברה לרשם המקרקעין" – כאמור בסעיף 324 לפקודה;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;

"תעריפי ההיטל שבתוקף" – תעריפי ההיטל שבתוספת הראשונה לפי שיעורם המעודכן ביום התשלום לקופת העירייה;

"תקנות היתר בנייה" – תקנות התכנון והבנייה (בקשה להיתר, תנאיו ואגרות), התש"ל-1970.

2. (א) היטל סלילת רחובות נועד לכיסוי הוצאות העירייה בשל סלילת רחובות בתחומה, בלא זיקה לעלות ביצוע עבודות סלילת רחוב הגובל בנכס נושא החיוב או המשמש אותו.

היטל סלילת רחובות

(ב) היטל סלילת רחובות יוטל על בעל נכס, בהתקיים אחד מאלה:

(1) תחילת סלילת סוג רחוב הגובל בנכס; לעניין זה, "תחילת סלילה" – גמר תוכניות לביצוע סלילה של סוג הרחוב הגובל וכן אישור של העירייה, לפי הנוסח של טופס 1 שבתוספת השנייה, ולפיו בכוונתה לצאת למכרז לביצוע עבודות הסלילה או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(2) אישור בקשה להיתר בנייה; לא קיים רחוב סלול הגובל בנכס בעת אישור הבקשה להיתר בנייה כאמור, תאשר העירייה, לפי הנוסח של טופס 2 שבתוספת השנייה, כי הליך תכנון עבודות הסלילה של הרחוב הגובל בנכס מצוי בעיצומו ותחילת סלילת הרחוב צפויה בתוך 12 חודשים ממועד מתן האישור;

(3) בנייה חורגת בנכס;

(4) שינוי ייעוד של אדמה חקלאית או שימוש חורג באדמה חקלאית הגובלת בכביש שנסלל ובהתאם לאמור בסעיף 6 להלן.

(ג) היטל שעילתו אישור בקשה להיתר בנייה בעבור בנייה חדשה או בנייה חורגת, ישולם גם אם הרחוב הגובל בנכס נסלל לפני תחילתו של חוק עזר זה.

3. (א) היטל סלילת רחובות לנכס יחושב לפי שטח הקרקע ושטח הבניין שבנכס, וסכומו יהיה הסכום המתקבל ממכפלת שטח הקרקע ושטח הבניין בנכס, בשיעור תעריפי ההיטל שבתוספת הראשונה.

חישוב ההיטל

(ב) היטל שעילתו קבועה בסעיפים 2(ב)(1) או 5(ג) ישולם לפי תעריפי ההיטל המעודכנים; היטל שעילתו קבועה בסעיפים 2(ב)(2), 2(ב)(3) או 6(ד) ישולם לי תעריפי ההיטל שבתוקף.

(ג) שולמו בעד נכס, בשל סלילת סוג רחוב הגובל בנכס, היטל קודם, היטל סלילת רחובות לפי חוק עזר זה, דמי השתתפות או דמי פיתוח (להלן – תשלום קודם), לא ייכללו שטח הקרקע ושטח הבניין המצויים בפועל בנכס, בעת הטלתו של התשלום הקודם, במניין השטחים לפי סעיף קטן (א), לצורך חישוב ההיטל לפי חוק עזר זה בשל אותו סוג רחוב שבעדו שולם התשלום הקודם.

(ד) שולם בעד נכס תשלום קודם, יחויב בעל הנכס בתשלום היטל סלילת רחובות בעד בנייה חדשה שאושרה לאחר ששולם התשלום הקודם.

(ה) אושרה בקשה להיתר בנייה בעבור בנייה חדשה תחת בניין שנהרס וששולם בעדו תשלום קודם, יחושב ההיטל בשל הבנייה החדשה על בסיס שטחה בניכוי שטח הבניין שנהרס כאמור ושטח הקרקע.

(ו) נוכחה העירייה לדעת, לאחר גמר בנייתו של בניין, כי שטחו הבנוי בפועל אינו זהה לשטח הבניין שלגביו אושרה הבקשה להיתר בנייה ושעל פיו שולם ההיטל, תשיב לבעל הנכס או תגבה ממנו, לפי הענין ובהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

4. לעניין חוק עזר זה יראו סלילת רחוב משולב כסלילת כביש ומדרכה, ובשינויים המחויבים.

רחוב משולב

5. (א) בעל נכס חייב בתשלום היטל סלילת רחובות בשל בנייה חורגת שנבנתה בנכס.

היטל בשל בנייה חורגת

(ב) לעניין סעיף קטן (א) יראו את יום תחילת הבנייה החורגת, כפי שייקבע בידי המהנדס, או את יום תחילת ביצוע עבודות הסלילה, לפי המועד המאוחר שבהם, כמועד שבו התגבש החיוב בהיטל סלילת הרחובות (להלן – מועד התגבשות החיוב).

(ג) לצורך תשלום ההיטל לפי סעיף זה, תמסור העירייה לחייב דרישת תשלום.

(ד) סכום ההיטל בשל הבנייה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב, בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים, בתוספת תשלומי פיגורים החל מהמועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבנייה החורגת;

לעניין סעיף קטן זה, "הועלו תעריפי ההיטל" – העלאת תעריפים באמצעות תיקונו של חוק העזר.

(ה) שולם ההיטל ונהרס בניין המהווה בנייה חורגת בתוך 5 שנים מיום תחילת הבנייה, תשיב העירייה לבעל הנכס את ההיטל ששילם בשל הבנייה החורגת, בניכוי 20% משיעור ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

6. (א) בעל נכס מסוג אדמה חקלאית לא ישלם בעדו היטל סלילה.

היטל סלילת רחובות באדמה חקלאית

(ב) חדל נכס להיות אדמה חקלאית, יחויב בעליו בהיטל סלילה לפי חוק עזר זה ובהתאם לסעיפים קטנים (ג) עד (ה); ההיטל יוטל בכפוף לקיומו של רחוב גובל בנכס או בכפוף לתחילת עבודות לסלילתו, בהתאם להגדרת "תחילת סלילה" בסעיף 2(ב)(1).

(ג) חדל נכס להיות אדמה חקלאית מכוח שינוי ייעודה על פי תוכנית (להלן – התוכנית המשנה), ישולם ההיטל על פי תעריפי ההיטל המעודכנים בהתאם ליום אישור התוכנית המשנה או בהתאם למועד תחילת הסלילה, לפי המאוחר מהם.

(ד) חדל נכס להיות אדמה חקלאית, משניתן לגביו היתר לשימוש חורג, ישולם ההיטל לפי תעריפי ההיטל שבתוקף וכתנאי למתן ההיתר.

(ה) חדל נכס להיות אדמה חקלאית שלא מכוח תוכנית לפי סעיף קטן (ג) או בלי שניתן לגביו היתר כאמור בסעיף קטן (ד), יחולו הוראות סעיף 5, בשינויים המחויבים.

7. (א) לא יוטל חיוב בהיטל סלילת רחובות בעד שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל בעבור נכס ובתוך 5 השנים שממועד תשלום ההיטל הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות, תשיב העירייה לבעל הנכס את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

8. (א) לצורך תשלום ההיטל תמסור העירייה לחייב דרישת תשלום שבה יפורטו הסעיף בחוק העזר שמכוחו הוטל ההיטל, סכום ההיטל, המועד לתשלומו, שטח הנכס, תעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר בעת התגבשות עילת החיוב כאמור בסעיפים 2, 4 ו-5.

(ג) לא נמסרה מסיבה כלשהי דרישת תשלום באחד מהמועדים הנזכרים בסעיף קטן (ב) (להלן – מועד החיוב המקורי), רשאית העירייה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה במינהל מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ד) אין בפגם שנפל בדרישת תשלום כדי לגרוע מחובת בעל נכס לשלם היטל סלילת רחובות.

(ה) דרישת תשלום שנמסרה –

(1) כחיוב לפי סעיפים 2(ב)(1), 5, 6(ב), (ג) ו-(ה), תיפרע בתוך 30 ימים מיום מסירתה לבעל הנכס;

(2) כחיוב לפי סעיפים 2(ב)(2), 6(ד), תיפרע בתוך 7 ימים מיום מסירתה לבעל הנכס, ובכל מקרה טרם מתן ההיתר, התעודה או האישור המבוקשים וכתנאי להוצאתם.

9. (א) לא שולם במועדו היטל סלילת רחובות שנמסרה לגביו דרישת תשלום כחיוב במועד יזום על ידי העירייה לפי סעיפים 2(ב)(1), 4(ג), 5(ג), 6(א), (ב), (ג) ו-(ה), ייווספו לסכום המצוין בדרישת התשלום תשלומי פיגורים החל במועד שנקבע לתשלומו בחוק עזר זה ועד למועד התשלום בפועל.

שיערוך חיובים וחובות

(ב) לא שולם במועדו היטל סלילת רחובות שנמסרה לגביו דרישת תשלום לפי סעיפים 2(ב)(2), 6(ד) ו-8(ג), תפקע דרישת התשלום; כל דרישת תשלום חדשה שתימסר בטרם הוצאו ההיתר, התעודה ו/או האישור נושא הסעיפים האמורים, לפי העניין, תהיה בהתאם לתעריפי ההיטל המעודכנים במועד הוצאת הדרישה החדשה ותעמוד בתוקפה ל-7 ימים מיום מסירתה לבעל הנכס.

(ג) על אף האמור בסעיף קטן (ב), אם ניתנו ההיתר, התעודה או האישור נושא הסעיפים האמורים בלא ששולם ההיטל או חלק ממנו, ייווספו לסכום שלא שולם תשלומי פיגורים, החל במועד שנקבע לתשלומו בחוק עזר זה ועד למועד התשלום בפועל.

10. היה נכס גובל בבעלות משותפת, תחול חובת ההיטל על כל אחד מהבעלים המשותפים של הנכס כפי חלקם ביחסי בבעלות בנכס.

חיוב בעלים משותפים

11. (א) הייתה העירייה מוסמכת לחייב בעל נכס בתשלום היטל בעבור סלילת רחובות על פי חוק עזר קודם והוא לא נדרש על ידה, ישלם בעל הנכס לעירייה, לפי דרישתה, את ההיטל בהתאם להוראות חוק העזר הקודם שמכוחו הייתה מוסמכת העירייה להטילו.

הטלת חיובים מכוח חוקי עזר קודמים

(ב) סכום ההיטל הקודם שישלם בעל נכס גובל, כאמור בסעיף קטן (א), ייקבע לפי תעריפי ההיטל הקודם; לעניין זה, "תעריפי ההיטל הקודם" – התעריפים שהיו תקפים בעת היווצרות החיוב הקודם בתוספת הפרשי הצמדה מאותו מועד למועד התשלום בפועל.

(ג) הוראת סעיף קטן (א) תחול ביחס לשטח הקרקע ושטח הבניין כפי שהיו במועד היווצרותו של החיוב הקודם; אין בתשלום חיוב קודם כאמור בסעיף קטן (א), כדי לגרוע מחובתו של בעל נכס לשלם היטל בעבור בנייה חדשה שנבנתה בנכס או שהתבקשה בנייתה לאחר מועד היווצרות החיוב הקודם, בהתאם לקבוע בחוק עזר זה.

12. תקבולי ההיטל יופקדו בקרן ייעודית וישמשו אך ורק למימון צורכי פיתוח סלילה.

קרן ייעודית

13. מסירת דרישת תשלום לפי חוק עזר זה תהיה בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לעירייה לאחרונה, לידי אחד מבני משפחתו הבגירים או לידי אדם בגיר העובד או המועסק שם, או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהיה המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעות

14. תעריפי ההיטל הקבועים בתוספת לחוק עזר זה, יעודכנו ב-16 בכל חודש (להלן – יום העדכון) לפי שיעור שינוי המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הצמדה למדד

15. מיום כ' בתשרי התשפ"ז (1 באוקטובר 2026) הטלת היטל לפי חוק עזר זה תהיה טעונה אישור של מועצת העירייה ושל שר הפנים או מי מטעמו.

מגבלת גבייה

16. חוק עזר לחדרה (סלילת רחובות), התשנ"ה-1994 – בטל.

ביטול

17. על אף האמור בסעיף 15, ביום פרסומו של חוק עזר זה יעודכנו תעריפי ההיטל שנקבעו בתוספת לחוק עזר זה, לפי שיעור שינוי המדד שפורסם לפני יום פרסומו של חוק עזר זה לעומת מדד חודש יוני 2020.

הוראת שעה

תוספת ראשונה

(סעיף 3)

שיעורי ההיטל

בשקלים חדשים

1. היטל סלילת כבישים

א. קרקע, לכל מ"ר משטח הקרקע 69.48

ב. בניין, בעד נכס, לכל מ"ר משטח הבניין 99.60

2. היטל סלילת מדרכות

א. קרקע, לכל מ"ר משטח הקרקע 56.85

ב. בניין, בעד נכס, לכל מ"ר משטח הבניין 81.49

תוספת שנייה

(סעיף 2(ב)(1) ו-(2))

טופס 1

לכל מאן דבעי

החתום מטה, מהנדס עיריית חדרה, מאשר בזה כי התוכניות לביצוע עבודות סלילת רחוב/ות \_\_\_\_\_\_\_\_\_\_\_\_\_\_\_\_ מצויות בשלבי גמר וכי בכוונת העירייה לצאת למכרז לביצוע עבודות הסלילה האמורות / להתקשר כדין בדרך של \_\_\_\_\_\_\_\_\_\_\_ לביצוע עבודות הסלילה האמורות (מחק את המיותר) וזאת לא יאוחר מיום \_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_

מהנדס העירייה

טופס 2

לכל מאן דבעי

החתום מטה, מהנדס עיריית חדרה, מאשר בזה כי הליך תכנון סלילת רחוב/ות \_\_\_\_\_\_\_\_\_\_\_\_ מצוי בעיצומו וכי תחילת הסלילה צפויה להתקיים לא יאוחר מיום \_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_

מהנדס העירייה

ב' בסיוון התשפ"ב (1 ביוני 2022) ניר בן חיים

ממלא מקום ראש עיריית חדרה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשפ"ב מס' 1236](http://www.nevo.co.il/Law_word/law07/mekomi-1236.pdf) מיום 28.7.2022 עמ' 945. [↑](#footnote-ref-1)