חוק עזר לחדרה (שטחים ציבוריים פתוחים), תשע"ד-2013

רשויות ומשפט מנהלי – רשויות מקומיות – חוקי עזר

תוכן ענינים

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

חוק עזר לחדרה (שטחים ציבוריים פתוחים), תשע"ד-2013[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית חדרה חוק עזר זה:

1. בחוק עזר זה –

הגדרות

"אדמה חקלאית" – כל קרקע שאינה בניין, שייעודה על פי תכנית הוא לחקלאות ואין משתמשים בה או שלא ניתן לגביה היתר לשימוש למטרה אחרת;

"אישור בנייה חדשה" – אישור מוסד תכנון כמשמעו בחוק התכנון והבנייה, התשכ"ה-1965 (להלן – חוק התכנון והבנייה), לבקשה להיתר בנייה להקמת בנייה חדשה וטרם מתן היתר בנייה;

"בנייה חדשה" – הקמת בניין חדש בנכס או תוספת לבניין קיים הניצב בנכס;

"בנייה חורגת" – בנייה חדשה שנבנתה בלא היתר בנייה או בסטייה מהיתר;

"בניין" – מבנה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר לו חיבור של קבע;

"בעל נכס" – כל אחד מאלה:

(1) בנכסים שאינם מקרקעי ציבור כהגדרתם בסעיף 107 לחוק המקרקעין, התשכ"ט-1969 (להלן – חוק המקרקעין) – הבעל הרשום של הנכס, ובהעדר רישום – בעלו של הנכס מכוח הסכם או מסמך מחייב אחר, ובהעדרו – מי שזכאי כדין להירשם כבעלו; ובהעדרו – מי שזכאי להפיק הכנסה מהנכס או להינות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, ובהעדר חוכר לדורות – מי שניתנה לו הרשאה להשתמש בנכס שניתן לראותה מבחינת תוכנה כבעלות או כחכירה לדורות; בהעדר חוכר לדורות בנכס או בר-רשות כאמור – הבעל הרשום של הנכס;

"דמי פיתוח" – דמי פיתוח ששולמו בגין הנכס למינהל מקרקעי ישראל או למי מטעמו בעבור מימון עלותם של הקמת שטחים ציבוריים פתוחים ובלבד שסכומם אושר בידי מינהל מקרקעי ישראל;

"היטל" או "היטל שצ"פ" – היטל פיתוח הקמת שטחים ציבוריים פתוחים;

"היתר בנייה", "סטייה מהיתר", "תעודת גמר", "תכנית" – כהגדרתם בחוק התכנון והבנייה, והתקנות שהותקנו לפיו;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה של תשלומי חובה), התש"ם-1980;

"יציע", "עליית גג" – כהגדרתם בפרט 1.00.1 לסימן א' לתוספת השלישית לתקנות התכנון והבנייה (בקשה להיתר, תנאיו ואגרות), התש"ל-1970 (להלן – תקנות היתר בנייה);

"מהנדס" – מהנדס המועצה או עובד המועצה שסמכויות מהנדס המועצה נאצלו לו לפי סעיף 6 חוק הרשויות המקומיות (מהנדס רשות מקומית), התשנ"ב-1991;

"מיתקן הנדסי" – בניין או חלק מבניין או מיתקן של תעשייה, מסחר, מלאכה, תעסוקה, תחנות כוח, מיתקני הטפלה לרבות מיתקנים הנדסיים ומיתקני חקלאות כפי שמפורט בסעיף 4(א) לסימן ד' לתוספת השלישית לתקנות היתר בנייה, ואשר גובה קומתו עולה על 4.5 מטרים;

"מרפסת" – חלק חיצון של בניין אשר –

(1) רצפתו קשורה לרצפת הבניין ודלת מעבר ביניהם;

(2) לא יותר משלושת רבעי היקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;

"נכס" – כמשמעותו בסעיף 269 לפקודה, לרבות דרכי מעבר שאינן ציבוריות;

"נפח בניין" – הסכום במ"ק של שטחי כל הקומות בבניין שגובהם עולה על 4.5 מ', המוכפלים כל אחד מהם בגובהה של הקומה הנמדד במטר אורך, לפי כללי המדידה שבסעיף 1.00.5 לסימן ב' לתוספת השלישית לתקנות היתר בנייה;

"עבודות לפיתוח שטחים ציבוריים פתוחים" – עבודות לפיתוח שטחים ציבוריים פתוחים, לרבות עשיית עבודות אלה, כולן או חלקן:

(1) הכנה ואישור תכניות לשטח ציבורי פתוח;

(2) ביצוע תכניות לשטח ציבורי פתוח לרבות –

(א) חפירה, מילוי, פילוס, קידוחים, ריצוף, סלילה;

(ב) גינון;

(ג) הצבת ריהוט גן או פרגולות;

(ד) הצבת מיתקני משחק;

(ה) נטיעות;

(ו) התוויית שבילים;

(ז) ריצוף;

(ח) התקנת מערכת השקיה;

(ז) התקנת תאורה;

(ח) התקנת מיתקני סניטציה לרבות פחי אשפה, שירותים ציבוריים;

(ט) כל עבודה אחרת הדרושה לפיתוח שטח ציבורי פתוח או הקשורה בה;

"העירייה" – עיריית חדרה;

"עסק" – נכס המשמש או המיועד לשמש למטרה שאינה מגורים, לרבות נכס שנמצא בו בניין המשמש למטרה כאמור;

"קומה" – חלל המשתרע בין שתי רצפות סמוכות הנמצאות זו מעל זו, הנמדד לפי גובהו המזערי של אותו חלל, כקבוע בפרט 2.03 לתוספת השנייה של תקנות היתר בנייה, לרבות בשטחי שירות, בנייני עזר, מרתפים, מרפסות מקורות ופתוחות, מחסנים, חדרי מדרגות, מעברים, גבליות, יציעים, חדרי מעליות, עליות גג, ובשטח אחר בקומה;

"ראש העירייה" – ראש העירייה לרבות עובד העירייה שהוסמך בידי ראש העירייה על פי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975, לעניין חוק עזר זה;

"שטח בניין" – הסכום במ"ר של שטחי כל הקומות בבניין, לרבות –

(1) שטחה של בנייה חורגת;

(2) שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בנייה – לפי שטח שאושר;

"שטח המיועד לצורכי ציבור" – שטח קרקע או שטח בניין המיועד בתכנית לצורכי ציבור;

"שטח המיועד להפקעה" – שטח המיועד לצורכי ציבור לפי תכנית שבתוקף ואשר הוועדה המקומית לתכנון ולבנייה הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943 (להלן – פקודת הקרקעות);

"שטח קומה" – הסכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח ציבורי פתוח", "שצ"פ" – שטח המיועד לפי תכנית כשטח ציבורי פתוח שכונתי, או רובעי לשימוש תושבי השכונה, הכולל ריהוט גן או פרגולות או מיתקני משחק או גני שעשועים או מגרשי ספורט או מיתקני נופש וספורט ובידור או נטיעות או התוויית שבילים או רחובות או משטחים מרוצפים או סלולים וכיוצא באלה, ולרבות כיכר עירונית ומעבר, למעט שטח ציבורי פתוח המיועד לשמש את כלל תושבי העיר; בהגדרה זו –

"כיכר עירונית" – כיכר הממוקמת סמוך למוסדות ציבור או אזור למסחר והכוללת ריצוף או אזורי ישיבה או הצללה או ריהוט גן או אלמנטים מיוחדים אחרים;

"מעבר" – שטח המצוי בין שני כבישים ומאפשר מעבר תשתית וגישה להולכי רגל בלבד; באזורים קשים טופוגרפית, עשוי לכלול תמיכת קירות, מדרגות, אזורים מגוננים ומעט ריהוט גן;

"שטח קרקע" – שטחה הכולל של הקרקע בנכס, לרבות הקרקע שעליה ניצב הבניין;

"תעודת העברה לרשם המקרקעין" – כאמור בסעיף 324 לפקודה.

2. היטל שטחים ציבוריים פתוחים נועד למימון הוצאות העירייה בשל הקמת שטחים ציבוריים פתוחים שכונתיים או רובעיים בשטח העירייה, או קנייתם, בלא זיקה לעלות של הקמתם או קנייתם של שטחים ציבוריים פתוחים המשמשים את הנכס נשוא החיוב דווקא; בסעיף זה, "שטחים ציבוריים פתוחים שכונתיים או רובעיים" – שצ"פ המיועד לשמש את הנכסים המצויים בשכונה או ברובע שבו הוקם השצ"פ, לפי קביעת המהנדס; החליט המהנדס על קביעת שצ"פ שכונתי או רובעי תונח החלטתו במשרדי העירייה ותהיה פתוחה לעיון הציבור; הודעה על החלטת המהנדס תפורסם בעיתונות בדרך הקבועה בסעיף 1א לחוק התכנון והבנייה.

היטל שטחים ציבוריים פתוחים

3. (א) היטל שטחים ציבוריים פתוחים יוטל על בעל נכס בהתקיים אחד מאלה:

החיוב בהיטל

(1) תחילת עבודות לפיתוח שטחים ציבוריים פתוחים המיועדים לשמש את הנכס; לעניין זה, "תחילת עבודות" – גמר תכניות לפיתוח השטחים הציבוריים הפתוחים וכן אישור של המהנדס, לפי הנוסח שבטופס 1 לתוספת השנייה, ולפיו בכוונת העירייה לצאת למכרז ביצוע עבודות כאמור או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור; לעניין זה, "שטחים ציבוריים פתוחים המיועדים לשמש את הנכס" – שטחים ציבוריים פתוחים שקבע המהנדס כי הם מיועדים לשמש את הנכס;

(2) אישור בנייה חדשה בנכס; לא החלו עבודות לפיתוח שטחים ציבוריים פתוחים המיועדים לשימוש הנכס, עד לאישור בקשה להיתר בנייה כאמור, יאשר המהנדס לפי טופס 2 לתוספת השנייה כי הליך תכנון העבודות כאמור מצוי בעיצומו וכי תחילת ביצוע העבודות צפויה להתקיים בתוך 12 חודשים ממועד מתן האישור;

(3) בנייה חורגת כמשמעו בסעיף 5, ובלבד שבמועד דרישת התשלום קיים שצ"פ המשמש את הנכס או שהתחיל לבצע עבודות להקמת שצ"פ המיועד לשמש את הנכס לפי קביעת המהנדס בהתאם לאישורו לפי טופס 1 או 2 לתוספת השנייה לחוק עזר זה.

(ב) היטל שעילתו בנייה חדשה בנכס או בנייה חורגת, ישולם גם אם בוצעו עבודות לפיתוח השטחים הציבוריים הפתוחים לפני תחילת חוק עזר זה.

4. (א) היטל שטחים ציבוריים פתוחים יחושב לפי שטח הקרקע בנכס ושטחו של בניין שבו, וסכומו יהיה הסכום המתקבל ממכפלת שטח הקרקע ושטח הבניין שבנכס בתעריפי ההיטל הנקובים בתוספת הראשונה, כפי שיעודכנו מזמן לזמן בהתאם להוראות חוק עזר זה.

חישוב ההיטל

(ב) שיעור היטל שטחים ציבוריים למיתקן הנדסי יחושב לפי שטח הקרקע בנכס ונפחו של המיתקן ההנדסי שבו, וסכומו יהיה הסכום שמתקבל ממכפלת שטח הקרקע ונפח המיתקן ההנדסי בתעריפי ההיטלים הנקובים בתוספת הראשונה כפי שיעודכנו מזמן לזמן בהתאם להוראות חוק עזר זה.

(ג) שולמו בעד נכס בשל פיתוח שטחים ציבוריים פתוחים דמי פיתוח שצ"פ או היטל שצ"פ (להלן – חיוב ראשון) לא ייכללו שטח הקרקע ושטח הבניין בנכס, בעת הטלת החיוב הראשון במניין השטחים לפי סעיף קטן (א), לצורך חישוב ההיטל לפי חוק עזר זה.

(ד) שולם בעד נכס היטל לפי חוק עזר זה, יחויב בעל הנכס פעם נוספת בתשלום היטל שצ"פ, בעד בנייה חדשה שאושרה לאחר ששולם החיוב הראשון ויופחתו שטח הקרקע ושטח הבניין שחושבו במסגרת החיוב הראשון.

(ה) אושרה בקשה להיתר בנייה בעבור בנייה חדשה תחת בניין שנהרס וששולם בעדו חיוב ראשון, יחושב ההיטל בשל הבנייה החדשה על בסיס שטחה בניכוי שטח הבניין שנהרס כאמור.

(ו) נוכחה העירייה לדעת, לאחר גמר בנייתו של בניין, כי שטחו הבנוי בפועל אינו זהה לשטח הבניין שלגביו אושרה הבקשה להיתר בנייה ושעל פיו שולם ההיטל, תשיב לבעל הנכס, או תגבה ממנו, לפי העניין, בהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

5. (א) בעל נכס חייב בתשלום היטל שצ"פ בשל בנייה חורגת שנבנתה בנכס; ההיטל יחושב בהתאם לכללים שבסעיף 4.

בנייה חורגת

(ב) לעניין סעיף קטן (א) יראו את יום תחילת הבנייה החורגת כפי שייקבע בידי המהנדס או את יום תחילת ביצוע עבודות לפיתוח השטחים הציבוריים הפתוחים או מועד תחילתו של חוק עזר זה, לפי המועד המאוחר מביניהם, כמועד שבו התגבש החיוב בהיטל השצ"פ (מועד התגבשות החיוב).

(ג) לצורך תשלום ההיטל לפי סעיף זה, תמסור העירייה לחייב דרישת תשלום.

(ד) סכום ההיטל בשל בנייה חורגת יהיה הסכום הגבוה מבין אלה:

(1) הסכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים בתוספת תשלומי פיגורים, החל במועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבנייה החורגת;

לעניין סעיף זה, "הועלו תעריפי ההיטל" – העלאת תעריפים באמצעות תיקונו של חוק העזר.

(ה) שולם ההיטל בגין בנייה חורגת ונהרס בניין המהווה בנייה חורגת בתוך חמש שנים מיום תחילת הבנייה, תשיב העירייה לבעל הנכס את ההיטל ששילם בשל הבנייה החורגת, בניכוי 20% משיעור ההיטל בעבור כל שנה או חלק ממנה, בצירוף הפרשי הצמדה מיום התשלום עד יום ההשבה.

6. (א) בעל נכס מסוג אדמה חקלאית לא ישלם בעדה היטל שצ"פ.

אדמה חקלאית

(ב) חדל נכס מלהיות אדמה חקלאית, מששונה ייעודו בתכנית, חייב בעליו בהיטל שצ"פ לפי הוראות סעיפים 3 ו-4.

(ג) חדל נכס מלהיות אדמה חקלאית, משניתן לגביו היתר לשימוש חורג, חייב בעליו בהיטל שצ"פ לפי הוראות סעיף 5 זה וההיטל ישולם בתנאי למתן ההיתר.

(ד) חדל נכס מלהיות אדמה חקלאית, בלי שניתן לגביו היתר כאמור בסעיף קטן (ג) ובלי ששונה ייעודו בתכנית כאמור בסעיף קטן (ב), יחולו הוראות סעיף 5 בשינויים המחויבים לפי העניין.

7. (א) לא יוטל חיוב בהיטל שצ"פ בעד שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל שצ"פ ובמהלך 5 השנים שממועד התשלום הוחל בהליך הפקעה של הנכס וניתנה הודעה בהתאם לסעיפים 5 ו-7 לפקודת הקרקעות, תשיב העירייה לבעל הנכס את ההיטל ששילם, בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום עד יום ההשבה, ובלבד שהפיצויים ששולמו לו בגין ההפקעה לא כוללים החזר בגין היטל השצ"פ ששולם; סעיף זה יחול בהתאמה מקום שבו הופקע חלק מהנכס ובמקרה כאמור ההחזר יהיה באופן יחסי בהתאם ליחס שבין החלק שהופקע לכלל הנכס.

8. (א) לצורך תשלום ההיטל, תמסור העירייה לחייב בתשלומו דרישת תשלום שבה יפורט סכום ההיטל, הסעיף בחוק עזר שמכוחו הוטל ההיטל, תעריפי ההיטל המעודכנים אשר שימשו בסיס לחישובו, מידות הנכס ששימשו יסוד לחיוב, דרכי תשלום ההיטל ומועד תשלומו; דרישת תשלום תימסר בעת התגבשות עילת חיוב כאמור בסעיפים 3, 5 ו-6 לחוק עזר זה.

דרישה לתשלום ההיטל

(ב) לא נמסרה מסיבה כלשהי דרישת תשלום באחד מהמועדים הנזכרים בסעיף קטן (א) (להלן – מועד החיוב המקורי), רשאית העירייה למסור את דרישת התשלום בכל אחד מאלה:

(1) טרם מתן תעודת העברה לרשם המקרקעין;

(2) טרם מתן אישור העירייה להעברת זכויות חכירה במינהל מקרקעי ישראל;

(3) טרם מתן תעודת גמר לפי חוק התכנון והבנייה או תקנות היתר הבנייה; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ג) פגם בדרישת תשלום אינו גורע מחובת בעל נכס לשלם לעירייה היטל שצ"פ לפי חוק עזר זה.

(ד) דרישת תשלום שנמסרה לפי –

(1) סעיפים 3(א)(1), 5, 6(ב) או 6(ד) תיפרע בתוך 30 ימים מיום מסירתה לבעל נכס;

(2) סעיפים 3(א)(2), 6(ג) או 8(ב) תיפרע בתוך 7 ימים מיום מסירתה לבעל הנכס ובכל מקרה כתנאי למתן ההיתר, התעודה או האישור המבוקשים.

9. לא שולם במועדו היטל שצ"פ שנמסרה לגביו דרישת תשלום, יחושב סכום ההיטל לפי שיעורו במועד דרישת התשלום בתוספת תשלומי פיגורים מהיום שנקבע לתשלום ועד יום התשלום בפועל.

שערוך חובות בפיגור

10. שולם לעירייה בטעות סכום נמוך או גבוה מסכום ההיטל על פי חוק עזר זה, יישא החייב בתשלום ההיטל או יושב לו, לפי העניין, ההפרש שבין הסכום ששולם בפועל לבין סכום ההיטל שהיה ניתן להטיל ביום התשלום לפי חוק עזר זה, בתוספת הפרשי הצמדה.

טעות בחיוב

11. היה נכס בבעלות משותפת, תחול חובת ההיטל על כל אחד מהבעלים המשותפים בנכס לפי חלקם היחסי בבעלות בנכס.

חיוב בעלים משותפים

12. כספי היטל השצ"פ יופקדו בקרן ייעודית אשר תשמש אך ורק לצורכי מימון עבודות לפיתוח שטחים ציבוריים פתוחים.

קרן ייעודית

13. מסירת הודעה, לרבות דרישת תשלום, לפי חוק עזר זה תהיה בדרך של מסירה לידי האדם שאליו היא מכוונת או מסירה במקום מגוריו או עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם או במשלוח מכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהיה המסירה בדרך של הצגת ההודעה במקום בולט באחד המקומות האמורים או הדבקתה על הנכס שבו היא דנה.

מסירת הודעות

14. בתוספת לחוק עזר לחדרה (הצמדה למדד), התשמ"ג-1982, בסופה יבוא "חוק עזר לחדרה (שטחים ציבוריים פתוחים), התשע"ד-2013".

הצמדה למדד

15. מיום כ' בתשרי התשפ"ז (1 באוקטובר 2026) הטלת היטל לפי חוק עזר זה תהיה טעונה אישור של מליאת המועצה ושל שר הפנים או מי מטעמו.

מגבלת גבייה

תיקון תשפ"ב-2022

16. על אף האמור בסעיף 14, יעודכנו סכומי ההיטלים שנקבעו בחוק עזר זה במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש דצמבר 2011.

הוראת שעה

תוספת ראשונה

תיקון תשפ"ב-2022

(סעיף 4)

**היטל שצ"פ**

שיעורי ההיטל

בשקלים חדשים

(1) שטח קרקע, בעד קרקע מכל סוג, לכל מ"ר משטח הקרקע (כולל השטח שעליו עומד בניין) 30.16

(2) שטח בניין, בעד בניין, לכל מ"ר משטח הבניין 43.24

(3) נפח מתקן הנדסי, בעד מיתקן הנדסי, לכל מטר מעוקב של נפח מיתקן הנדסי 9.61

תוספת שנייה

(סעיף 3(א)(1) ו-(2))

טופס 1

**אישור לצורך גביית היטל שצ"פ**

הח"מ, מהנדס עיריית חדרה, מאשר בזה כי התכניות לביצוע עבודות לפיתוח שטחים ציבוריים פתוחים       מצויות בשלבי גמר וכי בכוונת המועצה לצאת למכרז לביצוע העבודות האמורות או להתקשר כדין בדרך של       לביצוע עבודות האמורות וזאת לא יאוחר מיום      .

אישור זה ניתן לפי סעיף 3(א)(1) לחוק עזר לחדרה (שטחים ציבוריים פתוחים), התשע"ד-2013.

תאריך \_\_\_\_\_\_\_\_\_\_\_\_\_\_\_\_\_

מהנדס עיריית חדרה

טופס 2

**אישור לצורך גביית היטל שצ"פ**

הח"מ, מהנדס עיריית חדרה, מאשר בזה כי הליך תכנון העבודות לפיתוח שטחים ציבוריים פתוחים       מצוי בעיצומו וכי תחילת העבודות צפויה להתקיים לא יאוחר מיום      .

אישור זה ניתן לפי סעיף 3(א)(2) לחוק עזר לחדרה (שטחים ציבוריים פתוחים), התשע"ד-2013.

תאריך \_\_\_\_\_\_\_\_\_\_\_\_\_\_\_\_\_

מהנדס עיריית חדרה

כ"ה בשבט התשע"ג (5 בפברואר 2013) חיים אביטן

ראש עיריית חדרה

1. \* פורסם [ק"ת חש"ם תשע"ד מס' 796](http://www.nevo.co.il/Law_word/law07/MEKOMI-0796.pdf) מיום 31.10.2013 עמ' 84.

   תוקן [ק"ת חש"ם תשע"ז מס' 876](http://www.nevo.co.il/law_word/law07/mekomi-0876.pdf) מיום 30.4.2017 עמ' 472 – תיקון תשע"ז-2017; ר' סעיף 3 לענין הוראת שעה.

   3. על אף האמור בסעיף 14 לחוק העזר העיקרי, יעודכנו סכומי ההיטלים שנקבעו בתוספת הראשונה כנוסחה בסעיף 2 לחוק עזר זה במועד פרסומו של חוק עזר זה (להלן – יום העדכון הראשון) לפי שיעור שינוי המדד שפורסם לאחרונה לפני יום העדכון הראשון לעומת מדד חודש ינואר 2014.

   [ק"ת חש"ם תשפ"ב מס' 1236](http://www.nevo.co.il/Law_word/law07/mekomi-1236.pdf) מיום 28.7.2022 עמ' 953 – תיקון תשפ"ב-2022; ר' סעיף 3 לענין הוראת שעה.

   3. על אף האמור בסעיף 14 לחוק העזר העיקרי, יעודכנו סכומי ההיטלים שנקבעו בתוספת הראשונה כנוסחה בסעיף 1 לחוק עזר זה, במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש יולי 2020. [↑](#footnote-ref-1)