חוק עזר לחולון (העמדת רכב וחנייתו), תשע"א-2011

רשויות ומשפט מנהלי – תעבורה – רכב – העמדת רכב וחנייתו

רשויות ומשפט מנהלי – רשויות מקומיות – חוקי עזר – העמדת רכב וחנייתו

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הסדרי תנועה | [Go](#Seif2) | 3 |
| סעיף 3 | התייעצות ואישור | [Go](#Seif3) | 3 |
| סעיף 4 | תמרור הסדרי תנועה | [Go](#Seif4) | 3 |
| סעיף 5 | מקום חניה מוסדר | [Go](#Seif5) | 3 |
| סעיף 6 | אגרת חניה | [Go](#Seif6) | 3 |
| סעיף 7 | כרטיס חניה | [Go](#Seif7) | 4 |
| סעיף 8 | תווית חניה לתושבי אזור במקום חניה | [Go](#Seif8) | 4 |
| סעיף 9 | איסור חניה | [Go](#Seif9) | 4 |
| סעיף 10 | מקומות אסורים בעצירה, בהעמדה ובחניה על פי תקנות התעבורה | [Go](#Seif10) | 5 |
| סעיף 11 | גרירת רכב | [Go](#Seif11) | 6 |
| סעיף 12 | רכב שהתקלקל | [Go](#Seif12) | 6 |
| סעיף 13 | מונית | [Go](#Seif13) | 6 |
| סעיף 14 | ייחוד מקום חניה לרכב של נכה | [Go](#Seif14) | 7 |
| סעיף 15 | פקחים | [Go](#Seif15) | 7 |
| סעיף 16 | אחריות בעל הרכב | [Go](#Seif16) | 7 |
| סעיף 17 | אחריות חבר בני אדם | [Go](#Seif17) | 7 |
| סעיף 18 | תיקון חוק עזר | [Go](#Seif18) | 8 |
| סעיף 19 | מסירת הודעות | [Go](#Seif19) | 8 |
| סעיף 20 | ביטול | [Go](#Seif20) | 8 |
| סעיף 21 | הוראת שעה | [Go](#Seif21) | 8 |
|  | תוספת ראשונה | [Go](#med0) | 8 |
|  | תוספת שנייה | [Go](#med1) | 8 |
|  | תוספת שלישית | [Go](#med2) | 8 |
|  | תוספת רביעית | [Go](#med3) | 9 |
|  | תוספת חמישית | [Go](#med4) | 9 |
|  | תוספת חמישית | [Go](#med5) | 11 |

חוק עזר לחולון (העמדת רכב וחנייתו), תשע"א-2011[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות, וסעיף 77 לפקודת התעבורה ובהסכמת שר הפנים ושר התחבורה, מתקינה מועצת עיריית חולון חוק עזר זה:

1. בחוק עזר זה –

הגדרות

"אוטובוס", "דרך", "מונית", "מפקח על התעבורה", "רכב מסחרי" – כהגדרתם בפקודת התעבורה;

"הסדר תנועה", "כביש", "מדרכה", "רשות תימרור מקומית", "רשות תימרור מרכזית", "תמרור", "קצין משטרה" – כהגדרתם בתקנות התעבורה, התשכ"א-1961 (להלן – תקנות התעבורה);

"אזור" – חלק מתחום העירייה, לרבות דרך או מדרכה או כל חלק מאלה;

"בעל הרכב" – כהגדרת "בעל" בפקודת התעבורה;

"גורר מורשה" – גורר אשר הוסמך לכך על ידי ראש העירייה, באישור ראש מחלקת התנועה של משטרת ישראל;

"הודעת התעבורה" – הודעה התעבורה (קביעת לוח תמרורים), התשע"א-2010;

תיקון תשע"ד-2014

"חומר מסוכן" – כהגדרתו בחוק שירותי הובלה, התשנ"ז-1997;

"כרטיס חניה" – אחד מאלה:

(1) כרטיס חניה שהנפיקה העירייה ושסומן בו כי הונפק על ידה;

(2) כרטיס חניה ארצי מטעם המרכז לשלטון מקומי וכל הסדר אחר שיבוא מטעמו נוסף על כרטיס חניה ארצי או במקומו, כאמור בסעיף 70ב לפקודת התעבורה;

(3) כרטיס חניה שהופק באמצעות מכשיר מכני או אלקטרוני במקום שבו הוצבו מכשירים מכניים או אלקטרוניים על ידי העירייה;

(4) כל כרטיס אחר אשר ייקבע על ידי ראש העירייה;

"מדחן" – מכשיר אלקטרוני המותקן במקום חניה מוסדר, ואשר מודד את משך החניה במקום חניה זה ותשלום אגרת החניה מבוצע על ידי שלשול מטבעות לתוכו או על ידי כרטיס מגנטי;

"מקום חניה" – מקום שהותרה בו החניה לפי כל דין;

"מקום חניה מוסדר" – מקום חניה שייקבע על ידי רשות תימרור מקומית לפי סעיף 2(4) לחוק עזר זה;

"נכה", "תג נכה" – כהגדרתם בחוק חניה לנכים, התשנ"ד-1993 (להלן – חוק חניה לנכים);

"העירייה" – עיריית חולון;

"פקח" – עובד עירייה שראש העירייה מינה אותו בכתב להיות פקח לעניין חוק עזר זה;

"ראש העירייה" – לרבות עובד העירייה שהוסמך על ידי ראש העירייה בכתב על פי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975, לעניין חוק עזר זה כולו או מקצתו;

"רכב" – כהגדרתו בפקודת התעבורה, למעט אופניים.

2. רשות תימרור מקומית רשאית לקבוע כדלקמן:

הסדרי תנועה

(1) הסדרי תנועה בדבר איסור, הגבלה והסדרת עצירתו, העמדתו או חנייתו של רכב או סוג מסוים של רכב בתחום העירייה;

(2) מקומות חניה שבהם מותרת החניה לסוג מסוים של רכב בלבד, וכן לקבוע את הימים, השעות והתקופות שבהם מותרת החניה ואת מספר כלי הרכב שמותר להחנות בעת ובעונה אחת באותו מקום;

(3) מקום חניה המיועד לחניה על המדרכה או על חלק ממנה, ובלבד שנותר מעבר להולכי רגל ולעגלות ברוחב של 2 מטר לפחות;

(4) מקום חניה כמקום חניה מוסדר, ולהסדיר בו את החניה בתשלום, באמצעות כרטיסי חניה או באמצעות מדחנים, או באמצעות כל הסדר אחר שייקבע על ידי ראש העירייה.

3. הסדר תנועה לפי סעיף 2 ייקבע על ידי העירייה לאחר התייעצות עם קצין משטרה ובהסכמת המפקח על התעבורה, אם הסכמה זו דרושה לפי תקנות התעבורה או כל דין.

התייעצות ואישור

4. (א) נקבע מקום חניה כמקום חניה מוסדר, תסמן אותו רשות התימרור המקומית בתמרורים 626 ו-439 שבו יפורטו הסדרי החניה נוסף על התמרורים 819 או 817 להודעת התעבורה, ובאין מדרכה בתמרור 819.

תמרור הסדרי תנועה

תיקון תשע"ד-2014

(ב) נקבע הסדר תנועה המאפשר להחנות רכב על המדרכה, תסמן רשות התימרור המקומית את מקום החניה בתמרור 627 ובתמרור 439 להודעת התעבורה, ונוסף על כך תסמן את מקומות החניה באמצעות תמרור 819.

תיקון תשע"ד-2014

(ג) קבעה רשות התימרור המקומית הסדר תנועה אחר בדבר העמדת רכב וחנייתו, תסמן הסדר זה בתמרור המתאים לפי הודעת התעבורה.

5. (א) נקבע מקום חניה כמקום חניה מוסדר, חייב כל אדם המעמיד רכב במקום החניה, להעמידו במקום החניה המסומן, ובאין סימון להעמידו כפי שמורות תקנות התעבורה.

מקום חניה מוסדר

(ב) לא יעמיד אדם, לא יחנה ולא ירשה לאחר להעמיד או להחנות רכב במקום חניה מוסדר אלא בשעות שבהן הותרה החניה כפי הוראת התמרור שהוצב לפני מקום החניה, ואם שילם את האגרה שנקבעה לכך בתוספת הראשונה לחוק עזר זה (להלן – אגרת חניה).

6. (א) אגרת חניה תשולם באמצעות כרטיס חניה או באמצעות שימוש במדחן, במקום חניה מוסדר שניצב על ידו מדחן, או באמצעות כל הסדר תשלום אחר שייקבע על ידי ראש העירייה.

אגרת חניה

(ב) לפני מקום החניה המוסדר יוצב תמרור 626 להודעת התעבורה, ומתחתיו תמרור 439 אשר יציין את משך החניה המותרת ואת שיטת התשלום; שיטת התשלום תיקבע מבין המפורטים להלן:

תיקון תשע"ד-2014

(1) במקום חניה מוסדר שבו שיטת התשלום נקבעה לפי שעת חניה, תשולם האגרה הקבועה בפרט 1 לתוספת הראשונה לכל שעה או לחלק ממנה;

(2) במקום חניה מוסדר שבו אפשרית שיטת תשלום לפי זמן חניה בפועל, תשולם האגרה הקבועה בפרט 2 לתוספת הראשונה.

(ג) הוסדרה החניה באמצעות כרטיס חניה ידני או אלקטרוני, יוצג כרטיס החניה, מיד עם העמדת הרכב, בשמשת הדלת הקדמית של הרכב הקרובה למדרכה, ואם החניה ניצבת למדרכה – יוצמד הכרטיס לחלון הדלת הקדמית בצד הנהג; בכרטיס החניה הידני יסומנו, באופן המפורט על פני הכרטיס, השנה, החודש, היום בחודש, היום בשבוע ושעת תחילת החניה, באופן שאדם העומד מחוץ לרכב יוכל להבחין בסימנים שסומנו על גבי כרטיס החניה; כרטיס החניה האלקטרוני יופעל ויסומן האזור שבו מופעל הכרטיס בהתאם למפורט בגב הכרטיס, באופן שאדם העומד מחוץ לרכב יוכל להבחין בסימנים שסומנו על גבי כרטיס החניה; אי-הצגת כרטיס חניה לפי הוראות חוק עזר זה תהווה ראיה לכאורה לאי-תשלום אגרת חניה.

(ד) הוסדרה החניה באמצעות מדחן, תשולם האגרה על ידי שלשול כסף מזומן לגוף המדחן, בהתאם להוראות המופיעות על פניו, או, אם הדבר אפשרי, על ידי שימוש בכרטיס חיוב המיועד למדחנים מאותו סוג, אשר תמורתו שולמה מראש.

(ה) הוסדרה החניה באמצעות הסדר תשלום אחר, תשולם האגרה בהתאם להוראות שבהסדר.

7. (א) לא ישתמש אדם בכרטיס חניה אלא בהתאם להוראות חוק עזר זה ובהתאם להוראות המפורטות על גבי כרטיס החניה או המצורפות אליו.

כרטיס חניה

(ב) לא ישתמש אדם בכרטיס חניה אלא אם כן הוא מהסוג ומהצורה של כרטיסי החניה כהגדרתם בחוק עזר זה.

(ג) לא ישתמש אדם ביותר מכרטיס חניה אחד לשם תשלום אגרת חניה אחת, אלא אם כן הותר הדבר על ידי העירייה, ודבר ההיתר צוין בתמרור שהוצב לפני מקום חנהי; הותר השימוש ביותר מכרטיס חניה אחד לשם תשלום אגרת חניה אחת, רשאי אדם להשתמש בכמה כרטיסים לשם תשלום אגרת החניה, ובלבד שהסימנים שייעשו בכרטיסי החניה יורו על משך חניה רצוף.

(ד) משך החניה באמצעות כרטיס חניה יהיה בהתאם למפורט בתמרור המוצב במקום; לא יסמן אדם בכרטיס החניה יותר מסימון אחד המורה על משך החניה.

8. (א) על אף האמור בסעיף 5(ב) לחוק עזר זה, נקבע אזור כמקום חניה מוסדר, יהיה רשאי מי שגר באותו אזור להחנות את רכבו במקום חניה מוסדר שבאותו אזור בלי לשלם אגרת חניה.

תווית חניה לתושבי אזור במקום חניה

(ב) חניה כאמור בסעיף קטן (א) מותרת רק לרכב הנושא תווית, אשר עליה צוין מספר הרכב, האזור המותר לחניה וכל נתון אחר כפי שיורה ראש העירייה (להלן – תווית חניה).

(ג) נוהל הנפקה של תווית חניה ותשלום אגרות בשלה יהיו בהתאם להוראות התוספת השלישית לחוק עזר זה.

(ד) תווית החניה תשמש ראיה להעמדתו כדין של רכב במקום חניה שהחניה בו מותרת לתושבי הרחוב או האזור הנכליים באותה תווית בלבד, לפי הסדר תנועה שנקבע לפי סעיף 2(4) לחוק עזר זה.

(ה) השימוש בתווית חניה הוא אישי בלבד ואינו ניתן להעברה לאחר.

(ו) זכות השימוש בתווית חניה תפקע בהתקיים אחד מאלה:

(1) העברת תווית החניה לאחר;

(2) העברת הבעלות ברכב לאחר;

(3) הפסקת השימוש הקבוע ברכב;

(4) העתקת מקום המגורים.

(ז) אירע מקרה מן המקרים המנויים בסעיף קטן (ו) לעיל, חייב מי שהונפקה לו התווית להשיבה לעירייה באופן מיידי.

(ח) תווית החניה תודבק על השמשה הקדמית של הרכב בצד ימין בפינה העליונה.

(ט) תוקף תווית החניה יהיה עד 31 בדצמבר של השנה שלאחר שנת הנפקתה.

(י) בלי לגרוע מהוראות כל דין, מסירת פרטים כוזבים בעת הגשת הבקשה כאמור בפרט 2 לתוספת השלישית, ושימוש בתווית החניה שלא בהתאם להוראות סעיפים קטנים (ד) עד (ז) מהווים עבירה על חוק עזר זה.

9. לא יעמיד אדם, לא יחנה ולא ירשה לאחר להעמיד או להחנות רכב –

איסור חניה

(1) אלא אם כן הועמד הרכב בתוך השטחים המסומנים בתמרורים 819 או 817 – אם סומנו;

תיקון תשע"ד-2014

(2) במקום חניה שבו הותרה החניה לסוג מסוים של רכב בלבד, והרכב שהוחנה איננו רכב שחנייתו הותרה במקום;

(3) על המדרכה, אלא אם כן הותרה החניה בהסדר תנועה שנקבע לפי סעיף 4(ב) לעיל, בכפוף לסעיף קטן (4) להלן, ולסעיף 10(א)(3);

(4) על המדרכה, גם אם הותרה החניה בהסדר תנועה שנקבע לפי סעיף 4(ב), אם הוחנה הרכב שלא בהתאם להוראות תמרור 819 שעל המדרכה;

תיקון תשע"ד-2014

(5) במקום חניה, אלא אם כן מקום החניה אינו תפוס על ידי רכב במספר שנקבע כמותר לחניה במקום בעת ובעונה אחת;

(6) באופן שיש בו כדי להפריע או לעכב את התנועה, או להסתיר תמרור מעיני המשתמש בדרך.

10. (א) לא יעצור אדם רכב, לא יעמידנו, לא יחנהו ולא ישאירנו עומד, כולו או חלק ממנו, באחד המקומות המנויים להלן, אלא לשם מניעת תאונה או לשם מילוי אחרי הוראה מהוראות חוק עזר זה או מהוראות תקנות התעבורה או אם סומן בתמרור אחרת; ואלה המקומות:

מקומות אסורים בעצירה, בהעמדה ובחניה על פי תקנות התעבורה

(1) בצד שמאל של הדרך אלא אם כן הכביש הוא חד-סטרי, או בניגוד לכיוון הנסיעה; לעניין סעיף קטן זה לא יראו ככביש חד-סטרי כביש שהוא חלק מדרך המחולקת על ידי שטח הפרדה;

(2) על שביל אופניים מסומן בתמרור, ובלבד שמותר לעצור אופניים, להעמידם או להחנותם במדרכה או בשביל כאמור אם אין בכך הפרעה לתנועה;

(3) על מדרכה, למעט במקום שהוסדר להעמדת רכב והחנייתו כאמור בסעיף 4(ב);

(4) בתוך צומת או בתחום שנים עשר מטרים ממנו, פרט לקטע שסימנה רשות תימרור, בתמרור או בסימון על אבני השפה, שמותר לחנות בו;

(5) במקום כניסה לשטח המיועד לכלי רכב, פרט להעלאת נוסעים והורדתם;

(6) בתחום שני מטרים מברז כיבוי (הידרנט) כאשר התחום מסומן בסימון על המדרכה או על שולי הכביש או על שניהם, כפי שקבעה רשות התימרור;

(7) בתוך מעבר חציה או בתחום שנים עשר מטרים לפניו;

(8) בתחום שנים עשר מטרים לפני קו עצירה;

(9) בתחום עשרים מטרים מהפס הקרוב ביותר של מפגש מסילת ברזל, ובתחום עשרים מטרים אחרי המפגש;

(10) בכביש, לרבות שולי הדרך, שבו קיים בכיוון הנסיעה נתיב אחד בלבד המסומן בקו הפרדה בלתי מרוסק;

(11) בצד רכב אחר העומד או חונה בצדה של הדרך;

(12) על גשר או בתוך מנהרה;

(13) בנתיב שיועד לתחבורה ציבורית ובתחום תחנת אוטובוסים המוגדרת על ידי סימון על פני כביש, ובאין סימון כאמור – בתוך עשרים מטרים לפני תמרור "תחנת אוטובוסים" ועשרים מטרים אחריו, בשני צדי הדרך; ובלבד שמותר לעצור או להעמיד או להחנות רכב בצד הדרך שממול לסימון על פני הכביש או ממול לתמרור, אם רוחב הכביש באותו מקום הוא שנים עשר מטרים או יותר;

(14) בצד מעקה בטיחות להולכי רגל בשפת הכביש, אלא אם כן תמרור מורה אחרת;

(15) בתוך תחום תחנת מוניות המסומנת בתמרור שהוצב או סומן, פרט לעצירה לשם הורדת נוסעים;

(16) ליד תמרור המסמן תחנת הסעה לחיילים, אלא לשם העלאת חיילים והורדתם;

(17) ליד תמרור 437 המסמן מקום חניה לרכב של נכה משותק רגליים למעט רכב הנושא תג נכה מקורי, ובלבד שהרכב נעצר, הועמד או הוחנה באותו מקום בידי הנכה שעל שמו ניתן התג האמור, או בידי אדם המתלווה אליו והנוהג בעבורו ברכב.

תיקון תשע"ד-2014

(ב) לא יעמיד אדם ולא יחנה אוטובוס המיועד להסיע עשרים נוסעים או יותר בדרך, אף במקום שבו מותר להעמיד רכב או להחנותו, אלא אם כן תמרור מורה אחרת.

(ג) לא יעמיד אדם בלילה רכב מסחרי שמשקלו הכולל המותר עולה על 10,000 ק"ג ולא יחנה רכב כאמור באזור שנאסרה בו החניית רכב והעמדתו בידי רשות תימרור מקומית ושסומן בתמרור 435.

תיקון תשע"ד-2014

(ד) לא יעמיד אדם, לא יחנה ולא ירשה לאחר להעמיד או להחנות רכב במקום חניה שהחניה בו נאסרה לפי תקנות התעבורה, והאיסור מסומן בהתאם להודעת התעבורה.

(ה) לא יעמיד אדם ולא יחנה רכב בכביש אשר בו מותר לעצור, להעמיד או להחנות אלא בקו מקביל לשפת הכביש, בין אם יש בו אבני שפה ובין אם לאו, כשהגלגלים הקרובים לשפת הכביש הם במרחק של לא יותר מארבעים ס"מ משפת הכביש, זולת אם התירה רשות התימרור באותו כביש חניה זוויתית וסימנה אותו לצורך כך.

(ו) לא יחנה אדם רכב, לא יעמידנו ולא ישאירנו עומד בכביש אם רוחבו עולה על 2.50 מטר, אלא אם כן הוא רכב שהתקלקל שעליו יחולו הוראות סעיף 12.

(ז) לא יחנה ולא יעמיד אדם בדרך, לרבות במקום חניה מוסדר, רכב המוצע למכירה או רכב שרישיונו פקע; הוראת סעיף קטן זה לא תחול על רכב שבעלו הרשום מתגורר באזור מקום החניה כאמור.

(ח) לא יחנה אדם רכב או מכלית המיועדים או המשמשים להובלת חומר מסוכן, או גלילים להכלת חומר כאמור, אם משקל הרכב או המכלית עולה על 3,500 ק"ג ולא ישאיר רכב או מכלית כאמור עומדים בדרך במרחק פחות מ-400 מטרים מבניין מגורים או ממבנה ציבורי אלא לצורך פריקה או טעינה של החומר המסוכן לבניין או למבנה האמורים, או ממנו, או במקום שיועד לחניית רכב כאמור ואושר על ידי רשות התימרור המקומית.

(ט) האמור בסעיף קטן (א)(13) לא יחול על רכב שחנה בתחום תחנת אוטובוס שהוצב בו תמרור בהתאם לסעיף 70א1 לפקודת התעבורה אם הרכב חנה בהתאם להוראות התמרור כאמור.

תיקון תשע"ד-2014

(י) לא יעמיד אדם בדרך, לא יחנה ולא ירשה לאחר להעמיד או להחנות גרור או נתמך שניתק מגורר או מתומך, שלא בעת ביצוע עבודות ציבוריות כאשר אין אפשרות אחרת לבצען ובמידה הדרושה לביצוע העבודות האמורות ובשולי הדרך בלבד.

תיקון תשע"ט-2019

11. (א) רכב, העומד או חונה, כולו או חלק ממנו, במקום שהעמדתו אסורה על פי חיקוק או בנסיבות שיש בהן כדי להפר סדרי תנועה או ליצור סיכון בטיחותי, או שלדעת פקח דרושה הרחקתו לשם הסדרת תנועה או לשם שמירה על ביטחון הציבור והסדר הציבורי, רשאי פקח להורות למי שהרכב ברשותו אותה שעה, להרחיקו ורשאי פקח שמינויו אושר על ידי המפקח הכללי של משטרת ישראל או מי שהוא הסמיך (להלן – פקח גרירה), לגררו.

גרירת רכב

(ב) לא מילא מי שהרכב ברשותו אותה שעה אחר הוראות פקח או פקח גרירה, או שהוא אינו נמצא במקום, רשאי פקח גרירה, בעצמו או באמצעות גורר מורשה כאמור בסעיף קטן (ד), להרחיק את הרכב, לגררו או לאחסנו.

(ג) בעל הרכב חייב לשלם, נוסף על כל קנס שיוטל עליו כחוק, את האגרות או את התשלומים כפי שנקבעו בתוספת השנייה לחוק עזר זה בעד הרחקת הרכב, גרירתו ואחסנתו, זולת אם הוכיח שהרכב נלקח ממנו בלי ידיעתו ובלי הסכמתו.

(ד) ראש העירייה יקבע את הגוררים המורשים לבצע את הגרירה, האחסנה והשחרור של הרכב מבין הגוררים המורשים.

12. (א) לא יעמיד אדם ולא ירשה לאחר להעמיד בדרך רכב שהתקלקל קלקול המונע את המשך הנסיעה, אלא אם כן פעל כדלקמן:

רכב שהתקלקל

(1) העמיד את הרכב סמוך ככל האפשר לשפה הימנית של צד הדרך המיועד לתנועת הרכב;

(2) הציב משולש אזהרה שיהיה נראה לעיני נהג רכב הבא מאחור ממרחק של 100 מטר לפחות.

(ב) לא יעמיד אדם רכב כאמור בסעיף קטן (א) אלא באחד מהמקרים האלה:

(1) לשם ביצוע תיקונים הכרחיים שיש לעשותם בו במקום כדי להביא את הרכב ליכולת נסיעה;

(2) כמקום חניה ארעי, עד שיועבר הרכב למקום תיקונו;

ובלבד שהרכב יתוקן או יועבר כאמור בלא דיחוי.

13. (א) אזור שנקבע כתחנת מוניות או כמקום להורדה ולהעלאה של נוסעים שבמונית יסומן בתמרורים מתאימים; קביעת מיקום תחנת מוניות באמצעות תמרורים 509 ו-508 טעונה את הסכמת המפקח על התעבורה.

מונית

תיקון תשע"ד-2014

(ב) לא יחנה אדם ולא ירשה לאחר להחנות רכב או מונית במקום חניה שנקבע כתחנת מוניות, אלא לפי היתר מאת ראש העירייה (להלן – היתר) ובהתאם לתנאי ההיתר.

(ג) לא יעמיד אדם, לא יחנה ולא ירשה לאחר מטעמו להעמיד או להחנות מונית בדרך, לזמן העולה על הדרוש להעלאת נוסעים או להורדתם, אלא בהתאם להוראות חוק עזר זה והוראות כל דין אחר.

(ד) מבקש היתר יגיש בקשה לראש העירייה, והוא רשאי לתתו, לבטלו או להתלותו, וכן לקבוע בו תנאים, להוסיף עליהם, לגרוע מהם, לשנותם או לבטלם.

(ה) בקשה להיתר תהיה ערוכה בטופס שיקבע ראש העירייה.

(ו) בעד ההיתר ישלם המבקש לעירייה, עובר לקבלתו, אגרה שנתית בשיעור הנקוב בתוספת הרביעית.

(ז) תוקפו של היתר יפוג ביום 31 בדצמבר של השנה שבה הוא ניתן.

(ח) נהג מונית, שלגביה ניתן היתר, יחזיק את ההיתר במונית ויציגו לפני שוטר או פקח לפי דרישתו.

14. (א) רשות תימרור מקומית רשאית לייחד מקום חניה לרכב פלוני או לכמה כלי רכב פלונים המשמשים לנהיגת נכה; עשתה כן, יוצב תמרור בהתאם ללוח התמרורים בהודעת התעבורה וההנחיות להצבתם.

ייחוד מקום חניה לרכב של נכה

(ב) נכה המבקש שרשות התימרור המקומית תייחד מקום חניה מיוחד לרכבו בסמיכות למקום מגוריו או למקום עבודתו והעומד בקריטריונים הקבועים בתוספת החמישית, יגיש בקשה בכתב לעירייה לפי הטופס שבתוספת החמישית וימציא לעירייה את כל המסמכים הנקובים בתוספת זו.

(ג) נכה שאינו עומד בקריטריונים שבתוספת החמישית יהיה רשאי להגיש בקשה לדיון בוועדת חריגים לעניין ייחוד מקום חניה לנכה; החלטות הוועדה אינן דורשות את אישור מועצת העירייה אבל יונחו על שולחנה; לעניין זה, "ועדת החריגים" – ועדה שתמונה על ידי ראש העירייה שהרכבה יכלול את מנכ"ל העירייה או נציגו, היועץ המשפטי לעירייה או נציגו, מהנדס העיר או נציגו, מנהל אגף הרווחה או נציגו ורופא בעל מומחיות רלוונטית לנושא.

(ד) (בוטל).

תיקון תש"ף-2020

(ה) הנכה רשאי לבקש את העתקת מקום החניה המיוחד לרכבו ובמקרה זה יחולו הוראות סעיף קטן (ב).

תיקון תש"ף-2020

(ו) לא יעמיד אדם, לא יחנה ולא ירשה לאחר מטעמו להעמיד או להחנות רכב במקום חניה שיוחד לרכב פלוני של נכה או לכמה כלי רכב פלונים של נכים, אלא אם כן הרכב שהוחנה הוא רכב שחנייתו הותרה במקום.

15. המעמיד או המחנה רכב בדרך חייב לציית להורואת פקח בכל הנוגע להעמדת הרכב ולחנייתו.

פקחים

16. (א) נעשתה עבירת תעבורה ברכב, רואים את בעל הרכב כאילו הוא נהג ברכב באותה שעה או כאילו העמידו או החנה אותו במקום שהעמדתו או חנייתו אסורה לפי חוק עזר זה, לפי העניין, זולת אם הוכיח מי נהג ברכב, העמידו או החנהו כאמור או אם הוכיח למי מסר את החזקה ברכב (להלן – המחזיק) או הוכח שהרכב נלקח ממנו בלי ידיעתו ובלי הסכמתו.

אחריות בעל הרכב

(ב) הוכיח בעל הרכב למי מסר את החזקה ברכב תחול החזקה האמורה בסעיף קטן (א) על המחזיק.

(ג) הוכיח המחזיק כי מסר את החזקה ברכב לאדם אחר, תחול החזקה האמורה בסעיף קטן (א) על אותו אדם.

17. (א) נושא משרה בחבר בני אדם חייב לפקח ולעשות כל שניתן למניעת עבירות לפי חוק עזר זה בידי אותו חבר בני אדם או עובד מעובדיו.

אחריות חבר בני אדם

(ב) נעברה עבירה לפי חוק עזר זה בידי חבר בני אדם או עובד מעובדיו חזקה היא כי נושא המשרה באותו חבר בני אדם הפר את חובתו לפי סעיף קטן (א), אלא אם כן הוכיח כי עשה כל שניתן כדי למלא את חובתו האמורה.

(ג) לעניין סעיף זה, "נושא משרה" – מנהל פעיל בתאגיד, שותף, למעט שותף מוגבל, ופקיד האחראי מטעם התאגיד על התחום שבו בוצעה העבירה.

18. בתוספת לחוק עזר לחולון (הצמדה למדד), התשמ"א-1981 (להלן – חוק עזר הצמדה למדד) –

תיקון חוק עזר (הצמדה למדד)

(1) במקום "חוק עזר לחולון (העמדת רכב וחנייתו), התשל"ה-1975, למעט מקום חניה המוסדר באמצעות כרטיסי חניה" יבוא "חוק עזר לחולון (העמדת רכב וחנייתו), התשע"א-2011, למעט מקום חניה המוסדר באמצעות כרטיסי חניה";

ת"ט תשע"א-2011

(2) המילים "חוק עזר לחולון (העמדת רכב וחנייתו), התשל"ה-1975" – יימחקו.

19. מסירת הודעה או דרישה לפי חוק עזר זה תהיה כדין אם נמסרה לידי האדם שאליו היא מכוונת, או נמסרה במקום מגוריו או במקום עסקיו הרגילים או הידועים לאחרונה לידי אדם מבני משפחתו הבגירים, או לידי כל אדם בגיר העובד או מועסק שם, או שנשלחה בדואר רשום ערוך אל אותו אדם לפי מען מגוריו או עסקיו הרגילים הידועים לאחרונה, או אם הוצגה במקום בולט לעין באחד המקומות האמורים, או על כלי הרכב שבו היא דנה, או הוכנסה לתיבת הדואר הנושאת את שמו של האדם שאליו היא מכוונת.

מסירת הודעות

20. חוק עזר לחולון (העמדת רכב וחנייתו), התשל"ה-1975 – בטל.

ביטול

21. (א) על אף האמור בסעיף 2 לחוק עזר הצמדה למדד כתיקונו בחוק עזר זה, יעודכנו תעריפי האגרות הנקובים בתוספת הראשונה, השנייה, השלישית, הרביעית והשישית לחוק עזר זה, במועד פרסומו של חוק עזר זה (להלן – יום העדכון הראשון), לפי שיעור שינוי מדד המחירים לצרכן שמפרסמת הלשכה המרכזית לסטטיסטיקה שפורסם לאחרונה לפני יום העדכון הראשון לעומת מדד חודש פברואר 2009.

הוראת שעה

(ב) סכומי האגרות כאמור בסעיף קטן (א) יעוגלו לעשר האגורות הקרובות ביותר.

תוספת ראשונה

(סעיפים 5 ו-6)

**אגרת חניה**

שיעור האגרה

בשקלים חדשים

1. במקום חניה מוסדר כאמור בסעיף 6(ב)(1), לכל שעה או חלק ממנה –

(א) באמצעות כרטיס חניה 4.20

(ב) באמצעות מדחן 4.20

2. במקום חניה מוסדר כאמור בסעיף 6(ב)(2) הסכום האמור בפרט משנה

1, כשהוא מחושב באופן

יחסי לזמן החניה בפועל

תוספת שנייה

(סעיף 11)

**אגרת הרחקת רכב, גרירתו ואחסנתו**

בעד הרחקת רכב, גרירתו או אחסונו, בכל שעה משעות היום או הלילה, תשולם אגרה בשיעור של 250 שקלים חדשים.

תוספת שלישית

(סעיף 8(ג))

**נהלים לקבלת תווית חניה**

1. זכאי לקבל תווית חניה, בעל רכב פרטי שהוא –

(א) בעל דירה באזור חניה מוסדר ומתגורר בפועל בדירתו זו;

(ב) שוכר דירה באזור חניה מוסדר, וזאת בתנאי שבעל הדירה עצמו לא קיבל תווית חניה בשל אותה דירה;

(ג) אם למבקש בעלות על כמה דירות (בחולון או ברשות מקומית אחרת), תינתן תווית החניה לפי הכתובת המופיעה בתעודת הזהות שברשות המבקש;

(ד) אם בבעלות המבקש כמה כלי רכב, זכאי הוא לקבל תוויות חניה כמספר כלי הרכב שבבעלותו, אך לא יותר משניים;

(ה) אם רכב המבקש איננו בבעלותו, חייב המבקש להמציא אישור בעל הרכב, המוכיח כי הרכב נמצא בשימושו הבלעדי של המבקש.

2. המבקש לקבל תווית חניה יגיש בקשה בנוסח שלהלן:

**בקשה למתן תווית חניה**

אני הח"מ       ת"ז       אשר מען מגורי הוא רח'       מס'       שכונה       ביישוב       ואשר ברשותי רכב מסוג       מס' רישוי

מצהיר כי כל הפרטים המפורטים בבקשה זו נכונים.

אבקש לקבל תווית חניה על פי סעיף 8(ג) לחוק העזר לחולון (העמדת רכב וחנייתו), התשע"א-2011, שאותה אדביק על שמשתו הקדמית של הרכב האמור בצדה הימני העליון.

אני מתחייה להשתמש בתווית בהתאם להוראות חוק העזר האמור וכמובהר על גבי בקשה זו.

כמו כן אני מתחייב להודיע לעירייה, בתוך 7 ימים, על קרות מקרה מן המקרים המנויים להלן:

(1) תווית החניה הועברה לרשותו של אחר;

(2) הבעלות ברכב הועברה לרשותו של אחר;

(3) הופסק השימוש הקבוע ברכב;

(4) הועתק מקום מגוריי;

חתימה: \_\_\_\_\_\_\_\_\_\_\_\_\_\_ תאריך

3. לבקשה יצרף המבקש את העתקי המסמכים האלה:

(1) רישיון רכב עדכני ובתוקף;

(2) רישיון נהיגה עדכני;

(3) תעודת זהות, לרבות ספח רישום הכתובת;

(4) חוזה שכירות (במקרה שהמבקש הוא שוכר דירה);

(5) אישור בעל רכב על שימוש בלעדי של המבקש ברכב (במקרה שהרכב אינו רשום על שם המבקש).

4. בעד הנפקת תווית החניה ישלם המבקש לעירייה אגרה בשיעור של 10 שקלים חדשים.

5. הונפקה למבקש תווית חניה נוספת, בין מחמת בעלות על כמה כלי רכב ובין מחמת אבדן תווית החניה, השחתתה או העברתה לאחר, ישלם המבקש לעירייה אגרה בשיעור של 50 שקלים חדשים לכל תווית נוספת.

תוספת רביעית

(סעיף 13(ו))

אגרת היתר חניית מוניות – 400 שקלים חדשים לשנה לכל מונית.

תוספת חמישית

תיקון תשע"ד-2014

תיקון תש"ף-2020

(סעיף 14(ב))

**בקשה לייחוד מקום חניה לנכה**

לכבוד

רשות התימרור חולון

א.ג.נ.,

אני החתום מטה        מס' זהות

ברחוב       מס'       עיר       טלפון

במפעל       ברחוב

לאשר לי מקום חניה שמור לרכב נכה סמוך

הסיבה לבקשתי

רכב

החלפתי את מקום

אחר (רשום את הסיבה)

הנני מצהיר כדלקמן (מחק את המיותר):

ברשותי מכונית מספר       הרשומה על שמי.

אני  במכונית הנ"ל.

ברשותי רישיון נהיגה.

ברשותי מקום חניה מאושר בהיתר בנייה.

ברשותי מקום חניה בתוך חצר ביתי.

אושר לי עד היום מקום חניה שמור למכוניתי בתחום העיר חולון, בכתובת:

הנני  להודיע לעירייה על כל שינוי במקום עבודתי או במקום מגורי.

אני  להודיע לעירייה על שינוי באחוזי הנכות וסעיפיה.

אני  כי זהו שמי, זו חתימתו, וכי תוכן תצהירי אמת.

תאריך \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

חתימת המצהיר עד לחתימה (שם + ת"ז)

לבקשה צריך לצרף את המסמכים והאישורים האלה:

1. צילום תו נכה מאושר על ידי משרד הרישוי (תו משולש, תו כיסא גלגלים).

2. צילום רישיון הרכב של הנכה.

3. צילום תעודת הזהות ובה שמך וכתובתך.

4. יש לצרף אישור רפואי מלשכת הבריאות המחוזית או ביטוח לאומי או משרד הביטחון – אגף השיקום, המציין את אחוזי הנכות בניידות חתום על ידי רופא בלבד (במקרה שאין אישור כאמור, יש לצרף מסמכים המעידים על מצב בריאותי המצדיק הגבלה בניידות).

5. צילום רישיון נהיגה.

6. בבקשה למקום חניה סמוך למקום העבודה:

א. אישור מהמעביד על ימי שעות העבודה.

ב. אישור מהעירייה שלא אושר בתחומה מקום חניה אחר לנכה.

7. בבקשה למקום חניה סמוך לדירת מגורים: חוזה שכירות או חוזה רכישת דירה (אם אין חוזים כאמור, יש להמציא אישור מהטובו שאין חניה צמודה לדירה).

**קריטריונים לקבלת מקום שמור לחניה ליד הבית/מקום העבודה לרכב נכה בעיר חולון**

זכאי לקבל מקום חניה מיוחד לנכה –

1. נכה בעל תג נכה על שמו (תג משלוש/תו כיסא גלגלים).

2. בעל תעודת זהות עם ספח שבו רשומה כתובתו בעיר חולון.

3. נדרש כי לזכות המבקש עומד רכב מזכה כהגדרתו בחוק.

4. (בוטל).

5. אישור כי הוא עיוור, או אישור מכתב מרופא שהוסמך לאשר נכות על פי דין אחת מאלה:

(א) דרגת נכותו מגיעה ל-90% לפחות ותנועתו בדרכים בלי רכב עלולה לערער את מצב בריאותו;

(ב) שהוא מוגבל בהליכה וזקוק לכיסא גלגלים לצורך ניידותו;

(ג) שהוא נכה הזקוק לרכב כאמצעי תנועה בגלל רגליו הנכות.

6. (בוטל).

7. המבקש מצהיר כי אין לו חניה הנמצאת בשימושו הבלעדי באופן קבוע, ובכלל זה חניה הצמודה לדירת מגוריו, המותאמת לצרכיו.

8. (בוטל).

9. (בוטל).

10. הגשת הצהרה חתומה על ידי מבקש חניה שמורה המעידה על אמיתות המסמכים האישיים שנמסרו.

תוספת חמישית

תיקון תש"ף-2020

(בוטלה)

כ"ד בסיוון התש"ע (6 ביוני 2010) מוטי ששון

ראש עיריית חולון

אני מסכים. אני מסכים.

אליהו ישי ישרל כ"ץ

שר הפנים שר התחבורה והבטיחות בדרכים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשע"א מס' 752](http://www.nevo.co.il/Law_word/law07/mekomi-0752.pdf) מיום 31.1.2011 עמ' 199.

   ת"ט [ק"ת חש"ם תשע"א מס' 754](http://www.nevo.co.il/Law_word/law07/mekomi-0754.pdf) מיום 3.3.2011 עמ' 299.

   תוקן [ק"ת חש"ם תשע"ד מס' 807](http://www.nevo.co.il/law_word/law07/mekomi-0807.pdf) מיום 24.6.2014 עמ' 410 – תיקון תשע"ד-2014.

   [ק"ת חש"ם תשע"ט מס' 969](http://www.nevo.co.il/Law_word/law07/mekomi-0969.pdf) מיום 18.8.2019 עמ' 742 – תיקון תשע"ט-2019.

   [ק"ת חש"ם תש"ף מס' 1022](http://www.nevo.co.il/Law_word/law07/mekomi-1022.pdf) מיום 23.6.2020 עמ' 644 – תיקון תש"ף-2020. [↑](#footnote-ref-1)