חוק עזר לחולון (שילוט), תשס"ג-2003

רשויות ומשפט מנהלי – רשויות מקומיות – חוקי עזר – שילוט

תוכן ענינים

|  |  |  |  |
| --- | --- | --- | --- |
|  | פרק ראשון: פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק שני: רישיון לשילוט | [Go](#med1) | 3 |
| סעיף 2 | רישיון ואגרות | [Go](#Seif2) | 3 |
| סעיף 3 | בקשה לרישיון | [Go](#Seif3) | 4 |
| סעיף 4 | הנחיות להסדרת השילוט | [Go](#Seif4) | 4 |
| סעיף 5 | גודל המודעה | [Go](#Seif5) | 4 |
| סעיף 6 | סמכויות הועדה | [Go](#Seif6) | 5 |
| סעיף 7 | תוקף רישיון | [Go](#Seif7) | 5 |
| סעיף 8 | ציון פרטים במודעה | [Go](#Seif8) | 5 |
| סעיף 9 | פטור מרישיון | [Go](#Seif9) | 5 |
| סעיף 10 | עינוג ציבורי | [Go](#Seif18) | 5 |
|  | פרק שלישי: שלטים ומודעות אסורים | [Go](#med2) | 5 |
| סעיף 11 | אזור שילוט מיוחד | [Go](#Seif19) | 5 |
| סעיף 12 | שילוט אסור והטלת מגבלות | [Go](#Seif20) | 5 |
|  | פרק רביעי: הוראות שונות | [Go](#med3) | 6 |
| סעיף 13 | סייגים להצגת שלט של עסק | [Go](#Seif21) | 6 |
| סעיף 14 | שילוט מואר | [Go](#Seif10) | 6 |
| סעיף 15 | דרכי פרסום אסורות | [Go](#Seif11) | 6 |
| סעיף 16 | שינוי שילוט | [Go](#Seif12) | 6 |
| סעיף 17 | אחזקת שילוט והסרתו | [Go](#Seif13) | 6 |
| סעיף 18 | רשות כניסה והצגת רישיון | [Go](#Seif14) | 6 |
| סעיף 19 | הודעות בדבר הסרת שילוט או ביצוע עבודות | [Go](#Seif15) | 6 |
| סעיף 20 | העתקים | [Go](#Seif16) | 7 |
| סעיף 21 | שמירת שילוט | [Go](#Seif17) | 7 |
| סעיף 22 | הדבקת מודעות | [Go](#Seif22) | 7 |
| סעיף 23 | מסירת הודעות | [Go](#Seif23) | 7 |
| סעיף 24 | חזקת אחריות | [Go](#Seif24) | 7 |
| סעיף 25 | אחריות נושא משרה בתאגיד | [Go](#Seif25) | 7 |
| סעיף 26 | איסור הפרעה | [Go](#Seif26) | 7 |
| סעיף 28 | ביטול | [Go](#Seif27) | 8 |
| סעיף 29 | הוראת מעבר | [Go](#Seif28) | 8 |
| סעיף 30 | הוראת שעה | [Go](#Seif29) | 8 |
|  | תוספת | [Go](#med4) | 8 |

חוק עזר לחולון (שילוט), תשס"ג-2003[[1]](#footnote-1)\*

בתוקף סמכותה לפי סעיפים 246, 250 ו-251 לפקודת העיריות, מתקינה מועצת עיריית חולון חוק עזר זה:

פרק ראשון: פרשנות

1. בחוק עזר זה –

הגדרות

"ארגז ראווה" – ארגז או ארון או מיתקן אחר בעל נפח לפרסום מודעות, העשוי עץ, מתכת, חומר פלסטי, זכוכית או חומר אחר, שהותקן במקום ציבורי;

"אתר בניה" – לרבות הגדר המקיפה את אתר הבניה;

"בנין" – כל מבנה, בין שהוא קבוע ובין שאינו קבוע, בין שהוא בנוי אבן ובין שהוא בנוי בטון, טיט, ברזל או חומר אחר, לרבות –

(1) כל חלק של מבנה כאמור וכל דבר המחובר לו חיבור של קבע;

(2) קיר, סוללת עפר, גדר וכיוצא באלה, הגודרים או תוחמים, או המיועדים לגדור או לתחום שטח קרקע או חלל;

"המועצה" – מועצת העיריה;

"העיריה" – עיריית חולון;

"ועדה" או "ועדה מקצועית לשילוט" – ועדה מייעצת שימנה ראש העיריה, שתכלול, בין השאר, את מנהל היחידה לחזות העיר – שילוט או נציגו ואת מהנדס העיר או נציגו;

"חודש" – חודש או חלק ממנו;

"יום" – יום או חלק ממנו;

"מודעה" – הודעה, כרזה, צילום, תחריט, ציור, שרטוט, תמונה, כתובת, סמל, תבנית, אות או כיוצא באלה, העשויים מחומר כלשהו, הנמסרים או מפורסמים בדרך כלשהי, לרבות בדרך הדבקה, הארה, הסרטה, צביעה או חריטה או באמצעות כדור פורח, כלי טיס, עפיפון, מכשיר אלקטרוני או אופטי או חשמלי, וכן באמצעות ארגז ראווה, למעט שלט;

"מיתקן פרסום עירוני" – מיתקן או נכס בשטח ציבורי, שבבעלות העיריה או בהחזקתה, או מיתקן המוצב על נכס עירוני, המשמש לפרסום;

"מקום ציבורי" או "שטח ציבורי" – רחוב, לרבות מדרכה, שדרה, כניסה או מעבר של מרכז מסחרי או של בית משרדים, סמטה, משעול, נתיב להולכי רגל, כיכר, רחבה, חצר, מגרש ספורט, טיילת, חניון, גשר, גינה, מבוי, מפלש ומקום פתוח שהציבור משתמש בו או נוהג לעבור בו או שהציבור נכנס אליו או רשאי להיכנס אליו, ובלבד שהשטח בבעלות ציבורית; כולל מקום פרטי הגובל ברחוב או בכיכר או במדרחוב או שהוא נשקף אליהם, וחלל האוויר שמעל שטח או מקום כאמור, וכן מסעדה, בית קפה, בית מלון וכל מקום עינוג ציבורי;

"מ"ר" – מ"ר או חלק ממנו;

"נכס" – בנין או מקרקעין או כל חלק מהם, בין תפוסים ובין שאינם תפוסים, לרבות כל דבר המחובר אליהם או הנטוע בהם, וכן מיטלטלין;

"עסק" – מקום החייב ברישיון עסק לפי חוק רישוי עסקים, התשכ"ח-1968 (להלן – חוק רישוי עסקים), או בתעודת עוסק מורשה, וכולל עוסק זעיר, ולרבות כל מקום המשמש לייצור, למכירה או לאחסון של מוצרים וסחורות או למתן שירותים, כולל מפעל, בית מלאכה, חנות, משרד או מוסד, או מקום המשמש לכל פעילות אחרת, שאינה מגורים, למעט אתר בניה;

"פרסום" – הודעת דבר במקום ציבורי בדרך כלשהי, לרבות דרך הדבקה, הצגה, הארה, הסרטה, צביעה, חריטה או כיוצא בהם, על ידי מסירת תוכנו בכתב, בדפוס, בתמונה, בציור או באופן אחר;

"פרסום חוצות" – שלט שתוכנו מתחלף מזמן לזמן המתפרסם על מיתקן המתופעל על ידי גוף שעיסוקו בפרסום מסוג זה;

"ראש העיריה" – לרבות אדם שהוא הסמיכו בכתב לענין חוק עזר זה, כולו או מקצתו;

"רישיון" – רישיון שנתן ראש העיריה לפי הוראות חוק עזר זה;

"שטח שילוט" – שטח שיחושב לפי מידות השלט או המודעה, כולל המסגרת;

"שילוט" – שלט או מודעה;

"שלט" – הודעה בכתב או באמצעות בקרנה או הסרטה, כרזה, ציור, שרטוט, תמונה, תשריט, תבנית, תמונת סמל וכיוצא באלה, המותקנת בתחום העיריה, המכילה את שמו או כינויו של אדם או מקצועו, או מהותו או טיבו של עסק או שירות או של כל פעילות אחרת או של מוצר או של תוצר או כל צירוף של אלה, המראה או כוללת מילים, אותיות, מספרים, תמונות או ציורים; בין אם היא נתמכת או מחוברת לנכס או למיתקן או לכלי רכב ובין שאיננה נתמכת או מחוברת כאמור, בין שהיא יצוקה או חרוטה בקיר הנכס, בין שההודעה מוארת ובין שאיננה מוארת, או שהיא מוארת לסירוגין, או שהיא הודעה אלקטרונית, לרבות כל אבזר הנושא את ההודעה;

"שלט אלקטרוני" – שלט המתפרסם באמצעים אלקטרוניים או ממוחשבים;

"שלט בולט" – שלט המותקן בצורה שהוא בולט מקיר הבנין או נטוי מהקיר בצורה כלשהי, לרבות שלט כל גבי מיתקן או על גבי גדר או שלט המותקן על גג או על מעקה הגג של בנין, לרבות על סוכך;

"שלט דגל" – שלט שהותקן בניצב למבנה;

"שלט דו צדדי" – שלט הנושא פרסום משני צדיו, לרבות שלט דגל הנושא פרסום משני צדיו;

"שלט מתחלף" – שלט שתוכנו מתחלף באמצעים מכניים, חשמליים או אחרים, להוציא שלט אלקטרוני;

"שלט רגיל" – שלט המותקן בחזית מבנה העסק שאותו הוא מפרסם ואינו מוגדר בצורה אחרת בחוק עזר זה;

"שלט של עסק אחר" – שלט אשר מפרסם עסק אחר, או מפרסם נוסף על כך עסק אחר, שמיקומו אינו במקום שהוצב בו השלט;

"שנה" – שנה או חלק ממנה.

פרק שני: רישיון לשילוט

2. (א) לא יפרסם אדם שילוט ולא ירשה למי שפועל מטעמו לפרסמו, ולא יגרום להצגה או לפרסום של שילוט, אלא לפי רישיון מאת ראש העיריה, בהתאם לתנאי הרישיון, ולאחר ששילם אגרה לפרסום שלט או מודעה, לפי השיעור שנקבע לה בתוספת, כשהוא מעודכן ליום התשלום, ובלבד שחותמת קופת העיריה או הבנק הוטבעה על גבי הרישיון.

רישיון ואגרות

(ב) ראש העיריה רשאי לפטור מאגרה או להפחית אגרה בעד פרסום, בתנאים שיקבע, לגבי סוגי שילוט מסוימים או בעד פרסום שילוט באזורים מסוימים, בין ככלל ובין לתקופה מוגבלת.

(ג) ראש העיריה רשאי להפחית את שיעור האגרה בעד פרסום או לפטור מתשלומה, לגבי שילוט על מיתקן פרסום עירוני, אם התקיים אחד מאלה:

(1) מפרסם השילוט הוא רשות מקומית, מוסד ציבורי לצורכי דת, צדקה, חינוך, תרבות, אמנות או ספורט, או מוסד שלדעת ראש העיריה הוא בעל אופי ציבורי;

(2) השילוט מפורסם לטובת מוסד כאמור.

(ד) ראש העיריה רשאי לתת רישיון לשילוט, לסרב לתתו, לבטלו, לשנותו, לכלול בו תנאים, להוסיף עליהם ולשנותם, ובין השאר, לקבוע הוראות בדבר מקום הצבתו, גודלו, צבעו, תוכנו, צורתו של השילוט, החומרים שמהם ייעשה, מועדי הצגתו, ותנאים בדבר מניעת רעש ומטרדים ושמירת הניקיון בסמוך לשילוט.

(ה) לא יינתן רישיון לשילוט אם פרסומו או הצגתו מהווים עבירה לכאורה, או אם לדעת ראש העיריה השילוט פוגע בתקנת הציבור או ברגשותיו, או אם השילוט מפרסם עסק או משרד שאין לו רישיון כחוק או שהפעלתו נוגדת את דיני התכנון והבניה.

(ו) לענין סעיף זה, יראו שילוט שהוצג על גבי כלי רכב החונה או הנע במקום ציבורי בתחום העיריה, כשילוט שהוצג או פורסם לפי הוראות חוק עזר זה.

(ז) בעד שילוט המפורסם לתקופה שהיא חלק משנה, ישלם המפרסם לעיריה אגרה בעד החלק היחסי מן השנה.

(ח) שולם לעיריה בטעות סכום נמוך או גבוה מהסכום המחושב לפי תעריפי האגרות שבתוקף, ישלם המפרסם או יוזחר לו לפי דרישתו, לפי הענין, ההפרש שבין הסכום ששולם בפועל לבין סכום האגרה לפי שיעורה בדרישת התשלום, בתוספת הפרשי הצמדה וריבית עד ליום התשלום או ההחזר בפועל.

(ט) הסיר המפרסם את השילוט, ימסור למחלקת השילוט בעיריה הודעה על כך בכתב, בדואר רשום, ויזוכה בעד החלק היחסי של האגרה ששולמה בעד התקופה שנותרה עד לתום השנה; אין האמור גורע מחבותו של המפרסם לשלם את האגרה בעד התקופה שלפני מסירת ההודעה.

(י) פורסם שילוט בלא רישיון או בניגוד לתנאיו או הניגוד להוראות חוק עזר זה או בניגוד להוראות כל דין, לא יגרע הדבר מחובת מפרסם השילוט לשלם את האגרות בהתאם לחוק עזר זה.

3. (א) המבקש להציג שלט או לפרסם מודעה, יגיש בקשה על כך, בכתב, לראש העיריה, יפרט את שמו ומענו ויצרף לבקשתו –

בקשה לרישיון

(1) תצלום חזית הנכס שעליו יוצב השלט או תפורסם ההודעה;

(2) תרשים של השלט המוצע, מידותיו ומקום הצגתו או תיאור המודעה;

(3) פירוט סוג השלט, צורתו, חומריו, צבעו, המסגרת שעליה יותקן והמיתקן שיישא אותו;

(4) אם השילוט מואר, יצורף לבקשה אישור חשמלאי מוסמך, המעיד שהוא אחראי לתקינות השילוט ושמיתקן התאורה כולל מפסק פחת;

(5) אם המבקש הוא תאגיד תצורף לבקשה תעודת רישום;

(6) מסמך המאשר את הסכמת בעל הנכס שבו יותקן השילוט; ואם נתבקשה הצגת השילוט בשטח משותף בבית משותף – הסכמת הדיירים לפי הרוב הדרוש לכך על פי דין; בפסקה זו, "בעל הנכס" – בעלו או חוכרו הרשום של הנכס או מי שזכאי להירשם כבעלו או כחוכרו.

(ב) מבקש רישיון ימסור לראש העיריה, לפי בקשתו, מידע נוסף על האמור בסעיף קטן (א), הדרוש לטיפול בבקשה.

(ג) אין בהוראות סעיף קטן (א) כדי להתנות על הוראות חוק התכנון והבניה, התשכ"ה-1965, לענין חובת היתר בניה כדין; נדרש היתר בניה לצורך הצגת השלט, יהיה תוקף הרישיון מותנה בקבלת היתר בניה לשלט, לרבות לעמודים ולמיתקנים הנלווים לו.

(ד) במקרים האלה אין צורך לצרף את המסמכים המפורטים בסעיף קטן (א)(1) עד (5):

(1) בקשה לרישיון, שהתרשים שצורף לה הוכן בידי אדריכל של בנין, שנבנה לפי היתר בניה כדין, ובאותו בנין מבקשים להציג את השלט, ומיקום השלט אושר כחלק מהיתר הבניה;

(2) בקשה לחידוש רישיון, אם אין שינוי בשלט שניתן לגביו רישיון לפי חוק עזר זה.

(ה) בקשה לפרסם מודעה בענין עינוגים ציבוריים, מודעה מסחרית או כל מודעה אחרת תוגש 72 שעות לפחות לפני פרסומה.

4. ראש העיריה או הועדה המקצועית לשילוט יקבעו הנחיות לענין הסדרת השילוט בשטח השיפוט של העיריה, ובין השאר, מיקום השילוט, עיצובו, צורתו, גודלו או צבעו, לרבות איסור שילוט מסוג מסוים באזור מסוים, הכל משיקולים של שיפוט ועיצוב פני העיר, שמירה על טובת הציבור, הסדר הציבורי ואיכות הסביבה.

הנחיות להסדרת השילוט

5. (א) מודעה המתפרסמת דרך הדבקה על מיתקן פרסום עירוני תהיה במידות האלה:

גודל המודעה

(1) מודעה גדולה (גיליון שלם) – 92 ס"מ x 62 ס"מ;

(2) מודעה בינונית (חצי גיליון) – 62 ס"מ x 46 ס"מ;

(3) מודעה קטנה (רבע גיליון) – 46 ס"מ x 31 ס"מ;

(4) מודעה זעירה (שמינית גיליון) – 23 ס"מ x 31 ס"מ.

(ב) לא יפרסם אדם מודעה להדבקה כאמור במידות שונות מאלה המפורטות בסעיף קטן (א).

6. ראש העיריה ייוועץ בועדה לגבי בקשה למתן רישיון לשילוט ששטחו מעל 10 מ"ר; ורשאי הוא להיוועץ בועדה בכל ענין הנוגע לסמכויותיה, ובין השאר, בענין מתן רישיון או סירוב לתתו, קביעת תנאים ברישיון או תנאים לנתינתו.

סמכויות הועדה

7. רישיון לשילוט יפקע ב-31 בדצמבר בשנה שבה ניתן, אלא אם כן צוין ברישיון מועד אחר.

תוקף רישיון

8. (א) לא יפרסם אדם מודעה, אלא אם כן צוין בה שמו ומענו של המפרסם או של בעל בית הדפוס או היצרן שבו הודפסה או נוצרה המודעה.

ציון פרטים במודעה

(ב) ראש העיריה רשאי לדרוש מבעל בית הדפוס שבו הודפסה מודעה או מיצרן שייצר אותה, למסור את שמו ומענו של מזמין המודעה.

9. הוראות פרק זה לא יחולו לגבי –

פטור מרישיון

(1) שילוט מטעם העיריה, המועצה, הממשלה ובתי המשפט;

(2) דגל המשמש סמל של מדינה או של ארגון בעל אופי ציבורי או דתי, לרבות דגל המוצג באירוע ממלכתי, ובלבד שהצגת דגל כאמור תהיה כדין ולא תשמש לפרסומת מסחרית;

(3) שלט המורה שעסק, שירות או פעילות עברו ממקום אחד למקום אחר, ובלבד שמידות השלט לא יעלו על 35 ס"מ x 60 ס"מ, והשלט לא יוצג לתקופה העולה על תשעים ימים ממועד ההעברה; בחלוף תשעים הימים יחויב השלט על פי התעריף הקבוע בחוק עזר זה;

(4) שלט המכיל את שמו של אדם ומותקן על דלת הכניסה לדירת מגורים.

10. בקשה לפרסום עינוג ציבורי, כמשמעותו בסעיף 3(ב) לחוק רישוי עסקים, יכול שתתייחס לתמונות או למודעות אחרות המשתנות מפעם לפעם לפי ההצגות או המופעים; על אף האמור בחוק עזר זה, לא יידרש מפרסם כאמור להגיש את התמונות לראש העיריה, ובלבד שהן אושרו וסומנו בידי מועצת הביקורת לפי סעיף 5 לפקודת סרטי הראינוע.

עינוג ציבורי

פרק שלישי: שלטים ומודעות אסורים

11. ראש העיריה רשאי להכריז על רחוב או חלק ממנו או על מקום ציבורי או חלק ממנו כעל אזור מיוחד (להלן – אזור שילוט מיוחד); הכריז ראש העיריה כאמור הוא לא ייתן רישיון לשילוט באזור שילוט מיוחד, אלא אם כן הוא אימץ את המלצת הועדה המקצועית לשילוט בדבר צורת השילוט, גודלו ותוכנו.

אזור שילוט מיוחד

12. לא יציג אדם שלט, לא יפרסם מודעה, ולא יגרום להצגתו או לפרסומו של שילוט שנתקיים בו אחד או יותר מאלה:

שילוט אסור והטלת מגבלות

(1) הוא עלול להפריע לתנועת כלי רכב או הולכי רגל;

(2) הוא עלול לגרום לריח, לרעש, מטרד או מפגע לרבים;

(3) הוא חוסם דלת, חלון, יציאת חירום או פתח אחר או מפריע למעבר בהם;

(4) הוא מוצג על מדרגות חירום, מדרגות נעות, מעליות, מזגן אוויר, צינור ביוב, צינור אוויר, עמוד חשמל, מיתקן טלפון, מיתקן להפעלת רמזור, אנטנה, עמוד חופרים, תמרור או כיוצא בהם, או שהוא מוצג במקום שנועד לציוד ולמיתקנים לכיבוי שריפות;

(5) הוא מסתיר פרטים בעלי ייחוד ארכיטקטוני, קשתות, עמודים או פרט בעל ערך ארכיטקטוני, או שהוא פוגע במקרה האסתטי של מבנה;

(6) הוא מתפרסם בשטח שבבעלות העיריה ואינו מותקן על גבי מיתקן פרסום עירוני;

(7) הוא מוצג על מבנה המשמש למגורים בלבד, אלא אם כן השילוט הוא של אדם המנהל במבנה את עסקו כדין, ולמעט מודעות בעלות אופי פוליטי;

(8) הוא עלול לפגוע בתקנת הציבור או ברגשותיו;

(9) פרסומו או הצגתו מהווים עבירה לכאורה לפי דין או עבירה על הוראות חוק עזר זה, או שהשילוט מפרסם עסק או משרד שאין לו רישיון כחוק או שהפעלתו נוגדת את דיני התכנון והבניה.

פרק רביעי: הוראות שונות

13. (א) לכל עסק יהיה שלט אחד בלבד, אלא אם כן התיר ראש העיריה הצגת שלט נוסף.

סייגים להצגת שלט של עסק

(ב) שלט של עסק יוצג בחזית המבנה שבו מתנהל העסק בלבד, אלא אם כן התיר ראש העיריה את הצגתו במקום אחר.

(ג) אורכו המרבי של שלט לא יעלה על אורך החזית של בית העסק, אלא אם כן התיר ראש העיריה אחרת.

(ד) גובהו המרבי של שלט יהיה בהתאם לקביעתה של הועדה המקצועית לשילוט.

(ה) לא תותר הצגת שלט על גג, אלא באזור התעשיה או באישור הועדה המקצועית לשילוט.

14. (א) לא יאיר אדם שילוט על ידי חשמל, אלא אם כן השילוט מצויד במפסק פחת, הצנרת המספקת חשמל לשילוט מוסתרת, והם עברו ביקורת של חשמלאי מוסמך, שאישורו בכתב מצוי בידי בעל העסק או המפרסם.

שילוט מואר

(ב) ראש העיריה רשאי לאסור על אדם להאיר או לגרום להארת שילוט, אם לדעת ראש העיריה הדבר עלול להפריע לתושבי הסביבה שבה ממוקם הבנין או לעוברים ושבים או להוות סכנה או הפרעה לתנועה; הודעה על כך תישלח 3 ימים לפחות לפני כניסתה לתוקף.

15. (א) לא יפרסם אדם שילוט במקום ציבורי על ידי הארה בחשמל או באמצעים אלקטרוניים, אלא אם כן ראש העיריה התיר לעשות כן מטעמים מיוחדים.

דרכי פרסום אסורות

(ב) לא יפרסם אדם מודעה דרך נשיאת לוח או סרט וכיוצא באלה, בין שההודעה נישאת בידי אדם או רכב ובין באמצעים אחרים, למעט נשיאת לוח או סרט כאמור באסיפות או בהפגנות, אלא אם כן ראש העיריה התיר לעשות כן מטעמים מיוחדים.

16. (א) לא ישנה אדם שילוט קיים, אלא אם כן קיבל רישיון לאותו שינוי (להלן – רישיון נוסף) ובהתאם לתנאי הרישיון הנוסף; האמור בהוראות חוק עזר זה יחול גם על רישיון נוסף.

שינוי שילוט

(ב) שינה בעל רישיון, בתוך תקופת הרישיון, את תוכן השלט או את צורתו או מידתו או את סוגו או מקומו או את החומר שממנו עשוי השלט, בניגוד להוראות סעיף קטן (א), יפקע תוקף הרישיון, וזאת בלי לפגוע בחובתו של מציג השלט להסדיר קבלת רישיון חדש לשלט ששונה, לרבות תשלום אגרה כקבוע בתוספת.

17. (א) בעל רישיון שילוט יחזיק את השילוט בצורה נקיה, נאה ותקינה (להלן – אחזקה תקינה), ולפי דרישת ראש העיריה, יתקן, יסיר או יחליף שילוט שניזוק, הושחת או התבלה.

אחזקת שילוט והסרתו

(ב) בעל רישיון שילוט אחראי להסרת השילוט עם תום תוקף הרישיון או עם ביטולו או אם חוסל העיסוק שהשילוט מפרסמו או אם חלף האירוע שהשילוט מפרסמו.

(ג) לא מילא אדם אחר הודעה כאמור בסעיף קטן (א), רשאי ראש העיריה לתקן, להסיר או להחליף שילוט כאמור ולגבות מאותו אדם את הוצאות העיריה.

18. (א) ראש העיריה רשאי, בכל עת סבירה, להיכנס לכל מקום כדי לברר אם קוימו הוראות חוק עזר זה ולעשות מעשה הדרוש לביצוע הוראותיו.

רשות כניסה והצגת רישיון

(ב) לא יפריע אדם לראש העיריה ולא ימנע בעדו מלבצע מעשה לפי סמכויותיו כאמור בסעיף קטן (א).

(ג) בעל רישיון יציג את רישיונו לפני ראש העיריה לפי דרישתו.

19. (א) ראש העיריה רשאי, בהודעה בכתב, לדרוש מאדם שהציג או פרסם שילוט או הרשה להציגו או לפרסמו, להסיר שילוט שהוצג בלא רישיון או שהצגתו אינה לפי תנאי הרישיון או שהוצג בניגוד להוראה מהוראות חוק עזר זה; ורשאי הוא לדרוש ביצוע עבודות הדרושות לאחזקתו התקינה של השילוט או להתאמתו לרישיון או להוראות חוק עזר זה.

הודעות בדבר הסרת שילוט או ביצוע עבודות

(ב) מקבל הודעה כאמור ימלא אחריה בתוך התקופה שנקבעה בידי ראש העיריה.

(ג) לא מילא אדם אחר הודעה כאמור בסעיף קטן (א), רשאי ראש העיריה להסיר את השילוט ולגבות מאותו אדם את הוצאות העיריה בביצוע הסרת השילוט ושמירתו, ולא תחול על העיריה החובה לשמור את השילוט לתקופה העולה על 15 ימים.

(ד) האמור בסעיף זה אינו גורע מאחריותו הפלילית של אדם בשל הפרה כאמור בו, והוא בא להוסיף על סמכויות ראש העיריה לפי סעיף 18(א).

(ה) העיריה לא תישא באחריות בשל נזק שייגרם לשילוט, לרכוש או לאדם כתוצאה מהסרתו של השילוט ומאחסנתו.

20. מפרסם מודעה ימסור לעיריה, לפי דרישת ראש העיריה, שלושה העתקים, בלא תשלום, מכל מודעה המתפרסמת בהתאם לחוק עזר זה.

העתקים

21. לא יסיר אדם, לא יקרע, לא יטשטש, לא יקלקל ולא ילכלך שילוט שפרסמה העיריה או שפורסם על גבי מיתקן פרסום עירוני או שילוט אחר שפורסם בהתאם להוראות חוק עזר זה, אלא אם כן הסרת השילוט הותרה לפי הוראות חוק עזר זה ובהתאם להוראותיו.

שמירת שילוט

22. (א) ראש העיריה רשאי לקבוע את סוג המודעה שיותר לפרסום על מיתקן פרסום עירוני.

הדבקת מודעות

(ב) לא יפרסם אדם ולא יגרום לפרסום מודעה על מיתקן פרסום עירוני, פרט לעובד העיריה או עובד מטעמה, שהוסמך לכך.

(ג) ניתן רישיון לפרסם מודעה על מיתקן פרסום עירוני ושולמה האגרה שנקבעה בתוספת, תפרסם העיריה את המודעה.

23. מסירת הודעה לפי חוק עזר זה תהיה כדין אם נמסרה לידי האדם שאליו היא מכוונת או אם נמסרה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבוגרים הגרים עמו או לידי אדם בוגר העובד או מועסק שם, או אם נשלחה בדואר רשום לאותו אדם לפי מען מגוריו או עסקיו הרגילים או הידועים לאחרונה, או אם הוצגה בצורה נראית לעין באחד המקומות האמורים או במקום שבו נמצא השילוט, או אם פורסמה בשני עיתונים הנפוצים בתחום העיריה.

מסירת הודעות

24. לענין הוראות חוק עזר זה ולענין חיוב באגרה, יראו כל אחד מהמפורטים להלן כמי שפרסם או הציג שילוט, אלא אם כן הוכח אחרת:

חזקת אחריות

(1) מי ששמו, עיסוקו או ענינו מתפרסם בשילוט;

(2) מי שהזמין את ייצור השילוט או שילם בעדו;

(3) בעל הנכס שעליו הוצג השילוט;

(4) אדם שהשילוט הותקן במקום עיסוקו;

(5) מתקין השילוט.

25. (א) נושא משרה בתאגיד חייב לפקח ולעשות כל שניתן למניעת עבירות לפי חוק עזר זה על ידי התאגיד או על ידי עובד מעובדיו; לענין סעיף זה, "נושא משרה" – מנהל פעיל, שותף – למעט שותף מוגבל, או עובד מינהלי בכיר האחראי לאותו תחום שבו נעברה העבירה.

אחריות נושא משרה בתאגיד

(ב) נעברה עבירה לפי חוק עזר זה על ידי התאגיד או על ידי עובד מעובדיו, חזקה היא כי נושא משרה בתאגיד הפר חובתו לפי סעיף קטן (א), אלא אם כן הוכיח כי עשה כל שניתן כדי למלא את חובתו.

26. לא יפריע אדם לראש העיריה, לשליחיו או פועליו, ולא ימנע בעדם מלבצע סמכויותיהם או תפקידם לפי חוק עזר זה.

איסור הפרעה

27. בתוספת לחוק עזר לחולון (הצמדה למדד), התשמ"א-1981, במקום "חוק עזר לחולון (מודעות ושלטים), התשנ"ח-1998 יבוא "חוק עזר לחולון (שילוט), התשס"ג-2003".

תיקון חוק עזר הצמדה למדד

28. חוק עזר לחולון (מודעות ושלטים), התשנ"ח-1998 – בטל.

ביטול

29. יראו רישיון שניתן כדין לפני תחילתו של חוק עזר זה, וכל עוד לא פג תוקפו, כרישיון בר תוקף.

הוראת מעבר

30. על אף האמור בסעיף 27, יעודכנו שיעורי האגרות שנקבעו בתוספת, ב-1 בחודש שלאחר פרסום חוק עזר זה ברשומות (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת המדד שפורסם בחודש נובמבר 1999.

הוראת שעה

תוספת

(סעיפים 2 ו-22)

בשקלים חדשים

למ"ר לשנה

**חלק א': אגרת שלטים**

1. האגרה בעד שלטים בבתי עסק:

(1) בעד שלט רגיל המותקן בחזית העסק, בקומת הקרקע 110

(2) לכל שלט רגיל נוסף בקומת הקרקע 210

(3) לכל שלט רגיל המותקן מעל קומת הקרקע 320

(4) לכל שלט בולט או שלט דגל 320

(5) לכל שלט דו צדדי 640

(6) לכל שלט של עסק אחר המותקן בחזית העסק 300

(7) לכל שלט של עסק אחר שהוא שלט בולט או שלט דגל 500

(8) לכל שלט של עסק אחר שהוא שלט דו צדדי 800

(9) לכל שלט של עסק אחר המודבק על גבי חלון ראווה של עסק או על גבי מקרר של העסק 100

(10) לכל שלט אלקטרוני 1,000

2. האגרה בעד פרסום חוצות:

(1) בעד שלט מתחלף הכולל 2 תכנים מתחלפים 800

(2) בעד שלט מתחלף הכולל 3 תכנים מתחלפים ויותר 1,200

(3) בעד פרסום חוצות שאינו שלט מתחלף 400

3. האגרה בעד שלטים באתר בניה:

(1) לכל שלט באתר בניה 300

(2) לכל שלט דו צדדי באתר בניה 600

(3) לכל שלט של עסק אחר באתר בניה 500

(4) לכל שלט של עסק אחר שהוא שלט דו צדדי באתר בניה 800

**חלק ב': האגרה בעד מודעות בשטח ציבורי**

בשקלים חדשים

1. בעד מודעה על גבי חלקו החיצון של כלי רכב, לרבות נגרר, לכל מ"ר, לשנה 322

2. בעד מודעות בתוך כלי רכב ציבורי, לכל כלי רכב, לשנה 993

3. בעד פרסום באמצעות כלי טיס או כדור פורח, ליום 202

4. בעד מודעה על בנין בית קולנוע, בהקשר לאותו בית קולנוע – למודעה שגודלה עד 20 מ"ר, לשנה 629

לכל מ"ר נוסף, לשנה 35

5. בעד מודעה שאינה נשקפת לרחוב, בבריכת שחיה, מגרש, אולם או אצטדיון, לכל מ"ר, לחודש 100

**חלק ג': אגרה בעד פרסום והדברת מודעות על מיתקן פרסום עירוני**

1. בעד פרסום מודעות על גבי מיתקני פרסום עירוניים, לסדרה של 100 מיתקנים או חלק מהם, תשולם אגרת פרסום כדלקמן:

(א) לשבעה ימים ראשונים או לחלק מהם –

בשקלים חדשים

בעד גיליון שלם 323

בעד חצי גיליון 240

בעד רבע גיליון 162

בעד שמינית גיליון 81

(ב) לכל יום פרסום נוסף, תשולם אגרה נוספת בשיעור של 15% משיעורת אגרת הפרסום כאמור בפסקה (א).

2. נוסף על האגרה שנקבעה בפרט 1, ישלם המבקש לפרסם את המודעה, אגרת הדבקת מודעות, לסדרה של 100 מיתקנים או חלק מהם –

בשקלים חדשים

בעד גיליון שלם 164

בעד חצי גיליון 154

בעד רבע גיליון 154

בעד שמינית גיליון 77

כ"ז בטבת התשס"ג (1 בינואר 2003) מוטי ששון

ראש עיריית חולון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ג מס' 664](http://www.nevo.co.il/Law_word/law07/mekomi-0664.pdf) מיום 27.1.2003 עמ' 228. [↑](#footnote-ref-1)