חוק עזר לחיפה (סלילת רחובות), תשס"ח-2008

רשויות ומשפט מנהלי – רשויות מקומיות – חוקי עזר – סלילת רחובות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל סלילת רחובות | [Go](#Seif2) | 4 |
| סעיף 3 | תשלום ההיטל | [Go](#Seif3) | 4 |
| סעיף 4 | שיעור ההיטל | [Go](#Seif4) | 5 |
| סעיף 5 | היטל מדרכה ותאורה | [Go](#Seif5) | 5 |
| סעיף 6 | חיוב בעלים משותפים | [Go](#Seif6) | 6 |
| סעיף 7 | סלילת רחוב בהיתר או על פי דרישה | [Go](#Seif7) | 6 |
| סעיף 7א | פטור לתוספת מקלט או מרחב מוגן | [Go](#Seif14) | 6 |
| סעיף 8 | מסירת הודעות | [Go](#Seif8) | 6 |
| סעיף 10 | ביטול | [Go](#Seif9) | 6 |
| סעיף 11 | תחולה | [Go](#Seif10) | 6 |
| סעיף 12 | מגבלת גביה | [Go](#Seif11) | 6 |
| סעיף 13 | הטלת חיובים מכוח חוקי עזר קודמים | [Go](#Seif12) | 6 |
| סעיף 14 | הוראת שעה | [Go](#Seif13) | 7 |
|  | תוספת ראשונה | [Go](#med0) | 7 |
|  | היטל סלילת רחובות | [Go](#med1) | 7 |

חוק עזר לחיפה (סלילת רחובות), תשס"ח-2008[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית חיפה חוק עזר זה:

1. בחוק עזר זה –

הגדרות

"בית דירות" – בניין שיש בו שתי דירות או יותר;

"בניה חדשה" – הקמת בניין חדש בנכס או תוספת לבניין קיים הניצב בנכס;

"בנייה חורגת" – בנייה חדשה שנבנתה בלא היתר בנייה או בסטייה מהיתר;

תיקון תשפ"א-2021

"בניין" – מבנה בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ, או חומר אחר, לרבות חלק של מבנה כאמור וכל המחובר לו חיבור של קבע, לרבות דירה או בית דירות;

"בעל" – כל אחד מאלה:

(1) אדם הרשום בפנקס מקרקעין המתנהל לפי כל חיקוק כבעל נכס, או כחוכר לדורות, בין שהוא רשום כבעל יחיד בנכס ובין בשיתוף עם אחרים;

(2) אדם שהוא הבעל, או החוכר לדורות אף אם אינו רשום כאמור בפסקה (1), בין שהוא רשום כבעל יחיד בנכס ובין בשיתוף עם אחרים;

(3) האמור בפסקאות (1) ו-(2), בא לרבות אדם המקבל או הזכאי לקבל הכנסה מנכס, או שהיה מקבלה אילו הנכס היה נותן הכנסה, בין בזכותו ובין כבא כוח או כנאמן, בין שהוא מחזיק למעשה בנכס ובין אם לאו;

"דירה" – חדר, תא, אולם, או מערכת חדרים, תאים או אולמות, שנועדו לשמש יחידה נפרדת למגורים, לעסקים, או לכל צורך אחר;

"הוצאות סלילה" – (נמחקה);

תיקון תשפ"א-2021

"היטל" – היטל סלילת רחוב לפי חוק עזר זה;

"היתר בניה" – היתר בניה שניתן לפי כל חיקוק שבתוקף בעת נתינתו;

"חדר, תא או אולם" – כולל כל יחידת בינוי או שטח קרקע מכוסה בגג, המשמשים את צורכי הדירה, או צורכי בעל הדירה, או שניהם כאחד;

"חוכר לדורות" – שוכר לתקופה העולה על עשרים וחמש שנה;

"חוקי עזר קודמים" – חוק עזר לחיפה (סלילת רחובות), התשי"ג-1952; חוק עזר לחיפה (סלילת רחובות), התשכ"ד-1963; חוק עזר לחיפה (סלילת רחובות), התשמ"ב-1982;

"כביש" – רחוב או כל חלק מרחוב המיועד למעבר כלי רכב או לחנייתם;

"מדרכה" – חלק מרחוב המיועד למעבר הולכי רגל, לרבות אבני שפה, קיר משען, מדרגות וקירות תומכים;

"המהנדס" – מהנדס העיריה, לרבות עובד עיריה שהוסמך על ידו לעניין חוק עזר זה;

"המועצה" – מועצת עיריית חיפה;

"מקלט" – כהגדרתו בסעיף 11 לחוק ההתגוננות האזרחית, התשי"א-1951, לרבות מרחב מוגן כהגדרתו בתקנות ההתגוננות האזרחית (מפרטים לבניית מקלטים), התש"ן-1990 (להלן – תקנות ההתגוננות האזרחית);

תיקון תשע"ג-2013

"מרפסת" – חלק מבניין שאינו מקורה שרצפתו במפלס הקומה והוא מיועד לשמש חלק בלתי נפרד מהקומה;

תיקון תשפ"א-2021

"מרפסת גג" – גג הבניין או חלק ממנו שהוא מרוצף ומוקף מעקה ומיועד לשמש כחלק בלתי נפרד מאחד או יותר מקומות הבניין;

תיקון תשפ"א-2021

"נכס" –

(1) כל קרקע או כל חלק ממנה, או כל בניין וכל קרקע, או כל חלק מבניין וכל חלק מקרקע, המהווים יהידת רישום נפרדת בפנקסי מקרקעין המתנהלים לפי כל חיקוק;

(2) כאשר אין רישום חלוקה ליחידות נפרדות של נכס כאמור בפסקה (1), אך יש חלוקה של הנכס מכוח הסכם בין הבעלים שנרשמה בלשכת רישום המקרקעין או חלוקה בהתאם לתכנית תכנון עיר מאושרת, יראו כל יחידה כזו כנכס לעניין חוק עזר זה;

(3) אושר איחוד חלקות בתכנית תכנון עיר או בהחלטת ועדת תכנון, ייחשבו החלקות כנכס אחד;

"נכס גובל" – נכס הגובל ברחוב או בקטע מרחוב, בין אם יש גישה לנכס מאותו רחוב ובין אם אין גישה כאמור, ובכלל זה נכס שיש אליו גישה מאותו רחוב או קטע רחוב דרך נכס אחר או דרך מדרכה, לרבות נכס, שבינו ובין אותו רחוב או קטע רחוב, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, ולרבות נכס שבינו לבין אותו רחוב מפריד נכס אחר, ובלבד שקיימת דישה מאותו הרחוב לנכס האמור שלא דרך רחוב אחר;

"סלילת רחוב" – סלילה, הרחבה, צמצום, הגבהה, השלמה וכיוצא באלה; בין אם בוצעה הסלילה בבת אחת, או בשלבים המפורטים להלן, כולם או מקצתם; אין הכרח שהשלבים יבוצעו בסדר שבו פורטו:

(1) הכנת תכניות לסלילת רחוב, השגחה עליהן ופיקוח על ביצוע הסלילה;

(2) חפירה, חציבה, מילוי ופילוס;

(3) אחת או יותר מעבודות אלה: סילוק, העברה או התקנה מחדש של ביוב, צינורות מים, בורות שופכין, תעלות, כבלי חשמל, עמודי חשמל, טלגרף, טלפון, קננות טלפון, תחנת אוטובוס או מוניות על מיתקניה, מיתקני נפט או צינורות נפט, מיתקני גז או צינורות, עקירת עצים ונטיעתם מחדש, הריסת מבנים או פינוים וכיוצא באלה אשר נדרשו לצורך הסלילה;

(4) ביצוע עבודות הנחוצות כדי להביא את הסלילה עד כדי שטחה העליון של התשתית בלבד;

(5) הנחת רובד חומרי מחצבה, או בטון או חומר אחר שהונח על פני האדמה כיסוד לכיסוי, או כדי לשמש באופן זמני לתנועה (להלן – התשתית);

(6) הנחת חומרי מחצבה או בטון או חומר אחר, בין שהוא מצופה אספלט או חומר אחר ובין שאינו מצופה, וכל חומר אחר שהונח על התשתית עד מפלסו הסופי של הכביש;

(7) בניית גשרים, מחלפים ומעברים תת קרקעיים לכלי רכב ולהולכי רגל;

(8) התאמת רחוב או חלק ממנו, מבחינת שיפועים ומפלסים, לרחובות הסמוכים לו; כיוון כניסות, מדרגות וגדרות של רשות היחיד אל מפלסי הרחוב הנסלל;

(9) בנייתם תיקונם או שינוים של קירות תומכים, קירות משען, קירות מגן, קירות ציפוי, מדרגות, אבני שפה, שולי כביש, גדרות מגן, קירות גידור, מיתקני בטיחות, וכל עבודה אחרת בנכסים הגובלים את הרחוב והקשורים עם סלילתו;

(10) ריצוף שבילים, סידור שדרות, מדשאות, בריכות, ספסלים, נטיעת עצים וצמחים, הקמת גדרות, בניית אי-תנועה מפריד נטוע, או מצופה אספלט, או כל חומר אחר, או כיכרות נטועות או מצופות אספלט או כל חומר אחר וכיוצא באלה;

(11) התקנת תאורה ברחוב, לרבות התקנת רמזורים;

(12) כל עבודה אחרת הדרושה לסלילת רחוב, או הכרוכה בה, בין כדי רוחבו המלא של הרחוב או שלא כדי רוחבו המלא;

"העיריה" – עיריית חיפה;

"ראש העיריה" – ראש עיריית חיפה, לרבות עובד עיריה שהוא העביר אליו בכתב את סמכויותיו לפי חוק עזר זה, כולן או מקצתן;

"רחוב" – שטח המיועד על פי תכנית לדרך, כהגדרתה בחוק התכנון והבניה, התשכ"ה-1965 (להלן – חוק התכנון והבניה);

"רחוב גובל" – רחוב הגובל בנכס, או בחלק מהנכס, בין אם יש גישה לנכס מאותו רחוב ובין אם אין גישה כאמור, ובכלל זה רחוב שיש דרכו גישה לאותו נכס או לחלק ממנו דרך נכס אחר או דרך מדרכה, לרבות רחוב, שבינו ובין אותו נכס, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, ולרבות רחוב שבינו לבין הנכס מפריד נכס אחר, ובלבד שקיימת גישה לאותו נכס מהרחוב האמור שלא דרך רחוב אחר;

"שטח בנוי" – כל שטח שאינו שטח חקלאי;

"שטח בניין" – הסכום במ"ר של שטחי כל הקומות בבניין, המרפסות ומרפסות הגג בבניין, לרבות –

תיקון תשפ"א-2021

(1) שטחה של בנייה חורגת;

(2) שטחו של בניין או שטחה של תוספת לבניין העתידים להיבנות שהוגשה לגביהם בקשה להיתר בנייה – לפי השטח שאושר;

"שטח דירה" – (נמחקה);

תיקון תשפ"א-2021

"שטח דירה בבית דירות" – שטח דירה לרבות חלק יחסי מן השטח הבנוי, המוגדר כרכוש משותף בחוק המקרקעין, התשכ"ט-1969 (להלן – חוק המקרקעין), בין אם הבית רשום כבית משותף ובין אם איננו רשום כך;

"שטח חקלאי" – השטחים המיועדים לשטחים חקלאיים לפי תכניות תכנון ובניה תקפות או מאושרות להפקדה ושאין משתמשים בהם למטרה אחרת;

"שטח קומה" – לפי הבנוי למעשה והמחושב במטרים מרובעים, כולל כל הקירות הפנימיים, החיצוניים ותקרת הקומה, לרבות מרפסות וקומת עמודים;

"שטח קרקע בבית דירות" – חלק יחסי משטח הקרקע שהוא רכוש משותף כמשמעותו בחוק המקרקעין, בין אם הבית רשום כבית משותף ובין אם אינו רשום כך, והמחושב בהתאם להוראות חוק המקרקעין;

"שימוש חורג" – כהגדרתו בחוק התכנון והבניה.

2. (א) היטל סלילת רחובות נועד לכיסוי הוצאות העיריה בשל סלילת רחובות בתחומה, בלא זיקה לעלות ביצוע עבודות סלילת רחוב הגובל בנכס נושא החיוב.

היטל סלילת רחובות

(ב) היטל סלילת רחובות יוטל על בעל נכס גובל, בהתקיים אחד מהתנאים האלה:

(1) בשל סלילת רחוב הגובל בנכס או קבלת החלטה על סלילת רחוב גובל; לעניין זה, "החלטה על סלילת רחוב גובל" – אישור של העיריה בנוסח שבטופס 1 לתוספת השניה, ולפיו בכוונתה לצאת למכרז לביצוע עבודות סלילת הרחוב הגובל או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(2) בשל בניה חדשה בנכס או הוספת בניה;

(3) בשל שינוי ייעודו של שטח חקלאי או שימוש חורג בשטח חקלאי.

(ג) היטל שעילתו בניייה חדשה בנכס, בניה שהוספה לנכס, שינוי ייעודה של אדמה חקלאית או שימוש חורג באדמה חקלאית, ישולם גם אם נסלל הרחוב הגובל בנכס לפני תחילתו של חוק עזר זה.

3. (א) היטל סלילת רחובות יחושב לפי שטח הקרקע בנכס גובל, לרבות הקרקע שעליה ניצב הבניין, ולפי שטח הבניין שבו, לפי העניין, כאמור בסעיף 4, ולפי שיעורי ההיטל שיהיו בתוקף במועד החיוב.

תשלום ההיטל

(ב) לצורך תשלום ההיטל, תמסור העיריה לחייב דרישת תשלום, ובה יפורטו הסעיף בחוק העזר שמכוחו הוטל ההיטל, שיעורי ההיטל, המועד לתשלומו, שטח הנכס ותעריפי ההיטל אשר שימשו בסיס לחישוב סכום ההיטל ודרכי תשלום ההיטל; ההיטל ישולם לעיריה בתוך 30 ימים מיום מסירת הדרישה; דרישת התשלום תימסר:

(1) בעקבות סלילת רחוב גובל בנכס או קבלת החלטה על סלילת רחוב גובל בנכס, כאמור בסעיף 2(ב);

(2) טרם מתן היתר בניה בנכס;

(3) לפני שינוי ייעודה של אדמה חקלאית לייעוד אחר או לפני הוצאת היתר לשימוש חורג באדמה חקלאית;

(4) לא נמסרה דרישת תשלום בהתאם לפסקאות (1) עד (3), רשאית העיריה למסור את דרישת התשלום, בכל מקרה שבעל נכס גובל מבקר מהעיריה תעודה בהתאם לסעיף 324 לפקודת העיריות על סילוק חובותיו לעיריה לפי חוק עזר זה, או לפי כל דין אחר.

(ג) נפל פגם בדרישת תשלום, אין בכך כדי לגרוע מחובת בעל נכס לשלם היטל סלילת רחובות לפי חוק עזר זה.

(ד) נבנה בניין בנכס או הוספה בניה לנכס או נעשה שימוש חורג באדמה חקלאית, בלא היתר או בסטיה מהיתר – יראו את יום התחלת הבניה או השימוש החורג, כפי שייקבע על ידי המהנדס או את יום קבלת ההחלטה על סלילת הרחוב, כאמור בסעיף 3(ב), לפי המועד המאוחר שבהם, כמועד שבו התגבש מועד החיוב בתשלום היטל סלילת רחובות; תשלום היטל סלילת רחובות לפי סעיף קטן זה יבוצע לאחר שנמסרה או שנשלחה לבעל הנכס דרישת תשלום.

4. (א) סכום ההיטל לכל נכס גובל, יהיה בשיעורים המפורטים בתוספת הראשונה.

שיעור ההיטל

(ב) ההיטל יחושב כלהלן –

(1) בקרקע – בשל נכס גובל, שבעת התחלת הסלילה היה קרקע בלבד, ישולם על ידי בעל הנכס הגובל, היטל המגיע לפי שטח קרקע בלבד;

(2) בבניינים – לפי שטח הקרקע, כולל הקרקע שעליה עומד הבניין, וכן לפי שטח הבניין;

(3) בבניין שהוא בית דירות – לכל דירה המשמשת למגורים, לפי שטח הדירה ושטח הקרקע, כולל שטח הקרקע שעליה עומד הבניין;

(4) במשטחים – המשמשים לתעשיה או למלאכה או להחסנה וכיוצא בזה, לפי שטחם, כולל שטח הקרקע שעליה הם מצויים;

(5) אם לאחר התחלת הסלילה הוגשה בקשה להיתר בניה, יחויב בעל הנכס הגובל בהיטל לפי המפורט בפסקאות (2) עד (4), שיעור ההיטל יהיה לפי המפורט בהיתר הבניה;

(6) בתוספת בניה – נוספה בניה לנכס גובל לאחר התחלת הסלילה, יחויב בעל הנכס הגובל בהיטל בעד הבניה הנוספת, לפי שטח הבניה הנוספת, כפי שיפורט בהיתר הבניה והכל בכפוף לתשלום בעבר לפי חוקי עזר קודמים;

(7) בבנייה מחדש – נהרס בניין קיים ששולם בגינו היטל סלילה, והוקם בניין חדש במקומו, יחויב בעל הנכס הגובל, בעד הבנייה החדשה, בהפרש שבין שטח הבנייה החדשה ובין שטח הבניין שנהרס, והכול בהתאם להיתרי הבנייה.

תיקון תשפ"א-2021

5. (א) התקבלה החלטה לסלול מדרכה או להתקין תאורה ברחוב, על פי אישור העיריה כאמור בסעיף 2(ב) או נסללה מדרכה, או הותקנה תאורה ובעל הנכס הגובל שילם בעבר תשלום דמי השתתפות בגין סלילת כביש לפי חוקי עזר קודמים, תיחשב סלילת המדרכה או התקנת התאורה כסלילת רחוב ובעל הנכס הגובל ישלם בעד סלילת המדרכה או התקנת תאורה כאמור, היטל בשיעורים המפורטים להלן:

היטל מדרכה ותאורה

(1) בגין סלילת המדרכה – 26% מהיטל שיש לשלם כמפורט בתוספת הראשונה, בעבור שטח הקרקע או הבניין בעבורם שולם בעבר;

(2) בגין התקנת תאורה בלבד 12% מההיטל שיש לשלם כמפורט בתוספת הראשונה, בעבור שטח הקרקע או הבניין שבעבורם שולם בעבר; לעניין סעיף זה, "החלטה" – אישור של העיריה ולפיו בכוונתה לצאת למכרז לביצוע עבודות סלילת המדרכה או התקנת התאורה או להתקשר כדין בדרך אחרת לביצוע עבודות כאמור, בתוך שנים עשר חודשים ממועד מתן האישור.

(ב) ההיטל בעד סלילת מדרכה או התקנת תאורה או שניהם כאחד כאמור בסעיף קטן (א) ישולם לעירייה בתוך 30 ימים מיום שנמסרה לבעל הנכס דרישה לתשלום ההיטל ויחולו הוראות סעיף 3(ב).

6. היה נכס גובל בבעלות משותפת תחולת חובת ההיטל על כל אחד מהבעלים המשותפים של הנכס לפי חלקם היחסי בבעלות בנכס.

חיוב בעלים משותפים

7. (א) לא יסלול אדם, כולל בעל נכס גובל, למעט העיריה, רחוב, אלא לפי היתר מאת ראש העיריה או לפי דרישת ראש העירייה ובהתאם לתנאים, לפרטים, להוראות ולמועד הביצוע שיפורטו בכתב ההיתר או הדרישה.

סלילת רחוב בהיתר או על פי דרישה

(ב) סלל אדם רחוב בלא היתר כאמור, או שלא לפי התנאים, הפרטים, וההוראות המפורטים בהיתר או בדרישה, או לא מילא אחרי הדרישה לסלילה, רשאית העיריה להפסיק את סלילתו או להורסה או לשנותה או לבצע את העבודה מחדש או במקומו, כולה או מקצתה בהתאם, ולגבות מאותו אדם את ההוצאות שהוצאו לשם כך, או לדרוש ממנו את ההיטל כמפורט בתוספת, ועליו לשלם זאת בתוך 30 ימים מיום מסירת הדרישה לתשלום, ובלבד שניתנה לאותו אדם התראה של שבעה ימים מראש.

(ג) פנה אדם, שהיה עליו לסלול את הרחוב כאמור בסעיף קטן (א), אל העיריה בבקשה כי היא תסלול במקומו ועל חשבונו את הרחוב, ישלם לעיריה את הוצאות הסלילה, או ההיטל, לפי קביעת ראש העיריה, וזאת בתוך 30 ימים מיום דרישת התשלום שתומצא לו על פי סעיף קטן זה.

(ד) תעודת המהנדס בדבר סכום ההוצאות שהוצאו בשל סלילה כאמור בסעיף זה או בדבר סכום ההוצאות שהוצאו לביצוע כל עבודה אחרת לפי חוק עזר זה, תשמש ראיה לכאורה לדבר.

7א. על אף האמור בחוק העזר, יינתן פטור מתשלום היטל הקבוע בהוראות חוק עזר זה, אם הוטל בשל תוספת בניית מקלט לבניין קיים, לצורך שיפור המיגון; ואולם במרחב מוגן הפטור יחול על תוספת בנייה כאמור, עד לשטח המינימלי הקבוע בתקנות 171(א), 197א ו-236(א) לתקנות ההתגוננות האזרחית בהתאמה לסוג המרחב המוגן.

פטור לתוספת מקלט או מרחב מוגן

תיקון תשע"ג-2013

8. מסירת כל הודעה או דרישה לפי חוק עזר זה תהא כדין, אם נמסרה לידי האדם שאליו היתה מיועדת, או נמסרה במקום מגוריו, או במקום עסקיו הרגילים או הידועים לאחרונה, או נמסרה לידי אחד מבני משפחתו הבגירים, או לידי כל אדם בגיר, העובד או המועסק שם, או נשלחה בדואר במכתב רשום לאותו אדם לפי מען מגוריו או מען עסקיו הרגילים או הידועים לאחרונה; אם אי אפשר לקיים את המסירה כאמור, תהא המסירה כדין אם הוצגה במקום מגוריו או עסקיו הרגילים, או במקום בולט על הנכס שבו דנה ההודעה או הדרישה, או בחצרותיהם; יום ההצגה כאמור יהווה את יום המסירה.

מסירת הודעות

9. בתוספת לחוק עזר לחיפה (הצמדה למדד), התש"ן-1990, במקום "חוק עזר לחיפה (סלילת רחובות), התשמ"ב-1982" יבוא "חוק עזר לחיפה (סלילת רחובות), התשס"ח-2008".

תיקון חוק עזר הצמדה למדד

10. חוק עזר לחיפה (סלילת רחובות), התשמ"ב-1982 – בטל.

ביטול

11. חוק עזר זה יחול על תחום השיפוט של חיפה.

תחולה

תיקון תשע"ו-2016

12. החל מיום ז' באב התשפ"ה (1 באוגוסט 2025), הטלת היטל לפי חוק עזר זה טעונה אישור מליאת מועצת העיר ושר הפנים.

מגבלת גביה

תיקון תשפ"א-2021

13. (א) היתה העיריה מוסמכת לחייב בעל נכס בתשלום היטל קודם או דמי השתתפות על פי חוקי עזר קודמים (להלן – החיוב הקודם) וזה לא נדרש על ידה, ישלם בעל הנכס לעיריה, לפי דרישתה, את ההיטל הקודם או את דמי ההשתתפות וזאת בהתאם להוראות חוק העזר הקודם שמכוחו היתה מוסמכת העיריה להטילם ובכפוף להוראות סעיפים קטנים (ב) או (ג).

הטלת חיובים מכוח חוקי עזר קודמים

(ב) סכום דמי ההשתתפות שישלם בעל הנכס כאמור בסעיף קטן (א), יעמוד על סכומו המשוערך במועד התשלום בפועל; לעניין זה, "סכום משוערך" – סכומם הנומינלי של דמי ההשתתפות במועד שבו היו אמורים להיות מוטלים לפי חוק עזר קודם בתוספת הפרשי הצמדה מאותו מועד עד למועד התשלום בפועל; ובהעדר אפשרות להתחקות אחר הסכום הנומינלי של עלות סלילת הרחוב בעת שבה היו אמורים להיות מוטלים דמי ההשתתפות, המשמש בסיס לחישוב כאמור – סכום עלותה של עבודת סלילת הרחוב על פי מחירי העלות במועד הטלת החיוב.

(ג) סכום ההיטל הקודם שישלם בעל נכס גובל כאמור בסעיף קטן (א), ייקבע לפי תעריפי ההיטל הקודם; לעניין זה, "תעריפי ההיטל הקודם" – התעריפים התקפים בעת תחילת עבודות הסלילה בתוספת הפרשי הצמדה מאותו מועד למועד התשלום בפועל.

(ד) הוראת סעיף קטן (א) תחול ביחס לשטח הקרקע ושטח הבניין כפי שהיו בעת היווצרותו של החיוב הקודם; אין בתשלום היטל קודם או דמי השתתפות כאמור בסעיף קטן (א), כדי לגרוע מחובתו של בעל נכס לשלם היטל בעבור בניה חדשה שנבנתה בנכס או שנתבקשה בנייתה לאחר מועד היווצרות החיוב הקודם, בהתאם לקבוע בחוק עזר זה.

14. על אף האמור בחוק עזר לחיפה (הצמדה למדד), התש"ן-1990, יעודכנו תעריפי ההיטל הנקובים בתוספת במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש אוגוסט 2006.

הוראת שעה

תוספת ראשונה

תיקון תשפ"א-2021

(סעיפים 4 ו-5)

**היטל סלילת רחובות**

שיעורי ההיטל

בשקלים חדשים

לכל מ"ר משטח הקרקע 176.04

לכל מ"ר משטח הבניין 176.04

**תוספת שניה**

טופס 1 (סעיף 2)

לכל מאן דבעי

הח"מ, מהנדס עיריית חיפה מאשר בזאת כי התכינות של עבודות סלילת הרחובות       מצויות בשלבי גמר וכי בכוונת העיריה        לביצוע עבודות הסלילה האמורות וזאת לא יאוחר מיום      .

\_\_\_\_\_\_\_\_\_\_\_\_\_\_\_\_\_

מהנדס העיר חיפה

ב' בחשוון התשס"ח (16 באוקטובר 2007) יונה יהב

ראש עיריית חיפה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ח מס' 714](http://www.nevo.co.il/Law_word/law07/mekomi-0714.pdf) מיום 5.2.2008 עמ' 120.

   תוקן [ק"ת חש"ם תשע"ג מס' 786](http://www.nevo.co.il/Law_word/law07/mekomi-0786.pdf) מיום 21.3.2013 עמ' 405 – תיקון תשע"ג-2013.

   [ק"ת חש"ם תשע"ד מס' 799](http://www.nevo.co.il/Law_word/law07/mekomi-0799.pdf) מיום 7.1.2014 עמ' 237 – תיקון תשע"ד-2014; ר' סעיף 3 לענין הוראת שעה.

   3. על אף האמור בחוק עזר לחיפה (הצמדה למדד), התש"ן-1990, יעודכנו תעריפי ההיטל הנקובים בתוספת במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש מאי 2013.

   [ק"ת חש"ם תשע"ו מס' 855](http://www.nevo.co.il/Law_word/law07/MEKOMI-0855.pdf) מיום 7.8.2016 עמ' 436 – תיקון תשע"ו-2016.

   [ק"ת חש"ם תשפ"א מס' 1119](http://www.nevo.co.il/Law_word/law07/MEKOMI-1119.pdf) מיום 1.7.2021 עמ' 927 – תיקון תשפ"א-2021; ר' סעיף 5 לענין הוראת שעה.

   5. על אף האמור בחוק עזר לחיפה (הצמדה למדד), התש"ן-1990, יעודכנו תעריפי ההיטל הנקובים בתוספת הראשונה לחוק העזר העיקרי כנוסחה בחוק עזר זה, במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש דצמבר 2019. [↑](#footnote-ref-1)