חוק עזר לחיפה (שטחים ציבוריים פתוחים), תשע"ג-2013

רשויות ומשפט מנהלי – רשויות מקומיות – חוקי עזר

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל שצ"פ | [Go](#Seif2) | 4 |
| סעיף 3 | מועד החיוב בהיטל | [Go](#Seif3) | 4 |
| סעיף 4 | חישוב ההיטל | [Go](#Seif4) | 4 |
| סעיף 5 | דרישה לתשלום | [Go](#Seif5) | 4 |
| סעיף 6 | בנייה חורגת | [Go](#Seif6) | 5 |
| סעיף 7 | שערוך חובות בפיגור | [Go](#Seif7) | 5 |
| סעיף 8 | טעות בחיוב | [Go](#Seif8) | 5 |
| סעיף 9 | חיוב בעלים משותפים | [Go](#Seif9) | 5 |
| סעיף 10 | אדמה חקלאית | [Go](#Seif10) | 5 |
| סעיף 11 | חיוב בהיטל בשל שטח המיועד להפקעה | [Go](#Seif11) | 6 |
| סעיף 12 | קרן ייעודית | [Go](#Seif12) | 6 |
| סעיף 13 | מסירת הודעות | [Go](#Seif13) | 6 |
| סעיף 14 | הצמדה למדד | [Go](#Seif14) | 6 |
| סעיף 15 | מגבלת גבייה | [Go](#Seif15) | 6 |
| סעיף 16 | הוראת שעה | [Go](#Seif16) | 6 |
|  | תוספת ראשונה | [Go](#med0) | 6 |
|  | תוספת שנייה | [Go](#med1) | 6 |

חוק עזר לחיפה (שטחים ציבוריים פתוחים), תשע"ג-2013[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית חיפה חוק עזר זה:

1. בחוק עזר זה –

הגדרות

"אדמה חקלאית" – כל קרקע שאינה בניין, שייעודה על פי תכנית הוא לחקלאות ואין משתמשים בה או שלא ניתן לגביה היתר לשימוש למטרה אחרת;

"אישור בנייה חדשה" – אישור מוסד תכנון לבקשה להיתר בנייה להקמת בנייה חדשה וטרם מתן היתר בנייה;

"בנייה חדשה" – הקמת בניין חדש בנכס או תוספת לבניין קיים הניצב בנכס;

"בנייה חורגת" – בנייה חדשה שנבנתה בלא היתר או בסטייה מהיתר;

"בניין" – מבנה בתחום העירייה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר אליו חיבור של קבע;

"בעל נכס" – כל אחד מאלה:

(1) בנכסים שאינם מקרקעי ציבור כהגדרתם בסעיף 107 לחוק המקרקעין, התשכ"ט-1969 (להלן – חוק המקרקעין) – הבעל הרשום של הנכס, ובהעדר רישום – בעלו של הנכס מכוח הסכם או מסמך מחייב אחר, ובהעדרו – מי שזכאי כדין להירשם כבעלו; ובהעדרו – מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, ובהעדר חוכר לדורות – מי שניתנה לו הרשאה להשתמש בנכס שניתן לראותה מבחינת תוכנה כבעלות או כחכירה לדורות; בהעדר חוכר לדורות בנכס או בר-רשות כאמור – הבעל הרשום של הנכס;

"דמי פיתוח" – דמי פיתוח ששולמו לעיריית חיפה או לוועדה המקומית לתכנון ולבנייה חיפה או למינהל מקרקעי ישראל או למי מטעמו בעבור מימון עלותם של הקמת שטחים ציבוריים פתוחים וכן תשלום ששולם כדין לפי תכנית בעבור פיתוח שטחים ציבוריים פתוחים;

"היטל שצ"פ" או "היטל" – היטל הקמת שטחים ציבוריים פתוחים;

"היתר בנייה", "סטייה מהיתר", "תעודת גמר" – כמשמעותם בחוק התכנון והבנייה, התשכ"ה-1965 (להלן – חוק התכנון) והתקנות שהותקנו לפיו;

"העירייה" – עיריית חיפה;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"המהנדס" – מהנדס העירייה או עובד עירייה שסמכויות מהנדס העירייה נאצלו לו לפי סעיף 6 לחוק הרשויות המקומיות (מהנדס רשות מקומית), התשנ"ב-1991;

"מרפסת" – חלק מבניין שאינו מקורה שרצפתו במפלס הקומה והוא מיועד לשמש חלק בלתי נפרד מהקומה;

"נכס" – כהגדרת "נכסים" בסעיף 269 לפקודה, לרבות דרכי מעבר שאינן ציבוריות;

"עבודות להקמת שטח ציבורי פתוח" – עבודות להקמת שטחים ציבוריים פתוחים, לרבות עבודות אלה, כולן או חלקן:

(1) הכנת תכנית ביצוע להקמת שטח ציבורי פתוח;

(2) הקמת שטח ציבורי פתוח, לרבות –

(א) הצבת ריהוט גן או פרגולות;

(ב) הצבת מיתקני משחק;

(ג) נטיעות ושתילות;

(ד) התוויות שבילים;

(ה) ריצוף רחבות;

(ו) התקנת מערכת השקיה;

(ז) התקנת תאורה;

(ח) התקנת מיתקני סניטציה לרבות פחי אשפה, שירותים ציבוריים;

(ט) כל עבודה אחרת הדרושה להקמת שטח ציבורי פתוח או קשורה בה;

"קומה" – חלל המשתרע בין שתי רצפות סמוכות הנמצאות זו מעל זו, הנמדד על פי גובהו המזערי של אותו חלל כקבוע בפרט 2.03 לתוספת השנייה של תקנות התכנון והבנייה (בקשה להיתר, תנאיו ואגרות), התש"ל-1970, ככל שנקבע כזה, ולרבות בנייני עזר, מרתפים, מרפסות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

"ראש העירייה" – לרבות עובד עירייה שהוסמך על ידו, לפי סעיף 17 לחוק הרשויות המקומיות (בחירת ראש רשות, סגניו וכהונתם), התשל"ה-1975, לעניין חוק עזר זה;

"שטח בניין" – הסכום במ"ר של שטחי כל הקומות והמרפסות בבניין לרבות –

(1) שטחה של בנייה חורגת;

(2) שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בנייה – לפי שטח שאושר;

"שטח המיועד לצורכי ציבור" – שטח קרקע או שטח בניין המיועד בתכנית מיתאר לצורכי ציבור;

"שטח המיועד להפקעה" – שטח המיועד לצורכי ציבור ואשר הוועדה המקומית לתכנון ולבנייה הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943 (להלן – פקודת הקרקעות);

"שטח ציבורי פתוח" או "שצ"פ" – שטח המיועד לשמש כשטח ציבורי פתוח שכונתי או רובעי הכולל בין השאר מדשאות או משטחים מרוצפים או משטחים סלולים או קירות ומדרגות או מיתקני הצללה או מיתקני נופש או מיתקני ספורט או מיתקני בידור או ריהוט גן או פרגולות או מיתקני משחק או נטיעות או שבילים או גני שעשועים או מסלולי הליכה ואופניים וכיוצא באלה, ולרבות כיכר עירונית ומעבר;

"כיכר עירונית" – כיכר או רחבה הממוקמת סמוך למוסדות ציבור או לאזור מסחר והכוללת ריצוף או אזורי ישיבה או הצללה או ריהוט גן או אלמנטים מיוחדים אחרים;

"מעבר" – שטח המצוי בין שני רחובות ומאפשר מעבר תשתית וגישה להולכי רגל בלבד; באזורים קשים טופוגרפית עשוי לכלול תמיכות קירות, מדרגות, אזורים מגוננים ומעט ריהוט גן;

"שטח ציבורי פתוח שכונתי או רובעי" – שטח המיועד על פי תכנית מיתאר כשטח ציבורי פתוח והמיועד, לפי קביעת המהנדס, לשמש את הנכסים המצויים בשכונה או ברובע שבו הוא ממוקם; החליט המהנדס על קביעת שצ"פ שכונתי או רובעי תונח החלטתו במשרד העירייה ותהיה פתוחה לעיון הציבור; הודעה על החלטת המהנדס תפורסם בעיתונות בדרך הקבועה בסעיף 1א לחוק התכנון;

"שטח ציבורי פתוח המיועד לשמש את הנכס" – שטח ציבורי פתוח שהמהנדס קבע כי הוא מיועד לשמש את הנכס;

"שטח קומה" – הסכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע בנכס, לרבות הקרקע שעליה ניצב הבניין;

"תחילת עבודות" – תחילת ביצוע העבודות בפועל או אישור של המהנדס, לפי הנוסח שבטופס 1 שבתוספת השנייה, ולפיו בכוונת העירייה לצאת מלכרז ביצוע עבודות כאמור או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

"תכנית מיתאר" – תכנית כהגדרתה בחוק התכנון;

"תכנית ביצוע" – תכנית עבודה לצורך הקמת השצ"פ;

"תעודת העברה לרשם המקרקעין" – כאמור בסעיף 324 לפקודה.

2. היטל שטחים ציבוריים פתוחים נועד למימון הוצאות העירייה בשל הקמת שטחים ציבוריים פתוחים שכונתיים או רובעיים, בשטח העירייה, או קנייתם, בלא זיקה לעלות של הקמתם או קנייתם של שטחים ציבוריים פתוחים המשמשים את הנכס נשוא החיוב דווקא.

היטל שצ"פ

3. (א) היטל שטחים ציבוריים פתוחים יוטל על בעל נכס אשר השטח הציבורי מיועד לשמש אותו בהתקיים אחד מאלה:

מועד החיוב בהיטל

(1) תחילת עבודות להקמת שטח ציבורי פתוח המיועד לשמש את הנכס;

(2) אישור בנייה חדשה בנכס ובלבד שבמועד דרישת התשלום קיים שטח ציבורי פתוח המשמש את הנכס, או שהתחילו לבצע עבודות להקמת שטח ציבורי פתוח המיועד לשמש את הנכס;

(3) בנייה חורגת ובלבד שבמועד דרישת התשלום קיים שטח ציבורי פתוח המשמש את הנכס, או שהתחילו לבצע עבודות להקמת שטח ציבורי פתוח המיועד לשמש את הנכס.

(ב) היטל שעילתו בנייה חדשה בנכס או בנייה חורגת, ישולם גם אם בוצעו עבודות להקמת שטח ציבורי פתוח המיועד לשמש את הנכס לפני תחילת חוק עזר זה.

4. (א) היטל שצ"פ יחושב לפי שטח הקרקע בנכס ושטחו של הבניין שבו, וסכומו של ההיטל יהיה הסכום המתקבל ממכפלת שטח הקרקע ושטח הבניין שבנכס בתעריפי ההיטל שבתוספת הראשונה.

חישוב ההיטל

(ב) שולמו בעד נכס בשל פיתוח שטחים ציבוריים פתוחים דמי פיתוח, לא ייכללו שטח הקרקע ושטח הבניין שנבנה סמוך למועד תשלום דמי הפיתוח במניין השטחים לפי סעיף קטן (א), לצורך חישוב ההיטל לפי חוק עזר זה.

(ג) שולם בעד נכס היטל לפי חוק עזר זה, יחויב בעל הנכס פעם נוספת בתשלום היטל, בעד בנייה חדשה שאושרה או בוצעה לאחר ששולם ההיטל ויופחתו שטח הקרקע ושטח הבניין שחושבו במסגרת חיוב ההיטל הקודם.

(ד) אושרה בקשה להיתר בנייה בעבור בנייה חדשה תחת בניין שנהרס ששולמו בעדו דמי פיתוח או היטל, יחושב ההיטל בשל הבנייה החדשה על בסיס שטחה בניכוי שטחי הקרקע והבניין שנהרס כאמור.

(ה) נוכחה העירייה לדעת, לאחר גמר בנייתו של בניין, כי שטחו הבנוי בפועל אינו זהה לשטח הבניין שלגביו אושרה הבקשה להיתר בנייה ושעל פיו שולם ההיטל, תשיב לבעל הנכס או תגבה ממנו, לפי העניין ובהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

5. (א) לצורך תשלום ההיטל, תמסור העירייה לחייב בתשלומו דרישת תשלום שבה יפורט סכום ההיטל, הסעיף בחוק העזר מכוחו הוטל ההיטל, תעריפי ההיטל המעודכנים אשר שימשו בסיס לחישובו, מידות הנכס ששימשו יסוד לחיוב, דרכי תשלום ההיטל ומועד תשלומו; דרישת תשלום תימסר בעת התגבשות עילת חיוב כאמור בסעיפים 3, 6 ו-10 לחוק עזר זה.

דרישה לתשלום

(ב) לא נמסרה מסיבה כלשהי דרישת תשלום באחד מהמועדים כאמור הנזכרים בסעיף קטן (א) (להלן – מועד החיוב המקורי), רשאית העירייה למסור את דרישת התשלום בכל אחד מאלה:

(1) טרם מתן תעודת העברה לרשם המקרקעין;

(2) טרם מתן אישור העירייה להעברת זכויות חכירה במינהל מקרקעי ישראל;

(3) טרם מתן היתר או טופס 4 לפי תקנות התכנון והבנייה (אישורים למתן שירותי חשמל, מים וטלפון), התשמ"א-1981, או תעודת גמר לפי תקנות התכנון והבנייה (בקשה להיתר תנאיו ואגרות), התש"ל-1970;

במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ג) פגם בדרישת תשלום אינו גורע מחובת בעל נכס לשלם לעירייה היטל שצ"פ לפי חוק עזר זה.

(ד) דרישת תשלום שנמסרה לפי חוק עזר זה תיפרע בתוך 30 ימים מיום מסירתה לבעל הנכס ובכל מקרה טרם הוצאת ההיתר, התעודה או האישור כאמור בסעיף 5(ב).

6. (א) בעל נכס חייב בתשלום היטל שצ"פ בשל בנייה חורגת שנבנתה בנכס.

בנייה חורגת

(ב) לעניין סעיף קטן (א) יראו את יום תחילת הבנייה החורגת כפי שייקבע בידי המהנדס או את יום תחילת ביצוע עבודות הקמת השטחים הציבוריים הפתוחים או את מועד תחילתו של חוק עזר זה, לפי המועד המאוחר מביניהם, כמועד שבו קמה החבות בתשלום היטל השצ"פ (להלן – מועד התגבשות החיוב).

(ג) לצורך תשלום ההיטל לפי סעיף זה, תמסור העירייה לחייב דרישת תשלום.

(ד) סכום ההיטל בשל בנייה חורגת יהיה הסכום הגבוה מבין אלה:

(1) הסכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים בתוספת תשלומי פיגורים, מהמועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבנייה החורגת;

לעניין סעיף זה, "הועלו תעריפי ההיטל" – העלאת תעריפים באמצעות תיקונו של חוק עזר זה.

(ה) שולם ההיטל בשל בנייה חורגת ונהרס בניין המהווה בנייה חורגת בתוך חמש שנים מיום תחילת הבנייה, תשיב העירייה לבעל הנכס את ההיטל ששילם בשל הבנייה החורגת, בניכוי 20% משיעור ההיטל בעבור כל שנה או חלק ממנה שבהן היתה קיימת הבנייה החורגת, בצירוף הפרשי הצמדה מיום התשלום ועד יום ההשבה.

7. (א) לא שולם במועדו היטל שצ"פ שנמסרה לגביו דרישת תשלום לפי סעיפים 3(א)(1), 6, 10(ב) או (ד) ייווספו לסכום הנקוב בדרישת התשלום תשלומי פיגורים החל מהמועד בפיגור שנקבע לתשלומו בחוק עזר זה ועד למועד התשלום בפועל.

שערוך חובות בפיגור

(ב) לא שולם במועדו היטל שצ"פ שנמסרה לגביו דרישת תשלום לפי סעיפים 3(א)(2), 5(ב) או 10(ג), תפקע דרישת התשלום; כל דרישת תשלום חדשה שתימסר בטרם הוצאת ההיתר, התעודה או האישור נושא הסעיפים האמורים, לפי העניין, תהיה בהתאם לתעריפי ההיטל המעודכנים ותעמוד בתוקפה ל-30 ימים ממועד מסירתה לבעל הנכס.

8. נוכחה העירייה לדעת כי שולם בטעות סכום נמוך או גבוה מסכום ההיטל על פי חוק עזר זה, תשיב למשלם או תגבה ממנו לפי העניין, את ההפרש שבין הסכום ששולם בפועל לבין סכום ההיטל שהיה ניתן להטיל ביום התשלום לפי חוק עזר זה, בתוספת הפרשי הצמדה.

טעות בחיוב

9. היה נכס בבעלות משותפת, תחול חובת ההיטל על כל אחד מהבעלים המשותפים בנכס לפי חלקם היחסי בבעלות בנכס.

חיוב בעלים משותפים

10. (א) לא יוטל היטל שצ"פ בגין אדמה חקלאית.

אדמה חקלאית

(ב) חדל נכס מלהיות אדמה חקלאית, מששונה ייעודו בתכנית, חייב בעליו בהיטל שצ"פ לפי הוראות חוק עזר זה.

(ג) חדל נכס מלהיות אדמה חקלאית, משניתן לגביו היתר לשימוש חורג, חייב בעליו בהיטל שצ"פ לפי הוראות חוק עזר זה וההיטל ישולם כתנאי למתן ההיתר.

(ד) חדל נכס מלהיות אדמה חקלאית, בלי שניתן לגביו היתר כאמור בסעיף קטן (ג) ובלי ששונה ייעודו בתכנית, יחולו הוראות סעיף 6 בשינויים המחויבים לפי העניין.

11. (א) לא יוטל חיוב בהיטל שצ"פ בעד שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל שצ"פ ובמהלך 5 השנים שממועד התשלום הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות, תשיב העירייה לבעל הנכס את ההיטל ששילם, בניכוי 20% מסכום ההיטל בעבור כל שנה או חלק ממנה לכל שנה בטרם בוצעה ההפקעה בפועל, בצירוף הפרשי הצמדה מיום התשלום ועד יום ההשבה.

12. כספי היטל שצ"פ יופקדו בקרן ייעודית אשר תשמש אך ורק לצורכי מימון עבודות להקמת שטחים ציבוריים פתוחים.

קרן ייעודית

13. מסירת הודעה, לרבות דרישת תשלום, לפי חוק עזר זה תהיה בדרך של מסירה לידי האדם שאליו היא מכוונת או מסירה במקום מגוריו או עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם או במשלוח מכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהיה המסירה בדרך של הצגת ההודעה במקום בולט לעין באחד מהמקומות האמורים או הדבקתה על הנכס שבו היא דנה.

מסירת הודעות

14. סכומי ההיטלים שנקבעו בחוק עזר זה יעודכנו ב-1 בכל חודש שלאחר פרסומו של חוק עזר זה (להלן – יום העדכון), לפי שיעור שינוי המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הצמדה למדד

15. מיום ז' בסיוון התשע"ז (1 ביוני 2017) הטלת היטל לפי חוק עזר זה טעונה אישור של מועצת העירייה ושל שר הפנים או מי מטעמו.

מגבלת גבייה

16. על אף האמור בסעיף 14, יעודכנו סכומי ההיטלים שנקבעו בחוק עזר זה, במועד פרסומו של חוק עזר זה (להלן – יום העדכון הראשון), לפי שיעור שינוי המדד, שפורסם לאחרונה לפני יום העדכון הראשון לעומת מדד חודש דצמבר 2009.

הוראת שעה

תוספת ראשונה

תיקון תשע"ח-2018

(סעיף 4)

**היטל שצ"פ**

שיעור ההיטל

בשקלים חדשים

1. שטח קרקע, בעד קרקע, לכל מ"ר משטח הקרקע 19.94

2. שטח בניין, לכל מ"ר משטח הבניין 61.51

תוספת שנייה

(סעיף 1 הגדרת "תחילת עבודות")

טופס 1

**אישור לצורך גביית היטל שצ"פ**

הח"מ מהנדס עיריית חיפה, מאשר בזאת כי בכוונת העירייה להקים שצ"פ שכונתי בגוש       חלקה       ו/או לצאת למכרז לביצוע העבודות האמורות או להתקשר כדין בדרך אחרת לביצוע העבודות האמורות וזאת בתוך 12 חודשים מיום חתימתי      .

אישור זה ניתן לפי סעיף 1 בהגדרה "תחילת עבודות" לחוק עזר לחיפה (שטחים ציבוריים פתוחים), התשע"ג-2013.

תאריך \_\_\_\_\_\_\_\_\_\_\_\_\_\_\_\_\_

מהנדס עיריית חיפה

ח' בתמוז התשע"ג (16 ביוני 2013) יונה יהב

ראש עיריית חיפה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשע"ג מס' 792](http://www.nevo.co.il/Law_word/law07/mekomi-0792.pdf) מיום 21.8.2013 עמ' 687.

   תוקן [ק"ת חש"ם תשע"ח מס' 912](http://www.nevo.co.il/Law_word/law07/mekomi-0912.pdf) מיום 30.5.2018 עמ' 578 – תיקון תשע"ח-2018; ר' סעיף 3 לענין הוראת שעה.

   3. על אף האמור בסעיף 14 לחוק העזר העיקרי יעודכנו סכומיה היטלים שנקבעו בתוספת הראשונה, כנוסחה בסעיף 2 לחוק עזר זה, במועד פרסומו של חוק עזר זה (להלן – יום העדכון הראשון), לפי שיעור שינוי מדד המחירים לצרכן שמפרסמת הלשכה המרכזית לסטטיסטיקה (להלן – המדד), שפורסם לאחרונה לפני יום העדכון הראשון לעומת מדד חודש יוני 2016. [↑](#footnote-ref-1)