חוק עזר לחיפה (תיעול), תשע"ט-2019

רשויות ומשפט מנהלי – רשויות מקומיות – חוקי עזר – תיעול

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל תיעול | [Go](#Seif2) | 3 |
| סעיף 3 | חישוב ההיטל | [Go](#Seif16) | 4 |
| סעיף 4 | היטל בשל בנייה חורגת | [Go](#Seif3) | 4 |
| סעיף 5 | חיוב בהיטל בשל שטח המיועד להפקעה | [Go](#Seif4) | 5 |
| סעיף 6 | דרישה לתשלום ההיטל | [Go](#Seif5) | 5 |
| סעיף 7 | שערוך חיובים וחובות | [Go](#Seif6) | 5 |
| סעיף 8 | טיפול בתעלה | [Go](#Seif7) | 5 |
| סעיף 9 | החזרת מצבה של תעלה לקדמותו | [Go](#Seif8) | 5 |
| סעיף 10 | התקנת תעלה בידי בעל נכס | [Go](#Seif9) | 6 |
| סעיף 11 | חיוב בעלים משותפים | [Go](#Seif10) | 6 |
| סעיף 12 | הטלת חיובים מכוח חוקי עזר קודמים | [Go](#Seif11) | 6 |
| סעיף 13 | מסירת הודעות | [Go](#Seif12) | 6 |
| סעיף 14 | תיקון חוק עזר הצמדה למדד | [Go](#Seif13) | 6 |
| סעיף 15 | מגבלת גבייה | [Go](#Seif14) | 6 |
| סעיף 16 | ביטול | [Go](#Seif15) | 6 |
| סעיף 17 | הוראת שעה | [Go](#Seif17) | 6 |
|  | תוספת ראשונה | [Go](#med0) | 7 |
|  | תוספת שנייה | [Go](#med1) | 7 |

חוק עזר לחיפה (תיעול), תשע"ט-2019[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית חיפה חוק עזר זה:

1. בחוק עזר זה –

הגדרות

"אזור איסוף" – שטח שעבודות התיעול שיבוצעו בו מיודעות לשמש במישרין או בעקיפין את הנכסים שבו;

"אישור בקשה להיתר בנייה" – אישור בקשה למתן היתר בנייה בידי מוסד התכנון המוסמך לפי חוק התכנון והבנייה וטרם מתן היתר הבנייה;

"בנייה חדשה" – הקמת בניין חדש בנכס או תוספת לבניין קיים הניצב בנכס;

"בנייה חורגת" – בנייה חדשה שנבנתה בלא היתר בנייה או בסטייה מהיתר;

"בניין" – מבנה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר לו חיבור של קבע;

"בעל נכס" – כל אחד מאלה:

(1) בנכסים שאינם מקרקעי ציבור כמשמעותם בחוק המקרקעין, התשכ"ט-1969 (להלן – חוק המקרקעין) – הבעל הרשום של הנכס, ובהעדר רישום – בעלו של הנכס, מכוח הסכם או מסמך מחייב אחר, ובהעדרו – מי שזכאי כדין להירשם כבעל הנכס, ובהעדרו – מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, ובהעדר חוכר לדורות – מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות, ובהעדר חוכר לדורות או בר-רשות כאמור – בעלו של הנכס;

"היטל קודם" – היטל תיעול לפי חוק עזר קודם לעירייה;

"היטל תיעול" – היטל המוטל לכיסוי הוצאות של התקנת מערכת תיעול לפי חוק עזר זה;

"היתר בנייה", "סטייה מהיתר" – כמשמעותם בחוק התכנון והבנייה;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

"חוק התכנון והבנייה" – חוק התכנון והבנייה, התשכ"ה-1965;

"חוק עזר קודם" – חוק עזר לחיפה (תיעול), התשמ"ג-1983;

"יציע", "עליית גג" – כהגדרתם בפרט 1.00.1 לתוספת השלישית של תקנות התכנון והבנייה (בקשה להיתר, תנאיו ואגרות), התש"ל-1970 (להלן – תקנות היתר בנייה);

"המהנדס" – מהנדס העירייה או מי שסמכויות מהנדס העירייה נאצלו לו לפי סעיף 6 לחוק הרשויות המקומיות (מהנדס רשות מקומית), התשנ"ב-1991;

"מערכת תיעול" – המערכת המשמשת את העירייה לניקוז מי נגר עילי והמצויה בבעלותה, בחזקתה, ברשותה או בשליטתה, לרבות כל תעלה ומיתקן המשמשים לתכלית זו ולהוציא תעלה פרטית;

"מרפסת" – חלק מבניין שאינו מקורה שרצפתו במפלס הקומה והוא מיועד לשמש חלק בלתי נפרד מהקומה;

"מרפסת גג" – גג הבניין או חלק ממנו שהינו מרוצף ומוקף מעקה ומיועד לשמש כחלק בלתי נפרד מאחת או יותר מקומות הבניין;

"מרתף" – חלק מבניין שהחלל שבין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.50 מטר ממישור הקיר החיצון שלו, לעניין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין כל שני תפרי ההתפשטות האמורים או במרכז שבין תפר התפשטות הסמוך לקצה הבניין ובין קצה הבניין;

"נכס" – כמשמעותו בסעיף 269 לפקודה, לרבות דרכי מעבר שאינן ציבוריות;

"עבודת תיעול" – עבודות להתקנה או לחפירה של תעלה וכל עבודה נלווית הנוגעת להתקנתה או חפירתה, שתכליתה ניקוז מי נגר עילי;

"העירייה" – עיריית חיפה;

"קומה" – חלל המשתרע בין שתי רצפות סמוכות הנמצאות זו מעל זו, הנמדד על פי גובהו המזערי של אותו חלל, כקבוע בפרט 2.03 לתוספת השנייה של תקנות היתר בנייה, ככל שנקבע כזה, ולרבות בנייני עזר, מרתפים, מרפסות, מרפסת גג, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

"ראש העירייה" – לרבות מי שראש העירייה אצל לו מסמכויותיו לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975, לעניין חוק עזר זה;

"שטח בניין" – הסכום במ"ר של שטחי כל הקומות, המרפסות ומרפסות הגג בבניין לרבות –

(1) שטחה של בנייה חורגת;

(2) שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בנייה – לפי השטר שאושר;

"שטח המיועד להפקעה" – שטח המיועד לצורכי ציבור ואשר הוועדה המקומית לתכנון ולבנייה הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943;

"שטח המיועד לצורכי ציבור" – שטח קרקע או שטח בניין המיועד בתכנית לצורכי ציבור;

"שטח קומה" – לפי הבנוי למעשה והמחושב בהתאם לתקנות התכנון והבניה;

"שטח קרקע" – שטחה הכולל של הקרקע שבנכס לרקבות הקרקע שעליה ניצב בניין;

"תכנית" – כהגדרתה בחוק התכנון והבנייה;

"תעודת העברה לרשם המקרקעין" – כאמור בסעיף 324 לפקודת העיריות;

"תעלה" – אפיק ניקוז בין טבעי ובין מותקן או מוסדר, המיועד להולכתם ולניקוזם של מי נגר עילי, מי גשמים ומים אחרים, למעט שפכים או מי קולחין, לרבות צינור מוביל, מוביל יצוק, אבזר, תא ביקורת, תא איסוף, תא קיבול וכל מיתקן ואבזר אחר המהווה חלק מהאפיק או הקשור בה;

"תעלה פרטית" – תעלה המשמשת נכס פלוני, שאינו בבעלות העירייה;

"תעלה ציבורית" – תעלה שאינה פרטית;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;

"תעריפי ההיטל שבתוקף" – תעריפי ההיטל שבתוספת הראשונה לפי שיעורם המעודכן ביום התשלום לקופת העירייה.

2. (א) היטל תיעול נועד לכיסוי הוצאות העירייה בשל התקנת מערכת התיעול בתחומה, בלא זיקה לעלות ביצוע עבודות תיעול המשמשות את הנכס החייב או הגובלות בו.

היטל תיעול

(ב) החליט המהנדס על קביעת שטח כאזור איסוף, תונח החלטתו במשרדי העירייה ותהיה פתוחה לעיון הציבור; הודעה על החלטת המהנדס תפורסם בעיתונות בדרך הקבועה בסעיף 1א לחוק התכנון והבנייה.

(ג) היטל תיעול יוטל על בעל נכס בהתקיים אחד מאלה:

(1) תחילת ביצוע עבודות תיעול באזור האיסוף שבו מצוי הנכס נושא החיוב; לעניין זה, "תחילת ביצוע עבודות תיעול" – עריכתן של תכניות לביצוען של עבודות תיעול באזור האיסוף שבו מצוי הנכס וכן אישור של המהנדס לפי הנוסח של טופס 1 שבתוספת השנייה, ולפיו בכוונת העירייה לצאת למכרז לביצוע עבודות התיעול או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(2) אישור בקשה להיתר בנייה; לא התקיימו עבודות התיעול באזור האיסוף שבו מצוי הנכס, בעת אישור הבקשה להיתר בנייה כאמור, יאשר המהנדס, לפי הנוסח של טופס 2 שבתוספת השנייה, כי הליך תכנון עבודות התיעול כאמור מצוי בעיצומו ותחילת ביצוע העבודות צפויה להתקיים בתוך 12 חודשים ממועד מתן האישור;

(3) בנייה חורגת בנכס כקבוע בסעיף 4 ובהתאם למועד התגבשות החיוב הקבוע בו.

(ד) היטל שעילתו אישור בקשה להיתר בנייה חדשה ישולם גם אם בוצעו עבודות תיעול באזור האיסוף שבו מצוי הנכס לפני תחילתו של חוק עזר זה.

3. (א) היטל תיעול לנכס יחושב לפי שטח הקרקע ושטח הבניין שבנכס, וסכומו יהיה הסכום המתקבל ממכפלת שטח הקרקע ושטח הבניין בנכס, בתעריפי ההיטל שבתוספת הראשונה.

חישוב ההיטל

(ב) היטל שעילתו קבועה בסעיפים 2(ג)(1) ישולם לפי תעריפי ההיטל המעודכנים; היטל שיעלתו קבועה בסעיפים 2(ג)(2) ישולם לפי תעריפי ההיטל שבתוקף.

(ג) שולמו בעד נכס, בשל ביצוע עבודות תיעול, היטל קודם או היטל תיעול (להלן – חיוב ראשון) לא ייכללו שטח הקרקע ושטח הבניין בנכס בעת הטלתו של החיוב הראשון, במניין השטחים לפי סעיף קטן (א), לצורך חישוב ההיטל לפי חוק עזר זה.

(ד) שולם בעד נכס חיוב ראשון, יחויב בעל הנכס פעם נוספת בתשלום היטל תיעול, בעד בנייה חדשה שאושרה לאחר ששולם החיוב הראשון.

(ה) אושרה בקשה להיתר בנייה בעבור בנייה חדשה תחת בניין שנהרס וששולם בעדו חיוב ראשון, יחושב ההיטל בשל הבנייה החדשה על בסיס שטחה בניכוי שטח הבניין שנהרס כאמור.

(ו) נוכחה העירייה לדעת, לאחר גמר בנייתו של בניין, כי שטחו הבנוי בפועל אינו זהה לשטח הבניין שלגביו אושרה הבקשה להיתר בנייה ושעל פיו שולם ההיטל, תשיב לבעל הנכס, או תגבה ממנו, לפי העניין, בהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

4. (א) בעל נכס חייב בתשלום היטל תיעול בשל בנייה חורגת שנבנתה בנכס.

היטל בשל בנייה חורגת

(ב) לעניין סעיף קטן (א), יראו את יום תחילת הבנייה החורגת, כפי שייקבע בידי המהנדס, או את יום תחילת ביצוע עבודות התיעול באזור האיסוף שבו מצוי הנכס, לפי המועד המאוחר שבהם, כמועד שבו התגבש החיוב בהיטל התיעול (להלן – מועד התגבשות החיוב).

(ג) סכום ההיטל בשל הבנייה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים בתוספת תשלומי פיגורים מהמועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבנייה החורגת;

לעניין סעיף קטן זה, "הועלו תעריפי ההיטל" – העלאת תעריפים באמצעות תיקונו של חוק העזר.

(ד) שולם ההיטל ונהרס בניין המהווה בנייה חורגת בתוך חמש שנים מיום תחילת הבנייה, תשיב העירייה לבעל הנכס את ההיטל ששילם בשל הבנייה החורגת, בניכוי 20% משיעור ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

(ה) לצורך תשלום ההיטל לפי סעיף זה, תמסור העירייה לחייב דרישת תשלום.

5. (א) לא יוטל חיוב בהיטל תיעול בעד שטח המיועד להפקעה.

חיוב בהיטל בשל שטח המיועד להפקעה

(ב) שילם בעל הנכס היטל בעבור נכס ובמהלך חמש השנים שממועד תשלום ההיטל הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות (רכישה לצורכי ציבור), 1943, תשיב העירייה לבעל הנכס את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

6. (א) לצורך תשלום ההיטל, תמסור העירייה לחייב דרישת תשלום, שבה יפורט הסעיף בחוק העזר שמכוחו הוטל ההיטל, סכום ההיטל, המועד לתשלומו, שטח הנכס, תעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר בעת התגבשות עילת החיוב כאמור בסעיפים 2(ג) ו-4; ואולם אם לא נמסרה מסיבה כלשהי דרישת תשלום באחד מהמועדים הנזכרים (להלן – מועד החיוב המקורי), רשאית העירייה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה במינהל מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ג) אין בפגם שנפל בדרישת תשלום כדי לגרוע מחובת בעל נכס לשלם היטל תיעול.

(ד) דרישת תשלום תיפרע בתוך 30 ימים מיום מסירתה לבעל הנכס, ובכל מקרה כתנאי למתן ההיתר או התעודה המבוקשים אם דרישת התשלום נמסרה לפי סעיפים 2(ג)(2) או סעיף קטן (ב).

7. (א) לא שולם במועדו היטל תיעול שנמסרה לגביו דרישת תשלום לפי סעיפים 2(ג)(1) או 4 ייווספו לסכום המצוין בדרישת התשלום תשלומי פיגורים מהמועד שנקבע לתשלומו בחוק עזר זה ועד למועד התשלום בפועל.

שערוך חיובים וחובות

(ב) לא שולם במועדו היטל תיעול שנמסרה לגביו דרישת תשלום לפי סעיפים 2(ג)(2) או 6(ב), תפקע דרישת התשלום; כל דרישת תשלום חדשה שתימסר בטרם הוצאו ההיתר, התעודה או האישור נושא הסעיפים האמורים, לפי העניין, תהיה בהתאם לתעריפי ההיטל המעודכנים.

(ג) על אף האמור בסעיף קטן (ב) באם ניתנו ההיתר, התעודה או האישור נושא הסעיפים האמורים בלא ששולם ההיטל או חלק ממנו, ייווספו לסכום שלא שולם תשלומי פיגורים, מהמועד שנקבע לתשלומו בחוק עזר זה ועד למועד התשלום בפועל.

8. (א) לא יטפל אדם בתעלה, לא יחבר אליה צינור ולא ישתמש במים הזורמים בתוכה, אלא על פי היתר בכתב מאת ראש העירייה ובהתאם לתנאי ההיתר.

טיפול בתעלה

(ב) לא יטיל אדם לתעלה חפץ, מי שפכים, מים דלוחים, מי פסולת תעשייה או כל נוזל אחר.

(ג) לא יחסום אדם תעלה, לא יטה מימיה ולא יעשה בהם פעולה אחרת שיש בה כדי לשבש את שימושה הסדיר.

9. (א) ראש העירייה רשאי לדרוש בהודעה בכתב ממי שעשה מעשה בניגוד להוראת סעיף (8), לבצע את העבודות הדרושות לשם החזרת התעלה למצב שבו היתה נתונה לפני שנעשה המעשה.

החזרת מצבה של תעלה לקדמותו

(ב) בהודעה יצוינו התנאים, הפרטים והדרכים לביצוע העבודות וכן התקופה שבה יש לבצען.

(ג) מי שקיבל הודעה כאמור חייב למלא אחריה.

(ד) לא מילא אדם אחר הודעה כאמור, ולא ביצע או השלים את העבודות בתוך התקופה שנדרש להנחת דעתה של העירייה, רשאית העירייה לעשות זאת בעצמה ולגבות ממי שהיה חייב בביצוע העבודות לפי סעיף קטן (א), את ההוצאות שהיו כרוכות בכך; תעודה מאת המהנדס תשמש ראיה לכאורה לשיעורן של ההוצאות כאמור.

(ה) העירייה לא תעשה שימוש בסמכותה לביצוע עבודות לפי סעיף קטן (ד), אלא לאחר מתן הודעה בכתב לחייב, שבמסגרתה נדרש החייב לבצע את העבודות בתוך פרק זמן שיקבע, ונאמר בה שאם לא כן יבוצעו העבודות על ידה ועל חשבונו.

(ו) כל האמור בסעיף זה בכפוף לסעיפים 255 ו-256 לפקודה.

10. (א) ראש העירייה רשאי, בהודעה בכתב, לדרוש מבעל הנכס, או להתיר לו, לבקשתו, לבצע עבודות תיעול לצורך התקנת תעלה פרטית לנכסו, שתחובר לתעלה הציבורית, או לשנות או לתקן תעלה פרטית שבנכסו; ההודעה תפרט את התנאים ואת אופן ביצוען של עבודות התיעול, וכן את משך הזמן שבו יש לסיימן, כמו כן תכלול ההודעה אזהרה בדבר סמכותה של העירייה לבצע את העבודות בעצמה אם לא יבצען הבעלים תוך השתת עלותן על הבעלים.

התקנת תעלה בידי בעל נכס

(ב) עבודות תיעול לפי היתר או דרישה כאמור בסעיף קטן (א) יתבצעו בהתאם לתנאים שפורטו בהודעה, לפי תכנית ביצוע ומפרטים שאישר המהנדס.

(ג) ביצע אדם עבודות תיעול שלא כאמור בסעיפים קטנים (א) או (ב) רשאית העירייה לשנות או להרוס את התעלה שהותקנה כאמור, או לבצע בעצמה את עבודות התיעול מחדש, ולגבות מאותו אדם את ההוצאות שהוציאה לשינוי התעלה או להריסתה ולהתקנתה מחדש.

11. היה נכס בבעלות משותפת, תחול חובת ההיטל על כל אחד מהבעלים המשותפים בנכס לפי חלקם היחסי בבעלות בנכס.

חיוב בעלים משותפים

12. (א) היתה העירייה מוסמכת לחייב בעל נכס בתשלום היטל קודם על פי חוק עזר קודם (להלן – החיוב הקודם) וזה לא נדרש על ידה, ישלם בעל הנכס לעירייה לפי דרישתה, את החיוב הקודם, וזאת בהתאם להוראות חוק העזר הקודם שמכוחו הייתה מוסמכת העירייה להטילו ובכפוף להוראות סעיפים קטנים (ב) או (ג).

הטלת חיובים מכוח חוקי עזר קודמים

(ב) סכום ההיטל הקודם שאותו ישלם בעל נכס כאמור בסעיף קטן (א), ייקבע לפי תעריפי ההיטל הקודם; לעניין זה, "תעריפי ההיטל הקודם" – התעריפים שהיו תקפים בעת היווצרות החיוב הקודם בתוספת הפרשי הצמדה מאותו מועד עד למועד התשלום בפועל.

(ג) הוראת סעיף קטן (א) תחול ביחס לשטח הקרקע ושטח הבניין כפי שהיו במועד היווצרותו של החיוב הקודם, אין בתשלום היטל קודם כאמור בסעיף קטן (א) כדי לגרוע מחובותו של בעל נכס לשלם היטל בעבור בנייה חדשה שנבנתה בנכס או נתבקשה בנייתה לאחר היווצרות החוב הקודם, ובהתאם לקבוע בחוק עזר זה.

13. מסירת דרישת תשלום לפי חוק עזר זה תהיה בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהיה המסירה בדרך של הצגה במקום בולט לענין באחד המקומות האמורים או על הנכס שבו היא דנה.

מסירת הודעות

14. בתוספת לחוק העזר לחיפה (הצמדה למדד), התש"ן-1990, במקום חוק עזר לחיפה (תיעול), התשמ"ג-1983 יבוא חוק עזר לחיפה (תיעול), התשע"ט-2019.

תיקון חוק עזר הצמדה למדד

15. מיום כ"ב באדר א' התשפ"ז (1 במרס 2027), הטלת היטל לפי חוק עזר זה תהיה טעונה אישור של מועצת העירייה ושל שר הפנים.

מגבלת גבייה

תיקון תשפ"ב-2022

16. חוק עזר לחיפה (תיעול), התשמ"ג-1983 – בטל.

ביטול

17. על אף האמור בסעיף 14, יעודכנו סכומי ההיטלים שנקבעו בחוק עזר זה במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש אפריל 2014.

הוראת שעה

תוספת ראשונה

תיקון תשפ"ב-2022

(סעיף 3)

**היטל תיעול**

שיעורי ההיטל

בשקלים חדשים

1. קרקע, לכל מ"ר משטח הקרקע 43.02

2. בניין, לכל מ"ר משטח הבניין 48.34

תוספת שנייה

(סעיף 2(ג)(1) ו-(2))

טופס 1

לכל מאן דבעי

החתום מטה, מהנדס עיריית חיפה, מאשר בזה כי התכניות לביצוע עבודות התיעול       מצויות בשלבי גמר, וכי בכוונת העירייה לצאת למכרז לביצוע עבודות התיעול האמורות/להתקשר כדין בדרך של       לביצוע עבודות התיעול האמורות (מחק את המיותר) וזאת לא יאוחר מיום

\_\_\_\_\_\_\_\_\_\_\_\_\_\_\_\_\_\_

מהנדס העירייה

טופס 2

לכל מאן דבעי

החתום מטה, מהנדס עירייה חיפה, מאשר בזה כי הליך תכנון עבודות התיעול       מצוי בעיצומו, וכי תחילת עבודות התיעול צפויה להתקיים לא יאוחר מיום

\_\_\_\_\_\_\_\_\_\_\_\_\_\_\_\_\_\_

מהנדס העירייה

י"ח בתמוז התשע"ט (21 ביולי 2019) עינת קליש רותם

ראש עיריית חיפה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשע"ט מס' 968](http://www.nevo.co.il/Law_word/law07/mekomi-0968.pdf) מיום 15.8.2019 עמ' 729.

   תוקן [ק"ת חש"ם תשפ"ב מס' 1224](http://www.nevo.co.il/Law_word/law07/mekomi-1224.pdf) מיום 15.6.2022 עמ' 838 – תיקון תשפ"ב-2022; ר' סעיף 3 לענין הוראת שעה.

   3. על אף האמור בסעיף 14 לחוק העזר העיקרי, יעודכנו סכומי ההיטלים שנקבעו בחוק עזר זה במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש דצמבר 2020. [↑](#footnote-ref-1)