חוק עזר לירושלים (סלילת רחובות), תשע"ב-2012

רשויות ומשפט מנהלי – רשויות מקומיות – חוקי עזר – סלילת רחובות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל סלילת רחובות | [Go](#Seif2) | 4 |
| סעיף 3 | אופן חישוב ההיטל | [Go](#Seif3) | 5 |
| סעיף 4 | היטל בנכס שהוא שמורת טבע | [Go](#Seif4) | 5 |
| סעיף 5 | היטל בנכסים המצויים בשכונת שיקום | [Go](#Seif5) | 6 |
| סעיף 6 | היטל בנכס מסוג אדמה חקלאית | [Go](#Seif6) | 6 |
| סעיף 7 | היטל סלילת רחובות בשטח המיועד להפקעה | [Go](#Seif7) | 6 |
| סעיף 8 | היטל בשל בנייה חורגת | [Go](#Seif8) | 6 |
| סעיף 9 | דרישה לתשלום ההיטל | [Go](#Seif9) | 7 |
| סעיף 10 | שערוך חיובים וחובות | [Go](#Seif10) | 7 |
| סעיף 11 | סלילת מדרכה בידי בעלים בנכס | [Go](#Seif11) | 7 |
| סעיף 12 | חיוב בעלים משותפים | [Go](#Seif12) | 7 |
| סעיף 13 | הנחות מחיובים בהיטל על פי מבחן הכנסה | [Go](#Seif14) | 8 |
| סעיף 14 | הנחות מחיובים בהיטל עקב מצב כלכלי במסגרת ועדת הנחות | [Go](#Seif15) | 8 |
| סעיף 15 | מניעת כפל הנחות | [Go](#Seif16) | 8 |
| סעיף 16 | מסירת הודעות | [Go](#Seif17) | 8 |
| סעיף 17 | הצמדה למדד | [Go](#Seif18) | 8 |
| סעיף 18 | ביטול | [Go](#Seif19) | 8 |
| סעיף 19 | מגבלת גבייה | [Go](#Seif13) | 8 |
| סעיף 20 | הוראת שעה | [Go](#Seif20) | 8 |
|  | תוספת ראשונה | [Go](#med0) | 9 |
|  | תוספת שנייה | [Go](#med1) | 9 |

חוק עזר לירושלים (סלילת רחובות), תשע"ב-2012[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית ירושלים חוק עזר זה:

1. בחוק עזר זה –

הגדרות

"אדמה חקלאית" – כל קרקע שאינה בניין, שייעודה לחקלאות על פי תכנית ואין משתמשים בה או שלא ניתן לגביה היתר לשימוש למטרה אחרת;

"אישור בקשה להיתר בנייה" – אישור מוסד תכנון לבקשה להיתר בנייה להקמת בנייה חדשה כהגדרתה להלן וטרם מתן היתר בנייה;

"בניין" – מבנה בתחום העירייה, בין שהוא ארעי ובין שהוא קבוע, בין שבנייתו הושלמה ובין אם לאו, בין שהוא בנוי אבן ובין שהוא בנוי בטון, טיט, ברזל, עץ או חומר אחר, לרבות חלק של מבנה כאמור וכל המחובר לבניין חיבור של קבע;

"בנייה חדשה" – הקמת בניין חדש על גבי נכס או תוספת לבניין קיים הניצב בנכס;

"בנייה חורגת" – בנייה בלא היתר בנייה או בסטייה מהיתר;

"בעלים בנכס" – כל אחד מאלה:

(1) בנכסים שאינם מקרקעי ציבור כמשמעותם בחוק המקרקעין, התשכ"ט-1969 (להלן – חוק המקרקעין): הבעלים הרשות של הנכס, ובהעדר רישום – בעליו של הנכס מכוח הסכם או מסמך מחייב אחר או מי שזכאי כדין להירשם כבעליו, ובהעדרו מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, ובהעדר חוכר לדורות מי שניתנה לו הרשאה להשתמש בנכס, שניתן לראות בה מבחינת תוכנה כבעלות או כחכירה לדורות, ובהעדר חוכר או בר-רשות כאמור – בעליו של הנכס;

"דייר מוגן" – מי שמחזיק בזכויות של דירות מוגנות לפי חוק הגנת הדייר [נוסח משולב], התשל"ב-1972;

"דמי השתתפות" – דמי השתתפות ששולמו לפי חוקי עזר קודמים לעירייה בעבור סלילת רחוב;

"דמי פיתוח" – הוצאות פיתוח ששולמו למשרד הבינוי והשיכון או למינהל מקרקעי ישראל או למי מטעמם בעבור מימון עלותה של סלילת רחוב;

"היטל סלילת רחובות" – היטל המוטל לכיסוי הוצאות סלילת כבישים, סלילת מדרכות או סלילת רחובות משולבים בכל רחבי העירייה;

"היטל קודם" – היטל או היטלים לפי חוק עזר לירושלים (סלילת רחובות), התשל"ה-1975;

"היתר בנייה", "סטייה מהיתר", "שימוש חורג" – כמשמעותם בחוק התכנון והבנייה, התשכ"ה-1965;

"הפרשי הצמדה", "מדד", "תשלומי פיגורים" – כהגדרתם בחוק הרשויות במקומיות (ריבית והפרשי הצמדה על תשלומי חובה), התש"ם-1980;

"חוק עזר קודם" – חוק עזר לירושלים (סלילת רחובות), התשי"ח-1958, או חוק עזר לירושלים (סלילת רחובות), התשל"ה-1975;

"יציע", "עליית גג" – כהגדרתם בפרט 1.00.1 לסימן א' לתוספת השלישית לתקנות התכנון והבנייה (בקשה להיתר, תנאיו ואגרות), התש"ל-1970 (להלן – תקנות היתר בנייה);

"חייב בהיטל" – אחד מאלה:

(1) בכל נכס, למעט נכס המוחזק על ידי דייר מוגן – מי שהוא הבעלים בנכס בעת התגבשות החיוב בהיטל לפי חוק עזר זה;

(2) בנכס המוחזר על ידי דייר מוגן – הבעלים בנכס והדייר המוגן בעת התגבשות החיוב בהיטל באופן שכל אחד מהם יחויב במחצית סכום ההיטל;

"כביש" – רחוב או חלק מרחוב המיועד למעבר כלי רכב או לחנייתם;

"מדרכה" – חלק מרחוב, בין מאספלט ובין מרוצף, לרבות אבני שפה, קיר משען, מדרגות וקירות תומכים, המיועד למעבר הולכי רגל;

"המהנדס" – מהנדס העירייה או מי שסמכויות מהנדס העירייה נאצלו לו לפי סעיף 6 לחוק הרשויות המקומיות (מהנדס רשות מקומית), התשנ"ב-1991;

"מרפסת" – חלק חיצון של בניין אשר –

(1) רצפתו קשורה לרצפת פנים הבניין ודלת מעבר ביניהם;

(2) לא יותר משלושת רבעי היקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.1 מטר מהמפלס של רצפתו;

"מרתף" – חלק מבניין שחללו בין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.5 מטר ממישור הקיר החיצון שלו;

לעניין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין כל שני תפרי ההתפשטות האמורים או במרכז תפר התפשטות הסמוך לקצה הבניין ובין קצה הבניין;

"נכס" – המצוי בתחום העירייה וכמשמעותו בסעיף 269 לפקודת העיריות, לרבות דרכי מעבר שאינן ציבוריות;

"נכס גובל" – נכס הגובל ברחוב או בקטע מרחוב, בין אם יש גישה לנכס מאותו רחוב ובין אם אין גישה כאמור, ובכלל זה נכס שיש אליו גישה מאותו רחוב או קטע רחוב דרך נכס אחר או דרך מדרכה, לרבות נכס, שבינו ובין אותו רחוב, או קטע רחוב, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, לרבות נכס שבינו לבין הרחוב מפריד נכס אחר, ובלבד שקיימת גישה מאותו הרחוב לנכס האמור שלא דרך רחוב אחר;

"סוג רחוב" – כביש, מדרכה או רחוב משולב;

"סלילת רחוב" – סלילתו של כביש בלבד, או מדרכה בלבד, או רחוב משולב, לרבות עשיית עבודות ומטלות הדרושות לסלילה או קשורות בה, כולן או חלקן, ובכלל זה תכנון, פיקוח, ביצוע הסלילה, התקנת מערכות נלוות כדוגמת ריהוט רחוב, גינון, תאורה וכל עבודה אחרת הכרוכה בסלילה או הקשורה בה;

"העירייה" – עיריית ירושלים;

"קומה" – חלל המשתרע בין שתי רצפות סמוכות הנמצאות זו מעל זו, על פי גובהו המזערי של אותו חלל, כקבוע בפרט 2.03 לסימן ב' לחלק ב' לתוספת השנייה לתקנות היתר בנייה, ככל שנקבע כזה, ולרבות בנייני עזר, מרתפים, מרפסות, מחסנים, חדרי מדרגות, מעברים, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

"ראש העירייה" – ראש העירייה לרבות עובד העירייה שראש העירייה הסמיכו בכתב לעניין חוק עזר זה, כולו או חלקו;

"רחוב" – שטח שהוקצה או יועד בתכנית לשמש כדרך; לעניין זה, "דרך" – כהגדרתה בחוק התכנון והבנייה;

"רחוב גובל" – רחוב הגובל בנכס או בחלק מהנכס, בין אם יש גישה לנכס מאותו רחוב ובין אם אין גישה כאמור, ובכלל זה רחוב שיש דרכו גישה לאותו נכס או לחלק ממנו דרך נכס אחר או דרך מדרכה, לרבות רחוב, שבינו ובין אותו נכס, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, לרבות רחוב שבינו לבין הנכס מפריד נכס אחר, ובלבד שקיימת גישה לאותו נכס מהרחוב האמור שלא דרך רחוב אחר;

"רחוב משולב" – רחוב המשמש למעבר הולכי רגל וכן לכניסת כלי רכב לצורך פריקה וטעינה וכן לצורכי ביטחון ואבטחה או רחוב המשמש למעבר הולכי רגל וכלי רכב גם יחד, בין אם מדובר ברחוב העשוי מחומר אחד ובין מכמה חומרים, בין במפלס אחד או בכמה מפלסים;

"שטח" בניין – הסכום במ"ר של שטחי כל הקומות בבניין ולרבות:

(1) שטחה של בנייה חורגת;

(2) שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בנייה – לפי שטחם בתכנית הבנייה שבהיתר;

"שטח המיועד להפקעה" – שטח המיועד לצורכי ציבור – לפי תכנית שבתוקף ואשר הוועדה המקומית הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943, או שהצהירה, עובר להטלת חיוב בהיטל, כי יש בכוונתה להפקיעו בתוך 5 שנים ממועד הטלת ההיטל;

"שטח המיועד לצורכי ציבור" – שטח קרקע או בניין המיועד בתכנית לצורכי ציבור;

"שטח קומה" – מספר המ"ר הכולל של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע שבנכס לרבות הקרקע שעליה ניצב הבניין;

"שמורת טבע" – קרקע המיועדת על פי תכנית לשמורת טבע, גן לאומי כהגדרתו בחוק גנים לאומיים, שמורות טבע, אתרים לאומיים ואתרי הנצחה, התשנ"ח-1998 או יער ומשמשת לתכלית זו בפועל, ולמעט מבנה המוקם עליה או הניצב על גבה;

"תכנית" – כהגדרתה בחוק התכנון והבנייה;

"תעודת העברה לרשם המקרקעין" – כאמור בסעיף 324 לפקודה;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;

"תעריפי ההיטל שבתוקף" – תעריפי ההיטל שבתוספת הראשונה לפי שיעורם המעודכן ביום התשלום לקופת העירייה.

2. (א) היטל סלילת רחובות נועד לכיסוי הוצאות העירייה בשל סלילת רחובות בתחומה, בלא זיקה לעלות ביצוע עבודות סלילת רחוב הגובל בנכס נשוא החיוב.

היטל סלילת רחובות

(ב) היטל סלילת רחובות יוטל על חייב בהיטל בהתקיים אחד מהתנאים האלה:

(1) תחילת סלילת סוג רחוב הגובל בנכס; לעניין זה, "תחילת סלילה" – גמר עריכת תכניות לסלילתו של סוג הרחוב הגובל וכן אישור של העירייה, בנוסח שבטופס 1 לתוספת השנייה, ולפיו בכוונתה לצאת למכרז לביצוע עבודות סלילת סוג הרחוב הגובל או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור; לא ניתן אישור כאמור תהיה תחילת הסלילה תחילת ביצוע העבודות בפועל;

(2) אישור בקשה להיתר בנייה; לא היה סלול רחוב סלול הגובל בנכס, בעת אישור הבקשה להיתר בנייה כאמור, תאשר העירייה, לפי הנוסח של טופס 2 שבתוספת השנייה, כי הליך תכנון עבודות הסלילה של הרחוב הגובל בנכס מצוי בעיצומו ותחילת סלילת הרחוב צפויה בתוך 12 חודשים ממועד מתן האישור;

(3) בנייה חורגת – בהתאם לקבוע בסעיף 8 ובמועד התגבשות החיוב שנקבע בו;

(4) שינוי ייעודה של שמורת טבע או אדמה חקלאית לייעוד אחר בהתאם לקבוע בסעיפים 4 או 6, בהתאמה, ובמועד התגבשות החיוב שנקבע בהם.

(ג) היטל שעילתו בנייה חדשה בנכס יוטל וישולם –

(1) גם אם נסלל הרחוב הגובל טרם כניסתו לתוקף של חוק עזר זה;

(2) גם אם הרחוב הגובל לא הוכרז או לא נשלחה או פורסמה על כך הודעה בהתאם לחוק העזר הקודם.

(ד) החייב בהיטל לעניין סעיף קטן (ב) הוא כמפורט להלן:

(1) לעניין חיוב לפי סעיף קטן (ב)(1) – החייב בהיטל בעת תחילת הסלילה;

(2) לעניין חיוב לפי סעיף קטן (ב)(2) – החייב בהיטל בעת אישור בקשה להיתר בנייה;

(3) לעניין סעיף קטן (ב)(3) – החייב בהיטל בעת התגבשות החיוב כקבוע בסעיף 8;

(4) לעניין סעיף קטן (ב)(4) – החייב בהיטל בעת התגבשות החיוב כקבוע בסעיפים 4 או 6.

3. (א) חישוב ההיטל יערך על פי הכללים האלה:

אופן חישוב ההיטל

(1) היטל סלילת רחובות יחושב לפי שטח הקרקע ושטח הבניין שבנכס וסכומו יהיה הסכום המתקבל ממכפלת שטח הקרקע ושטח הבניין בנכס, בתעריפי ההיטל שבתוספת הראשונה;

(2) היטל שעילתו קבועה בסעיף 2(ב)(1) ישולם לפי תעריפי ההיטל המעודכנים; היטל שעילתו קבועה בסעיף 2(ב)(2) ישולם לפי תעריפי ההיטל שבתוקף.

(ב) שולמו בעבור נכס, בשל סלילת רחוב גובל, דמי פיתוח, היטל קודם או היטל סלילת רחובות (להלן – חיוב ראשון) לא ייכללו שטח הקרקע ושטח הבניין בנכס שבעבורם שולם החיוב הראשון, במניין השטחים לפי סעיף קטן (א)(1) לצורך חישוב ההיטל לפי חוק עזר זה.

(ג) שולמו בעבור נכס דמי השתתפות בשל סלילת רחוב גובל, יופחתו 50% משטח הקרקע ושטח הבניין בנכס שבגינם שולמו דמי ההשתתפות, ממניין השטחים לפי סעיף קטן (א)(1) לצורך חישוב ההיטל לפי סעיף זה.

(ד) שולם בעבור נכס חיוב ראשון, יחויב בעל הנכס פעם נוספת בתשלום היטל סלילת רחובות, בעד בנייה חדשה שאושרה לאחר ששולם החיוב הראשון.

(ה) אושרה בנייה חדשה תחת בניין שנהרס ששולם בעדו חיוב ראשון, יחושב ההיטל בשל הבנייה החדשה על בסיס שטחה בניכוי שטח הבניין שנהרס כאמור, שבעבורו שולם החיוב הראשון.

(ו) אושרה בנייה חדשה תחת בניין שנהרס ששולמו בעדו דמי השתתפות, יחושב ההיטל בשל הבנייה החדשה על בסיס שטחה בניכוי 50% משטח הבניין שנהרס כאמור, שבעבורו שולמו דמי ההשתתפות.

(ז) נוכחה העירייה לדעת, לאחר גמר בנייתו של בניין, כי השטח הבנוי בפועל קטן מהשטח שצוין בתכניות הבנייה שעל פיהן שולם היטל סלילת רחובות, תשיב לבעל הנכס ובהתאם להוראות כל דין, את סכום ההפרש הנובע מפער השטחים שהתגלה סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

4. (א) בעל נכס שהוא שמורת טבע פטור מתשלום היטל סלילת רחובות בגין שטח הקרקע שבנכס בלבד.

היטל בנכס שהוא שמורת טבע

(ב) חדל נכס מלהיות שמורת טבע, יחויב בעליה בהיטל סלילה; על חיוב כאמור יחולו ההוראות האלה:

(1) ההיטל יוטל בכפוף לקיומו של רחוב גובל בנכס או תחילתן של עבודות לסלילה בהתאם להגדרה "תחילת סלילה" – שבסעיף 2(ב)(1);

(2) חיוב בהיטל אשר יוטל בעקבות שינוי ייעודה של שמורת טבע לייעוד אחר מכוח תכנית יחושב לפי תעריפי ההיטל המעודכנים;

(3) חיוב בהיטל אשר יוטל בעקבות מתן היתר לשימוש חורג יחושב לפי תעריפי ההיטל שבתוקף וישולם כנגד מתן ההיתר;

(4) חיוב בהיטל אשר יוטל בשל שימוש שנעשה בנכס למטרה שאינה שמורת טבע, שלא מכוח היתר לשימוש חורג או תכנית, יוטל ויחושב בהתאם לסעיף 8 בהתאמה ובשינויים המחויבים.

(ג) על תשלום ההיטל לפי סעיף קטן (ב) יחולו הוראות חוק עזר זה.

5. העניקה ממשלת ישראל לעירייה מימון לסלילתם של רחובות הגובלים בנכסים הנמצאים בתחום שיפוטה של שכונת שיקום (להלן – נכסי השיקום) במטרה לסבסד את חבותם של בעלי נכסי השיקום בהיטל סלילת רחובות – יופחת ההיטל המוטל על בעלי נכסי השיקום בסך הסבסוד המוענק לכל נכס; לעניין זה –

היטל בנכסים המצויים בשכונת שיקום

"שכונת שיקום" – שטח בתחום שיפוט העירייה שהממשלה הכריזה עליו כעל שכונת שיקום;

"סך הסבסוד המוענק לכל נכס" – המנה המתקבלת ממכפלת סכום ההיטל המלא, שאותו היה ניתן לגבות בעבור נכס השיקום, בסכום המימון הממשלתי וחלוקתה בסכום ההיטל הכולל אותו ניתן לגבות בעבור כל נכסי השיקום הגובלים עם אותו רחוב.

6. (א) בעל נכס מסוג אדמה חקלאית פטור מחבות בהיטל סלילת רחובות.

היטל בנכס מסוג אדמה חקלאית

(ב) חדל נכס מלהיות אדמה חקלאית, יחויב בעליו בהיטל סלילת רחובות; על חיוב כאמור יחולו ההוראות האלה:

(1) ההיטל יוטל בכפוף לקיומו של רחוב גובל בנכס או תחילתן של עבודות לסלילה בהתאם להגדרה "תחילת סלילה" שבסעיף 2(ב)(1);

(2) חיוב בהיטל אשר יוטל בעקבות שינוי ייעודה של אדמה חקלאית לייעוד אחר מכוח תכנית יחושב לפי תעריפי ההיטל המעודכנים;

(3) חיוב בהיטל אשר יוטל בעקבות מתן היתר לשימוש חורג יחושב לפי תעריפי ההיטל שבתוקף וישולם כנגד מתן ההיתר;

(4) חיוב בהיטל אשר יוטל בשל שימוש נעשה בנכס למטרה שאינה אדמה חקלאית, שלא מכוח היתר לשימוש חורג או תכנית, יוטל ויחושב בהתאם לסעיף 8 בהתאמה ובשינויים המחויבים.

(ג) על תשלום ההיטל לפי סעיף קטן (ב) יחולו הוראות חוק עזר זה.

7. (א) לא יוטל חיוב בהיטל סלילת רחובות בשל שטח המיועד להפקעה.

היטל סלילת רחובות בשטח המיועד להפקעה

(ב) שילם בעל נכס היטל סלילת רחובות בעבור נכס ובמהלך 5 השנים שממועד התשלום הוחל בהליך הפקעה ונתפסה חזקה בו על ידי העירייה, תשיב העירייה לבעל הנכס את ההיטל ששילם בניכוי 20% מסכום ההיטל בעבור כל שנה, בצירוף הפרשי הצמדה מיום התשלום ועד יום ההשבה (להלן – סכום ההחזר השנתי); בעבור חלק משנה יושב החלק מתוך סכום ההחזר השנתי, המשקף את היחס שבין אותו חלק שנה לבין השנה במלואה.

8. (א) בשל בנייה חורגת שנבנתה בנכס בין טרם תחילתו של חוק עזר זה ובין לאחריו, חייב בעל נכס בתשלום היטל סלילת רחובות.

היטל בשל בנייה חורגת

(ב) לעניין סעיף קטן (א) יראו את יום תחילת הבנייה החורגת, כפי שייקבע על ידי המהנדס או את יום תחילת ביצוע עבודות הסלילה, לפי המועד המאוחר שבהם, כמועד בו התגבש מועד החיוב (להלן – מועד התגבשות החיוב).

(ג) לצורך תשלום ההיטל לפי סעיף זה, תמסור העירייה לחייב דרישת תשלום.

(ד) סכום החיוב בהיטל בשל הבנייה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים בתוספת תשלומי פיגורים החל מהמועד המאוחר מבין אלה:

(1) מועד ההעלאה;

(2) חמש שנים טרם המועד שבו התגלתה הבנייה החורגת;

לעניין זה, "הועלו תעריפי ההיטלים" – העלאתם של התעריפים באמצעות תיקונו של חוק העזר.

(ה) שולם ההיטל ונהרס בניין שנבנה בלא היתר או בסטייה מהיתר בתוך 5 שנים מיום תחילת הבנייה, תשיב העירייה בהתאם להוראות כל דין את ההיטל ששילם בשל הבנייה החורגת, בניכוי 20% משיעור ההיטל בעבור שנה, בצירוף הפרשי הצמדה מיום התשלום ועד יום ההשבה; בעבור חלק משנה יושב החלק מתוך סכום ההחזר השנתי, המשקף את היחס שבין אותו חלק שנה לבין השנה במלואה.

9. (א) לצורך תשלום ההיטל, תמסור העירייה לחייב דרישת תשלום, שבה יפורטו הסעיף בחוק העזר מכוחו הוטל ההיטל, סכום ההיטל, המועד לתשלומו, שטח הנכס ותעריפי ההיטל המעודכנים אשר שימשו בסיס לחישוב סכום ההיטל.

דרישה לתשלום ההיטל

(ב) דרישת התשלום תימסר בעת התגבשות עילת החיוב כקבוע בסעיפים 2, 4, 6 ו-8 או לאחריה; ואולם אם לא נמסרה מסיבה כלשהי דרישת תשלום באחד מהמועדים הנזכרים בסעיפים האמורים, רשאית העירייה למסור את דרישת התשלום טרם מתן תעודת העברה לרשם המקרקעין או לצורך העברת זכויות חכירה במינהל מקרקעי ישראל (להלן – תעודת העדר חובות) או טרם מתן היתר בנייה נוסף הניתן לגבי הנכס.

(ג) אין בפגם שנפל בדרישת תשלום כדי לגרוע מחובת בעל נכס בתשלום היטל סלילת רחובות לפי חוק עזר זה.

(ד) דרישת תשלום שנמסרה לפי סעיפים –

(1) 2(ב)(1), 4(ב)(2), 6(ב)(2) ו-8, תיפרע בתוך 90 ימים מיום מסירתה לבעל הנכס או עד מתן תעודת העדר חובות, לפי המוקדם מביניהם;

(2) דרישת תשלום שנמסרה לפי סעיפים 2(ב)(2), 4(ב)(3) ו-6(ב)(3) תיפרע בתוך 30 ימים מיום מסירתה לבעל הנכס, ובכל מקרה עובר למתן ההיתר המבוקש.

10. (א) לא שולם במועדו היטל סלילת רחובות שנמסרה לגביו דרישת תשלום לפי סעיפים 2(ב)(1), 4(ב)(2), 6(ב)(2) ו-8, ייווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה עד למועד התשלום בפועל.

שערוך חיובים וחובות

(ב) לא שולם במועדו היטל סלילת רחובות שנמסרה לגביו דרישת תשלום לפי סעיפים 2(ב)(2), 4(ב)(3) ו-6(ב)(3) ולא ניתן היתר בנייה או היתר לשימוש חורג תפקע דרישת התשלום; בדרישת תשלום חדשה שתימסר לחייב יצוינו תעריפי ההיטל המעודכנים, והיא תיפרע בתוך 30 ימים, ובכל מקרה עובר למתן ההיתר המבוקש וכתנאי להענקתו.

(ג) על אף האמור בסעיף קטן (ב), אם ניתן היתר בנייה בלא ששולם לעירייה סכום ההיטל כולו או חלקו, יחול על הסכום שלא שולם לעירייה כנגד מתן ההיתר סעיף קטן (א).

11. (א) ראש העירייה רשאי, בהודעה בכתב, לדרוש מבעלים בנכס גובל או להתיר לו, לבקשתו, לסלול מדרכה ראשונה הגובלת בנכסו; ההודעה תפרט את התנאים ואת אופן ביצוע הסלילה, וכן את משך הזמן שבו יש לסיימה.

סלילת מדרכה בידי בעלים בנכס

(ב) סלילה לפי היתר או דרישה כאמור בסעיף קטן (א) תתבצע בהתאם לתנאים שפורטו בהודעה, לפי תכנית ביצוע ומפרטים שאושרו בידי המהנדס, וכן על פי אומדן תקציבי שאושר על ידי המהנדס ועל ידי גזבר העירייה.

(ג) סלל בעלים בנכס גובל מדרכה כאמור בסעיף קטן (א) ינוכה האומדן התקציבי שאושר על ידי המהנדס ועל ידי גזבר העירייה כאמור בסעיף קטן (ב) מסכום ההיטל שחייב בו לפי חוק עזר זה.

(ד) סלל אדם מדרכה שלא כאמור בסעיפים קטנים (א) או (ב) רשאית העירייה לסלול בעצמה את המדרכה מחדש או לתקנה, ולגבות מאותו אדם את ההוצאות שהוציאה לשינוי המדרכה או להריסתה ולסלילתה מחדש, ובלבד שהודעה על כך נמסרה לאותו אדם זמן סביר מראש.

(ה) לא מילא בעלים בנכס אחר הודעת ראש העירייה, כאמור בסעיף קטן (א) יחויב במלוא ההיטל לפי הוראות חוק עזר זה.

12. היה נכס גובל בבעלות משותפת, תחול חובת ההיטל על כל אחד מהבעלים המשותפים בנכס כפי חלקו היחסי בבעלות בנכס.

חיוב בעלים משותפים

13. לעניין סעיף זה –

הנחות מחיובים בהיטל על פי מבחן הכנסה

"הנחה לפי מבחן הכנסה" – הנחה מארנונה כללית שאושרה וניתנה לבעל נכס לפי תקנה 2(א)(8) לתקנות הסדרים במשק המדינה (הנחה מארנונה), התשנ"ג-1993 (להלן – תקנה 2(8)).

(א) זכאי בעל נכס להנחה לפי מבחן הכנסה והוטל עליו חיוב בהיטל סלילת רחובות בשל אותו נכס שבעבורו ניתנה לו הנחה כאמור, רשאית העירייה להפחית מסכום ההיטל שחויב בו בשיעור שלא יעלה על שיעור ההנחה בשל מבחן הכנסה לה זכה.

(ב) סמכותה של העירייה להפחתה מחיוב כקבוע בסעיף קטן (א), לא תחול לגבי החיובים מהסוגים האלה:

(1) חיוב בשל בנייה חורגת;

(2) חיוב בשל בנייה חדשה למעט חיוב בשל בנייה חדשה שהיא הרחבת בניין קיים כך ששטחו של הבניין כולל ההרחבה אינו עולה על סך השטח שקבעה מועצת העירייה במסגרת התנאים לקבלת הנחה מארנונה על פי תקנה 2(8); לעניין פסקה זו, "בניין קיים" – לרבות חלק מבניין המהווה על פי טיבו יחידה נפרדת וכולל דירה, כמשמעה בסעיף 52 לחוק המקרקעין.

(ג) התברר לעירייה כי הנסיבות שעמדו בבסיס הענקת ההנחה ואשר בעטיין היא ניתנה, לא התקיימו, יוטל על בעל הנכס חיוב במלוא ההיטל בשל הנכס, בניכוי הסכום ששולם; סכום החיוב יחושב ויקבע על פי תעריפי ההיטל הפטור במועד מתן ההנחה בתוספת תשלומי פיגורים ויחול בין אם בוטלה ההנחה מארנונה ובין אם לאו.

14. בלי לגרוע מסמכויותיה של העירייה לפי סעיף 13, רשאית העירייה ליתן הנחות מחיובים בהיטל סלילת רחובות בשל מצב כלכלי קשה של בעל נכס; הנחות כאמור ייקבעו ויאושרו בהתאם לתנאים האלה:

הנחות מחיובים בהיטל עקב מצב כלכלי במסגרת ועדת הנחות

(1) בקשה להנחה כאמור תידון לפני ועדת ההנחות שנקבעה לעניין הנחות בארנונה כללית כקבוע בסעיף 149ד לפקודה;

(2) ועדת ההנחות תנהג לעניין בקשה להנחה כקבוע בפסקה (1) וכן לעניין הדין וההחלטה לגביה באותו אופן שבה נדונה בקשה להנחה בארנונה כללית לפי סעיף 149ד לפקודה וכן לפי תקנות 5 עד 11 לתקנות הסדרים במשק המדינה (הנחה מארנונה), התשנ"ג-1993 (להלן – הנחת נזקק);

(3) בלי לגרוע מהאמור בפסקה (2) יהיו אמות המידה שעל פיהן תידרש הוועדה לבקשה להנחה ותכריע בה על פי אמות המידה החלות עליה לעניין הנחת נזקק בארנונה כללית.

15. התבקשה העירייה על ידי חייב בהיטל להעניק לו כמה הנחות מבין אלה המנויות בסעיפים 13 עד 14, ונמצא כי הוא זכאי עקרונית לקבל יותר מהנחה אחת, לא תוענק למבקש אלא הנחה שהיא הגבוהה בשיעורה מבין ההנחות שלהן הוא זכאי.

מניעת כפל הנחות

16. מסירת דרישת תשלום לפי חוק עזר זה תהיה בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או מועסק שם או משלוח בדואר מכתב רשום אל אותו אדם לפי מען מגוריו או עסקיו הרגילים או הידועים לאחרונה. אם אי-אפשר לקיים את המסירה כאמור, תהיה המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעות

17. תעריפי ההיטל שבתוספת הראשונה יעודכנו, החל ממועד פרסומו ברשומות של חוק עזר זה, ב-16 בכל חודש (להלן – יום העדכון), לפי שיעור השינוי שיחול במדד, מן המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הצמדה למדד

18. חוק עזר לירושלים (סלילת רחובות), התשל"ה-1975 – בטל.

ביטול

19. החל ביום י"ז באלול התשפ"ב (13 בספטמבר 2022), הטלת היטל לפי חוק עזר זה טעונה אישור של מליאת מועצת העירייה ושל שר הפנים, או מי מטעמו.

מגבלת גבייה

תיקון (מס' 2) תשע"ח-2018

20. על אף האמור בסעיף 17 יעודכנו תעריפי ההיטל שבתוספת הראשונה במועד פרסומו של חוק עזר זה ברשומות (להלן – יום העדכון הראשון), לפי שיעור השינוי שיחול במדד, מן המדד שפורסם לאחרונה לפני יום העדכון הראשון לעומת מדד חודש מאי 2006.

הוראת שעה

תוספת ראשונה

תיקון תשע"ח-2017

שיעורי ההיטל

בשקלים חדשים

1. היטל סלילת כביש –

(א) שטח קרקע, לכל מ"ר משטח הקרקע 74.38

(ב) שטח בניין, לכל מ"ר משטח הבניין 137.45

2. היטל סלילת מדרכה –

(א) שטח קרקע, לכל מ"ר משטח הקרקע 40.05

(ב) שטח בניין, לכל מ"ר משטח הבניין 74.01

3. היטל סלילת רחוב משולב –

(א) שטח קרקע, לכל מ"ר משטח הקרקע 114.43

(ב) שטח בניין, לכל מ"ר משטח הבניין 211.46

תוספת שנייה

טופס 1

לכל מאן דבעי

הח"מ       מאשר בזה כי התכניות לביצוע עבודות סלילת רחוב/ות       מצויות בשלבי גמר, וכי בכוונת העירייה  לצאת למכרז לביצוע עבודות הסלילה הנ"ל  להתקשר כדין בדרך של       לביצוע עבודות הסלילה הנ"ל (מחק את המיותר) וזאת לא יאוחר מיום      .

\_\_\_\_\_\_\_\_\_\_\_\_\_\_\_

מהנדס העירייה

טופס 2

לכל מאן דבעי

הח"מ       מאשר בזה כי הליך תכנון סלילת רחוב/ות       מצוי בעיצומו, וכי תחילת הסלילה צפויה להתקיים לא יאוחר מיום      .

\_\_\_\_\_\_\_\_\_\_\_\_\_\_\_

מהנדס העירייה

ח' באב התשע"א (8 באוגוסט 2011) ניר ברקת

ראש עיריית ירושלים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשע"ב מס' 769](http://www.nevo.co.il/Law_word/law07/mekomi-0769.pdf) מיום 3.4.2012 עמ' 328.

   תוקן [ק"ת חש"ם תשע"ח מס' 896](http://www.nevo.co.il/Law_word/law07/mekomi-0896.pdf) מיום 18.12.2017 עמ' 246 – תיקון תשע"ח-2017; ר' סעיף 3 לענין הוראת שעה.

   3. על אף האמור בסעיף 17 לחוק העזר העיקרי, יעודכנו תעריפי ההיטל שנקבעו בתוספת הראשונה כנוסחה בסעיף 2 לחוק עזר זה במועד פרסומו של חוק עזר זה ברשומות (להלן – יום העדכון הראשון), לפי שיעור השינוי שיחול במדד מן המדד שפורסם לאחרונה לפני יום העדכון הראשון לעומת מדד חודש יולי 2017.

   [ק"ת חש"ם תשע"ח מס' 906](https://www.nevo.co.il/law_word/law07/mekomi-0906.pdf) מיום 25.3.2018 עמ' 453 – תיקון (מס' 2) תשע"ח-2018. [↑](#footnote-ref-1)