חוק עזר לכפר סבא (סלילת רחובות), תשס"ח-2008

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל סלילת רחובות | [Go](#Seif2) | 4 |
| סעיף 3 | אופן תשלום ההיטל | [Go](#Seif3) | 4 |
| סעיף 4 | היטל סלילת רחובות במקרים מיוחדים | [Go](#Seif4) | 4 |
| סעיף 5 | היטל בשל בניה חורגת | [Go](#Seif5) | 5 |
| סעיף 6 | היטל סלילת רחובות באדמה חקלאית | [Go](#Seif6) | 5 |
| סעיף 7 | חיוב בהיטל בשל שטח המיועד להפקעה | [Go](#Seif7) | 5 |
| סעיף 8 | דרישה לתשלום ההיטל | [Go](#Seif8) | 5 |
| סעיף 9 | שערוך חיובים וחובות | [Go](#Seif9) | 6 |
| סעיף 10 | חיוב בעלים משותפים | [Go](#Seif10) | 6 |
| סעיף 11 | סלילת מדרכה בידי בעלים בנכס | [Go](#Seif11) | 6 |
| סעיף 12 | הטלת חיובים מכוח חוקי עזר קודמים | [Go](#Seif12) | 6 |
| סעיף 13 | מסירת הודעות | [Go](#Seif13) | 6 |
| סעיף 14 | הצמדה למדד | [Go](#Seif14) | 7 |
| סעיף 15 | מגבלת גביה | [Go](#Seif15) | 7 |
| סעיף 16 | ביטול | [Go](#Seif16) | 7 |
| סעיף 17 | הוראת שעה | [Go](#Seif17) | 7 |
|  | תוספת ראשונה | [Go](#med0) | 7 |
|  | תוספת שניה | [Go](#med1) | 7 |

חוק עזר לכפר סבא (סלילת רחובות), תשס"ח-2008[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית כפר סבא חוק עזר זה:

1. בחוק עזר זה –

הגדרות

"אדמה חקלאית" – קרקע שאין עליה בניין, שייעודה על פי תכנית הוא לחקלאות ושלא ניתן לגביה היתר לשימוש למטרה אחרת, ואין משתמשים בה בפועל למטרה אחרת;

"אישור בקשה להיתר בניה" – אישור בקשה למתן היתר בניה בידי מוסד התכנון המוסמך לפי חוק התכנון והבניה;

"בניה חדשה" – הקמת בניין חדש בנכס או תוספת לבניין קיים הניצב בנכס;

"בניה חורגת" – בניה חדשה שנבנתה בלא היתר בניה או בסטיה מהיתר;

"בניין" – מבנה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר לו חיבור של קבע;

"בעלים בנכס" – כל אחד מאלה:

(1) בנכסים שאינם מקרקעי ציבור כהגדרתם בסעיף 107 לחוק המקרקעין, התשכ"ט-1969 (להלן – חוק המקרקעין) – הבעל הרשום של הנכס, ובהעדר רישום – בעליו של הנכס מכוח הסכם או מסמך מחייב אחר ובהעדרו – מי שזכאי כדין להירשם כבעל הנכס ובהעדרו – מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, ובהעדר חוכר לדורות – מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות; בהעדר חוכר לדורות או בר רשות כאמור – בעליו של הנכס;

"דמי השתתפות" – דמי השתתפות לפי חוק עזר קודם של העיריה;

"היטל" או "היטל סלילת רחובות" – היטל המוטל לכיסוי הוצאות סלילת כביש, סלילת מדרכה או היטל סלילת רחוב משולב, לפי העניין;

"היטל קודם" – היטל סלילת רחובות לפי חוק עזר קודם;

"היתר בניה", "סטיה מהיתר", "שימוש חורג" – כמשמעותם בחוק התכנון והבניה;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980;

ת"ט תשס"ח-2008

"חוק התכנון והבניה" – חוק התכנון והבניה, התשכ"ה-1965;

"חוק עזר הקודם" – כל חוק עזר לעיריית כפר סבא בדבר סלילת רחובות שקדם לחוק עזר זה;

"יציע", "עליית גג" – כהגדרתם בפרט 1.00.1 לתוספת השלישית של תקנות התכנון והבניה (בקשה להיתר, תנאיו ואגרות), התש"ל-1970 (להלן – תקנות היתר בניה);

"כביש" – רחוב או חלק מרחוב המיועד למעבר כלי רכב או לחנייתם;

"מדרכה" – חלק מרחוב המיועד למעבר הולכי רגל, לרבות אבני שפה, קיר משען, מדרגות וקירות תומכים;

"המהנדס" – מהנדס העיריה או מי שסמכויות מהנדס העיריה הואצלו לו לפי סעיף 6 לחוק הרשויות המקומיות (מהנדס רשות מקומית), התשנ"ב-1991;

"מרפסת" – חלק חיצון של בניין אשר –

(1) רצפתו קשורה לרצפת פנים הבניין ודלת מעבר ביניהן;

(2) לא יותר משלושת רבעי היקף רצפתו מוקפים קירות;

(3) לאורך שאר שוליו ניצב מעקה;

"מרתף" – חלק מבניין שהחלל שבין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.50 מטר ממישור הקיר החיצון שלו; לעניין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין על שני תפרי ההתפשטות האמורים או במרכז תפר התפשטות הסמוך לקצה הבניין ובין קצה הבניין;

"מרתף חניה" – מרתף או חלק ממנו המיועד על פי תכנית והיתר בנייה לשמש לתכלית של חניית כלי רכב;

תיקון תשפ"א-2021

"נכס" – כמשמעותו בסעיף 269 לפקודה, לרבות דרכי מעבר שאינן ציבוריות;

"נכס גובל" – נכס הגובל ברחוב או בקטע מרחוב, בין אם יש גישה לנכס מאותו רחוב ובין אם אין גישה כאמור, ובכלל זה נכס שיש אליו גישה מאותו רחוב או קטע רחוב דרך נכס אחר או דרך מדרכה, לרבות נכס, שבינו ובין אותו רחוב, או קטע רחוב, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, ולרבות נכס שבינו לבין אותו רחוב מפריד נכס אחר, ובלבד שקיימת גישה מאותו הרחוב לנכס האמור שלא דרך רחוב אחר;

"סוג רחוב" – כביש, מדרכה או רחוב משולב;

"סלילת רחוב" – סלילת כביש ומדרכה או סלילתם של כביש בלבד, או מדרכה בלבד, או רחוב משולב, או הרחבתם, ולרבות עשיית עבודות ומטלות הדרושות לסלילה או קשורות בה, כולן או חלקן, ובכלל זה תכנון, פיקוח, ביצוע הסלילה, התקנת מערכות נלוות כדוגמת תאורה, וכל עבודה אחרת הכרוכה בסלילה או הקשורה בה;

"העיריה" – עיריית כפר סבא;

"קומה" – חלל המשתרע בין שתי רצפות סמוכות הנמצאות זו מעל זו, הנמדד על פי גובהו המזערי של אותו חלל, כקבוע בסעיף 2.03 לתוספת השניה של תקנות היתר בנייה, אם נקבע כזה, ולרבות בנייני עזר, מרתפים, מרפסות, מחסנים, חדרי מדרגות, מרתפי חניה, מעברים, גבליות, יציעים, חדרי מעליות, עליות גג וכל שטח אחר בקומה;

תיקון תשפ"א-2021

"ראש העיריה" – ראש העיריה, לרבות מי שהוסמך על ידו על פי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975, לעניין חוק עזר זה;

"רחוב" – שטח המיועד על פי תכנית לדרך, כהגדרתה בחוק התכנון והבניה;

"רחוב גובל" – רחוב הגובל בנכס או בחלק מהנכס, בין אם יש גישה ישירה לנכס מאותו רחוב ובין אם אין גישה כאמור, ובכלל זה רחוב שיש דרכו גישה לאותו נכס או לחלק ממנו דרך נכס אחר או דרך מדרכה, לרבות רחוב, שבינו ובין אותו נכס, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, לרבות רחוב שבינו לבין הנכס מפריד נכס אחר, ובלבד שקיימת גישה לאותו נכס מהרחוב האמור שלא דרך רחוב אחר;

"רחוב משולב" – רחוב המשמש למעבר הולכי רגל ולמעבר כלי רכב גם יחד, בין אם מדובר ברחוב העשוי בין מחומר אחד ובין מכמה חומרים, בין במפלס אחד ובין בכמה מפלסים;

"שטח בניין" – הסכום במ"ר של שטחי כל הקומות בבניין ולרבות:

(1) שטחה של בניה חורגת;

(2) שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בניה – לפי השטח שאושר;

"שטח המיועד להפקעה" – שטח המיועד לצורכי ציבור, ואשר הוועדה המקומית לתכנון ובניה הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943;

"שטח המיועד לצורכי ציבור" – שטח קרקע או בניין המיועד בתכנית לצורכי ציבור;

"שטח קומה" – הסכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטחה הכולל של הקרקע שבנכס לרבות הקרקע שעליה ניצב בניין;

"תכנית" – כהגדרתה בחוק התכנון והבניה;

"תעודת העברה לרשם המקרקעין" – כאמור בסעיף 324 לפקודה;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;

"תעריפי ההיטל שבתוקף" – תעריפי ההיטל שבתוספת הראשונה לפי שיעורם המעודכן ביום התשלום לקופת העיריה.

2. (א) היטל סלילת רחובות נועד לכיסוי הוצאות העיריה בשל סלילת רחובות בתחומה, בלא זיקה לעלות ביצוע עבודות סלילת רחוב הגובל בנכס נושא החיוב או המשמש אותו.

היטל סלילת רחובות

(ב) היטל סלילת רחובות יוטל על בעל נכס בהתקיים אחד מאלה:

(1) תחילת סלילת סוג רחוב הגובל בנכס; לעניין זה, "תחילת סלילה" – גמר תכניות לביצוע סלילה של סוג הרחוב הגובל וכן אישור של העיריה, לפי הנוסח שבטופס 1 שבתוספת השלישית, לפיו בכוונתה לצאת למכרז לביצוע עבודות הסלילה או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

(2) אישור בקשה להיתר בניה; לא היה רחוב סלול הגובל בנכס, בעת אישור הבקשה להיתר בניה כאמור, תאשר העיריה, לפי הנוסח שבטופס 2 שבתוספת השלישית, כי הליך תכנון עבודות הסלילה של הרחוב הגובל בנכס מצוי בעיצומו ותחילת סלילת הרחוב צפויה בתוך 12 חודשים ממועד מתן האישור;

(3) בניה חורגת בנכס.

(ג) היטל שעילתו אישור בקשה להיתר בניה בעבור בניה חדשה או בניה חורגת, ישולם גם אם הרחוב הגובל בנכס נסלל לפני תחילתו של חוק עזר זה.

3. (א) היטל סלילת רחובות לכל סוגי הנכסים, יחושב לפי שטח הקרקע ושטח הבניין שבנכס וסכומו יהיה הסכום המתקבל ממכפלת שטח הקרקע ושטח הבניין בנכס, בתעריפי ההיטל שבתוספת הראשונה.

אופן תשלום ההיטל

תיקון תשע"ה-2015

תיקון תשפ"א-2021

(ב) היטל שעילתו קבועה בסעיפים 2(ב)(1) או 6(ב) ישולם לפי תעריפי ההיטל המעודכנים; היטל שעילתו הינה לפי סעיף 2(ב)(2) או 6(ג) ישולם לפי תעריפי ההיטל שבתוקף.

(ג) שולמו בעד נכס, בשל סלילת רחוב הגובל בנכס, היטל קודם, היטל סלילת רחובות או דמי השתתפות (להלן – חיוב ראשון), לא ייכללו שטח הקרקע ושטח הבניין בנכס, בעת הטלתו של החיוב הראשון, במניין השטחים לפי סעיף קטן (א), לצורך חישוב ההיטל לפי חוק עזר זה בשל אותו סוג רחוב שבעדו שולם החיוב הראשון.

(ד) שולם בעד נכס חיוב ראשון יחויב בעל הנכס פעם נוספת בתשלום היטל סלילת רחובות, בעד בניה חדשה שאושרה לאחר ששולם החיוב הראשון.

(ה) אושרה בקשה להיתר בעבור בניה חדשה תחת בניין שנהרס וששולם בעדו חיוב ראשון, יחושב ההיטל בשל הבניה החדשה על בסיס שטחה בניכוי שטח הבניין שנהרס כאמור.

(ו) נוכחה העיריה לדעת, לאחר בנייתו של בניין, כי שטחו הבנוי בפועל אינו זהה לשטח הבניין שלגביו אושרה הבקשה להיתר בניה ושעל פיו שולם ההיטל, תשיב לבעל הנכס או תגבה ממנו, לפי העניין ובהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

4. (בוטל).

תיקון תשע"ה-2015

5. (א) בעל נכס חייב בתשלום היטל סלילת רחובות בשל בניה חורגת שנבנתה בנכס.

היטל בשל בניה חורגת

(ב) לעניין סעיף קטן (א) יראו את יום תחילת הבניה החורגת, כפי שייקבע בידי המהנדס, או את יום תחילת ביצוע עבודות הסלילה, לפי המועד המאוחר שבהם, כמועד שבו התגבש החיוב בהיטל סלילת הרחובות (להלן – מועד התגבשות החיוב).

(ג) לצורך תשלום ההיטל לפי סעיף זה, תמסור העיריה לחייב דרישת תשלום.

(ד) סכום ההיטל בשל הבניה החורגת יהא הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים בתוספת תשלומי פיגורים החל מהמועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבניה החורגת;

לעניין סעיף זה, "הועלו תעריפי ההיטל" – העלאת תעריפים באמצעות תיקונו של חוק העזר.

(ה) שולם ההיטל ונהרס בניין המהווה בניה חורגת בתוך 5 שנים מיום תחילת הבניה, תשיב העיריה לבעל הנכס את ההיטל ששילם בשל הבניה החורגת, בניכוי 20% משיעור ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

6. (א) בעל נכס מסוג אדמה חקלאית לא ישלם בעדו היטל סלילה.

היטל סלילת רחובות באדמה חקלאית

(ב) חדל נכס מלהיות אדמה חקלאית, מששונה ייעודו בתכנית, חייב בעליו בתשלום היטל סלילת רחובות, לפי הוראות חוק עזר זה.

(ג) חדל נכס מלהיות אדמה חקלאית משניתן לגביו היתר לשימוש חורג, יחויב בעליו בהיטל סלילה, לפי הוראות חוק עזר זה.

(ד) חדל נכס מלהיות אדמה חקלאית, בלי שניתן לגביו היתר כאמור בסעיף קטן (ג), ובלי ששונה ייעודו בתכנית, יחולו הוראות סעיף 5, בשינויים המחויבים לפי העניין.

7. (א) לא יוטל חיוב בהיטל סלילת רחובות בשל שטח המיועד להפקעה.

חיוב בהיטל בשל שטח המיועד להפקעה

(ב) שילם בעל נכס היטל בעבור נכס ובמהלך 5 השנים שממועד תשלום ההיטל הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות (רכישה לצורכי ציבור) 1943, תשיב העיריה לבעל הנכס את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

8. (א) לצורך תשלום ההיטל תמסור העיריה לחייב דרישת תשלום, שבה יפורטו הסעיף בחוק העזר שמכוחו הוטל ההיטל, סכום ההיטל, המועד לתשלומו, שטח הנכס ותעריפי ההיטל המעודכנים אשר שימוש בסיס לחישוב סכום ההיטל ודרכי תשלום ההיטל.

דרישה לתשלום ההיטל

(ב) דרישת התשלום תימסר בעת התגבשות עילת החיוב כאמור בסעיפים 2(ב), 5 ו-6.

(ג) לא נמסרה מסיבה כלשהי דרישת תשלום באחד מהמועדים הנזכרים בסעיף קטן (ב) (להלן – מועד החיוב המקורי), רשאית העיריה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה במינהל מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ד) אין בפגם שנפל בדרישת תשלום כדי לגרוע מחובת בעל נכס לשלם היטל סלילת רחובות.

(ה) דרישת תשלום שנמסרה לפי –

(1) סעיפים 2(ב)(1), 5 או 6(ב) תיפרע תוך 30 ימים ממסירתה לבעל הנכס;

(2) סעיפים 2(ב)(2), 6(ג), 6(ד) או 8(ג) תיפרע בתוך 7 ימים מיום מסירתה לבעל הנכס, ובכל מקרה עובר למתן ההיתר, התעודה או האישור המבוקשים וכתנאי להוצאתם.

9. (א) לא שולם במועדו היטל סלילת רחובות שנמסרה לגביו דרישת תשלום לפי סעיפים 2(ב)(1), 5 או 6 ייווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.

שערוך חיובים וחובות

(ב) לא שולם במועדו היטל סלילת רחובות שנמסרה לגביו דרישת תשלום לפי סעיפים 2(ב)(2), או 8(ג) תפקע דרישת התשלום; כל דרישת תשלום חדשה שתימסר בטרם הוצאו ההיתר, התעודה או האישור נושא הסעיפים האמורים, לפי העניין, תהיה בהתאם לתעריפי ההיטל המעודכנים ותעמוד בתוקפה ל-7 ימים ממסירתה לבעל הנכס.

(ג) על אף האמור בסעיף קטן (ב) אם ניתנו ההיתר, או האישור נשוא הסעיפים האמורים בלא ששולם ההיטל או חלק ממנו, ייווספו לסכום שלא שולם תשלומי פיגורים, החל מהמועד שנקבע לתשלומו בחוק עזר זה ועד למועד התשלום בפועל.

10. היה נכס גובל בבעלות משותפת, תחול חובת ההיטל על כל אחד מהבעלים המשותפים של הנכס כפי חלקם היחסי בבעלות בנכס.

חיוב בעלים משותפים

11. (א) ראש העיריה רשאי, בהודעה בכתב, לדרוש מבעלים בנכס גובל לסלול סלילה ראשונה של מדרכה הגובלת בנכסו; ההודעה תפרט את התנאים ואת אופן ביצוע הסלילה, וכן את משך הזמן שבו יש לסיימה.

סלילת מדרכה בידי בעלים בנכס

(ב) סלילה לפי דרישה כאמור בסעיף קטן (א), תתבצע בהתאם לתנאים שפורטו בהודעה, לפי תכנית ביצוע ומפרטים שאושרו בידי המהנדס, וכן על פי אומדן תקציבי שאישרו המהנדס וגזבר העיריה.

(ג) סלל אדם מדרכה שלא בהתאם לקבוע בסעיפים קטנים (א) ו-(ב) רשאית העיריה לסלול בעצמה את המדרכה מחדש או לתקנה, ולגבות מאותו אדם את ההוצאות שהוציאה לשינוי המדרכה או להריסתה ולסלילתה מחדש, ובלבד שהודעה על כך נמסרה לאותו אדם זמן סביר מראש.

(ד) סלל בעל נכס גובל מדרכה כאמור בסעיף קטן (ב) או שילם לעיריה את הוצאות סלילתה של מדרכה בהתאם לסעיף קטן (ג), ינוכו הוצאות הסלילה שהוציא בעל הנכס, מסכום ההיטל שהוא חייב בו לפי הוראות חוק עזר זה; סכום הוצאות הסלילה ייקבע בידי המהנדס.

12. (א) היתה העיריה מוסמכת לחייב בעל נכס, בתשלום היטל קודם או דמי השתתפות על פי חוק עזר קודם (להלן – החיוב הקודם) וזה לא נדרש על ידה, ישלם בעל הנכס לעיריה, לפי דרישתה, את החיוב הקודם וזאת בהתאם להוראות חוק העזר הקודם שמכוחו היתה מוסמכת העירייה להטילו ובכפוף להוראות סעיפים קטנים (ב) או (ג).

הטלת חיובים מכוח חוקי עזר קודמים

(ב) סכום דמי ההשתתפות שישלם בעל נכס, כאמור בסעיף קטן (א), יעמוד על סכומו המשוערך במועד התשלום בפועל; לעניין זה, "סכום משוערך" – סכומם הנומינלי של דמי ההשתתפות במועד שבו אמורים היו להיות מוטלים לפי חוק עזר קודם ובתוספת הפרשי הצמדה מאותו מועד עד למועד התשלום בפועל; בהעדר אשפרות להתחקות אחר הסכום הנומינלי של עלות סלילת הרחוב במועד שבו היו אמורים להיות מוטלים דמי ההשתתפות, המשמש בסיס לחישוב כאמור – סכום עלותה של עבודת סלילת רחוב על פי מחירי העלות במועד הטלת החיוב.

(ג) סכום ההיטל הקודם שישלם בעל נכס גובל, כאמור בסעיף קטן (א), ייקבע לפי תעריפי ההיטל הקודם; לעניין זה, "תעריפי ההיטל הקודם" – התעריפים שהיו תקפים בעת היווצרות החיוב הקודם בתוספת הפרשי הצמדה החל מאותו מועד ועד למועד התשלום בפועל.

(ד) הוראת סעיף קטן (א) תחול ביחס לשטח הקרקע ושטח הבניין כפי שהיו במועד היווצרותו של החיוב הקודם; אין בתשלום חיוב קודם כאמור בסעיף קטן (א), כדי לגרוע מחובתו של בעל נכס לשלם היטל בעבור בניה חדשה שנבנתה בנכס או שנתבקשה בנייתה לאחר מועד היווצרות החיוב הקודם, בהתאם לקבוע בחוק עזר זה.

13. מסירת דרישת תשלום לפי חוק עזר זה תהא בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או מועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי אפשר לקיים את המסירה כאמור, תהא המסירה בדרך של הצגה במקום בולט לעין באחד המקומות האמורים או על הנכס שבו היא דנה.

מסירת הודעות

14. סכומי ההיטלים שנקבעו בחוק עזר זה, יעודכנו ב-16 בכל חודש שלאחר פרסומו של חוק עזר זה (להלן – יום העדכון) לפי שיעור שינוי המדד, שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הצמדה למדד

15. החל ביום כי"ב בטבת התשפ"ו (1 בינואר 2026), הטלת היטל לפי חוק עזר זה תהא טעונה אישור של מועצת העיריה ושל שר הפנים או מי מטעמו.

מגבלת גביה

תיקון תשפ"א-2021

16. חוק עזר לכפר סבא (סלילת רחובות), התשנ"ח-1998 – בטל.

ביטול

17. על אף האמור בסעיף 14, יעודכנו תעריפי ההיטלים שנקבעו בחוק עזר זה, במועד פרסומו של חוק עזר זה (להלן – יום העדכון הראשון), לפי שיעור שינוי המדד, שפורסם לאחרונה לפני יום העדכון הראשון לעומת מדד חודש נובמבר 2006.

הוראת שעה

תוספת ראשונה

תיקון תשפ"א-2021

(סעיף 3)

שיעור ההיטל

בשקלים חדשים

1. היטל סלילת כביש –

(א) קרקע, לכל מ"ר משטח הקרקע 33.51

(ב) בניין, לכל מ"ר משטח הבניין 102.97

(ג) מרתף חניה, לכל מ"ר משטח מרתף חניה 72.08

2. היטל סלילת מדרכה –

(א) קרקע, לכל מ"ר משטח הקרקע 22.01

(ב) בניין, לכל מ"ר משטח הבניין 67.63

(ג) מרתף חניה, לכל מ"ר משטח מרתף חניה 47.34

3. היטל סלילת רחוב משולב –

(א) קרקע, לכל מ"ר משטח הקרקע 55.52

(ב) בניין, לכל מ"ר משטח הבניין 170.60

(ג) מרתף חניה, לכל מ"ר משטח מרתף חניה 119.42

תוספת שניה

תיקון תשע"ה-2015

(בוטלה)

תוספת שלישית

(סעיף 2(ב)(1) ו-(2))

טופס 1

לכל מאן דבעי

הח"מ, מהנדס עיריית כפר סבא, מאשר בזה כי התכניות לביצוע עבודות סלילת רחוב/ות       מצויות בשלבי גמר, וכי בכוונת העירייה  לצאת למכרז לביצוע עבודות הסלילה האמורות,  להתקשר כדין בדרך של       לביצוע עבודות הסלילה האמורות וזאת לא יאוחר מיום      .

\_\_\_\_\_\_\_\_\_\_\_\_\_\_

מהנדס העירייה

טופס 2

לכל מאן דבעי

הח"מ, מהנדס עיריית כפר סבא, מאשר בזאת כי הליך תכנון סלילת רחוב/ות       מצוי בעיצונו, וכי תחילת הסלילה צפויה להתקיים לא יאוחר מיום      .

\_\_\_\_\_\_\_\_\_\_\_\_\_\_

מהנדס העיריה

כ"א באייר התשס"ח (26 במאי 2008) יהודה בן חמו

ראש עיריית כפר סבא

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ח מס' 719](http://www.nevo.co.il/Law_word/law07/mekomi-0719.pdf) מיום 12.6.2008 עמ' 305.

   ת"ט [ק"ת חש"ם תשס"ח מס' 721](http://www.nevo.co.il/Law_word/law07/mekomi-0721.pdf) מיום 15.7.2008 עמ' 396.

   תוקן [ק"ת חש"ם תשע"ה מס' 829](http://www.nevo.co.il/Law_word/law07/mekomi-0829.pdf) מיום 9.7.2015 עמ' 362 – תיקון תשע"ה-2015; ר' סעיף 6 לענין הוראת שעה.

   6. על אף האמור בסעיף 14 לחוק העזר העיקרי יעודכנו תעריפי ההיטלים שנקבעו בחוק עזר זה במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון לעומת מדד חודש דצמבר 2012.

   [ק"ת חש"ם תשפ"א מס' 1108](http://www.nevo.co.il/Law_word/law07/mekomi-1108.pdf) מיום 3.6.2021 עמ' 761 – תיקון תשפ"א-2021; ר' סעיף 5 לענין הוראת שעה.

   5. על אף האמור בסעיף 14, יעודכנו תעריפי ההיטלים שנקבעו בחוק עזר זה, במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש יוני 2020. [↑](#footnote-ref-1)