חוק עזר לכפר-סבא (אספקת מים), תשנ"ד-1994

רשויות ומשפט מנהלי – רשויות מקומיות – אספקת מים

רשויות ומשפט מנהלי – רשויות מקומיות – חוקי עזר

רשויות ומשפט מנהלי – תשתיות – מים – אספקת מים ברשויות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | מפעל מים פרטי | [Go](#Seif2) | 3 |
| סעיף 3 | חיבור למפעל מים | [Go](#Seif3) | 3 |
| סעיף 4 | אגרת הנחת צינורות | [Go](#Seif4) | 3 |
| סעיף 5 | רשת פרטית | [Go](#Seif5) | 4 |
| סעיף 6 | אספקת מים ומדי מים | [Go](#Seif23) | 4 |
| סעיף 7 | החזר אגרות | [Go](#Seif6) | 5 |
| סעיף 8 | אגרת מים | [Go](#Seif7) | 5 |
| סעיף 9 | פקדונות | [Go](#Seif8) | 6 |
| סעיף 10 | חוזה מיוחד | [Go](#Seif9) | 6 |
| סעיף 11 | מועד תשלום | [Go](#Seif10) | 6 |
| סעיף 12 | חילופי צרכנים | [Go](#Seif11) | 6 |
| סעיף 13 | שימוש במים | [Go](#Seif12) | 7 |
| סעיף 14 | מכירת מים והעברתם | [Go](#Seif22) | 7 |
| סעיף 15 | שמירה בפני זיהום | [Go](#Seif13) | 7 |
| סעיף 16 | דרישה ל | [Go](#Seif14) | 7 |
| סעיף 17 | אישור סכום הוצאות | [Go](#Seif15) | 7 |
| סעיף 18 | ניתוק חיבור | [Go](#Seif16) | 8 |
| סעיף 19 | חידוש חיבור | [Go](#Seif17) | 8 |
| סעיף 20 | רשות כניסה | [Go](#Seif18) | 8 |
| סעיף 21 | ערר | [Go](#Seif19) | 8 |
| סעיף 22 | מסירת הודעה | [Go](#Seif20) | 8 |
| סעיף 23 | הצמדה למדד | [Go](#Seif21) | 9 |
| סעיף 24 | הוראת שעה | [Go](#Seif24) | 9 |
| סעיף 25 | הוראת מעבר | [Go](#Seif25) | 9 |
|  | תוספת | [Go](#med0) | 9 |

חוק עזר לכפר-סבא (אספקת מים), תשנ"ד-1994[[1]](#footnote-1)\*

בתוקף סמכותה לפי סעיפים 238, 250, 251 ו-254 לפקודת העיריות, מתקינה מועצת עיריית כפר סבא חוק עזר זה:

1. בחוק עזר זה –

הגדרות

"אבזר" – כל חלק או חלק לוואי, המשמש או המיועד לשמש מרכיב של רשת פרטית או של מפעל מים או של מפעל מים פרטי, וכן מיתקן או מכשיר הקשור באספקת מים לנכס;

"בעל נכס" – בעלו הרשום של נכס או חוכרו, לרבות מי שזכאי להירשם כבעל או כחוכר לדורות;

"הל"ת" – הוראות למיתקני תברואה (הל"ת), התש"ל-1970, שאושרו ביד שר הפנים לאחר התייעצות עם המועצה הארצית לתכנון ולבניה, כפי שיתוקנו מזמן לזמן, שעותק מהן מופקד במשרדי כל ועדה מקומית;

"המנהל" – מנהל מחלקת המים של העיריה לרבות אדם אחר שמיתנה המועצה למלא את תפקידי המנהל לענין חוק עזר זה, וכן אדם שהמנהל העביר אליו בכתב מסמכויותיו לפי חוק עזר זה;

"חיבור למפעל מים" – אבזר או אבזרים המקשרים בין מפעל מים לבין רשת פרטית;

"מבדקה" – כמשמעותה בתקנות מדידת מים (מדי מים), התשמ"ח-1988 (להלן – תקנות המים;

"מד-מים" – מכשיר או מיתקן כמשמעותו בתקנות המים, המשמש למדידה ולסיכום של כמות מים המסופקת בצינורות לנכס;

"מד-מים ייחודי" – מד-מים המשמש יותר מצרכן אחד בנכס אחד או יותר;

"מד-מים כללי" – מד-מים המשמש נכס אחד או יותר ובלבד שבאותו נכס יש נוסף לו מד-מים נפרד אחד לפחות;

"מד-מים נפרד" – מד-מים המשמש צרכן אחד לצריכה למגורים, לעסק, למלאכה, לחקלאות, לגינון, לתעשיה, לבניה או כיוצא בהם, ובלבד שבאותו נכס יש בנוסף מד-מים כללי;

"מועצה" – מועצת העיריה;

"מנהל" – הנהלת מפעל המים של ספק המים וכן מי שההנהלה העבירה אליו מסמכויותיה לפי חוק עזר זה;

"מפעל מים" – כל האבזרים, לרבות באר, קידוח, מבנה, וכל מיתקן או מכשיר, שבבעלות ספק המים או העיריה, המשמשים או המיועדים לשמש לשאיבת מים, לאגירתם, להעברתם, לאספקתם או לטיפול בהם בדרך אחרת, למעט רשת פרטית;

"מפעל מים פרטי" – מפעל מים בבעלות פרטית;

"נכס" – מבנה או קרקע, שבתחום העיריה, למעט רחוב;

"ספק המים" – מפעל מים כפר סבא, אגודה חקלאית שיתופית בע"מ;

"עיריה" – עיריית כפר-סבא;

"צרכן" – בעל נכס או מי שמחזיק ברשת פרטית או בחלק ממנה, מחזיק בנכס שיש בו רשת פרטית, בין שהותקן בנכס ברז ובין שלא הותקן, או מי שרשת פרטית משמשת אותו או את נכסו וכל מי שהתקשר עם ספק המים או עם העיריה לאספקת מים;

"צרכן חדש" – מי שהגיש בקשה לאספקת מים למנהל או מי שצרכן הסכים להעביר לו את זכויותיו לאספקת מים;

"רשת פרטית" – אבזר, מיתקן או מכשיר שהותקנו בנכס, המשמשים או המיועדים לשמש לאספקת מים או לצריכתם בנכס, למעט מד-מים; כשאין מד-מים כללי, אבזר, מיתקן או מכשיר שחוברו לנכס במרחק של למעלה ממטר אחד מגבול הנכס;

"עיריה" עיריית כפר-סבא;

"שטח בניה" – כל מטר רבוע או חלק ממנו, של בניה מסוג כלשהו, הבנוי או ייבנה בפועל, במפלס כלשהו;

"שטח קרקע" – כל מטר קבוע קרקע או חלק ממנו, לרבות קרקע שעליה עומד בנין.

2. (א) לא יקים אדם, למעט ספק המים, מפעל מים פרטי בתחום העיריה, לא ישתמש במפעל מים פרטי, לא יפעילו, לא יעביר זכויות בו, לא יספק מים, לא ישנה מפעל מים פרטי קיים, לא יסירנו, לא יחבר אליו דבר ולא יטפל בו בדרך אחרת, אלא באישור העיריה בכתב.

מפעל מים פרטי

(ב) בקשה לפי סעיף קטן (א) תוגש בכתב לעיריה בצירוף תכנית של מפעל מים פרטי מוצע, או תכנית שינויים או הסרה, או טיפול בדרך אחרת במפעל מים פרטי קיים, לפי הענין.

(ג) בכפוף לאמור בסעיפים קטנים (א) ו-(ב), הקמת מפעל מים פרטי, שינויו, הסרתו או טיפול בו בדרך אחרת, ייעשו בידי המבקש ועל חשבונו.

3. (א) לא ייעשה חיבור למפעל מים, הרחבת חיבור, הצרתו, פיצולו, ניתוקו, פירוקו או חידושו, אלא בידי המנהל.

חיבור למפעל מים

(ב) בעל נכס המבקש לחברו למפעל מים או לעשות פעולה אחרת שפורטה בסעיף קטן (א), יגיש הוא או המחזיק בנכס באישור בכתב של בעל הנכס, בקשה על גבי טופס שקבע המנהל, ויצרף, לפי דרישת המנהל, תכניות של הנכס ושל רשת פרטית קיימת או מוצעת בו, וכן נתונים בדבר סוג הצריכה, היקפה המשוער, ייעודה ופרטים כיוצא בהם, לפי הענין (להלן – בקשה).

(ג) בעל נכס המחובר למפעל מים, העומד להקים בו בנין חדש או להרוס בנין קיים ולהקים אחר במקומו או להוסיף בניה לבנין קיים או מי שעומד לבצע בפועל בניה בנכס כאמור, יגיש למנהל, בעת הגשת בקשה להיתר בניה בהתאם לחוק התכנון והבניה, התשכ"ה-1965 (להלן – היתר בניה), בקשה נוספת לחיבור למפעל מים; במקום חיבור נוסף, רשאי המנהל להתקין מד-מים או לאשר השימוש בחיבור הקיים, לפי שיקול דעתו.

(ד) לא יבוצעו פעולת חיבור למפעל מים או כל פעולה אחרת כאמור בסעיף קטן (א), אלא אם כן הוצג בפני המנהל אישור מאת הרשות המאשרת, כהגדרתה בסעיף 157א לחוק התכנון והבניה, התשכ"ה-1965.

(ה) המנהל רשאי להתנות תנאים לחיבור למפעל מים או לפעולה אחרת כאמור בסעיף קטן (א) או להתלות אישור החיבור, לפי שיקול דעתו.

(ו) חיבור למפעל מים או פעולה אחרת כאמור בסעיף קטן (א), אינם מהווים אישור המנהל לגבי תכנית רשת פרטית, טיבה או תקינותה.

(ז) בעד חיבור למפעל מים, הרחבתו, הצרתו, ניתוקו, פיצולו, פירוקו או חידושו, לפי הוראות סעיף זה, ישלם המבקש מראש לספק המים אגרות והוצאות בהתאם לחשבון שיגיש המנהל, בשיעורים שנקבעו בתוספת.

(ח) ביקש בעל נכס לחברו למפעל מים ואין צינור מפעל מים קיים בקטע הגובל עם הנכס, רשאי המנהל לבצע חיבור כמבוקש באמצעות קו צינורות מים זמני.

(ט) בעל נכס אשר נכסו חובר למפעל מים באמצעות קו צינורות זמני, יהא אחראי לכל נזק שייגרם לקו המים הזמני המשמש אותו או לאבדנו או לאבדן מים הנובע מכך, לחוד או יחד עם צרכן אחר, כפי שקבע המנהל, אלא אם נגרם הנזק עקב רשלנותו של עובד ספק המים בעת מילוי תפקידו.

(י) בעד הנחת קו צינורות מים זמני ישלם המבקש לספק המים אגרות והוצאות מראש, בהתאם לחשבון שיגיש המנהל, בשיעורים שנקבעו בתוספת.

(יא) מבצע עבודה או בעל נכס או מחזיק בו שנדרש לבצע עבודה במיתקן ציבורי או בנכס ציבורי, לרבות חיבורם למפעל מים, ישא בתשלום החיבור למפעל המים בהתאם לחשבון שיגיש המנהל.

4. (א) בעלו של נכס או המחזיק בו המבקש חיבור למפעל מים, ישלם לספק המים אגרת הנחת צינורות במועדים שנקבעו בסעיף קטן (ב) ובשיעורים שנקבעו בתוספת.

אגרת הנחת צינורות

(ב) אגרת הנחת צינורות תשולם לספק המים לפני מתן היתר בניה או בעת הגשת בקשה לחיבור מים לפי סעיף 3(ב), לפי המועד המוקדם יותר; לא שולמה האגרה במועד כאמור אולם הנכס חובר למפעל מים ללא היתר, תשולם האגרה בעת שיוודע למנהל דבר החיבור או בעת מתן תעודה לפי סעיף 324 לפקודת העיריות, לפי המועד המוקדם יותר.

(ג) קיים חיבור למפעל מים והוגשה בקשה להיתר בניה או לבניית בנין חדש בנכס, תשולם לספק המים, לפני מתן היתר בניה, אגרת הנחת צינורות בשיעורים שנקבעו בתוספת לגבי הבניה שבעדה נתבקש ההיתר האמור.

5. (א) בכפוף להל"ת, רשאי בעל רשת פרטית לתקנה, לגרום לאחזקתה התקינה באורח שוטף או להוסיף אבזרים; לא ייעשה שינוי אחר ברשת פרטית אלא באישור המנהל מראש.

רשת פרטית

(ב) לא יחובר דבר שאינו אבזר לרשת פרטית.

(ג) התקנת רשת פרטית, שינויה, הסרתה, תיקונה או טיפול בה בדרך אחרת, ייעשו בידי בעל הנכס או הרשת הפרטית או בידי הצרכן, לפי הענין, ועל חשבונו, בתנאים כפי שיקבע המנהל; המנהל רשאי לדרוש את הסכמת בעל הנכס בכתב לביצוע הפעולות.

(ד) רשת פרטית תוחזק במצב תקין בידי הצרכן ועל חשבונו, להנחת דעתו של המנהל.

(ה) (1) בכפוף להוראות כל דין, רשאי המנהל להורות על החלפת אבזר, תוך הזמן שנקבע בהוראה, באבזר אחר שמידותיו, סוגו, טיבו וצורתו יהיו לפי קביעת המנהל; מי שקיבל הוראה כאמור חייב למלא אחריה ולשאת בתשלומה;

(2) לא מילא אדם הוראה שניתנה לו לפי פסקה (1), רשאי המנהל, נוסף לסמכותו לפי סעיף 18(ב), לבצע את ההוראה ולגבות ממקבל ההוראה את ההוצאות שהוצאו בשל ביצועה;

(3) הורה המנהל על החלפת אבזר והיה האבזר במצב תקין, מתאים ליעודו ולא מצריך החלפה, לא יחויב הצרכן בהוצאות ההחלפה או יוחזר לו התשלום ששילם בעדה.

(ו) בעל נכס או צרכן שיש לו יסוד סביר להניח כי קיים ליקוי, קלקול או פגם ברשת פרטית או הטוען כי חיובו בעד אספקת מים גדל באורח בלתי סביר, רשאי לבקש, בכתב, כי המנהל יערוך בדיקה של הרשת הפרטית.

(ז) הסכים המנהל לערוך בדיקה של רשת פרטית או חלק ממנה, ישלם המבקש מראש לספק המים אגרה בשיעור שנקבע בתוספת.

(ח) אין בפעולתו של המנהל לפי סעיף זה, משום אישור לגבי תכנית הרשת הפרטית או חלק ממנה, לטיבה או לתקינותה.

6. (א) המבקש לחברו לרשת אספקת מים יגיש בקשה על גבי טופס שקבע המנהל.

אספקת מים ומדי מים

(ב) מים יסופקו על ידי מפעל מים בלבד זולת אם הורה המנהל אחרת.

(ג) לא יסופקו מים אלא אם כן הותקן מד-מים.

(ד) התקנת מד-מים, בדיקתו, תיקונו, העתקתו, החלפתו, שינויו, החזקתו, פירוקו, או טיפול בו בדרך אחרת, לא ייעשו אלא בידי המנהל.

(ה) מיקום מד המים, גדלו, סוגו וכל קביעה אחרת לענין התקנת מד המים, ייקבעו בידי המנהל לפי שיקול דעתו.

(ו) מד-מים הוא רכוש ספק המים.

(ז) צרכן יחזיק את הסביבה שבה הותקן מד-מים במצב נקי ומסודר באופן שהגישה אל מד-מים תהיה בכל עת חופשית ובטוחה.

(ח) צרכן יהיה אחראי לכל נזק שייגרם למד-מים הנמצא בנכס המשמש אותו או לאבדנו, לחוד או במשותף עם אחרים, כפי שקבע המנהל, זולת אם הנזק נגרם עקב רשלנותו של עובד ספק המים בעת מילוי תפקידו.

(ט) צרכן רשאי לדרוש כי מד-מים ייבדק במבדקה.

(י) בעד בדיקת מד-מים לפי דרישת הצרכן, תיקונו, העתקתו, החלפתו, שינויו, החזקתו, פירוקו או טיפול בו בדרך אחרת, למעט התקנתו, ישלם המבקש מראש לספק המים אגרות והוצאות, בהתאם לחשבון שהגיש המנהל, בשיעורים שנקבעו בתוספת, העלתה הבדיקה כי מד המים לא היה תקין בהתאם לתקנות המים, תוחזר האגרה ששולמה בעד בדיקתו.

(יא) אגרת חיבור למפעל מים, תשולם לספק המים לפני מתן היתר בניה או לפני אישור בקשה לחיבור מים לפי סעיף 3(ב), לפי המוקדם יותר, בשיעורים שנקבעו בתוספת.

7. (א) בוטל או פג תוקפו של היתר בניה כל עוד לא הוחל בבניה, יחזיר המנהל למשלם, לפי בקשתו, את הסכום או הסכומים ששילם כאגרת הנחת צינורות, אגרת חיבור למפעל מים, אגרת מד-מים או אגרת התקנת מד-מים, לפי הענין, בצירוף הפרשי הצמדה מהמדד שפורסם לאחרונה לפני יום התשלום עד המדד שפורסם לאחרונה לפני יום ההחזר, בניכוי 15% מהסכום הכולל הצמדה ששולם, לכיסוי ההוצאות שנגרמו לספק המים עקב הבקשה להיתר בניה.

החזר אגרות

(ב) לא הוחל בבניה מסיבה כלשהי ולא ביקש בעל היתר בניה החזר הסכום כאמור בסעיף קטן (א) ופג תוקפו של היתר בניה, ישלם המבקש חידוש היתר בניה, לפני חידושו, לספק המים אגרות כאמור בסעיף קטן (א), לפי השיעורים שנקבעו בתוספת כשיעורן בעת חידוש ההיתר, בניכוי הסכום או הסכומים ששילם בעבר בעד אותן האגרות בצירוף הפרשי הצמדה כאמור בסעיף קטן (א).

8. (א) (1) הותקן מד-מים, ישלם הצרכן לספק המים בעד אספקת מים אגרת מים בשיעורים הקבועים בתקנות המים (תעריפי מים ברשויות המקומיות), התשמ"ז-1987 (להלן – תקנות תעריפי מים), לפי כמות המים שמדד מד המים;

אגרת מים

(2) נוכח המנהל כי מד-מים לא היה תקין בתקופה מסוימת אך מדד כמות מים, מותר לו לחייב או לזכות את הצרכן בתשלום בעד כמות המים שנמדדה על ידי מד המים בתוספת או בהפחתה של ההפרש הנובע מאי תקינותו, לפי קביעת המנהל;

(3) נוכח המנהל כי מד-מים לא מדד מים בתקופה מסוימת, יערוך המנהל את כמות המים שהשתמש בה הצרכן באותה התקופה, לפי התצרוכת של התקופה המקבילה בשנה שקדמה לה או לפי הצריכה הממוצעת במשך שני החודשים שקדמו לתקופה שבה מד המים לא פעל כהלכה ובמשך שני חודשים שלאחריה, לפי שיקול דעתו, ובלבד שהיתה מדידה תקינה של צריכת מים בתקופה שלפיה נעשה חישוב הצריכה לצורך החיוב כאמור. נוכח המנהל שלא ניתן או שלא מן הצדק להעריך את התצרוכת כאמור, יקבע המנהל את הצריכה כאמור לפי מיטב הערכתו.

(ב) משמש מד-מים אחד נכס המוחזק בידי צרכנים אחדים, המשתמשים בנכס למטרת מגורים בלבד או למטרה ייחודית אחרת, ישלם כל צרכן את חלקו באגרת מים בעד אספקת מים ובתשלום אחר המגיע לספק מים לפי חוק עזר זה, לפי חלקו היחסי בנכס לעומת כלל הדירות בנכס; נוכח המנהל שהערכת התצרוכת היחסית כאמור אינה הוגנת, רשאי הוא להעריך את התצרוכת כאמור לפי היחס שבין שטח הדירה לעומת השטח של כלל הדירות בנכס, ולחייב את הצרכן בתשלום בהתאם לחישוב. הגיעו כל הצרכנים להסכם בכתב עם המנהל על אופן חלוקה אחר, רשאי המנהל להורות על חיוב כל צרכן בהתאם להסכם.

(ג) משמש מד-מים אחד נכס המוחזק בידי צרכנים אחדים המשתמשים בנכס למטרות שונות, יקבע המנהל, לפי מיטב הערכתו, את חלקו של כל צרכן בכמות המים שרשם מד המים, והצרכן ישלם, לפי קביעת המנהל כאמור, אגרת מים בעד אספקת מים וכל תשלום אחר המגיע לספק המים לפי חוק עזר זה, שלא ניתן לייחדו לאותו צרכן.

(ד) משמש מד-מים אחד נכס המוחזק בידי צרכנים אחדים, ונתגלתה נזילה ברשת פרטית בחלק המוחזק בידי אחד או אחדים מהצרכנים, רשאי המנהל להעריך את כמות המים שנזלו ולהורות על אופן חלוקה אחד של אגרת המים ולתקן את החיובים בהתאם לכך. הגיעו כל הצרכנים להסכם בכתב עם המנהל על אופן חלוקה אחר, רשאי המנהל להורות על חיוב כל צרכן בהתאם להסכם.

(ה) הורכבו מדי מים נפרדים לכל הצרכנים בנכס וכן מד-מים כללי, והיה הפרש ברישום כמויות מים ביניהם, יחולק ההפרש בין כל הצרכנים, לפי חלקו היחסי של כל אחד מהם בנכס, שיחושב לפי מספר הדירות בנכס. נוכח המנהל שהערכת התצרוכת כאמור אינה הוגנת, רשאי הוא לחשב את התצרוכת לפי היחס שבין שטח הדירה לעומת שטחן של כלל הדירות בנכס ולחייב את הצרכן בתשלום בהתאם לאותו חישוב. הגיעו כל הצרכנים המשותפים להסכם בכתב עם המנהל על אופן חלוקה אחר, רשאי המנהל להורות על חיוב כל צרכן בהתאם להסכם.

(ו) הורכבו מדי מים נפרדים לחלק מהצרכנים בנכס וכן מד-מים כללי, יחולק הפרש רישום המים בין הצרכנים כדלקמן:

(1) היתה צריכת כל הצרכנים שאין להם מדי מים נפרדים, למגורים או למטרה ייחודית אחרת, יחולק הפרש רישום צריכת המים בין מד המים הכללי לבין סך כל הצריכה לפי רישום מדי המים הנפרדים באופן יחסי לשטח הנכס של כל צרכן לעומת השטח הכולל של כל הצרכנים;

(2) היתה צריכת כל הצרכנים שאין להם מדי מים נפרדים למטרות שונות, יקבע המנהל, לפי מיטב הערכתו, את החלק היחסי של כל צרכן בהפרש רישום צריכת המים בין מד המים הכללי לבין סך כל הצריכה לפי רישום מדי המים הנפרדים;

(3) הגיעו כל הצרכנים שאין להם מדי מים, להסכם בכתב עם המנהל על אופן חלוקה אחר, יורה המנהל על חיוב כל צרכן בהתאם להסכם.

(ז) המנהל יפחית אגרת מים המגיעה לספק המים לפי חוק עזר זה, בשל קלקול, פגם או ליקוי ברשת הפרטית, אם הוכח לו שהצרכן לא היה יכול לגלותם באמצעים סבירים.

(ח) (1) לא הותקן מד-מים, ישלם הצרכן לספק המים אגרת מים בעד אספקת מים בשיעורים שנקבעו בתקנות תעריפי מים;

(2) מי שהשתמש במים שבעד אספקתם לא שולמה אגרה כאמור בסעיף זה, ישלם אגרת מים בעד השימוש במים, לפי הכמות שקבע המנהל לפי מיטב הערכתו ובהתאם לשיעור הגבוה ביותר הקבוע בתקנות תעריפי מים.

9. (א) המנהל רשאי לחייב צרכן להפקיד בקופת ספק המים פקדון, בשיעורים שנקבעו בתוספת, להבטחת תשלום אגרת מים או הוצאות עקב נזק או אבדן מד-מים או קלקולו, שלא נגרמו במהלך פעולתו הרגילה, אגרת אחזקתו של מד-מים או תשלום או אגרה אחרת המגיעים לעיריה לפי הוראות חוק עזר זה, שלא שולמו מראש לספק המים, ולגבות מתוכו, מבלי לפגוע בדרכי גביה אחרות, כל סכום כאמור המגיע מאת הצרכן.

פקדונות

(ב) המנהל רשאי לחייב צרכן או בעל נכס להפקיד בידי ספק המים פקדון, בשיעור שנקבע בתוספת ולתקופה שיקבע, לצורך התקנת רשת מים פרטית, לרבות אבזריה, מיתקניה, הפעלתה ותיפקודה התקין, עמידה בתנאי ההיתר או בתנאים אחרים שקבע ספק המים בהתאם לשיקול דעתו המקצועי.

10. המנהל רשאי להתקשר עם צרכן מים, למעט לצריכה ביתית, בחוזה מיוחד לאספקת מים ולקבוע בו תנאים שונים או נוספים על האמור בחוק עזר זה.

חוזה מיוחד

11. תשלום, אגרה או הוצאה שלא נקבעה לגביהם הוראה אחרת בחוק עזר זה, ישולמו תוך 14 ימים ממועד מסירת דרישת התשלום לצרכן, בנכס שלגביו נקבעה הדרישה או לפי הכתובת שמסר הצרכן למנהל.

מועד תשלום

12. (א) צרכן המבקש שתופסק אספקת מים לנכסו יודיע על כך למנהל לפחות 30 ימים מראש; בהעדר הודעה כאמור בכתב או אם הצרכן לא יאפשר למנהל לקרוא את המונה ולבצע את ניתוק האספקה או אם הצרכן לא שילם אגרת ניתוק ותשלום המגיע ממנו בשל אספקת המים, ישא הצרכן בתשלום בעד כמות המים שסופקה לנכס וכן תשלום אחר הנוגע לאספקתם, לפי הוראות חוק עזר זה, עד שהמנהל ינתק את חיבור חלקי הרשת הפרטית של הצרכן ממפעל המים.

חילופי צרכנים

(ב) המנהל רשאי להתנות את ניתוק אספקת המים כאמור בהסכמת בעל הנכס.

(ג) על אף האמור בסעיף קטן (א), אך לאחר ניתוק חיבור חלקי רשת פרטית ממפעל המים, ישא צרכן או צרכן אחר שיבוא במקומו, התשלום חלקו היחסי בהפרש שבין הצריכה שנרשמה במונה שלו לבין הצריכה המשותפת לכל הדיירים בבנין, בשיעורים הקבועים בתוספת.

(ד) צרכן המבקש אישור המנהל להעברת זכויותיו לאספקת מים לצרכן חדש, ישלם את התשלום המגיע ממנו עד מועד החילופין, לפי קביעת המנהל, ויגרום להגשת בקשה של הצרכן החדש לאספקת מים. המנהל רשאי להתנות הסכמתו להעברת הזכויות כאמור בהסכמת בעל הנכס.

(ה) אף אם לא מולאו כל התנאים שבסעיף קטן (ד), ירשום ספק המים את חילופי הזכויות, ובלבד שהצרכן ישא בתשלום בעד אספקת המים לנכס והאגרות והתשלומים לפי הוראות חוק עזר זה, לחוד וביחד עם הצרכן החדש, עד לרישום חילופי הזכויות כדין.

(ו) הצרכן החדש ידיש בקשה למנהל, 30 ימים לפחות לפני מועד העברת הזכויות, לרישום חילופי הזכויות.

(ז) החזיק הצרכן החדש בנכס מבלי שהגיש בקשה כאמור לרישום חילופי הזכויות כדין, הוא ישא, לחוד וביחד עם הצרכן הרשום, בתשלום החוב בעד אספקת מים לנכס.

13. (א) לא יבזבז אדם ולא יגרום צרכן ולא ירשה לאחר לבזבז מים שברשותו; לענין חוק עזר זה יראו כבזבז מים שימוש באבזר שלא אושר או הותאם כדין או בדרך שלא אושרה כדין, וכן צריכת כמות מים מעל הכמות שאושרה לאותו צרכן על פי דין.

שימוש במים

(ב) לא ישתמש אדם במים ולא יגרום ולא ירשה שאחר ישתמש במים שברשותו אלא לצרכים ולמטרות שאושרו לו בידי המנהל.

(ג) לא ישתמש אדם במים לצורכי מיזוג אוויר אלא לפי היתר בכתב מאת המנהל ובהתאם לתנאי ההיתר.

(ד) לא ירחץ אדם במפעל מים או ברשת פרטית, לא יכבס בהם, לא יכניס לתוכם ולא יגרום או ירשה לאחר להכניס לתוכם בעל חיים, חפץ או חומר כלשהו, ולא יעשה בהם או סמוך להם מעשה העלול לגרום לזיהום המים או להפריע את אספקתם הסדירה.

(ה) לא ינצל אדם את לחץ המים לפעולות הרמה, ערבול או כיוצא בהם, ולא יגביר או יקטין את לחץ המים, אלא לפי היתר בכתב מאת המנהל ובהתאם לתנאי ההיתר.

(ו) לא ישתמש אדם במים לצרכי השקיה ולא יגרום או ירשה לאחר להשתמש במים שברשותו לצרכי השקיה, אלא בשעות שקבעה העיריה בהודעה שפורסמה בתחום העיריה או בדרך של מסירת הודעה.

(ז) לא יפתח אדם, פרט לעובד ספק המים או עובד העיריה במילוי תפקידו, שסתום המיועד להשקיית שטחים ציבוריים.

(ח) (1) לא יטפל אדם ולא יפגע בדרך כלשהי באבזר השייך למפעל מים או לספק המים או לעיריה, לא ייכנס לתחום מפעל מים, אלא אם כן קיבל לכך היתר מאת המנהל;

(2) פגע אדם במפעל מים או בחלק ממנו, יודיע על כך מיד למנהל.

(ט) לא יפתח אדם, פרט למנהל, ברז לכיבוי שריפה אלא לצורך כיבוי שריפה.

14. (א) לא ימכור אדם מים ולא יעביר מים לרשות אדם אחר אלא לפי היתר בכתב מאת המנהל.

מכירת מים והעברתם

(ב) הוראת סעיף קטן (א) לא תחול לגבי הפסקת אספקת מים לצרכן לפי הוראות סעיף 18(ד).

15. (א) לא יזהם ולא יגרום אדם לזיהום מים, במישרין או בעקיפין, מיד או לאחר זמן.

שמירה בפני זיהום

(ב) לא יקים אדם ולא יחזיק מקום זיהום סמוך למפעל מים או למפעל מים פרטי.

(ג) לא יחבר אדם רשת פרטית לביוב כהגדרתו בחוק הרשויות המקומיות (ביוב), התשכ"ב-1962.

16. (א) המנהל רשאי, בדרישה בכתב, לחייב צרכן או בעל נכס או מחזיק בנכס להתקין, לשנות, לתקן, להפריד או להתקין מחדש רשת פרטית או לטפל בה בדרך אחרת, תוך הזמן שנקבע בדרישה, כדי לאפשר התקנתו או העתקתו של מד-מים או כדי לסלק מפגע או ליקוי העלול להפריע או למנוע אספקת מים סדירה.

דרישה לתיקון או לשינוי

(ב) מי שקיבל דרישה כאמור בסעיף קטן (א), חייב למלא אחריה במועד שנקבע בה.

(ג) לא מילא צרכן אחר דרישת המנהל כאמור בסעיף קטן (א), רשאי המנהל לבצע את העבודה על חשבון הצרכן ולגבות ממנו את הוצאות הביצוע.

17. אישור בכתב חתום ביד המנהל בדבר שיעור ההוצאות המגיע לפי חוק עזר זה, ישמש ראיה לדבר.

אישור סכום הוצאות

18. (א) לא סילק צרכן במועד שנקבע כאמור את חובו לעיריה לפי הוראות חוק עזר זה, רשאי המנהל, בתום שבעה ימים מיום מסירת התראה על כך לצרכן, להפסיק את אספקת המים.

ניתוק חיבור

(ב) לא החזיק צרכן את הסביבה שבה הותקן מד-מים במצב נקי, מסודר ובטוח, באופן שהגישה אל מד-המים תהא חפשית בכל עת, רשאי המנהל, בתום שבעה ימים מיום מסירת התראה על כך לצרכן, להפסיק את אספקת המים לנכסו.

(ג) בזבז צרכן מים, זיהם אותם או פגע בהם בדרך אחרת או השתמש בהם בניגוד להוראות חוק עזר זה, רשאי המנהל, בכל עת ובכפוף לאמור בסעיף 20, להפסיק את אספקת המים.

(ד) בשעת חירום או בשעת ביצוע עבודה לפי סעיף 16 או אם יש צורך דחוף בתיקונים במפעל מים או ברשת פרטית, רשאי המנהל בכל עת ובכפוף לאמור בסעיף 20, להפסיק את אספקת המים.

(ה) נעשה חיבור למפעל מים בניגוד להוראות סעיף 3 או חודש חיבור למפעל מים או אספקת מים בניגוד להוראות סעיף 19, רשאי המנהל, בכל עת ובכפוף לאמור בסעיף 20, לנתק את החיבור או להפסיק את אספקת המים.

(ו) חיבור שנותק או אספקת מים שהופסקה לא יחודשו אלא לאחר תשלום כל הסכומים המגיעים מהצרכן, או לאחר תיקון כל הטעון תיקון ולאחר אישור המנהל, לפי הענין.

(ז) חלפו הסיבות להפסקת אספקת מים האמורות בסעיף קטן (ג), יחדש המנהל את אספקת המים.

(ח) השימוש בסמכויות לפי סעיף זה אינו פוטר צרכן מתשלום האגרות והתשלומים האחרים שהוא חייב בהם לפי חוק עזר זה.

19. (א) חיבור שנותק או אספקת מים שהופסקה, לפי הוראות חוק עזר זה, לא יחודשו אלא בידי המנהל.

חידוש חיבור

(ב) חודש חיבור שנותק או חודשה אספקת מים שהופסקה, שלא בידי המנהל לפי הוראות חוק עזר זה, יראו את חידוש החיבור או האספקה כאילו נעשה בידי הצרכן אלא אם כן יוכיח שהוא אינו אחראי לכך.

20. (א) המנהל רשאי להיכנס לנכס או לבנין או לחלק ממנו בשעות שבין 6.00 לבין 19.00 – בימי חול, ובעת צורך דחוף ושעת חירום – בכל זמן סביר, כדי –

רשות כניסה

(1) לקרוא מד-מים, להתקין, לבדוק, לתקן, לשנות, להחליף, להעתיק או לפרק מד-מים או רשת פרטית, ולעשות מעשה אחר הדרוש למניעת בזבוז מים, זיהום או פגיעה בהם בדרך אחרת או שימוש בהם בניגוד להוראות חוק עזר זה;

(2) לבדוק אם היה בזבוז, שימוש לרעה או זיהום של מים או פגיעה בהם בדרך אחרת או לברר את כמות המים שסופקו לצרכן;

(3) למסור חשבון או לגבות אגרה או תשלום אחר לפי חוק עזר זה;

(4) לנתק חיבור או להפסיק אספקת מים לפי סעיף 18;

(5) לבדוק אם קויימו הוראות חוק עזר זה;

(6) לעשות מעשה אחר שהוא רשאי ומותר לעשותו לפי חוק עזר זה ולפי כל דין.

(ב) לא יעכב אדם ולא יפריע למנהל להשתמש בסמכויותיו לפי סעיף קטן (א).

21. על החלטת המנהל לפי הוראות חוק עזר זה, רשאי הנפגע להגיש ערר בפני ועדת ערר בת שלושה חברים, שתמונה בידי הנהלת מפעל המים.

ערר

22. מסירת הודעה, דרישה, התראה, חשבון או מסמך אחר לפי חוק עזר זה, תהא כדין, אם נמסרה לידי האדם שאליו היא מכוונת או נמסרה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבוגרים או לידי אדם בוגר העובד או מועסק שם, או נשלחה בדואר במכתב רשום לנמען, לפי מען מקום מגוריו או עסקיו הרגילים או הידועים לאחרונה; אם אי אפשר לקיים את המסירה כאמור, תהא המסירה כדין אם הוצג המסמך כאמור במקום בולט הנראה לעין באחד המקומות האמורים או על הנכס נשוא ההודעה או פורסם בשני עתונים היומיים הנפוצים בתחום העיריה, שאחד מהם לפחות הוא בשפה העברית.

מסירת הודעה

23. בתוספת לחוק עזר לכפר סבא (הצמדה למדד), התשמ"ד-1984, בסופו יבוא: "חוק עזר לכפר סבא (אספקת מים), התשנ"ד-1994.

הצמדה למדד

24. על אף האמור בחוק עזר לכפר סבא (הצמדה למדד), התשמ"ד-1984, יעלו שיעורי האגרות שנקבעו בתוספת ב-1 בחודש שלאחר פרסומו של חוק עזר זה ברשומות (להלן – יום ההעלאה הראשון), בשיעור עליית המדד שפורסם לאחרונה לפני יום ההעלאה הראשון לעומת המדד שפורסם בחודש אפריל 1994.

הוראת שעה

25. תשלום ששולם לספק המים לפני תחילתו של חוק עזר זה, ייחשב כתשלום ששולם כדין ומשלמו לא יידרש לשלמו שוב.

הוראת מעבר

**תוספת**

שיעורי האגרה

בשקלים חדשים

1. אגרת חיבור רשת פרטית (סעיף 6(יא)) –

(1) לכל יחידת דיור 375.60

לכל יחידה שאינה לדיור 450.70

(2) הרחבת חיבור, פירוק חיבור או התקנתו, לפי דרישת הצרכן לפי חשבון שיגיש

המנהל הכולל תוספת של

15% הוצאות תקורה

2. אגרה בעד היתר לשינויה או הסרתה של רשת פרטית (סעיף 3(ז)) 39.00

3. אגרת בדיקה של רשת פרטית (סעיף 5(ז)) 68.50

4. אגרת הנחת צנרת (סעיף 4(א), (ב) ו-(ג)) –

(1) (א) לכל מ"ר של הנכס (כולל הקרקע שעליה עומד הבנין) 4.60

(ב) בבנין מגורים – לכל מ"ר של שטח הבניה, לכל קומה 30.15

(ג) בבנין שאינו למגורים – לכל מ"ר של שטח הבניה, לכל קומה, עד וכולל גובה 5 מטרים 36.00

(ד) בבנין שאינו למגורים – לכל מ"ר של שטח הבניה, לכל קומה, מעל גובה של 5 מטרים – העלאה ביחס ישר לאגרה לפי פרט 1(ג)

(ה) לכל דונם לצורכי חקלאות 1127.90

(2) לתוספת בניה בבנינים קיימים, כאשר אין שינוי בייעוד המגרש –

(א) לכל מ"ר של הנכס, ששולמה בעדו אגרה לפי פרט 4(1)(א), לרבות אגרה כאמור בסעיף 25 פטור

(ב) לכל מ"ר של הנכס שבעדו לא שולמה אגרה לפי פרט 4(1)(א) 4.60

(ג) לכל מ"ר שטח בניה למגורים נוסף כאמור בפרט 4(1)(ב) 30.15

(ד) לכל מ"ר שטח בניה שאינה למגורים, כאמור בפרט 4(1)(ג) 36.00

5. אגרת מד-מים (סעיף 5(ז)) לפי מחיר מד-המים

ליצרן, בתוספת עלות חמרים,

אביזרים והתקנה ובתוספת

15% הוצאות תקורה

6. אגרת בדיקת מד-מים –

(1) למד-מים בקוטר של עד "¾, כולל דמי פירוק, הובלה והתקנה (סעיף 6(י)) 62.50

(2) למד-מים בקוטר מעל "¾, כולל דמי פירוק, הובלה והתקנה לפי חשבון

שיגיש המנהל

7. אגרת חידוש חיבור (סעיף 3(ז)) 46.20

8. אגרה בעד הנחת קו צינורות זמני, לכל מטר אורך (סעיף 3(י)), בתוספת התקנת מד מים זמני, לפי חשבון שיגיש המנהל 93.00

9. פקדון לאספקת מים, לכל יחידת דיור או שאינה לדיור (סעיף 9) 450.00

י"ב בשבט התשנ"ד (24 בינואר 1994) יצחק ולד

ראש עיריית כפר-סבא

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשנ"ד מס' 519](http://www.nevo.co.il/Law_word/law07/mekomi-0519.pdf) מיום 18.4.1994 עמ' 130. [↑](#footnote-ref-1)