חוק עזר ללוד (אספקת מים), תש"ס-2000

רשויות ומשפט מנהלי – רשויות מקומיות – אספקת מים

רשויות ומשפט מנהלי – רשויות מקומיות – חוקי עזר

רשויות ומשפט מנהלי – תשתיות – מים – אספקת מים ברשויות

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 3 |
| סעיף 1 | הגדרות | [Go](#Seif1) | 3 |
|  | פרק ב': רשת פרטית | [Go](#med1) | 4 |
| סעיף 2 | הגדרות | [Go](#Seif2) | 4 |
| סעיף 3 | חיבור רשת פרטית למפעל מים | [Go](#Seif22) | 4 |
| סעיף 4 | היטל חיבור וחישובו | [Go](#Seif3) | 4 |
| סעיף 5 | אגרת בדיקת רשת פרטית | [Go](#Seif4) | 5 |
| סעיף 6 | אגרת הרחבת חיבור או פירוקו | [Go](#Seif21) | 5 |
| סעיף 7 | אגרת הנחת קו מים זמני | [Go](#Seif5) | 5 |
| סעיף 8 | רשת פרטית | [Go](#Seif6) | 5 |
|  | פרק ג': מפעל מים | [Go](#med2) | 5 |
| סעיף 9 | היטל הנחת צינורות | [Go](#Seif7) | 5 |
| סעיף 10 | תשלום היטל | [Go](#Seif8) | 6 |
| סעיף 11 | חישבו היטל הנחת צינורות לנכס למגורים | [Go](#Seif9) | 7 |
| סעיף 12 | חישוב היטל הנחת צינורות לנכס אחר ולנכס לתעשיה | [Go](#Seif10) | 7 |
|  | פרק ד': צריכת מים בנכס | [Go](#med3) | 8 |
| סעיף 13 | אספקת מים | [Go](#Seif11) | 8 |
| סעיף 14 | התקנת מד מים ואחזקתו | [Go](#Seif20) | 8 |
| סעיף 15 | אגרת צריכת מים | [Go](#Seif12) | 8 |
| סעיף 16 | אגרת צריכת מים לנכס בבניה | [Go](#Seif13) | 8 |
| סעיף 17 | הפחתת סכום אגרה עקב נזילות | [Go](#Seif14) | 9 |
| סעיף 18 | אספקת מים לפי חוזה | [Go](#Seif15) | 9 |
|  | פרק ה': חיוב בתשלום וגביה | [Go](#med4) | 9 |
| סעיף 19 | גביית אגרת צריכת מים | [Go](#Seif16) | 9 |
| סעיף 20 | שיערוך | [Go](#Seif17) | 9 |
| סעיף 21 | טעות בחיוב וסופיות שומה | [Go](#Seif18) | 9 |
| סעיף 22 | חיוב בעלים וצרכנים במשותף | [Go](#Seif19) | 10 |
| סעיף 23 | פקדון | [Go](#Seif23) | 10 |
| סעיף 24 | אישור המנהל על הוצאות | [Go](#Seif24) | 10 |
|  | פרק ו': איסורים | [Go](#med5) | 10 |
| סעיף 25 | שימוש במים | [Go](#Seif25) | 10 |
| סעיף 26 | שמירה מפני זיהום | [Go](#Seif26) | 10 |
| סעיף 27 | מכירת מים והעברתם | [Go](#Seif27) | 10 |
|  | פרק ז': הפסקת אספקת מים | [Go](#med6) | 11 |
| סעיף 28 | ניתוק חיבור למפעל מים | [Go](#Seif28) | 11 |
| סעיף 29 | הפסקת אספקת מים בעת הצורך | [Go](#Seif29) | 11 |
| סעיף 30 | חידוש חיבור שנותק | [Go](#Seif30) | 11 |
|  | פרק ח': סמכויות | [Go](#med7) | 11 |
| סעיף 31 | רשות כניסה | [Go](#Seif31) | 11 |
| סעיף 32 | דרישה לסילוק מפגע | [Go](#Seif32) | 12 |
|  | פרק ט': שונות | [Go](#med8) | 12 |
| סעיף 33 | ביצוע עבודה לפי הסכם | [Go](#Seif33) | 12 |
| סעיף 34 | מסירת הודעה | [Go](#Seif34) | 12 |
| סעיף 36 | הוראת שעה | [Go](#Seif35) | 12 |
| סעיף 37 | שמירת דינים | [Go](#Seif36) | 12 |
| סעיף 38 | ביטול | [Go](#Seif37) | 12 |
|  | תוספת | [Go](#med9) | 12 |
|  | חלק א' – רשת פרטית | [Go](#med10) | 12 |
|  | חלק ב' – מפעל מים | [Go](#med11) | 13 |
|  | חלק ג' – אגרות אחרות | [Go](#med12) | 13 |

חוק עזר ללוד (אספקת מים), תש"ס-2000[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית לוד (להלן – המועצה) חוק עזר זה:

**פרק א': פרשנות**

1. בחוק עזר זה –

הגדרות

"אבזר" – חלק או מרכיב של מפעל המים, לרבות ברזים, צינורות, מגופים, שסתומים, מסננים, תעלות, סכרים או תאי ביקורת;

"אגרות רשת פרטית" – האגרות המנויות בסימן א' לפרק א' לתוספת;

"אדם" – לרבות תאגיד;

"בנין" – מבנה בתחום העיריה, בין שהוא ארעי ובין שהוא קבוע, בין שבנייתו הושלמה ובין אם לאו, בין הבנוי אבן, בטון, טיט, ברזל, עץ או חומר אחר, לרבות חלק של מבנה כאמור, וכל המחובר אליו חיבור קבע;

"בעל" או "בעל נכס" –

(1) בנכסים שאינם מקרקעי ציבור כמשמעותם בחוק המקרקעין, התשכ"ט-1969 (להלן – חוק המקרקעין) – הבעל הרשום של הנכס, ובהעדר רישום – בעלו של הנכס מכוח הסכם או מסמך מחייב אחר או מי שזכאי כדין להירשם כבעלו; בהעדר בעל – המחזיק כמשמעותו בסעיף 1 לפקודה;

(2) בנכסים שהם מקרקעי ציבור כאמור – לגבי נכס המוחכר בחכירה לדורות כמשמעותה בחוק המקרקעין – החוכר לדורות, בין שבדין ובין שביושר לגבי נכס המוחכר בחכירה, לרבות מי שניתנה לו הרשאה להשתמש בנכס, שניתן לראות בה מבחינת תוכנה כבעלות או כחכירה לדורות; לגבי נכס שאינו מוחכר לדורות כאמור – בעלו של הנכס;

"דמי השתתפות" – דמי השתתפות לפי חוק עזר ללוד (אספקת מים), התשי"ב-1952;

"היטל קודם" – אגרת הנחת צינורות לפי חוקי העזר הבאים:

(1) חוק עזר ללוד (אספקת מים), התשכ"א-1961;

(2) חוק עזר ללוד (אספקת מים), התשכ"ב-1962;

(3) חוק עזר ללוד (אספקת מים), התשכ"ז-1967;

"היתר בניה", "סטיה מהיתר", "הקלה", "שימוש חורג", "תעודת גמר למבנה" – כמשמעותם בחוק התכנון והבניה, התשכ"ה-1965, והתקנות אשר הותקנו מכוחו (להלן – חקיקת התכנון והבניה);

"המנהל" – מנהל מפעל המים, לרבות אדם אחר שנתמנה בידי העיריה למלא את תפקידי המנהל לענין הוראות חוק עזר זה, כולם או מקצתם;

"העיריה" – עיריית לוד על אורגניה המוסמכים כדין;

"יחידה" – חדר, תא או מערכת חדרים או תאים, שנועדו לשמש יחידה שלמה ונפרדת למגורים, לעסק, למלאכה, לחקלאות או לצורך אחר, לפי היתר בניה או בהתאם למציאות או בהתאם למציאות ולשימוש בפועל;

"יציע", "מרתף", "עליית גג", "מרפסת" – כמשמעותם בסעיף 1.00.1 לסימן א' לתוספת השלישית לתקנות התכנון והבניה (בקשה להיתר, תנאיו ואגרות), התש"ל-1970 (להלן – תקנות היתר בניה);

"מד מים" – מכשיר המודד את כמות המים המסופקת לנכס, לרבות מד המים הראשי המשמש למדידת כמות המים הכוללת המסופקת לנכס, מגוף וצינור הדרוש להתקנתו, וכן מד המים המשני המשמש למדידת כמות המים המסופקת ליחידת משנה בנכס;

"מפעל מים" – באר, בריכה, מעין, מנהרה, תעלה, סכר, קידוח, מוביל, צינור, מנוע, משאבה, וכן מבנה, מיתקן, אבזר או ציוד אחר, המשמש או המיועד לשמש לשאיבת מים, לאגירתם, להעברתם, לאספקתם או להסדרתם, למעט רשת פרטית;

"נכס" – כמשמעותו בסעיף 269 לפקודה, לרבות דרכי מעבר שאינן ציבוריות;

"נכס אחר" – נכס המשמש או המיועד לשמש למטרה שאינה מגורים ושאינה לתעשיה, לרבות נכס שנמצא בו בנין המשמש או המיועד לשמש למטרה כאמור;

"נכס למגורים" – נכס המשמש למגורים לפי הרשאה כדין או המיועד לשמש למגורים;

"נכס לתעשיה" – נכס המשמש כולו או בחלקו או המיועד לשמש לפעילות ייצורית, לרבות נכס שנמצא בו בנין המשמש, כולו או בחלקו או המיועד לשמש לפעילות ייצורית;

"נפח בנין" – הסכום במ"ק של שטחי כל הקומות בבנין, המוכפלים כל אחד מהם בגובהה של הקומה הנמדד במטרים, לפי כללי המדידה הקבועים בסעיף 1.00.8 לסימן ב' לתוספת השלישית לתקנות היתר בניה;

"צרכן" – אדם המחזיק ברשת פרטית, כולה או מקצתה;

"קומה" – חלל המשתרע בין שתי רצפות סמוכות הנמצאות זו מעל זו, לפי גובהו המזערי של אותו חלל כקבוע בתקנות היתר בניה, לרבות בניני עזר, מרתפים, מרפסות מקורות ופתוחות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג ושטח אחר בקומה;

"ראש העיריה" – לרבות מי שהוא הסמיך בכתב לענין הוראות חוק עזר זה, כולן או מקצתן;

"ריבית והפרשי הצמדה" – לפי חוק הרשויות המקומיות (ריבית והפרשי הצמדה על תשלומי חובה), התש"ם-1980;

"רשת פרטית" – אבזר הממוקם בנכס ומשמש או מיועד לשמש לאספקת מים לנכס, למעט מד מים;

"שטח בנין" – הסכום במ"ר של שטחי כל הקומות בבנין;

"שטח קומה" – מספר מ"ר כולל של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"תעודת העברה לרשם המקרקעין" – כאמור בסעיף 324 לפקודה;

"תעריף ההיטל והאגרה שבתוקף" – תעריף ההיטל והאגרה שבתוספת, לפי שיעורו המעודכן ביום התשלום בפועל לקופת העיריה.

**פרק ב': רשת פרטית**

2. בפרק זה, "חיבור רשת פרטית למפעל מים" – לרבות הרחבת החיבור, פירוקו או התקנתו מחדש.

הגדרות

3. (א) לא תחובר רשת פרטית למפעל מים (להלן – חיבור) אלא בידי המנהל והוא יקבע את מקום החיבור למפעל המים.

חיבור רשת פרטית למפעל מים

(ב) בעל נכס הרוצה בחיבור רשת פרטית למפעל מים יגיש למנהל בקשה בכתב בצירוף תכנית של הרשת הפרטית בנכס (להלן – בקשת חיבור).

(ג) העיריה רשאית להתנות את חיבורה של רשת פרטית למפעל מים בפירעון מלוא התשלום בעד החיבור לפי הוראות חוק עזר זה, לפני החיבור.

4. (א) בעל נכס ישלם לעיריה היטל חיבור בעת הגשת בקשה לחיבור רשת פרטית למפעל מים (להלן – היטל או היטל חיבור); היטל חיבור מיועד למימון ההוצאות, התקורה והפעלתו השוטפת של מפעל המים.

היטל חיבור וחישובו

(ב) שיעורי ההיטל לנכס למגורים ולנכס אחר יהיו בהתאם לתעריפי ההיטל שבתוקף בעת התשלום בפועל ולפי תעריף ההיטל שנקבע בפרט 1(1) בחלק א' לתוספת.

(ג) שיעור ההיטל לנכס לתעשיה יהיה 15% מהיטל הנחת צינורות כאמור בסעיפים 10 ו-12, לפי תעריף ההיטל שבתוקף כאמור בפרט 1(1) בחלק א' לתוספת.

(ד) מתן פטור מתשלום היטל הנחת צינורות, כולו או מקצתו, לא יפטור בעל נכס מחובת תשלום היטל חיבור, שיחושב כאמור בסעיף קטן (ב), כאילו חייב בעל הנכס לשלם היטל הנחת צינורות ביום תשלום היטל חיבור.

(ה) חויב בעל נכס בתשלום היטל הנחת צינורות שעילתו בניה חדשה או תוספת בניה בנכס, הוא יחויב בתשלום היטל חיבור לפי סעיף קטן (ג), בשינויים המחויבים; היטל חיבור ישולם לעיריה עובר לקבלת היתר בניה.

5. (א) ביקשה העיריה לבדוק רשת פרטית או הוגשה בקשה כאמור בידי בעל נכס ישלם בעל הנכס לעיריה אגרת בדיקת רשת פרטית עובר לבדיקה (להלן – אגרת בדיקה).

אגרת בדיקת רשת פרטית

(ב) אגרת בדיקה מיועדת לכיסוי הוצאות העיריה לבדיקת רשת פרטית.

(ג) אגרת בדיקה תשולם לפי תעריפי אגרת בדיקה שבתוקף, בהתאם לפרט 2 בחלק א' לתוספת.

(ד) בעד בדיקה נוספת של רשת פרטית, מעבר לבדיקות המנויות בסעיפים קטנים (א) עד (ג), ישלם בעל הנכס אגרת בדיקה נוספת עובר לבדיקה, ויחולו לגביה הוראות סעיף קטן (ג), ובלבד שאם העיריה ביקשה את הבדיקה הנוספת – תשולם מחצית האגרה.

6. בעד הרחבת חיבור רשת פרטית למפעל מים או פירוקו, ישלם בעל נכס לעיריה, עובר לביצוע הפעולה, אגרה לפי תעריף האגרה שבתוקף, בהתאם לפרט 3 בחלק א' לתוספת.

אגרת הרחבת חיבור או פירוקו

7. בעד הנחת קו מים זמני ישלם בעל נכס לעיריה, עובר לביצוע הפעולה, אגרה לפי תעריף האגרה שבתוקף, בהתאם לפרט 4 בחלק א' לתוספת.

אגרת הנחת קו מים זמני

8. (א) לא יתקין אדם רשת פרטית, לא ישנה רשת פרטית קיימת, לא יסירנה ולא יטפל בה בדרך אחרת, פרט לתיקונים דחופים הדרושים להזרמת מים סדירה, אלא לפי היתר בכתב מאת המנהל.

רשת פרטית

(ב) בקשה להיתר לפי סעיף קטן (א) תוגש בכתב בצירוף תכניות הרשת הפרטית המוצעת או תכנית השינוי או התיקון, הכל לפי הענין; בעד ההיתר, למעט בעד היתר להתקנת רשת פרטית, ישלם בעל נכס מראש לעיריה אגרה לפי תעריף האגרה שבתוקף, בהתאם לפרט 5 בחלק א' לתוספת.

(ג) רשת פרטית תהא באחריותו המלאה של בעל הנכס; התקנת רשת פרטית, אחזקתה, תיקונה או שינויה ייעשו בידי בעל הנכס ועל חשבונו.

(ד) צרכן יחזיק על חשבונו רשת פרטית במצב תקין, להנחת דעתו של המנהל.

(ה) (1) לא ישתמש אדם לצורך התקנת רשת פרטית, תיקונה או שינויה, אלא באבזרים שמידותיהם, סוגם וטיבם הם בהתאם לדין, לתקן ישראלי ולתכניות הבניה שאישר המנהל;

(2) המנהל רשאי להורות לבעל נכס ולצרכן לפעול ככל שיידרש, כדי לתקן רשת פרטית או להתאימה לדרישות על פי הדין, לפי תקן ישראלי או לתכנית בניה, ורשאי המנהל להורות על החלפת האבזרים שנקבעו בפסקה (1) באבזרים אחרים; הורה המנהל כאמור, לא יחולו הוצאות החלפת האבזרים על הצרכן, אלא אם כן אבזר שהוחלף כאמור לא עמד בדרישות תקן ישראלי או בדרישות על פי דין או שלא התאים לתכנית הבניה או שלא היה במצב תקין או שמנע את פעולתו התקינה של מד המים או גרם להפרעות באספקת מים, לבזבוזם או לזיהומם.

(ו) בלי לגרוע מהאמור בסעיף זה, ישלם הצרכן לעיריה בעד שירות שניתן מאת המנהל לרשת פרטית, לפי בקשתו, שהוא שירות נוסף על השירותים המנויים בפרק זה, בהתאם לחשבון הוצאות שהגיש לו המנהל.

**פרק ג': מפעל מים**

9. (א) היטל הנחת צינורות נועד לכיסוי הוצאות העיריה לפיתוח מפעל מים בתחומה, בלא זיקה מיוחדת לעלות ביצוע עבודת הנחת צינורות המשמשת את נכס החייב (להלן – היטל הנחת צינורות או היטל צינורות).

היטל הנחת צינורות

(ב) היטל הנחת צינורות יוטל על בעל נכס –

(1) בעקבות הנחת צינורות למפעל מים המשמשים את נכסו, שנתקבלה עליה החלטת מועצת העיריה; לענין זה, "הנחת צינורות" – אחד או יותר מאלה:

(א) תחילת ביצועה בפועל של עבודת הנחת צינורות בתחום העיריה, המשמשת את הנכס נשוא החיוב, במישרין או בעקיפין;

(ב) פרסום מכרז לביצועה של עבודת הנחת הצינורות כאמור או – לגבי עבודה שאין ביצועה טעון מכרז לפי דין – פניה לקבלת הצעות לביצועה או התקשרות לביצועה עם גורם מקצועי כלשהו;

(ג) חתימת העיריה על הסכם פיתוח למול הבעלים או מי מטעמו הכולל במסגרתו את ביצוע עבודת הנחת הצינורות כאמור;

לענין סעיף קטן זה, "משמשים את הנכס" – אם בתחום הנחתם של צינורות, לא תידרש פעולה זולת חיבור הרשת הפרטית למפעל מים;

(2) בעקבות חיבור רשת פרטית למפעל מים;

(3) בעקבות הוספת בניה או בניה חדשה בנכס.

(ג) היטל צינורות שעילתו בניה שהוספה לנכס או בניה חדשה בנכס, ישולם גם אם הצינורות המשמשים את הנכס הונחו לפני תחילתו של חוק עזר זה.

10. (א) היטל הנחת צינורות יחושב לפי שטח הקרקע בנכס ושטחו או נפחו של בנין בו, לפי הענין, כאמור בסעיפים 11 ו-12, והוא ישולם לפי שיעורם של תעריפי ההיטל בתוקף.

תשלום היטל

(ב) לתשלום היטל צינורות תמסור העיריה לחייב דרישת תשלום שבה יפורט סכום היטל, הפרטים ששימשו יסוד לחישובו ומועד תשלומו; דרישת התשלום תימסר –

(1) בעקבות הנחת צינורות או קבלת החלטה על הנחת צינורות למפעל מים, המשמשים את הנכס נשוא החיוב;

(2) עם הגשת בקשה לחיבור רשת פרטית למפעל מים;

(3) עם הגשת בקשה למתן היתר בניה בנכס.

(ג) לא נמסרה, מסיבה כלשהי, דרישת תשלום באחד מהמועדים כאמור בסעיף קטן (ב), רשאית העיריה למסור את דרישת התשלום –

(1) עם הגשת בקשה למתן תעודת העברה לרשם המקרקעין;

(2) עם הגשת בקשה לאישור העיריה להעברת זכויות חכירה במינהל מקרקעי ישראל.

(ד) נפל פגם בדרישת תשלום אין הדבר יכול לגרוע מחובת בעל נכס לשלם היטל הנחת צינורות.

(ה) דרישת תשלום שנמסרה לפי סעיף קטן (ג)(1), תיפרע בתוך 30 ימים מיום מסירתה לבעל הנכס; דרישת תשלום שנמסרה לפי סעיפים קטנים (ב)(2) עד (ג)(2), תיפרע לפני מתן היתר, תעודה או אישור כאמור באותם סעיפים קטנים.

(ו) (1) חוברה רשת פרטית למפעל מים בידי בעל הנכס, שלא כדין, יראו את יום החיבור, כפי שתקבע העיריה, כמועד שבו קמה החבות לתשלום היטל הנחת צינורות;

(2) נבנה בנין בנכס או הוספה בניה בנכס, בלא היתר או בסטיה או בחריגה ממנו, יראו את יום התחלת הבניה, כפי שתקבע העיריה, כמועד שבו קמה החבות לתשלום היטל הנחת צינורות;

(3) תשלום היטל הנחת צינורות לפי סעיף קטן זה ייעשה לאחר שנמסרה או נשלחה דרישת תשלום לבעל נכס; אולם סכום התשלום יותאם למועד כאמור בפסקאות (1) ו-(2) לסעיף קטן זה, ויחולו לגביו הוראות סעיף 20.

(ז) ניתקה העיריה אספקת מים לנכס שחובר למפעל מים שלא כדין או שסירבה לחבר נכס למפעל אספקת מים, מנימוקים שבדין, לא יגרע הדבר מחובתו של בעל הנכס לשלם היטל הנחת צינורות.

11. (א) היטל הנחת צינורות לנכס למגורים, יחושב לפי שטח הקרקע ושטח הבנין שבנכס, וסכומו יהיה הסכום המתקבל ממכפלת שטח הקרקע ושטח הבנין בנכס, לפי מדידת העיריה, בשיעורם של תעריפי ההיטל שבתוקף שנקבעו בפרט 1 בפרק ב' לתוספת; ואלה השטחים שלפיהם יחושב היטל צינורות:

חישבו היטל הנחת צינורות לנכס למגורים

(1) שטחה הכולל של הקרקע בנכס, כולל שטח הקרקע שעליה ניצב בנין;

(2) שטחו הכולל של בנין הנמצא בנכס, לרבות שטחם הכולל בפועל של בנין או תוספת לבנין, שנבנו בנכס בלא היתר בניה או בסטיה או בחריגה ממנו;

(3) שטחו של בנין או שטחה של תוספת לבנין העתידים להיבנות שהוגשה לגביהם בקשה להיתר בניה, לפי שטחם בתכניות הבניה שצורפו לבקשה ובהתאם למדידות וחישובי העיריה.

(ב) (1) שולמו בעבר דמי השתתפות בידי בעל הנכס בעד הנחת צינורות, לא ייכלל שטח הקרקע ושטח הבנין בנכס, בעת תשלום דמי השתתפות, במנין השטחים לפי סעיף קטן (א), לצורך חישוב היטל הנחת צינורות לפי חוק עזר זה;

(2) שולם בעבר היטל קודם בעד שטח קרקע או שטח בנין בנכס, לא ייכללו אותם שטחים במנין השטחים לפי סעיף קטן (א), לצורך חישוב היטל הנחת צינורות לפי חוק עזר זה;

(3) על אף האמור בסעיף קטן (ב)(1) ו-(2), שולמו בעבר דמי השתתפות או היטל קודם בעד שטח בנין שהיה קיים בנכס בעבר ונהרס הבנין, כולו או מקצתו, אין הדבר גורע מחובת בעל הנכס לשלם היטל הנחת צינורות לפי חוק עזר זה בעד בניה חדשה או תוספת בנין שהוא הוסיף לנכס.

(ג) (1) התברר לעיריה, לאחר גמר הבניה, כי שטח הבנין בפועל קטן מהשטח בתכניות הבניה, שלפיהן שולם היטל הנחת צינורות, היא תחזיר לבעל הנכס, לפי דרישתו ובהתאם להוראות כל דין, את ההפרש שבין הסכום ששולם בפועל לבין הסכום שהיה עליו לשלם, לפי תעריפי ההיטל שבתוקף ביום ההחזר;

(2) על אף האמור בפסקה (1), לא יוחזר סכום ששולם ביתר לפי סעיף קטן זה, שהחזרתו התבקשה לאחר תום שנת הכספים שבה שולם אותו סכום.

(ד) בלי לגרוע מהאמור בחוק עזר זה, חויב בעל נכס לשלם בעד נכסו היטל צינורות לפי חוק עזר זה או היטל קודם (להלן – היטל ראשון), הוא יחויב פעם נוספת בתשלום היטל הנחת צינורות בהתאם להוראות חוק עזר זה, בעד בנין חדש או תוספת בניה, לפי הענין, שנבנו בנכס לאחר גביית ההיטל הראשון.

12. (א) היטל הנחת צינורות לנכס אחר ולנכס לתעשיה שגובה קומתו עד 3.75 מטרים, יחושב לפי שטח הקרקע ושטח הבנין שבנכס, וסכומו יהיה הסכום המתקבל ממכפלת שטח הקרקע ושטח הבנין בנכס, לפי מדידת העיריה, בשיעורם של תעריפי ההיטל שבתוקף.

חישוב היטל הנחת צינורות לנכס אחר ולנכס לתעשיה

(ב) היטל הנחת צינורות לנכס אחר ולנכס לתעשיה שגובה קומתו מעל 3.75 מטרים, יחושב לפי שטח הקרקע ונפח הבנין שבנכס, וסכומו יהיה הסכום המתקבל ממכפלת שטח הקרקע ונפח הבנין בנכס, לפי מדידת העיריה, בשיעורם של תעריפי היטל צינורות שבתוקף; ואלה השטחים והנפחים לפיהם יחושב היטל צינורות:

(1) שטחה הכולל של הקרקע בנכס, כולל שטח הקרקע שעליה ניצב בנין;

(2) נפחו הכולל של בנין הנמצא בנכס, לרבות נפחו הכולל בפועל של בנין או תוספת לבנין, שנבנו בנכס בלא היתר בניה או בסטיה או בחריגה ממנו, לפי מדידות וחישובי העיריה;

(3) נפחו של בנין או נפחה של תוספת לבנין שהוגשה לגביהם בקשה להיתר בניה, לפי נפחם שיחושב לפי תכניות הבניה שצורפו לבקשה.

(ג) הוראות סעיף 11(א) עד (ד) יחולו, בשינויים המחויבים לפי הענין, גם על חישוב היטל הנחת צינורות לנכס אחר ולנכס תעשיה.

**פרק ד': צריכת מים בנכס**

13. אדם ירכוש מים לצריכה שוטפת בנכס ויצרוך מים מהעיריה בלבד, אלא אם כן קיבל אישור בכתב ומראש מאת העיריה לנהוג אחרת.

אספקת מים

14. (א) מד מים הוא רכוש העיריה.

התקנת מד מים ואחזקתו

(ב) (1) בעל נכס יכין את אבזרי הרשת הפרטית הדרושים להתקנת מד מים ראשי או משני לנכס;

(2) בעלי נכסים בנכס שנצרכת בו צריכת מים משותפת, יכינו את אבזרי הרשת הפרטית הדרושים להתקנת מד מים משני למדידת הצריכה המשותפת;

(3) בעל נכס שלא מילא אחר הוראות סעיף קטן זה, יראוהו כמי שלא סילק מפגע, ויחולו לגביו הוראות סעיף 32.

(ג) המנהל רשאי להתקין מד מים בנכס שמספקים או שיספקו לו מים; ורשאי המנהל, בשעת הצורך, לבדוק את מד המים, לתקנו, להחליפו או להסירו.

(ד) (1) בעד התקנת מד מים בנכס, ישלם צרכן מראש לעיריה אגרה, לפי התעריף שבתוקף, שנקבעה בפרט 1 בחלק ג' לתוספת;

(2) הוחלף מד מים חמש שנים ויותר לאחר התקנתו, ישלם בעל הנכס לעיריה אגרה לפי פסקה (1) בסעיף קטן זה, בעד מד המים החילופי שהותקן בנכסו.

(ה) צרכן יישא באחריות לאובדן מד מים ולכל נזק שיגרום למד המים.

(ו) כל אימת שהתעוררה מחלוקת בין העיריה לבין צרכן לגבי תקינות מד המים, יועבר מד המים לבדיקה במכון בדיקה מורשה מטעם נציבות המים; לא יהיה ערעור על תוצאות הבדיקה והן יחייבו את הצדדים; בעד בדיקת מד מים כאמור ישלם הצרכן מראש לעיריה אגרה לפי התעריף שבתוקף, בהתאם לפרט 2 בחלק ג' לתוספת. אגרה כאמור תוחזר לצרכן אם הבדיקה העלתה שמד המים היה פגום.

15. (א) בעד אספקת מים לנכס המחובר למפעל מים, ישלם צרכן לעיריה אגרת צריכת מים לפי השיעורים שנקבעו בתקנות המים (תעריפים למים ברשויות מקומיות), התשנ"ד-1994, או בחיקוק אחר שיחליפן (להלן – תקנות המים); האגרה תשולם לפי כמות המים שסופקה ונרשמה על ידי מד המים, ובלבד שלא תפחת מהשיעור המינימלי שנקבע בכל דין.

אגרת צריכת מים

(ב) הותקן מד מים ראשי לנכס ומדי מים ליחידות משנה בנכס, והתגלה ביניהם הפרש ברישום צריכת המים לנכס כולו, תהא כמות הצריכה שלפיה יחושבו סכומי האגרות, לפי הכמות הגדולה מביניהם; הפרש כמות הצריכה כאמור יחולק בהתאם לכללים הקבועים בתקנה 5 לתקנות המים, בשינויים המחויבים לפי הענין.

(ג) הותקנו מדי מים לחלק מיחידות המשנה בנכס ומד מים ראשי לנכס, יחולק הפרש הצריכה, בין הצריכה לפי מד המים הראשי לבין הצריכה לפי סך מדי המים המשניים, בין הצרכנים שאינם מחזיקים מד מים משני, לפי תקנות המים, בשינויים המחויבים לפי הענין.

(ד) משמש מד מים אחד נכס המוחזק בידי צרכנים אחדים, רשאי המנהל מיוזמתו הוא, וחייב הוא לפי בקשת אחד הצרכנים, להורות על חלוקה בין הצרכנים של אגרות או תשלום אחר לעיריה לפי הוראות חוק עזר זה, לפי היחס שבין שטח הנכס שבהחזקתו לבין שטחו הכולל של הנכס, ובלבד ששיעור האגרות או תשלום כאמור לא יפחת מהשיעור המינימלי שנקבע בדין; ורשאי המנהל לאשר חלוקה אחרת של התשלומים בין הצרכנים לפי הסכם ביניהם.

(ה) משמש מד מים אחד בנכס המוחזק בידי צרכנים אחדים, שחלקם משתמשים בו למגורים וחלקם לצרכים אחרים, רשאי המנהל להעריך את חלקו של כל אחד מהצרכנים בכמות המים שנרשמה במד המים ולקבוע את סכום האגרה שצרכן ישלם, לפי כמות מים שהוערכה כאמור ולפי שימוש בחלק הנכס שהוא מחזיק; צרכן ישלם אגרת צריכת מים לפי הסכום שקבע המנהל, ובלבד שסכום התשלום לא יפחת מהשיעור המינימלי שנקבע על פי כל דין.

16. (א) בעד צריכת מים לבניה ישלם צרכן לעיריה אגרה לפי תקנות המים.

אגרת צריכת מים לנכס בבניה

(ב) העיריה רשאית לגבות מראש מצרכן אגרת צריכת מים לנכס בבניה, לפי תעריף האגרה שבתוקף שתחושב לפי 1 מ"ק מים ל-1 מ"ר בניה.

(ג) (1) בגמר עבודות הבניה תיבדק צריכת המים בפועל; מצא המנהל, לפי נתוני הבדיקה, ששולם מראש סכום נמוך או גבוה מהסכום המתחייב לפי ממצאי הבדיקה, ישלם הצרכן או יוחזר לו לפי דרישתו, לפי הענין, ההפרש שבין הסכום ששולם בפועל לבין סכום האגרה לפי ממצאי הבדיקה;

(2) הפרש כאמור ישולם או יוחזר כשהוא נושא הפרשי הצמדה בלבד מיום התשלום, ונושא ריבית והפרשי הצמדה מיום ממצאי הבדיקה;

(3) על אף האמור בפסקה (1) לא יוחזר סכום ששולם ביתר, שהשבתו נדרשה לאחר תום שנת הכספים שבה נודע לצרכן על ממצאי הבדיקה.

17. (א) אירעה נזילת מים ברשת פרטית, הסמויה מן העין שהצרכן לא ידע על קיומה, רשאי המנהל להפחית את סכום אגרת צריכת המים שחויב בה אותו צרכן הכוללת חיוב בעד כמות המים שנזלו, בשים לב, בין היתר, לאלה:

הפחתת סכום אגרה עקב נזילות

(1) כמות המים שנזלו וחלק החיוב שהוטל בעבורה;

(2) נסיבות הנזילה, סיבתה ומקורה;

(3) מצבה הפיזי של הרשת הפרטית ורמת תחזוקתה;

(4) טיב הנזילה, מיקומה ומידת היותה נסתרת מעין רואה.

(ב) הפחתת סכום האגרה כאמור בסעיף קטן (א) לא תעלה על סכום האגרה שחויב בה צרכן מתוך כלל סכום האגרה המתייחס לכמות המים שנזלה לפי הערכת המנהל.

(ג) (1) אירעה נזילת מים ברשת פרטית בנכס, המוחזקת בידי מספר צרכנים שמשמש אותה מד מים אחד, רשאי המנהל, על יסוד הערכתו לענין כמות המים שנזלו, לחלק את החיוב של אגרת צריכת המים בין הצרכנים המשותפים, באופן שייראה לו, בשים לב למיקום הנזילה ברשת הפרטית ולאחריותו של צרכן פלוני לגרימתה או להתמשכותה;

(2) האמור בפסקה (1) אינו גורע מסמכות המנהל לפי סעיפים קטנים (א) ו-(ב) וסעיף 15.

18. (א) העיריה רשאית, באישור שר הפנים, להתקשר עם צרכן בחוזה מיוחד לאספקת מים ולקבוע בו תנאים.

אספקת מים לפי חוזה

(ב) היתה סתירה בין תנאי חוזה כאמור לבין הוראות חוק עזר זה, יחולו תנאי החוזה.

**פרק ה': חיוב בתשלום וגביה**

19. (א) כל אימת שחויב צרכן בתשלום אגרת צריכת מים, תשלח או תמסור לו העיריה דרישת תשלום; אי משלוח או אי מסירת דרישת תשלום אינו גורע מחובת תשלום החוב המגיע לעיריה.

גביית אגרת צריכת מים

(ב) האגרה או התשלום כאמור ישולם עד המועד שנקבע בדרישת התשלום.

(ג) הסכום לתשלום יהיה הסכום שחושב לפי התעריף שבתוקף ביום משלוח דרישת התשלום.

(ד) לא נפרע החוב לתשלום עד המועד שנקבע בדרישת התשלום, יחושב הסכום לפי תעריף האגרה שבתוקף או לפי הסכום שנקבע בדרישת התשלום בתוספת ריבית והפרשי הצמדה, הגבוה מביניהם.

20. (א) לא שולם במועדו היטל הנחת צינורות שנמסרה לגביו דרישת תשלום לפי סעיף 10(ב)(1) ו-(ו)(3), יחושב סכום ההיטל לפי שיעורו בדרישת התשלום בתוספת הפרשי הצמדה וריבית עד יום התשלום בפועל.

שיערוך

(ב) כל תשלום חובה לפי חוק עזר זה, למעט תשלום לפי סעיף קטן (א) ותשלום אגרת צריכת מים, ישולם לפי שיעור תעריף ההיטל והאגרה שבתוקף, לפי הענין.

21. (א) שולם לעיריה בטעות סכום נמוך או גבוה מהסכום לפי תעריפי ההיטל או האגרה שבתוקף, ישלם החייב או יוחזר לו לפי דרישתו, לפי הענין, ההפרש שבין הסכום ששולם בפועל לבין סכום ההיטל או האגרה לפי תעריפי ההיטל או האגרה שהיו בתוקף ביום התשלום.

טעות בחיוב וסופיות שומה

(ב) על תשלום או החזר לפי סעיף קטן (א) ייווספו ריבית והפרשי הצמדה.

(ג) על אף האמור בסעיף קטן (א), לא יוחזר סכום ששולם בטעות שהחזרתו נדרשה לאחר תום שנת הכספים שבה שולם אותו סכום.

22. (א) היה נכס שאינו בית משותף בבעלות משותפת או שהיה לו יותר מצרכן אחד, רשאית העיריה לגבות תשלומים המגיעים לה מהם לפי חוק עזר זה, מכולם יחד או מכל אחד מהם לחוד.

חיוב בעלים וצרכנים במשותף

(ב) הסכם בין צרכן לבעל או הסכם שיתוף בין שותפים במקרקעין כמשמעותו בחוק המקרקעין, בין שנרשם ובין שלא נרשם, אינו גורע מהאמור בסעיף קטן (א).

23. (א) ראש העיריה, באישור המועצה, רשאי לחייב צרכן להפקיד בקופת העיריה פיקדון בסכום שקבע, להבטחת תשלום האגרות לפי הוראות חוק עזר זה או תשלום דמי נזק בשל אובדן או קלקול מד מים (להלן – פיקדון).

פקדון

(ב) העיריה רשאית לחלט את הפיקדון, כולו או מקצתו, ולגבות מתוכו סכום המגיע לה; האמור בסעיף זה אינו בא לגרוע מסמכות העיריה לנקוט נגד הצרכן אמצעים אחרים כדין לגביית סכום המגיע לה.

24. נתעוררה מחלוקת בדבר סכום ההוצאות המגיע לעיריה לפי הוראות חוק עזר זה, יכריע בענין המנהל בהחלטה בכתב; אישור או חשבון מאת המנהל בדבר סכום הוצאות שהוציאה העיריה לביצוע עבודה לפי הוראות חוק עזר זה, ישמש ראיה לכאורה לנכונות הסכום הנקוב בו.

אישור המנהל על הוצאות

**פרק ו': איסורים**

25. (א) לא יבזבז אדם ולא יגרום או ירשה למי שפועל מטעמו לבזבז מים שברשותו ולא ישטוף כלי רכב בעזרת צינור, למעט מיתקני רחיצה.

שימוש במים

(ב) לא ישתמש אדם במים ולא יגרום או ירשה למי שפועל מטעמו להשתמש במים שברשותו, אלא לצורכי בית או למטרה אחרת שקבע המנהל; לענין סעיף קטן זה, "צורכי בית" – תצרוכת בני אדם, כביסה, שטיפה, ניקוי ומשק בית, למעט צרכים שאינם בגדר צורכי בית לפי סעיף 16 לפקודת העיריות (אספקת מים), 1936.

(ג) לא ישתמש אדם במים לצורכי מיזוג אוויר אלא לפי היתר מאת המנהל ובהתאם לתנאי ההיתר.

(ד) לא ינצל אדם את לחץ המים לפעולות הרמה, ערבול או כיוצא בהם, אלא ברשות המנהל.

(ה) לא ישתמש אדם במים לצורכי השקיה, לא יגרום ולא ירשה למי שפועל מטעמו להשתמש במים שברשותו לצורכי השקיה, אלא בשעות שקבע המנהל בהודעה שפורסמה בתחום העיריה.

(ו) לא ישתמש אדם במים המיועדים להשקיה לצרכים אחרים.

(ז) לא יטפל אדם באבזר השייך למפעל המים, לא ישתמש בו בשימוש כלשהו, לא יפתח, לא יסגור ולא יפרק אבזר כאמור.

(ח) לא יפתח אדם ברז שריפה אלא לצורך כיבוי שריפה.

(ט) לא יפתח אדם, זולת עובד העיריה במילוי תפקידו, ברז המיועד להשקיית נטיעות ציבוריות.

26. (א) לא יפתח אדם ולא יתקין בור שפכים, בור זבל או מקום מזוהם אחר, אלא במרחק סביר ממפעל המים.

שמירה מפני זיהום

(ב) לא ירחץ אדם במפעל מים ולא ייכנס לתוכו, לא יכניס לתוכו ולא יגרום שאחר יכניס לתוכו בעל חיים או חפץ ולא יעשה בו מעשה העלול לגרום לזוהמה או להפרעה באספקת מים.

(ג) לא יחבר אדם מערכת מי שתיה למערכות מים דלוחים, מי שפכים, מי תעשיה כימית או כיוצא בהם.

27. לא ימכור אדם מים ולא יעבירם לרשות אדם אחר או ליחידת משנה למגורים, אלא לפי היתר מאת המנהל ובהתאם לתנאי ההיתר.

מכירת מים והעברתם

**פרק ז': הפסקת אספקת מים**

28. (א) לא סילק בעל נכס או צרכן במועד את הסכומים שהוא חייב לפי הוראות חוק עזר זה או בזבז מים, השתמש בהם לרעה, זיהם אותם או פגע בהם בצורה אחרת או פגע במד מים או עבר על הוראות סעיפים 25 עד 27, יתרה בו המנהל בכתב.

ניתוק חיבור למפעל מים

(ב) לא שעה בעל נכס או צרכן להתראה, רשאי המנהל, בתום חמישה ימים מיום מסירת ההתראה, לנתק את חיבור הרשת הפרטית למפעל המים או לנתק מיתר חלקי הרשת הפרטית או ממפעל המים את אותו חלק של הרשת הפרטית שבבעלותו של בעל אותו נכס או בהחזקתו של אותו צרכן.

(ג) האמור בסעיף זה אינו בא לגרוע מסמכות העיריה שלא להתיר חיבור רשת פרטית למפעל מים עד לתשלום האגרות והתשלומים שהוטלו על בעל נכס לפי הוראות חוק עזר זה.

(ד) חוברה רשת פרטית למפעל מים בניגוד להוראות סעיף 3 או חודש חיבורה בניגוד להוראות סעיף קטן (ב), רשאי המנהל, בכל עת, לנתק את החיבור.

(ה) נותק חיבור לפי הוראות סעיף קטן (ב) או (ד), הוא לא יחודש אלא לאחר תשלום כל הסכומים המגיעים מבעל הנכס או מהצרכן או לאחר תיקון הדבר הטעון תיקון, כדי למנוע פגיעה במים או במד מים, לפי הענין; בעד חידוש חיבור שנותק לפי הוראות סעיפים קטנים (ב) ו-(ד), ישלם אדם מראש לעיריה אגרת חידוש חיבור לפי תעריף האגרה שבתוקף, בהתאם לפרט 4 בחלק ג' לתוספת.

(ו) האמור בסעיפים קטנים (א) עד (ה) אינו בא לגרוע מסמכות, סעד או תרופה המוקנים לעיריה כלפי בעל הנכס או הצרכן לפי כל דין, אלא להוסיף עליהם.

29. (א) בשעת חירום או בעת צורך דחוף בתיקונים במפעל המים או ברשת הפרטית רשאי המנהל, לפי הצורך, לנתק, לעכב או להפסיק אספקת מים, כולה או מקצתה; המנהל יודיע על כך לצרכן אם הדבר אפשרי.

הפסקת אספקת מים בעת הצורך

(ב) שימוש בסמכויות לפי סעיף קטן (א) אינו פוטר צרכן מתשלום האגרות והתשלומים האחרים שהוא חייב לפי הוראות חוק עזר זה.

(ג) חלפה הסיבה לניתוק, לעיכוב או להפסקת אספקת מים כאמור בסעיף קטן (א), יחבר המנהל מיד את הרשת הפרטית שנותקה או יחדש מיד את אספקת המים לנכס, הכל בלי תשלום.

30. (א) חיבור של רשת פרטית שנותק לפי הוראות חוק עזר זה, לא יחודש אלא בידי המנהל או לפי היתר בכתב ממנו.

חידוש חיבור שנותק

(ב) חודש חיבור של רשת פרטית בלי היתר מאת המנהל כאמור בסעיף קטן (א), יראוהו כאילו חודש בידי הצרכן כל עוד לא הוכח ההיפך.

**פרק ח': סמכויות**

31. (א) המנהל או מי שהוא הרשה לכך, רשאי להיכנס לכל נכס בשעות שבין 8.00 לבין 17.00 ובשעות חירום בכל זמן סביר, כדי –

רשות כניסה

(1) להתקין, לבדוק, לתקן, לשנות, להחליף, למסור או למדוד מד מים או אבזרים או לעשות מעשה אחר הדרוש לפי הנסיבות;

(2) לבדוק אם היה בזבוז, שימוש לרעה או זיהום של מים או פגיעה אחרת במים או לברר את כמות המים שסופקה לצרכן;

(3) למסור חשבון או לגבות אגרה או תשלום אחר לפי הוראות חוק עזר זה;

(4) לנתק חיבור או לנתק, לעכב או להפסיק אספקת מים לפי הוראות סעיפים 28 ו-29;

(5) לבדוק אם קוימו הוראות חוק עזר זה;

(6) לעשות מעשה אחר שהוא רשאי לעשותו לפי הוראות חוק עזר זה.

(ב) המנהל או מי שהוא הרשה לכך רשאי לדרוש מבעל נכס או מצרכן למסור לו או לשליחיו ידיעה שברשותו ולהראות לו או לשליחיו מסמך שברשותו, הדרוש לו בקשר לתפקידיו.

(ג) לא יעכב אדם, לא יפריע ולא ימנע מהמנהל או ממי שהוא הרשה לכך מלהשתמש בסמכויותיו לפי הוראות סעיפים קטנים (א) ו-(ב).

32. (א) ראש העיריה רשאי לחייב צרכן או בעל נכס, בתוך הזמן שנקבע בדרישה בכתב, לתקן או לסלק מפגע העלול לפגוע באספקת מים סדירה; לענין זה, "מפגע" – לרבות רשת פרטית שלא טופלה לפי דרישות המנהל.

דרישה לסילוק מפגע

(ב) צרכן או בעל נכס שקיבל דרישה כאמור בסעיף קטן (א) ימלא אחריה.

(ג) לא מילא צרכן או בעל נכס אחר דרישת ראש העיריה כאמור בסעיף קטן (א), רשאית העיריה לבצע את העבודה במקומו ולגבות ממנו את הוצאות ביצוע העבודה.

**פרק ט': שונות**

33. בלי לגרוע מזכות העיריה לגבות היטל הנחת צינורות לפי הוראות חוק עזר זה, רשאית העיריה, נוסף על זכותה כאמור, לבצע עבודות לצורך אספקת מים, כולל הקמת מפעל מים, לפי הסכם עם בעל נכס גובל, כולם או מקצתם, ורשאית העיריה לגבות מהם תמורה בעד העבודה שביצעה.

ביצוע עבודה לפי הסכם

34. מסירת הודעה לפי חוק עזר זה תהא בדרך של מסירה לידי האדם שאליו היא מכוונת או לידי בני משפחתו הבוגרים או לידי אדם בוגר העובד או מועסק שם או בדרך של משלוח בדואר במכתב רשום הממוען אל אותו אדם לפי מקום מגוריו או עסקיו הרגילים או הידועים לאחרונה; אם אי אפשר לקיים את המסירה כאמור, תהא המסירה כדין אם הוצגה ההודעה או פורסמה בשני עיתונים יומיים הנפוצים בתחום העיריה, שאחד מהם לפחות הוא בשפה העברית.

מסירת הודעה

35. (א) בחוק עזר ללוד (הצמדה למדד) (מס' 2), התשמ"ח-1988 (להלן – חוק עזר להצמדה), בתוספת, במקום "חוק עזר ללוד (אספקת מים), התשכ"ז-1967" יבוא "חוק עזר ללוד (אספקת מים), התש"ס-2000".

תיקון חוק עזר להצמדה

(ב) על אף האמור בסעיף 2 לחוק עזר להצמדה, יהיה יום ההעלאה לענין התעריפים, ההיטלים, האגרות והתשלומים האחרים הנקובים בתוספת לחוק עזר זה (להלן – תשלומים), ב-1 בכל חודש שלאחר תחילתו של חוק עזר זה, ויום ההעלאה הראשון כאמור בסעיף 36 לענין התשלומים, ב-1 בחודש שלאחר תחילתו של חוק עזר זה.

36. תעריפי ההיטלים, האגרות והתשלומים האחרים הנקובים בתוספת יעלו ב-1 בחודש שלאחר תחילתו של חוק עזר זה (להלן – יום ההעלאה הראשון), בשיעור עליית מדד המחירים לצרכן (להלן – מדד), ממדד חודש מרס 1999 עד המדד שפורסם לאחרונה לפני יום ההעלאה הראשון.

הוראת שעה

37. האמור בחוק עזר זה אינו בא לגרוע מסמכות, סעד ותרופה המוקנים לעיריה על פי דין אלא להוסיף עליהם.

שמירת דינים

38. חוק עזר ללוד (אספקת מים), התשכ"ז-1967 – בטל.

ביטול

**תוספת**

**חלק א' – רשת פרטית**

שיעורי האגרה או ההיטל

בשקלים חדשים

1. היטל חיבור רשת פרטית (סעיף 4) –

(1) ליחידת מגורים וליחידת נכס אחר –

עד 75 מ"ר 568.96

לכל מ"ר נוסף מעל 75 מ"ר 14.26

(2) לנכס לתעשיה 15% מהיטל הנחת

צינורות מים

2. אגרת בדיקת רשת פרטית (סעיף 5) –

לכל יחידה 105.30

לכל יחידה נוספת 40.00

3. אגרת הרחבת חיבור או פירוק חיבור או התקנתו מחדש –

עד "2 121.00

מעל "2 – לפי חשבון שיגיש המנהל, שיכלול עלות חומרים, הוצאות עבודה והובלה ובתוספת 15% תקורה

4. אגרת הנחת קו מים זמני (סעיף 7) – לפי חשבון שיגיש המנהל, שיכלול עלות חומרים, הוצאות עבודה והובלה ובתוספת 15% תקורה

5. אגרת היתר לשינוי או להסרת רשת פרטית (סעיף 8(ב)) 60.30

**חלק ב' – מפעל מים**

שיעורי ההיטל

בשקלים חדשים

1. בעד הנחת צינורות על נכס למגורים (סעיף 11) –

(1) לכל מ"ר משטח הקרקע (לרבות קרקע שעליה ניצב בנין) 9.00

(2) לכל מ"ר משטח בנין המשמש למגורים 43.16

2. בעד היטל הנחת צינורות על נכס אחר ונכס לתעשיה (סעיף 12) –

לכל מ"ר משטח הקרקע (לרבות קרקע שעליה נציב בנין) 9.00

(1) לכל מ"ר משטח בנין שגובהו או גובה קומה אחת מקומותיו אינם עולים על 3.76 מטרים 45.30

(2) לכל מ"ק מנפח בנין שאינו משמש למגורים שגובהו או גובה קומה אחת מקומותיו עולה על 3.75 מטרים 15.10

**חלק ג' – אגרות אחרות**

1. אגרת התקנת מד מים (סעיף 14) –

(1) כאשר קיים מיתקן מוכן להתקנת מד מים – לפי מחיר עלות מד המים לעיריה, בתוספת חומרים ושעות עבודה ובתוספת 15%

(2) כאשר לא קיים מיתקן מוכן להתקנת מד מים – לפי חשבון שיגיש המנהל, שיכלול את עלות מד מים, חומרים, הובלה והתקנה ובתוספת 15%

2. אגרת תיקון מד מים, החלפתו ושינויו – לפי חשבון שיגיש המנהל שיכלול דמי פירוק, שעות עבודה, חומרים, הובלה והתקנה ובתוספת 15%

3. אגרת בדיקת מד מים, כולל פירוק, הובלה והתקנת (סעיף 14(ו)) 100.00

4. אגרת חידוש חיבור למפעל המים (28(ה)) 70.30

ד' בחשון התש"ס (14 באוקטובר 1999) פנחס עידן

ראש עיריית לוד

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תש"ס מס' 619](http://www.nevo.co.il/Law_word/law07/mekomi-0619.pdf) מיום 29.2.2000 עמ' 155. [↑](#footnote-ref-1)