חוק עזר ללוד (העמדת רכב וחנייתו), תשע"ג-2013

רשויות ומשפט מנהלי – תעבורה – רכב – העמדת רכב וחנייתו

רשויות ומשפט מנהלי – רשויות מקומיות – חוקי עזר – העמדת רכב וחנייתו

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הסדרי תנועה | [Go](#Seif2) | 3 |
| סעיף 3 | היוועצות ואישור | [Go](#Seif3) | 3 |
| סעיף 4 | תימרור, הסדרי תנועה ומקומות חניה מוסדרים | [Go](#Seif4) | 3 |
| סעיף 5 | מקום חניה בתשלום | [Go](#Seif5) | 3 |
| סעיף 6 | תו חניה אזורי | [Go](#Seif6) | 3 |
| סעיף 7 | איסור עצירת רכב, העמדתו וחנייתו בדרך | [Go](#Seif7) | 4 |
| סעיף 8 | מוניות | [Go](#Seif8) | 4 |
| סעיף 9 | רכב שהתקלקל | [Go](#Seif9) | 4 |
| סעיף 10 | גרירת רכב | [Go](#Seif10) | 5 |
| סעיף 11 | סמכויות פקח | [Go](#Seif11) | 5 |
| סעיף 12 | הצמדה למדד | [Go](#Seif12) | 5 |
| סעיף 13 | ביטול | [Go](#Seif13) | 5 |
|  | תוספת ראשונה | [Go](#med0) | 5 |
|  | תוספת שנייה | [Go](#med1) | 5 |
|  | תוספת שלישית | [Go](#med2) | 6 |
|  | תוספת רביעית | [Go](#med3) | 6 |

חוק עזר ללוד (העמדת רכב וחנייתו), תשע"ג-2013[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות, וסעיף 77 לפקודת התעבורה (להלן – פקודת התעבורה), ובהסכמת שר הפנים ושר התחבורה התשתיות הלאומיות והבטיחות בדרכים, מתקינה מועצת עיריית לוד חוק עזר זה:

1. (א) בחוק עזר זה –

הגדרות

"בעל", "דרך", "מונית", "מפקח על התעבורה" – כהגדרתם בפקודת התעבורה;

"בעל מונית", "הסדר תנועה", "חניה", "כביש", "מדרכה", "קצין משטרה", "רשות תימרור מקומית", "רשות תימרור מרכזית", "תמרור" – כהגדרתם בתקנות התעבורה, התשכ"א-1961 (להלן – תקנות התעבורה);

"אזור" – חלק מן הדרך בתחום העירייה, אשר ייקבע על ידי רשות התימרור המקומית ויסומן באמצעות מספר, אות או כל סימון מבחין אחר;

"אמצעי תשלום" – כל אמצעי שאושר בידי ראש העירייה לתשלום אגרת חניה, לרבות אמצעי מכני, חשמלי, אלקטרוני, נייד, מודפס, או אמצעי אחר בין שהוא מיועד להצגה ברכב ובין שאינו מיועד לכך, המאפשר למדוד זמן חניה או לרצוב אותו בדרך כלשהי;

"גורר מורשה" – כמשמעותו בסעיף 70א(ג) לפקודת התעבורה;

"הודעת התעבורה" – הודעת התעבורה (קביעת לוח תמרורים), התשע"א-2010;

"העירייה" – עיריית לוד;

"כרטיס חניה" – כל אחד מאלה:

(1) כרטיס חניה שהנפיקה העירייה;

(2) כרטיס חניה ארצי מטעם המרכז לשלטון מקומי או כל הסדר אחר שיבוא במקומו לפי סעיף 70ב לפקודת התעבורה;

(3) כרטיס חניה שהופק באמצעות מכשיר מכני או אלקטרוני שאושר בידי ראש העירייה או כל כרטיס אחר שאושר בידי ראש העירייה;

"מדחן" – מכשיר אלקטרוני המותקן במקום שבו חלה חובת תשלום אגרת חניה, המודד את משך זמן החניה במקום חניה זה, ותשלום אגרת החניה מבוצע על ידי שלשול מטבעות לתוכו או על ידי כרטיס מגנטי או בכל דרך אחרת המפורטת על גבי המכשיר;

"מדד" – מדד המחירים לצרכן שמפרסמת הלשכה המרכזית לסטטיסטיקה;

"מקום חניה" או "מקום חניה מוסדר" – מקום שהותרה בו החניה לרכב לפי כל דין;

"מקום חניה בתשלום" – כהגדרתו בסעיף 2(5) לחוק עזר זה;

"נכה", "תג נכה" – כהגדרתם בחוק חניה לנכים, התשנ"ד-1993;

"פקח" – עובד עירייה שמונה בידי ראש העירייה לפקח לעניין אכיפת הוראות חוק עזר זה;

"פקח גרירה" – עובד עירייה שמונה בידי ראש העירייה באישור המפקח הכללי של משטרת ישראל או מי שהוא הסמיך לכך, לפקח לעניין ביצוע הוראות סעיף 10(ב) לחוק עזר זה;

"ראש העירייה" – ראש העירייה לרבות עובד עירייה שהוסמך על ידו לפי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975, לעניין חוק עזר זה;

"רכב" – כהגדרתו בפקודת התעבורה, למעט אופניים;

"רכב כבד" – רכב שמשקלו הכולל המותר לפי רישיונו מעל 10,000 ק"ג;

"תו חניה אזורי" – תו חניה שהונפק בידי העירייה לפי סעיף 6 לחוק עזר זה.

(ב) כל מונח אחר בחוק עזר זה יתפרש לפי פקודת התעבורה ותקנותיה.

2. רשות תימרור מקומית רשאית לקבוע כדלקמן:

הסדרי תנועה

(1) הסדרי תנועה בדבר היתר, איסור, הגבלה והסדרת עצירתו, העמדתו או חנייתו של רכב בתחום העירייה, בין בתשלום ובין בדרך אחרת; הסדרי התנועה יכול שיחולו לגבי סוג מסוים של רכב או לגבי רכבים המשמשים קבוצות אוכלוסייה מסוימות;

(2) מקומות חניה שבהם מותרת החניה לסוג מסוים של כלי רכב, וכן לקבוע את הימים, השעות והתקופות שבהם מותרת החניה ואת מספר כלי הרכב שמותר להחנות בעת ובעונה אחת באותו מקום;

(3) מקומות חניה שבהם מותרת החניה לרכב מסוים המשמש נכה או לכמה כלי רכב פלונים המשמשים נכים והנושאים תג נכה;

(4) מקומות חניה המיועדים לחניה על המדרכה או על חלק ממנה, ובלבד שנותר מעבר להולכי רגל ולעגלות ברוחב של 2 מטרים לפחות;

(5) מקומות חניה שבהם מותרת החניה ובלבד שתשולם אגרת חניה (להלן – מקום חניה בתשלום), ששיעורה לא יעלה על התעריף המרבי הקבוע בתוספת הראשונה לחוק עזר זה, בהתאם לסוג הרכב.

3. הסדר תנועה לפי סעיף 2 ייקבע לאחר היוועצות בקצין משטרה, ולאחר קבלת הסכמת רשות תימרור מרכזית, אם הסכמה כזו דרושה לפי תקנה 18 לתקנות התעבורה.

היוועצות ואישור

4. (א) קבעה רשות תימרור מקומית הסדרי תנועה ומקומות חניה מוסדרים לפי סעיף 2, תסמנם בתמרור המתאים לפי הודעת התעבורה.

תימרור, הסדרי תנועה ומקומות חניה מוסדרים

(ב) בלי לגרוע מהאמור בסעיף קטן (א), נקבע מקום חניה בתשלום, תציב רשות התימרור המקומית לפני מקום החניה תמרור מספר 626 ומתחתיו תמרור מספר 439 להודעת התעבורה שבו יצוין –

(1) חניה בתשלום;

(2) אם ישנה הגבלה – משך הזמן המרבי לחניה רצופה;

(3) פירוט הימים והשעות שבהם חלה חובת התשלום.

5. (א) נקבע מקום חניה בתשלום, חייב אדם המחנה את רכבו במקום החניה, להעמידו במקום המסומן בהתאם להוראות התמרור, ובאין סימון להעמידו כפי שמורות תקנות התעבורה, ובלבד ששילם אגרת הסדר חניה (להלן – אגרת חניה) בשיעור שנקבע לפי סעיף 2(5), באמצעות אחד מאמצעי התשלום התקפים למקום החניה.

מקום חניה בתשלום

(ב) העושה שימוש באמצעי תשלום לשם תשלום אגרת חניה, יפעל בהתאם להוראות חוק עזר זה ולהוראות המפורטות על גבי אמצעי התשלום או מצורפות אליו, וכן על פי הקבוע בתמרור המוצב במקום החניה או בסמוך לו.

(ג) שילם אדם אגרת חניה באמצעות כרטיס חניה, יצמיד מיד עם העמדת הרכב את כרטיס החניה לשמשת הדלת הקדמית של הרכב הקרובה למדרכה, באופן שאדם העומד מחוץ לרכב יוכל להבחין בפרטים המופיעים על כרטיס החניה.

(ד) שילם אדם אגרת חניה באמצעות מכשיר אלקטרוני או באמצעות אמצעי תשלום אחר שניתן להציגו ברכב, יצמיד מיד עם העמדת הרכב את אמצעי התשלום לשמשה הקדמית או לשמשת הדלת הקדמית של הרכב הקרובה למדרכה, באופן שאדם העומד מחוץ לרכב יוכל להבחין בפרטים המופיעים על אמצעי התשלום.

6. (א) נקבע באזור מקום חניה בתשלום, תותר החניה במקום בלא תשלום אגרת חניה לרכב נושא תו חניה אזורי תקף שהונפק לפי סעיף קטן (ב) (להלן – תו חניה אזורי) התואם את אזור החניה, זולת אם הוגבלה הרשות האמורה וההגבלה סומנה בתמרור.

תו חניה אזורי

(ב) אדם המתגורר באזור שבו נקבע מקום חניה בתשלום, רשאי לקבל תו חניה אזורי.

(ג) בעבור קבלת תו חניה אזורי, יגיש המבקש בקשה לראש העירייה בנוסח הקבוע בתוספת השנייה לחוק עזר זה.

(ד) תו חניה אזורי יהיה בצורה שאישר ראש העירייה, ויצוין עליו מספר הרכב ואזור החניה שבו הוא תקף.

(ה) תוקף תו החניה האזורי הוא עד יום 31 בדצמבר בשנה שבה הוא ניתן.

(ו) תו החניה האזורי יודבק על השמשה הקדמית של הרכב בצד ימין של הרכב מנקודת מבטו של הנהג, בפינה העליונה.

(ז) מי שקיבל תו חניה אזורי אינו רשאי להעבירו לאחר.

(ח) זכות השימוש בתו החניה האזורי תפקע בהתקיים אחד מאלה:

(1) העברת תו החניה האזורי לאחר;

(2) העברת הבעלות ברכב לאחר;

(3) הפסקת השימוש הקבוע ברכב;

(4) העתקת מקום מגורים.

(ט) אירע מקרה מן המקרים המנויים בסעיף קטן (ח), יודיע על כך בעל הרכב לעירייה בתוך 7 ימים מיום התרחש המקרה, וכן יחזיר את צו החניה האזורי לעירייה.

(י) בלי לגרוע מהוראות כל דין, מסירת פרטים כוזבים בעת הגשת הבקשה כאמור בסעיף קטן (ג), ושימוש בתו החניה האזורי שלא בהתאם להוראות סעיפים קטנים (ז) עד (ט) מהווים עבירה על חוק עזר זה.

7. (א) לא יעצור אדם רכב בדרך, לא יעמיד אותו ולא יחנה אותו במקום, באופן ובתנאים הנוגדים את הוראות חוק עזר זה, הוראות תמרור או הסדר תנועה שהוצב במקום או את הוראות תקנות התעבורה.

איסור עצירת רכב, העמדתו וחנייתו בדרך

(ב) מי שעצר, העמיד או החנה רכב בניגוד לאמור בסעיף קטן (א), יראוהו כמי שעבר עבירה לפי חוק עזר זה.

8. (א) לא יחנה אדם מונית במקום חניה שנקבע כתחנת מוניות המיועדת לשימוש של מוניות מסוימות בלבד, אלא לפי היתר מאת ראש העירייה (להלן – היתר לחניית מונית) ובהתאם לתנאי ההיתר.

מוניות

(ב) בקשה להיתר חניית מונית תוגש לראש העירייה, ותהיה ערוכה על פי טופס בקשה שיועמד לעיון הציבור במשרדי העירייה ויפורסם באתר האינטרנט של העירייה.

(ג) ראש העירייה יהיה רשאי, לאחר התייעצות עם רשות התימרור המקומית, לתת היתר חניית מונית או לסרב לתתו, לבטלו או להתלותו וכן לקבוע בו תנאים, להוסיף עליהם, לגרוע מהם, לשנותם או לבטלם.

(ד) להיתר יצורף צו חניה למונית שיודבק בידי בעל המונית על השמשה הקדמית של המונית בצד ימין של המונית מנקודת מבטו של הנהג, בפינה העליונה.

(ה) תוקפו של היתר חניית מונית הוא לחניה בתחנת המוניות הרשומה בו, והוא יפוג ביום 31 בדצמבר בשנה שלאחר נתינתו.

(ו) בעד היתר חניית מונית ישלם המבקש אגרה שנתית בשיעור הקבוע בתוספת השלישית לחוק עזר זה.

(ז) נהג מונית, שלגביה ניתן היתר חניה למונית, יחזיק את ההיתר במונית ויציגו לפני פקח לפי דרישתו.

9. (א) לא יעמיד אדם על פני הדרך רכב שהתקלקל קלקול המונע את המשך הנסיעה, אלא אם כן פעל כדלקמן:

רכב שהתקלקל

(1) העמיד את הרכב סמוך ככל האפשר לשפה הימנית של צד הדרך המיועד לתנועת רכב;

(2) הציב משולש אזהרה כאמור בתקנה 367 לתקנות התעבורה הנראה לעיני נהג רכב הבא מאחור ממרחק של 100 מטרים לפחות.

(ב) לא יעמיד אדם רכב כאמור בסעיף קטן (א) אלא באחד ממקרים האלה:

(1) לשם ביצוע תיקונים הכרחיים שיש לעשותם בו במקום כדי להביא את הרכב ליכולת נסיעה;

(2) כמקום חניה ארעי, עד שיועבר הרכב למקום תיקונו, ובלבד שהרכב יתוקן או יועבר כאמור בלא דיחוי.

10. (א) רכב, העומד או חונה, כולו או חלק ממנו, במקום שהעמדתו אסורה על פי חיקוק או בנסיבות שיש בהם כדי הפרת סדרי תנועה או בטיחותה, או שלדעת פקח דרושה הרחקתו לשם הסדרת תנועה או לשם שמירה על בטיחות התנועה או בטיחות הציבור, רשאי פקח להורות למי שהרכב ברשותו אותה שעה, להרחיקו או לגררו; מקבל הוראה כאמור חייב למלא אחריה.

גרירת רכב

(ב) לא מילא מי שהרכב ברשותו אותה שעה אחר הוראות פקח, או שהוא אינו נמצא במקום, רשאי פקח גרירה, בעצמו או באמצעות גורר מורשה כאמור בסעיף קטן (ה), להרחיק את הרכב, לגררו, לאחסנו או לנעול את גלגליו.

(ג) בעל הרכב הרשום ברישיון הרכב, ישלם את התשלומים כפי שנקבעו בתוספת הרביעית לחוק עזר זה בעד הרחקת הרכב, גרירתו, אחסנתו או שחרורו מנעילתו, זולת אם הוכיח שהרכב נלקח ממנו בלי ידיעתו ובלי הסכמתו.

(ד) רכב שאגרה או תשלום מוטלים על בעלו כאמור, לא ישוחרר ולא יוחזר לבעליו, אלא אם כן שולמו האגרות או התשלומים.

(ה) ראש העירייה יקבע באישור ראש מחלקת התנועה של משטרת ישראל את הגוררים המורשים שיורשו לבצע את הגרירה כאמור בסעיף קטן (ב).

11. (א) לא יפריע אדם לפקח ולא ימנע אותו מלעשות שימוש בסמכויותיו כדי לברר אם קוימו הוראות חוק עזר זה.

סמכויות פקח

(ב) אדם המעמיד רכב בדרך חייב לציית להוראות הפקח בכל הנוגע להעמדת רכב וחנייתו.

12. (א) תעריפי האגרות הנקובים בחוק עזר זה יעודכנו ב-1 בינואר בכל שנה שלאחר פרסום חוק עזר זה (להלן – יום העדכון), לפי שיעור שינוי המדד מן המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הצמדה למדד

(ב) סכומי האגרות כאמור בסעיף קטן (א) יעוגלו לסכום הקרוב שהוא מכפלה של 10 אגורות, וסכום של 5 אגורות יעוגל כלפי מטה.

13. חוק עזר ללוד (העמדת רכב וחנייתו), התשנ"ד-1993 – בטל.

ביטול

תוספת ראשונה

תיקון תשע"ד-2014

(סעיף 2(5))

**אגרת חניה**

שיעור אגרת חניה

בשקלים חדשים

תעריף מרבי לשעה, לרכב 3

תעריף מרבי ליום, לרכב 15

תעריף מרבי לשעה, לרכב כבד סכום פי שניים מהסכום

האמור בפרט 1

תוספת שנייה

(סעיף 6(ג))

**בקשה למתן תו חניה אזורי**

אני החתום מטה,       מס' זהות      , אשר מען מגורי הוא ברחוב       מס'       שכונה       ביישוב      , ואשר ברשותי רכב מסוג       מס' רישוי      , מצהיר כי כל הפרטים המפורטים בבקשה זו נכונים.

אבקש לקבל תו חניה אזורי על פי סעיף 6 לחוק העזר ללוד (העמדת רכב וחנייתו), התשע"ג-2013, שאותו אדביק על שמשתו הקדמית של הרכב האמור בצדה הימני העליון.

אני מתחייב להשתמש בתו בהתאם להוראות חוק העזר האמור וכמובהר על גבי בקשה זו, ובהתאם לכללים שקבעה העירייה. כמו כן אני מתחייב להודיע למועצה, בתוך 7 ימים, על קרות מקרה מן המקרים המנויים להלן:

(1) תו החניה הועבר לרשותו של אחר;

(2) הבעלות ברכב הועברה לרשותו של אחר;

(3) הופסק השימוש הקבוע ברכב;

(4) הועתק מקום מגורי;

לבקשתי מצורפים העתקי המסמכים האלה:

(1) רישיון רכב תקף;

(2) רישיון נהיגה תקף;

(3) תעודת זהות, לרבות ספח רישום הכתובת;

(4) חוזה שכירות (אם המבקש הוא שוכר דירה);

(5) אישור בעל רכב על שימוש בלעדי של המבקש ברכב (אם הרכב אינו רשום על שם המבקש).

תאריך \_\_\_\_\_\_\_\_\_\_\_\_\_\_\_

חתימה

תוספת שלישית

(סעיף 8(ו))

**אגרת היתר חניה למונית**

בעד מתן היתר חניה למונית ישלם המבקש אגרה שנתית בשיעור של 300 שקלים חדשים.

תוספת רביעית

(סעיף 10(ג))

**תשלומים בעד הרחקה, גרירה, החסנה או שחרור מנעילה**

בעל הרכב חייב בתשלום בעד הרחקת הרכב, גרירתו, החסנתו או שחרור מנעילתו בהתאם לתעריפים שייקבעו מעת לעת על ידי העירייה ויועמדו לעיון הציבור במשרדי העירייה, באתר האינטרנט של העירייה, במשרדי הגורר המורשה ויוצגו במקום בולט במקום אחסון הרכב.

ח' באדר התשע"ג (18 בפברואר 2013) מאיר ניצן

יושב ראש ועדה ממונה לעיריית לוד

אני מסכים. אני מסכים.

ישראל כ"ץ אליהו ישי

שר התחבורה התשתיות הלאומיות שר הפנים

והבטיחות בדרכים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשע"ג מס' 787](http://www.nevo.co.il/Law_word/law07/mekomi-0787.pdf) מיום 24.4.2013 עמ' 426.

   תוקן [ק"ת חש"ם תשע"ד מס' 804](http://www.nevo.co.il/Law_word/law07/MEKOMI-0804.pdf) מיום 30.4.2014 עמ' 328 – תיקון תשע"ד-2014. [↑](#footnote-ref-1)