חוק עזר ללוד (פיקוח על כלבים ובעלי חיים אחרים), תשנ"ב-1991

רשויות ומשפט מנהלי – רשויות מקומיות – חוקי עזר

חקלאות טבע וסביבה – בע"ח – פיקוח ומחלות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חובת רשיון ולוחית מספר | [Go](#Seif2) | 2 |
| סעיף 3 | סיווג למתן רשיון | [Go](#Seif3) | 2 |
| סעיף 4 | בקשת רשיון ותוקפו | [Go](#Seif6) | 2 |
| סעיף 5 | אגרה | [Go](#Seif4) | 3 |
| סעיף 6 | הסגרת כלב למלונות | [Go](#Seif5) | 3 |
| סעיף 8 | כלב שאין לגביו רשיון | [Go](#Seif7) | 3 |
| סעיף 9 | חובה למסור בעל חיים שנשך למאורת בידוד | [Go](#Seif8) | 3 |
| סעיף 10 | החזקת בעל חיים במאורת בידוד | [Go](#Seif9) | 3 |
| סעיף 11 | החזקת בעל חיים | [Go](#Seif10) | 4 |
| סעיף 12 | תפיסת בעל חיים והשמדתו | [Go](#Seif11) | 4 |
| סעיף 12א | חובת איסוף צואת כלבים במקום ציבורי | [Go](#Seif16) | 4 |
| סעיף 13 | פיצויים | [Go](#Seif12) | 4 |
| סעיף 14 | רשות כניסה | [Go](#Seif13) | 4 |
| סעיף 15 | ביטול | [Go](#Seif14) | 4 |
| סעיף 16 | הצמדה למדד | [Go](#Seif15) | 4 |

חוק עזר ללוד (פיקוח על כלבים ובעלי חיים אחרים), תשנ"ב-1991[[1]](#footnote-1)\*

בתוקף סמכותה לפי סעיף 247, 250 ו-251 לפקודת העיריות, מתקינה מועצת עירית לוד חוק עזר זה:

1. בחוק עזר זה –

הגדרות

"העיריה" – עירית לוד;

"המועצה" – מועצת העיריה;

"ראש העיריה" – לרבות עובד העיריה שראש העיריה הסמיכו בכתב לענין חוק עזר זה;

"הרופא הוטרינר" – הרופא הוטרינר של העיריה, לרבות אדם שהרופא הוטרינר העביר אליו בכתב את סמכויותיו לפי חוק עזר זה, כולן או מקצתן;

"בעל חיים" – בעל חיים כהגדרתו בפקודת הכלבת, 1934;

"בעל" – אדם שבעל חיים נמצא ברשותו או בפיקוחו;

"רשיון" – רשיון להחזקת כלב בתחום העיריה;

"לוחית-מספר" – לוחית-מספר שניתנה לבעל הכלב מאת הרופא הוטרינר;

"מאורות בידוד" – מאורות בידוד בהן משתמשת העיריה;

"מקום ציבורי" – רשות הרבים לרבות רחוב, שדרה, גן, גינה, כל שטח המוגדר בתכנית בניין עיר כשטח ציבורי פתוח או כשטח לבניין ציבורי וכל מקום שהציבור רשאי להשתמש בו או משתמש בו או עובר בו, וכן רכוש משותף כהגדרתו בחוק המקרקעין, התשכ"ט-1969.

תיקון תשע"ג-2013

2. (א) לא יחזיק אדם כלב בתחום העיריה, אלא אם כן ניתן לגביו רשיון מאת הרופא הוטרינר ובהתאם לתנאי הרשיון ועל צווארו לוחית-מספר.

חובת רשיון ולוחית מספר

(ב) אדם השוהה זמנית בתחום העיריה ומחזיק כלב ברשותו, וכן תושב המחזיק כלב לפיקוח זמני בתחום העיריה, לא יהיה חייב ברשיון ובלוחית-מספר, ובלבד שתקופת ההחזקה לא תעלה על 15 ימים ושבמקום ציבורי יחזיק בכלב בהתאם להוראות סעיף 11.

(ג) הרופא הוטרינר רשאי לתת רשיון ולקבוע בו תנאים ורשאי הוא להורות בדבר אופן החזקת כלב, מקום החזקתו ובידי מי יוחזק, וכן רשאי הוא להורות בדבר בדיקת הכלב בידי רופא וטרינר ומתן טיפול לכלב בתנאים ובמועדים שיקבע.

(ד) (נמחק).

תיקון תשע"ג-2013

(ה) הרופא הוטרינר רשאי להורות על תפיסת כלב שלא קויימו לגביו תנאי הרשיון ועל הסגרתו למאורות בידוד.

(ו) כלב שהוסגר למאורות בידוד רשאי הרופא הוטרינר לאפשר שחרורו בתנאים שיקבע.

3. לא יינתן רשיון להחזקת כלב אלא אחרי שהכלב קיבל חיסון נגד כלבת לפי תקנות הכלבת (חיסון), התשל"ד-1974.

סיווג למתן רשיון

4. (א) אדם הרוצה ברשיון יגיש לרופא הוטרינר בקשה על כך; אישר הרופא הוטרינר את בקשתו, יתן לו, לאחר תשלום האגרה הקבועה בתוספת, רשיון ולוחית-מספר.

בקשת רשיון ותוקפו

(ב) הרופא הוטרינר ינהל פנקס שיירשמו בו פרטים מלאים על כל כלב שניתן לגביו רשיון; בעל כלב יביא את כלבו למשרדי העיריה ויציג בפני הרופא הוטרינר את הפרטים לפי דרישתו.

(ג) רשיון שניתן לפי חוק עזר זה, תוקפו שנה אחת מתאריך הוצאתו או עד תום מועד תוקפו של החיסון, לפי המוקדם ביניהם.

(ד) בעל כלב חייב להודיע לרופא הוטרינר על שינוי שחל בפרטים הכלולים ברשיון או על מותו, העדרו או העברתו של הכלב לבעלות אחרת, תוך 30 ימים מיום השינוי.

5. (א) המועצה תגבה בעד רשיון אגרה בשיעור שנקבע בתוספת.

אגרה

(ב) עיוור יהיה פטור מתשלום אגרת רשיון בעד כלב המשמש לו מורה דרך.

תיקון תשס"ד-2003

6. (א) הרופא הוטרינר רשאי לסרב לתת רשיון והמועצה רשאית לבטל רשיון שניתן, אם התקיים אחד או יותר מאלה[[2]](#footnote-2):

הסגרת כלב למלונות

(1) הרשיון מבוקש או ניתן ליותר מכלב אחד;

(2) הכלב מהווה סכנה לבטחון הציבור או לבריאותו;

(3) הכלב בעל מזג פראי;

(4) הכלב מקים רעש המהווה מפגע לשכנים;

(5) בעל הכלב הורשע יותר מפעם אחת על עבירה לפי סעיף 495 לחוק העונשין, התשל"ז-1977;

(6) הכלב לא קיבל זריקת חיסון נגד כלבת לפי תקנות הכלבת (חיסון), התשל"ד-1974;

(7) הכלב נשך אדם יותר מפעם אחת;

(8) אופן החזקת הכלב גורם או עלול לגרום למפגע תברואתי.

(ב) ביטלה המועצה רשיון לפי סעיף זה, לא תחזיר את האגרה ששולמה בעדו.

7. (א) בעל כלב שסירבו לתת לו רשיון או שהרשיון שניתן לו בוטל, ימסור את הכלב, תוך יומיים מיום הסירוב או מיום שנודע לו על הביטול, לפי הענין, למאורות בידוד אם הרופא הוטרינר הורה על כך.

(ב) סירב רופא וטרינר לתת רשיון או ביטלה המועצה את הרשיון ובעל הכלב הודיע לרופא הוטרינר עד תום 48 שעות מזמן מסירתו למאורות הבידוד על כוונתו להגיש לבית משפט מוסמך בקשה נגד השמדת הכלב או נגד החזקתו בבידוד, לא יושמד הכלב אלא אם כן ציווה בית המשפט על השמדתו, ובלבד שבעליו שילם אגרה לעיריה בתחילת כל תקופה של 21 ימים לפני מתן צו בית המשפט, בשיעור שנקבע בתוספת.

8. (א) כלב שאין לגביו רשיון או שאין על צווארו לוחית-מספר בשהותו במקום ציבורי רשאי רופא וטרינר לתופסו ומוסרו למאורות בידוד; אם אי אפשר לתוספו, רשאי הוא להשמידו.

כלב שאין לגביו רשיון

(ב) כלב שנמסר למאורת בידוד לפי סעיף קטן (א) לא יושמד אלא אם כן לא נמצאו לו תובעים במשך 48 שעות לאחר שנמסר; הרופא הוטרינר רשאי להאריך את התקופה האמורה עד 7 ימים, אם הכלב נראה לו כבעל ערך.

(ג) כלב שנתפס לפי סעיף קטן (א) לא יהא בעלו רשאי לקבלו חזרה אלא לאחר שהמציא לגביו רשיון בתקופת החזקתו במאורות הסידוד ושילם לעיריה בעד הובלתו ובעד תקופת החזקתו במאורת בידוד, אגרות בשיעורים שנקבעו בתוספת.

תיקון תשנ"ה-1995

9. (א) בעל חיים שנשך אדם או בעל חיים אחר, בתחום העיריה, חייב בעלו להביא למאורות בידוד לא יאוחר מ-24 שעות לאחר שנודע לו הדבר או בהתאם לדרישת הרופא הוטרינר, לפי המוקדם יותר.

חובה למסור בעל חיים שנשך למאורת בידוד

(ב) בעת מסירת בעל החיים למאורות הבידוד לפי סעיף קטן (א) ישלם בעלו מראש בעד החזקתו אגרת החזקה בשיעור שנקבע בתוספת; לא הוציאו בתום תקופת הבידוד, ישלם הבעל בעד כל יום נוסף אגרה שנקבעה בתוספת; הובא בעל החיים למאורות הבידוד באמצעות פקיד העיריה ישלם הבעל גם אגרת הובלה שנקבעה בתוספת.

(ג) לא ישוחרר כלב ממאורת בידוד ללא חיסון בר-תוקף.

10. (א) בעל חיים שהובא למאורות בידוד יוחזק עד 10 ימים (להלן – תקופת בידוד) מיום הבאתו אליהן.

החזקת בעל חיים במאורת בידוד

(ב) בתום תקופת הבידוד על הבעל להוציא את בעל החיים ממאורות הבידוד.

(ג) בעל חיים שבעלו לא הוציאו ממאורות הבידוד 5 ימים לאחר תקופת הבידוד כאמור בסעיף קטן (ב), רשאי הרופא הוטרינר להשמידו, למוסרו למוסד מדעי לצורך מחקר או למוסד אחר או לאדם, לפי שיקול דעתו.

11. (א) לא יחזיק אדם בעל חיים במקום ציבורי ולא ירשה לאחר להחזיק בעל חיים במקום ציבורי, אלא אם כן בעל החיים קשור היטב ומחסום על פיו.

החזקת בעל חיים

(ב) הרופא הוטרינר רשאי לקבוע תנאים בדבר אופן החזקת בעל חיים, מקום החזקתו או בידי מי יוחזק; לא הוחזק בעל חיים בהתאם לתנאים שקבע הרופא הוטרינר, רשאי הוא לתופסו או להשמידו.

12. בעל חיים המוחזק במקום ציבורי כשאינו קשור ומחסום על פיו, רשאי הרופא הוטרינר לתוספו או להשמידו.

תפיסת בעל חיים והשמדתו

12א. (א) עשה כלב את צרכיו במקום ציבורי על ידי הטלת גללים, חייב בעליו, לאסוף את הגללים, ולפנותם מהמקום מיד; חובה זו לא תחול על עיוור.

חובת איסוף צואת כלבים במקום ציבורי

תיקון תשע"ג-2013

(ב) חובת איסוף הגללים שבסעיף קטן (א) לא תחול אם עשה הכלב את צרכיו במקום שקבע ראש העירייה כמקום המיועד לעשיית צרכים של כלבים.

13.[[3]](#footnote-3) לא ישולמו פיצויים בעד בעל חיים שנתפס או הושמד לפי חוק עזר זה.

פיצויים

14. הרופא הוטרינר רשאי להיכנס בכל עת סבירה למקרקעין או לנכס כדי לוודא אם קויימו הוראות חוק עזר זה.

רשות כניסה

15. חוק עזר ללוד (פיקוח על כלבים), התשל"ו-1976 – בטל.

ביטול

16. האגרות והתשלומים האחרים שנקבעו בתוספת לחוק עזר זה יעלו ב-1 בדצמבר בכל שנה שלאחר פרסומו (להלן – יום העלאה) לפי שיעור עליית מדד המחירים לצרכן שפורסם לאחרונה לפני יום ההעלאה לעומת המדד שפורסם לאחרונה לפני יום ההעלאה שקדם לו.

הצמדה למדד

תיקון תשנ"ג-1993

**תוספת**

תיקון תשנ"ג-1993

(סעיפים 4, 5, 8 ו-9)

שיעורי האגרה

בשקלים חדשים

1. בעד רשיון 40

2. בעד החזקה במאורות בידוד –

(א) עד 10 ימים 130

(ב) לכל יום מעל 10 הימים הראשונים 15

3. בעד הובלת כלב 40

י"ט בחשון התשנ"ב (27 באוקטובר 1991) מקסים לוי

ראש עירית לוד

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשנ"ב מס' 471](http://www.nevo.co.il/Law_word/law07/mekomi-0471.pdf) מיום 9.12.1991 עמ' 154.

   תוקן [ק"ת חש"ם תשנ"ג מס' 506](http://www.nevo.co.il/Law_word/law07/mekomi-0506.pdf) מיום 8.7.1993 עמ' 333 – תיקון תשנ"ג-1993.

   [ק"ת חש"ם תשנ"ה מס' 533](http://www.nevo.co.il/Law_word/law07/mekomi-0533.pdf) מיום 5.3.1995 עמ' 157 – תיקון תשנ"ה-1995.

   [ק"ת חש"ם תשע"ג מס' 791](http://www.nevo.co.il/Law_word/law07/mekomi-0791.pdf) מיום 25.7.2013 עמ' 638 – תיקון תשע"ג-2013. [↑](#footnote-ref-1)
2. ר' עת"מ (ת"א) 1060-09 פוזנר נ' מועצה מקומית גן יבנה לעניין היקף הסמכות. [↑](#footnote-ref-2)
3. ר' ת"א (שלום כ"ס) 2116-12-09 בנימין נ' עיריית רעננה (פורסם בנבו) לענין אי חוקיות ההוראה. [↑](#footnote-ref-3)