חוק עזר ללוד (שילוט), תש"ס-2000

רשויות ומשפט מנהלי – רשויות מקומיות – חוקי עזר – שילוט

תוכן ענינים

|  |  |  |  |
| --- | --- | --- | --- |
|  | פרק ראשון: פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק שני: שילוט | [Go](#med1) | 4 |
| סעיף 2 | רשיון לשילוט | [Go](#Seif2) | 4 |
| סעיף 3 | בקשה לקבלת רשיון להצגת שילוט | [Go](#Seif9) | 4 |
| סעיף 5 | רשיון להצגת שילוט | [Go](#Seif3) | 4 |
| סעיף 6 | תוקף הרשיון וחידושו | [Go](#Seif4) | 4 |
| סעיף 7 | ציון פרטים | [Go](#Seif5) | 4 |
| סעיף 8 | שילוט מואר | [Go](#Seif6) | 4 |
| סעיף 9 | אזור שילוט מיוחד | [Go](#Seif7) | 5 |
| סעיף 10 | אגרת שילוט | [Go](#Seif8) | 5 |
| סעיף 11 | הדבקת מודעות | [Go](#Seif10) | 5 |
|  | פרק שלישי: שילוט אסור | [Go](#med2) | 5 |
| סעיף 12 | שילוט אסור | [Go](#Seif11) | 5 |
|  | פרק רביעי: ועדה מקצועית | [Go](#med3) | 6 |
| סעיף 13 | הקמת ועדה מקצועית | [Go](#Seif12) | 6 |
| סעיף 14 | גיבוש עקרונות ואמות מידה | [Go](#Seif13) | 7 |
| סעיף 15 | תפקידי הועדה ומעמדה | [Go](#Seif14) | 7 |
|  | פרק חמישי: הוראות שונות | [Go](#med4) | 7 |
| סעיף 16 | פטור והנחה | [Go](#Seif15) | 7 |
| סעיף 17 | פרסום עינוג ציבורי | [Go](#Seif16) | 7 |
| סעיף 18 | אחזקת שילוט | [Go](#Seif17) | 7 |
| סעיף 19 | דרישה לאחזקת שילוט | [Go](#Seif18) | 7 |
| סעיף 20 | חובת הסרת שילוט | [Go](#Seif19) | 8 |
| סעיף 21 | דרישה להסרת שילוט | [Go](#Seif20) | 8 |
| סעיף 22 | שמירת שילוט | [Go](#Seif21) | 8 |
| סעיף 23 | חזקת אחריות | [Go](#Seif22) | 8 |
| סעיף 24 | מסירת הודעה | [Go](#Seif23) | 8 |
| סעיף 26 | הוראת שעה | [Go](#Seif24) | 9 |
| סעיף 27 | שמירת דינים | [Go](#Seif25) | 9 |
| סעיף 28 | ביטול | [Go](#Seif26) | 9 |
| סעיף 29 | הוראת מעבר | [Go](#Seif27) | 9 |
|  | תוספת | [Go](#med5) | 9 |
|  | חלק א': אגרת שלטים | [Go](#med6) | 9 |

חוק עזר ללוד (שילוט), תש"ס-2000[[1]](#footnote-1)\*

בתוקף סמכותה לפי סעיפים 246 ו-250 לפקודת העיריות (להלן – הפקודה), מתקינה מועצת עיריית לוד חוק עזר זה:

**פרק ראשון: פרשנות**

1. בחוק עזר זה –

הגדרות

"אדם" – לרבות חברה או התאחדות או חבר בני אדם, בין שהם מאוגדים ובין שאינם מאוגדים;

"אזור שילוט מיוחד" – אזור שהמועצה הכריזה עליו כאזור שילוט מיוחד והמיועד להצגת שילוט מסוים;

"ארגז ראווה" – ארגז או ארון או מיתקן אחר בעל נפח שאפשר להציג בו סחורה;

"בנין" – מבנה, נכס, גדר או חלק ממנו וכל המחובר אליו חיבור של קבע הבנוי מחומר כלשהו, בין קבוע ובין ארעי, לרבות מיתקני תברואה ומיתקן אחר, וכן הקרקע שמשתמשים בה או מחזיקים בה יחד עם הבנין כגינה, כחצר או לצורך אחר;

"בעל" – אחד או יותר מאלה:

(1) הבעל הרשום של נכס בפנקסי המקרקעין;

(2) בעל נכס מכוח הסכם או מסמך אחר או מי שזכאי להירשם כבעל נכס;

(3) חוכר או חוכר משנה שחכר את הנכס;

(4) דייר מוגן כמשמעותו בחוק הגנת הדייר [נוסח משולב], התשל"ב-1972;

(5) שוכר או שוכר משנה ששכר את הנכס;

(6) אדם המקבל או הזכאי לקבל הכנסה או שהיה מקבלה אילו הנכס היה נותן הכנסה, בין בזכותו ובין כמורשה, כנאמן או כבא כוח;

(7) מי שמייצג בעל נכס לצורך תשלום מסים או לענין ניצולו המסחרי של הנכס;

(8) לענין בית משותף – נציגות הבית המשותף כמשמעותה בחוק המקרקעין, התשכ"ט-1969;

"מועצה" – מועצת עיריית לוד;

"עיריה" – עיריית לוד;

"הצגה" – הצגת שילוט בדרך או באמצעי כלשהם בתחום שיפוטה העירוני של העיריה, לרבות קביעה במקום כלשהו או התקנה והשארה לאחר קביעה או התקנה;

"ועדה מקצועית" – ועדה מייעצת לראש העיריה כאמור בסעיף 13;

"חודש" – לרבות חלק ממנו;

"יום" – לרבות חלק ממנו;

"רכב" או "כלי רכב" – רכב הנע בכוח מכני או הנגרר על ידי רכב או על ידי בהמה, וכן מכונה או מיתקן הנעים או נגררים כאמור, לרבות אופניים, תלת אופן ועגלה, כמשמעותם בתקנה 1 לתקנות התעבורה, התשכ"א-1961, ולמעט רכב של העיריה הנהוג בידי עובד העיריה במילוי תפקידו, בין אם הוא נע ובין אם הוא נייח;

"מודעה" – לרבות כרזה, כרוז, צילום, תחריט, ציור, שרטוט, תמונה, כתובת, סמל, תבנית, אות, העשויים מחומר כלשהו או הנמסרים בדרך כלשהי, לרבות הפצה, פרסום, הדבקה, הארה, הסרטה, צביעה או חריטה או באמצעות פטיפון, רשמקול, רמקול, מגפון, שידור, כדור פורח, כלי טיס, עפיפון, מכשיר אלקטרוני או אופטי או חשמלי, וכן ארגז ראווה;

"מחזיק" – כמשמעותו בסעיף 1 לפקודה;

"מציג השילוט" – אחד מאלה:

(1) אדם המציג שילוט, בין בעצמו ובין על ידי אחרים;

(2) אדם ששמו או כינויו או מקצועו או שם של עסקו או כינוי עסקו או מהות עסקו מופיעים בשילוט;

(3) בעל השילוט;

(4) אדם אחר המחזיק במקום שבו מוצב השילוט;

(5) בעלו של המקום שבו מוצב השילוט;

"מ"ר" – מ"ר או חלק ממנו;

"מיתקן פרסום עירוני" – מיתקן או נכס ברשות הרבים, המצוי בבעלות העיריה או בחזקתה והמשמש לפרסום, וכן מיתקן המוצב על נכס עירוני;

"נגרר" – מיתקן נייד המחובר לכלי רכב או המיועד להיות מחובר לכלי רכב, בין אם החיבור אל כלי הרכב קבוע ובין אם הוא זמני;

"נכס" – כהגדרתו בסעיף 269 לפקודה, לרבות עסק, בית מגורים ודרכי מעבר שאינן ציבוריות;

"פרסום" – הודעת דבר ברבים בדרך כלשהי, לרבות דרך מסירת תוכנו בכתב, בדפוס, בתמונה, בציור, בדרך הדבקה, הפצה, הארה, צביעה, חריטה, שידור הקלטה או באופן אחר, לרבות שילוט על רכב או שילוט הנגרר על ידי כלי רכב;

"פרסום חוצות" – שילוט המתפרסם ומתופעל בידי גוף שעיסוקו פרסום, לרבות שילוט על רכב או שילוט הנגרר על ידי כלי רכב;

"קצה בנין" – הקצה האופקי של קיר או מרפסת מסביב לבנין;

"ראש העיריה" – ראש עיריית לוד או מי שהוא הסמיך, בכתב, לענין חוק עזר זה או חלקו;

"רכב מסחרי" – רכב המשמש או המיועד לשמש להובלת משא, בין בשכר ובין בקשר לעסקו או למסחרו של בעל הרכב;

"רכב ציבורי" – רכב המשמש או מיועד לשמש להסעת נוסעים בשכר;

"רשות הרבים" – מקום שהציבור רשאי להשתמש בו או לעבור בו או שהציבור משתמש בו עובר בו למעשה;

"שטח שילוט" – שטחו לפי מידות השילוט, כולל שטח המסגרת המקיפה את השילוט, ולמעט שטח המסגרת של המיתקן שעליו מוצב השילוט; שטחו של שילוט המציג משני צדדיו הוא הסכום של כל צד בנפרד; שטחו של שילוט מתחלף הוא סכום שטחו של כל שילוט בנפרד;

"שילוט" – פרסום של שלט או מודעה;

"שלט" – מודעה העשויה מחומר כלשהו, המכילה את שמו, כינויו או מקצועו של אדם או את שמו, כתובתו, כינויו או מהותו של עסק או של מוסד או של מצרך או של שירות וכיוצא בהם או צירוף שלהם או חלקם, המראים או כוללים, מילים או אותיות, מספרים, תמונות, ציורים או איורים וכיוצא בהם, בין אם אמצעי הפרסום מחוברים או נתמכים לנכס או לרכב נע או נייח ובין שאינם מחוברים או נתמכים אליו, בין מוארים ובין שאינם מוארים או שהם מוארים לסירוגין או שהם אלקטרוניים, לרבות האבזרים והמיתקנים הנלווים אליהם;

"שילוט אלקטרוני" – שילוט שתוכנו מועבר, משודר או מוקרן באמצעים אלקטרוניים, קרני לייזר או אמצעי טכנולוגי אחר;

"שילוט דגל" – שילוט שהותקן בניצב לקצה הבנין והבולט מעל 30 ס"מ ממנו;

"שילוט מואר" – שילוט המואר על ידי גוף תאורה המותקן בתוכו או על ידי גוף תאורה חיצוני לו שהותקן לשם הארת השילוט והגורם לשילוט להאיר באופן קבוע או זמני או מתחלף;

"שילוט מתחלף" – שילוט שתוכנו מתחלף באמצעים מכניים, חשמליים או אחרים, להוציא שילוט אלקטרוני;

"שבוע" – שבוע או חלק ממנו;

"שנה" – שנה שתחילתה ב-1 בינואר וסיומה ב-31 בחודש דצמבר של אותה שנה או חלק ממנה.

**פרק שני: שילוט**

2. לא יציג, לא יתקין ולא יפרסם אדם שילוט ולא ירשה למי שפועל מטעמו לפרסמם ולא יגרום לפרסומם בתחום העיריה, אלא לפי רשיון שניתן כדין מאת ראש העיריה, בהתאם לתנאי הרשיון ולאחר ששילם אגרות הקבועות בתוספת (להלן – רשיון).

רשיון לשילוט

3. (א) המבקש להציג שילוט, יגיש בקשה בכתב לראש העיריה; הבקשה תכלול –

בקשה לקבלת רשיון להצגת שילוט

(1) שמו המלא ומענו של המבקש;

(2) תרשים הכולל תכנית המפרטת את סוג השילוט, מידותיו, צורתו, החומרים שמהם הוא עשוי וכיוצא בהם;

(3) תמונה חזיתית של המקום שבו מבוקשת הצגת השילוט;

(4) מפרט טכני ותיאור הנדסי מפורט בנוגע לאופן חיבור השילוט למקום הצבתו המיועד, לרבות המסגרת שעליה יוצב השילוט או המיתקן שישאהו;

(5) אם מבוקש שילוט מואר או הכרוך באספקת חשמל, יצורף לבקשה אישור חשמלאי מוסמך המעיד כי הוא בדק את תכנית השילוט המבוקש והיא נמצאה תקינה, כי השילוט או המיתקן הנושא אותו כולל על פי אותה תכנית מפסק פחת וחיבור הארקה לשילוט ולמסגרת החיזוק, בהתאם להוראות כל דין, וכי הצנרת המספקת חשמל לשילוט מוסתרת;

(6) מסמך המאשר את הסכמת בעל הנכס שבו יותקן השילוט; אם נתבקשה הצגת שילוט בשטח משותף בבית משותף – את הסכמת הדיירים ברוב הדרוש לכך לפי דין; בפסקה זו, "בעל הנכס" – בעלו או חוכרו הרשום של הנכס או מי שזכאי להירשם כבעלו או כחוכרו.

(ב) הוראות סעיף קטן (א) אינן באות להתנות על הוראות חוק התכנון והבניה, התשכ"ה-1965, בענין הצורך בהיתר בניה כדין; נדרש היתר בניה לצורך הצגת השילוט, יהא תוקף הרשיון מותנה בקבלת היתר כאמור לשילוט, לרבות לעמודים ולמיתקנים נלווים לו.

(ג) בקשה לקבלת רשיון לפרסום מודעה בענין עינוג ציבורי או מודעה מסחרית או מודעה אחרת, תוגש לראש העיריה 48 שעות לפחות לפני מועד פרסומה.

5.[[2]](#footnote-2) ראש העיריה רשאי לתת רשיון להצגת שילוט, לסרב לתיתו, לבטלו, לשנותו, להתנותו בתנאים, להוסיף עליהם ולשנותם, ובין היתר, לקבוע הוראות בדבר מקום הצבתו, אופן הצבתו, גודלו, צורתו וסוג החומר שממנו ייעשה השילוט, וכן בדבר מועדי הצגתו ותנאיו, בענין מניעת רעש ומטרדים ושמירת הסדר והניקיון סמוך לשילוט ובסביבתו.

רשיון להצגת שילוט

6. (א) תוקפו של רשיון הוא עד 31 בדצמבר של השנה שבה הוא ניתן, אלא אם כן נקבע לו מועד אחר.

תוקף הרשיון וחידושו

(ב) לא ישנה אדם שילוט, אלא על פי רשיון ובהתאם לתנאי הרשיון; שינה בעל רשיון להצגת שילוט, בתוך תקופת הרשיון, את תוכן השילוט, צורתו, מידותיו, סוגו, מיקומו או את החומר ממנו הוא עשוי, יפקע תוקפו של הרשיון שניתן להצגת אותו שילוט, מיד עם ביצוע השינוי כאמור; שינוי בתוכן השילוט בלבד לא ייחשב לשינוי לפי הוראות סעיף זה.

7. (א) לא יציג אדם שילוט, אלא אם כן צוין בו שמו ומענו של המציג, מתקין השילוט, היצרן או בעל בית הדפוס שבו הודפס או נוצר השילוט.

ציון פרטים

(ב) פורסם שילוט בלי ציון שמו של המציג או מענו, רשאי ראש העיריה לדרוש את קבלת שמו ומענו של מזמין השילוט מבעל בית הדפוס שבו הוא הודפס, ממתקין השילוט, מיצרן השילוט או ממפרסם השילוט.

8. (א) לא יאיר אדם שילוט על ידי חשמל, אלא אם כן התקיימו בו אלה:

שילוט מואר

(1) השילוט מצויד במפסק פחת;

(2) יש בו חיבור הארקה לשילוט ולמסגרת החיזוק בהתאם להוראות כל דין;

(3) הצנרת המספקת חשמל לשילוט מוסתרת;

(4) חיבור השילוט לחשמל עבר ביקורת של חשמלאי מוסמך, שאישורו בכתב מצוי בידי מציג השילוט.

(ב) ראש העיריה רשאי, בהודעה בכתב של 3 ימים מראש לפחות לאסור על אדם להאיר או לגרום להארת שילוט על ידי גופי תאורה הנמצאים בתוך בנין או חיצוניים לו.

9. (א) העיריה רשאית להכריז על רחוב או על חלק ממנו כעל אזור שילוט מיוחד.

אזור שילוט מיוחד

(ב) הכריזה העיריה על אזור כאזור שילוט מיוחד, לא יינתן רשיון להצגת שילוט באזור זה, אלא מטעמים מיוחדים שאותם יקבע ראש העיריה; ורשאי הוא להתנות את החלטתו, בין היתר, בקביעת צורת השילוט, גודלו ותוכנו.

(ג) הוראות חוק עזר זה יחולו, בשינויים המחויבים, על אדם המציג שילוט באזור השילוט.

(ד) לענין סעיף זה, "הכרזת העיריה" – על פי החלטת ראש העיריה לאחר התייעצות עם הועדה המקצועית וקבלת המלצתה בנושא.

10. (א) בעד מתן רשיון לשילוט תשולם לעיריה אגרת שילוט לתקופות ובתעריפים הנקובים בתוספת, כפי שיעורם המעודכן ביום התשלום בפועל.

אגרת שילוט

(ב) הוצג שילוט בלי רשיון או בניגוד לתנאיו, להוראות חוק עזר זה או להוראות כל דין, לא יגרע הדבר מחובת מציג השילוט לשלם את האגרות לפי חוק עזר זה במלואן.

(ג) (1) הוצג שלט אחרי ה-30 בחודש יוני בשנה פלונית, ישולם בעד רשיון להצגתו באותה שנה מחצית מסכום האגרה הנקובה בתוספת הראשונה, לפי שיעורה המעודכן ביום התשלום בפועל;

(2) הסיר בעל רשיון לפי דרישת העיריה, שלט לפני ה-1 בחודש יולי בשנה פלונית הוא יהיה חייב לשלם לעיריה מחצית האגרה הנקובה בתוספת; שולמה האגרה האמורה במלואה בידי בעל הרשיון, תשיב לו העיריה סכום בשיעור מחצית האגרה, לפי שיעורה המעודכן ביום התשלום בפועל.

(ד) שילוט המוצג על רכב מסחרי אשר אינו מספק מוצר או שירות כלשהו ליעד המצוי בתחום העיריה ואף אינו חונה בתחומה במשך זמן העולה על 180 דקות ביממה, יהא פטור מאגרת שילוט. נטל ההוכחה של העובדות המהוות תנאי לפטור האמור, הוא על מציג השילוט.

11. (א) לא ידביק אדם ולא יגרום להדבקת מודעה על ידי מי שאינו עובד העיריה או מי שהיא הסמיכה לכך.

הדבקת מודעות

(ב) לא תודבק מודעה אלא על מיתקן פרסום עירוני, על ידי העיריה ובאמצעות עובדיה או מי שהיא הסמיכה לכך.

(ג) ניתן רשיון לפרסום מודעה ושולמו האגרות אשר נקבעו בתוספת, תפרסם העיריה את המודעה.

**פרק שלישי: שילוט אסור**

12. (א) לא יינתן רשיון להצגת שילוט, שנתקיים בו אחד מאלה:

שילוט אסור

(1) השילוט הוא שלט אלקטרוני או שלט מתחלף, למעט אם התיר ראש העיריה את הצגתו מטעמים עניניים ובהתחשב, בין היתר, בשיקולי בטיחות ותנועה;

(2) שילוט דגל, למעט אם נתקיימה אחת מחלופות אלה:

(א) השילוט צבוע או מותקן בדרך אחרת על גבי סוכך;

(ב) השילוט אינו מחובר לבנין והוא ניצב בגבולות המקרקעין שלמפרסם זכות שימוש בהם;

(ג) ראש העיריה, בהתחשב בהמלצת הועדה המקצועית, התיר את הצגתו מטעמים מיוחדים;

(3) השילוט עשוי אריג, קרטון או חומרים כיוצא בהם, שאינם קשיחים, ולמעט דגל המדינה;

(4) השילוט צבוע על בנין, למעט אם התיר ראש העיריה את הצגתו מטעמים מיוחדים;

(5) השילוט מוצג על מדרגות חירום, מדרגות נעות, מעליות, מזגן אוויר, צינור ביוב, צנרת אוויר, עמוד חשמל, מיתקן טלפון, מיתקן להפעלת רמזור, אנטנה, עמוד צופרים, תמרור או במקום המיועד לציוד או למיתקן לכיבוי אש; אולם רשאי ראש העיריה להתיר את הצגת השילוט במקומות האמורים מטעמים מיוחדים;

(6) (נמחק);

תיקון תשע"ד-2013

(7) השילוט מרעיש, מפיץ ריח או גורם למטרד כיוצא בהם, לרבות פגיעה באיכות הסביבה;

(8) השילוט חוסם דלת, חלון, יציאת חירום או פתח אחר או מפריע למעבר בהם;

(9) שילוט שהצגתו מהווה לכאורה עבירה על הוראות חוק עזר זה או דין אחר, ובכלל זה שילוט המתייחס לעסק, למוסד, למשרד או לפעילות אחרת מסוג כלשהו, שאין להם רשיון הדרוש לפי דין או שהפעלתם נוגדת את דיני התכנון והבניה;

(10) השילוט פוגע בקו הרקיע או משנהו;

(11) השילוט מוצג על כלי רכב או על מיתקן הנגרר על ידו, בין אם הרכב בחניה ובין אם הוא בתנועה או שהוא מוצג על גרוטת רכב, למט שילוט המחובר או מודבק באופן קבוע על רכב מסחרי או ציבורי והרכב משמש למטרות עיקריות שאינן קשורות לשילוט, ולמעט שילוט שחובה להציגו לפי כל דין;

(12) שילוט המוצג על כלי רכב מסחרי או ציבורי וחורג מקצות הרכב או חוסם או מסתיר דלת או חלון ברכב או את שדה הראיה של הנוהג ברכב;

(13) שילוט המוצג באמצעות כלי טיס, כדור פורח, עפיפון או דבר אחר המתרומם באוויר באופן דומה, אלא אם כן התיר ראש העיריה את הצגתו מטעמים מיוחדים בהתחשב בהמלצת הועדה המקצועית שעמה נועץ;

(14) השילוט מוקרן על מקום ציבורי על ידי הארה בחשמל או באמצעים אלקטרוניים או על ידי השמעת תוכן השילוט ברמקול, אלא אם כן ראש העיריה התיר לעשות כן מטעמים מיוחדים;

(15) השילוט המתפרסם דרך נשיאת לוח או סרט וכיוצא בהם, בין שהם נישאים בידי אדם ובין באמצעים אחרים, אלא אם כן ראש העיריה התיר לעשות כן מטעמים מיוחדים.

(ב) לא יינתן רשיון לשילוט אם, לדעת ראש העיריה, השלט –

(1) עלול להפריע לתנועת כלי רכב או הולכי רגל או לסכנם;

(2) עלול להגביל את שדה הראיה של הנוהגים ברכב;

(3) עלול להפריע לסביבה או לתושבי הסביבה שבה מבקשים להציגו;

(4) אינו הולם את הסביבה שבה מבקשים להציגו;

(5) עלול לפגוע במראה האסתטי של בנין או של סביבתו, לפי החלטתו של ראש העיריה לאחר שנועץ בועדה המקצועית וקיבל את המלצותיה בנושא;

(6) עלול להסתיר או להפריע או לפגוע בחלקי בנין בעלי ייחוד ארכיטקטוני או היסטורי או בצורה האחידה של חזיתות הבתים או להוות מטרד;

(7) עלול להוות מפגע או סיכון בטיחותי;

(8) עלול לפגוע בתקנת הציבור או ברגשותיו.

**פרק רביעי: ועדה מקצועית**

13. תוקם ועדה מקצועית שתפקידה לייעץ לראש העיריה בקשר להפעלת סמכויותיו לפי חוק עזר זה; הועדה תורכב ממהנדס העיריה, מנהל האגף לשיפור פני העיר והיועץ המשפטי לעיריה או נציגיהם, וכן חברים נוספים שימנה ראש העיריה לפי שיקול דעתו.

הקמת ועדה מקצועית

14. (א) הועדה המקצועית תדון בגיבוש עקרונות, כללי מדיניות ואמות מידה לענין הצבת שילוט, ותביא את המלצותיה בפני ראש העיריה.

גיבוש עקרונות ואמות מידה

(ב) ראש העיריה יבחן את המלצות הועדה המקצועית ועל יסודן יקבע ויעגן את העקרונות ואת אמות המדיה שלפיהם יפעיל את סמכויותיו מכוח חוק עזר זה (להלן – עקרונות); לענין זה, רשאי ראש העיריה לסטות מהמלצות הועדה.

(ג) אישר ראש העיריה את העקרונות, הם ייושמו במסמך שהעתק ממנו יימצא בלשכתם של ראש העיריה, היועץ המשפטי לעיריה, מהנדס העיריה וחבר מחברי הועדה המקצועית.

(ד) ראש העיריה יפעל לפי העקרונות בעת עשיית שימוש בסמכויותיו לפי חוק עזר זה.

(ה) ניתן לשנות את העקרונות, לפי הצורך; התבקש שינוי כאמור מאת ראש העיריה או מי מטעמו, יחולו לגבי גיבוש ואישור השינוי כאמור, הוראות סעיפים קטנים (א) עד (ד), בשינויים המחויבים.

15. (א) נוסף על תפקידה כאמור בסעיף קטן (ג), תעמוד הועדה המקצועית לרשות ראש העיריה ותייעץ לו בכל נושא ובקשה שיביא בפניה.

תפקידי הועדה ומעמדה

(ב) הופנתה לועדה בקשה לקבלת רשיון להצגת שילוט או בקשה אחרת, תדון הועדה בבקשה ותגבש את המלצותיה לגביה; יכול שההמלצה תכלול סירוב ליתן רשיון או היענות לבקשה בתנאים או בהוספת תנאים לרשיון או ביטולו או שינויו, ובין היתר, מיקום השילוט ואופן הצבתו, גבולותיו, צורתו וסוג החומר שממנו הוא עשוי.

(ג) הובאה בקשה לדיון בפני הועדה המקצועית, רשאית היא להזמין לצורך דיוניה את נציג הגג של הגופים הציבוריים שענינם שמירת איכות הסביבה או אדם אחר שתמצא לנכון על פי שיקול דעתה.

**פרק חמישי: הוראות שונות**

16. (א) ראש העיריה רשאי פטור מתשלום אגרה לפי חוק עזר זה או להפחית את שיעורה, בהתקיים תנאים אלה:

פטור והנחה

(1) שילוט המוצג על ידי העיריה, הממשלה ובתי המשפט;

(2) דגל המשמש סמל של מדינה או של ארגון בעל אופי ציבורי או דתי, לרבות דגל המוצג באירוע ממלכתי, ובלבד שהצגת דגל כאמור תהא כדין ולא תשמש לפרסומת מסחרית;

(3) שילוט המוצג על דלת הכניסה לדירה;

(4) שילוט המורה על כך שעסק, שירות או פעילות שהועתק ממקום אחד למקום אחר, ובלבד שמידותיו לא יעלו על 35 ס"מ x 60 ס"מ והוא לא יוצג בתקופה העולה על 90 ימים ממועד העתקתו כאמור;

(5) שילוט שחובה להציגו לפי כל דין.

(ב) על אף האמור בסעיף קטן (א), רשאי ראש העיריה להורות על מקום הצגתו של השילוט האמור בסעיף קטן (א).

17. בקשה לפרסום של עינוג ציבורי יכול שתתייחס לתמונות או למודעות אחרות המשתנות מדי פעם, לפי ההצגות או המופעים; המבקש להציג מודעות להצגה או למופע כאמור לא יידרש להגיש את התמונות לראש העיריה, ובלבד שהן אושרו וסומנו בידי המועצה לביקורת לפי סעיף 5 לפקודת סרטי הראינוע.

פרסום עינוג ציבורי

18. בעל רשיון להצגת שילוט יגרום לאחזקתו בתמידות באורח נקי, נאה, תקין ובטוח.

אחזקת שילוט

19. (א) ראש העיריה רשאי, בהודעה בכתב של 3 ימים מראש לפחות, לדרוש מאדם שהציג שילוט לתחזק את השילוט.

דרישה לאחזקת שילוט

(ב) לא ציית אדם להודעה האמורה בסעיף קטן (א), רשאי ראש העיריה לתחזק את השילוט באמצעות עובדי העיריה, ולחייב את מציג השילוט בהוצאות שהוציאה העיריה לצורך אחזקתו; לחלופין, רשאי ראש העיריה, לפי שיקול דעתו, לפעול בהתאם לסמכותו לפי סעיף 21.

20. בעל רשיון להצגת שילוט אחראי להסרתו בתוך 30 ימים מיום שהתקיים אחד מאלה, לפי המוקדם מביניהם –

חובת הסרת שילוט

(1) תם השימוש שנעשה בשילוט;

(2) האירוע המוצג בשילוט חלף;

(3) העסק המפורסם בשילוט חדל להתקיים;

(4) הרשיון שניתן להצגת השילוט פקע;

(5) השילוט אינו ממלא עוד אחר ייעודו.

21. (א) ראש העיריה רשאי, בהודעה בכתב של 3 ימים מראש לפחות, לדרוש מאדם שהציג שילוט להסיר את השילוט שהציג בניגוד להוראות חוק עזר זה או הוראות כל דין.

דרישה להסרת שילוט

(ב) (1) לא ציית אדם להודעה האמורה בסעיף קטן (א), רשאי ראש העיריה, באמצעות עובדי העיריה, להסיר את השילוט ולחייב את מציגו בהוצאות שהוציאה העיריה לצורך הסרתו;

(2) שילוט שהוסר בידי העיריה בהתאם לסמכותה לפי פסקה (1) יהא רכושה;

(3) רשאי אדם לדרוש שיקבל לרשותו שילוט שהוסר בידי העיריה כאמור בפסקה (2), אם הוכיח את בעלותו עליו בתוך 15 ימים מיום הסילוק ובתנאי שישלם לעיריה את הוצאות ההסרה והאחסנה, לפי חשבון שתגיש לו העיריה;

(4) העיריה לא תישא באחריות בשל נזק שנגרם לשילוט, לרכוש או לאדם כתוצאה מהסרתו של השילוט ואחסנתו.

(ג) ראש העיריה רשאי להורות שתינקט פעולה כאמור בסעיף קטן (ב), אף בלי מסירת הודעה כאמור בסעיף קטן (א), אם נוכח לדעת כי לא ניתן לגלות את שמו או מענו של מציג השילוט.

(ד) אין באמור בסעיף זה כדי לגרוע מאחריותו של אדם לפי חוק עזר זה.

22. לא יסלק אדם, לא ירשה למי שפועל מטעמו ולא יגרום לאחר לסלק, להסיר, להרוס, לשבור, לקרוע, לטשטש, להסתיר, לקלקל, ללכלך, לכסות או לפגוע בצורה כלשהי בשילוט, במיתקן פרסום עירוני ובמקום אחר שנקבע לפי חוק עזר זה להצגת שילוט או בדבר הנלווה לשילוט או הקשור בו; לענין סעיף זה, "לסלק או להסיר שילוט" – למעט אם הותר בדין סילוקו או הסרתו.

שמירת שילוט

23. (א) הוצג שילוט שלא בהתאם להוראות חוק עזר זה, יראו את מי ששמו, כינויו, עיסוקו או ענינו מתפרסם בגוף השילוט או את מי שהזמין את ייצורו של השילוט או שילם בעדו או מי שהשילוט הותקן במקום עיסוקו, וכן את בעל בית הדפוס שבו הודפס השילוט, כמי שהציג את השילוט כאמור, זולת אם הוכיח שהעבירה נעברה שלא בידיעתו וכי נקט אמצעים סבירים למניעתה.

חזקת אחריות

(ב) הוצג שילוט, שלא בהתאם להוראות חוק עזר זה, רואים גם את בעל הנכס שבו הוצג השילוט ואת המחזיק בו כאילו הם הציגו את השילוט כאמור, זולת אם הוכיחו שהעבירה נעברה שלא בידיעתם וכי נקטו אמצעים סבירים למניעתה.

24. (א) מסירת הודעה או דרישה לפי חוק עזר זה תהא כדין, אם נמסרה לידי האדם שאליו היא מכוונת או נמסרה במקום מגוריו או במקום עסקיו הרגילים או הידועים לאחרונה לידי אדם מבני משפחתו הבוגרים או לידי אדם בוגר העובד או מועסק שם או אם נשלחה בדואר רשום ערוך אל אותו אדם לפי מען מגוריו או עסקיו הרגילים הידועים לאחרונה.

מסירת הודעה

(ב) אם לא ניתן לבצע מסירה כאמור בסעיף קטן (א), תהא המסירה כדין, אם הוצגה ההודעה או הדרישה והודבקה במקום בולט על הנכס שבו היא דנה או אם הוכנסה לתיבת דואר הנושאת את שמו של האדם שאליו היא מכוונת או אם פורסמה באחד העיתונים הנפוצים בתחום העיריה.

25. (א) בתוספת לחוק עזר ללוד (הצמדה למדד) (מס' 2), התשמ"ח-1988, בסופה יבוא "חוק עזר ללוד (שילוט), התש"ס-2000".

תיקון חוק עזר להצמדה

(ב) על אף האמור בחוק עזר ללוד (הצמדה למדד) (מס' 2), התשמ"ח-1988 (להלן – חוק עזר להצמדה), יהיה יום ההעלאה כמשמעו בסעיף 2 לחוק עזר להצמדה לגבי הסכומים הנקובים בתוספת לחוק עזר זה, ב-1 בכל חודש לאחר תחילתו של חוק עזר זה.

26. על אף האמור בחוק עזר ללוד (הצמדה למדד) (מס' 2), התשמ"ח-1988, יעלו תעריפי האגרה שנקבעו בתוספת ב-1 בחודש שלאחר פרסומו של חוק עזר זה (להלן – יום ההעלאה הראשון), לפי שיעור עליית מדד המחירים לצרכן (להלן – מדד) למן מדד חודש מאי 1998 ועד המדד שפורסם לאחרונה לפני יום ההעלאה הראשון.

הוראת שעה

27. חוק עזר זה אינו בא לגרוע מהוראותיו של כל דין.

שמירת דינים

28. חוק עזר ללוד (מודעות ושלטים), התשל"ו-1975 (להלן – חוק העזר הקודם) – בטל.

ביטול

29. דין רשיון שניתן לפי חוק העזר הקודם, שטרם פג תוקפו, כדין רשיון לפי חוק עזר זה.

הוראת מעבר

תוספת

(סעיפים 2, 10 ו-11)

**חלק א': אגרת שלטים**

1. בעד שלט רגיל או שלט דגל המותקן במקום העסק או שצויר על חלון ראווה תשולם אגרה –

שיעורי האגרה בשקלים חדשים

שלט רגיל

שלט ראשון שלט

גודל השלט במ"ר או יחיד נוסף שלט דגל

עד 10 מ"ר, לכל מ"ר, לשנה 110 170 250

עולה על 10 מ"ר, לכל מ"ר, לשנה 170 200 300

2. בעד שלט המותקן על בנין והמוקרן באמצעים אלקטרוניים, קרני לייזר או בדרך אחרת, תשולם לכל מ"ר, לשנה, אגרה בשיעור שנקבע לגבי שלט דגל.

**חלק ב': אגרה בעד פרסום והדבקה של מודעות על מיתקן פרסום עירוני**

1. (1) בעד מודעה המודבקת בידי העיריה על סדרה של 25 לוחות פרסום או חלק מהם, לשבוע, תשולם אגרת פרסום –

שיעורי האגרה

גודל המודעה בשקלים חדשים

עד גיליון 220

עד חצי גיליון 150

עד רבע גיליון 120

(2) לכל 5 לוחות נוספים או חלק מהם – 20% משיעור האגרה שנקבע בפרט משנה (1).

(3) לכל יום נוסף – 20% משיעור האגרה שנקבע בפרט משנה (1).

2. מודעות אבל פטורות מתשלום אגרה.

**חלק ג': מודעות המתפרסמות על מיתקן או על נכס פרטי**

1. מודעות שאינן פרסום חוצות, המתפרסמות במקום פרטי, לשנה –

שיעורי האגרה

בשקלים חדשים

(1) מודעה רגילה, לכל מ"ר 250

(2) מודעת דגל, לכל מ"ר 500

(3) מודעה המתפרסמת באתר בניה, לכל מ"ר 200

(4) מודעה באמצעות מכשור אלקטרוני, קרני לייזר, אמצעי טכנולוגי אחר ומודעה מתחלפת, לכל מ"ר 700

(5) מודעה על בנין קולנוע הנוגעת לאותו בית קולנוע –

עד 20 מ"ר 400

לכל מ"ר נוסף 25

2. תשלום אגרה לפי חלק זה, לחודש יהא 10% משיעור האגרה השנתית.

3. (1) בעד מודעה שאינה נשקפת לרחוב, במגרש, באולם או באצטרדיון ספורט, לכל מ"ר, לחודש 80

(2) בעד מודעות במקומות כאמור בפסקה (1), המתחלפות או המוקרנות באמצעות מכשיר אופטי או חשמלי, לכל מ"ר, לחודש 140

4. מודעה על רכב פרטי או מסחרי, בעד כל מ"ר, לשנה 200

**חלק ד': מודעות המתפרסמות בשטח ציבורי**

שיעורי האגרה בעד מודעה בשטח ציבורי, שאינה מודעה של פרסום חוצות, יהא כפול מהשיעורים שנקבעו בחלק ג'.

**חלק ה': פרסום חוצות**

1. בעד מודעה של פרסום חוצות, המתפרסמות במקום פרטי, לשנה –

שיעורי האגרה בשקלים חדשים

עד 100 מ"ר מעל 100 מ"ר

בשטח הכולל של המודעות בתחום העיריה –

עד 10 מ"ר, לכל מ"ר 200 130

מעל 10 מ"ר ועד 75 מ"ר, לכל מ"ר 150 100

מעל 75 מ"ר ועד 200 מ"ר, לכל מ"ר 100 70

מעל 200 מ"ר, לכל מ"ר נוסף – 34 שקלים חדשים

2. בעד מודעה כאמור בחלק זה המתפרסמת בשטח ציבורי או על מיתקן פרסום עירוני, ולא שולמו בעדה דמי שימוש לעיריה, ישלם המפרסם לעיריה, לשנה –

(1) אגרה בשיעור או בסכום שייקבע במכרז, ובלבד שלא יפחת מן השיעורים שנקבעו בפרט 1 לחלק זה, לפי הענין;

(2) לא נקבע שיעור או סכום האגרה במכרז, ישלם המפרסם לעיריה דמי שימוש בסכום שהוא פי שניים משיעורי האגרה שנקבעו בפרט משנה (1), לפי הענין.

3. שיעור האגרה לפי חלק זה לחודש, יהיה בשיעור 10% משיעור האגרה השנתי.

4. פרסום באמצעות כלי טיס או כדור פורח, ליום – 150 שקלים חדשים.

ג' באייר התש"ס (8 במאי 2000) פנחס עידן

ראש עיריית לוד

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תש"ס מס' 625](http://www.nevo.co.il/Law_word/law07/mekomi-0625.pdf) מיום 15.6.2000 עמ' 354.

   תוקן [ק"ת חש"ם תשע"ד מס' 796](http://www.nevo.co.il/Law_word/law07/MEKOMI-0796.pdf) מיום 31.10.2013 עמ' 92 – תיקון תשע"ד-2013. [↑](#footnote-ref-1)
2. סעיף 4 חסר במקור. [↑](#footnote-ref-2)