חוק עזר לנתניה (אספקת מים), תשכ"ו-1966

רשויות ומשפט מנהלי – רשויות מקומיות – אספקת מים

רשויות ומשפט מנהלי – רשויות מקומיות – חוקי עזר

רשויות ומשפט מנהלי – תשתיות – מים – אספקת מים ברשויות

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
| סעיף 2 | חיבור למפעל מים | [Go](#Seif2) | 3 |
| סעיף 3 | רשת פרטית | [Go](#Seif3) | 3 |
| סעיף 4 | אגרת הנחת צינורות | [Go](#Seif4) | 3 |
| סעיף 5 | התקנת מד מים | [Go](#Seif5) | 4 |
| סעיף 6 | אגרת מים | [Go](#Seif6) | 4 |
| סעיף 7 | אספקת מים לפי חוזה | [Go](#Seif7) | 4 |
| סעיף 8 | פקדונות | [Go](#Seif8) | 5 |
| סעיף 9 | מועד התשלום | [Go](#Seif9) | 5 |
| סעיף 10 | אישור סכום ההוצאות | [Go](#Seif10) | 5 |
| סעיף 11 | ניתוק חיבור | [Go](#Seif11) | 5 |
| סעיף 12 | הפסקת אספקת מים | [Go](#Seif12) | 5 |
| סעיף 13 | רשות כניסה | [Go](#Seif13) | 5 |
| סעיף 14 | שימוש במים | [Go](#Seif14) | 5 |
| סעיף 15 | מכירת מים והעברתם | [Go](#Seif15) | 6 |
| סעיף 16 | חידוש חיבור שנותק | [Go](#Seif16) | 6 |
| סעיף 17 | שמירה בפני זיהום | [Go](#Seif17) | 6 |
| סעיף 18 | דרישת תיקונים | [Go](#Seif18) | 6 |
| סעיף 19 | מסירת הודעות | [Go](#Seif19) | 6 |
| סעיף 21 | ביטול | [Go](#Seif21) | 6 |
| סעיף 22 | השם | [Go](#Seif20) | 6 |
|  | תוספת | [Go](#med1) | 6 |

חוק עזר לנתניה (אספקת מים), תשכ"ו-1966[[1]](#footnote-1)\*

בתוקף סמכותה לפי סעיפים 250 ו**-**251 לפקודת העיריות, מתקינה מועצת עיריית נתניה חוק עזר זה:

**פרק א': פרשנות**

1. בחוק עזר זה –

הגדרות

"אביזרים" – ברזים, צינורות, מגופים, שסתומים, מסננים, תעלות, סכים ותאי בקורת;

"חדר" – בבנין מגורים – חדר כרשום בלוח השומה; ובבנין אחר – חדר ששטח רצפתו אינו עולה על 30 מטר מרובע; שטח נוסף של 30 מטר מרובע או חלק מזה, דינו כדין חדר נוסף;

"לוח השומה" – לוח השומה העומד בתקפו לפי הפקודה;

"מד-מים" – מכשיר שהותקן ברשת פרטית לשם מדידתה או קביעתה של כמות המים המסופקים לנכס;

"מועצה" – מועצת העיריה;

"המנהל" – מנהל מפעל המים של העיריה, לרבות אדם שנתמנה לענין חוק עזר זה על ידי המועצה למלא את תפקידי המנהלה, כולם או מקצתם;

"מפעל המים" – באר, בריכה, מעין, מנהרה, תעלה, סכר, קידוח, מוביל, צינור, מנוע, משאבה וכן כל מבנה, מיתקן או ציוד אחר המשמשים או המיועדים לשמש לשאיבת מים, לאגירתם, להעברתם, להספקתם או להסדרתם, למעט רשת פרטית;

"נכס", "בנין", "קרקע תפוסה", "אדמת בנין" או "אדמה חקלאית" כמשמעותם בסעיף 269 לפקודה;

"עיריה" – עירית נתניה;

"צרכי בית" – תצרוכת בני אדם, כביסה במשק בית, שטיפה וניקוי של בית מגורים או משרד, בין שהותקן בו ברז ובין שלא הותקן, למעט הצרכים שאינם בגדר צרכי בית לפי סעיף 16 לפקודת העיריות (אספקת מים), 1936;

"צרכן" – אדם המחזיק ברשת פרטית, בכולה או במקצתה;

"רשת פרטית" – אביזר, דוד אגירה, מיתקן להגברת לחץ, לוויסות, לחימום או לפיזור וכן כל מיתקן או מכריש אחר המצוי בנכס והמשמש או המיועד לשמש לאספקת מים לנכס, למעט מד- מים;

"שטח בנין" – הסכום במ"ר של שטחי כל הקומות בשו, לרבות קומת מרתף, קומת מסד, השטח הבוי בקומת עמודים מפולשת, קומה טכנית, מבני עזר, חניונים, עליות גג ומרפסות גג – למעט מדרגות חוץ, מדרגות גן, מקמרות, סטווים, גשרים, עמודים ומעבירם המהווים, בהתאם להיתר הבניה, את הכניסה הקובעת לבנין.

תיקון תשמ"ח-1988

"קומה" – חלל המשתרע בין שתי רצפות סמוכות הנמצאות זו מעל זו.

תיקון תשמ"ח-1988

תיקון תשמ"ח-1988

"מרתף", "קומת מסד", "קומת עמודים מפולשת", "עלית גג", "מדרגות חוץ", "מדרגות גן", "מקמרות", "סטווים", "גשרים", "עמודים" – כמשמעותם בתוספת השלישית לתקנות התכנון והבניה (בקשה להיתר, תנאיו ואגרות), התש"ל-1970.

תיקון תשמ"ח-1988

"מבנה עזר" – בנין שנבנה ליד הבנין העיקרי או בחלק ממנו או במרתפו או בקומת העמודים המפולשת שלו או באחת מקומותיו או על גגו.

תיקון תשמ"ח-1988

"חניון" – בנין או חלק מבנין המיועד כולו לחניית כלי רכב.

"צרכי עסק" – צרכי ייצור או עיסוק בסחורה.

2. (א) חיבור רשת פרטית למפעל מים, הרחבת החיבור, פירוקו או התקנתו מחדש לא ייעשו אלא על ידי המנהל.

חיבור למפעל מים

(ב) בעל נכס הרוצה בחיבור רשת פרטית למפעל מים, הרחבת החיבור, פירוקו או התקנתו מחדש יגיש למנהל בקשה בכתב בצירוף תכנית של אותה רשת.

(ג) בעד חיבור, הרחבת חיבור, פירוקו או התקנתו מחדש לפי סעיף זה, ישלם המבקש לעיריה מראש:

(1) אגרה בשיעור שנקבע בתוספת, וכן

(2) הוצאות לפי חשבון שהגיש המנהל.

(ד) בעד הנחת קו מים זמני ישלם המבקש לעיריה מראש הוצאות לפי חשבון שהגיש המנהל

3. (א) לא יתקין אדם רשת פרטית, לא ישנה רשת פרטית קיימת, לא יסירנה ולא יטפל בה בדרך אחרת, פרט לצורך תיקונים דחופים הדרושים להזרמת מים סדירה, אלא לפי היתר בכתב מאת המנהל.

רשת פרטית

(ב) בקשה להיתר לפי סעיף קטן (א) תוגש בכתב בצירוף תכנית הרשת המוצעת או תכנית השינוי או התיקון, הכל לפי הענין; בעד ההיתר, פרט להיתר להתקנת רשת פרטית, תשולם לעיריה אגרה בשיעור שנקבע בתוספת.

(ג) התקנת הרשת הפרטית, שינויה או תיקנה ייעשו על ידי בעל הנכס ועל חשבונו.

(ד) הרשת הפרטית תוחזק במצב תקין על ידי הצרכן ועל חשבונו, להנחת דעתו של המנהל.

(ה) בעל נכס או צרכן רשאי לבקש בכתב מאת המנהל כי תיערך בדיקה של הרשת הפרטית, כולה או מקצתה, שהותקנה בנכס, והמנהל ימלא בקשה זו. בעד בדיקה כאמור תשלום לעיריה אגרה בשיעור שנקבע בתוספת.

(ו) לא ישתמש אדם לצורך התקנת רשת פרטית, תיקונה או שינויה אלא באביזרים שמידותיהם, סוגיהם וטיבם נקבעו על ידי המנהל.

(ז) המנהל רשאי להורות על החלפת האביזרים שנקבעו על ידיו כאמור בסעיף קטן (ו) באביזרים אחרים. הורה המנהל כאמור, לא יחולו הוצאות ההחלפה על הצרכן אלא אם כן האביזר שיש להחליפו לא היה במצב תקין, או מנע את פעולתו התקינה של מד-מים או אביזר או גרם להפרעות באספקת המים, לבזבוזם או לזיהומם.

4. (א) בעל נכס – פרט לנכס שבו קיימת כבר רשת פרטית מחוברת למפעל מים – הגובל קטע רחוב שבו הניחה העיריה צינור מים, ישלם לעיריה אגרת הנחת צינורות בשיעור שנקבע בתוספת.

אגרת הנחת צינורות

(ב) אגרת הנחת צינורות מים תשולם עם הגשת הבקשה לפי סעיף 3(ב).

(ג) בעל נכס, שבו קיימת כבר רשת פרטית מחוברת למפעל מים שהגיש בקשה להגדלת שטח הבנין או לבנית בנין חדש, ישלם לפי מתן ההיתר לפי חוק התכנון והבניה, תשכ"ה-1965, אגרת הנחת צינורות מים בשיעור שנקבע בתוספת לגבי הבניה שבעדה ניתן ההיתר כאמור.

תיקון תשמ"ח-1988

5. (א) המנהל רשאי להתקין מד-מים בכל נכס שלו מספקים או עומדים לספק מים, ובשעת הצורך רשאי הוא לבדקו, לתקנו, להחליפו או להסירו.

התקנת מד-מים

תיקון תשמ"ה-1984

(ב) מד-מים הוא רכוש העיריה.

(ג) לא יותקן מד-מים, לא ייבדק, לא יתוקן, לא יוחלף ולא יוסר אלא על ידי המנהל.

(ד) צרכן ישלם לעיריה אגרת מד-מים ואגרת התקנת מד-מים בשיעורים שנקבעו בתוספת.

(ה) צרכן יהיה אחראי לכל נזק שייגרם למד-מים או לאבדנו בשיעור הקבוע בתוספת, אלא אם כן נגרם באשמתו של אחד מעובדי העיריה בעת מילוי תפקידו.

תיקון תשנ"א-1990

(ו) צרכן שיש לו יסוד לחשוש שמד-המים אינו פועל כהלכה, רשאי לדרוש שמד-המים ייבדק בידי המנהל; בעד בדיקת מד-המים כאמור ישלם הצרכן לעיריה מראש אגרת בדיקה בשיעור שנקבע בתוספת: האגרה תוחזר אם העלתה הבדיקה שמד-המים היה פגום.

6. (א) בעד אספקת מים לנכס המחובר למפעל מים ישלם צרכן לעיריה אגרת מים בשיעור שנקבע בתוספת לפי כמות המים שנרשמה על ידי מד-המים, ובלבד שלא תפחת מהשיעור המינימלי שנקבע בתוספת.

אגרת מים

(ב) מצא המנהל כי מד-המים לא פעל כהלכה במשך תקופה מסויימת או שהוצא לרגל תיקונים או מסיבה סבירה אחרת מהרשת רשאי הוא לחייב או לזכות את הצרכן בתשלום בעד כמות המים שנקבעה לפי התצרוכת הממוצעת במשך שני החדשים שקדמו לאותה תקופה ובמשך שני החדשים שלאחריה, או לפי התצרוכת של התקופה המקבילה בשנה הקודמת, כפי שימצא לנכון.

(ג) מצא המנהל כי מד-המים אינו מדייק ברישום כמות המים, רשאי הוא לפי מיטב הערכתו לחייב את הצרכן בתשלום בעד כמות המים, שמד-המים רשם אותה כתוספת או כהפחתת ההפרש הנובע מאי דיוקו.

(ד) משמש מד-מים אחד נכס המוחזק על ידי צרכנים אחדים, רשאי המנהל מיזמתו הוא, וחייב הוא לפי בקשת אחד הצרכנים להורות על חלוקת האגרות או כל תשלום אחר המגיע לפי חוק עזר זה בין אותם הצרכנים, באופן שכל צרכן ישלם אותו חלק מהאגרות והתשלומים האמורים בהתאם ליחס שבין החדרים המוחזקים על ידיו ובין המספר הכולל של החדרים שמד-המים משמש אותם, ובלבד שלא יפחתו מהשיעורים מינימליים שנקבו בתוספת. כן רשאי המנהל להורות על חלוקה אחרת של התשלומים בין הצרכנים על פי הסכם בכתב של כל הצרכנים.

(ה) משמש מד-מים אחד נכס המחוזק על ידי צרכנים אחדים, המשתמשים בו מקצתם למגורים ומקצתם לצרכים אחרים, רשאי המנהל להעריך את חלקו של כל אחד מהצרכנים בכמות המים, שנרשמה על ידי מד-המים, ואגרת המים תשולם על ידי כל צרכן כזה בהתאם לכך, ובלבד שלא יפחתו מהשיעורים המינימליים שנקבעו בתוספת.

(ו) משמש מד-מים אחד נכס המוחזק על ידי צרכנים אחדים, ונתגלתה נזילה ברשת הפרטית בחלק המוחזק על ידי אחד או אחדים מהצרכנים, רשאי המנהל להעריך את כמות המים שניצלו ואגרה בעד כמות מים זו תשלום על ידי אותו צרכן או אותם צרכנים.

(ז) הורכבו מדי-מים דירתיים לכל הצרכנים וכן מד-מים כללי לכל הנכס, והיה הפרש ברישום ביניהם, יחולק ההפרש באופן שווה בין כל הצרכנים, זולת אם הגיעו כל הצרכנים להסכם בכתב עם המנהל על אופן חלוקה אחר.

(ח) לא הותקן מד-מים ישלם הצרכן לעיריה בעד אספקת מים אגרות מים בשיעור שנקבע בתוספת.

7. (א) העיריה רשאית באישור שר הפנים להתקשר עם צרכן בחוזה מיוחד לאספקת מים ולקבוע בו תנאים.

אספקת מים לפי חוזה

(ב) היתה סתירה בין תנאי החוזה ובין הוראות חוק עזר זה, יחולו תנאי החוזה.

8. באישור המועצה רשאי ראש העיריה לחייב צרכן להפקיד בקופת העיריה פקדון כפי שיקבע להבטחת תשלום אגרות המים לפי חוק עזר זה או דמי נזק עקב אבדן מד- המים או קלקולו ולגבות מתוכו – בלי לפגוע בדרכי גביה אחרות – כל סכום המגיע מאת הצרכן כאגרה או כדמי נזק כאמור.

פקדונות

9. (א) אגרת מים תשולם תוך 14 יום מתאריך מסירת הדרישה לכך מאת העיריה.

מועד התשלום

(ב) האגרות או התשלומים האחרים שלא נקבע להם בסעיף זה מועד לשילומם, ישולמו תוך 14 יום מתאריך מסירת הדרישה לכך מאת העיריה.

10. נתעוררה שאלה בדבר סכום ההוצאות המגיע לפי חוק עזר זה, יכריע המנהל באישור בכתב. אישור המנהל על גובה ההוצאות ישמש ראיה לכאורה לכך.

אישור סכום ההוצאות

11. (א) צרכן שלא סילק במועד הקבוע את הסכומים שהוא חייב בהם לפי חוק עזר זה, או שבזבז מים, השתמש בהם לרעה, זיהמם או פגע בהם בצורה אחרת, או שפגע במד-מים, רשאי המנהל להתרות בו בכתב.

ניתוק חיבור

(ב) לא שעה הצרכן להתראה, רשאי המנהל כתום 5 ימים מיום מסירת ההתראה, לנתק את החיבור בין אותו חלק של הרשת הפרטית אשר בהחזקתו של הצרכן ובין יתר חלקי הרשת הפרטית או מפעל המים.

(ג) רשת פרטית שחוברה למפעל מים בניגוד לסעיף 2 או שחיבורה חודש בניגוד לסעיף 16, רשאי המנהל בכל עת לנתק את החיבור.

(ד) חיבור שנותק לפי סעיף קטן (ב) או (ג), לא יחודש אלא לאחר תשלום כל הסכומים המגיעים מהצרכן כאמור, או לאחר תיקון הדברים הטעונים תיקון, כדי למנוע פגיעה במים או במד-מים כאמור, הכל לפי הענין. בעד חידוש חיבור שנותק לפי סעיפים קטנים (ב) ו-(ג), תשולם אגרת חידוש בשיעור שנקבע בתוספת.

תיקון תשנ"א-1990

12. (א) בשעת חירום או במקרה של צורך דחוף בתיקונים במפעל המים או ברשת הפרטית, רשאי המנהל במידת הצורך, לנתקן, לעכב או להפסיק את אספקת המים כולה או מקצתה.

הפסקת אספקת מים

(ב) השימוש בסמכויות לפי סעיף קטן (א) אינו פוטר צרכן מתשלום האגרות והתשלומים האחרים שהוא חייב לפי חוק עזר זה.

(ג) חלפה הסיבה לניתוק, לעיכוב או להפסקת אספקת המים כאמור בסעיף קטן (א), חייב המנהל לבצע מיד את חיבור הרשת הפרטית שנותק, ללא תשלום.

13. (א) המנהל, או כל מי שהורשה על ידיו, רשאי להיכנס לכל נכס בשעות שבין 8:00 ל- 17:00 ובשעת חירום בכל זמן סביר, על מנת –

רשות כניסה

(1) להתקין, לבדוק, לתקן, לשנות, להחליף, למסור או למדוד מד-מים, צינור או אביזרים או כיצוא בהם או לעשות כל מעשה אחר שבנסיבות נחוץ לעשותו;

(2) לבדוק אם היה בזבוז, שימוש לרעה או זיהום של מים או פגיעה אחרת במים או לברר את כמות המים שסופקה לצרכן;

(3) למסור כל חשבון או לגבות כל אגרה או תשלום אחר לפי חוק עזר זה;

(4) לנתק חיבור או לנתק, לעכב ולהפסיק אספקת המים לפי סעיף 11 או 12;

(5) לבדוק אם קויימו הוראות חוק עזר זה;

(6) לעשות כל מעשה אחר שהוא רשאי לעשותו לפי חוק עזר זה.

(ב) לא יעכב אדם ולא יפריע למנהל או למי שהורשה על ידיו מהשתמש בסמכויותיו לפי סעיף קטן (א).

14. (א) לא יבזבז אדם ולא יגרום או ירשה שאחר יבזבז מים שברשותו.

שימוש במים

(ב) לא ישתמש אדם במים ולא יגרום או ירשה שאחר ישתמש במים שברשותו אלא לצרכי בית או למטרה אחרת שקבע המנהל.

(ג) לא ישתמש אדם במים לצרכי מיזוג אויר אלא לפי היתר מאת המנהל ובהתאם לתנאי ההיתר.

(ד) לא ירחץ אדם במפעל המים ולא יכבס בו, לא יכניס לתוכו ולא יגרום להכניס לתוכו בעל חיים או חפץ ולא יעשה בו כל מעשה העלול לגרום לזוהמה או להפרעה באספקת המים.

(ה) לא יחבר אדם מערכת מי שתיה למערכות של מים דלוחים, מי שופכין, מי תעשיה כימית או כיוצא בזה.

(ו) לא ינצל אדם את לחץ המים לפעולות הרמה, ערבול, או כיוצא בזה, אלא לרשות המנהל.

(ז) לא ישתמש אדם במים לצרכי השקאה ולא יגרום ולא ירשה שאחר ישתמש במים שברשותו לצרכי השקאה אלא בשעות שייקבעו על ידי המנהל בהודעה שתפורסם בתחום העיריה.

(ח) לא ישתמש אדם במים המיועדים להשקאה לצרכים אחרים.

(ט) לא יפתח אדם ולא יסגור שלא כדין, כל אביזר השייך למפעל המים.

(י) לא יפחת אדם ברז שריפה אלא לצורך כיבוי שריפה.

(יא) לא יפתח אדם – פרט לעובד עיריה במילוי תפקידו – ברז המיועד להשקאת נטיעות ציבוריות.

15. לא ימכור אדם מים ולא יעביר אותם לרשות אדם אחר, פרט לאדם שנותקה, עוכבה או הופסקה לו אספקת המים לפי סעיף 11, אלא לפי היתר בכתב מאת המנהל.

מכירת מים והעברתם

16. (א) חיבור של רשת פרטית שנותק לפי הוראות חוק עזר זה לא יחודש אלא לפי היתר בכתב מאת המנהל.

חידוש חיבור שנותק

(ב) חיבור של רשת פרטית שחודש ללא היתר מאת המנהל כאמור בסעיף קטן (א), רואים אותו כמחודש על ידי הצרכן כל עוד לא הוכח ההיפך.

17. לא יפתח אדם ולא יקיים בור שופכין, בור זבל או מקום מזוהם אחר אלא במרחק סביר ממפעל המים.

שמירה בפני זיהום

18. (א) ראש העיריה או מי שהוסמך על ידיו (להלן – ראש העיריה) רשאי לחייב בדרישה בכתב כל צרכן או בעל רשת פרטית או בעל חלק ממנה, או כל בעל או מחזיק של נכס, תוך זמן שנקבע בדרישה, לתקן או לסלק כל מפגע שעלול לפגוע באספקת מים סדירה.

דרישת תיקונים

(ב) מי שקיבל דרישה כאמור חייב למלא אחריה.

(ג) לא מילא מי שנדרש לכך אחרי דרישת ראש העיריה כאמור בסעיף קטן (א), רשאית העיריה לבצע את העבודה במקומו ולגבות ממנו את הוצאות הביצוע

19. מסירת הודעה, דרישה, חשבון או מסמך אחר לפי חוק עזר זה תהא כדין, אם נמסרה לידי האדם שאליו היא מכוונת, או נמסרה במקום מגוריו או במקום עסקו הרגילים או הידועים לאחרונה, לידי אחד מבני משפחתו הבוגרים, או לידי כל אדם בוגר העובד או המועסק שם, או נשלחה בדואר במכתב רשום הערוך אל אותו אדם לפי מענו במקום מגוריו או עסקו הרגילים או הידועים לאחרונה; אם אי אפשר לקיים את המסירה כאמור, תהא המסירה כדין אם הוצגה במקום בולט באחד המקומות האמורים, או על הנכס שבו דנה ההודעה או נתפרסמה בשני עתונים הנפוצים בתחום המועצה, שאחד מהם לפחות הוא בשפה העברית.

מסירת הודעות

20. (בוטל).

תיקון תשס"ח-2008

21. חוק עזר לנתניה (אספקת מים), תשכ"ג-1962 – בטל.

ביטול

22. לחוק עזר זה ייקרא "חוק עזר לנתניה (אספקת מים), תשכ"ו-1966.

השם

**תוספת**

האגרה בשקלים

1. אגרת חיבור רשת פרטית (סעיף 2(ג)) –

תיקון תשמ"ג-1983

(א) לבנין מגורים לכל יחידות דיור –

עד 75 מ"ר 2726

מעל ל-75 מ"ר, לכל מ"ר נוסף 68

(ב) לכל יחידת מלאכה ששטחה –

תיקון תשמ"ד-1984

עד 30 מ"ר 3,522

מעל ל-30 מ"ר, לכל מ"ר נוסף 300

(ג) לכל יחידת עסק –

עד 30 מ"ר 2726

מעל ל-30 מ"ר, לכל מ"ר נוסף 68

(ד) לכל יחידת תעשיה –

עד 60 מ"ר 3068

מעל ל-60 מ"ר, לכל מ"ר נוסף 68

(ה) לכל יחידת משרד –

עד 30 מ"ר 2045

מעל ל-30 מ"ר, לכל מ"ר נוסף 68

(ו) ליחידת מלון או פנסיון 6814

(ז) למוסדות ציבור, דת, סעד, חינוך וכל בנין שאינו משמש להפקת רווחים –

חיבור מים בקוטר –

"2 2045

מעל "2 לפי חשבון שהגיש המנהל

(ח) הרחבת חיבור או התקנתו לפי דרישת הצרכן לפי חשבון שהגיש המנהל

2. אגרה בעד היתר לשינויה או להסרתה של רשת פרטית (סעיף 3(ב)) 460

תיקון תשמ"ג-1983

3. אגרת בדיקת רשת פרטית (סעיף 3(ה)) 2045

תיקון תשמ"ג-1983

4. אגרת הנחת צינורות (סעיף 4(א) ו-(ג)) –

תיקון תשמ"ג-1983

(א) לפי מ"ר משטח הנכס (מגרש) 123

(ב) ונוסף לזה – בבנין מגורים, לכל מ"ר משטח הבנין לכל קומה 307

תיקון תשמ"ח-1988

(ג) בבנין לעסקים, משרדים, לכל מ"ר משטח הבניה 614

(ד) בבנין למלאכה ותעשיה, לכל מ"ר משטח הבנין 307

(ה) לבית מלון או פנסיון, לכל מ"ר משטח הבנין 614

(ו) לבנינים ציבוריים, דת, צדקה, חינוך, שאינם משמשים להפקת רווחים, לכל מ"ר משטח הבנין בכל קומה 184

תיקון תשמ"ח-1988

4א. למרות האמור בפסקאות (ב)(ג)(ד)(ה)(ו) לסיף 4 לתוספת, בגין חניונים, תשולם אגרה בשיעור 50% מהסך הנקוב באותן בפסקאות.

תיקון תשמ"ח-1988

5. אגרת מד-מים (סעיף 5(ד)) –

תיקון (מס' 2)

תשמ"ט-1989

לפי מחיר מד-מים של יצרן בתוספת מחיר החמרים והעבודה, לפי חשבון שקבע המנהל ובתוספת 15%.

6. אגרת בדיקת מדי מים לפי דרישת הצרכן ואגרת חידוש חיבור (סעיפים 5(ה), (ו) ו-11(ד)):

תיקון תשנ"א-1990

גודל מד המים בשקלים חדשים

3-5 71.35

7-10 71.35

"½1 142.15

"2 142.15

נתאשר

כ"ו באדר תשכ"ו (18 במארס 1966) מ' שקד

ראש עירית נתניה

חיים משה שפירא

שר הפנים

גפני

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשכ"ו מס' 1869](http://www.nevo.co.il/Law_word/law06/TAK-1896.pdf) מיום 14.4.1966 עמ' 1755.

   תוקן [ק"ת תשכ"ח מס' 2119](http://www.nevo.co.il/Law_word/law06/TAK-2119.pdf) מיום 12.10.1967 עמ' 28 – תיקון תשכ"ח-1967.

   [ק"ת תשל"ב מס' 2796](http://www.nevo.co.il/Law_word/law06/TAK-2796.pdf) מיום 13.1.1972 עמ' 540 – תיקון תשל"ב-1972.

   [ק"ת תשל"ד מס' 3193](http://www.nevo.co.il/Law_word/law06/TAK-3193.pdf) מיום 2.7.1974 עמ' 1432 – תיקון תשל"ד-1974.

   [ק"ת תשל"ה מס' 3340](http://www.nevo.co.il/Law_word/law06/TAK-3340.pdf) מיום 22.5.1975 עמ' 1788 – תיקון תשל"ה-1975.

   [ק"ת תשל"ט מס' 3998](http://www.nevo.co.il/Law_word/law06/TAK-3998.pdf) מיום 3.7.1979 עמ' 1489 – תיקון תשל"ט-1979.

   [ק"ת חש"ם תשמ"א מס' 61](http://www.nevo.co.il/Law_word/law07/mekomi-0061.pdf) מיום 14.5.1981 עמ' 1035 – תיקון תשמ"א-1981.

   [ק"ת חש"ם תשמ"ב מס' 114](http://www.nevo.co.il/Law_word/law07/mekomi-0114.pdf) מיום 7.2.1982 עמ' 401 – תיקון תשמ"ב-1982.

   [ק"ת חש"ם תשמ"ג מס' 191](http://www.nevo.co.il/Law_word/law07/mekomi-0191.pdf) מיום 25.8.1983 עמ' 654 – תיקון תשמ"ג-1983.

   [ק"ת חש"ם תשמ"ד מס' 205](http://www.nevo.co.il/Law_word/law07/mekomi-0205.pdf) מיום 15.12.1983 עמ' 160 – תיקון תשמ"ד-1983.

   [ק"ת חש"ם תשמ"ה מס' 254](http://www.nevo.co.il/Law_word/law07/mekomi-0254.pdf) מיום 18.11.1984 עמ' 84 – תיקון תשמ"ה-1984.

   [ק"ת חש"ם תשמ"ח מס' 355](http://www.nevo.co.il/Law_word/law07/mekomi-0355.pdf) מיום 4.2.1988 עמ' 179 – תיקון תשמ"ח-1988; ר' סעיף 4 לענין הוראות שעה. $$$ 4. על אף האמור בחוק עזר לנתניה (הצמדה למדד), התשמ"ד-1983 תהיה העלאת האגרות לפי התוסת לחוק עזר העיקרי ב-1 שלאחר פרסום חוק עזר זה בשיעור עלית המדד שפורסם לאחרונה לפני התאריך האמור לעומת המדד שפורסם בחודש נובמבר 1986. ###

   [ק"ת חש"ם תשמ"ט מס' 394](http://www.nevo.co.il/Law_word/law07/mekomi-0394.pdf) מיום 29.1.1989 עמ' 219 – תיקון תשמ"ט-1989.

   [ק"ת חש"ם תשמ"ט מס' 403](http://www.nevo.co.il/Law_word/law07/mekomi-0403.pdf) מיום 1.6.1989 עמ' 350 – תיקון (מס' 2) תשמ"ט-1989.

   [ק"ת חש"ם תשנ"א מס' 441](http://www.nevo.co.il/Law_word/law07/mekomi-0441.pdf) מיום 20.11.1990 עמ' 93 – תיקון תשנ"א-1990.

   [ק"ת חש"ם תשס"ח מס' 723](http://www.nevo.co.il/Law_word/law07/mekomi-0723.pdf) מיום 10.9.2008 עמ' 478 – תיקון תשס"ח-2008 בסעיף 1 לחוק עזר לנתניה (ביטול סעיפי העונשין), תשס"ח-2008. [↑](#footnote-ref-1)