חוק עזר לנתניה (מודעות ושלטים), תשע"ח-2018

רשויות ומשפט מנהלי – רשויות מקומיות – חוקי עזר – שילוט

תוכן ענינים

|  |  |  |  |
| --- | --- | --- | --- |
|  | פרק ראשון: פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק שני: רישיון שילוט | [Go](#med1) | 3 |
| סעיף 2 | הצגת שילוט | [Go](#Seif2) | 3 |
| סעיף 3 | בקשה לרישיון | [Go](#Seif3) | 3 |
| סעיף 4 | רישוי | [Go](#Seif4) | 3 |
| סעיף 5 | ועדה מקצועית | [Go](#Seif5) | 3 |
| סעיף 6 | גיבוש אמות מידה | [Go](#Seif6) | 4 |
| סעיף 7 | אגרת שילוט | [Go](#Seif7) | 4 |
| סעיף 8 | תוקף הרישיון | [Go](#Seif8) | 4 |
| סעיף 9 | חידוש הרישיון | [Go](#Seif11) | 4 |
| סעיף 10 | ציון פרטים | [Go](#Seif12) | 4 |
| סעיף 11 | עינוג ציבורי | [Go](#Seif9) | 5 |
| סעיף 12 | סייג לתחולה | [Go](#Seif10) | 5 |
|  | פרק שלישי: שלטים ומודעות אסורים | [Go](#med2) | 5 |
| סעיף 13 | שילוט אסור | [Go](#Seif13) | 5 |
| סעיף 14 | חזקת אחריות | [Go](#Seif14) | 5 |
|  | פרק רביעי: הוראות שונות | [Go](#med3) | 6 |
| סעיף 15 | שילוט על בית העסק | [Go](#Seif15) | 6 |
| סעיף 16 | שפה | [Go](#Seif16) | 6 |
| סעיף 17 | שילוט מואר | [Go](#Seif17) | 6 |
| סעיף 18 | שינוי שילוט | [Go](#Seif18) | 6 |
| סעיף 19 | אחזקה וחובת הסרה | [Go](#Seif19) | 6 |
| סעיף 20 | איסור הפרעה והצגת רישיון | [Go](#Seif20) | 6 |
| סעיף 21 | הסרת שילוט וביצוע עבודות | [Go](#Seif21) | 6 |
| סעיף 22 | מיתקן פרסום עירוני | [Go](#Seif22) | 7 |
| סעיף 23 | שמירת שילוט | [Go](#Seif23) | 7 |
| סעיף 24 | מסירת הודעה | [Go](#Seif24) | 7 |
| סעיף 25 | הצמדה למדד | [Go](#Seif25) | 7 |
| סעיף 26 | הוראת שעה | [Go](#Seif26) | 7 |
| סעיף 27 | ביטול | [Go](#Seif27) | 7 |
|  | תוספת ראשונה | [Go](#med4) | 7 |
|  | תוספת שנייה | [Go](#med5) | 8 |
|  | תוספת שלישית | [Go](#med6) | 8 |

חוק עזר לנתניה (מודעות ושלטים), תשע"ח-2018[[1]](#footnote-1)\*

בתוקף סמכותה לפי סעיף 250 לפקודת העיריות, מתקינה מועצת עיריית נתניה חוק עזר זה:

פרק ראשון: פרשנות

1. בחוק עזר זה –

הגדרות

"בית עסק" או "עסק" – כל מקום שבו מתנהל עסק, לרבות מקום המשמש למתן שירותי מכירה או ייצור, לרבות חנות, כל-בו, מרכול, משרד, מפעל, בית מלאכה או מחסן;

"ועדה מקצועית לשילוט" – ועדה מייעצת לראש העירייה לפי סעיף 5 לחוק העזר;

"יום", "חודש", "שנה" – כהגדרתם בסעיף 3 לחוק הפרשנות, התשמ"א-1981, או חלק מהם;

"מודעה" – הודעה, כרזה, כרוז, צילום, תחריט, ציור, שרטוט, תמונה, כתובת, סמל תבנית, אות, מיתקן ויוצא בהם, המוצגים באופן כלשהו, דרך קבע או באופן ארעי, על אקרן בית קולנוע או במקום ציבורי, לרבות הודעה המתפרסמת באוויר וברכב נע או נייח, או הודעה המותקנת ומתפרסמת במקום ציבורי או בארגז ראווה ושאינם שלט;

"מפקח" – עובד העירייה שראש העירייה הסמיכו בכתב לצורכי פיקוח וביצוע הוראות חוק עזר זה;

"מקום ציבורי" – כל מקום המיועד ומשמש כולו או עיקרו לציבור או מקום הנשקף לציבור ולרבות רחוב וכל מקום אחר הנשקף אליו;

"מ"ר" – מטר רבוע או חלק ממנו;

"מיתקן פרסום עירוני" – מיתקן או נכס בשטח ציבורי, המצוי בבעלות העירייה או בהחזקתה, המשמש לפרסום או הדבקת מודעות, לרבות לוח מודעות וכן מיתקן המוצב על נכס עירוני;

"נכס" – בניין, מקרקעין, לרבות דבר המחובר אליהם או הנטוע בהם, מיטלטלין, כלי רכב, נגררים, קרונות ניידים או לא ניידים או מבנים יבילים;

"עינוג ציבורי" – כהגדרתו בסעיף 3(ב) לחוק רישוי עסקים, התשכ"ח-1968;

"העירייה" – עיריית נתניה;

"פרסום" – התקנה או הצגת שילוט, בדרך כלשהי, בין מסחרית ובין אחרת, למעט פרסום באמצעות מסמך המופץ או מחולק לציבור במקום ציבורי בתחום העירייה;

"פרסום חוצות" – שלט או מודעה שתוכנם מתחלף מעת לעת, המתפרסם על ידי גוף שעיסוקו בפרסום מסוג זה;

"ראש העירייה" – לרבות עובד עירייה שראש העירייה הסמיכו בכתב לעניין חוק עזר זה, כולו או מקצתו, בהתאם להוראות סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975;

"רישיון" – רישיון שנתן ראש העירייה לפי סעיף 4;

"רישיון שילוט מותנה" – רישיון הניתן לשלט, שהוצב בלי שניתן בעבורו רישיון, ובו תנאים להסדרת השלט בהתאם להוראות חוק עזר זה, במהלך התקופה שתיקבע בו;

"שטח ציבורי" – רחוב, לרבות מדרכה, שדרה, כניסה או מעבר של מרכז מסחרי או של בית משרדים, סמטה, משעול, נתיב להולכי רגל, כיכר, רחבה, חצר, מגרש ספורט, טיילת, חניון, גשר, גינה, מבוי, מפלש, ומקום פתוח שהציבור משתמש בו או נוהג לעבור בו או שהציבור נכנס אליו או רשאי להיכנס אליו, ובלבד שהשטח בבעלות ציבורית;

"שטח שילוט" – השטח שבתחום הקווים המחברים את קצות השילוט, כולל המסגרת; בשילוט רב-צדדי יחושב השטח כאילו היה כל צד שילוט נפרד;

"שילוט" – שלט או מודעה;

"שילוט אלקטרוני" – שילוט המתפרסם באמצעים אלקטרוניים או ממוחשבים, לרבות דרך הארה, הסרטה או הקרנה;

"שילוט מתחלף" – שילוט שניתן להציג על גביו או באמצעותו כמה מודעות או שלטים, בזה אחר זה, בהפרשי זמן כלשהם;

"שילוט רב-צדדי" – מיתקן לשילוט שניתן לראותו מכמה צדדים, ועליו מפורסמות כמה מודעות או שלטים במקביל;

"שלט" – הודעה שנועדה לפרסם עסק או עיסוק, לרבות הודעה המכילה את שמו של האדם, מקצועו, שמו או טיבו של עסק או מוסד, כתובתו או סמלו המסחרי של מצרך המשווק והמיוצר במקום או צירוף שלהם, שמחוברת לבניין, לרבו מיתקן הנושא את ההודעה שאינו מחובר לבניין ומוצב בשטח המגרש שבו נמצא הבניין, לרבות הודעה המכילה גם את שמו או סמלו של מוצר המשווק ואינו מיוצר במקום או של חברה המייצרת או משווקת מוצר כאמור, שעסקה אינו מתנהל במקום שבו מותקן השלט;

"שלט מואר" – שלט המואר על ידי גוף תאורה, בין פנימי ובין חיצוני, והגורם לשלט להאיר באופן קבוע או זמני או מתחלף או מהבהב.

פרק שני: רישיון שילוט

2. לא יציג, לא יתקין, לא יפרסם אדם שילוט, ולא ירשה למי שפועל מטעמו לפרסם שילוט, ולא יגרום לפרסום שילוט, אלא לפי רישיון שניתן כדין מאת ראש העירייה ובהתאם לתנאי הרישיון, ולאחר ששילם אגרת שילוט בהתאם לקבוע בתוספת הראשונה (להלן – אגרת שילוט).

הצגת שילוט

3. המבקש לפרסם שילוט, יגיש בקשה בכתב לראש העירייה, בטופס בקשה להצגת שלט הנהוג בעירייה, יפרט את שמו ואת מענו ויצרף לבקשתו –

בקשה לרישיון

(1) פירוט שמו ומענו של הנכס;

(2) תצלום חזיתי של הנכס;

(3) תרשים של השלט המוצג, מידותיו ומקום הצגתו;

(4) פירוט סוג השלט, צורתו, מידותיו, חומריו, צבעו, תוכנו, המסגרת שעליה יותקן השילוט או המיתקן הנושא אותו, מטרות פרסומו ודרכי השמירה עליו;

(5) אם השילוט מואר או שילוט אלקטרוני הכרוך באספקת חשמל, יצורף לתכנית אישור חשמלאי מוסמך המעיד כי הוא אחראי לתקינות השילוט;

(6) מסמך המאשר את הסכמת הבעל הרשום של הנכס שעל גביו יפורסם השילוט; אם הנכס בבעלות משותפת של כמה בני אדם, תצורף לבקשה הסכמת כל הבעלים הרשומים או הנציגות המוסמכת על פי כל דין;

(7) כל מסמך נוסף שיידרש על ידי ראש העירייה.

4. (א) בהתאם לאמות המידה שאושרו במועצה, רשאי ראש העירייה לתת רישיון לשילוט, לסרב לתתו, לבטלו, לשנותו, לכלול בו תנאים, להוסיף עליהם ולשנותם, ובין השאר לקבוע הוראות בדבר מקום הצבתו, גודלו, צבעו, תוכנו וצורתו של השילוט, החומר שממנו נעשה, מועדי הצגתו, ותנאים בדבר מניעת רעש ומטרדים ושמירת הניקיון בסמוך לשילוט.

רישוי

(ב) הוצב שלט שלא ניתן בעבורו רישיון, רשאי ראש העירייה, לתת רישיון שילוט מותנה ובו תנאים להסדרת השלט בהתאם להוראות חוק עזר זה, בתוך התקופה שתיקבע ברישיון השילוט המותנה.

(ג) בכל הנוגע לשילוט המתחלף מטבעו, בכפוף למתן רישיון תשולם אגרה שנתית בעבור שילוט זה.

(ד) לא יינתן רישיון לשילוט אם פרסומו או הצגתו מהווה עבירה על פי דין או אם לדעת ראש העירייה השילוט מהווה פגיעה בתקנת הציבור או ברגשותיו.

5. (א) בהפעילו את סמכויותיו לפי סעיף 4, יהיה ראש העירייה כפוף לאמות מידה וקריטריונים שתקבע הוועדה המקצועית לשילוט; הוועדה המקצועית לשילוט תהיה מורכבת מ-3 חברים ויהיו חברים בה מהנדס העירייה, היועץ המשפטי של העירייה והמנהל האחראי על השילוט בעירייה, או נציגיהם.

ועדה מקצועית

(ב) הוועדה המקצועית לשילוט תהיה מוסמכת להמליץ לראש העירייה לתת רישיון, לסרב לתתו, לבטלו, לשנותו, להתנותו בתנאים, להוסיף עליהם ולשנותם.

6. (א) הוועדה המקצועית תקבע אמות מידה בכל הנוגע להענקת רישיונות לפי חוק עזר זה ואמות המידה יכול שיתייחסו למקום השילוט, אופן הצבתו, צורתו, גודלו, צבעיו, סוג החומר שממנו הוא עשוי ותוכנו וכל סוג שילוט המחייבים התייעצות עם הוועדה המקצועית לשילוט.

גיבוש אמות מידה

(ב) הוועדה המקצועית לשילוט תביא את המלצותיה לאמות המידה לאישור המועצה.

(ג) העירייה תבחן את המלצות הוועדה המקצועית לשילוט ועל יסודן תקבע ותעגן את אמות המידה.

(ד) אמות המידה שאושרו בידי המועצה יפורטו במסמך כתוב בציון מועד אישורן; העתק ממסמך כאמור יימצא במשרדי העירייה ובאתר האינטרנט העירוני.

7. (א) בעד מתן רישיון לשלט או בעד חידושו, או בעד הצבתו, תשולם לעירייה אגרה שנתית, בשיעורים הנקובים בתוספת הראשונה.

אגרת שילוט

(ב) על בעל רישיון לשלם אגרה בעבור כל שנה שבה נשאר השלט במקומו.

(ג) בעד הצבת שלט למשך תקופה קצרה משנה, תחושב אגרה בעד כל חודש בשיעור של 10% משיעור האגרה השנתית כלהלן ובלבד שסך האגרה אשר ישולם לא יעלה על שיעור האגרה השנתית:

(1) הוצג שלט, תשולם אגרה בעד התקופה שבין מועד הצבת השלט לבין 31 בדצמבר של אותה שנה, אלא אם כן הוכח להנחת דעת ראש העירייה כי השלט הוצג בחודש אחר באותה שנה;

(2) הוסר שלט והודעה על כך נמסרה לראש העירייה בכתב, תוחזר האגרה ששולמה בעד התקופה שבין ה-1 לחודש שלאחר מסירת ההודעה לבין 31 בדצמבר של אותה שנה; לעניין סעיף קטן זה לא תחול ההגדרה "שנה" הקבועה בסעיף 1.

(ד) הוצג שלט שלא בהתאם להוראות חוק עזר זה וניתן לאחר מועד ההצגה רישיון להצגת השלט האמור, ישלם המבקש לעירייה אגרת שילוט בעד התקופה שמיום הצגת השילוט בפועל.

(ה) הוצג שלט בלא רישיון או בניגוד לתנאיו, או בניגוד להוראות חוק עזר זה או בניגוד להוראות כל דין, לא יגרע הדבר מחובת מפרסם השלט לשלם את האגרות האמורות מיום הצגתו של השילוט.

(ו) ראש העירייה רשאי לפטור מציג שלט מתשלום אגרה, כולה או מקצתה, בגלל אופיו הציבורי של השלט או מסיבה אחרת, לפי המלצת הוועדה המקצועית בלבד.

8. תוקפו של רישיון הוא עד 31 בדצמבר בשנה שבה ניתן, אלא אם כן צוין ברישיון מועד אחר.

תוקף הרישיון

9. (א) בקשה לחידוש רישיון תוגש בכתב לראש העירייה 30 ימים לפחות לפני תום תוקפו, ותכלול הצהרה של מגיש הבקשה, לפי הנוסח הקבוע בתוספת השנייה לחוק עזר זה, ולפיה לא בוצע כל שינוי בשילוט, לרבות במידותיו, בתוכנו, באופן הצבתו ובשאר פרטי השילוט כמפורט בסעיף 3.

חידוש הרישיון

(ב) לא יהיה תוקף לחידוש רישיון אם חודש על סמך הצהרה כוזבת.

(ג) הוגשה בקשה לחידוש רישיון כאמור בסעיף קטן (א), ושולמה אגרת שילוט מראש בגין תקופת חידוש הרישיון, יראו את מגיש הבקשה כמחזיק ברישיון שילוט תקף בגין תקופת החידוש, וזאת עד לחידושו של הרישיון כמבוקש, למעט אם נשלחה על ידי ראש העירייה הודעה בכתב ולפיה סירב לחידוש הרישיון.

10. לא יפרסם אדם שילוט, אלא אם כן צוינו בו שמו ומענו של מפרסם השילוט, מתקינו או יצרנו; יצוינו הפרטים מחוץ לשלט, יחויבו ברישיון ואגרה בנפרד.

ציון פרטים

11. בקשה לפרסום עינוג ציבורי יכול שתתייחס לתמונות או למודעות, המשתנות מדי פעם לפי המופעים, ועל אף האמור בסעיף 3 לחוק העזר לא יידרש מפרסם תמונות או מודעות כאמור להגישן לראש העירייה, ובלבד שהמועצה לביקורת סרטים ומחזות אישרה אותן לפי סעיף 5 לפקודת סרטי הראינוע, 1927.

עינוג ציבורי

12. (א) הוראות פרק זה לא יחולו על –

סייג לתחולה

(1) דגל המשמש כסמל של מדינה או ארגון בעל אופי ציבורי או דתי, ובלבד שהצגתו היא כדין ואינה משמשת לפרסומת מסחרית;

(2) שילוט המורה על כך שעסק או פעילות הועתק ממקום אחד למשנהו, ובלבד שמידות השילוט לא יעלו על 60 ס"מ x 35 ס"מ, והשלט לא יוצג לתקופה העולה על תשעים ימים ממועד ההעתקה;

(3) שילוט של הממשלה, העירייה ובתי המשפט;

(4) מודעות אבל;

(5) שלט המוצג על דלת כניסה לבית שאינו בעל אופי עסקי;

(6) מודעה על גבי כלי רכב המפרסמת את הרכב למכירה;

(7) מודעה הנישאת בידי אדם במהלך אסיפה או הפגנה;

(8) מודעות ושלטים בעלי אופי פוליטי;

(9) פרסום בדרך של כרוזים המחולקים מיד ליד;

(10) שילוט שחובה להציג על פי דין ובלבד שהוצב בהתאם להוראות החוק הרלוונטי;

(11) מודעה של מכירה או השכרה של דירת מגורים המוצגת על אותה דירה.

(ב) על אף האמור בסעיף קטן (א), רשאי ראש העירייה להורות על מקום הצגתו של שילוט כאמור בסעיף זה, והמציג יציגו בהתאם להוראות ראש העירייה.

פרק שלישי: שלטים ומודעות אסורים

13. לא יציג או יפרסם אדם שילוט, לא יגרום לפרסומו ולא יינתן רישיון לשילוט שהתקיים בו אחד מאלה:

שילוט אסור

(1) הוא גורם נזק או מטרד כלשהו, לרבות רעש, ריח, אור או כיוצא בהם, או שהוא פוגע באיכות הסביבה;

(2) הוא עלול לסכן חיי אדם או לפגוע בבטיחות, להטעות או להפריע לתנועת כלי רכב או הולכי רגל;

(3) הוא חוסם דלת, חלון, יציאת חירום או פתח אחר, או מפריע למעבר בהם;

(4) הוא מתפרסם במקום ציבורי שבו לציבור יש זכות מעבר, שלא על גבי מיתקן המיועד לכך שאושר בידי ראש העירייה;

(5) הוא מוצג על מזגן אוויר, צינור ביוב, צינור אוויר, עמוד חשמל, מיתקן טלפון, מיתקן להפעלת רמזור, אנטנה, עמוד צופרים, תמרור או כיוצא בהם או שהוא מוצג במקום שנועד לציוד ולמיתקנים לכיבוי שריפות;

(6) הוא מסתיר פרטים בעלי ייחוד או ערך ארכיטקטוני, קשתות או עמודים או פוגם במראה החיצוני של המבנה;

(7) הוא מוצג על מבנה המשמש למגורים בלבד, אלא אם כן השילוט הוא של אדם המנהל במבנה את עסקו כדין; הוראות סעיף קטן זה לא יחולו על שילוט שנועד להזדהות, חיזוק או לקידום רעיון פוליטי, דעה פוליטית, סיעה או מפלגה פוליטית.

14. לעניין הוראות חוק עזר זה ולעניין חיוב באגרה, יראו כל אחד מהמפורטים להלן כמי שפרסם או הציג שילוט, זולת אם הוכיח אחרת:

חזקת אחריות

(1) מי ששמו, עיסוקו או עניינו מתפרסם בשילוט;

(2) מי שהזמין את ייצור השילוט או שילם בעדו;

(3) בעל הנכס שעליו הוצג השילוט;

(4) אדם שהשילוט הותקן במקום עיסוקו.

פרק רביעי: הוראות שונות

15. (א) שילוט של עסק יוצג בחזית המבנה שבו מתנהל העסק, אלא אם כן התיר ראש העירייה אחרת.

שילוט על בית העסק

(ב) אורכו המרבי של שילוט עסק לא יעלה על אורך החזית של בית העסק, אלא אם כן התיר ראש העירייה אחרת.

16. ראש העירייה בהתייעצות עם הוועדה המקצועית לשילוט יקבע את השפה או השפות שבהן ייעשה הכיתוב בשלט שהוצג לפי חוק עזר זה ולעניין זה יחולו הכללים האלה:

שפה

(1) אחת השפות לפחות תהיה השפה רשמית של מדינת ישראל;

(2) ראש העירייה יביא בחשבון לצורך החלטתו את שיעור דוברי כל שפה בתחומי העירייה;

(3) ביקש אדם להציג שלט שהכיתוב בו הוא בשפה שאינה עברית, ייווסף לו כיתוב בעברית התופס לפחות שליש משטחו.

17. (א) לא יאיר אדם שילוט בחשמל ולא יציג שילוט אלקטרוני, אלא אם כן המיתקן מצויד במפסק פחת, צנרת החשמל מוסתרת, השילוט עבר ביקורת של חשמלאי מוסמך ואישורו על כך בכתב מצוי בידי בעל העסק או המפרסם.

שילוט מואר

(ב) ראש העירייה רשאי לאסור או להתנות תנאים לאדם להאיר או לגרום להארת שילוט אם, לדעתו, הדבר מהווה סכנה או מפריע לתושבי הסביבה, לתנועה או לעוברים ושבים, ובלע השילוט יציית להוראות ראש העירייה.

18. (א) לא ישנה אדם שילוט קיים, אלא אם כן קיבל רישיון לאותו שינוי (להלן – רישיון נוסף) האמור בסעיפים 2 עד 9 יחול גם על רישיון נוסף.

שינוי שילוט

(ב) שינה בעל רישיון, בתקופת תוקף הרישיון, את השילוט, את סוגו, את צורתו, את מידותיו, את מיקומו או את תוכנו, בניגוד לסעיף קטן (א), יפקע תוקף הרישיון.

(ג) התחלף העוסק בעסק שבו מוצג שלט תוך תקופת תוקפו של הרישיון לשלט האמור, ולא חל בו שינוי כאמור בסעיף קטן (ב), רשאי ראש העירייה להעביר את רישיון השלט על שם העוסק החדש, כאילו הוא ביקש רישיון לאותו שלט.

19. (א) בעל רישיון שילוט יחזיק את השילוט בצורה נקייה ותקינה ולפי דרישת ראש העירייה יתקן, יסיר או יחליף שילוט שניזוק, הושחת או התבלה.

אחזקה וחובת הסרה

(ב) על בעל רישיון להודיע בכתב לעירייה על הסרת שלט, בתוך 7 ימים מיום הסרתו.

(ג) בעל רישיון שילוט יסיר את השילוט, בתוך 30 ימים מקרות אחד האירועים האלה:

(1) תום השימוש בשלט, פקיעת הרישיון או ביטולו;

(2) סגירת העסק המתפרסם בשילוט, משחדל בעל העסק למכור את המוצר או לספק את השירות נושא השילוט;

(3) משחלף האירוע שפרסם השילוט.

אם לא יסיר השילוט, יחויב באגרה.

20. (א) לא יפריע אדם למפקח בעת מילוי תפקידו לשם אכיפת חוק עזר זה.

איסור הפרעה והצגת רישיון

(ב) בעל רישיון יציג את הרישיון לפני המפקח לפי דרישתו.

21. (א) ראש העירייה או המפקח רשאי, בהודעה בכתב, לדרוש מאדם שפרסם או הרשה לפרסם שילוט בלא רישיון או תוך הפרת תנאי הרישיון או בניגוד להוראה מהוראות חוק עזר זה, להסיר את השילוט על מיתקניו ואבזריו או לבצע עבודות הדרושות לאחזקתו התקינה של השילוט או התאמתו לתנאי הרישיון, או להוראות חוק עזר זה.

הסרת שילוט וביצוע עבודות

(ב) מקבל הודעה כאמור ימלא אחריה בתוך התקופה שנקבעה לה.

(ג) לא מילא אדם הוראות כאמור בסעיף קטן (א), רשאי המפקח להסיר את השילוט או לבצע עבודות הדרושות לאחזקתו התקינה של השילוט, ולגבות מאותו אדם את ההוצאות שהוציאה העירייה בשל פעולות כאמור, ובלבד שהתראה על כך נמסרה לאותו אדם זמן סביר מראש.

(ד) ראש העירייה רשאי להורות ולנקוט פעולות כאמור בסעיף קטן (ג), אף בלא מסירת הודעה בכתב לפי סעיף קטן (א), אם לא הצליח לאתר את אותו אדם בתוך 14 ימים או אם נוכח לדעת שלא ניתן לדעת את שמו ומענו של בעל השילוט מפרסמו או מי שהרשה לפרסמו.

(ה) האמור בסעיף זה אינו גורע מאחריותו הפלילית של אדם בשל הפרת הוראה מהוראות חוק עזר זה ואינו גורע מסמכויות ראש העירייה לפיהן.

22. (א) הפרסום במיתקן הפרסום העירוני יהיה כרוך בתשלום.

מיתקן פרסום עירוני

(ב) על פרסום שילוט על גבי מיתקן פרסום עירוני יחולו הוראות אלה:

(1) ביקש אדם לפרסם שילוט על מיתקן הפרסום העירוני, ישלם אגרת פרסום בשיעור הקבוע בתוספת השלישית ושכר עבודה בעד הפרסום בשיעורים הנקובים בתוספת השלישית (להלן – שכר עבודה);

(2) שילם אדם אגרת פרסום ושכר עבודה, תפרסם העירייה את השילוט במקום המיועד לכך במיתקן הפרסום העירוני;

(3) לא ידביק אדם, פרט לעובד מטעם העירייה, שילוט על מיתקן פרסום עירוני.

(ג) אין באמור בסעיף קטן (ב) כדי לגרוע מכל סמכות המוקנית לראש העירייה להתנות על השימוש במיתקן פרסום עירוני, בקביעת צורת השילוט, גודלו, תוכנו וכיוצא באלה או לפעול כנגד בעל השילוט אם השילוט פורסם בניגוד הלרואות חוק עזר זה.

(ד) הוראות סעיף זה לא יחולו על מודעות המפורסמות על ידי העירייה.

23. (א) לא יסיר אדם, לא יקרע, לא יטשטש, לא יקלקל ולא ילכלך מודעה שפורסמה על מיתקן פרסום עירוני או שילוט אחר שפורסם בהתאם להוראות חוק עזר זה, אלא אם כן הותרה הסרת השילוט בידי העירייה.

שמירת שילוט

(ב) לא יסיר אדם, לא יקרע, לא יטשטש, לא יקלקל ולא ילכלך מודעה או שילוט אחר שפורסם בהתאם לחוק עזר זה, אלא אם כן הותרה הסרת השילוט בידי העירייה.

24. מסירת הודעה לפי חוק עזר זה תהיה כדין, אם נמסרה לידי האדם שאליו היא מכוונת, או נמסרה במקום מגוריו או במקום עסקיו הרגילים או הידועים לאחרונה לידי אדם מבני משפחתו הבגירים, או לידי כל אדם בגיר העובד, או המועסק שם, או שנשלחה בדואר רשום אל אותו אדם לפי מען מגוריו או עסקיו הרגילים או הידועים לאחרונה.

מסירת הודעה

25. תעריפי האגרות שנקבעו בתוספת הראשונה והשנייה בחוק עזר זה יעודכנו ב-1 בינואר בכל שנה (להלן – יום העדכון), לפי שיעור שינוי המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

הצמדה למדד

26. על אף האמור בסעיף 25, יעודכנו סכומי האגרות שנקבעו בחוק עזר זה, במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש אפריל 2016.

הוראת שעה

27. חוק עזר לנתניה (מודעות ושלטים), התשכ"א-1960 – בטל.

ביטול

תוספת ראשונה

(סעיף 7)

**שיעורי אגרה לשלטים**

|  |  |  |
| --- | --- | --- |
|  |  | שיעורי האגרה בשקלים חדשים לכל מ"ר לשנה |
| (1) | שלט | 160.30 |
| (2) | פרסום חוצות ושלט מתחלף | 521.00 |
| (3) | שלט מואר | 360.80 |
| (4) | שלט מחוץ למקום העסק | 400.90 |
| (5) | שלט על גבי חלקו החיצוני של רכב ציבורי | 469.10 |
| (6) | שלט על גבי רכב מסחרי | 159.50 |
| (7) | שלט אלקטרוני עד 10 מ"ר  שלט אלקטרוני מעל 10 מ"ר | 2,000.00  2,700.00 |

תוספת שנייה

(סעיף 9)

**בקשה לחידוש רישיון שילוט**

אני עורך הבקשה, החתום מטה       מס' זהות       מען       מס' טלפון       בעל רישיון שילוט מס'       אשר ניתן בתאריך       (להלן – רישיון השילוט), מצהיר בזה כי לא בוצע שינוי כלשהו בשילוט נשוא רישיון השילוט, לרבות במידותיו, בתוכנו, בצורתו ובאופן הצבתו והפעלתו או בשאר פרטי השילוט כמפורט בסעיף 3 לחוק עזר לנתניה (מודעות ושלטים), התשע"ח-2018.

תוספת שלישית

(סעיף 22)

**שיעורי אגרה למודעות על מיתקני פירסום עירוניים**

בעד מודעה המודבקת על סדרה של 25 מיתקני פרסום עירוניים או חלק מהם, תשולם אגרת הדבקה לשבוע או לחלק ממנו, כדלקמן:

|  |  |
| --- | --- |
| גודל המודעה | שיעורי האגרה בשקלים חדשים |
| מודעה גדולה (93 x 62 ס"מ) | 313 |
| מודעה בינונית (46 x 62 ס"מ) | 224 |
| מודעה קטנה (46 x 31 ס"מ) | 179 |
| מודעה זעירה (23 x 31 ס"מ) | 89 |

**שכר עבודה בעד הפרסום**

בעד שכר עבודה על הדבקת מודעה על סדרה של 50 לוחות מודעות של העירייה או חלק מהם לשבוע או חלק ממנו, תשולם אגרת שכר עבודה, כדלקמן:

|  |  |
| --- | --- |
| גודל הגיליון | שיעורי האגרה בשקלים חדשים |
| גיליון שלם | 547 |
| חצי גיליון | 413 |
| רבע גיליון | 313 |
| שמינית גיליון | 156 |

י"ג בסיוון התשע"ח (27 במאי 2018) מרים פיירברג-איכר

ראש עיריית נתניה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשע"ח מס' 916](http://www.nevo.co.il/Law_word/law07/mekomi-0916.pdf) מיום 9.7.2018 עמ' 634. [↑](#footnote-ref-1)