חוק עזר לנתניה (סלילת רחובות), תשס"ח-2008

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל סלילת רחובות | [Go](#Seif2) | 4 |
| סעיף 3 | החלטה בדבר סלילת רחובות | [Go](#Seif3) | 4 |
| סעיף 4 | חיוב בהיטל סלילת רחובות בגין בניה חורגת | [Go](#Seif4) | 4 |
| סעיף 5 | שיעור ההיטל סלילת רחובות | [Go](#Seif5) | 4 |
| סעיף 6 | היטל סלילת רחובות יוטל פעם אחת בלבד | [Go](#Seif6) | 4 |
| סעיף 7 | דרישה לתשלום ההיטל | [Go](#Seif7) | 5 |
| סעיף 7א | הנחות מחיובים בהיטל על פי מבחן הכנסה | [Go](#Seif16) | 5 |
| סעיף 7ב | הנחות מחיובים בהיטל עקב מצב כלכלי במסגרת ועדת הנחות | [Go](#Seif17) | 5 |
| סעיף 7ג | ועדת הנחות | [Go](#Seif18) | 5 |
| סעיף 7ד | מניעת כפל הנחות | [Go](#Seif19) | 6 |
| סעיף 8 | שערוך חיובים וחובות | [Go](#Seif11) | 6 |
| סעיף 9 | סלילת מדרכה בידי בעל נכס | [Go](#Seif8) | 6 |
| סעיף 10 | מסירת הודעות | [Go](#Seif9) | 6 |
| סעיף 11 | הוראות מעבר | [Go](#Seif10) | 6 |
| סעיף 12 | מגבלת גבייה | [Go](#Seif12) | 6 |
| סעיף 13 | ביטול | [Go](#Seif13) | 6 |
| סעיף 14 | תיקון חוק עזר | [Go](#Seif14) | 6 |
| סעיף 15 | הוראת שעה | [Go](#Seif15) | 6 |
| סעיף 16 | הוראת שעה תיקון | [Go](#Seif20) | 6 |
|  | תוספת | [Go](#med0) | 7 |

חוק עזר לנתניה (סלילת רחובות), תשס"ח-2008[[1]](#footnote-1)\*

בתוקף סמכותה לפי סעיפים 250, 251, 258 ו**-**259 לפקודת העיריות (להלן – הפקודה), מתקינה מועצת עיריית נתניה חוק עזר זה:

1. בחוק עזר זה –

הגדרות

"אישור בקשה להיתר בניה" – אישור בקשה למתן היתר בניה בידי מוסד התכנון המוסמך לפי חוק התכנון והבניה, התשכ"ה-1965 (להלן – חוק התכנון והבניה);

"בית דירות" – בניין שיש בו שתי דירות או יותר;

"בניה חורגת" – בניה חדשה בלא היתר בניה או בסטייה מהיתר;

"בעל" – הבעל הרשום של הנכס, ובהעדר רישום – בעלו של הנכס מכוח הסכם או מסמך מחייב אחר, או מי שזכאי כדין להירשם כבעלו של הנכס, או מי שזכאי להפיק הכנסה מהנכס או ליהנות מפירותיו כבעלים או החוכר לדורות כמשמעותו בחוק המקרקעין, לרבות מי שניתנה לו הרשאה להשתמש בנכס שימוש שהוא כחכירה לדורות;

"דירה" – חדר או תא, או מערכת חדרים או תאים, שנועדו לשמש יחידה שלמה ונפרדת למגורים, לעסק או לכל צורך אחר;

"היטל סלילת רחובות" או "היטל" – היטל סלילת כביש, היטל סלילת מדרכה או היטל סלילת רחוב משולב, לפי העניין;

"היטל קודם" – היטל סלילת רחובות או דמי השתתפות בגין סלילת רחובות לפי חוק ע זר לנתניה (סלילת רחובות), התשכ"ג-1962, או חוק עזר לנתניה (סלילת רחובות), התש"ן-1990.

"המועצה" – מועצת עיריית נתניה;

"העיריה" – עיריית נתניה;

"התחלת עבודות הסלילה" – גמר תכניות לביצוע של סוג הרחוב הגובל וכן אישור של המועצה, לפי טופס 1 שבתוספת השנייה, ולפיו בכוונתה לצאת למכרז לביצוע עבודות הסלילה או להתקשר כדין בדרך אחרת לביצוע עבודות כאמור, בתוך 12 חודשים ממועד מתן האישור;

"חניון" – בניין או חלק מבניין המיועד לחניית כלי רכב;

"כביש" – רחוב או חלק מרחוב המיועד למעבר כלי רכב או לחנייתם;

"מדרכה" – רחוב או חלק מרחוב, בין אם עשוי מאספלט ובין אם מרוצף, לרבות אבני שפה, קיר משען, מדרגות וקירות תומכים, המיועד להולכי רגל;

"מהנדס" – מהנדס העיריה, או מי שסמכויות מהנדס העיריה הואצלו לו לפי סעיף 6 לחוק הרשויות המקומיות (מהנדס רשות מקומית), התשנ"ב-1991;

"מסירת הודעה" - מסירת הודעה או כל ידיעה אחרת תהא באחת מהדרכים האלה:

(1) מסירה לאדם שאליו היא מכוונת, או במקום מגוריו הרגיל או הידוע לאחרונה לאחד מבני משפחתו הבגירים, או למי שעובד עם משפחתו או מועסק על ידיה;

(2) הנחה במקום מגוריו של אותו אדם או במקום עסקו, הרגילים או הידועים לאחרונה;

(3) שליחה בדואר במכתב רשום ומשולם מראש לפי מען אותו אדם במקום מגוריו או

במקום עסקו, הרגילים או הידועים לאחרונה;

(4) הדבקה במקום בולט בחצרים שאליהם מתייחסת ההודעה;

"נכס" או "נכסים" – בניינים וקרקעות שבתחום העיריה, תפוסים או פנויים, ציבוריים או פרטיים, למעט רחוב;

"נכס אחר" – נכס המשמש לכל מטרה אחרת מלבד מגורים;

"נכס גובל" – נכס הגובל ברחוב או בקטע מרחוב, בין אם יש גישה לנכס מאותו רחוב ובין אם אין גישה כאמור, ובכלל זה נכס שיש אליו גישה דרך נכס אחר או דרך מדרכה, לרבות נכס שבינו ובין אותו רחוב או קטע רחוב יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית שאושרה לפי חוק התכנון והבניה;

"נכס למגורים" – נכס המשמש אך ורק למטרות מגורים;

"סלילת רחובות" – לרבות סלילתם של אחד מאלה: כביש, כביש ומדרכה, מדרכה, רחוב משולב לרבות עשיית עבודות ומטלות הדרושות לסלילה או קשורות בה כולן או חלקן;

"עבודות הסלילה" – עבודות לסלילת רחובות, לרבות עבודות אלה:

(1) הכשרת שטח, חפירה, מילוי ופילוס;

(2) סילוק, התקנה, הקמה או העתקה של אחד מאלה: עמודי חשמל, אנטנות, תשתיות כבלים או טלפון, כבלי חשמל, טלגרף או טלפון, סככות או תחנות אוטובוס;

(3) תיאום תשתיות הסלילה עם תשתיות עירוניות אחרות, לרבות מים וביוב;

(4) הריסת מבנים ישנים ופינוי ההריסות, העתקת מבנים לצורך שימורם או טיפול בעתיקות בשטח המיועד לסלילה;

(5) טיפול בפסולת או במטרדים או בתשטיפים, ובלבד שעבודות אלה נדרשות לצורך הסלילה;

(6) התאמת רחוב מבחינת שיפועיו ומפלסיו לרחובות הסמוכים לו, כיוון כניסות מדרכות וגדרות של רשות היחיד אל מפלסי הרחוב הנסלל;

(7) בניה, שינוי או פירוק של קירות תומכים, מדרגות, אבני שפה, צדי דרך, גדרות מגן, קירות גבול, קירות אקוסטיים, מיתקני בטיחות וכל עבודה בנכס גובל הדרושה לסלילה או הכרוכה בסלילה;

(8) ריצוף שבילים, סידור שדרות, מדשאות, מזרקות, בריכות, ספסלים, נטיעת עצים או צמחים, סידורם וגידורם, לרבות עקירת עצים או נטיעתם מחדש;

(9) התקנת תאורה ברחוב או התקנת רמזורים;

(10) הצבת תמרורים ומיתקני דרך, סימון סימני דרך לכלי רכב או להולכי רגל;

(11) בניית גשרים, מחלפים ומעברים תת–קרקעיים לכלי רכב או להולכי רגל;

(12) הסדרת צמתים;

(13) פעולות נדרשות להכנת הסלילה ולביצועה, לרבות מדידות, תיאום, ניהול ופיקוח על העבודות;

(14) עבודה אחרת בנכס גובל, הדרושה לסלילת רחוב או הקשורה בה;

"ראש העיריה" – ראש העיריה, לרבות מי שהוסמך על ידו על פי סעיף 17 לחוק הרשויות המקומיות (בחירת ראש הרשות סגניו וכהונתם), התשל"ח-1975, לעניין חוק עזר זה;

"רחוב גובל" – רחוב הגובל בנכס או בחלק מהנכס, בין אם יש גישה לנכס מאותו רחוב ובין אם אין גישה כאמור, ובכלל זה רחוב שיש דרכו גישה לאותו נכס או לחלק ממנו דרך נכס אחר או דרך מדרכה, לרבות רחוב, שבינו ובין אותו נכס, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, ולרבות רחוב שבינו לבין הנכס מפריד נכס אחר, ובלבד שקיימת גישה לאותו נכס מהרחוב האמור שלא דרך רחוב אחר;

"רחוב משולב" – רחוב או חלק מרחוב, בין אם עשוי מאספלט ובין אם מרוצף, ששימושו מעורב הן לכלי רכב והן להולכי רגל;

"תעודת העברה לרשם המקרקעין" – תעודה לפי סעיף 324 לפקודה;

"תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980.

2. (א) היטל סלילת רחובות נועד לכסות את הוצאות העיריה בשל סלילת רחובות בתחומה, בלא זיקה לעלות ביצוע עבודות סלילת הרחוב הגובל בנכס נושא החיוב.

היטל סלילת רחובות

(ב) היטל סלילת רחובות יוטל על בעל נכס גובל, בהתקיים אחד מהמקרים האלה:

(1) בשל התחלת עבודות סלילת רחובות או מדרכה או של שנייהם הגובלים בנכס;

(2) בשל בניה חדשה בנכס או תוספת בניה; לא היה סלול רחוב הגובל בנכס בעת אישור הבקשה להיתר בניה כאמור, תאשר העיריה בכתב כי הליך תכנון עבודות הסלילה של הרחוב הגובל בנכס מצוי בעיצומו ותחילת סלילת הרחוב צפויה בתוך 12 חודשים ממועד מתן האישור;

(3) בשל בניה חורגת.

3. מועצת העיריה היא המוסמכת להחליט על סלילת רחוב ולדרוש חיובים בהיטל בהתאם לחוק עזר זה.

החלטה בדבר סלילת רחובות

4. (א) נבנתה בנכס בניה חורגת, חייב בעל הנכס בתשלום היטל סלילת רחובות בשל אותה בניה, כפי שנקבע בסעיף 2(ב)(3).

חיוב בהיטל סלילת רחובות בגין בניה חורגת

(ב) לעניין סעיף קטן (א) יראו את יום תחילת הבניה החורגת, כפי שייקבע בידי המהנדס, או את יום תחילת ביצוע עבודות הסלילה, או את יום תחילתו של חוק עזר זה, לפי המועד המאוחר שבהם, כמועד שבו התגבש החיוב בהיטל סלילת רחובות (להלן – מועד התגבשות החיוב).

(ג) לצורך תשלום ההיטל, תמסור העיריה לחייב דרישת תשלום.

(ד) סכום ההיטל בשל הבניה החורגת יהיה הסכום הגבוה מבין אלה:

(1) סכום המחושב לפי תעריפי ההיטל במועד התגבשות החיוב, בתוספת תשלומי פיגורים;

(2) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים, בתוספת תשלומי פיגורים החל מהמועד המאוחר מבין אלה:

(א) מועד ההעלאה;

(ב) חמש שנים טרם המועד שבו התגלתה הבניה החורגת; לעניין זה, "הועלו תעריפי היטל סלילת רחובות" – באמצעות תיקונו של חוק העזר.

(ה) שולם היטל סלילת רחובות ונהרס בניין המהווה בניה חורגת בתוך 5 שנים מיום תחילת הבניה, תשיב העיריה לבעל הנכס את ההיטל ששילם בשל הבניה החורגת, בניכוי 20% משיעור ההיטל בשל כל שנה או חלק ממנה, בצירוף הפרשי הצמדה מיום התשלום ועד יום ההשבה.

5. (א) היטל סלילת רחובות יחושב בשיעורים הקבועים בתוספת, לפי שטח הקרקע ושטח הבניין בעת התחלת הסלילה.

שיעור ההיטל סלילת רחובות

(ב) שטח הקרקע כולל גם את הקרקע שעליה עומד הבניין, וכן קרקע שאינה מבונה, לפי השטח שאושר במסגרת בקשה להיתר בניה.

(ג) בבית דירות יחולק שטח הקרקע לפי שיעור זכויותיו היחסי של בעל הדירה לגבי הקרקע; ובאין קביעה על פי כל דין לזכויות כאמור, יחולק שטח הקרקע בין בעלי הדירות בשיעור יחסי השווה ליחס שבין שטח הדירה לשטח כל הדירות בבית.

6. היטל סלילת רחובות על פי חוק עזר זה יוטל פעם אחת בלבד.

היטל סלילת רחובות יוטל פעם אחת בלבד

(1) הוטלו בעבר על בעל נכס בשל סלילת רחוב גובל, היטל קודם בגין סלילת רחובות, (להלן - חיוב ראשון), לא ייכללו שטח הקרקע ושטח הבניין בנכס, בעת הטלתו של החיוב הראשון, במניין השטחים לצורך חישוב ההיטל לפי חוק עזר זה בשל אותו סוג רחוב שבעדו שולם החיוב הראשון;

(2) שולם בעבור נכס חיוב ראשון, יחויב בעל הנכס פעם נוספת בתשלום היטל סלילת רחובות, בשל בניה חדשה שאושרה לאחר ששולם החיוב הראשון;

(3) אושרה בקשה להיתר בניה בעבור בניה חדשה תחת בניין שנהרס וששולם בעדו חיוב ראשון, יחושב ההיטל בשל הבניה החדשה על בסיס שטחה בניכוי שטח הבניין שנהרס כאמור.

7. (א) לצורך תשלום היטל סלילת רחובות, תמסור העיריה לחייב בתשלומו דרישת תשלום, שבה יפורטו הסעיף בחוק העזר שמכוחו הוא הוטל, סכומו, המועד לתשלומו, שטח הנכס, תעריפיו המעודכנים אשר שימשו בסיס לחישוב סכומו ודרכי תשלומו.

דרישה לתשלום ההיטל

(ב) דרישת התשלום תימסר בעת התגבשות עילות החיוב כאמור בסעיפים 2(ב) ו-4.

(ג) לא נמסרה מסיבה כלשהי דרישת תשלום באחד מהמועדים הנזכרים בסעיף קטן (ב) (להלן – מועד החיוב המקורי), רשאית העיריה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה במינהל מקרקעי ישראל; במקרה זה ייקבע סכום החיוב על בסיס תעריפי היטל סלילת רחובות כפי שהיו בתוקפם במועד החיוב המקורי בתוספת הפרשי הצמדה.

(ד) אין בפגם שנפל בדרישת תשלום כדי לגרוע מחובת בעל נכס לשלם היטל סלילת רחובות.

(ה) דרישת תשלום שנמסרה לפי:

(1) סעיף 7(א), תיפרע בתוך 30 יום ממסירתה לבעל הנכס;

(2) סעיפים 2(ב)( 2) ו-4, תיפרע בתוך 7 ימים מיום מסירתה לבעל הנכס, ובכל מקרה כתנאי למתן ההיתר, התעודה או האישור המבוקשים.

7א. (א) זכאי בעל נכס להנחה לפי מבחן הכנסה והוטל עליו חיוב בהיטל סלילת רחובות בשל אותו נכס שבעבורו ניתנה לו הנחה כאמור, רשאית העירייה להפחית מסכום ההיטל שחויב בו בשיעור שלא יעלה על שיעור ההנחה בשל מבחן הכנסה שלה זכה.

הנחות מחיובים בהיטל על פי מבחן הכנסה

תיקון תשע"ו-2016

(ב) סמכותה של העירייה להפחתה מחיוב כקבוע בסעיף קטן (א) לא תחול לגבי חיוב בשל בנייה חורגת.

(ג) התברר לעירייה כי הנסיבות שעמדו בבסיס הענקת ההנחה ואשר בעטיין היא ניתנה לא התקיימו, יוטל על בעל הנכס חיוב במלוא ההיטל בשל הנכס, בניכוי הסכום ששולם; סכום החיוב יחושב וייקבע על פי תעריפי ההיטל הפטור במועד מתן ההנחה בתוספת תשלומי פיגורים ויחול בין אם בוטלה ההנחה מארנונה ובין אם לאו.

(ד) הנחה לפי סעיף קטן (א) תינתן במועד התחלת עבודות סלילה לפי סעיף 2(ב)(1).

(ה) לעניין סעיף זה, "הנחה לפי מבחן הכנסה" – הנחה מארנונה כללית שאושרה וניתנה לבעל נכס לפי תקנה 2(א)(8) לתקנות הסדרים במשק המדינה (הנחה מארנונה), התשנ"ג-1993.

7ב. בלי לגרוע מסמכויותיה של העירייה לפי סעיף 7א, רשאית העירייה לתת הנחות מחיובים בהיטל סלילת רחובות בשל מצב כלכלי קשה של בעל הנכס; הנחות כאמור ייקבעו ויאושרו בהתאם לתנאים האלה:

הנחות מחיובים בהיטל עקב מצב כלכלי במסגרת ועדת הנחות

תיקון תשע"ו-2016

(1) בקשה להנחה כאמור תידון לפני ועדת ההנחות שנקבעה לעניין הנחות בארנונה כללית כקבוע בסעיף 149ד לפקודה;

(2) ועדת ההנחות תנהג לעניין בקשה להנחה כקבוע בפסקה (1) וכן לעניין הדין וההחלטה לגביה באותו אופן שבה נדונה בקשה להנחה בארנונה כללית לפי סעיף 149ד לפקודה וכן לפי תקנות 5 עד 11 לתקנות הסדרים במשק המדינה (הנחה מארנונה), התשנ"ג-1993 (להלן – הנחת נזקק);

(3) בלי לגרוע מהאמור בפסקה (2) יהיו אמות המידה שעל פיהן תידרש הוועדה לבקשה להנחה ותכריע בה על פי אמות המידה החלות עליה לעניין הנחת נזקק בארנונה כללית;

(4) הנחה לפי פסקה (1) תינתן במועד התחלת עבודות הסלילה לפי סעיף 2(ב)(1).

7ג. מתן הנחה לפי סעיפים 7א ו-7ב טעון אישור ועדה מקצועית שתכלול את המנהל הכללי של העירייה, היועץ המשפטי של העירייה או נציגו וגזבר העירייה או עובד בכיר מטעמו; החלטות הוועדה אינן טעונות אישור של המועצה, ואולם יונחו על שולחנה.

ועדת הנחות

תיקון תשע"ו-2016

7ד. (א) מחזיק בנכס הזכאי להנחות שונות לפי תקנות ההנחה מארנונה, לא תינתן לו אלא הנחה אחת בלבד, הגבוהה מביניהן, ולא תינתן כל הנחה למחזיק נוסף באותו נכס שלגביו ניתנה ההנחה.

מניעת כפל הנחות

תיקון תשע"ו-2016

(ב) זכאי להנחה המחזיק בשני נכסים או יותר – תינתן הנחה לנכס אחר בלבד, לפי הגבוהה מביניהן.

8. לא שולם במועדו היטל סלילת רחובות, ייווספו לסכום המצוין בדרישת התשלום תשלומי פיגורים.

שערוך חיובים וחובות

9. (א) לא יסלול אדם מדרכה, אלא לפי היתר בכתב מטעם ראש העיריה ובהתאם לתנאים שפורטו בהיתר.

סלילת מדרכה בידי בעל נכס

(ב) ראש העיריה רשאי לדרוש בכתב מבעל נכס גובל לסלול מדרכה הגובלת בנכסו; ההודעה תפרט את התנאים ואת אופן ביצוע הסלילה, וכן את המועד שבו יש לסיימה.

(ג) לא יסלול אדם מדרכה לפי היתר או דרישה כאמור בסעיף קטן (א) או (ב) אלא לפי תכנית ביצוע שאושרה בידי המהנדס.

(ד) סלל אדם מדרכה שלא לפי היתר או דרישה כאמור מטעם ראש העיריה, או שלא לפי תכנית ביצוע, רשאית העיריה לשנות או להרוס את המדרכה, לסלול אותה מחדש ולגבות מאותו אדם את ההוצאות שהוציאה לשינוי המדרכה או להריסתה ולסלילתה מחדש.

(ה) תשלום לפי סעיף קטן (ד) אינו גורע מחבותו של בעל נכס חייב בהיטל לשלם היטל מדרכה במלואו.

(ו) סלל בעל נכס חייב בהיטל מדרכה כאמור בסעיפים קטנים (א) עד (ג), יקוזזו הוצאות הסלילה מסכום ההיטל שהוא חייב בו לפי חוק עזר זה; תעודה מאת המהנדס על סכום ההוצאות תשמש ראיה לכאורה לדבר.

10. מסירת הודעה לפי חוק עזר זה, לרבות דרישת תשלום, תהא בדרך הקבועה בסעיף 1 לחוק עזר זה; אם אי-אפשר לקיים את המסירה כאמור, תהא המסירה בדרך של הצגת הודעה במקום בולט באחד המקומות האמורים.

מסירת הודעות

11. (א) בעל נכס חייב בהיטל, שהרחוב הגובל בו נסלל לפני תחילתו של חוק עזר זה, ולא נדרש לשלם בעדו היטל הגם שהעיריה היתה זכאית לדרשו, ישלם לעיריה לפי דרישתה את ההיטל הקודם, בהתאם להוראות חוק העזר שהיה בתוקף בעת התחלת עבודות הסלילה; שיעורי ההיטל הקודם יהיו הסכום המשוערך של התעריפים בעת התחלת עבודות הסלילה בתוספת הפרשי הצמדה החל מאותו מועד ועד למועד התשלום בפועל.

הוראות מעבר

(ב) אין בתשלום היטל לפי סעיף קטן (א), כדי לגרוע מחובתו של בעל נכס בתשלום היטל בעבור בניה חדשה או תוספת בניה לפי חוק עזר זה.

12. החל מיום ט"ז בסיוון התשפ"ו (1 ביוני 2026), הטלת היטל לפי חוק עזר זה תהא טעונה אישור של המועצה ושל שר הפנים.

מגבלת גבייה

תיקון תשפ"ב-2021

13. חוק עזר לנתניה (סלילת רחובות), התש"ן-1990 – בטל.

ביטול

14. בתוספת לחוק עזר לנתניה (הצמדה למדד), התשמ"ד-1983, במקום "חוק עזר לנתניה (סלילת רחובות), התש"ן-1990" יבוא "חוק עזר לנתניה (סלילת רחובות), התשס"ח-2008".

תיקון חוק עזר (הצמדה למדד)

15. על אף האמור בסעיף 2 לחוק עזר לנתניה (הצמדה למדד), התשמ"ד-1983, יעודכנו תעריפי ההיטלים שנקבעו בתוספת הראשונה לחוק עזר זה במועד פרסומו של חוק עזר זה בשיעור שינוי המדד שפורסם לאחרונה לפני מועד פרסום חוק עזר זה לעומת מדד חודש ינואר 2007.

הוראת שעה

16. על אף האמור בסעיף 2 לחוק עזר לנתניה (הצמדה למדד), התשמ"ד-1983, יעודכנו תעריפי ההיטלים שנקבעו בתוספת הראשונה לחוק עזר זה במועד פרסומו של חוק עזר זה (להלן – יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש דצמבר 2019.

הוראת שעה

תיקון (מס' 2)   
תשפ"ב-2022

תוספת

תיקון תשפ"ב-2021

(סעיף 7(א))

שיעור ההיטל בשקלים חדשים

כל סוגי הנכסים קרקע בניין

מטר מרובע כביש 43.96 175.84

מטר מרובע מדרכה 10.99 43.96

ג' בשבט התשס"ח (10 בינואר 2008) מרים פיירברג-איכר

ראש עיריית נתניה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשס"ח מס' 720](http://www.nevo.co.il/Law_word/law07/mekomi-0720.pdf) מיום 17.6.2008 עמ' 321.

   תוקן [ק"ת חש"ם תשע"ו מס' 841](http://www.nevo.co.il/Law_word/law07/mekomi-0841.pdf) מיום 6.1.2016 עמ' 55 – תיקון תשע"ו-2016; ר' סעיף 4 לענין הוראת שעה.

   [ק"ת חש"ם תשפ"ב מס' 1160](http://www.nevo.co.il/Law_word/law07/mekomi-1160.pdf) מיום 14.12.2021 עמ' 234 – תיקון תשפ"ב-2021; ר' סעיף 3 לענין הוראת שעה.

   3. על אף האמור בסעיף 2 לחוק עזר לנתניה (הצמדה למדד), התשמ"ד-1983, יעודכנו תעריפי ההיטלים שנקבעו בתוספת הראשונה לחוק עזר זה, במועד פרסומו של חוק עזר זה, בשיעור שינוי המדד שפורסם לאחרונה לפני מועד פרסום חוק עזר זה לעומת מדד חודש ספטמבר 2014.

   [ק"ת חש"ם תשפ"ב מס' 1219](http://www.nevo.co.il/Law_word/law07/mekomi-1219.pdf) מיום 22.5.2022 עמ' 776 – תיקון (מס' 2) תשפ"ב-2022. [↑](#footnote-ref-1)