חוק עזר לנתניה (רוכלים), תשמ"א-1981

רשויות ומשפט מנהלי – רשויות מקומיות – חוקי עזר

רשויות ומשפט מנהלי – רישוי – רישוי עסקים

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | איסור לעסוק ברוכלות | [Go](#Seif2) | 2 |
| סעיף 3 | תוקף הרשיון | [Go](#Seif3) | 2 |
| סעיף 4 | אגרת רשיון | [Go](#Seif6) | 2 |
| סעיף 5 | מתן רשיון או סירוב לתתו | [Go](#Seif24) | 3 |
| סעיף 6 | שטחים אסורים ברוכלות | [Go](#Seif25) | 3 |
| סעיף 7 | איסור חניה | [Go](#Seif4) | 3 |
| סעיף 8 | איסור חניה שלא בשעת התעסקות | [Go](#Seif5) | 3 |
| סעיף 9 | איסור לקשור למבנה | [Go](#Seif7) | 3 |
| סעיף 10 | מקום החזקת עגלה | [Go](#Seif8) | 3 |
| סעיף 11 | איסור להכריז על טובין | [Go](#Seif9) | 3 |
| סעיף 12 | שמירת נקיון | [Go](#Seif10) | 3 |
| סעיף 13 | ימי רוכלות | [Go](#Seif11) | 3 |
| סעיף 14 | שעות רוכלות | [Go](#Seif12) | 3 |
| סעיף 15 | היתר התעסקות | [Go](#Seif13) | 3 |
| סעיף 16 | שימוש בדוכן | [Go](#Seif14) | 3 |
| סעיף 17 | תבניתן של עגלות | [Go](#Seif15) | 3 |
| סעיף 18 | לוחית מספר | [Go](#Seif26) | 3 |
| סעיף 19 | אגרת לוחית מספר | [Go](#Seif16) | 4 |
| סעיף 20 | סידור טובין על עגלה | [Go](#Seif17) | 4 |
| סעיף 21 | איסור העברת רשיון לרוכלות | [Go](#Seif18) | 4 |
| סעיף 22 | הצגת רשיון לרוכלות | [Go](#Seif19) | 4 |
| סעיף 23 | דרישה לסילוק כלים או טובין | [Go](#Seif20) | 4 |
| סעיף 24 | סילוק כלים או טובין | [Go](#Seif21) | 4 |
| סעיף 25 | תפיסת חפצי רוכל | [Go](#Seif22) | 4 |
| סעיף 26 | מועד לאישום רוכל שחפציו נתפסו | [Go](#Seif23) | 4 |
| סעיף 27 | בקשה לביטול תפיסה | [Go](#Seif27) | 4 |
| סעיף 28 | דין חפצי הרוכל | [Go](#Seif28) | 4 |
| סעיף 29 | איסור הפרעה | [Go](#Seif29) | 4 |
| סעיף 31 | ביטול | [Go](#Seif30) | 5 |

חוק עזר לנתניה (רוכלים), תשמ"א-1981[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות, וסעיף 11(ג) לחוק רישוי עסקים, התשכ"ח-1968 (להלן – החוק), מתקינה מועצת עירית נתניה חוק עזר זה:

1. בחוק עזר זה –

הגדרות

"דוכן" – כל שולחן או כלי עזר אחר המשמשים להחזקת טובין או מכירתם;

"ימי מנוחה" – הימים שנקבעו בפקודת ימי מנוחה, התש"ח-1948, כימי מנוחה – תחילתם כחצי שעה לפני שקיעת החמה בערבי ימי מנוחה וסופם במוצאי ימי מנוחה עם צאת הכוכבים;

"המועצה" – מועצת עירית נתניה;

"מפקח" – מי שראש העיריה הרשהו בכתב לפקח על מילוי הוראות חוק עזר זה;

"עגלה" – כל כלי הובלה, הנסחב או הנדחף בכוח מיכני, בכוח אדם או בכוח בעל-חיים, כולל אופניים מכל סוג שהוא;

"עיריה" – עירית נתניה;

"ראש העיריה" – לרבות מי שראש העיריה העביר אליו בכתב את סמכויותיו לפי חוק עזר זה, כולן או מקצתן;

"רוכל" – אדם העוסק ברוכלות;

"רוכלות" –

תיקון תשמ"ג-1983

(1) מכירה או קניה או הצעה למכירה או לקניה של טובין ברחוב, במקום ציבורי אחר, או במגרש שהוא בבעלות פרטית ושלא בבנין של קבע;

(2) הליכה או הובלה ממקום למקום או חיזור על בתיהם של בני אדם תוך נשיאת טובין למכירה או נשיאתם תוך הכרזה על רכישת טובין;

(3) הצעת שירותים או מלאכה לציבור שלא בתוך בנין של קבע.

2. (א) לא יעסוק רוכל ברוכלות ללא רשיון כחוק.

איסור לעסוק ברוכלות

(ב) לא יעסוק רוכל ברוכלות בכל צורה שהיא במקום האסור על פי החוק ושלא על פי תנאי הרשיון אשר לו.

3. תקפו של רשיון לרוכלות הוא עד 31 במרס שלאחר נתינתו.

תוקף הרשיון

4. בעד מתן רשיון לרוכלות ישלם המבקש לקופת העיריה אגרה בשיעור של 100 שקלים, ואם ניתן הרשיון אחרי 30 בספטמבר תהיה האגרה 50 שקלים.

אגרת רשיון

5. (א) בקשת רשיון לרוכלות תוגש בכתב לראש העיריה.

מתן רשיון או סירוב לתתו

(ב) ראש העיריה רשאי ליתן את הרשיון, להתלותו או לבטלו, וכן רשאי הוא לכלול בו תנאים, להוסיף עליהם, לגרוע מהם, לשנותם או לבטלם.

6. לא יעסוק רוכל ברוכלות, בין באמצעות עגלה ובין בצורה אחרת –

שטחים אסורים ברוכלות

(1) ברחוב, במקום ציבורי, במעבר בין בנינים או בכניסה לבנין, באופן שעיסוקו מהווה מטרד או מכשול לרבים;

(2) בבית מלון, במסעדה או בבית קפה.

7. לא יעמיד רוכל ולא יניח ולא ירשה ולא יגרום להעמיד או להניח עגלה, דוכן, תבנית, מגש או טובין –

איסור חניה

(1) בתחומי 20 מטר מגן ילדים, מבית ספר, ממגרש משחקים, מגינה או מגן;

(2) בתחומי 20 מטר מתחנת אוטובוסים;

(3) בתחום תחנת מוניות;

(4) בתחומי 12 מטר מפינת רחוב.

8. לא יעמיד רוכל ולא יניח ולא ירשה ולא יגרום שיועמד או שיונח ברחוב או במקום ציבורי, עגלה, דוכן, תבנית, מגש או טובין שלא בשעת עיסוקו או כשאיננו נמצא במקום, אלא אם כן נאמר אחרת בתנאי הרשיון.

איסור חניה שלא בשעת התעסקות

9. לא יקשור רוכל עגלה, דוכן, תבנית או מגש, בכל צורה שהיא, לבנין, לגדר, לעמוד או למבנה אחר.

איסור לקשור למבנה

10. רוכל יחזיק את עגלתו בצדו הימני של הרחוב, קרוב לשפתה של המדרכה הימנית.

מקום החזקת עגלה

11. לא יכריז רוכל על טובין שלו, על אומנותו או על שירותו, לא יקים רעש בשעת עיסוקו ולא יתלה על עגלתו, דוכנו, תבניתו או מגשו כל דבר פרסום או פרסומת.

איסור להכריז על טובין

12. לא ילכלך רוכל ולא ירשה ולא יגרום שילכלכו את השטח שבמקום עיסוקו ולידו.

שמירת נקיון

13. (א) לא יעסוק רוכל בעסקו בימי מנוחה, בערב יום הזכרון לשואה ולגבורה כמשמעותו בחוק יום הזכרון לשואה ולגבורה, התשי"ט-1959, ובערב יום הזכרון לחללי מלחמת הקוממיות וצבא-הגנה לישראל, כמשמעותו בחוק יום הזכרון לחללי מלחמת הקוממיות וצבא-הגנה לישראל, התשכ"ג-1963.

ימי רוכלות

(ב) רוכל שאינו יהודי, המוכיח כי אין הוא עוסק בעסקו בימי מנוחתם ובחגיהם של בני עדתו, רשאי ראש העיריה להתיר לו לעסוק בעסקו בימי מנוחה.

14. לא יעסוק רוכל בעסקו כל ימות השבוע, למעט בימים שהם ימי מנוחה, אלא בשעות שבין 06.00 לבין 19.00.

שעות רוכלות

15. ראש העיריה רשאי, לפי שיקול דעתו ובתנאים שיקבע, להתיר לרוכל לעסוק בעסקו גם לאחר השעה 19.00.

היתר התעסקות

16. (א) לא ישתמש רוכל בדוכן לצורך עסקו, אלא לפי הוראות מפקח בנוגע לחומר, גודל, צורה, טיב, צבע ושאר התנאים שיקבע המפקח בדרישה בכתב.

שימוש בדוכן

(ב) רוכל חייב להחזיק את דוכנו במצב נקי.

(ג) רוכל המשתמש בדוכן לצורך עסקו יקבע על הדוכן במקום הנראה לעין לוחית-מספר שנתן לו ראש העיריה; הלוחית תכלול, בנוסף למספר, את שמו הפרטי ושם משפחתו של הרוכל, מענו ומספר הזהות שלו.

17. אם אין הוראה אחרת בפקודת התעבורה או בתקנות שהותקנו על פיה, רשאי ראש העיריה לדרוש שכל עגלה תתאים לתבנית שאושרה בידו ושהוצגה במשרדי העיריה.

תבניתן של עגלות

18. רוכל המשתמש בעגלה לצורך עסקו יקבע על צידה האחורי, במקום הנראה לעין, לוחית-מספר שנתן לו ראש העיריה; הלוחית תכלול, בנוסף למספר, את שמו הפרטי ושם משפחתו של הרוכל, מענו ומספר הזהות שלו.

לוחית-מספר

19. בעד כל לוחית-מספר לפי סעיפים 16 ו-18 תשולם לעיריה אגרה בשיעור של 30 שקלים.

אגרת לוחית-מספר

20. רוכל המשתמש בעגלה לצורך עסקו יסדר את הטובין באופן שימנע את בליטתם מקצות העגלה בכל עבר.

סידור טובין על עגלה

21. רשיון לרוכלות אינו ניתן להעברה, והוא יפקע עם הפסקת העיסוק ברוכלות או עם פטירת בעל הרשיון.

איסור העברת רשיון לרוכלות

22. המחזיק ברשיון לרוכלות ישאנו עמו בשעת עיסוקו ויציגו בפני המפקח או שוטר או בפני כל מי שהוסמך לפקח על ביצוע הוראות חוק עזר זה.

הצגת רשיון לרוכלות

23. (א) ראש העיריה רשאי לצוות על רוכל, בהודעה בכתב, לסלק את עגלתו, דוכנו, תבניתו, מגשו או הטובין ממקום שבו הם נמצאים בניגוד להוראות חוק עזר זה.

דרישה לסילוק כלים או טובין

(ב) הודעה ששלח ראש העיריה לרוכל תהא מסירתה כדין, אם נשלחה בדואר רשום לפי מענו של הרוכל או נמסרה לידיו אישית.

24. לא סילק רוכל את עגלתו, דוכנו, תבניתו או מגשו או את הטובין לאחר שנצטווה לכך בהתאם לסעיף 23, רשאים ראש העיריה, מפקח או שוטר לסלק את העגלה, הדוכן, התבנית או המגש או את הטובין, בין בעצמם ובין על ידי אחרים.

סילוק כלים או טובין

25. היה לראש העיריה, מפקח או שוטר יסוד סביר להניח כי רוכל עבר עבירה על חוק עזר זה או על החוק, רשאי הוא –

תפיסת חפצי רוכל

(1) אם הרוכל אינו מזדהה בתעודת זהות כאמור בחוק מרשם האוכלוסין, התשכ"ה-1965 – לעצרו ולהביאו לתחנת המשטרה לשם זיהויו;

(2) לתפוס את המרכולת שבידי הרוכל וכן כל כלי ואבזר המשמש את הרוכל בעיסוקו, לרבות כל כלי ואמצעי המשמש להובלת המרכולת, לנשיאתה, להצגתה לראווה או להחסנתה (להלן – חפצי רוכל); נתפסו חפצי הרוכל כאמור, ימסור לרוכל מי שביצע את התפיסה הודעה בכתב, חתומה בידו, על התפיסה, המציינת את מהות העבירה שעבר הרוכל לדעת מבצע התפיסה והמפרטת ככל האפשר בנסיבות הענין את החפצים שנתפסו;

(3) המפעיל את סמכותו לפי סעיף זה רשאי להשתמש לשם כך במידה סבירה של כוח אם הרוכל מתנגד למעצר או לתפיסת חפציו;

(4) המבקש להפעיל את סמכותו לפי סעיף זה מכוח הסמכה, לא יעשה כן אלא לאחר שהציג את כתב הסמכתו אם נדרש לכך.

26. לא הגישה העיריה לבית המשפט, תוך 30 יום מיום שנתפסו חפצי הרוכל, כתב אישום נגד הרוכל על העבירה ששימשה עילה לתפיסה, תחזיר לרוכל את חפציו שתפסה.

מועד לאישום רוכל שחפציו נתפסו

27. רוכל הרואה עצמו נפגע בתפיסת חפציו וטרם הוגש נגדו כתב אישום, רשאי לבקש מבית המשפט המוסמך לדון בעבירה שבשלה נתפסו החפצים, לבטל את התפיסה; הוגש כתב אישום, רשאי הרוכל לבקש את ביטול התפיסה מבית המשפט שאליו הוגש כתב האישום; בית המשפט רשאי לבטל את התפיסה או לאשרה, עם או בלי שינויים.

בקשה לביטול תפיסה

28. (א) חפצי הרוכל שנתפסו יישמרו בידי העיריה על חשבון הרוכל, עד אשר יקבע בית המשפט מה ייעשה בהם; לעיריה זכות עכבון בחפצים כערובה לתשלום הוצאות התפיסה והשמירה, כשהיא זכאית להן על פי קביעתו של בית המשפט.

דין חפצי הרוכל

(ב) הורשע הרוכל בעבירה שבשלה נתפסו החפצים, רשאי בית המשפט, בנוסף לכל עונש אחר שיטיל, לצוות על חילוט החפצים, כולם או חלקם; זוכה הרוכל בפסק דין שאין עליו עוד ערעור או בוטל כתב האישום, יוחזרו לו החפצים.

(ג) נתפסו חפצים פסידים של רוכל, רשאי ראש העיריה או מי שהוא הסמיכו לכך למכרם במכירה פומבית או במחיר המקובל ביום המכירה; דמי המכר, בניכוי הוצאות התפיסה, השמירה והמכירה, יבואו, לכל ענין, במקום החפצים.

29. לא יפריע אדם לראש העיריה או למפקח ולא ימנע בעדם מלהשתמש בסמכויותיהם לפי חוק עזר זה.

איסור הפרעה

30. (בוטל).

תיקון תשס"ח-2008

31. חוק עזר לנתניה (רוכלים), התשכ"ב-1962 – בטל.

ביטול

נתאשר.

א' בניסן התשמ"א (5 באפריל 1981) ראובן קליגלר

ראש עירית נתניה

יוסף בורג

שר הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשמ"א מס' 72](http://www.nevo.co.il/Law_word/law07/mekomi-0072.pdf) מיום 15.6.1981 עמ' 1227.

   תוקן [ק"ת חש"ם תשמ"ג מס' 192](http://www.nevo.co.il/Law_word/law07/mekomi-0192.pdf) מיום 30.8.1983 עמ' 674 – תיקון תשמ"ג-1983.

   [ק"ת חש"ם תשמ"ד מס' 233](http://www.nevo.co.il/Law_word/law07/mekomi-0233.pdf) מיום 13.6.1984 עמ' 634 – תיקון תשמ"ד-1984 בסעיף 1(20) לחוק עזר לנתניה (תיקון חוקי עזר), תשמ"ד-1984.

   [ק"ת חש"ם תשמ"ה מס' 254](http://www.nevo.co.il/Law_word/law07/mekomi-0254.pdf) מיום 18.11.1984 עמ' 86 – תיקון תשמ"ה-1984 בסעיף 1(20) לחוק עזר לנתניה (תיקון חוקי עזר), תשמ"ה-1984.

   [ק"ת חש"ם תשמ"ו מס' 292](http://www.nevo.co.il/Law_word/law07/mekomi-0292.pdf) מיום 15.11.1985 עמ' 15 – תיקון תשמ"ו-1985 בסעיף 1(20) לחוק עזר לנתניה (תיקון חוקי עזר), תשמ"ו-1985.

   [ק"ת חש"ם תשמ"ז מס' 325](http://www.nevo.co.il/Law_word/law07/mekomi-0325.pdf) מיום 22.2.1987 עמ' 183 – תיקון תשמ"ז-1987 בסעיף 1(20) לחוק עזר לנתניה (תיקון חוקי עזר), תשמ"ז-1987.

   [ק"ת חש"ם תשמ"ח מס' 354](http://www.nevo.co.il/Law_word/law07/mekomi-0354.pdf) מיום 28.1.1988 עמ' 172 – תיקון תשמ"ח-1988 בסעיף 1(20) לחוק עזר לנתניה (תיקון חוקי עזר), תשמ"ח-1988.

   [ק"ת חש"ם תשס"ח מס' 723](http://www.nevo.co.il/Law_word/law07/mekomi-0723.pdf) מיום 10.9.2008 עמ' 479 – תיקון תשס"ח-2008 בסעיף 1 לחוק עזר לנתניה (ביטול סעיפי עונשין), תשס"ח-2008. [↑](#footnote-ref-1)