חוק עזר לפתח תקוה (פינוי אשפה, פסולת וזבל), תש"ס-2000

רשויות ומשפט מנהלי – רשויות מקומיות – חוקי עזר – שמירת הסדר והנקיון

חקלאות טבע וסביבה – איכות הסביבה – פסולת ומיחזור

חקלאות טבע וסביבה – איכות הסביבה – שמירת הניקיון

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | ניקיון ושמירת כלי אשפה | [Go](#Seif2) | 3 |
| סעיף 3 | אספקת כלי אשפה | [Go](#Seif3) | 3 |
| סעיף 4 | סמכויות המפקח | [Go](#Seif4) | 3 |
| סעיף 5 | כלים מרכזיים | [Go](#Seif5) | 4 |
| סעיף 6 | השלכת אשפה ופסולת | [Go](#Seif17) | 4 |
| סעיף 7 | פינוי אשפה, פסולת וזבל מנכס | [Go](#Seif6) | 4 |
| סעיף 8 | הובלת פסולת וזבל | [Go](#Seif7) | 4 |
| סעיף 9 | מתן היתר להובלת פסולת וזבל | [Go](#Seif8) | 5 |
| סעיף 10 | פינוי פסולת בנין | [Go](#Seif9) | 5 |
| סעיף 11 | הוצאת פסולת גינה ופינויה | [Go](#Seif18) | 5 |
| סעיף 12 | אשפה ופסולת בשטח לא בנוי | [Go](#Seif13) | 5 |
| סעיף 13 | הקטנת נפחם של חומרי אריזה | [Go](#Seif14) | 5 |
| סעיף 14 | רשות כניסה | [Go](#Seif15) | 5 |
| סעיף 15 | קיום הוראות | [Go](#Seif16) | 5 |
| סעיף 16 | אגרת פינוי אשפה ופסולת | [Go](#Seif10) | 5 |
| סעיף 17 | מסירת הודעות | [Go](#Seif11) | 6 |
| סעיף 18 | הצמדה למדד | [Go](#Seif12) | 6 |
| סעיף 19 | הוראת שעה | [Go](#Seif21) | 6 |
| סעיף 20 | ביטול | [Go](#Seif19) | 6 |
| סעיף 21 | תחילה ותחולה | [Go](#Seif20) | 6 |
|  | תוספת | [Go](#med0) | 6 |
|  | ללא כותרת | [Go](#med1) | 6 |

חוק עזר לפתח תקוה (פינוי אשפה, פסולת וזבל), תש"ס-2000[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), וסעיף 19 לחוק שמירת הניקיון, התשמ"ד-1984, מתקינה מועצת עיריית פתח תקוה חוק עזר זה:

1. בחוק עזר זה –

הגדרות

"אדם" – לרבות תאגיד;

"אשפה" – לרבות שיירי מטבח, נוצות, בקבוקים, שברי זכוכית, פירות וירקות ופסולתם, קליפות, קופסאות פח, סמרטוטים, ניירות ודברים אחרים העלולים לגרום ללכלוך או לאי נקיון או לריחות רעים, למעט זבל, פסולת גינה וחומרי בנין;

"אתר ברקת" – אתר ייעודי לסילוק או לריכוז ולטיפול בפסולת בנין;

"בנין" – מבנה, בית, צריף, מחסן, צריפון, בדון, פחון או חלק מהם, בין שהם בנויים אבן ובין שהם בנויים בטון, טיט, ברזל, עץ או חומר אחר, בין קבועים ובין ארעיים או חלק מהם, לרבות מיתקני תברואה ומיתקן המשמש למכירת סחורה, לרבות הקרקע שמשתמשים בה או שמחזיקים בה יחד עם הבנין כגינה, כחצר או לצורך אחר, למעט מפעל או מכלאה;

"בעל" או "בעל נכס" – לרבות כל אחד מאלה:

(1) לענין נכסים שאינם מקרקעי ציבור כמשמעותם בחוק המקרקעין, התשכ"ט-1969 (להלן – חוק המקרקעין) – בעלו הרשום של הנכס או מי שמייצגו לענין תשלום מסים או לענין ניצולו המסחרי של הנכס או שמירת ערכו או מי שרשאי להירשם כבעלו, ובהעדר בעל נכס – מי שמחזיק למעשה בנכס (להלן – מחזיק);

(2) לענין נכס שהוא מפעל או מקום עינוג – לרבות כל אחד מאלה:

(א) המחזיק בנכס כשוכר או כבר רשות;

(ב) מנהל המפעל או מקום העינוג;

(ג) בעל רשיון להפעלת המפעל או לקיום העינוג;

(ד) מי שברשותו, בפיקוחו או בהנהלתו מתקיימת הפעילות במפעל או במקום העינוג;

(3) לענין נכסים שהם מקרקעי ציבור כמשמעותם בחוק המקרקעין – לגבי נכס המוחכר בחכירה לדורות כמשמעו בחוק המקרקעין – החוכר לדורות;

(4) לגבי נכס שלא הוחכר בחכירה לדורות – בעל זכות הבעלות בנכס;

"גרוטאות" – חפצים שיצאו מכלל שימוש או חלקיהם, לרבות אבזרי בית ומכונות;

"גרוטת רכב" – רכב שיצא מכלל שימוש מחמת שהתיישן, שפורק או שנקבע כרכב באובדן גמור, וכן שלד של רכב או חלקים ממנו;

"השלכה" – לרבות זריקה, שפיכה, נטישה, השארה או גרימת לכלוך באופן אחר;

"העיריה" – עיריית פתח תקוה;

"זבל" – לכלוך הנוצר או המצטבר במכלאה, לרבות הפרשת בעלי חיים או מי שפכים של מכלאה;

"חומר מסוכן" – כהגדרתו בחוק החומרים המסוכנים, התשנ"ג-1993;

"כלי אצירת אשפה" – פח אשפה, עגלת אשפה, מבנה, מכל, שקית או כלי קיבול אחר המיועדים לאצור אשפה ופסולת ועשויים מחומר, צורה, גודל ואיכות, לפי קביעת המפקח מזמן לזמן;

"מי שפכים" – לרבות מי דלוחים או מזוהמים, מי כביסה, פסולת נוזלית בין של מפעל ובין מסוג אחר;

"מכלאה" – מקום המשמש להחזקת בעלי חיים, לרבות רפת, לול, אורווה, דיר, ומקום שמשתמשים בו או מחזיקים בו יחד עם מכלאה;

"מפעל" – בית מלאכה, בית חרושת, מוסך, מקום לעיבוד נתונים, עסק או בית עסק או מקום אחר שבמהלך ניהולו או בתהליך הייצור שלו הוא מפיק, בין היתר, פסולת;

"מפקח" – אדם שראש העיריה מינהו בכתב למפקח לענין הוראות חוק עזר זה;

"מקום עינוג" – מקום המשמש לצורכי עינוג, למעט דירה פרטית;

"נכס" – כהגדרתו בסעיף 269 לפקודת העיריות, לרבות דרך מעבר שאינה ציבורית;

"עינוג" – הצגת תאטרון, קולנוע, קונצרט, אסיפה, הרצאה, מופע מחול וריקודים, טקס, קרקס, משחק, ספורט וכיוצא בהם, בין שהכניסה אליו בתמורה ובין בלי תמורה;

"פסולת" – פסולת הנוצרת במפעל, חצר, בנין או מחסן, ואינה אשפה, זבל או חומרי בנין;

"פסולת בנין" – פסולת או שיירי חומרים, שמשתמשים בהם לבניה או לתיקונו או לשינויו של בנין או בקשר עם אותן עבודות, לרבות שיירי הריסות של בנין, אבנים, סלעים, עודפי עפר, אדמה, קרשים, מתכת, פלסטיק וכיוצא בהם;

"פסולת גינה" – צמח קטוף, כרות, תלוש או שנשר, לרבות ענפים, גזם עלים, עשב, דשא וכיוצא בהם;

"פסולת מפעל" – לרבות אשפה ממקום שאינו מגורים, שיירי מפעל, פסולת המתקבלת מתהליך ייצור או עיסוק במפעל;

"פסולת רפואית" – כהגדרתה בתקנות בריאות העם (טיפול בפסולת במוסדות רפואיים), התשנ"ז-1997;

"ראש העיריה" – לרבות מי שראש העיריה העביר אליו בכתב את סמכויותיו לפי חוק עזר זה, כולן או מקצתן;

"שטח לא בנוי" – שטח אדמה שאינו מכוסה במבנה, לרבות שטח סלול;

"תחנת מעבר" – אתר ייעודי לריכוז טיפול באשפה, גזם, צמיגים, פסולת בנין, לצורך שינועם למקום סילוקם הסופי.

2. (א) בעל נכס יתקין בנכסו כלי לאצירת אשפה, ישמור על תקינותו, וניקיונו וניקיון סביבתו, וינקוט אמצעים סבירים כדי למנוע הפרעה לסביבה.

ניקיון ושמירת כלי אשפה

(ב) נבנו מבנים לאחר תחילתו של חוק עזר זה, יתקין בהם בעל הנכס כלי לאצירת אשפה המוקם במיתקן הצבה ומוסתר מחזית הבית שבכניסה אליו שער או דלת סגירה למניעת חדירת בעלי חיים, וישמור על תקינותו, ניקיונו וניקיון הסביבה.

(ג) בעל מפעל יתקין במפעלו כלי לאצירת אשפה וכלי נפרד לפסולת, ישמור על תקינותם, ניקיונם וניקיון סביבתם וינקוט אמצעים כדי למנוע הפרעה לסביבה.

(ד) בעל מכלאה יתקין בה כלי מיוחד לאצירת זבל לפי הוראות המפקח, ישמור על ניקיונו וניקיון סביבתו וינקוט אמצעים כדי למנוע הפרעה לסביבה.

(ה) בעל מפעל יפנה את האשפה והפסולת לכלי מרכזי כמשמעותו בסעיף 5(א) או לפי הוראות המפקח.

3. (א) כלי אשפה שנפחם עולה על 120 ליטר יסופקו בידי העיריה; גודלם, סוגם ומספרם ייקבעו לפי שיקול דעתו של המפקח.

אספקת כלי אשפה

(ב) כלי אשפה שנפחם עולה על 120 ליטר שנתבלו עקב שימוש רגיל, יסופקו או יוחלפו בידי העיריה, לפי שיקול דעתו של המפקח.

(ג) בעד אספקת או החלפת כלי אשפה כאמור בסעיפים קטנים (א) ו-(ב), ישלם בעל הנכס אגרה בשיעור הנקוב בחלק א' לתוספת.

4. המפקח רשאי לתת לבעל הנכס הוראות לפינוי אשפה, זבל, פסולת, פסולת מפעל, פסולת גינה או פסולת בנין, ובענין כלים ואתרים לפינוי אשפה, זבל או פסולת (להלן – אתרים), לרבות הוראות בענינים אלה:

סמכויות המפקח

(1) מיקום ומידות הכלים והאתרים;

(2) הצורה, החומר והמספר של הכלים והאתרים;

(3) החזקתם והחלפתם של הכלים והאתרים;

(4) הפרדה של פסולת לצורכי מיחזור כהגדרתה בחוק איסוף ופינוי פסולת למיחזור, התשנ"ג-1993, ודרכי פינוי של הפסולת לסוגיה;

(5) הקמתו או התקנתו של מיתקן הצבה למכלי אצירת אשפה או פסולת וחיבורם לרשת מים ולמערכת ביוב;

(6) הקמת אתר לפינוי אשפה ופסולת, לרבות התקנת כלי קיבול לאשפה ופסולת, וחיבורו לרשת מים ולמערכת ביוב;

(7) הפרדה, טיפול, דרכי פינוי וסילוק של פסולת חומרים מסוכנים, כאמור בסעיף 2 לתקנות רישוי עסקים (סילוק פסולת חומרים מסוכנים), התשנ"א-1990;

(8) הפרדה, טיפול ודרכי פינוי של פסולת רפואית;

(9) סיווג לכלוך לאשפה, זבל, פסולת, פסולת מפעל, פסולת גינה או פסולת בנין ומסירת הודעה בכתב על כך למחזיק.

5. (א) העיריה תתקין ותחזיק כלי אשפה מרכזיים (להלן – כלי אשפה מרכזי) וכלי פסולת מפעל מרכזיים (להלן – כלי פסולת מרכזי), תשמור על ניקיון הסביבה שבה הם מוצבים ותפנה מהם את האשפה והפסולת, בהתאם לתכנית עבודה ולפי הצורך.

כלים מרכזיים

(ב) העיריה תהא רשאית, כפוף להוראות כל דין, ובהתאם להוראות תכנית שלה בענין זה, להקצות בתחומה מקומות שבהם תציב או תתקין, בין בעצמה ובין על ידי אחר, מיתקני מיחזור ומכלים ייעודיים.

(ג) העיריה תקבע את מיקומם של כלים מרכזים.

(ד) לא יגרום אדם נזק לכלי אשפה מרכזי ולכלי פסולת מרכזי ולא ישרוף חומר כלשהו בתוכם.

6. (א) לא ישליך אדם אשפה, פסולת, פסולת בנין או גרוטאות רכב ברשות הרבים או מרשות הרבים לרשות היחיד, ולא ילכלך את רשות הרבים.

השלכת אשפה ופסולת

(ב) לא יניח אדם ולא ישליך אשפה אלא לתוך כלי אשפה או כלי אשפה מרכזי, ולא ישאיר אשפה מחוץ לכלי אשפה או כלי פסולת מרכזי.

(ג) לא יניח אדם ולא ישליך לתוך כלי אשפה או כלי אשפה מרכזי זבל או פסולת או חומרי בנין או חומרים מסוכנים או דברים העלולים לגרום נזק לכלי אשפה או לכלי אשפה מרכזי או להקשות על פינוי האשפה, הזבל או הפסולת או חומרים או דברים כאמור.

(ד) לא יניח אדם ולא ישליך פסולת מפעל אלא לתוך כלי פסולת או כלי פסולת מרכזי, ולא ישאיר אדם ולא ישליך פסולת מפעל מחוץ לכלי פסולת או כלי פסולת מרכזי.

7. (א) פינוי אשפה, פסולת או זבל מנכס ייעשה בידי העיריה, אלא אם כן נקבעה הוראות אחרת בחוק עזר זה.

פינוי אשפה, פסולת וזבל מנכס

(ב) לא יוביל אדם ולא יעביר פסולת או זבל מנכס למקום אחר, אלא לפי היתר או דרישה מאת ראש העיריה ובהתאם לתנאי ההיתר או הדרישה.

(ג) לא יפנה אדם פסולת המיועדת לפינוי לתחנת מעבר, כגון פסולת בנין, גזם או צמיגים, אלא לתחנת מעבר.

(ד) המפקח רשאי מעת לעת להסדיר פינוי אשפה או פסולת או זבל מנכס, באמצעות כלי אשפה או כלי קיבול שיקבע, ורשאי הוא לקבוע את אופן פינוי האשפה, הפסולת והזבל, מועדי הפינוי והוראות אחרת הדרושה להסדרת הפינוי.

(ה) לא ישרוף אדם אשפה, פסולת, זבל, פסולת בנין או פסולת גינה.

(ו) לא יפנה אדם אשפה ולא יוביל אשפה ממקום למקום אלא כשמכל האשפה סגור או ברכב מכוסה.

8. אשפה, זבל ופסולת שסולקו בידי פועל העיריה או שליחיה, יובלו למקומות שתקבע לכך העיריה, ויהיו רכוש העיריה.

הובלת פסולת וזבל

9. (א) ראש העיריה רשאי לתת היתר לפנות ולהוביל פסולת, לסרב לתיתו, לבטלו, להתלותו, לכלול בו תנאים, להוסיף עליהם ולשנותם (להלן – היתר).

מתן היתר להובלת פסולת וזבל

(ב) בכל היתר ייקבעו –

(1) השעות שבהן מותר להוציא אשפה או להוביל פסולת או זבל;

(2) המקומות שאליהם יובלו וירוקנו אשפה, פסולת או זבל;

(3) דרכי ההוצאה וההובלה, וכן אמצעי ההובלה, צורתם, גודלם ומבנם;

(4) מספר ההובלות לפי ההיתר;

(5) תקופת ההיתר.

(ג) בעד מתן היתר לפי סעיף זה ישלם מבקש ההיתר לעיריה אגרה בשיעור שנקבע בחלק ב' לתוספת, ויהיה פטור מתשלום אגרה לפי סעיף 16(א).

10. (א) על אף האמור בחוק עזר זה, אחד או יותר מאלה יפנו פסולת בנין לאתר שיקבע המפקח: בעל נכס, מחזיקו, בעל היתר לביצוע עבודות בניה הטעונות היתר כמשמעותו בחוק התכנון והבניה, התשכ"ה-1965, והאחראי לביצוע עבודות בניה או הריסה או שיפוצים.

פינוי פסולת בנין

(ב) פינוי פסולת בנין, לרבות פסולת שיפוצים כאמור בסעיף קטן (א), ייעשה מיידית או בהתאם להוראות המפקח, כשכלי האצירה סגור או ברכב מכוסה; חומרי בנין המונחים יותר מ-3 ימים יפונו בידי העיריה לאתר ברקת.

(ג) בעד פינוי פסולת בנין בידי העיריה, תגובה העיריה מאחד או יותר מהמוניים בסעיף קטן (א) את הוצאותיה בביצוע עבודות הפינוי.

11. (א) פינוי פסולת גינה ייעשה בידי העיריה, אלא אם כן קיבל בעל נכס היתר כאמור בסעיף 9 לפנותם בעצמו או על ידי שליחיו, פינוי כאמור ייעשה בהתאם להיתר ולתנאיו.

הוצאת פסולת גינה ופינויה

(ב) בעל נכס יוציא פסולת גינה מתוך נכסו אל המקומות שיקבע המפקח מעת לעת, בימים ובמועדים שיקבע.

12. (א) לא ישפוך אדם ולא ישים אשפה או פסולת בשטח לא בנוי.

אשפה ופסולת בשטח לא בנוי

(ב) בעל שטח לא בנוי יפנה אשפה ופסולת המצטברים על השטח לאתר שיקבע המפקח.

13. (א) לא ישליך אדם לתוך כלי אשפה או כלי קיבול חומרי אריזה בעלי נפח גדול שניתן להקטין את נפחם על ידי פירוק, קיפול, קריעה או דחיסה, אלא לאחר שקופלו, פורקו, נקרעו או נדחסו.

הקטנת נפחם של חומרי אריזה

(ב) העיריה רשאית לחייב בעל נכס, להתקין בנכסו מיתקן מיוחד לדחיסת חומרי אריזה או לאצירת חומרי אריזה או לגריסתם.

14. (א) פועלי העיריה או שליחיה, שהמפקח הסמיכם לכך רשאים להיכנס לנכס כדי לאסוף אשפה, פסולת או זבל בשעות שקבע המפקח.

רשות כניסה

(ב) בעל נכס יאפשר לפועלי העיריה או שליחיה גישה חופשית ותקינה ובלי הפרעה לכלי האשפה או לכלי הקיבול האמורים כדי לאסוף ולהוציא מהם בלי הפרעה אשפה, זבל או פסולת.

15. (א) המפקח רשאי להיכנס בכל עת סבירה, לנכס, כדי לבדוק אם נתקיימו הוראות חוק עזר זה.

קיום הוראות

(ב) המפקח רשאי לדרוש מבעל נכס לבצע עבודה הדרושה לקיום הוראות חוק עזר זה, וכן לקבוע את התנאים, המועדים, המקום, החומרים ודבר אחר לשם כך.

(ג) לא מילא בעל נכס או המחזיק אחר דרישת המפקח לפי הוראות חוק עזר זה, רשאי המפקח לבצע את העבודה או הפעולה הדרושה ולגבות את הוצאות הביצוע מהבעל או מהמחזיק.

16. (א) בעד פינוי אשפה, זבל או פסולת מנכס, ישלם בעלו לעיריה, פרט לבעל מפעל, ששוחרר או קיבל פטור מתשלום ארנונה כללית, מדי חודשיים, אגרה בשיעורים שנקבעו בחלק ג' לתוספת; בעל הנכס יפרע את החשבון שהגישה לו העיריה, לפי הוראות סעיף זה, בתוך 15 ימים מיום מסירתו.

אגרת פינוי אשפה ופסולת

(ב) בעד הוצאת פסולת ממפעל או זבל ממכלאה, ישלם בעל המפעל או המכלאה לעיריה, נוסף על הארנונה או האגרה לפי סעיף קטן (א), אגרה בשיעור שנקבע בחלק ד' לתוספת.

(ג) העיריה תמסור לבעל מפעל, מדי חודש בחודשו, חשבון של מספר מכלי פסולת, המשמשים את המפעל, שהיא פינתה בחודש שקדם לחודש כאמור; בעל המפעל יפרע חשבון כאמור בתוך 15 ימים מיום מסירתו למפעל.

17. מסירת הודעה לפי חוק עזר זה תהא כדין אם נמסרה לידי האדם שאליו היא מכוונת או אם נמסרה במקום מגוריו או במקום עסקיו הרגילים הידועים לאחרונה או אם נמסרה לידי אחד מבני משפחתו הבוגרים או לידי אדם בוגר העובד או המועסק שם או אם נשלחה בדואר רשום הערוך אל אותו אדם לפי מען מגוריו או עסקיו הרגילים הידועים לאחרונה; אם אי אפשר לקיים את המסירה כאמור תהא המסירה כדין אם הוצגה ההודעה או הודבקה במקום בולט על הנכס.

מסירת הודעות

18. בתוספת לחוק עזר לפתח תקוה (הצמדה למדד), התשמ"ד-1984, בסופה יבוא: "חוק עזר לפתח תקוה (פינוי אשפה, פסולת וזבל), התש"ס-2000.

הצמדה למדד

19. על אף האמור בחוק עזר לפתח תקוה (הצמדה למדד), התשמ"ד-1984, יעלו שיעורי האגרות והתשלומים האחרים שנקבעו בתוספת, ב-1 בחודש שלאחר תחילתו של חוק עזר זה (להלן – יום ההעלאה הראשון), בשיעור עליית מדד המחירים לצרכן שמפרסמת הלשכה המרכזית לסטטיסטיקה (להלן – מדד), שפורסם לאחרונה לפני יום ההעלאה הראשון לעומת מדד חודש מאי 1997.

הוראת שעה

20. חוק עזר לפתח תקוה (פינוי אשפה, פסולת וזבל), התשמ"ז-1987 – בטל.

ביטול

21. תחילתו של חוק עזר זה ביום פרסומו, אולם חובת התשלום על פי הוראותיו תחול גם לגבי עבודות שבוצעו לפיו מתחילת שנת הכספים של תחילתו.

תחילה ותחולה

תוספת

(סעיפים 3(ג), 9(ג) ו-16(א) ו-(ב))

שיעורי האגרה

בשקלים חדשים

**חלק א' –**

בעד אספקה או החלפה של כלי אשפה שנפחו –

120 ליטר 140.00

240 ליטר 150.00

360 ליטר 240.00

**חלק ב' –**

בעד היתר חד פעמי להובלת אשפה, פסולת, זבל או פסולת גינה –

בידי בעל הנכס או מחזיקו 60.00

במשאית עד 30 קוב 60.00

**חלק ג' –**

בעד פינוי אשפה מנכס בעגלה בנפח –

360 ליטר 13.71

240 ליטר 9.14

**חלק ד' –**

1. בעד פינוי פסולת מפעל או מכלאה בשיטת השינוע ישלם בעל הנכס או המחזיק –

(1) לכל פינוי של כלי קיבול שנפחו 10 קוב 115.50

(2) לכל פינוי של כלי קיבול שנפחו מ-20 קוב עד 30 קוב 311.50

(3) לכל דחסן עד 14 קוב 385.00

(4) לכל דחסן מעל 14 קוב 473.00

2. (1) בעד כל פינוי כאמור בפרט משנה (1) לחלק זה, תשולם תוספת אגרה בסך 93 שקלים חדשים לכל טון אשפה שייכנס לאתר המעבר;

(2) בעלי נכסים או מחזיקים, המחזיקים במשותף בכלי קיבול ישלמו את תוספת האגרה כאמור בפרט משנה (1) לפרט זה, לפי חלקו היחסי של כל אחד מהם באשפה הנזרקת לכלי הקיבול, לפי קביעת העיריה.

3. העיריה תהא רשאית ליתן הנחה למפעלים אשר יסכימו שהאשפה הנזרקת מהם תועמס על משאיות דחס.

שיעור ההנחה ייקבע בהתאם להחלטת מועצת העיריה מזמן לזמן.

ד' בתשרי התש"ס (14 בספטמבר 1999) יצחק אוחיון

ראש עיריית פתח תקוה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תש"ס מס' 618](http://www.nevo.co.il/Law_word/law07/mekomi-0618.pdf) מיום 15.2.2000 עמ' 139. [↑](#footnote-ref-1)