חוק עזר לפתח-תקוה (פיקוח על כלבים), תשנ"ו-1995

רשויות ומשפט מנהלי – רשויות מקומיות – חוקי עזר

חקלאות טבע וסביבה – בע"ח – פיקוח ומחלות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חובת רשיון וסימון במשדר אלקטרוני | [Go](#Seif2) | 2 |
| סעיף 3 | בקשה לקבל רשיון ותוקפו | [Go](#Seif3) | 2 |
| סעיף 4 | אגרות | [Go](#Seif6) | 2 |
| סעיף 5 | סירוב לתת רשיון וביטולו | [Go](#Seif4) | 3 |
| סעיף 6 | מסירת כלב למאורות העיריה | [Go](#Seif5) | 3 |
| סעיף 7 | החזקת כלב | [Go](#Seif7) | 3 |
| סעיף 8 | תפיסת כלב והמתתו | [Go](#Seif8) | 3 |
| סעיף 9 | בידוד כלב חשוד | [Go](#Seif9) | 4 |
| סעיף 10 | סמכות כניסה למקרקעין | [Go](#Seif10) | 4 |
| סעיף 11 | איסור הפרעה | [Go](#Seif11) | 4 |
| סעיף 12 | פטור מתשלום פיצויים | [Go](#Seif12) | 4 |
| סעיף 13א | הצמדה למדד | [Go](#Seif15) | 4 |
| סעיף 14 | הוראות שעה | [Go](#Seif13) | 4 |
| סעיף 15 | ביטול | [Go](#Seif14) | 4 |

חוק עזר לפתח-תקוה (פיקוח על כלבים), תשנ"ו-1995[[1]](#footnote-1)\*

בתוקף סמכותה לפי סעיפים 247, 250, 251 ו-259 לפקודת העיריות, מתקינה מועצת עיריית פתח תקוה חוק עזר זה:

תיקון תש"ס-2000

1. בחוק עזר זה –

הגדרות

"בעל כלב" – אדם שכלב נמצא ברשותו, בפיקוחו או בהחזקתו;

"העיריה" – עיריית פתח-תקוה;

"המועצה" – מועצת העיריה;

"המנהל" – הרופא הוטרינר העירוני שמינתה המועצה למנהל השירות הוטרינרי העירוני;

"מאורות העיריה" – מלונה, כלוב וכל מקום או מיתקן שקבע המנהל להחזקת כלבים בידי העיריה;

"מקום ציבורי" – לרבות רחוב, שדרה, חורשה, גן, גינה, מקום עינוג, שטח המוגדר בתכנית בנין ערים כשטח ציבורי פתוח או כשטח לבנין ציבורי, וכל מקום המיועד לשמש את הציבור או שהציבור רשאי להשתמש בו או משתמש או עובר בו, להוציא מקום ציבורי שראש העיריה קבע כי מותר לכלבים לעשות בו צרכיהם;

"סימון במשדר אלקטרוני" – סימון בצוואר הכלב על ידי הזרקה תת עורית במשדר מיניאטורי;

"ראש העיריה" – לרבות אדם שראש העיריה הסמיכו לענין חוק עזר זה;

"רשיון" – רשיון להחזקת כלב בתחום העיריה.

2. (א) לא יחזיק אדם כלב בתחום העיריה אלא כן ניתן לגביו רשיון מאת ראש העיריה ובהתאם לתנאי הרשיון ואם הכלב סומן במשדר אלקטרוני.

חובת רשיון וסימון במשדר אלקטרוני

(ב) כלב עד גיל שלושה חודשים אינו חייב בסימון במשדר אלקטרוני.

(ג) אדם השוהה זמנית בתחום העיריה ומחזיק כלב ברשותו, וכן תושב העיריה המחזיק כלב לפיקוח זמני, לא יהיה חייב ברשיון ובסימון במשדר אלקטרוני, ובלבד שברשותו רשיון בר תוקף מרשות מקומית אחרת לגבי הכלב, וכן שתקופת החזקתו של הכלב בתחום העיריה לא תעלה על חמישה עשר ימים.

(ד) חיסון כלב ברשות מקומית אחרת אינו פוטר את בעלו מחובת קבלת רשיון מראש העיריה.

3. (א) מבקש רשיון יגיש בקשה לעיריה בטופס שהיא תקבע; אישר ראש העיריה את הבקשה, יינתן למבקש רשיון אחרי ששולמה האגרה שנקבעה בסעיף 4 והכלב סומן במשדר אלקטרוני.

בקשה לקבל רשיון ותוקפו

(ב) ראש העיריה רשאי לקבוע תנאים ברשיון, וכן רשאי הוא להורות לבעל הכלב על אופן החזקת הכלב, מקום החזקתו, בידי מי יוחזק, חיסון הכלב נגד כלבת, בדיקת הכלב בידי וטרינר ובדבר טיפול בכלב, בתנאים ובמועדים שיקבע.

(ג) המנהל ינהל פנקס שבו יירשמו פרטים מלאים על כל כלב שלגביו ניתן רשיון, ובעל כלב כאמור ימציא למנהל, לפי דרישתו, את אותם פרטים.

(ד) רשיון שניתן לפי חוק עזר זה יפקע בתום שנה מיום הוצאתו.

(ה) חדל אדם להיות בעל כלב, יודיע על כך בכתב למנהל תוך שלושים ימים מהיום שבו אירע הדבר.

4. (א) ראש העיריה יגבה אגרה בשיעור הקבוע בתוספת בעד כל רשיון, ואגרה בשיעור הקבוע בתוספת בעד סימון כלב במשדר אלקטרוני.

אגרות

(ב) ראש העיריה רשאי לפטור רועה צאן או בקר מתשלום אגרת רשיון בעד שני כלבים.

(ג) עיוור פטור מתשלום אגרות לפי סעיף זה בעד כלב נחיה המלווהו.

5. (א) ראש העיריה רשאי לסרב ליתן רשיון או לבטל רשיון בהתקיים בכלב או בבעלו לפי הענין, אחד או יותר מאלה[[2]](#footnote-2):

סירוב לתת רשיון וביטולו

(1) הכלב בעל מזג פראי;

(2) הכלב מהווה סכנה לבטחון הציבור;

(3) הכלב מקים רעש המהווה מפגע לשכנים;

(4) בעל הכלב הורשע יותר מפעם אחת בעבירה לפי סעיף 2 לחוק צער בעלי חיים, התשנ"ד-1994;

(5) הכלב מוחזק בתנאים המסכנים או עלולים לסכן את בריאות הציבור;

(6) הכלב נשך אדם ולא הוסגר למאורות העיריה בתוך 24 שעות מזמן הנשיכה;

(7) הכלב נשך אדם יותר מפעם אחת בתקופה של שנתיים;

(8) הכלב לא קיבל זריקות חיסון נגד כלבת, לפי תקנות הכלבת (רישוי וחיסון), התשל"ד-1974;

(9) הכלב משוטט באורח חופשי ברשות הרבים, ללא השגחת בעלו ובניגוד להוראות סעיף 7(א) ו-(ב).

(ב) ביטל ראש העיריה רשיון לפי סעיף זה, רשאי הוא לסרב להחזיר לבעל הכלב את האגרות ששילם לפי הוראות סעיף 4.

6. (א) בעל כלב שסירבו ליתן לגביו רשיון או שהרשיון שניתן לגביו בוטל, ימסור את הכלב, תוך ארבעה ימים מיום הסירוב או הביטול כאמור, למאורות העיריה.

מסירת כלב למאורות העיריה

(ב) היו נימוקי הסירוב למתן רשיון או לביטולו מבוססים על הוראות סעיף 5(א)(2) או (3), לא יחולו הוראות סעיף 8 לגבי השמדתו של הכלב שנמסר למאורות העיריה, זולת אם ציווה שופט להשמידו לפי הוראות סעיף 5 לפקודת הכלבת, 1934.

(ג) היו נימוקי הסירוב למתן רשיון או לביטולו מבוססים על הוראות סעיף 5(א)(3) עד (9) ובעל הכלב הודיע למנהל, תוך ארבעים ושמונה שעות מזמן מסירת הכלב למאורות העיריה, על כוונתו לבקש צו מבית משפט שיאסור השמדת הכלב, לא יחולו הוראות סעיף 8 לגבי השמדתו, זולת אם ציווה שופט להשמידו; הודיע בעל הכלב על כוונתו לבקש צו כאמור, ישלם לעיריה בעד כל יום של החזקת הכלב במאורות העיריה, את הסכום הקבוע בסעיף 8(ג).

7. (א) לא יחזיק אדם כלב במקום ציבורי ולא ירשה בעל כלב שכלבו יוחזק במקום ציבורי, אלא אם כן הכלב קשור היטב ומחסום על פיו.

החזקת כלב

(ב) לא יתיר בעל כלב לכלבו לשוטט באורח חופשי אף אם על פיו מחסום.

(ג) לא יתיר אדם לכלב הנמצא ברשותו או בהשגחתו לעשות צרכיו בתחום מקום ציבורי או מקום פרטי שאינו בהחזקתו של בעל הכלב.

(ד) הטיל כלב גללים בתחום מקום כאמור בסעיף קטן (ג), יאסוף מי שהכלב בבעלותו או ברשותו או בהשגחתו אותה שעה את הגללים מיד.

8. (א) כלב שלא ניתן לגביו רשיון או שאינו מסומן במשדר אלקטרוני או שאינו מוחזר בהתאם להוראות סעיף 7, רשאי שוטר או עובד העיריה לתפסו ולמסרו למאורות העיריה; אם אי אפשר לתפסו למסרו כאמור, רשאי שוטר או עובד העיריה להשמידו.

תפיסת כלב והמתתו

(ב) (1) נמסר כלב למאורות העיריה לפי הוראות סעיף קטן (א), הוא לא יומת אלא אם כן, תוך שבעה ימים מזמן מסירתו כאמור, לא נמצאו לו תובעים; רשאי המנהל להאריך את הזמן כאמור אם, לדעתו, הכלב בעל ערך, אלא אם כן הוברר למנהל כי הכלב נגוע בכלבת;

(2) הודיע גוף המטפל בבעלי חיים כי הוא מסכים לקבל לרשותו את הכלב, יועבר הכלב לרשות ולא יומת.

(ג) נתפס כלב לפי הוראות סעיף קטן (א), הוא לא יוחזר לבעלו אלא אחרי שהוציא לגביו רשיון, סימנו במשדר אלקטרוני ושילם לעיריה בעד כל יום מתקופת החזקתו במאורות העיריה אגרה בשיעור הקבוע בתוספת, וכן אגרה בשיעור הקבוע בתוספת בעד הובלת הכלב למאורות.

9. (א) נשך או שרט כלב אדם, חייב בעל הכלב, תוך 24 שעות מעת היוודע לו הדבר או לאחר דרישת המנהל, לפי המוקדם יותר –

בידוד כלב חשוד

תיקון תש"ס-2000

(1) להודיע על כך למנהל;

(2) להביא את הכלב לבידוד במאורות העיריה או במקום שיורה לו המנהל, למשך 10 ימים או לתקופה אחרת שיקבע המנהל לפי שיקול דעתו.

(ב) לא נמסר הכלב כאמור בסעיף קטן (א), רשאי המנהל לתפוס את הכלב, להביאו למאורות הבידוד ולקחתו לבדיקת כלבת. אם אי אפשר לתפוס את הכלב, רשאי המנהל להורות על המתתו.

(ג) כלב שבעל חיים נשך אותו וכן כלב שלגביו התעורר חשד שהוא נגוע במחלת הכלבת, חייב בעלו להודיע על כך למנהל, תוך 24 שעות, ולמסרו לבידוד במאורות העיריה או במקום שיורה לו המנהל.

(ד) בעת מסירת הכלב לפי סעיף זה ישלם בעלו לעיריה אגרות כאמור בסעיף 8.

(ה) בסעיף זה, "נשך" – לרבות חשד לנשיכה.

10. המנהל ועובד העיריה רשאים להיכנס בכל עת סבירה לכל מקרקעין בתחום העיריה, כדי לבדוק אם קוימו הוראות חוק עזר זה, וכן לעשות כל מעשה, שלדעתו, דרוש לביצוע הוראותיו.

סמכות כניסה למקרקעין

11. לא יפריע אדם לראש העיריה, למנהל, לעובדי העיריה ולכל המסייע בידם ולא ימנע בעדם מלבצע סמכויותיהם או תפקידיהם לפי הוראות חוק עזר זה.

איסור הפרעה

12.[[3]](#footnote-3) העיריה או מי שפועל בשמה ומטעמה, פטורים מתשלום פיצויים בשל פעולה או מחדל שעשו או נמנעו מעשותם, לפי הענין, בהתאם להוראות חוק עזר זה.

פטור מתשלום פיצויים

13. בתוספת לחוק עזר לפתח-תקוה (הצמדה למדד), התשמ"ד-1984, בסופו יבוא: חוק עזר לפתח-תקוה (פיקוח על כלבים), התשנ"ו-1995.

תיקון חוק עזר הצמדה למדד

13א. (א) על אף האמור בחוק עזר לפתח תקוה (הצמדה למדד), התשמ"ד-1984, ישוערכו סכומי האגרות והתשלומים האחרים, לפי הענין, שהוטלו בחוק עזר זה, פעמיים בשנה, ב-1 בינואר וב-1 ביוני בכל שנה (להלן – יום השערוך), לפי שינוי המדד מן המדד שפורסם לאחרונה לפני יום השערוך הקודם עד המדד שפורסם לאחרונה לפני יום השערוך.

הצמדה למדד

תיקון תש"ס-2000

(ב) הסכומים כאמור בסעיף קטן (א) יעוגלו לשקל החדש השלם הקרוב.

(ג) בסעיף זה, "מדד" – מדד המחירים לצרכן שמפרסמת הלשכה המרכזית לסטטיסטיקה.

14. על אף האמור בחוק עזר לפתח-תקוה (הצמדה למדד), התשמ"ד-1984, יעלו שיעורי האגרות והתשלומים האחרים שנקבעו בתוספת, ב-1 בחודש שלאחר פרסום חוק עזר זה ברשומות (להלן – יום ההעלאה הראשון), בשיעור עליית מדד המחירים לצרכן שמפרסמת הלשכה המרכזית לסטטיסטיקה (להלן – מדד) שפורסם לאחרונה לפני יום ההעלאה הראשון לעומת המדד שפורסם בחודש ינואר 1995.

הוראות שעה

15. חוק עזר לפתח-תקוה (פיקוח על כלבים), התשי"ד-1954 – בטל.

ביטול

**תוספת**

תיקון תש"ס-2000

(סעיף 2(ז))

שיעורי האגרה

בשקלים חדשים

בעד רשיון (סעיף 4(א)) 59.00

בעד רשיון לכלב מעוקר (סעיף 4(א)) 29.50

בעד סימון כלב במשדר (סעיף 4(א)) 55.00

בעד אחזקת כלב במאורות העיריה (סעיף 8(ג)), לכל יום 26.50

בעד הובלת כלב למאורות העיריה (סעיף 8(ג)) 61.00

ג' באב התשנ"ה (30 ביולי 1995) גיורא לב

ראש עיריית פתח-תקוה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשנ"ו מס' 547](http://www.nevo.co.il/Law_word/law07/mekomi-0547.pdf) מיום 30.11.1995 עמ' 103.

   תוקן [ק"ת חש"ם תש"ס מס' 624](http://www.nevo.co.il/Law_word/law07/mekomi-0624.pdf) מיום 25.5.2000 עמ' 336 – תיקון תש"ס-2000; ר' סעיף 5 לענין הוראת שעה. [↑](#footnote-ref-1)
2. ר' עת"מ (ת"א) 1060-09 פוזנר נ' מועצה מקומית גן יבנה לעניין היקף הסמכות. [↑](#footnote-ref-2)
3. ר' ת"א (שלום כ"ס) 2116-12-09 בנימין נ' עיריית רעננה (פורסם בנבו) לענין אי חוקיות ההוראה. [↑](#footnote-ref-3)