חוק עזר לפתח-תקוה (שילוט), תשנ"א-1990

רשויות ומשפט מנהלי – רשויות מקומיות – חוקי עזר – שילוט

תוכן ענינים

|  |  |  |  |
| --- | --- | --- | --- |
|  | פרק ראשון: פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק שני: רשיון לשילוט | [Go](#med1) | 3 |
| סעיף 2 | רשיון ואגרות | [Go](#Seif2) | 3 |
| סעיף 3 | תוקף רשיון | [Go](#Seif3) | 3 |
| סעיף 4 | פרטים של מפרסם המודעה | [Go](#Seif4) | 3 |
| סעיף 5 | פטור | [Go](#Seif5) | 3 |
| סעיף 6 | פרסום למופע | [Go](#Seif6) | 4 |
|  | פרק שלישי: שלטים ומודעות אסורים | [Go](#med2) | 4 |
| סעיף 7 | שילוט אסור | [Go](#Seif7) | 4 |
| סעיף 8 | שלט של עסק | [Go](#Seif8) | 4 |
| סעיף 9 | שלטים מוארים | [Go](#Seif16) | 4 |
| סעיף 10 | דרכי פרסום אסורות | [Go](#Seif17) | 4 |
|  | פרק רביעי: הוראות שונות | [Go](#med3) | 4 |
| סעיף 11 | תקינות השילוט וחובת הסרתו | [Go](#Seif9) | 4 |
| סעיף 12 | רשות כניסה והצגת רשיון | [Go](#Seif10) | 4 |
| סעיף 13 | הודעות | [Go](#Seif11) | 5 |
| סעיף 14 | מסירת העתקים | [Go](#Seif12) | 5 |
| סעיף 15 | שמירת מודעות | [Go](#Seif13) | 5 |
| סעיף 16 | שימוש בשפות | [Go](#Seif14) | 5 |
| סעיף 17 | הודעות | [Go](#Seif15) | 5 |
| סעיף 18 | חזקת האחריות | [Go](#Seif18) | 5 |
| סעיף 20 | הוראות מעבר | [Go](#Seif19) | 5 |
| סעיף 21 | ביטול | [Go](#Seif20) | 5 |
| סעיף 22 | תחילה | [Go](#Seif21) | 5 |
|  | תוספת | [Go](#med4) | 6 |
|  | חלק א': שלטים | [Go](#med5) | 6 |
|  | חלק ב': אגרה בעד פרסום והדבקה של מודעות על מיתקן פרסום עירוני | [Go](#med6) | 6 |
|  | חלק ג': | [Go](#med7) | 7 |
|  | חלק ד' | [Go](#med8) | 7 |

חוק עזר לפתח-תקוה (שילוט), תשנ"א-1990[[1]](#footnote-1)\*

בתוקף סמכותה לפי סעיפים 246 ו-250 לפקודת העיריות, מתקינה בזה מועצת עירית פתח-תקוה חוק עזר זה:

פרק ראשון: פרשנות

1. בחוק עזר זה –

הגדרות

"העיריה" – עירית פתח-תקוה;

"המועצה" – מועצת העיריה;

"ראש העיריה" – לרבות אדם שראש העיריה הסמיכו בכתב לצורך חוק עזר זה, כולו או מקצתו;

"ועדה מקצועית לשילוט" – ועדה מקצועית מייעצת שראש העירייה ימנה;

תיקון תשפ"ב-2022

"שלט" – הודעה המכילה את שמו או מקצועו של אדם או שמו או טיבו של עסק או מוסד או סמל מסחרי של מצרך המשווק או מיוצר במקום או צירוף שלהם, המותקנת במקום העסק או העיסוק והמראה או כוללת מספרים, אותיות, מלים או איור, ומחוברת לבנין או למיתקן, לרבות מיתקן הנושא את ההודעה, בין שההודעה מוארת ובין שאינה מוארת או מוארת לסירוגין;

תיקון תשנ"ה-1995

"שלט בולט" – שלט שהותקן בניצב למקום העסק;

"מודעה" – הודעה, כרזה, צילום, תחריט, ציור, שרטוט, תמונה, כתובת, סמל, תבנית, אות או כיוצא באלה, העשויים מחומר כלשהו או המוצגים באמצעות אור, עשן או גז והמיועדים לפרסומת, לרבות כל העתק ממודעה כאמור, ולרבות מודעה המתפרסמת באמצעות מכשיר אופטי או חשמלי על בד קולנוע או במקום ציבורי, ושאינם שלט, למעט פרסומת בתוך חנות לטובין שבה, ולמעט עלונים ודברי פרסומת מסחרית, שאינם מודבקים על מיתקן פרסום עירוני או אחר, המחולקים ביד לעוברים ושבים או מופצים לבתים;

"בנין" – מבנה, בין שהוא בנוי אבן ובין שהוא בנוי בטון, טיט, ברזל, עץ או חומר אחר, לרבות –

תיקון תשנ"ה-1995

(1) חלק של מבנה כאמור ודבר המחובר לו חיבור של קבע;

(2) קיר, סוללת עפר, גדר וכיוצא באלה, הגודרים או תוחמים או מיועדים לגדור או לתחום שטח קרקע או חלל;

"ארגז ראווה" – ארגז או ארון או מיתקן אחר בעל נפח שאפשר להציג בו סחורה או מיתקן לפרסום מודעות, שהותקן במקום ציבורי, העשוי עץ, מתכת, חומר פלסטי, זכוכית או חומר אחר;

תיקון תשנ"ה-1995

"הצגה" – קביעת שלט במקום ציבורי;

"פרסום" – הודעת דבר במקום ציבורי על ידי מסירת תכנו בכתב או בדפוס, דרך הדבקה, הצגה, הפצה, הארה, הסרטה, צביעה, חריטה, שידור או הקלטה או כיוצא באלה;

"קו הגג" – הקצה העליון של כל קיר או מרפסת מסביב לבנין;

"רשיון" – רשיון שנתן ראש העיריה לפי סעיף 2;

"שילוט" – שלט או מודעה לרבות שילוט על כלי רכב;

תיקון תשנ"ה-1995

"מקום ציבורי" – כל רחוב, לרבות מדרכה, שדרה, פסג', כניסה או מעבר של מרכז מסחרי או של בית משרדים, סמטה, משעול לרוכבים או לרוכבי אופניים, נתיב להולכי רגל, כיכר, רחבה, חצר, מגרש ספורט, טיילת, גשר, גינה, מבוי, מפלש וכל מקום פתוח שהציבור משתמש בו או נוהג לעבור בו, או שהציבור נכנס אליו או רשאי להכנס אליו, בין שהוא בבעלות פרטית ובין שהוא בבעלות ציבורית וכן כל מקום פרטי הגובל רחוב או נשקף אל רחוב וחלל האויר שמעל לאזור האמור, וכן כל מקום עינוג ציבורי, מסעדה, בית קפה, בית מלון, או חניון;

"מיתקן פרסום עירוני" – מיתקן שבבעלות העיריה ושראש העיריה יעד אותו כמיתקן לפרסום מודעות;

"בעל נכס" – אחד או יותר מאלה:

תיקון תשפ"ב-2022

(1) בעליו הרשום של נכס או הזכאי להירשם כבעלים של הנכס;

(2) אדם המקבל או הזכאי לקבל הכנסה מנכס או שהיה מקבלה אילו הנכס היה נותן הכנסה, בין בזכוו הוא ובין כמורשה, כנאמן או כבא כוח;

(3) שוכר או שוכר משנה ששכר את הנכס לתקופה של למעלה מחמש שנים;

(4) בעל דירה כמשמעותו בחוק המקרקעין, התשכ"ט-1969;

"מחזיק" – כהגדרתו בסעיף 1 לפקודת העיריות;

תיקון תשפ"ב-2022

"רישיון שילוט מותנה" – רישיון הניתן לשלט, שהוצב בלי שניתן בעבורו רישיון, ובו תנאים להסדרת השלט בהתאם להוראות חוק עזר זה, במהלך התקופה שתיקבע בו;

תיקון תשפ"ב-2022

"יום" – יום או חלק ממנו.

תיקון תשפ"ב-2022

פרק שני: רשיון לשילוט

2. (א) לא יציג אדם שלט, לא יפרסם מודעה, לא ירשה ולא יגרום להצגה או לפרסום של שילוט, אלא לפי רשיון מאת ראש העיריה, ובהתאם לתנאי הרשיון, ולאחר ששילם אגרת שילוט, כמפורט בתוספת, וחותמת קופה מוטבעת על גבי התוית, כאמור בסעיף 13(א).

רשיון ואגרות

(ב) ראש העיריה רשאי לפטור או להפחית את האגרה בעד פרסום שלט או מודעה שעל גבי מיתקן פרסום עירוני (להלן – מיתקן עירוני), אם התקיימו אלה:

(1) מפרסם המודעה הוא העיריה, מוסד ציבורי לצרכי דת, צדקה, חינוך, תרבות, אמנות או ספורט, או מוסד שהוא בעל אופי ציבורי;

(2) המודעה מתפרסמת לענין מוסד כאמור בפסקה (1).

(ג) הרוצה להציג שלט יגיש בקשה על כך בכתב לראש העיריה, יפרט את שמו ומענו ויצרף לבקשתו תרשים ובו תכנית המראה את הסוג, הצורה, החמרים ומידות השילוט שיש בדעתו להציג או לפרסם, וכן המסגרת שעליה יוצב השילוט או המיתקן הנושא את השילוט עם המפרט הטכני שלהם, והמקום שבו יוצג; אם השילוט מואר, יצורף לתכנית אישור של חשמלאי מוסמך המעיד כי הוא אחראי לתקינות המיתקן, וכי המיתקן כולל מפסק פחת.

(ד) ראש העיריה רשאי לתת רשיון, לסרב לתיתו, לבטלו, לשנותו, לכלול בו תנאים, להוסיף עליהם ולשנותם, ובין היתר, גם לקבוע הוראות בדבר מקום הצבת השילוט, גודלו וצורתו וסוג החומר ממנו הוא ייעשה.

(ה) לא ינתן רשיון לשילוט אם יש בפרסומו או בהצגתו משום עבירה על פי דין או אם השילוט מפרסם עסק או משרד שאין לו רשיון כחוק או שהפעלתו נוגדת את דיני התכנון והבניה או אם יש בו משום פגיעה בתקנת הציבור.

(ו) (1) ראש העיריה יוועץ בועדה המקצועית לשילוט (להלן – הועדה) אשר תבדוק אם השילוט המבוקש אינו נוגד את הוראות חוק עזר זה ואם אין בו כדי לפגוע באיכות הסביבה; הועדה תהא מוסמכת להמליץ בפני ראש העיריה על מתן רשיון או על סירוב לתיתו, הכל בתנאים שייקבעו;

(2) לא יתן ראש העיריה רשיון לשילוט ששטחו עולה על 10 מ"ר, אלא לאחר התייעצות בועדה.

(ז) לענין סעיף זה יראו שילוט, למעט לוחית זיהוי, שהוצג על גבי כל רכב החונה או הנע במקום ציבורי בתחום העיריה, כשילוט שהוצג או פורסם.

3. (א) תוקפו של רישיון לשילוט הוא עד יום 31 בדצמבר בשנה שבה ניתן, אלא אם כן צוין מועד אחר ברישיון, והוא יחודש במשך שנה נוספת כל פעם מחדש בכפוף לתשלום אגרת שילוט שנקבעה בתוספת, אם התקיימו לגביו הוראות חוק עזר זה.

תוקף רישיון

תיקון תשפ"ב-2022

(ב) ביקש בעל רישיון במשך תקופת תוקף הרישיון לשנות את השם או כל פרט אחר הרשום בשילוט, שלא בהתאם לתנאי הרישיון, יגיש בקשה חדשה לרישיון שילוט וישלם אגרת שילוט שנקבעה בתוספת.

(ג) שינה אדם שילוט בתוך תקופת הרישיון בלי שקיבל רישיון לכך או בניגוד לתנאי הרישיון, יפקע תוקף הרישיון מייד עם ביצוע השינוי כאמור ותחול חובת הגשת בקשה חדשה לרישיון; לעניין סעיף זה, "שינוי שילוט" – לרבות שינוי של תוכנו או צורתו או מידותיו או סוגו או מקומו או אופן הצבתו של השילוט ושאר פרטי השילוט כמפורט בסעיף 2(ג).

(ד) בעת שינוי בעלים של שילוט קיים, יפקע תוקף הרישיון.

(ה) חיוב בתשלום אגרת שילוט אינו מהווה רישיון לשילוט.

(ו) מפרסם שילוט שעזב את הנכס שעליו הוצב השילוט והסיר את השילוט, מחויב בהשבת חזית המבנה לקדמותה ולמתן הודעה בכתב על כך לעירייה.

3א. (א) בעד מתן רישיון לשלט או בעד חידושו או בעד הצבתו, תשולם לעירייה אגרת שילוט שנתית, בשיעורים הנקובים בתוספת; על בעל רישיון שילוט לשלם אגרה מיום הצבתו של השילוט.

אגרת שילוט

תיקון תשפ"ב-2022

(ב) הוצא רישיון שילוט לאחר יום 30 ביוני בשנה פלונית, והשילוט לא הותקן לפני הוצאת הרישיון, תשולם רק מחצית האגרה שנקבעה בתוספת.

(ג) הוסר שילוט, והודעה על כך נמסרה לעירייה בכתב, לפני יום 1 ביולי בשנה פלונית, תוחזר מחצית האגרה ששולמה.

(ד) פקע רישיון או בוטל רישיון שילוט לפי חוק עזר זה, לא יהיה זכאי בעל השילוט להחזר סכום האגרה ששילם לעירייה, כולו או חלקו.

(ה) מפרסם שילוט שעזב את הנכס שבו פורסם השילוט ולא הסירו, ישלם אגרת שילוט כל עוד לא הוסר על ידו השילוט וכל עוד לא ניתנה על ידו הודעה בכתב לעירייה על הסרת השלט.

(ו) הוצג שילוט בלא רישיון או בניגוד לתנאיו, או בניגוד להוראות חוק עזר זה או בניגוד להוראות כל דין, לא יגרע הדבר מחובת מפרסם השילוט לשלם אגרת שילוט מיום הצגתו של השילוט.

4. (בוטל).

תיקון תשפ"ב-2022

5. הוראות פרק זה לא יחולו על דגל המשמש כסמל של מדינה, או ארגון בעל אופי ציבורי או דתי, לרבות דגל המוצג באירוע ממלכתי, ובלבד שהצגת דגל כאמור היא כדין ואינה משמשת לפרסומת מסחרית.

פטור

6. על אף האמור בסעיף 4, בקשה לפרסום סרט, מחזה או שעשוע ציבורי (להלן – מופע) יכול שתתייחס לתמונות או מודעות אחרות שפורסמו, המשתנות מדי פעם לפי המופעים; על אף האמור בסעיף 2(ג), לא יידרש מפרסם מודעה למופע להגיש את התמונות לראש העיריה, ובלבד שהמועצה לביקורת סרטים ומחזות אישרה וסימנה אותן כדין.

פרסום למופע

פרק שלישי: שלטים ומודעות אסורים

7. לא יציג אדם שלט, לא יפרסם מודעה ולא יגרום להצגתו או לפרסומו של שילוט אם נתקיימו לגביו אלה:

שילוט אסור

(1) מפריע לתנועת כלי רכב או הולכי רגל;

(2) מרעיש או מפיץ ריח;

(3) עשוי מבד;

(4) חוסם דלת, חלון, תריס, יציאת חירום או פתח אחר, או מפריע למעבר בהם;

(5) מוצג על מדרגות חירום, מדרגות נעות, מעליות, מזגן אוויר, צינור ביוב, צינור אוויר, עמוד חשמל, מיתקן טלפון, מיתקן להפעלת רמזור, אנטנה, עמוד צופרים, תמרור, או במקום שנועד לציוד או למיתקנים לכיבוי שריפות;

(6) מסתיר פריטים בעלי ייחוד ארכיטקטוני, קשתות או עמודים או פוגע במראה האסתטי של מבנה או מהווה מטרד;

(7) מתפרסם בשטח ציבורי ואינו מותקן על גבי מיתקן עירוני שאישר ראש העיריה;

(8) מוצג על מבנה המשמש למגורים בלבד, אלא אם כן הוצב בידי מי שמנהל במבנה את משרדו כדין.

8. (א) לכל עסק יהיה שלט אחד בלבד; הצגת שלט נוסף טעונה רשיון נוסף לפי הוראות חוק עזר זה.

שלט של עסק

(ב) שלט של עסק יוצג בחזית המבנה בו מתנהל העסק, ארכו המרבי לא יעלה על אורך החזית של בית העסק, אלא אם כן התיר ראש העיריה הצגת שלט גדול יותר, מטעמים מיוחדים.

9. (א) לא יאיר אדם שילוט על ידי חשמל, אלא אם כן השלט מצויד במפסק פחת והצנרת המספקת חשמל לשילוט מוסתרת, ובלבד שהשלט והצנרת כאמור עברו ביקורת חשמלאי מוסמך ואישור על כך בכתב מצוי בידי בעל השילוט.

שלטים מוארים

(ב) ראש העיריה רשאי, בהודעה מראש של שלושה ימים לפחות, לאסור על אדם הארת שילוט באמצעות גופי תאורה הנמצאים בבנין או מחוצה לו, אם לדעתו יש בכך כדי להפריע לתושבי הסביבה או לעוברים ושבים או להוות סכנה או הפרעה לתנועה; ובעל השילוט יציית להוראת ראש העיריה במועד שנקבע בהודעה.

10. (א) לא יקרין אדם שילוט אל מקום ציבורי בהארה בחשמל או באמצעים אלקטרונים ולא ישמיע תוכנו ברמקול, אלא אם כן ראש העיריה התיר זאת מטעמים מיוחדים.

דרכי פרסום אסורות

(ב) לא יפרסם אדם מודעה בדרך של נשיאת לוח או סרט וכיוצא באלה, בין אם ההודעה נישאת בידי אדם ובין אם על גבי בהמה, אלא אם כן ראש העיריה התיר זאת מטעמים מיוחדים.

פרק רביעי: הוראות שונות

11. (א) אדם המחזיק ברישיון שילוט יחזיק את השילוט בצורה נקייה, שלמה, תקינה ובטוחה ובהתאם להוראות חוק עזר זה וכל דין, ולפי דרישת ראש העירייה יתקן, יסיר או יחליף שילוט שניזוק, הושחת או התבלה.

תקינות השילוט וחובת הסרתו

תיקון תשפ"ב-2022

(ב) בעל רישיון לשילוט אחראי להסרת השילוט וכל המחובר אליו, על מיתקניו ועמודיו, מייד עם פקיעת תוקף הרישיון או עם ביטולו או עם סיום האירוע שהשילוט מפרסם או עם סיום העיסוק או הספקת השירות שהשילוט מפרסם.

(ג) הוצג שילוט בנכס ועזב המפרסם את הנכס ולא הסירו, תחול החובה להסרת השילוט וכל המחובר אליו, על מיתקניו ועמודיו, החל ממועד עזיבת המפרסם את הנכס כאמור, גם על המחזיק או בעל הנכס, ותחול האחריות על תקינות השילוט כאמור בסעיף קטן (א) על המחזיק או בעל הנכס שבו מותקן השילוט; אם לא הסירו, יהיה חייב בתשלום אגרת שילוט יחד ולחוד עם מי שמפרסם את השילוט.

(ד) בסעיף זה, "בעל רישיון לשילוט" – בין שקיבל רישיון שילוט, בין שקיבל פטור מהוצאת רישיון שילוט ובין שפרסם שילוט בלא רישיון.

12. (א) ראש העיריה רשאי, בכל עת סבירה, להיכנס לכל מקום על מנת לברר אם קויימו הוראות חוק עזר זה וכן לעשות כל מעשה הדרוש לביצועו.

רשות כניסה והצגת רשיון

(ב) לא יפריע אדם לראש העיריה ולא ימנע ממנו לבצע סמכויותיו לפי סעיף קטן (א).

(ג) בעל רשיון חייב להציג את רשיונו בפני ראש העיריה לפי דרישתו.

13. (א) ראש העירייה רשאי לדרוש מאדם שפרסם שילוט או הרשה לאחר מטעמו לפרסמו, להסיר שילוט שפורסם בלא רישיון או שהוצג תוך הפרת תנאי הרישיון או בניגוד להוראה מהוראות חוק עזר זה או מסיבה סבירה אחרת, וכן רשאי הוא לדרוש ממנו לבצע עבודות הנחוצות לצורך אחזקתו התקינה של השילוט או לצורך התאמתו לתנאי הרישיון או להוראות חוק עזר זה או להוראות כל דין (להלן בסעיף זה – דרישה).

הודעות

תיקון תשפ"ב-2022

(ב) קיבל אדם דרישה מראש העירייה כאמור בסעיף קטן (א), ימלא אחריה בתוך התקופה שקבע לכך ראש העירייה ויודיע על כך בכתב לראש העירייה.

(ג) לא מילא אדם אחר הדרישה כאמור בסעיף קטן (א), רשאי ראש העירייה להורות על ביצוע הנדרש באמצעות מי מטעמו, ולחייב את מקבל הדרישה בהוצאות העירייה בקשר לפעולות ולעבודות אלה, לרבות הוצאות אחסנתו של השילוט, לפי חשבון שתגיש העירייה לאותו אדם; ראה ראש העירייה שלא ניתן לאתר את שמו ומענו של אדם, רשאית העירייה לנקוט פעולות כאמור אף בלא מסירת דרישה לאותו אדם.

(ד) שילוט שהוסר על ידי העירייה בהתאם לסמכותה לפי סעיף קטן (ג), יהיה רכושה של העירייה ממועד הסרתו, אלא אם כן ביקש בעל השילוט לקבל לרשותו את השילוט והוכיח את הבעלות על השילוט בתוך 15 ימים מיום הסרתו, וכן בתנאי שישלם לעירייה את הוצאות ההסרה והאחסנה לפי חשבון שתגיש לו העירייה.

(ה) האמור בסעיף זה אינו בא לגרוע מאחריותו הפלילית של אדם על הפרת הוראה מהוראות חוק עזר זה ואין בו כדי לגרוע מסמכויות ראש העירייה לפי חוק עזר זה.

14. מפרסם מודעה ימסור לעיריה, לפי דרישת ראש העיריה, שלושה העתקים ממנה ללא תשלום.

מסירת העתקים

15. (א) לא יסיר אדם, לא יקרע, לא יטשטש, לא יקלקל ולא ילכלך מודעה שפרסמה העיריה או שפורסמה על גבי מיתקן פרסום עירוני, או מודעה שפורסמה בהתאם להוראות חוק עזר זה, אלא אם כן הסרתה הותרה כדין.

שמירת מודעות

(ב) לא ידביק אדם, פרט לעובד מטעם העיריה, מודעה על מיתקן עירוני.

(ג) ניתן היתר לפרסם מודעה על מיתקן עירוני ושולמה האגרה כמפורט בתוספת, תפרסם העיריה את המודעה על המיתקן האמור.

15א. (א) ראש העירייה רשאי לקבוע תנאים בנוגע לשימוש במיתקן פרסום עירוני, לצורך השילוט, גודלו, תוכנו וכיוצא באלה.

שימוש במיתקן פרסום עירוני

תיקון תשפ"ב-2022

(ב) ראש העירייה רשאי לקבוע כי פרסום של מודעה על גבי מיתקן פרסום עירוני או אזור מסוים בו לא יהיה כרוך בתשלום אגרה.

16. (א) לא יפרסם אדם מודעה ולא יציג שלט, אלא אם כן נתמלא אחד מאלה:

שימוש בשפות

(1) הם כתובים בשפה העברית;

(2) השפה העברית תופסת לא פחות ממחצית שטחם, אם הם כתובים גם בשפה אחרת.

(ב) הוראות סעיף זה אינן חלות על שילוט שמפרסם או מציג מוסד רשמי של מדינה זרה או מוסד דת.

17. מסירת הודעה לפי חוק עזר זה תהא כדין אם נמסרה לידי האדם שאליו היא מכוונת או נמסרה במקום מגוריו או במקום עסקיו הרגילים או הידועים לאחרונה לידי אחד מבני משפחתו הבוגרים הגרים עמו או לידי כל אדם בוגר העובד או מועסק שם, או נשלחה בדואר רשום לאותו אדם לפי מען מגוריו או עסקיו הרגילים או הידועים לאחרונה, או הוצגה בצורה נראית לעין באחד המקומות האמורים או במקום שבו נמצא השילוט, או פורסמה לפחות בשני עיתונים הנפוצים בתחום העיריה.

הודעות

18. (א) מי ששמו, עסקו או עניינו מתפרסם בגוף השילוט או מי שהזמין את ייצורו או הדפסתו של השילוט או שילם בעדו, או בעל הנכס או המחזיק במקום שבו נמצא השילוט, רואים אותו, לצורך חוק עזר זה, כמי שפרסם או הציג את השילוט, אלא אם כן מסר, בתוך 72 שעות ממועד קבלת הודעה על כך מאת ראש העירייה, את שמו ומענו של האדם האחראי לפרסום או להצגת השילוט.

חזקת אחריות

תיקון תשפ"ב-2022

(ב) פורסם שילוט שלא בהתאם להוראות חוק עזר זה או שלא שולמה בעדו אגרת שילוט, רואים את המחזיק בנכס שבו פורסם השילוט או את בעל הנכס שבו פורסם בשילוט כאילו הוא פרסם את השילוט, זולת אם הוכיח שהפרסום נעשה שלא בידיעתו וכי נקט את כל האמצעים הסבירים למונעו.

19. בתוספת לחוק עזר לפתח-תקוה (הצמדה למדד), התשמ"ד-1984, במקום: "חוק עזר לפתח-תקוה (מודעות ושלטים), התשכ"א-1961" יבוא:

תיקון חוק עזר הצמדה למדד

"חוק עזר לפתח-תקוה (שילוט), התשנ"א-1990".

20. רשיון שניתן לפני כניסתו לתוקף של חוק עזר זה, לפי חוק עזר לפתח-תקוה (מודעות ושלטים), התשכ"א-1961, דינו כדין רשיון לפי חוק עזר זה כל עוד הוא בתוקף על פי חוק העזר האמור.

הוראות מעבר

21. חוק עזר לפתח-תקוה (מודעות ושלטים), התשכ"א-1961 – בטל.

ביטול

22. תקפו של חוק עזר זה 90 ימים מיום פרסומו.

תחילה

תוספת

(סעיפים 2 ו-3)

חלק א': שלטים

תיקון תשנ"ה-1995

שיעורי האגרה

בשקלים חדשים

1. (1) שלט המותקן במקום העסק, מעליו או על ידו, לשנה או חלק ממנה, לפי שטחו –

עד 0.50 מ"ר 35.50

מ-0.51 מ"ר עד 1.00 מ"ר 71.20

מ-1.01 מ"ר עד 2.00 מ"ר 97.20

לכל מ"ר נוסף או חלק ממנו 48.00

(2) שלט שני או נוסף לשלט כאמור בפרט 1(1), וכן שלט מותקן בקומה ב' ומעלה, פרט לשלט על גג או מעקהו, הנמצא במקום העסק, לשנה או חלק ממנה, לפי שטחו –

עד 0.50 מ"ר 72.50

מ-0.51 מ"ר עד 1.00 145.70

מ-1.01 מ"ר עד 2.00 194.10

לכל מ"ר נוסף או חלק ממנו 97.20

(3) שלט בולט המותקן במקום העסק, לשנה או חלק ממנה, לפי שטחו –

עד 0.50 מ"ר 140.30

מ-0.51 מ"ר עד 1.00 מ"ר 293.40

מ-1.01 מ"ר עד 2.00 מ"ר 389.50

לכל מ"ר נוסף או חלק ממנו 182.30

2. שלט המוצג על גג או מעקהו, במקום העסק, לכל מ"ר או חלק ממנו 170.20

3. שלט המותקן מאותיות ניאון או שלט מואר, למעט שלט על גג, לכל מ"ר או חלק ממנו, לשנה או חלק ממנה 97.20

4. שלט המותקן מחוץ למקום העסק בתוך שטח ציבורי או פרטי, שאינו נשקף לרחוב או למגרשי ומיתקני ספורט, על גבי גדר או קיר או מבנה, לכל מ"ר או חלק ממנו, לשנה או חלק ממנה 194.20

5. ארגז ראווה, לכל מ"א או חלק ממנו, לשנה או חלק ממנה 120.80

6. שלט המותקן על גבי גדר בטחון, לכל מ"ר או חלק ממנו, לשנה או חלק ממנה 194.20

7. מודעה או שלט בתוך רכב ציבורי או מעליו או על דפנות הרכב, לשנה או חלק ממנה, לפי שטחה –

עד 0.50 מ"ר 65.80

מ-0.51 מ"ר עד 1.00 מ"ר 170.20

מ-1.01 מ"ר ומעלה 221.30

חלק ב': אגרה בעד פרסום והדבקה של מודעות על מיתקן פרסום עירוני

תיקון תשע"ג-2013

(1) בעד מודעה המודבקת בידי העירייה על סדרה של עד 60 לוחות פרסום עירוניים או חלק מהם, עד 7 ימים תשולם אגרת פרסום –

שיעור אגרה

בשקלים חדשים

(א) בגודל של –

גיליון שלם 375

חצי גיליון 300

רבע גיליון 200

(ב) לכל 10 לוחות נוספים או חלק מהם

גיליון שלם 62.5

חצי גיליון 50

רבע גיליון 35

(2) (א) נוסף על האגרה שנקבעה בסעיף 1, ישלם מפרסם מודעה אגרת הדבקת מודעות לסדרה של 60 לוחות פרסום או חלק מהם בעד –

שיעור אגרה

בשקלים חדשים

גיליון שלם 200

חצי גיליון 150

רבע גיליון 100

(ב) בעד הדבקה, לכל 10 לוחות נוספים או חלק מהם

גיליון שלם 35

חצי גיליון 25

רבע גיליון 20

(3) בעד מודעת אבל המודבקת בידי העירייה על סדרה של עד 60 לוחות פרסום עירוניים או חלק מהם עד 7 ימים, ישולמו:

אגרת פרסום 100

אגרת הדבקה 50

חלק ג': **(נמחק)**

תיקון תשע"ג-2013

חלק ד'

1. מודעה המתפרסמת דרך הסרטה, לכל שבוע או חלק ממנו, לכל בית קולנוע 12

2. סרט פרסום בבית קולנוע, לכל 25 מטר, לכל השבוע או חלק ממנו, לכל בית קולנוע 14

ז' בתשרי התשנ"א (26 בספטמבר 1990) גיורא לב

ראש עירית פתח-תקוה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשנ"א מס' 444](http://www.nevo.co.il/Law_word/law07/mekomi-0444.pdf) מיום 27.12.1990 עמ' 124.

   תוקן [ק"ת חש"ם תשנ"ה מס' 538](http://www.nevo.co.il/Law_word/law07/mekomi-0538.pdf) מיום 1.6.1995 עמ' 377 – תיקון תשנ"ה-1995.

   [ק"ת חש"ם תשע"ג מס' 786](http://www.nevo.co.il/Law_word/law07/mekomi-0786.pdf) מיום 21.3.2013 עמ' 423 – תיקון תשע"ג-2013; ר' סעיף 2 לענין הוראת שעה.

   ק"ת חש"ם תשפ"ב מס' 1179 מיום 16.1.2022 עמ' 422 – תיקון תשפ"ב-2022. [↑](#footnote-ref-1)