חוק עזר לפתח-תקוה (שמירת הסדר והניקיון), תשנ"ב-1991

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 4 |
| סעיף 1 | הגדרות | [Go](#Seif1) | 4 |
|  | פרק ב': מניעת מפגעים וביעורם | [Go](#med1) | 7 |
| סעיף 2 | איסור גרימת מפגע | [Go](#Seif2) | 7 |
| סעיף 3 | אחריות לסילוק מפגע | [Go](#Seif3) | 7 |
| סעיף 4 | חובה יחד ולחוד | [Go](#Seif4) | 7 |
| סעיף 5 | הודעה לסילוק מפגע | [Go](#Seif5) | 7 |
| סעיף 6 | חובה להדביר מזיקים | [Go](#Seif61) | 7 |
| סעיף 7 | החלטת המפקח | [Go](#Seif6) | 7 |
| סעיף 8 | איסור זריקת אשפה או לכלוך | [Go](#Seif7) | 7 |
| סעיף 9 | השקאת צמחים | [Go](#Seif8) | 7 |
| סעיף 10 | ניקוי, איבוק ניעור, חביטה | [Go](#Seif9) | 7 |
| סעיף 11 | איסור הבערת קוצים | [Go](#Seif62) | 7 |
| סעיף 12 | זיהום מקום ציבורי | [Go](#Seif17) | 8 |
| סעיף 13 | איסור לפזר מודעות | [Go](#Seif18) | 8 |
| סעיף 14 | איסור העפת עפיפונים | [Go](#Seif19) | 8 |
| סעיף 15 | איסור שימוש ושפיכה של מי שופכין | [Go](#Seif20) | 8 |
| סעיף 16 | איסור שפיכת נוזל | [Go](#Seif10) | 8 |
| סעיף 17 | אחריות בעל נכס והמחזיק לניקיון הנכס | [Go](#Seif11) | 8 |
| סעיף 18 | איסור השארת בעלי חיים ושמירה עליהם | [Go](#Seif12) | 8 |
| סעיף 20 | החזקת בעלי חיים | [Go](#Seif63) | 8 |
|  | פרק ג': ניקוי מגרשים, חצרות וכניסות לבנינים | [Go](#med2) | 8 |
| סעיף 21 | שמירה על הניקיון | [Go](#Seif64) | 8 |
| סעיף 22 | חובת ניקוי וגידור מגרש | [Go](#Seif65) | 9 |
| סעיף 23 | דרישה לניקוי מגרש | [Go](#Seif66) | 9 |
| סעיף 24 | חובה למלא אחר הודעה | [Go](#Seif67) | 9 |
| סעיף 25 | ניקוי בידי העיריה | [Go](#Seif68) | 9 |
| סעיף 26 | הוצאות ניקוי בידי העיריה | [Go](#Seif69) | 9 |
|  | פרק ד': ניקוי בורות שופכין והרקתם | [Go](#med3) | 9 |
| סעיף 27 | אחזקת בור שופכין במצב תקין | [Go](#Seif13) | 9 |
| סעיף 28 | הטלת שפכים | [Go](#Seif14) | 9 |
| סעיף 29 | ניקוי או הרקה בידי העיריה | [Go](#Seif15) | 9 |
| סעיף 30 | בניית בור שופכין חדש | [Go](#Seif16) | 9 |
|  | פרק ה': סילוק גרוטות רכב | [Go](#med4) | 9 |
| סעיף 31 | פינוי גרוטות רכב | [Go](#Seif70) | 9 |
| סעיף 32 | חזקה לגבי השלכת רכב | [Go](#Seif21) | 10 |
|  | פרק ו': פינוי חפצים מיושנים | [Go](#med5) | 10 |
| סעיף 33 | איסור השארת חפצים מיושנים | [Go](#Seif71) | 10 |
| סעיף 34 | פינוי חפצים מיושנים | [Go](#Seif72) | 10 |
|  | פרק ז': גיזום | [Go](#med6) | 10 |
| סעיף 35 | חובת גיזום | [Go](#Seif73) | 10 |
| סעיף 36 | גיזום בידי העיריה | [Go](#Seif74) | 10 |
|  | פרק ח': שמירת הסדר והנקיון בגנים | [Go](#med7) | 10 |
| סעיף 37 | הימצאות בגן | [Go](#Seif22) | 10 |
| סעיף 38 | פגיעה בצמח בגן | [Go](#Seif23) | 10 |
| סעיף 39 | התנהגות בגן | [Go](#Seif24) | 10 |
| סעיף 40 | כלי רכב | [Go](#Seif25) | 10 |
| סעיף 41 | איסור הזזת כסאות או ספסלים | [Go](#Seif75) | 10 |
| סעיף 42 | רוכלות | [Go](#Seif26) | 10 |
| סעיף 43 | משחקים | [Go](#Seif27) | 11 |
| סעיף 44 | איסור הפרעה | [Go](#Seif28) | 11 |
| סעיף 45 | רעש | [Go](#Seif29) | 11 |
| סעיף 46 | חגיגות בגן | [Go](#Seif30) | 11 |
| סעיף 47 | הרחקת בני אדם מסוימים מגן | [Go](#Seif31) | 11 |
| סעיף 47א | איסור החזקה ושתייה של משקה משכר במקום ציבורי | [Go](#Seif79) | 11 |
|  | פרק ט': שימור רחובות | [Go](#med8) | 11 |
| סעיף 48 | מכשול ברחוב | [Go](#Seif32) | 11 |
| סעיף 49 | תליית כביסה | [Go](#Seif33) | 11 |
| סעיף 50 | היתר להעמיד כסאות שולחנות או פרגודים | [Go](#Seif34) | 11 |
| סעיף 51 | פתיחת שוחות | [Go](#Seif35) | 11 |
| סעיף 52 | נזק לרחוב | [Go](#Seif36) | 12 |
| סעיף 53 | סילוק מכשול וביצוע עבודות ת"ט תשנ"ח 1997 | [Go](#Seif37) | 12 |
| סעיף 54 | מניעת הסגת גבול ברחוב | [Go](#Seif38) | 12 |
|  | פרק י': הוראות בענין מקום עינוג | [Go](#med9) | 12 |
| סעיף 55 | איסור עישון ופיצוח והכנסת בקבוקים | [Go](#Seif39) | 12 |
| סעיף 56 | מודעות | [Go](#Seif40) | 12 |
|  | פרק י"א: ניקוי מדרכות | [Go](#med10) | 12 |
| סעיף 57 | הגדרות | [Go](#Seif41) | 12 |
| סעיף 58 | חובת ניקוי מדרכה | [Go](#Seif42) | 13 |
| סעיף 59 | דרישה לניקוי | [Go](#Seif43) | 13 |
| סעיף 60 | איסוף אשפה | [Go](#Seif44) | 13 |
|  | פרק י"ב: (בוטל) | [Go](#med11) | 13 |
|  | פרק י"ג: שונות | [Go](#med12) | 14 |
| סעיף 67 | איסור הפרעה | [Go](#Seif51) | 14 |
| סעיף 68 | איסור פגיעה | [Go](#Seif52) | 14 |
| סעיף 69 | ילדים | [Go](#Seif53) | 14 |
| סעיף 70 | סמכויות נאמן ניקיון | [Go](#Seif76) | 14 |
| סעיף 71 | מסירת הודעות | [Go](#Seif54) | 14 |
| סעיף 72 | סמכות כניסה | [Go](#Seif55) | 14 |
| סעיף 73 | ביצוע הודעה | [Go](#Seif56) | 14 |
| סעיף 74 | שמירת דינים | [Go](#Seif57) | 15 |
| סעיף 75 | תחילה | [Go](#Seif58) | 15 |
| סעיף 76 | הוראות מעבר | [Go](#Seif59) | 15 |
| סעיף 77 | הצמדה למדד | [Go](#Seif77) | 15 |
| סעיף 78 | הוראות שעה | [Go](#Seif78) | 15 |
| סעיף 79 | ביטולים | [Go](#Seif60) | 15 |
|  | תוספת ראשונה | [Go](#med13) | 15 |
|  | תוספת שניה | [Go](#med14) | 15 |
|  | תוספת שלישית | [Go](#med15) | 16 |

חוק עזר לפתח-תקוה (שמירת הסדר והניקיון), תשנ"ב-1991[[1]](#footnote-1)\*

בתוקף סמכותה לפי סעיף 250 לפקודת העיריות, מתקינה מועצת עיריית פתח-תקוה חוק עזר זה:

פרק א': פרשנות

1. בחוק עזר זה –

הגדרות

"אשפה" – שיירי מזון, קליפות, נייר, בקבוקים, שברי זכוכית, תיבות, קופסאות, קרטונים, אריזות למיניהן, גרוטאות, פחים, חתיכות עץ, קרשים, סמרטוטים, שיירי מפעל, אפר, בדלי סיגריות, פסולת, למעט פסולת בנין, וכן כל דבר העלול לגרום אי נקיון או אי סדר או העלול לסכן את הבריאות, למעט זבל;

"אשפת צמחים" – צמח קטוף, תלוש או שנשר, לרבות ענפים, עלים, עשב, דשא וכיוצא באלה;

"בור שפכים" – מבנה או מיתקן, בין מעל לקרקע ובין מתחתיה, שנועד לקיבולם או לאגירתם של מי שופכין, זבל או כל פסולת של נוזלים אחרים, וכן כל סוג של בור רקב, בור חלחול, ביב, תעלה להובלת שופכין, תאי בדיקה או צינור להובלת מי שופכין;

"ביתן אשפה" – בנין המיועד להחזקת כלי אשפה או להחזקת כלי אשפה לזבל או כלי אשפה לאשפה של מפעל;

"בנין" – מבנה או גדר, בין בנויים מאבן ובין בנויים בטון, טיט, ברזל, עץ או כל חומר אחר, בין קבועים ובין ארעיים, או חלק מהם, לרבות מיתקני תברואה ומיתקן המשמש למכירת סחורה;

"בעל מקום עינוג" – אחד או יותר מאלה:

(1) הבעל של מקום עינוג;

(2) מחזיקו של מקום עינוג;

(3) אדם המנהל מקום עיגוג;

(4) בעל רשיון להפעלת מקום עינוג;

(5) מי שבהשגחתו, בפיקוחו או בהנהלתו מתקיים עינוג.

"בעל נכס" – אחד או יותר מאלה:

(1) הבעל הרשום של הנכס;

(2) אדם המקבל או הזכאי לקבל הכנסה או שהיה מקבלה אילו הנכס היה נותן הכנסה, בין בזכותו ובין כמורשה, כנאמן או כבא כוח;

(3) שוכר או שוכר משנה של נכס לתקופה העולה על חמש שנים;

(4) בעל דירה כמשמעותו בחוק המקרקעין, התשכ"ט-1969;

(5) נציגות בית משותף כמשמעותה בחוק המקרקעין, התשכ"ט-1969;

(6) מי שמייצג את בכל הנכס לצורך תשלום מסים או לענין ניצולו המסחרי או שמירת ערכו של המגרש;

"גיזום" – הסרת חלק של גדר חיה, שיח, מטפס, עץ או צמח אחר, הגדלים על הגבול שבין הנכס לבין שטח המיועד לצרכי ציבור או בקרבתו;

"גן" – גן ציבורי, חורשה או שדרה ומקום אחר ברחוב שצמחים צומחים בו, בין שהוא גדור ובין שאינו גדור, לרבות בריכה או מזרקה;

"העיריה" – עירית פתח-תקוה;

"המועצה" – מועצת העיריה;

"זבל" – לרבות הפרשת בעלי-חיים ופסולת או מי שופכין של מכלאה;

"חפצים מיושנים" – חפצים שיצאו מכלל שימוש לרבות חלקי כלי רכב, תנור, מקרר, דוד לחימום מים, דוד שמש, אמבטיה, מכונה וחלקיה, מזרנים, רהיטים או חלק מהם;

"כלי אשפה" – מבנה, מכל, שקית או כלי קיבול, המיועדים לאצירת אשפה מחומר, צורה, גודל ואיכות כפי שיקבע המפקח מזמן לזמן;

"מזיק" – כל אחד מאלה: חלזונות, עשבי בר, טוואי התהלוכה של האורן, זבוב ים התיכון, נברנים, קרציות הבקר, יתושים, זבובי בית;

"מחזיק" – אדם המחזיק למעשה בנכס או בחלק ממנו, כבעל או כשוכר או באופן אחר, למעט אדם הגר בבית מלון או בפנסיון ותאגיד העוסק בתחזוקת הנכס;

"מי שופכין" – מים דלוחים, מי כביסה, מי שטיפת רצפות או כל מים מלוכלכים, מזוהמים או מזהמים;

"מיתקן תברואה" – צנרת תברואתית, לרבות אסלה או תחליף לאסלה, מחסום, סעיף, צינור, אבזר, מרזב, מגלש, מכל מים, תא בקרה, בור שפכים, מיתקן לחימום בנין, מתקן לחימום מים, מערכת אספקת מים, כמשמעותם בהוראות למיתקני תברואה (הל"ת), תש"ל-1970, לרבות חיבור למיתקן תברואה;

"מכלאה" – רפת, לול, דיר, אורווה, שובך יונים או כיוצא באלה וכן מקום גדור או בלתי גדור, מקורה או בלתי מקורה, שמחזיקים בו בהמה;

"מפגע" – אחד או יותר מאלה –

(1) העדר בתי כסא במספר מספיק, או קיום בית כסא שאינו מדגם מאושר, בנכס המשמש למטרת מגורים או עסק או לכל מטרה אחרת;

(2) בנין שבנייתן או אחזקתו לקויה באופן שעלולים לחדור אליו או דרכו מים, רטיבות, טחב, רוח או עשן;

(3) העדר בור שפכים במקום שבו אין חיבור לרשת הביוב או קיום בור שפכים שהוא לקוי או אינו מתאים לתכליתו או אינו מספיק להרחקת מי שופכין תקינה מהנכס;

(4) צינור מי שופכין, פתח בור שפכים או כיוצא באלה, שלא נקבע בהם מכסה אטום או שאין המכסה קבוע היטב כנדרש;

(5) בור שופכים או צינור איוורור או מרזב שהם סדוקים, שבורים, סתומים או לקויים באופן שהאויר מסואב או נוזלים שבהם פורצים החוצה או מחלחלים מתוכם או שחומרים עלולים ליפול לתוכם;

(6) מיתקן תברואה לקוי לרבות בית כסא, שלא הותקן כראוי או שאינו פועל כראוי;

(7) חיבור או קישור לקוי של מיתקן או מערכת כלשהי של מיתקן תברואה, מערכת הסקה, מיתקן קירור או חימום, מיתקן מים או מכל דלק;

(8) מרזב או מגלש הקשור, במישרין או בעקיפין, עם ביב, צינור, מי שופכין או תעלת שופכין;

(9) מקום המשמש או ששימש לאגירת מים או לאגירת מי שופכין, הנמצא במצב הגורם או עלול לגרום לזיהום המים שבתוכו או לריבוי חרקים;

(10) שימוש במרזב כצינור מי שופכין, או שפיכת נוזל שאינו מי גשם דרך מרזב;

(11) הצטברות חומר, בין בתוך בנין ובין בסביבתו, הגורם או עלול לגרום לרטיבות או טחב בבנין או בסביבתו או עלול להזיק לבריאות באופן אחר;

(12) שימוש בנכס בניגוד למטרה שלשמה נועד;

(13) פליטת עשן, גזים או פיח, שלא דרך מעשנה תקינה או שלא דרך מעשנה בגובה מתאים;

(14) הימצאות חולדות או עכברים;

(15) הימצאות הרקים או שרצים העלולים לגרום נזק לבריאות;

(16) צמח הצומח בנכס המהווה או עלול להוות סכנה או לגרום הפרעה או אי נוחות;

(17) צמח או ענפי עץ הבולטים או מתפשטים לעבר כל מקום ציבורי, המפריעים או העלולים להפריע לעוברים ושבים או לרכב;

(18) זחלי טוואי התהלוכה של האורן וקיניהם הנמצאים בעצי האורן שבנכס;

(19) פי צינור דלק העשוי להזנת מכל דלק של הסקה מרכזית או דירתית או של מפעל כלשהו, המסתיים במרחק של פחות משבעים וחמישה סנטימטרים מהצד הפנימי של גבול הנכס;

(20) קוצים או כל חומר אחר, הנמצאים בנכס והעלולים לגרום לשריפה או להתפשטותה או העלולים לגרום להתרבותם של זחלים, חרקים ומזיקים למיניהם;

(21) נכס המצוי במצב העלול לעשותו מזיק, מסוכן או פוגע בבריאות;

(22) פגם בנכס הנובע ממצב אחזקתו המזיק לבריאות או העלול להזיק לבריאות או לפגוע בנוחות הציבור;

(23) קוצים או חומר אחר הנמצאים בנכס ועלולים לגרום לשריפה או להתפשטותה או עלולים לגרום להתרבותם של זחלים, חרקים ומזיקים למיניהם;

(24) החזקת בעלי חיים באופן המזיק או עלול להזיק, לדעת המפקח, לבריאות או להוות מטרד לשכנים או לסביבה;

(25) דבר אשר לדעת המפקח עלול לסכן את חייו, בטחונו, בטיחותו, בריאותו, רכושו או נוחותו של אדם או עלול להיות מטרד לשנים או לסביבה;

"מפעל" – חנות, בית מלאכה, בית חרושת, עסק סיטוני, עסק למתן שירותים, מעבדה, מקום להימור או להגרלה, מפעל לעיבוד נתונים, משרד להנהלת חשבונות ממוכנת, משרד להעתקות, חנות כל בו, סופרמרקט וכן עסק, משרד או מקום,שברשותו לדעת המפקח, כמות גדולה של פסולת נייר או אריזות מחמרים שונים;

"מפקח" – אדם שראש העיריה מינהו בכתב למפקח לענין הוראות חוק עזר זה;

"מקום עינוג" – מקום המשמש לצרכי עינוג, למעט דירה פרטית;

"מקום פרטי" – חצר, מגרש, מבוא לבית, מדרגות המשמשות מבוא או כניסה לבית, גג, מקלט או מקום אחר, המשמש את דיירי הבית, למעט דירת מגורים;

"מקום ציבורי" – רחוב או מקום עינוג וכן אוטובוס ציבורי או מונית כמשמעותם בתקנות התעבורה, תשכ"א-1961, מקום המיועד לשמש את הציבור וכן מקום שהציבור רשאי להשתמש בו או עובר בו;

"נכס" – קרקע, בית או בנין או חלק מהם, בין תפוס ובין שאינו תפוס;

"עינוג" – הצגת תיאטרון, קולנוע, קונצרט, אסיפה, הרצאה, מופע מחול וריקודים, קרקס, משחק, ספורט, או כל עינוג כיוצא באלה, בין שהם בתמורה ובין שאינם בתמורה;

"פסולת בנין" –פסולת או שיירי חמרים המשתמשים בהם לבניה או לתיקונים או לשינויים של בנין או בקשר עם אותן עבודות, לרבות שיירי הריסות של בנין, אבנים, סלעים אפר, אדמה, וכיוצא באלה;

"צמח" – עץ, שתיל, שיח, עשב או חלק מהם;

"ראש העיריה" – לרבות אדם שראש העיריה העביר אליו בכתב את סמכויותיו לפי חוק עזר זה, כולן או מקצתן;

"רחוב" – דרך, נתיב להולכי רגל, מדרכה, כביש, גשר, מעבר המשמש או המכוון לשמש אמצעי גישה לבתים אחדים, תעלה, ביב, חפירה, רחבה, כיכר או גן, וכן כל מקום פתוח שהציבור משתמש בו או שהציבור נכנס אליו או רשאי להיכנס אליו, בין שהם מפולשים ובין שאינם מפולשים;

"רכב" – רכב הנע בכוח מכני או נגרר על ידי רכב או על ידי בהמה, וכן מכונה או מיתקן הנעים או הנגררים כאמור, לרבות אופניים, תלת אופן ועגלה כמשמעותם בסעיף 1 לפקודת התעבורה, למעט רכב בטחון כמשמעותו בתקנה 1 לתקנות התעבורה, תשכ"א-1961, ולמעט רכב של העיריה הנהוג בידי עובד עיריה במילוי תפקידו;

"תעלת שופכין" – לרבות סעיפי תעלות שופכין, תאי בדיקה ונספחים אחרים.

פרק ב': מניעת מפגעים וביעורם

2. (א) בעל נכס או מחזיק בו חייב להחזיקו באופן שלא יתקיים בו מפגע.

איסור גרימת מפגע

(ב) על אף האמור בסעיף קטן (א), נכס שהוא דירת מגורים, חייב המחזיק בה להחזיקה באופן שלא יתקיים בה מפגע.

3. בעל נכס או מחזיק בו חייב להסיר, לתקן ולסלק מיד מפגע שנתגלה בנכס.

אחריות לסילוק מפגע

4. היו בנכס יותר מבעל אוחד או יותר ממחזיק אחד, יחול האמור בסעיפים 2 ו-3 על כולם יחד ועל כל אחד מהם לחוד.

חובה יחד ולחוד

5. (א) המפקח רשאי, בהודעה בכתב, לדרוש מאדם החייב לסלק מפגע לפי הוראות חוק עזר זה, לסלק את המפגע, וכן רשאי הוא לדרוש מאותו אדם לבצע עבודות הנחוצות לשם סילוק המפגע ולמניעת הישנותו, בהתאם לפרטים לתנאים ולמועדים הקבועים בהודעה.

הודעה לסילוק מפגע

(ב) החייב בסילוק מפגע שנמסרה לו הודעה כאמור חייב למלא אחריה.

6. בעל נכסים או המחזיק בהם חייב להדביר את המזיקים שבנכסו.

חובה להדביר מזיקים

7. קביעתו של המפקח בדבר קיומו של מפגע תהא ראיה לכאורה לדבר.

החלטת המפקח

8. (א) לא ישים אדם דבר בכלי אשפה, פרט לאשפה.

איסור זריקת אשפה או לכלוך

(ב) לא יזרוק אדם, לא ישאיר ולא יניח, ולא ירשה לאחר לזרוק, להשאיר או להניח אשפה במקום ציבורי או פרטי, אלא בכלי אשפה שהותקנו בהתאם להוראות חוק עזר זה.

(ג) על אף האמור סעיף קטן (א), לא יזרוק אדם, לא ישאיר ולא יניח אשפת בית או אשפת צמחים בכלי אשפה שהתקינה העיריה במקום ציבורי; לענין זה, "אשפת בית" – אשפה מנכס שאינו רחוב.

(ד) לא יניח אדם כלי אשפה ברחוב, למעט עובדי עיריה או פועלים מטעמה בעת מילוי תפקידם, ולמעט אדם שהמפקח הורה לו בכתב אחרת.

(ה) (1) לא יזרוק אדם, לא ישליך, לא ישים, לא ישאיר, לא יניח ולא ירשה לזרוק, להשליך, לשים, להשאיר או להניח אשפה, פסולת בנין, זבל או אשפת צמחים במקום ציבורי או פרטי, אלא בהסכמת המפקח בכתב ובהתאם להוראותיו;

(2) הוכח כי מרכב הונחו, הושלכו, נשפכו, או הושארו אשפה, פסולת בנין, זבל או אשפת צמחים במקום ציבורי או במקום פרטי, רואים את בעל הרכב את נהגו וכן אדם אחר האחראי לרכב, כמי שהניח, זרק, השליך, שפך או השאיר אשפה או פסולת כאמור, זולת אם הוכיח שלא הוא עשה כן וכן ברשות מי היה הרכב אותה שעה או שהרכב נלקח ללא הסכמתו.

9. לא ישקה אדם ולא ירשה להשקות צמחים באופן הגורם או העלול לגרום הפרעה לעוברים ושבים ברחוב או לאנשים בנכס גובל.

השקאת צמחים

10. (א) לא ינקה אדם, לא ינער, לא יחבוט ולא יאבק מרבד, שטיח, כלי מיטה או דבר אחר ברחוב או דרך פתח הפונה לרחוב אף אם אינו גובל בו.

ניקוי, איבוק ניעור, חביטה

(ב) לא ינקה אדם, לא ינער, לא יחבוט ולא יאבק מרבד, שטיח, כלי מיטה או כל דבר אחר דרך פתח שאינו פונה לרחוב, בשעות שבין 14.00 לבין 16.00 ובין 23.00 לבין 07.00 למחרת.

11. לא יבעיר אדם קוצים, עצים, אשפה, פסולת או חומר אחר, בשדה או תחת כיפת השמים, בשטח מגורים בנוי בתחום העיריה, אלא על-פי היתר בכתב מאת ראש העיריה.

איסור הבערת קוצים

12. (א) לא יעשה אדם צרכיו ברחוב לא יירק ולא יזהם אותו בכל דרך אחרת.

זיהום מקום ציבורי

(ב) לא ילכלך אדם ולא יזהם מקום ציבורי.

13. (א) לא יפזר אדם, לא יחלק ולא ירשה לפזר או לחלק מודעות במקום ציבורי, אלא בהיתר מאת ראש העיריה.

איסור לפזר מודעות

(ב) ראש העיריה רשאי לתת היתר לחלק מודעות במקום ציבורי, לסרב לתיתו, לבטלו, להתלותו, להתנות בו תנאים, להוסיף עליהם או לשנותם.

בסעיף זה, "מודעה" – כמשמעותה בחוק עזר לפתח-תקוה (מודעות ושלטים), התשכ"א-1961.

14. לא יעיף אדם עפיפון או טיסן, אם הדבר עלול לגרום מטרד או נזק לאדם או לרכוש.

איסור העפת עפיפונים

15. (א) לא ישתמש אדם ולא ירשה להשתמש במי שופכין להשקאה.

איסור שימוש ושפיכה של מי שופכין

(ב) לא ישפוך אדם ולא ירשה לשפוך מי שופכין למקום ציבורי או פרטי.

(ג) לא יוביל אדם ולא ירשה להוביל מי שופכין במקום ציבורי או במקום פרטי שלא לתוך בור שופכין או שלא באמצעות אבזרים שאישר המפקח.

16. (א) לא ישפוך אדם, לא יאפשר ולא ירשה לשפוך מים או נוזל אחר שאינו מי גשם למקום ציבורי, שלא לצורך ניקוי רחוב או השקאת גן.

איסור שפיכת נוזל

(ב) לא ירחץ אדם רכב ברחוב באופן שישארו במקום הרחיצה שלולית או מים עומדים.

17. מי שהוא בעל נכס או המחזיק בו חייב לשמור באופן מתמיד על נקיונם של החצר, המבוא לבית, מקום חניה, חדר המדרגות, הגג, המקלט ומקום המשמש את דיירי הנכס. פרט לדירות הפרטיות, לנקותם ולטאטאם להנחת דעתו של המפקח, וכן לשטוף את מדרגות חדר הכניסה והמדרכות בתחום החצר.

אחריות בעל נכס והמחזיק לניקיון הנכס

18. (א) לא ישאיר אדם ולא ירשה לאחר להשאיר בעל חיים במקום ציבורי באופן המהווה או עלול להוות מכשול או לגרום נזק, ולא ירשה לבעל חיים שבבעלותו או שבפיקוחו לשוטט במקום ציבורי.

איסור השארת בעלי חיים ושמירה עליהם

(ב) לא יעביר אדם עדר כבשים או עזים במקום ציבורי או במקום פרטי ללא היתר מאת ראש העיריה ובהתאם לתנאי ההיתר.

20. (א) לא יחזיק אדם ולא ירשה לאחר להחזיק בעל חיים, אלא אם כן נקט אמצעים סבירים כדי למנוע מבעל החיים לגרום סכנה לחייו או לבריאותו של אדם או לגרום רעש בלתי סביר או לכלוך או ריחות רעים.

החזקת בעלי חיים

(ב) (1) לא ירשה אדם, לא יאפשר ולא יתיר לבעל חיים שבבעלותו או בפיקוחו לעשות את צרכיו במקום ציבורי;

(2) עשה בעל חיים את צרכיו בדרך של הטלת גללים במקום ציבורי, חייב בעלו או מי שהפיקוח עליו בידו לאסוף מיד את הגללים;

(3) האמור בסעיף קטן זה לא יחול לגבי בעל החיים העושה את צרכיו במקום שקבע לכך ראש העיריה.

(ג) לא ירשה אדם, לא יאפשר ולא יתעיר לבעל חיים שבבעלותו או בפיקוחו או בהחזקתו להימצא במקום ציבורי, אלא כשהוא קשור לבטח בקולרו, לפיו מחסום והוא נמצא בהשגחה נאותה.

פרק ג': ניקוי מגרשים, חצרות וכניסות לבנינים

21. (א) המחזיק בנכס או אם אין מחזיק – בעלו, חייב לשמור על הנקיון בנכס ובסביבתו באופן המניח את דעת המפקח וכן לנקות ולסלק מרבץ של אשפה או פסולת בנין שבנכס ובסביבתו.

שמירה על הניקיון

(ב) אדם המעסיק עובדים בעבודות בניה, חפירה חציבה וכיוצא באלה, חייב להבטיח במקום העבודה אותה נוחיות סניטרית ארעית הנחוצה לעובדים במקום, בהתאם לדרישות המפקח, למשך זמן ביצוע העבודות וכן חייב הוא לאחר גמר העבודות לבער ולסלק את כל הזוהמה והלכלוך שנצטברו ולנקות את המקום, להנחת דעתו של המפקח.

22. (א) כל מחזיק במגרש, וכשאין המגרש תפוס – בעל המגרש, חייב לשמור על נקיון המגרש ולנקותו בהתאם לדרישת המפקח ולהנחת דעתו.

חובת ניקוי וגידור מגרש

(ב) מחזיק במגרש, וכשאין המגרש תפוס – בעל המגרש, חייב לגדרו או להקים בו קיר, בהתאם לדרישת המפקה ולהנחת דעתו.

23. (א) ראש העיריה או המפקח רשאי, בהודעה בכתב, לדרוש מכל מחזיק או מבעל מגרש, לנקות את המגרש או את שטח הקרקע שמשתמשים בה או מחזיקים בה יהד עם הבנין כחצר או כגינה או לכל צורך אחר של אותו בנין וכן את הכניסות לבנין.

דרישה לניקוי מגרש

(ב) ההודעה תכלול את התנאים, הפרטים ואופן ביצוע הניקוי.

24. בעל הנכס או המחזיק בו שקיבל הודעה כאמוי בסעיף 23 חייב למלא אחריה.

חובה למלא אחר הודעה

25. לא מילא בעל נכס או המחזיק בו אחר הודעת ראש העיריה או המפקח כאמור בסעיף 23 או ביצע את הניקוי שלא לפי התנאים, הפרטים והאופן המפורטים בהודעה, רשאית העיריה לבצע את הניקוי ולגבות את ההוצאות של הניקוי מאת בעל הנכס או המחזיק בו.

ניקוי בידי העיריה

26. הוצאות ניקוי בידי העיריה יהיו בשיעור שנקבע בתוספת הראשונה.

הוצאות ניקוי בידי העיריה

פרק ד': ניקוי בורות שופכין והרקתם

27. (א) המחזיק בנכס חייב להחזיק באופן מתמיד את בור השופכין שבנכסו במצב תקין, להנחת דעתו של המפקח;

אחזקת בור שופכין במצב תקין

(ב) המחזיק בנכס חייב לנקות ולהריק בור שופכין שבנכסו ולהוביל את השפכים למקום שקבע ראש העיריה כל אימת שבור השופכין סתום או מלא או שהשפכים שבו פורצים החוצה;

(ג) הניקוי או ההרקה וכן הובלת השפכים למקום שנקבע כאמור, ייעשו באמצעות מי שראש העירייה הרשה לכך.

28. (א) מי שפכים שהורקו מבור שופכין יוטלו במקומות ולפי התנאים שקבע ראש העיריה;

הטלת שפכים

(ב) ראש העיריה יאשר את כלי הקיבול והרכב המשמשים להרקת מי שפכים ולהובלתם למקום הטלתם.

29. (א) מבלי לגרוע מחובתו של המחזיק בנכס לפי חוק עזר זה, רשאי ראש העיריה או המפקח, במקרים המתאימים, למסור הודעה למחזיק בנכס בדבר חובתו לנקות או להריק בור שפכים שבנכס בזמן שנקבע בהודעה; לא בוצעו הניקוי או ההרקה בזמן האמור, רשאי ראש העיריה או המפקח לבצע באמצעות כל אדם ניקוי או הרקה של בור השפכים, ולגבות ממחזיק הנכס את ההוצאות שהוציאה העיריה לשם כך.

ניקוי או הרקה בידי העיריה

(ב) תעודה מאת ראש העיריה על סכום ההוצאות תהווה ראיה לדבר.

30. שוכנע המפקח כי בור שופכין קיים אינו סופג עוד שפכים או אינו מתאים ליעודו מבחינה אחרת, רשאי הוא להורות לבעל הנכס שבור השופכין מצוי בו, לבנות בור שופכין חדש, כפי שיורה המפקח, ובעל הנכס חייב לבנותו בהתאם להוראות המפקח.

בניית בור שופכין חדש

פרק ה': סילוק גרוטות רכב

31. (א) לא יעמיד אדם גרוטת רכב ברחוב.

פינוי גרוטות רכב

(ב) לא יעמיד אדם ולא ישאיר גרוטת רכב ברשות היחיד, אלא אם כן הגרוטה מצויה בחצרו של אדם המחזיק בו כדין או מנהל בו כדין עסק של גרוטות רכב.

(ג) נמצאה גרוטת רכב ברחוב או ברשות היחיד, בניגוד לאמור בסעיפים קטנים (א) או (ב), רשאי ראש העיריה לדרוש מבעל הגרוטאה או מהמחזיק בה לסלקה תוך תקופה שתיקבע בדרישה, לאתר לסילוק פסולת שקבע ראש העיריה כאמור בסעיף 7 לחוק שמירת הניקיון, התשמ"ד-1984 (להלן – אתר לסילוק פסולת).

(ד) לא סולקה גרוטת הרכב תוך התקופה שנקבע, רשאי ראש העיריה לסלקה, באמצעות כל אדם, לאתר סילוק פסולת, לאחר שההודעה בדבר כוונת העיריה לסלק את הגרוטאה הודבק עליה במקום הנראה לעין לפחות 48 שעות לפני ביצוע הסילוק.

(ה) סולקה גרוטת רכב בידי העיריה כאמור בסעיף קטן (ד) זכאית העיריה להחזר הוצאותיה ממי שנמסרה לו הדרישה כאמור בסעיף קטן (ג); תעודה מאת ראש העיריה המפרטת את שיעור ההוצאות כאמור תהא ראיה לדבר.

(ו) לא ניתן לזהות את בעלה של גרוטת רכב, רשאי ראש העיריה לסלקה כאמור בסעיף קטן (ד), אם נמצאה באותו מקום לפחות חודש ימים ואם בנסיבות הענין סביר להניח כי בעלה הפקירה מחמת מיעוט שוויה.

32. הושלכה גרוטת רכב, שלא לאתר סילוק פסולת כאמור בסעיף 31, רואים לענין הסעיף האמור את בעלה כמי שהשליכה, סולת אם הוכיח שלא הוא עשה כן וברשות מי היתה גרוטת הרכב באותה עת או שנלקחה ללא הסכמתו.

חזקה לגבי השלכת רכב

פרק ו': פינוי חפצים מיושנים

33. לא יזרוק אדם, לא ישאיר, לא יניח, לא יחזיק ולא ירשה לאחר להשאירר, להניח או להחזיק חפצים מיושנים במקום ציבורי או פרטי, אלא אם דרושה אותה פעולה לצורך העברתו או תיקונו של אותו חפץ מיושן, ולא יותר מן הזמן הסביר הדרוש לכך.

איסור השארת חפצים מיושנים

34. כל אחד מאלה חייב בפינוי חפצים מיושנים ממקום ציבורי או פרטי למקום שקבע ראש העיריה:

פינוי חפצים מיושנים

(1) אדם המוכר, המרכיב, או המספק חפצים שמחליפים חפיצם מיושנים;

(2) בעלם של חפצים מיושנים;

(3) כל המחזיק באותם חפצים מיושנים.

פרק ז': גיזום

35. (א) בעל נכס או המחזיק בו חייב לגזום גדר חיה הבולטת מתחום נכסו.

חובת גיזום

(ב) לא גזם בעל נכס או המחזיק בו גדר חיה כאמור בסעיף קטן (א) רשאי המפקח לדרוש ממנו בהנדעה בכתב לגזום גדר חיה כאמור בזמן ובאופן הנקוב בהודעה.

(ג) בעל נכס או המחזיק בו שקיבל הודעה כאמור בסעיף קטן (ב) חייב למלא אחריה.

36. (א) לא מילא בעל נכס או המחזיק בו אחר דרישה לגזום כאמור בסעיף 35 או לא מילא אחריה באופן שנקבע בהודעה רשאית העיריה לבצע את הגיזום ולגבות את ההוצאות שהוציאה מאת בעל הנכס או המחזיק בו.

גיזום בידי העיריה

(ב) תעודה מאת ראש העיריה המפרטת את ההוצאות שהוציאה כאמור תהיה ראיה לדבר.

פרק ח': שמירת הסדר והנקיון בגנים

37. לא יימצא אדם בגן בשעות האסורות שפורטו בהודעה המוצגת בגן או בכניסה אליו.

הימצאות בגן

38. לא יקטוף אדם, לא יעקור, לא יגדע ולא ישחית צמח בגן, אלא אם הרשהו לכך ראש העיריה ובהתאם לתנאי ההרשאה.

פגיעה בצמח בגן

39. (א) לא ידרוך אדם, לא יטפס ולא ירשה לאחר לדרוך או לטפס בגן על דשא, צמח או מקום נטיעות אלא בהתאם להוראות ראש העיריה שנקבעו בהודעה המוצגת בגן או בכניסה אליו.

התנהגות בגן

(ב) לא ידרוך אדם, לא יטפס ולא ירשה לדרוך או לטפס על גדר, משוכה, שער או סורג שבתוך גן או הגודרים אותו.

(ג) לא ישבור אדם, לא ישחית ולא ירשה לאחר לשבור או להשחית בגן גדר, משוכה שער או סורג.

(ד) לא יעדה אדם שימוש בבריכת מים שבגן.

40. לא יכניס אדם, לא ינהג בו ולא ישאירו בגן, ללא היתר מראש העיריה.

כלי רכב

41. לא ישנה אדם, למעט עובד העיריה בעת מילוי תפקידו, את מיקומם של כסאות או ספסלים המסומנים בסמל העיריה והמוצבים ברשות הרבים לשימוש הציבור.

איסור הזזת כסאות או ספסלים

42. לא יעסוק אדם ברוכלות בגן אלא אם כן הדבר הותר לו במפורש ברשיון הרוכלות שניתן לו על פי דין.

רוכלות

43. לא ישחק אדם בגן, אלא בסוגי משחקים, בתנאים ובמקומות שנקבעו לכך בהודעה מאת ראש העיריה שהוצגה בגן.

משחקים

44. לא יעשה אדם בגן מעשה שיש בו כדי לגרום סכנה, מפגע, הפרעה, אי-נוחות או כל נזק לכל אדם או עלול להפר את הסדר בגן.

איסור הפרעה

45. לא יקים אדם רעש חזק או ממושך או חוזר ונשנה.

רעש

46. לא יקיים אדם בגן חגיגה, טכס, מופע או כיוצא באלה, אלא על פי היתר בכתב מראש העיריה ובהתאם לתנאי ההיתר.

חגיגות בגן

47. מפקח רשאי להרחיק מגן אדם העובר עבירה לפי הוראות חוק עזר זה, ובלבד שהתרה בו תחילה.

הרחקת בני אדם מסוימים מגן

47א. (א) לא יכניס אדם, לא יחזיק ולא ישתה במקום ציבורי משקה משכר בכל יום בין השעות 21:00 ל-06:00.

איסור החזקה ושתייה של משקה משכר במקום ציבורי

תיקון תשע"ו-2016

(ב) ראש העירייה רשאי לקבוע מקומות ציבוריים שבהם סעיף קטן (א) לא יחול על מי שגילו מעל 18 שנה.

(ג) לעניין סעיף זה –

"מקום ציבורי" – כהגדרתו בחוק המאבק בתופעת השכרות, התש"ע-2010;

"משקה משכר" – כהגדרתו בסעיף 2(ב) לחוק רישוי עסקים, התשכ"ח-1968, לרבות משקה שעל פי ריחו, הכלי המשמש לקיבולו או נסיבות העניין, ניתן להניח כי הוא משקה משכר.

פרק ט': שימור רחובות

48. (א) לא יניח אדם, לא ישאיר, לא יקים, לא יתלה ולא יטיל ברחוב לא יבליט מעל לרחוב, ולא ירשה להניח, להשאיר להקים, לתלות או להטיל ברחוב או להבליט מעל לרחוב, דבר העלול לגרום נזק לרחוב או להפריע לנקיונו או לתנועת הציבור בו, אלא אם כן דרוש לעשות כן לטעינת הדבר או לפריקתו ותוך כדי פריקתו או טעינתו ולא יותר מן הזמן הסביר הדרוש לכך, ואלא אם ניתן לכך היתר בכתב מאת ראש העיריה ובהתאם לתנאי ההיתר.

מכשול ברחוב

(ב) לא יניח אדם, לא יתלה ולא ירשה לאחר להניח או לתלות על כל בית עסק הפונה לרחוב דבר שאינו מותר לתליה או להנחה לפי חיקוק אחר, למעט דגל לאומי.

תיקון (מס' 2)

תשנ"ו-1996

(ג) לא יניח אדם, לא יתלה ולא ירשה לאחר להניח או להתלות על כל נכס שאינו בית עסק, דבר העלול ליפול לרחוב.

תיקון (מס' 2)

תשנ"ו-1996

תיקון (מס' 2)

תשנ"ו-1996

(ד) ראש העיריה רשאי לדרוש בהודעה בכתב מאדם שעשה או שהרשה לעשות דבר האסור לפי סעיפים קטנים (א), (ב) או (ג), לסלקו.

49. (א) לא יתלה אדם ולא ירשה לאחר לתלות כבסים ברחוב, במרפסת בחלון או בכל מקום אחר הפונה לרחוב, אלא לפי היתר מאת ראש העיריה ובמקום ובתנאים שפורטו בהיתר.

תליית כביסה

(ב) נמצאה כביסה תלויה בניגוד להוראות סעיף קטן (א) רואים את המחזיק בנכס או בעלו, כמי שתלה או הנחיה את הכביסה.

50. (א) ראש העיריה רשאי לתת היתר להעמיד ברחוב כסאות או שולחנות או פרגודים לצרכי מסעדה, בית קפה, או מזנון, שמשיות, מאזניים אוטומטיים, מכונות לייצור גלידה או למכירת מיצים או מכונה אחרת או מכשיר אחר כיוצא באלה או להציג או להעמיד עציצים, אדניות או פרחים בחזית חנות פרחים; ורשאי הוא לשנות את ההיתר, להתלותו או לבטלו.

היתר להעמיד כסאות שולחנות או פרגודים

(ב) בעד היתר כאמור בסעיף קטן (א) תשולם אגרה שנתית בשיעור שנקבע בתוספת השניה.

(ג) היתר שניתן לפי סעיף זה יפקע באותה שנה ביום 31 בדצמבר שלאחר נתינתו.

(ד) מי שניתן לו היתר חייב למלא אחר התנאים הכלולים בו.

51. (א) לא יכרה אדם ולא ירשה לאחר לכרות שוחה ברחוב, אלא על פי היתר בכתב מאת ראש העיריה ובהתאם לתנאי ההיתר.

פתיחת שוחות

(ב) אדם הכורה שוחה ברחוב חייב –

(1) להחזיק את מקום השוחה גדור ולציינו בשלטי אזהרה וכן בדגלים אדומים ביום ובאורות אדומים בלילה;

(2) לסתום את השוחה ולהחזיר את הרחוב למצבו הקודם מיד עם גמר העבודה או עם פקיעת תוקף ההיתר, לפי המועד המוקדם יותר.

52. (א) לא יגרום אדם ולא ירשה לאחר לגרום נזק לרחוב.

נזק לרחוב

(ב) אדם שעבר על הוראות סעיף קטן (א), חייב לתקן את הנזק באופן ובתנאים שיקבע ראש העיריה.

(ג) נגרם נזק לרחוב עקב חפירה בקרקע סמוכה לאותו רחוב, חייב החופר או בעל הקרקע לתקן את הנזק.

53. (א) ראש העיריה רשאי, באמצעות כל אדם, לסלק דבר הנמצא ברחוב בניגוד להוראות סעיף 48 ולבצע כל עבודות המנויות בסעיפים 51 ו-52; סולק דבר או בוצעה עבודה כאמור בסעיף קטן זה, רשאית העיריה לגבות ממי שחייב בסילוק הדבר או בביצוע העבודה לפי הוראות חוק עזר זה, את הוצאות הסילוק או הביצוע, לפי הענין.

סילוק מכשול וביצוע עבודות

ת"ט תשנ"ח-1997

(ב) תעודה מאת ראש העיריה בדבר סכום ההוצאות כאמור בסעיף קטן (א) תהווה ראיה לדבר.

54. הקים אדם בנין ברחוב או הניח מכשול ברחוב, רשאי ראש העיריה להסיר, להרוס או לפרק את הבנין או את המכשול ולהרחיקם מהרחוב לכל מקום שייראה לו.

מניעת הסגת גבול ברחוב

פרק י': הוראות בענין מקום עינוג

55. במקום עינוג, באותו חלק שבו מתקיים העינוג, לרבות בשעות ההפסקה –

איסור עישון ופיצוח והכנסת בקבוקים

(1) לא יעשן אדם, למעט עישון במקום שבו מתקיים משחק או מופע תחת כיפת השמים.

(2) לא ימכור אדם ולא יפצח גרעינים, בוטנים וכיוצא באלה, ולא ילכלך מקום עינוג בשיירי מזון;

(3) לא יכניס אדם, ולא יחזיק או ירשה לאחר להכניס אליו או להחזיק בו בקבוק זכוכית.

56. (א) בעל מקום עינוג יקבע בו, במקומות הנראים לעין, מדעות לענין חוק עזר זה שאת תכנן, מספרן, גדלן, וצורתן יקבע ראש העיריה בהודעה בכתב.

מודעות

(ב) בסעיף זה, "מודעות" – לרבות מודעות מוארות.

פרק י"א: ניקוי מדרכות

57. בפרק זה –

הגדרות

"בעל עסק" – אחד או יותר מאלה:

(1) בעל העסק;

(2) מנהל העסק;

(3) מנהל העסק למעשה;

(4) האחראי לעסק;

(5) המחזיק בעסק;

(6) שותף פעיל בעסק.

"מדרכה" – מקום המשמש למעבר הולכי רגל, בין שהוא מרוצף או סלול ובין שאינו מרוצף או סלול;

"מדרכה הגובלת בעסק" – כל רוחב המדרכה שלאורך הרחוב הגובל בעסק והנמצאת בין הקווים הניצבים לפינותיו הקיצוניות של העסק;

"עסק" – חנות, בית אוכל, בית מלון, בית מרקחת, בית קפה, תחנת אוטובוסים, מחסן, מסעדה, מפעל, מקום למכירת כרטיסים, מקום עינוג, משרד, תחנת דלק, תחנת מוניות, קיוסק או מקום אחר שבו מתנהל עסק;

"תחנת אוטובוס" – תחנה שממנה יוצא או שבה מסתיים קו אוטובוס.

58. (א) בעל עסק חייב לטאטא את המדרכה הגובלת בעסקו ולנקותה באופן שלא תימצא בה אשפה, לאסוף את האשפה שנמצאה בה ולהכניסה לכלי אשפה.

חובת ניקוי מדרכה

(ב) חובת הטאטוא והניקוי כאמור בסעיף קטן (א) תחול על בעל עסק בימים שבהם העסק פתוח ובשעות הנקובות בתוספת השלישית, ובלבד שהעסק היה פתוח לפחות 15 דקות לפני תחילת שעות הטאטוא כאמור.

(ג) האמור בסעיף קטן (א) לא יחול לגבי בעל עסק אם אין אשפה על המדרכה הגובלת בעסקו והיא נקיה לחלוטין.

(ד) מבלי לגרוע מהוראות סעיף זה, יסיר בעל עסק כתם, צבע, שמן או זפת, המצויים על מדרכה הגובלת בעסקו, מיד לאחר שנודע לו הדבר, ובלבד שבעל העסק, עובדיו, לקוחותיו או רכב המשרת את עסקו גרמו לכתם, צבע, שמן או זפת כאמור.

59. נוכח מפקח שמדרכה הגובלת בעסק אינה נקיה לאחר שעות הניקוי שנקבעו בתוספת השלישית רשאי הוא לדרוש מבעל העסק לנקותה, ובלבד שדרישה כאמור תיעשה תוך שעה לאחר שעות הניקוי כאמור ובעת שנעסק פתוח.

דרישה לניקוי

60. בעל עסק החייב בניקוי מדרכה לפי הוראות סעיפים 58 או 59, יאסוף את האשפה לתוך כלי אשפה שיוחזק בעסק או בחצר, בהתאם להוראות המפקח.

איסוף אשפה

פרק י"ב: **(בוטל)**

תיקון תשפ"א-2021

61. עד 66. (בוטלו).

תיקון תשפ"א-2021

פרק י"ג: שונות

67. לא יפריע אדם לראש העיריה או למפקח במילוי תפקידם לפי חוק עזר זה.

איסור הפרעה

68. לא יסיר אדם ולא ישחית, לא ישבור ולא יקלקל בנין, מיתקן או חפץ, שנקבע או הוקם בידי ידי העיריה או באישורה.

איסור פגיעה

69. הממונה או האפוטרופוס על ילד שגילו פחות מ-13 שנים ימנעהו מעשיית מעשה האסור לפי חוק עזר זה.

ילדים

70. מי שראש העיריה מינהו לנאמן ניקיון, לפי הוראות סעיף 12(ג) לחוק שמירת הנקיון, התשמ"ד-1984, שבנוכחותו נעברה עבירה של השלכת פסולת, פסולת בנין או גרוטת רכב ברשות הרבים או מרשות הרבים לרשות היחיד, רשאי, לאחר שהציג תעודת נאמן נקיון מטעם ראש העיריה, לדרוש ממי שעשה מעשה כאמור להזדהות בפניו ולהגיש לראש העיריה הודעה על ביצוע עבירה כאמור.

סמכויות נאמן ניקיון

71. מסידרת הודעה או דרישה לפי חוק עזר זה תהא כדין, אם נמסרה לידי האדם שאליו היא מכוונת, או נמסרה במקום מגוריו או במקום עסקיו הרגילים או הידועים לאחרונה לידי אחד מבני משפחתו הבוגרים או לידי כל אדם בוגר העובד או המועסק שם, או נשלחה בדואר במכתב רשום הערוך אל אותו אדם לפי מען מגוריו או עסקו הרגילים או הידועים לאחרונה; אם אי אפשר לקיים מסירה כאמור, תהא המסירה כדין אם הוצגה ההודעה או הדרישה במקום בולט לעין באחד המקומות האמורים או על הנכס שבו היא דנה או הוכנסה לתיבת דואר הנושאת את שמו של האדם שאליו היא מכוונת או פורסמה באחד העתונים הנפוצים בתחום העיריה.

מסירת הודעות

72. ראש העיריה או המפקח רשאי להיכנס, בכל עת סבירה, לנכס או למקום אחר בתחום העיריה, כדי לבקר ולבדוק את הנכס או מיתקן תברואה שבו ולעשות ולבצע את הדרוש כדי לברר אם קוימו הוראות חוק עזר זה ולנקוט את צעדים הדרושים לקיומו.

סמכות כניסה

73. (א) הודעה לפי חוק עזר זה תכלול את התנאים, הפרטים, המועד והאופן לביצוע האמור בה.

ביצוע הודעה

(ב) מי שנמסרה לו הודעה כאמור בסעיף קטן (א) חייב לקיימה לפרטיה, להנחת דעתו של המפקח תוקפה של הודעה כאמור היא עד למילויה.

(ג) לא קיים אדם את הודעת ראש העיריה או המפקח או ביצע את המפורט בה שלא לפי התנאים, הפרטים והאופן המפורטים בה, להנחת דעתו של המפקח, רשאי ראש העיריה לבצע את המפורט בהודעה ולגבות את הוצאות הביצוע ממי שנמסרה לו או להם ההודעה לפי חוק עזר זה, מכולם יחד או מכל אחד מהם לחוד.

(ד) חשבון הוצאות חתום בידי ראש העיריה יהווה הוכחה לכאורה בדבר.

74. האמור בחוק עזר זה אינו פוטר מהחובה המוטלת על הבעל או על המחזיק בנכס או על כל אדם אחר על פי חיקוק אחר.

שמירת דינים

75. תחילתו של חוק עזר זה בתום 30 ימים מיום פרסומו.

תחילה

76. דרישות או הודעות שנמסרו לפי חוק העזר המפורטים בסעיף 79 יראו אותן כאילו נמסרו כדין לפי חוק עזר זה.

הוראות מעבר

77. הוראות חוק עזר לפתח-תקוה (הצמדה למדד), התשמ"ד-1984, יחולו על חוק עזר זה.

הצמדה למדד

78. על אף האמור בסעיף 77 יעלו האגרות המפורטות בתוספת הראשונה ובתוספת השניה ב-1 בחודש שלאחר פרסום חוק עזר זה, בשיעור עלייית מדד המחריים לצרכן שפורסם לאחרונה לפני המועד האמור לעומת המדד שפורסם בחודש מרס 1990.

הוראות שעה

79. בטלים –

ביטולים

(1) חוקי עזר לפתח-תקוה (מניעת מפגעים וסילוק אשפה), 1938;

(2) חוקי עזר לפתח-תקוה (מפגעי תברואה), התשכ"ד-1964;

(3) חוקי עזר לפתח-תקוה (הגנה על הצומח), התשכ"ד-1964;

(4) חוקי עזר לפתח-תקוה (שימור רחובות), התשכ"ד-1964;

(5) חוקי עזר לפתח-תקוה (שמירת הניקיון ואיסור העישון), התשי"ח-1957;

(6) חוק עזר לפתח-תקוה (ניקוי מדרכות), התשל"ו-1976;

(7) חוק עזר לדוגמה לעיריות (חזיתות בתים), התשל"ב-1972, שאימצה עירית פתח-תקוה;

(8) חוק עזר לפתח-תקוה (ביעור קוצים), התשי"ח-1958;

(9) חוק עזר לפתח-תקוה (הדברת מזיקים), התשכ"ז-1966;

(10) חוק עזר לפתח-תקוה (הסדרת גדר חיה), התשי"ג-1953.

תוספת ראשונה

(סעיף 26)

בשקלים חדשים

החזר הוצאות ניקוי בידי העיריה

1. בעד שעת עבודה לפועל 7

2. בעד שעת עבודה לטרקטור 81

3. בעד הובלה אחת למשאית הלוך וחזור 96

תוספת שניה

(סעיף 50(ב))

בעד היתר להעמיד כאות ושולחנות בשטח מדרכה –

האגרה בשקלים חדשים

עד 4 שולחנות 250

בעד כל שולחן נוסף 50

בעד היתר להעמיד כסאות ושולחנות שניתן ב-1 ביולי ואילך בשנה פלונית ישלם המבקש מחצית האגרה שנקבעה.

תוספת שלישית

(סעיף 58(ב))

1. בעל עסק שמדרכה גובלות בעסקו חייב לטאטא אותה בימי חול בין השעות 12.30 לבין 13.30 ובין 18.30 לבין 19.00; בערבי שבת וערבי חג בין השעות 12.30 לבין 13.30 ובמוצאי שבת ובמוצאי חג בין השעות 20.30 לבין 21.00.

2. בעלי העסקים המפורטים להלן חייבים לטאטא את המדרכה הגובלת בעסקם, בימי חול, בנוסף לשעות המפורטות בסעיף 1, גם בין השעות 21.00 לבין 21.30: קיוסק, בית קפה, בית אוכל, מסעדה, מזנון, מקום עינוג ציבורי, תחנת דלק, משרד למכירת כרטיסים, חנות לממכר גרעינים, גלידה, שלגונים, פירות יבשים, פלאפל, ממתקים, ירקות או פירות.

כ"ט בתמוז התשנ"א (11 ביולי 1991) גיורא לב

ראש עיריית פתח-תקוה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשנ"ב מס' 466](http://www.nevo.co.il/Law_word/law07/mekomi-0466.pdf) מיום 10.10.1991 עמ' 12.

   תוקן [ק"ת חש"ם תשנ"ו מס' 552](http://www.nevo.co.il/Law_word/law07/mekomi-0552.pdf) מיום 21.3.1996 עמ' 262 – תיקון תשנ"ו-1996.

   [ק"ת חש"ם תשנ"ו מס' 557](http://www.nevo.co.il/Law_word/law07/mekomi-0557.pdf) מיום 11.6.1996 עמ' 418 – תיקון (מס' 2) תשנ"ו-1996.

   ת"ט [ק"ת חש"ם תשנ"ח מס' 589](http://www.nevo.co.il/Law_word/law07/mekomi-0589.pdf) מיום 22.12.1997 עמ' 120.

   [ק"ת חש"ם תשע"ו מס' 856](http://www.nevo.co.il/Law_word/law07/mekomi-0856.pdf) מיום 22.8.2016 עמ' 471 – תיקון תשע"ו-2016.

   [ק"ת חש"ם תשפ"א מס' 1094](http://www.nevo.co.il/Law_word/law07/mekomi-1094.pdf) מיום 18.3.2021 עמ' 642 – תיקון תשפ"א-2021. [↑](#footnote-ref-1)