חוק עזר לפתח-תקוה (תיעול), תשע"א-2011

רשויות ומשפט מנהלי – רשויות מקומיות – חוקי עזר – תיעול

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | היטל תיעול | [Go](#Seif9) | 4 |
| סעיף 3 | החיוב בהיטל תיעול | [Go](#Seif2) | 4 |
| סעיף 4 | חיוב בהיטל בשל שטח המיועד להפקעה | [Go](#Seif3) | 4 |
| סעיף 5 | ההיטל ואופן תשלומו | [Go](#Seif4) | 5 |
| סעיף 6 | חישוב ההיטל | [Go](#Seif5) | 6 |
| סעיף 7 | שערוך חובות בפיגור | [Go](#Seif6) | 6 |
| סעיף 8 | טעות בחיוב | [Go](#Seif7) | 6 |
| סעיף 9 | טיפול בתעלה | [Go](#Seif10) | 6 |
| סעיף 10 | דרישה לביצוע עבודה | [Go](#Seif11) | 6 |
| סעיף 11 | ביצוע עבודות על ידי העירייה | [Go](#Seif8) | 7 |
| סעיף 12 | ביצוע עבודות תיעול | [Go](#Seif12) | 7 |
| סעיף 13 | חיוב בעלים משותפים | [Go](#Seif13) | 7 |
| סעיף 14 | אדמה חקלאית | [Go](#Seif14) | 7 |
| סעיף 15 | הטלת חיובים מכוח חוק עזר קודם | [Go](#Seif15) | 7 |
| סעיף 16 | מסירת הודעות | [Go](#Seif16) | 7 |
| סעיף 18 | מגבלת גבייה | [Go](#Seif17) | 8 |
| סעיף 19 | אחריות חבר בני אדם | [Go](#Seif18) | 8 |
| סעיף 20 | ביטול | [Go](#Seif19) | 8 |
| סעיף 21 | הוראת שעה | [Go](#Seif20) | 8 |
|  | תוספת ראשונה | [Go](#med0) | 8 |

חוק עזר לפתח-תקוה (תיעול), תשע"א-2011[[1]](#footnote-1)\*

בתוקף סמכותה לפי סעיפים 250 ו-251 לפקודת העיריות (להלן – הפקודה), מתקינה מועצת עיריית פתח תקוה חוק עזר זה:

1. בחוק עזר זה –

הגדרות

"אגרת תיעול" – אגרה שנגבתה בהתאם להוראות חוק עזר קודם;

"אדמה חקלאית" – קרקע שאין עליה בניין, שייעודה על פי תכנית הוא לחקלאות ושלא ניתן לגביה היתר לשימוש למטרה אחרת, ואין משתמשים בה בפועל למטרה אחרת;

"אישור בקשה להיתר בנייה" – אישור בקשה למתן היתר בנייה בידי מוסד התכנון המוסמך לפי חוק התכנון והבנייה וכל מוסד תכנוני אחר המוסמך לפי חוק;

"אזור איסוף" – שטח שעבודות התיעול שבוצעו בו מיועדות לשמש במישרין או בעקיפין את הנכסים שבו;

"בנייה חדשה" – הקמת בניין חדש בנכס או תוספת לבניין קיים הניצב בנכס;

"בנייה חורגת" – בנייה חדשה שנבנתה בלא היתר בנייה או בסטייה מהיתר בנייה;

"בניין" – מבנה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר לו חיבור של קבע;

"בעל נכס" – כל אחד מאלה:

(1) בנכסים שאינם מקרקעי ציבור כהגדרתם בסעיף 107 לחוק המקרקעין, התשכ"ט-1969 (להלן – חוק המקרקעין), הבעל הרשום של הנכס, ובהעדר רישום – בעלו של הנכס מכוח הסכם או מסמך מחייב אחר, ובהעדרו – מי שזכאי להירשם כבעל הנכס, ובהעדרו – מי שזכאי להפיק הכנסה מהנכס או ליהנות מפירותיו של הנכס כבעלים;

(2) בנכסים שהם מקרקעי ציבור כאמור – החוכר לדורות כמשמעותו בחוק המקרקעין, בין שבדין ובין שביושר, ובהעדר חוכר לדורות – מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות; ובהעדר חוכר לדורות או בר-רשות כאמור – בעלו של הנכס;

"היטל" או "היטל תיעול" – היטל המוטל לכיסוי הוצאות של התקנת מערכת תיעול לפי חוק עזר זה;

"היטל קודם" – אגרת תיעול לפי חוק עזר קודם;

"היתר בנייה", "סטייה מהיתר", "שימוש חורג", "טופס 4", "תעודת גמר" – כמשמעותם בחוק התכנון והבנייה ובתקנות שהותקנו על פיו;

"הפרשי הצמדה", "מדד", "תשלומי פיגורים" – כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980 (להלן – חוק הרשויות המקומיות);

"חוק התכנון והבנייה" – חוק התכנון והבנייה, התשכ"ה-1965 (להלן – חוק התכנון והבנייה);

"חוק עזר קודם" – חוק עזר לפתח תקוה (תיעול), התשל"ד-1973;

"יציע", "עליית גג" – כהגדרתם בפרט 1.00.1 לתוספת השלישית של תקנות התכנון והבנייה (בקשה להיתר, תנאיו ואגרות), התש"ל-1970 (להלן – תקנות היתר בנייה);

"המהנדס" – מהנדס העירייה או עובד עירייה שסמכויות מהנדס העיריה הואצלו לו לפי סעיף 6 לחוק הרשויות המקומיות (מהנדס רשות מקומית), התשנ"ב-1991, באופן כללי או לעניין חוק עזר זה;

"מערכת תיעול" – המערכת המשמשת את העירייה לניקוז מי נגר עילי והמצויה בבעלותה, בחזקתה, ברשותה או בשליטתה, לרבות כל תעלה ומיתקן המשמשים לתכלית זו להוציא תעלה פרטית;

"מרפסת" – חלק חיצון של בניין אשר –

(1) רצפתו קשורה לרצפת פנים הבניין ודלת מעבר ביניהם;

(2) לא יותר משלושה רבעים מהיקף רצפתו מוקפים קירות;

(3) לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;

"מרתף" – חלק מבניין שהחלל שבין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.5 מטר ממישור הקיר החיצון שלו; לעניין זה, "מפלס פני הקרקע" וכן "מפלס כביש או מדרכה" – הגובה של כל אחד מהם במרכז מישור הקיר החיצון כאמור, ולגבי קיר שיש בו תפרי התפשטות – גובהו של כל אחד מהם במרכז שבין כל שני תפרי ההתפשטות האמורים או במרכז שבין תפר התפשטות הסמוך לקצה הבניין ובין קצה הבניין;

"נכס" – כמשמעותו בסעיף 269 לפקודה, לרבות דרכי מעבר שאינן ציבוריות;

"נכס אחר" – נכס המיועד או המשמש בפועל לתעשייה, מלאכה, מסחר או אחסנה, לרבות מבנה עזר או מבנה שירותים בקשר לתעשייה, מלאכה, מסחר או אחסנה;

"נכס למגורים" – נכס המיועד או המשמש בפועל למגורים וכל נכס שאינו נכס אחר;

"נכס מעורב" – נכס המיועד או המשמש במעורב הן לשימושים של נכס למגורים והן לשימושים של נכס אחר;

"נפח בניין" – הסכום במ"ק של שטחי כל הקומות בבניין, המוכפלים כל אחד מהם בגובהה של אותה הקומה הנמדד במטר אורך, לפי כללי המדידה שנקבעו בפרט 1.00.5 לתוספת השלישית של תקנות היתר בנייה, ולרבות נפח של בניין או תוספת לבניין העתידים להיבנות, שאושרה לגביהם בקשה להיתר בנייה – לפי הבקשה שאושרה;

"עבודות תיעול" – עבודות להתקנה או לחפירה של תעלה וכל עבודה נלווית הנוגעת להתקנתה או לחפירתה, שתכליתה ניקוז מי נגר עילי לאזור איסוף אחד או לאזורי איסוף אחדים, לרבות עבודות ופעולות אלה:

(1) חפירה, מילוי, פילוס, סילוק עמודי חשמל, טלגרף או טלפון, הקמתם מחדש, עקירת עצים, הריסת קירות, גדרות או מבנים אחרים, בנייתם מחדש, בנייתם ושינוים של קירות תומכים או אבני שפה, גשרים, גשרונים, מעבירי מים, הקמתם, בנייתם מחדש ושינוים, הנחת צינורות, בניית תאי-בקורת, תאי-קיבול למי גשמים, רשתות, כיסוי תעלות, ייבוש אדמות וביצות, הסדר זרימה של מי גשמים;

(2) הכנת תכניות התיעול וההשגחה על ביצוע העבודות;

(3) כל עבודה או פעולה אחרת הדרושה להתקנת תיעול או הכרוכה בה;

"העירייה" – עיריית פתח תקוה;

"קומה" – חלל המשתרע בין שתי רצפות סמוכות הנמצאות זו מעל זו, הנמדד על פי גובהו המזערי של אותו חלל, כקבוע בפרט 2.03 לתוספת השנייה של תקנות היתר בנייה, ככל שנקבע כזה, ולרבות בנייני עזר, מרתפים, מרפסות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

"ראש העירייה" – ראש העירייה לרבות עובד עירייה שהוסמך על ידו על פי סעיף 17 לחוק הרשויות המקומיות (בחירת ראש הרשות וסגניו וכהונתם), התשל"ה-1975, לעניין חוק עזר זה;

"שטח בניין" – הסכום במ"ר של שטחי כל הקומות בבניין לרבות:

(1) שטחה של בנייה חורגת;

(2) שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בנייה – לפי השטח שאושר;

"שטח המיועד להפקעה" – שטח המיועד לצורכי ציבור ואשר הוועדה המקומית לתכנון ולבנייה הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943 (להלן – פקודת הקרקעות);

"שטח המיועד לצורכי ציבור" – שטח קרקע או שטח בניין המיועד בתכנית לצורכי ציבור;

"שטחי שירות" – כמשמעותם בתקנה 9 לתקנות התכנון והבנייה (חישוב שטחים ואחוזי בנייה בתכניות ובהיתרים), התשנ"ב-1992 (להלן – תקנות אחוזי בנייה), ובהתאם להוראות תב"ע ותכניות מפורטות של העירייה;

"שטח קומה" – הסכום הכולל במ"ר של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

"שטח קרקע" – שטח הכולל של הקרקע שבנכס לרבות הקרקע שעליה ניצב בניין;

"תכנית" – כהגדרתה בחוק התכנון והבנייה;

"תעודת העברה לרשם המקרקעין" – כאמור בסעיף 324 לפקודה;

"תעלה" – אפיק ניקוז בין טבעי ובין מותקן או מוסדר, המיועד להולכתם ולניקוזם של מי נגר עילי, מי גשמים ומים אחרים, למעט שפכים או מי קולחין, לרבות צינור מוביל, מוביל יצוק, אבזר, תא ביקורת, תא איסוף, תא קיבול וכל מיתקן ואבזר אחר המהווה חלק מהאפיק או הקשור בו;

"תעלה פרטית" – תעלה המשמשת נכס פלוני, שאינו בבעלות העירייה;

"תעלה ציבורית" – תעלה שאינה תעלה פרטית;

"תעריפי ההיטל המעודכנים" – תעריפי ההיטל שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;

"תעריפי ההיטל שבתוקף" – תעריפי ההיטל שבתוספת הראשונה לפי שיעורם המעודכן ביום התשלום לקופת העירייה.

2. (א) היטל תיעול נועד לכיסוי הוצאות העירייה בעד התקנת מערכת התיעול באזור איסוף מסוים בתחומה בלא זיקה לעלות ביצוע עבודת תיעול המשמשת את נכס החייב או גובלת בו.

היטל תיעול

(ב) החליט המהנדס על קביעת שטח כאזור איסוף, תונח החלטתו במשרדי העירייה ותהיה פתוחה לעיון הציבור; הודעה על החלטת המהנדס תפורסם בעיתונות בדרך הקבועה בסעיף 1א לחוק התכנון והבנייה.

3. (א) היטל התיעול יוטל על בעל נכס בהתקיים אחד מאלה:

החיוב בהיטל תיעול

(1) תחילת ביצוע עבודות תיעול באזור האיסוף שבו מצוי הנכס; לעניין זה, "תחילת ביצוע עבודות תיעול" – הכנת תכניות לביצוען של עבודות תיעול באזור האיסוף שבו מצוי הנכס וכן אישור של המהנדס לפי הנוסח של טופס 1 שבתוספת השנייה, ולפיו בכוונת העירייה לצאת למכרז לביצוע עבודות התיעול או להתקשר כדין בדרך אחרת לביצוע עבודה כאמור, בתוך 12 חודשים ממועד מתן האישור;

(2) אישור בקשה להיתר בנייה; לא בוצעו עבודות תיעול באזור האיסוף שבו מצוי הנכס, עד לאישור בקשה להיתר בנייה כמפורט להלן, יאשר המהנדס לפי הנוסח של טופס 2 שבתוספת השנייה, כי הליך תכנונן של עבודות תיעול כאמור מצוי בעיצומו ותחילת ביצוע העבודות צפויה בתוך 12 חודשים ממועד מתן האישור;

(3) בנייה חורגת.

(ב) היטל שעילתו אישור בקשה להיתר בנייה או בנייה חורגת, ישולם גם אם עבודות תיעול באזור האיסוף שבו מצוי הנכס בוצעה לפני תחילתו של חוק עזר זה.

4. (א) לא יוטל חיוב בהיטל תיעול בשל שטח המיועד להפקעה אשר ניתנה לגביו הודעה בהתאם לסעיפים 5 ו-7 לפקודת הקרקעות.

חיוב בהיטל בשל שטח המיועד להפקעה

(ב) שילם בעל נכס היטל בעבור נכס ובמהלך 5 השנים שממועד תשלום ההיטל הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות, תשיב העירייה לבעל הנכס את ההיטל ששילם בגין השטח המופקע בניכוי 20% מסכום ההיטל בעבור כל שנה או חלק ממנה שחלפו מיום התשלום, בצירוף הפרשי הצמדה מיום התשלום ועד יום ההשבה.

(ג) שילם בעל נכס היטל או אגרת תיעול בעבור נכס ובוטלה הפקעה אשר חלה על הנכס, ישלם בעל הנכס היטל תיעול בעבור השטח בנכס אשר לא שולם בגינו היטל או אגרת תיעול בעבר.

5. (א) היטל תיעול יחושב בהתאם להוראות סעיף 6 והוא ישולם כאמור בחוק עזר זה.

ההיטל ואופן תשלומו

(ב) לצורך תשלום ההיטל, תמסור העירייה לחייב בתשלומו, דרישת תשלום שבה יפורט הסעיף בחוק העזר שמכוחו הוטל ההיטל, סכום ההיטל, מועד תשלומו, שטח הנכס או נפח הנכס ותעריפי ההיטל ששימשו יסוד לחיוב ודרכי תשלום ההיטל; דרישת תשלום תימסר בעת התגבשות אחת או יותר מעילות החיוב, כאמור בסעיף 3.

(ג) היטל שעילתו קבועה בסעיפים 3(א)(1), (ה) ו-13(ב) ישולם לפי תעריפי ההיטל המעודכנים לתוספת הראשונה; היטל שעילתו קבועה בסעיף 3(א)02) ו-14(ג) ישולם לפי תעריפי ההיטל שבתוקף בעת מתן היתר; היטל שעילתו קבועה בסעיף 3(א)(3), יחולו לגביו ההוראות הקבועות בסעיף קטן (ח).

(ד) לא נמסרה מסיבה כלשהי דרישת תשלום באחד מהמועדים כאמור, רשאית העירייה למסור את דרישת התשלום –

(1) עם הגשת בקשה למתן תעודת העברה לרשם המקרקעין או אישור לרשום בחברה משכנת;

(2) עם הגשת בקשה לאישור העירייה להעברת זכויות חכירה במינהל מקרקעי ישראל;

(3) עם קבלת תעודת גמר או טופס 4 לפי חוק התכנון והבנייה;

היטל תיעול לפי סעיף קטן זה ייקבע לפי סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.

(ה) פגם בדרישת תשלום אינו גורע מחובת בעל נכס לשלם לעירייה היטל תיעול לפי חוק עזר זה.

(ו) העירייה רשאית לסרב לתת תעודת העברה לרשם המקרקעין או מתן אישור לחברה המשכנת או היתר בנייה או תעודת גמר או טופס 4 לפי חוק התכנון והבנייה עד לאחר תשלום ההיטל לפי חוק עזר זה.

(ז) דרישת תשלום שנמסרה לפי סעיפים 3(א)(1), (א)(3) ו-14(ב) תיפרע בתוך 30 ימים מיום מסירתה לבעל הנכס; דרישת תשלום שנמסרה לפי סעיפים 3(א)(2), 4(ד)(1), (ד)(2), (ד)(3) ו-14(ג) ו-(ד), תיפרע בתוך 7 ימים מיום מסירתה לבעל הנכס ובכל מקרה עובר למתן התעודה, ההיתר או האישור לפי העניין.

(ח) לעניין בנייה חורגת יחולו הכללים האלה:

(1) נבנתה בנכס בנייה חורגת, ישלם בעל הנכס היטל תיעול לפי חוק עזר זה;

(2) לעניין סעיף קטן זה יראו את יום תחילת הבנייה החורגת או את יום תחילת ביצוע עבודות התיעול באזור האיסוף שבו מצוי הנכס, לפי המועד המאוחר שבהם, כמועד שבו התגבש החיוב בהיטל התיעול (להלן – מועד התגבשות החיוב);

(3) היטל תיעול לפי סעיף קטן זה ישולם לאחר שנמסרה או נשלחה לבעל הנכס דרישת תשלום, והיא תיפרע בתוך 30 ימים מיום מסירתה;

(4) סכום ההיטל בשל בנייה חורגת יהיה הסכום הגבוה מבין אלה:

(א) סכום המחושב לפי תעריפי ההיטל במועד התגבשות החיוב בתוספת תשלומי פיגורים;

(ב) אם הועלו תעריפי ההיטל במועד כלשהו לאחר מועד התגבשות החיוב (להלן – מועד ההעלאה) – סכום המחושב לפי תעריפי ההיטל המעודכנים בתוספת תשלומי פיגורים החל מהמועד המאוחר מבין אלה:

(1) מועד ההעלאה;

(2) חמש שנים טרם המועד שבו התגלתה הבנייה החורגת;

לעניין סעיף זה, "הועלו תעריפי ההיטל" – העלאה תעריפים באמצעות תיקונו של חוק העזר;

(5) שולם ההיטל ונהרס בניין המהווה בנייה חורגת בתוך 5 שנים מיום תחילת הבנייה החורגת, תשיב העירייה לבעל הנכס את ההיטל ששילם בשל הבנייה החורגת, בניכוי 20% משיעור ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

6. (א) היטל תיעול לנכס למגורים יחושב לפי שטח הקרקע ושטח הבניין שבנכס, למעט שטחי שירות תת-קרקעיים המשמשים חניונים, וסכומו יהיה הסכום המתקבל ממכפלת שטח הקרקע ושטח הבניין בנכס בתעריפי ההיטל שבתוספת הראשונה; היטל תיעול לנכס אחר יחושב לפי שטח הקרקע ונפח הבניין שבנכס, למעט שטחי שירות תת-קרקעיים המשמשים כחניונים, וסכומו יהיה הסכום המתקבל ממכפלת שטח הקרקע ונפח הבניין בנכס בתעריפי ההיטל שבתוספת הראשונה.

חישוב ההיטל

(ב) היטל תיעול לנכס מעורב יחושב בהתאם לכללים האלה:

(1) בשל חלק הנכס המיועד או המשמש בפועל לשימושים של נכס למגורים, יחושב סכום ההיטל כהיטל לנכס למגורים;

(2) בשל חלק הנכס המיועד או המשמש בפועל לשימושים של נכס אחר, יחושב סכום ההיטל כהיטל לנכס אחר.

(ג) שולמו בעד נכס, בשל ביצוע עבודות תיעול, היטל קודם, או היטל תיעול (להלן – חיוב ראשון), לא ייכללו שטח הקרקע ושטח הבניין בנכס, בעת הטלתו של החיוב הראשון, במניין השטחים לפי סעיף קטן (א), לצורך חישוב ההיטל לפי חוק עזר זה.

(ד) שילם בעד נכס חיוב ראשון, יחויב בעל הנכס פעם נוספת בתשלום היטל תיעול בעד בנייה חדשה שאושרה לאחר ששולם החיוב הראשון.

(ה) אושרה בקשה להיתר בנייה בעבור בנייה חדשה תחת בניין שנהרס וששולם בעדו חיוב ראשון, יחויב ההיטל בשל הבנייה החדשה על בסיס שטחה בניכוי שטח הבניין שנהרס כאמור.

(ו) נוכחה העירייה לדעת, לאחר גמר בנייתו של בניין, כי שטחו הבנוי בפועל אינו זהה לשטח הבניין שלגביו אושרה הבקשה להיתר בנייה ושעל פיו שולם ההיטל, תשיב לבעל הנכס, או תגבה ממנו, לפי העניין, בהתאם להוראות כל דין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

7. לא שולם במועדו היטל תיעול שעילתו קבועה בחוק עזר זה, יחושב סכום ההיטל לפי שיעורו בדרישת התשלום, בתוספת תשלומי פיגורים עד יום התשלום בפועל בהתאם להוראות חוק הרשויות המקומיות.

שערוך חובות בפיגור

8. (א) שולם לעירייה בטעות סכום נמוך או גבוה מהסכום המחושב לפי תעריפי ההיטל על פי חוק עזר זה, ישלם החייב בתשלום ההיטל או יוחזר לו, לפי העניין, את ההפרש שבין הסכום ששולם בפועל לבין סכום ההיטל המגיע לפי תעריף ההיטל שהיה בתוקף ביום התשלום.

טעות בחיוב

(ב) על תשלום או החזר לפי סעיף קטן (א) יחולו הוראות חוק הרשויות המקומיות.

9. (א) לא יטפל באדם בתעלה, לא יחבר אליה צינור ולא ישתמש במים הזורמים בתוכה, אלא לפי היתר בכתב מאת ראש העירייה ובהתאם לתנאי ההיתר.

טיפול בתעלה

(ב) לא יטיל אדם לתעלה חפץ, מי שפכים, מים דלוחים, מי פסולת תעשייה או נוזל אחר.

(ג) לא יחסום אדם תעלה, לא יטה את מימיה ולא יעשה בהם פעולה אחרת שיש בה כדי לשבש את שימושה הסדיר.

10. (א) ראש העירייה רשאי לדרוש, בהודעה בכתב, ממי שעשה פעולה בניגוד להוראות סעיף 9, לבצע את העבודות הדרושות לשם החזרת התעלה למצב שבו היתה נתונה לפני שנעשה המעשה.

דרישה לביצוע עבודה

(ב) בהודעה יצוינו התנאים, הפרטים והדרכים לביצוע העבודות, וכן התקופה שבה יש לבצען.

(ג) מי שקיבל הודעה כאמור חייב למלא אחריה.

11. (א) לא מולאה דרישה לביצוע עבודה כאמור בסעיף 10, רשאית העירייה בכפוף לסעיף 256 לפקודה לבצע עבודה הדרושה לשם החזרת תעלה למצב שבו היתה נתונה לפני שנעשה מעשה בניגוד להוראות סעיף 9; בוצעה עבודה כאמור, רשאית העירייה לגבות ממי שהיה חייב בביצועה את ההוצאות שהיו כרוכות בכך.

ביצוע עבודות על ידי העירייה

(ב) תעודה מאת המהנדס תשמש ראיה לכאורה לסכום ההוצאות כאמור בסעיף קטן (א).

12. (א) לא יבצע אדם עבודות תיעול אלא לפי היתר בכתב מאת ראש העירייה.

ביצוע עבודות תיעול

(ב) ראש העירייה רשאי לדרוש בהודעה בכתב מאת בעל הנכס או להתיר לו על פי בקשתו –

(1) לבצע עבודות תיעול לצורך התקנת תעלה פרטית לנכסו, שתחובר לתעלה הציבורית, חיבור הנכס לתעלה הציבורית יבוצע במימון בעל הנכס;

(2) לשנות או לתקן תעלה פרטית שבנכסו.

(ג) בעל נכס שקיבל הודעה כאמור בסעיף קטן (ב), חייב למלא אחריה; ההודעה תפרט את התנאים ואת אופן ביצוען של עבודות התיעול וכן את התקופה שבה יש לבצען.

(ד) לא מולאה דרישה לביצוע עבודה כאמור בסעיף קטן (ב), רשאית העירייה בכפוף לסעיף 256 לפקודה לבצע את עבודת התיעול האמורה; בוצעה עבודה כאמור, רשאית העירייה לגבות ממי שהיה חייב בביצועה את ההוצאות שהיו כרוכות בכך.

(ה) תעודה מאת המהנדס תשמש ראיה לכאורה לסכום ההוצאות כאמור בסעיף קטן (ד).

13. היה נכס בבעלות משותפת, תחול חובת ההיטל על כל אחד מהבעלים המשותפים בנכס, לפי חלקו היחסי בבעלות הנכס.

חיוב בעלים משותפים

14. (א) בעל נכס מסוג אדמה חקלאית לא ישלם בעדה היטל תיעול.

אדמה חקלאית

(ב) חדל נכס מלהיות אדמה חקלאית, מששונה ייעודו בתכנית, חייב בעליו בהיטל תיעול לפי הוראות חוק עזר זה.

(ג) חדל נכס מלהיות אדמה חקלאית, משניתן לגביו היתר לשימוש חורג, חייב בעליו בהיטל תיעול לפי הוראות חוק עזר זה וההיטל ישולם כנגד מתן ההיתר.

(ד) חדל נכס מלהיות אדמה חקלאית, בלי שניתן לגביו היתר כאמור בסעיף קטן (ג), ובלי ששונה ייעודו בתכנית, יחולו הוראות סעיף 5(ח), בשינויים המחויבים לפי העניין.

15. (א) היתה העירייה מוסמכת לחייב בעל נכס בתשלום היטל קודם על פי חוק עזר קודם (להלן – החיוב הקודם) וזה לא נדרש על ידה, ישלם בעל הנכס לעירייה, לפי דרישתה, את החיוב הקודם, וזאת בהתאם להוראות חוק העזר הקודם שמכוחו העירייה היתה מוסמכת להטילו ובכפוף להוראות סעיף קטן (ב).

הטלת חיובים מכוח חוק עזר קודם

(ב) סכום ההיטל הקודם שישלם בעל נכס כאמור בסעיף קטן (א), ייקבע לפי תעריפי ההיטל הקודם; לעניין זה, "תעריפי ההיטל הקודם" – התעריפים שהיו תקפים בעת היווצרות החיוב הקודם בתוספת הפרשי הצמדה מאותו מועד עד למועד התשלום בפועל.

(ג) הוראת סעיף קטן (א) תחול ביחס לשטח הקרקע ושטח הבניין כפי שהיו במועד היווצרותו של החיוב הקודם; אין בתשלום היטל קודם כאמור בסעיף קטן (א) כדי לגרוע מחובתו של בעל נכס לשלם היטל בעבור בנייה חדשה שנבנתה בנכס או שנתבקשה בנייתה לאחר מועד היווצרות החיוב הקודם, בהתאם לקבוע בחוק עזר זה.

16. מסירת הודעה, לרבות דרישת תשלום, לפי חוק עזר זה תהיה בדרך של מסירה לידי האדם שהיא מכוונת אליו או מסירה במקום מגוריו או עסקיו הרגילים או הידועים לאחרונה, לידי אחד מבני משפחתו הבגירים או לידי אדם בגיר העובד או המועסק שם או משלוח במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהיה המסירה בדרך של הצגה במקום בולט לעין באחד המקומות האמורים או על הנכס שהיא דנה בו.

מסירת הודעות

17. בתוספת לחוק עזר לפתח תקוה (הצמדה למדד), התשמ"ד-1984 (להלן – חוק עזר הצמדה למדד), במקום "חוק עזר לפתח תקוה (תיעול), התשל"ד-1973" יבוא "חוק עזר לפתח תקוה (תיעול), התשע"א-2011".

תיקון חוק עזר (הצמדה למדד)

18. מיום י"ז בטבת התשפ"א (1 בינואר 2021), הטלת היטל תיעול לפי חוק עזר זה תהיה טעונה אישור של מליאת המועצה ושל שר הפנים או מי מטעמו.

מגבלת גבייה

תיקון תשע"ז-2016

19. (א) נושא משרה בחבר בני אדם חייב לפקח ולעשות כל שניתן למניעת עבירות לפי חוק עזר זה בידי אותו חבר בני אדם או עובד מעובדיו.

אחריות חבר בני אדם

(ב) נעברה עבירה לפי חוק עזר זה, בידי חבר בני אדם או עובד מעובדיו, חזקה היא כי נושא המשרה באותו חבר בני אדם הפר את חובתו לפי סעיף קטן (א), אלא אם כן הוכיח כי עשה כל שניתן כדי למלא את חובתו האמורה.

(ג) לעניין סעיף זה, "נושא משרה" – מנהל פעיל בתאגיד, שותף, למעט שותף מוגבל, ופקיד האחראי מטעם התאגיד על התחום שבו בוצעה העבירה.

20. חוק עזר לפתח תקוה (תיעול), התשל"ד-1973 – בטל.

ביטול

21. על אף האמור בחוק עזר הצמדה למדד כתיקונו בחוק עזר זה, יעודכנו שיעורי ההיטל שנקבעו בתוספת לחוק עזר זה ב-1 בחודש שלאחר פרסומו של חוק עזר זה (להלן – יום העדכון הראשון), לפי שיעור שינוי מדד המחירים לצרכן (להלן – מדד), לפי שיעור שינוי המדד שפורסם לאחרונה לפני יום העדכון הראשון לעומת מדד חודש אפריל 2009.

הוראת שעה

תוספת ראשונה

תיקון תשע"ז-2016

(סעיפים 5 ו-6)

שיעורי ההיטל

בשקלים חדשים

לכל מ"ר משטח הקרקע 16.60

לכל מ"ר משטח הבניין 56.41

לכל מ"ק מנפח הבניין 16.12

תוספת שנייה

(סעיף 3(א)(1) ו-(2))

טופס 1

לכל מעוניין

הח"מ, מהנדס עיריית פתח תקוה מאשר בזה כי התכניות לביצוע עבודות התיעול       מצויות בשלבי גמר, וכי בכוונת העירייה  לצאת למכרז לביצוע עבודות התיעול האמורות  להתקשר כדין בדרך של       לביצוע עבודות התיעול האמורות, וזאת לא יאוחר מיום      .

\_\_\_\_\_\_\_\_\_\_\_\_\_\_\_

מהנדס העירייה

טופס 2

לכל מעוניין

הח"מ, מהנדס עיריית פתח תקוה מאשר בזה כי הליך תכנון עבודות התיעול       מצוי בעיצומו, וכי תחילת עבודות התיעול צפויה להתקיים לא יאוחר מיום      .

\_\_\_\_\_\_\_\_\_\_\_\_\_\_\_

מהנדס העירייה

י' באדר א' התשע"א (14 בפברואר 2011) יצחק אוחיון

ראש עיריית פתח תקוה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשע"א מס' 758](http://www.nevo.co.il/Law_word/law07/mekomi-0758.pdf) מיום 28.7.2011 עמ' 452.

   תוקן [ק"ת חש"ם תשע"ז מס' 860](http://www.nevo.co.il/Law_word/law07/mekomi-0860.pdf) מיום 27.10.2016 עמ' 23 – תיקון תשע"ז-2016; ר' סעיף 3 לענין הוראת שעה.

   3. על אף האמור בסעיף 17 לחוק עזר העיקרי, יעודכנו סכומי ההיטלים שנקבעו בתוספת לחוק העזר העיקרי כנוסחה בחוק עזר זה, במועד פרסומו של חוק עזר זה (להלן – יום העדכון הראשון) לפי שיעור שינוי המדד שפורסם לאחרונה לפני יום העדכון הראשון לעומת מדד חודש דצמבר 2014. [↑](#footnote-ref-1)