חוק עזר לראשון לציון (אספקת מים), תשנ"ו-1995

רשויות ומשפט מנהלי – רשויות מקומיות – אספקת מים

רשויות ומשפט מנהלי – רשויות מקומיות – חוקי עזר

רשויות ומשפט מנהלי – תשתיות – מים – אספקת מים ברשויות

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 3 |
| סעיף 1 | הגדרות | [Go](#Seif1) | 3 |
|  | פרק ב': רשת פרטית | [Go](#med1) | 4 |
| סעיף 2 | הגדרות | [Go](#Seif2) | 4 |
| סעיף 3 | חיבור רשת פרטית למפעל מים | [Go](#Seif3) | 4 |
| סעיף 4 | חישוב אגרת חיבור | [Go](#Seif4) | 4 |
| סעיף 5 | אגרת בדיקת רשת פרטית | [Go](#Seif5) | 5 |
| סעיף 6 | תשלום הוצאות הנחת צינור לקו מים זמני | [Go](#Seif6) | 5 |
| סעיף 7 | אחזקת רשת פרטית | [Go](#Seif7) | 5 |
|  | פרק ג': הנחת צנרת | [Go](#med2) | 5 |
| סעיף 8 | הגדרות | [Go](#Seif8) | 5 |
| סעיף 10 | חישוב אגרת צנרת לנכס | [Go](#Seif9) | 6 |
| סעיף 11 | אגרת צנרת | [Go](#Seif10) | 6 |
| סעיף 12 | חישוב אגרת צנרת לנכס לתעשיה | [Go](#Seif11) | 7 |
| סעיף 13 | תוספת אגרת צנרת לנכס לתעשיה | [Go](#Seif12) | 7 |
| סעיף 14 | אגרת צנרת לקרקע חקלאית | [Go](#Seif13) | 7 |
| סעיף 15 | הנחת צנרת בידי בעל הנכס | [Go](#Seif14) | 8 |
|  | פרק ד': צריכת מים בנכס | [Go](#med3) | 8 |
| סעיף 16 | התקנת מד מים אחזקתו ואגרות | [Go](#Seif34) | 8 |
| סעיף 17 | אגרת מים | [Go](#Seif15) | 8 |
| סעיף 18 | אגרה לנכס בבניה | [Go](#Seif16) | 9 |
| סעיף 19 | הפחתת אגרת מים | [Go](#Seif27) | 9 |
| סעיף 20 | אספקת מים לפי חוזה | [Go](#Seif17) | 10 |
|  | פרק ה': חיוב בתשלום וגביה | [Go](#med4) | 10 |
| סעיף 21 | גביית אגרת צריכת מים | [Go](#Seif18) | 10 |
| סעיף 22 | חיוב לפי תעריף מעודכן | [Go](#Seif35) | 10 |
| סעיף 23 | פקדון | [Go](#Seif28) | 10 |
| סעיף 24 | אישור הוצאות | [Go](#Seif19) | 10 |
|  | פרק ו': איסורים | [Go](#med5) | 10 |
| סעיף 25 | שימוש במים | [Go](#Seif29) | 10 |
| סעיף 26 | שמירה מפני זיהום | [Go](#Seif20) | 11 |
| סעיף 27 | מכירת מים והעברתם | [Go](#Seif21) | 11 |
|  | פרק ז': הפסקת אספקת מים | [Go](#med6) | 11 |
| סעיף 28 | ניתוק חיבור | [Go](#Seif22) | 11 |
| סעיף 29 | הפסקת אספקת מים בעת הצורך | [Go](#Seif23) | 11 |
| סעיף 30 | חידוש חיבור שנותק | [Go](#Seif24) | 12 |
|  | פרק ח': סמכויות | [Go](#med7) | 12 |
| סעיף 31 | רשות כניסה | [Go](#Seif25) | 12 |
| סעיף 32 | דרישה לסילוק מפגע | [Go](#Seif37) | 12 |
| סעיף 33 | תנאי למתן מסמך | [Go](#Seif36) | 12 |
|  | פרק ט': שונות | [Go](#med8) | 12 |
| סעיף 34 | מסירת הודעה | [Go](#Seif30) | 12 |
| סעיף 35 | תחולת חוק עזר להצמדה | [Go](#Seif26) | 13 |
| סעיף 36 | הוראת שעה | [Go](#Seif31) | 13 |
| סעיף 37 | שמירת דינים | [Go](#Seif32) | 13 |
| סעיף 37 | ביטול | [Go](#Seif33) | 13 |
|  | תוספת | [Go](#med9) | 13 |

חוק עזר לראשון לציון (אספקת מים), תשנ"ו-1995[[1]](#footnote-1)\*

בתוקף סמכותה לפי סעיפים 250, 251 ו**-**254 לפקודת העיריות (להלן – הפקודה), מתקינה עיריית ראשון לציון חוק עזר זה:

**פרק א': פרשנות**

1. בחוק עזר זה –

הגדרות

"אבזרים" – מרכיבים וחלקים של רשת המים העירונית ומפעל המים, לרבות ברזים, צינורות, מגופים, שסתומים, מסננים, תעלות, סכרים או תאי ביקורת;

"אדם" – לרבות תאגיד";

"בנין" – מבנה בתחום העיריה, בין שהוא ארעי ובין שהוא קבוע, בין שבנייתו הושלמה ובין אם לאו, בין שהוא בנוי אבן ובין שהוא בנוי בטון, טיט, ברזל, עץ או כל חומר אחר, לרבות חלק של מבנה כאמור וכל המחובר אליו חיבור קבע;

"בעל נכס" – בנכסים שאינם מקרקעי ציבור כהגדרתם בפרק ח' לחוק המקרקעין, התשכ"ט-1969 (להלן – חוק המקרקעין), אחד או יותר מאלה:

(1) בעלו הרשום של הנכס;

(2) בעלו של הנכס מכוח הסכם או מסמך אחר או מי שרשאי להירשם כבעלו;

(3) המחזיק בנכס כהגדרתו בסעיף 1 לפקודה;

בנכסים שהם מקרקעי ציבור – לגבי נכס המוחכר בחכירה לדורות כאמור בסעיף 3 לחוק המקרקעין – החוכר לדורות, ולגבי נכס שאינו מוחכר בחכירה לדורות – בעלו של הנכס, לפי הענין;

"החייב" – מי שחייב בתשלום אגרות ותשלומים אחרים לפי הוראות חוק עזר זה;

"היתר בניה", "סטיה מהיתר", "שימוש חורג", תעודת גמר למבנה" – כמשמעותם בחוק התכנון והבניה, התשכ"ה-1965, והתקנות אשר הותקנו מכוחו;

"המנהל" – מנהל מפעל המים, לרבות אדם אחר שנתמנה בידי העיריה למלא את תפקידי המנהל לענין הוראות חוק עזר זה, כולם או מקצתם;

"יציע, מרפסת, מרתף, עלית גג" – כמשמעותו בפרט 1.00.1 לסימן א' לתוספת השלישית לתקנות התכנון והבניה (בקשה להיתר, תנאיו ואגרות), התש"ל-1970 (להלן – התקנות);

תיקון תשנ"ח-1998

"מד-מים" – מכשיר שהותקן ברשת פרטית למדידה או לקביעה של כמות המים המסופקת לנכס, לרבות מד המים הראשי המשמש למדידת כמות המים הכוללת המסופקת לנכס, וכן מד המים המשני המשמש למדידת כמות המים המסופקת ליחידת משנה לנכס;

"מועצה" – מועצת העיריה, ולגבי תאגיד – מועצת המנהלים שלו;

"מפעל מים" – באר, בריכה, מעין, מנהרה, מעלה, סכר, קידוח, מוביל, צינור, מנוע, משאבה, וכן מבנה, מיתקן או צינור אחר, המשמש או המיועד לשמש לשאיבת מים, לאגירתם, להעברתם, לאספקתם או להסדרתם, למעט רשת פרטית;

"נכס" – כמשמעותו בסעיף 269 לפקודה, לרבות דרכי מעבר שאינן ציבוריות;

"נכס לתעשיה" – נכס המשמש או שיועדו לשמש לתעשיה, לרבות נכס שבנין שבו משמש או מיועד לשמש לתעשיה;

"נפח בנין" – הסכום במ"ק של שטחי כל הקומות בבנין, המוכפלים כל אחד מהם בגובהה של הקומה הנמדד במ"א, לפי כללי המדידה הקבועים בסעיף 1.008 לסימן ב' לתוספת השלישית לתקנות;

תיקון תשנ"ח-1998

"עיריה" – עיריית ראשון לציון או תאגיד מטעמה שהוענקו לו סמכויותיה מכוח הוראות חוק עזר זה (להלן – התאגיד);

"צרכן" – אדם המחזיק ברשת פרטית, כולה או מקצתה;

"קומה" – חלל המשתרע בין שתי רצפות סמוכות הנמצאות זו מעל זו, לפי גובהו המזערי של אותו חלל כקבוע בתקנות, לרבות בניני עזר, מרתפים, מרפסות מקורות ופתוחות, מחסנים, חדרי מדרגות, מעברים, מרתפי חניה, חניות מקורות, יציעים, חדרי מעליות, לעיות גג ושטח אחר בקומה;

תיקון תשנ"ח-1998

"קרקע חקלאית" – קרקע שיעודה למטרה חקלאית לפי תכנית בנין עיר תקפה;

"ראש העיריה" – לרבות מי שהוא הסמיך בכתב לענין הוראות חוק עזר זה, כולן או מקצתן, כולל יושב ראש מועצת המנהלים של התאגיד;

"רשיון עסק" – רשיון לפי סעיף 4 לחוק רישי עסקים, התשכ"ח-1968, והתקנות שהותקנו מכוחו;

"רשת פרטית" – אבזר או מיתקן שהותקן ברשת אספקת המים של הנכס, למעט מד המים הראשי, המשמש או המיועד לשמש לאספקת מים לנכס למעט רשת המים העירונית, מפעל המים ומד-מים;

"שטח בנין" – הסכום במ"ר של שטחי כל הקומות בבנין;

"שטח קומה" – השטח הכולל במ"ר של שטח ההשלכה האופקית של הרצפות הקומה, בתוספת השטח שמתחת לקירותיה החיצוניים והפנימיים;

תיקון תשנ"ח-1998

"תעודת העברה לרשם המקרקעין" – כאמור בסעיף 324(א) לפקודה.

**פרק ב': רשת פרטית**

2. בפרק זה –

הגדרות

"חיבור רשת פרטית למפעל מים" – לרבות הרחבת החיבור, פירוקו או התקנתו מחדש;

"חיבור ראשי" – חיבור מד המים הראשי בנקודת המפגש בין הרשת הפרטית לבין הרשת העירונית;

"חיבור משנה" – חיבור מד-מים משני ליחידת משנה בנכס;

"יחידת משנה" – חדר, תא או מערכת חדרים או תאים, שנועדו לשמש יחידה שלמה ונפרדת למגורים, לעסק או לצורך אחר.

3. (א) לא תחובר רשת פרטית למפעל מים (להלן – חיבור) אלא בהיתר בכתב ומראש מאת המנהל (להלן – היתר); בהיתר יאשר המנהל את החיבור ויקבע את מקום חיבור הרשת הפרטית לרשת העירונית ולמפעל המים.

חיבור רשת פרטית למפעל מים

(ב) בעל נכס יגיש למנהל בקשה בכתב לקבלת היתר, בצירוף תכנית הרשת הפרטית.

(ג) בכפוף לאמור בסעיפים 4 ו-5 ובפרק ג', ישלם בעל הנכס לעיריה בעת הגשת בקשה לקבלת היתר אגרות אלה:

(1) אגרת חיבור רשת פרטית כאמור בסעיף 4(א);

(2) אגרת בדיקת הרשת הפרטית כאמור בסעיף 5(א);

(3) אגרת הנחת צנרת כאמור בפרק ג'.

(ד) העיריה רשאית להתנות את חיבורה של רשת פרטית למפעל המים בתשלום, קודם למתן ההיתר, של האגרות והתשלומים האחרים שנקבעו בחוק עזר זה, במלואם.

4. אגרת חיבור רשת פרטית תחושב כלהלן:

חישוב אגרת חיבור

(1) בעד כל מבנה תשולם אגרה בעד חיבור ראשי אחד בשיעור שנקבע בפרט 1(2) לתוספת, בהתאם לשיעורו המעודכן ביום התשלום בפועל;

(2) בעד כל חיבור משנה תשולם אגרה בשיעור שנקבע בפרט 1(1) לתוספת בהתאם לשיעורו המעודכן ביום התשלום בפועל לפי חישוב כלהלן:

(א) במבנה מגורים יחושב מספר חיבורי המשנה בהתאם למספר יחידות המשנה בתכניות הבניה של המבנה וסכומה יהיה הסכום המתקבל ממכפלת שיעור האגרה כאמור במספר יחידות המשנה;

(ב) (1) במבנה תעשיה או מסחר יחושב מספר חיבורי המשנה בהתאם למספר יחידות המשנה בתכניות הבניה; בהעדר תכניות בניה תשולם אגרת חיבור משנה בעד שלושה חיבורי משנה בכל קומה;

(2) התברר לעיריה, לאחר גמר הבניה, כי נעשו במבנה תעשיה או מסחר מעל שלושה חיבורי משנה בכל קומה, ישלם בעל הנכס לעיריה אגרה בעד כל חיבור משנה נוסף שנעשה בנכס, לפי התעריף שנקבע בפרט 1(1) לתוספת בהתאם לשיעורו המעודכן ליום התשלום בפועל;

(3) התברר לעיריה, לאחר גמר הבניה, כי נעשו במבנה תעשיה או מסחר פחות משלושה חיבורי משנה בכל קומה, יוחזר לבעל הנכס הסכום העודף ששילם בעד החיבורים שלא נעשו, לפי התעריף בנקסע בפרט 1(1) לתוספת בהתאם לשיעורו המעודכן ליום ההחזר.

5. (א) בעת הגשת הבקשה לחיבור ישלם המבקש לעיריה אגרה בעד שתי בדיקות לרשת פרטית, לפי התעריף לבדיקה שנקבע בפרט 2 לתוספת בהתאם לשיעורה המעודכן ליום התשלום.

אגרת בדיקת רשת פרטית

(ב) עשתה העיריה יותר משתי בדיקות כאמור, יחוייב בעל הנכס בתשלום אגרה בעד כל בדיקה נוספת לפי התעריף שנקבע בפרט 2 לתוספת בהתאם לשיעורה המעודכן ליום התשלום בפועל.

(ג) היו לנכס יותר מבעל אחד, רשאית העיריה לגבות תשלומים לפי הוראות סעיף זה, מכולם יחד או מכל אחד מהם לחוד.

6. (א) בעד הנחת צינור לקו מים זמני, ישלם המבקש מראש לעיריה הוצאות לפי חשבון שהגיש המנהל.

תשלום הוצאות הנחת צינור לקו מים זמני

(ב) הוראות סעיף 5(ג) יחולו גם על חיוב בעל הנכס בתשלום לפי הוראות סעיף זה.

7. (א) רשת פרטית תהא באחריותו המלאה של בעל הנכס; התקנת רשת פרטית, אחזקתה, תיקונה או שינויה ייעשו בידי בעל הנכס ועל חשבונו.

אחזקת רשת פרטית

(ב) צרכן יחזיק על חשבונו רשת פרטית במצב תקין, להנחת דעתו של המנהל.

(ג) בעל נכס או צרכן רשאי לבקש בכתב מאת המנהל לערוך בדיקה של הרשת הפרטית שהותקנה בנכס, כולה או מקצתה, והמנהל ימלא אחר הבקשה.

(ד) בעד בדיקה כאמור בסעיף קטן (ג) ישלם המבקש לעיריה אגרה לפי התעריף שנקבע בפרט 2 לתוספת כשיעורה המעודכן ליום התשלום בפועל.

(ה) (1) לא ישתמש אדם לצורך התקנת רשת פרטית, תיקונה או שינויה, אלא באבזרים שמידותיהם, סוגם וטיבם הם בהתאם לדין, לתקן הישראלי או לתכניות הבניה שהותרו בידי המנהל;

(2) המנהל רשאי להורות לבעל נכס או לצרכן לפעול ככל שיידרש, כדי לתקן רשת פרטית או להתאימה לדרישות על פי דין, לפי התקן הישראלי או תכנית הבניה; ורשאי המנהל להורות על החלפת האבזרים שנקבעו בפסקה (1) באבזרים אחרים. הורה המנהל כאמור, לא יחולו הוצאות החלפת האבזרים על הצרכן, אלא אם כן אבזר שהוחלף כאמור לא עמד בדרישות התקן הישראלי או בדרישות על פי דין, או שלא התאים לתכנית הבניה, או שלא היה במצב תקין, או שמנע את פעולתו התקינה של מד המים, או שגרם להפרעות באספקת מים, לבזבוזם או לזיהומם.

(ו) בלי לגרוע מהאמור בסעיפים קטנים (ג) ו-(ד), ישלם הצרכן לעיריה בעד שירות שניתן מאת המנהל לרשת פרטית, לפי בקשת הצרכן, בהתאם לחשבון הוצאות שהגיש לו המנהל.

**פרק ג': הנחת צנרת**

8. בפרק זה –

הגדרות

"זכויות מים בסיסיות" – כמות מים שנתית הנצרכת בנכס לתעשיה, בשיעור 1.825 מ"ק לכל מ"ר משטח הקרקע של אותו נכס, לרבות שטח הקרקע שעליה ניצב בנין;

"צריכת מים שנתית בנכס" – צריכת מים שנתית בנכס לתעשיה מ-1 בינואר עד 31 בדצמבר בכל שנה, ללא קשר לפעילות בנכס באותה תקופה או לחילופי בעלים בנכס; חישוב הכמות שנצרכה ייעשה, בהעדר ראיה סותרת, לפי כמות המים שנצרכה בנכס באותה תקופה, כפי שנרשמה ונמדדה במד המים הקבוע בנכס;

"זכויות מים שנרכשו בעבר" – צריכת מים שנתית אחרונה בנכס לתעשיה ששולמה בעדה תוספת אגרה;

"זכויות מים עודפות" – צריכת מים שנתית בנכס לתעשיה, בניכוי זכויות מים בסיסיות או זכויות מים שנרכשו בעבר, לפי הכמות הגדולה מביניהן.

9. (א) מועצת העיריה רשאית לקבל החלטה בדבר ביצוע עבודות להנחת צנרת. החלטה כאמור תירשם בפרוטוקול המועצה.

החלטה בדבר הנחת צינורות

(ב) בחוק עזר זה, "החלטת מועצה" – לרבות אחד מאלה:

תיקון תשנ"ח-1998

(1) אישור תכנית מיתאר מתוקנת או תכנית מפורטת בידי הועדה המקומית לתכנון ולבניה ראשון לציון, אשר במסגרתן נכללות עבודות כאמור;

(2) אישור תכנית פיתוח עירוני או תקציב פיתוח עירוני אשר במסגרתם נכללות עבודות כאמור.

10. (א) בעל נכס הנמצא באזור שבו החליטה מועצת העיריה על ביצוע עבודות להנחת צנרת, ישלם בעת הגשת בקשה להיתר וכתנאי לנתינתו, אגרת הנחת צנרת (להלן – אגרת צנרת).

חישוב אגרת צנרת לנכס

(ב) אגרת צנרת תחושב לפי שטחו או נפחו של הנכס, לפי הענין, כאמור בסעיפים 11, 12, 13 או 14 ולפי שיעורם של תעריפי אגרת צנרת בפרט 4 לתוספת, כשהם מעודכנים ליום התשלום בפועל כאמור בסעיף 22.

(ג) חיבר בעל נכס את הרשת הפרטית של הנכס למפעל מים ללא היתר, הוא יחוייב בתשלום אגרת צנרת החל ממועד החיבור; האמור בסעיף זה אינו גורע מסמכויות העיריה כלפי אותו בעל הנכס לפי הוראות חוק עזר זה או מסמכויותיה לנקוט נגדו אמצעים לפי הוראות כל דין רבות חוק עזר זה.

(ד) ניתקה העיריה אספקת מים לנכס שחובר למפעל מים שלא כדין, לא יגרע הדבר מחובתו של בעל הנכס לשלם אגרת צנרת.

11. (א) אגרת צנרת לכל נכס, למעט נכס לתעשיה או קרקע חקלאית, תחושב לפי שטח הקרקע ושטח הבנין שבנכס, ושיעורה יהיה הסכום המתקבל ממכפלת הסכום המצטבר של השטחים שלהלן בשיעורם של תעריפי האגרה בפרט 4 לתוספת מעודכנים ליום התשלום בפועל, ואלה השטחים:

אגרת צנרת

(1) שטחה הכולל של הקרקע בנכס, כולל שטח הקרקע שעליה ניצב בנין;

(2) שטחו של בנין הנמצא בנכס בעת חישוב האגרה, לרבות שטח של כל בנין או כל תוספת לבנין, שנבנו בנכס בלא היתר בניה או בסטיה או בחריגה ממנו – לפי שטח הבנין או שטח התוספת לבנין כאמור, כפי שנמדד וחושב בידי העיריה;

(3) שטחו של בנין עתידי או שטחה של תוספת לבנין (להלן – בניה עתידית), שהוגשה לגביו בקשה להיתר בניה – לפי שטחו בתכניות הבניה שצורפו לבקשה להיתר בניה.

(ב) התברר לעיריה, לגבי בניה עתידית, עם גמר הבניה או לאחריה כי שטח הבניה עולה של השטח שצויין בתכניות הבניה, שעל פיו שולמה אגרת צנרת, יחוייב בעל הנכס בתשלום אגרת צנרת בעד השטח הנוסף כאמור, לפי שיעורם של תעריפי האגרה בפרט 4 לתוספת, מעודכנים ליום התשלום בפועל.

(ג) התברר לעיריה, לגבי בניה עתידית, עם גמר הבניה או לאחריה, כי שטח הבנין בפועל קטן מהשטח שצויין בתכניות הבניה, שעל פיו שולמה אגרת צנרת, יזוכה בעל הנכס בסכום עודף ששילם בעד השטח שלא נבנה בפועל. סכום ההפרש המגיע יוחזר לו לפי שיעורם של תעריפי האדרה בפרט 4 לתוספת, מעודכנים ליום ההחזר.

(ד) שילם בעבר בעל נכס אגרת צנרת בעד שטח שבנכסו לפי חוק עזר זה או לפי חוק עזר לראשון לציון (אספקת מים), התשכ"ז-1967 (להלן – חוק העזר הקודם), לא ייכלל אותו שטח, לענין חישוב אגרת צנרת, במנין השטחים כאמיור בסעיף קטן (א).

(ה) מבלי לגרוע מהאמור בחוק עזר זה, חוייב בעל הנכס בעבר בתשלום אגרת צנרת בעד הנכס (להלן – אגרה קודמת), הוא יחוייב פעם נוספת בתשלום אגרת צנרת בהתאם להוראות חוק עזר זה, בעד בנין חדש או תוספת בנין, לפי הענין, שנבנה בנכס לאחר חישוב האגרה הקודמת.

12. (א) אגרת צנרת לנכס לתעשיה תחושב לפי שטח הקרקע ונפח הבנין שבנכס, וסכומה יהיה הסכום המתקבל ממכפלת הסך המצטבר של שטחם או נפחם, לפי הענין, של הדברים שלהלן, בשיעורם של תעריפי האגרה בפרט 4 לתוספת, מעודכנים ליום התשלום בפועל; ואלה הדברים:

חישוב אגרת צנרת לנכס לתעשיה

(1) שטחה הכולל של הקרקע בנכס, כולל שטח הקרקע שעליה ניצב בנין;

(2) נפחו של בנין הנמצא בנכס בעת חישוב האגרה, לרבות נפחו של כל בנין או כל תוספת לבנין שנבנה בנכס ללא היתר בניה או בסטיה או בחריגה ממנו – לפי נפח הבנין או נפח התוספת לבנין, לפי הענין, כפי שנמדד וחושב בידי העיריה;

(3) נפחה של בניה עתידית, שהוגשה לגביה בקשה להיתר בניה – לפי נפחה על פי תכניות הבניה שצורפו לבקשה להיתר, כפי שחושב בידי העיריה.

(ב) הוראות סעיף 11(ב) עד (ה) יחולו, בשינויים המחויבים לפי הענין, גם על חישוב אגרת צנרת לנכס לתעשיה.

13. (א) בעל נכס לתעשיה, שכמות המים השנתית הנצרכת בנכס עולה על זכויות המים הבסיסיות, ישלם לעיריה תוספת אגרת צנרת, נוסף לאגרת צנרת לפי הוראות סעיף 12, בעד רכישת זכויות מים עודפות, לפי שיעורם של תעריפי אגרת צנרת בפרט 4(3)(ב) לתוספת, מעודכנים ליום התשלום בפועל.

תוספת אגרת צנרת לנכס לתעשיה

(ב) (1) בעל נכס לתעשיה, שכמות המים השנתית הנצרכת בנכס עולה על זכויות מים שנרכשו בעבר, ישלם לעיריה תוספת אגרת צנרת בעד רכישת זכויות מים עודפות, לפי שיעורם של תעריפי אגרת צנרת בפרט 4(3)(ב) לתוספת, מעודכנים ליום התשלום בפועל;

(2) חובת תשלום תוספת אגרת צנרת בעד רכישת זכויות מים עודפות כאמור בפסקה (1), תחול על בעל נכס כל אימת שהתקיימו לגבי הנכס התנאים כאמור בה, ללא הגבלה במספר החיובים, בין אם חוייב בעל הנכס בעבר בתשלום אגרת צנרת או תוספת לאגרת צנרת לפי חוק עזר זה או חוק העזר הקודם או משום עילה אחרת, ובין אם לאו.

(ג) בעל נכס לתעשיה יודיע לעיריה על כל עליה בצריכת המים השנתית בנכס לעומת זכויות המים הבסיסיות שלו או זוכיות המים שלו שנרכשו בעבר, לפי הענין, וכן על כל גידול אחר בצריכת המים של הנכס.

14. (א) בעל קרקע חקלאית ישלם לעיריה אגרת צנרת לקרקע חקלאית, שתחושב בהתאם להקצאת מים שנתית לנכס של נציב המים ולפי התעריף שנקבע בפרט 4(1)(א) לתוספת, מעודכן ליום התשלום בפועל.

אגרת צנרת לקרקע חקלאית

(ב) עלתה כמות המים השנתית הנצרכת בנכס על הקצאת המים הנשתית לנכס של נציב המים, ישלם בעל הנכס לעירית אגרת צנרת בעד כמות המים העודפת לפי התעריף שנקבע בפרט 4(1)(ב) לתוספת, מעודכן ליום התשלום בפועל.

(ג) (1) הוכח לעיריה כי כמות המים השנתית הנצרכת בנכס קטנה מהקצאת המים השנתית לנכס של נציב המים, ישלם בעל הנכס לעיריה אגרת צנרת בהתאם לכמות המים הנצרכת בפועל לפי התעריף שנרבע בפרט 4(1)(א) לתוספת מעודכן ליום התשלום בפועל;

(2) שילם בעבר בעלו של הנכס אגרת צנרת בעד אותו הנכס בהתאם להקצאת המים השנתית לנכס, והיתה כמות המים השנתית שנצרכה בנכס קטנה מההקצאה כאמור תשיב לו העיריה את ההפרש שבין הסכום ששולם לבין הסכום שהיה עליו לשלם לפי הצריכה בפועל.

(ד) שונה יעודה של קרקע חקלאית או ניתן היתר לשימוש חורג לגבי שטחה הכולל או חלק ממנו, יחוייב בעל הקרקע בתשלום אגרת צנרת שתחושב בהתאם ליעודה החדש של כקרקע כאמור בסעיפים 11 עד 13, לפי הענין, לפי התעריפים שנקבעו בפרט 4(2) עד (4) לתוספת, לפי הענין, מעודכנים ליום התשלום בפועל.

15. (א) בכפוף להוראות כל דין, רשאי ראש העיריה למסור בהודעה בכתב לבעל נכס ביצוע עבודות הנחת צנרת; בהודעה יפורטו התנאים, האופן והתקופה לביצוע העבודות.

הנחת צנרת בידי בעל הנכס

(ב) לא יבצע אדם עבודות הנחת צנרת, אלא אם כן קיבל הודעה כאמור בסעיף קטן (א) ובהתאם לתנאים שפורטו בה.

(ג) עבודות הנחת צנרת לפי הודעה כאמור בסעיף קטן (א) יבוצעו לפי תכנית ביצוע, מפרטים וכתבי כמויות שאפשר המנהל, וכן על פי אומדן תקציבי שאישרו המנהל וגזבר העיריה.

(ד) ביצע אדם עבודות הנחת צנרת שלא לפי הודעה מאת ראש העיריה או שלא לפי התנאים שפורטו בה כאמור בסעיפים קטנים (א) ו-(ב) או שלא על פי תכנית, מפרטים וכתבי כמויות כאמור בסעיף קטן (ג), רשאית העיריה לשנות או להרוס את אותן העבודות ולבצע את העבודות בעצמה, וכן רשאית היא לגבות מאותו אדם הוצאות שהוציאה לשם שינוין או הריסתן של העבודות וביצוען מחדש. תשלום הוצאות לעיריה מאת אדם כאמור בסעיף קטן זה אינו גורע מחובתו לשלם לעיריה את סכום אגרת צנרת במלואה כאמור בסעיפים 11 עד 14.

(ה) לא מילא בעל נכס אחר הודעת ראש העיריה כאמור בסעיף זה, הוא יחוייב בתשלום אגרת צנרת בהתאם להוראות חוק עזר זה.

(ו) (1) ביצע בעל נכס עבודות הנחת צנרת כאמור בסעיף קטן (א), יקוזזו הוצאות הביצוע (להלן – הוצאות הביצוע) מסכום אגרת צנרת לפי הוראות חוק עזר זה. מהוצאות הביצוע ינוכו הוצאות העיריה בשל ניהול, פיקוח ופעולות כיוצא בהם שעשתה העיריה לצורך ביצוע הנחת צנרת (להלן – הוצאות העיריה).

(2) סכום הוצאות הביצוע והוצאות העיריה ייקבעו בידי המנהל.

(3) אישור או חשבון מאת המנהל בדבר סכום ההוצאות שהוצאו לביצוע עבודה לפי הוראות חוק עזר זה, ישמש ראיה לכאורה לנכונות הסכום הנקוב בו.

**פרק ד': צריכת מים בנכס**

16. (א) המנהל רשאי להתקין מד-מים בנכס שמספקים לו או שיסופקו לו מים; ורשאי המנהל, בשעת הצורך, לבדוק את מד-המים, לתקנו, להחליפו או להסירו. המנהל בלבד רשאי לעשות את הפעולות שפורט בסעיף קטן זה.

התקנת מד-מים אחזקתו ואגרות

(ב) מד-מים הוא רכוש העיריה.

(ג) בעד התקנת מד-מים בנכס ישם צרכן לעיריה אגרה בשיעור שנקבע בפרט 5(1) לתוספת, מעודכן ליום התשלום בפועל.

(ד) בעד אחזקה שוטפת של מד-מים ישלם צרכן לעיריה אגרה חודשית בשיעור שנקבע בפרט 5(2) לתוספת, מעודכן ליום התשלום בפועל.

(ה) צרכן ישא באחריות לכל נזק שייגרם למד-מים המודד את כמות המים המסופקת לו, אלא אם כן אחד מעובדי העיריה גרם לאותו נזק בעת מילוי תפקידו.

(ו) צרכן, שיש לו יסוד סביר להניח שמד-מים המודד את כמות המים המסופקת לו אינו פועל כראוי, רשאי לבקש שמד המים ייבדק בידי המנהל; בעד בדיקת מד-מים כאמור ישלם הצרכן מראש לעיריה אגרת בדיקה בשיעור שנקבע בפרט 6 לתוספת, מעודכן ליום התשלום בפועל. אגרה כאמור תוחזר לצרכן אם הבדיקה העלתה שמד המים היה פגום.

17. (א) בעד אספקת מים לנכס המחובר למפעל מים ישלם צרכן לעיריה אגרת צריכת מים לפי השיעורים שנקבעו בתקנות המים (תעריפים למים ברשויות מקומיות), התשנ"ד-1994, או בחיקוק אחר שיחליפן (להלן – תקנות המים (תעריפים)). האגרה תשולם לפי כמות המים שסופקה ונרשמה על ידי מד-המים ובלבד שלא תפחת מהשיעור המינימלי שנקבע בכל דין.

אגרת מים

(ב) כל אימת שהתעוררה מחלוקת בין העיריה לבין צרכן לגבי תקניות מד המים, יועבר מד המים לבדיקה במכון בדיקה מורשה מטעם נציבות המים. לא יהיה ערעור על תוצאות הבדיקה והן יחייבו את הצדדים.

(ג) מצא המנהל כי מד המים לא פעם כהלכה במשך תקופה מסוימת או שהוצא מהרשת בגלל תיקונים או מסיבה סבירה אחרת, רשאי הוא לחייב או לזכות את הצרכן בתשלום בעד כמות המים שתיקבע לפי צריכת המים הממוצעת בנכס במשך שני החודשים שקדמו לאותה תקופה ובמשך שני החודשים שלאחריה או לפי צריכצ המים הממוצעת בתקופה המקבילה בשנה שקדמה לאותה תקופה, הכל לפי שיקול דעת המנהל, ובלבד שמדידת צריכת המים היתה תקינה בתקופה ששימשה לקביעת כמות המים שנצרכה.

(ד) (1) נתגלתה נזילה סמויה של מים ברשת הפרטית של הנכס, רשאי המנהל לחייב את הצרכן בתשלום בעד כמות המים שתיקבע לפי צריכת המים הממוצעת בנכס בתקופה במקבילה בשנה שקדמה לשנת גילוי הנזילה או במשך השנה השוטפת, לפי שיקול דעתו של המנהל (להלן – הצריכה הממוצעת), לפי התעריפים שלהלן:

בעד הצריכה הממוצעת ישלם הצרכן אגרה לפי התעריפים שנקבעו בתקנות המים תעריפים);

בעד מים שלא נעשה בהם שימוש עקב נזילה סמויה, ישלם הצרכן בעד 8 מ"ק ראשונים או חלק מהם, לפי התעריף לצורכי בית שנקבע בתקנות המים (תעריפים);

(2) המנהל רשאי להתנות תחולת האמור בפסקה (1) בהמצאת הוכחות לגבי תיקון הנזילה הסמויה, וכן להגביל את התחולה לשתי תקופות חשבון בלבד.

(ה) משמש מד-מים אחד בנכס המוחזק בידי צרכנים אחדים, רשאי המנהל – מיוזמתו הוא – וחייב הוא לפי בקשת אחד הצרכנים, להורות על חלוקה בין הצרכנים של האגרות או תשלום אחר המגיע לפי הוראות חוק עזר זה, לפי היחס שבין שטח הנכס שבהחזקתו לבין שטחו הכולל של הנכס, ובלבד ששיעור האגרות או התשלום כאמור לא יפחת מהשיעור המינימלי שנקבע בדין; ורשאי המנהל להורות על חלוקה אחרת של התשלומים בין הצרכנים לפי הסכם בין כל הצרכנים.

(ו) משמש מד-מים אחד בנכס המוחזר בידי צרכנים אחדים, שחלקם משתמשים בו למגורים וחלקם לצרכים אחרים, רשאי המנהל להעריך את חלקו של כל אחד מהצרכנים בכמות המים שנרשמה במד המים ולקבוע את סכום האגרה שצרכן ישלם לפי כמות מים שהוערכה כאמור ולפי השימוש שעשה בחלק הנכס שהוא מחזיק; כל צרכן ישלם אגרת מים לפי סכום שקבע המנהל, ובלבד שסכום התשלום לא יפחת מהשיעור המינימלי שנקבע בכל דין.

(ז) משמש מד-מים אחד נכס המוחזק בידי צרכנים אחדים ונתגלתה נזילה ברשת הפרטית בחלק המוחזק בידי אחד או אחדים מהצרכנים, רשאי המנהל להעריך את כמות המים שנזלו ולחייב את אותו צרכן או אותם צרכנים בתשלום בעד כמות המים כאמור.

(ח) הותקנו מדי-מים דירתיים לכל הצרכנים ומד-מים כללי לנכס והתגלה ביניהם הפרש ברישום צריכת המים לנכס כולו, תהא כמות הצריכה שלפיה יחושבו סכומי האגרות לפי הכמות הגדולה מביניהם; הפרש כמות הצריכה כאמור יחולק באורח שווה בין כל הצרכנים, זולת אם הגיעו כל הצרכנים להסכם בכתב עם המנהל על אופן חלוקה אחר; האמור בסעיף קטן זה אינו בא לגרוע מהוראות סעיפים קטנים (ב) ו-(ג) ומהוראות סעיף 19.

18. (א) העיריה רשאית לגבות מצרכן אגרה מראש בעד צריכת מים בנכס שבבניה, בשיעור שנקבע בתקנות המים (תעריפים), לפי סוג המבנה הנבנה בנכס.

אגרה לנכס בבניה

(ב) בגמר עבודות הבניה בנכס תיבדק צריכת המים בפועל; מצא המנהל, לפי נתוני הבדיקה, כי צריכת המים בפועל עולה על הצריכה שלפיה חושבה האגרה ששולמה מראשף ישלם הצרכן לעיריה תוספת אגרה בעד צריכה עודפת בפועל, לפי התעריף שנקבע בדין.

(ג) האמור בסעיף זה אינו בא לגרוע מסמכויות העיריה לפי כל דין ומסמכויות המנהל לפי סעיף 17.

19. (א) העיריה רשאית להפחית אגרת מים לפי המלצות ועדה לחריגי מים.

הפחתת אגרת מים

(ב) תוקם ועדה לחריגי מים שתדון בבקשות להפחתת חיובי תשלום בעד מים, בהרכב כלהלן:

(1) שלושה חברי מועצה שאחד מהם לפחות אינו חבר ועדת הנהלת העיריה;

(2) גזבר העיריה;

(3) מנהל מחלקת הרווחה של העיריה;

(4) מנהל מחלקת הגביה של העיריה;

(5) היועץ המשפטי של העיריה.

(ג) הועדה לחריגי מים תקבע אמות מידה למתן הנחות באגרת צריכת מים, אשר יובאו לאישור המועצה.

(ד) הועדה לחריגי מים תדון בכל בקשה להפחתת אגרת צריכת מים ותחליט לגבי כל בקשה על המלצתה בפני המועצה (להלן – המלצה); המועצה רשאית, לפי שיקול דעתה לקבל או לדחות כל אחת מהמלצות הועדה לחריגי מים, והיא תקבע את סכום האגרה.

(ה) סכום אגרת צריכת המים יופחת באישור מועצת העיריה ובשיעור שתקבע.

20. (א) העיריה רשאית, באישור שר הפנים, להתקשר עם צרכן בחוזה מיוחד לאספקת מים ולקבוע בו תנאים.

אספקת מים לפי חוזה

(ב) היתה סתירה בין תנאי החוזה כאמור לבין הוראות חוק עזר זה, יחולו תנאי החוזה.

**פרק ה': חיוב בתשלום וגביה**

21. (א) כל אימת שצרכן חוייב בתשלום אגרה או בתשלום אחר לפי הוראות חוק עזר זה, תשלח לו העיריה או תמסור לו הודעת תשלום; אי משלוח או אי מסירת הודעת תשלום אינו גורע מחובת תשלום החוב המגיע לעיריה.

גביית אגרת צריכת מים

(ב) האגרה או התשלום כאמור ישולמו עד המועד שנקבע בהודעת התשלום.

22. (א) סכומו של החיוב לתשלום לפי הוראות חוק עזר זה יהיה הסכום שחושב לפי התעריף המעודכן שנקבע בתוספת ביום משלוח הודעת התשלום.

חיוב לפי תעריף מעודכן

(ב) לא נפרע החיוב לתשלום עד המועד שנקבע בהודעת התשלום יחושב סכום החיוב לפי התעריף הקבוע בתוספת לפי שיעורו המעודכן ביום התשלום בפועל או לפי הסכום לתשלום כאמור בהודעת התשלום, בתוספת ריבית והפרשי הצמדה כדין עד ליום התשלום, לפי הסכום הגבוה מביניהם.

(ג) נפלה טעות בחישוב העיריה, שבעטיה שולם לעיריה סכום קטן מהסכום המגיע לה לפי הוראות חוק עזר זה, רשאית העיריה לגבות מהחייב את הפרש הסכום המגיע זה לפי האמור בסעיפים קטנים (א) ו-(ב).

23. (א) ראש העיריה, באישור המועצה, רשאי לחייב צרכן להפקיד בקופת העיריה פקדון בסכום שקבע, להבטחת תשלום האגרות לפי הוראות חוק עזר זה או תשלום דמי נזק בשל אובדן או קלקול מד-מים (להלן – פקדון).

פקדון

(ב) העיריה רשאית להחלט את הפקדון, כולו או מקצתו, ולגבות מתוכו סכום המגיע לה, האמור בסעיף זה אינו בא לגרוע מסמכות העיריה לנקוט נגד הצרכן אמצעים אחרים כדין לגביית סכום המגיע זה..

24. נתעוררה מחלוקת בדבר סכום ההוצאות המגיע לעיריה לפי הוראות חוק עזר זה, יכריע בענין המנהל בהחלטתו בכתב. אישור או חשבון מאת המנהל בדבר סכום הוצאות שהוציאה העיריה לביצוע עבודה לפי הוראות חוק עזר זה, ישמש ראיה לכאורה לנכונות המסכום הנקוב בו. נטל הראיה להפרכת החלטה, אישור או חשבון, שנתן המנהל בכתב, ירבוץ על הטוען נגדו.

אישור הוצאות

**פרק ו': איסורים**

25. (א) לא יבזבז אדם, לא יגרום או ירשה לאחר לבזבז מים שברשותו ולא ישטוף כלי רכב בעזרת צינור, למעט מיתקני רחיצה.

שימוש במים

(ב) לא ישתמש אדם במים ולא יגרום או ירשה לאחר להשתמש במים שברשותו, אלא לצורכי בית או למטרה אחרת שקבע המנהל; לענין סעיף קטן זה, "צורכי בית" – תצרוכת בני אדם, כביסה, שטיפה, ניקוי ומשק בית, למעט הצרכים שאינם בגדר צורכי בית לפי סעיף 16 לפקודת העיריות (אספקת מים), 1936.

(ג) לא ישתמש אדם במים לצורכי מיזוג אוויר אלא לפי היתר מאת המנהל ובהתאם לתנאי ההיתר.

(ד) לא ינצל אדם את לחץ המים לפעולות הרמה, ערבול או כיוצא בהם, אלא ברשות המנהל.

(ה) לא ישתמש אדם במים לצורכי השקיה, לא יגרום ולא ירשה לאחר להשתמש במים שברשותו לצורכי השקיה, אלא בשעות שקבע המנהל בהודעה שפורסמה בתחום העיריה.

(ו) לא ישתמש אדם במים המיועדים להשקיה לצרכים אחרים.

(ז) לא יטפל אדם באבזר השייך למפעל המים, לא יעשה בו שימוש כלשהו, לא יפתח, לא יסגור ולא יפרק אבזר כאמור.

(ח) לא יפתח אדם ברז שריפה אלא לצורך כיבוי שריפה.

(ט) לא יפתח אדם, זולת עובד העיריה במילוי תפקידו, ברז המיועד להשקיית נטיעות ציבוריות.

אישור המנהל

על הוצאות

26. (א) לא יחפור אדם ולא יתקין בור שפכין, בור זבל או מקום מזוהם אחר אלא במרחק סביר ממפעל המים.

שמירה מפני זיהום

(ב) לא ירחץ אדם במפעל מים ולא ייכנס לתוכו, לא יכניס לתוכו ולא יגרום שאחר יכניס לתוכו בעל חיים או חפץ ולא יעשה בו מעשה העלול לגרום לזוהמה או להפרעה באספקת מים.

(ג) לא יחבר אדם מערכת מי שתיה למערכות מים דלוחים, מי שופכין, מי תעשיה כימית או כיוצא בהם.

27. לא ימכור אדם מים ולא יעבירם לרשות אדם אחר או ליחידת משנה למגורים, אלא לפי היתר מאת המנהל ובהתאם לתנאי ההיתר.

מכירת מים והעברתם

**פרק ז': הפסקת אספקת מים**

28. (א) לא סילק בעל נכס או צרכן במועד הקבוע את הסכומים שהוא חייב בהם לפי הוראות חוק עזר זה או בזבז מים, השתמש בהם לרעה, זיהם או פגע בהם בצורה אחרת או פגע במד-מים או עבר על הוראות סעיפים 25 ו-26, יתרה בו המנהל בכתב.

ניתוק חיבור

(ב) לא שעה בעל הנכס או הצרכן להתראה, רשאי המנהל, בתום חמישה ימים מיום מסירת ההתראה, לנתק את חיבור הרשת הפרטית למפעל המים או לנתק מיתר חלקי הרשת הפרטית או ממפעל המים את אותו חלק של הרשת הפרטית שבבעלותו של בעל הנכס או בהחזקתו של הצרכן.

(ג) האמור בסעיף זה אינו בא לגרוע מסמכות העיריה שלא להתיר חיבור רשת פרטית למפעל מים עד לתשלום כל האגרות והתשלומים שהוטלו על בעל הנכס לפי הוראות חוק עזר זה.

(ד) חוברה רשת פרטית למפעל מים או חודש חיבורה בניגוד להוראות סעיף קטן (ב), רשאי המנהל, בכל עת, לנתק את החיבור.

(ה) נותק חיבור לפי הוראות סעיפים קטנים (ב) או (ד), הוא לא יחודש אלא לאחר תשלום כל הסכומים המגיעים מבעל הנכס או מהצרכן או לאחר תיקון הדבר הטעון תיקוןכדי למנוע פגיעה במים או במר-מים, לפי הענין; בעד חידוש חיבור שנותק לפי הוראות סעיפים קטנים (ב) ו-(ד), תשולם אגרת חידוש חיבור בשיעור שנקבע בפרט 7 לתוספת, מעודכן ליום התשלום בפועל.

(ו) האמור בסעיפים קטנים (א) עד (ה) אינו בא לגרוע מכל סמכות, סעד או תרופה המוקנים כלפי בעל הנכס או הצרכן לפי כל דין, אלא להוסיף עליהם.

29. (א) בשעת חירום או בעת צורך דחוף בתיקונים במפעל המים או ברשת הפרטית, רשאי המנהל, לפי הצורך, לנתק, לעכב או להפסיק אספקת מים, כולה או מקצתה. המנהל יודיע על כך לצרכן מוקדם ככל האפשר.

הפסקת אספקת מים בעת הצורך

(ב) שימוש בסמכויות לפי סעיף קטן (א) אינו פוטר צרכן מתשלום האגרות והתשלומים האחרים שהוא חייב בהם לפי הוראות חוק עזר זה.

(ג) חלפה הסיבה לניתוק, לעיכוב או להפסקת אספקת מים כאמור בסעיף קטן (א), יחבר המנהל מיד את הרשת הפרטית שנותקה או יחדש מיד את אספקת המים לנכס, הכל בלא תשלום.

30. (א) חיבור של רשת פרטית שנותק לפי הוראות חוק עזר זה, לא יחודש אלא לפי היתר בכתב מאת המנהל.

חידוש חיבור שנותק

(ב) חודש חיבור של רשת פרטית בלא היתר מאת המנהל כאמור בסעיף קטן (א), יראוהו כאילו חודש בידי הצרכן כל עוד לא הוכח ההיפך.

**פרק ח': סמכויות**

31. (א) המנהל או מי שהוא הרשה לכך, רשאי להיכנס לכל נכס בשעות שבין 8.00 לבין 17.00, ובשעות חירום בכל זמן סביר, כדי –

רשות כניסה

(1) להתקין, לבדוק, לתקן, לשנות, להחליף, למסור או למדור מד-מים או אבזרים או לעשות מעשה אחר הדרוש לפי הנסיבות;

(2) לבדוק אם היה בזבוז, שימוש לרעה או זיהום של מים או פגיעה אחרת במים או לברר את כמות המים שסופקה לצרכן;

(3) למסור חשבון או לגבות אגרה או תשלום אחר לפי הוראות חוק עזר זה;

(4) לנתק חיבור או לנתק, לעכב או להפסיק אספקת מים לפי הוראות סעיפים 28 ו-29;

(5) לבדוק אם קויימו הוראות חוק עזר זה;

(6) לעשות כל מעשה אחר שהוא רשאי לעשותו לפי הוראות חוק עזר זה.

(ב) המנהל או מי שהוא הרשה לכך רשאי לדרוש מבעל נכס או מצרכן למסור לו או לשליחיו כל ידיעה שברשותו ולהראות לו או לשליחיו כל מסמך שברשותו, הדרוש לו בקשר לתפקידיו.

(ג) לא יעכב אדם, לא יפריע ולא ימנע מהמנהל או ממי שהוא הרשהו לכך מלהשתמש בסמכויותיו לפי הוראות סעיפים קטנים (א) ו-(ב).

32. (א) ראש העיריה רשאי לחייב צרכן או בעל נכס, בתוך הזמן שנקבע בדרישה בכתב, לתקן או לסלק מפגע העלול לפגוע באספקת מים סדירה.

דרישה לסילוק מפגע

(ב) צרכן או בעל נכס שקיבל דרישה כאמור בסעיף קטן (א) ימלא אחריה.

(ג) לא מילא צרכן או בעל נכס אחר דרישת ראש העיריה כאמור בסעיף קטן (א), רשאית העיריה לבצע את העבודה במקומו ולגבות ממנו את הוצאות ביצוע העבודה.

33. (א) העיריה רשאית להתנות מתן מסמך מהמפורטים להלן, במילוי חיוב שהוטל לפי הוראות חוק עזר זה על בעל נכס או צרכן, לפי הענין, ובכלל זה תשלום אגרה או תשלום אחר המוטלים בקשר לנכס; ואלה המסמכים:

תנאי למתן מסמך

(1) היתר בניה, אישור לשימוש חורג או הקלה;

(2) רשיונות לעסק;

(3) תעודת העברה לרשם המקרקעין;

(4) תעודת גמר למבנה;

(5) מסמך או אישור אחר הנוגע לנכס.

(ב) אמנור בסעיף זה אינו גורע מסמכות, סעד ותרופה המוקנים לעיריה לפי דין אלא להוסיף עליהם.

**פרק ט': שונות**

34. (א) מסירת הודעה לפי חוק עזר זה תהא כדין אם היא נמסרה לידי האדם שאליו היא מכוונת או שנמסרה במקום מגוריו או במקום עסקו הרגילים או הידועים לאחרונה, לידי אחד מבני משפחתו הבוגרים או לידי אדם בוגר העובד או מועסק שם או אם נשלחה בדואר במכתב רשום הערוך אל אותו אדם לפי מקום מגוריו או עסקיו הרגילים או הידועים לאחרונה. אם אי אפשר לקיים את המסירה כאמור, תהא המסירה כדין אם הוצגה ההודעה במקום בולט באחד המקומות האמורים או על הנכס שבו היא דנה או אם פרסומה בשני עיתונים יומיים הנפוצים בתחום העיריה, שאחד מהם לפחות הוא בשפה העברית.

מסירת הודעה

(ב) אין באי מסירת הודעה מכוח חוק עזר זה, ובכלל זה אי מסירת הודעה בדבר החלטת מועצה כאמור בסעיף 9, וכן באי קבלת החלטה אחרת של המועצה, כדי לגרוע מחובת בעל הנכס לשלם אגרה לגבי נכסו מכוח הוראות חוק עזר זה.

תיקון תשנ"ח-1998

35. הוראות חוק עזר לראשון לציון (הצמדה למדד), התשמ"ד-1984 (להלן – חוק העזר להצמדה), יחולו לגבי תעריפי האגרות שנקבעו בחוק עזר זה.

תחולת חוק עזר להצמדה

36. על אף האמור בסעיף 35 ובחוק העזר להצמדה, יעודכנו סכומי האגרות שנקבעו בתוספת במועד פרסומו של חוק עזר זה ברשומות (להלן – יום ההעלאה הראשון) לפי שיעור עליית המדד, ממדד המחירים לצרכן שמפרסמה הלשכה המרכזית לסטטיסטיקה (להלן – המדד) לחודש מרס 1994 עד המדד שפורסם לאחרונה לפני יום ההעלאה הראשון.

הוראת שעה

37. האמור בחוק עזר זה אינו בא לגרוע מסמכות, סעד ותרופה המוקנים לעיריה על פי דין אלא להוסיף עליהם. מבלי לגרוע מכלליות האמור בסעיף זה, אין הוראות סעיפים 3 ו-7 באות להתנות על חובה המוטלת על בעל הנכס לפי דין, לרבות תקנות התכנון.

ביטול

שמירת דינים

36. חוק עזר לבאר שבע (אספקת מים), התשכ"ז-1967 – בטל.

**תוספת**

(סעיפים 4, 5, 7, 10 עד 14, 16, 22, 28, 35, 36)

שיעורי האגרה

בשקלים חדשים

1. אגרת חיבור רשת פרטית –

(1) לכל חיבור משנה – 984.03

(2) לכל חיבור ראשי לרשת המים –

(א) עד "2 2,896.40

(ב) מעל "2 עד "3 5,907.63

(ג) לכל חיבור אחר לפי חשבון שהגיש המנהל

2. אגרה בעד בדיקת רשת פרטית 115.38

3. הרחבת חיבור, פירוקו או התקנתו מחדש, לפי דרישת הצרכן לפי חשבון שהגיש המנהל

4. אגרה הנחת צנרת –

(1) לקרקע חקלאית –

(א) לכל מ"ק מים, אך לא יותר מהקצאת המים השנתית 6.28

(ב) לכל מ"ק מים עודף מעבר להקצאת המים השנתית 6.28

(2) לכל קרקע, למעט קרקע חקלאית –

(א) עד 500 מ"ר 3,963.40

(ב) לכל מ"ר נוסף מעל 500 מ"ר 7.26

(3) לבנין המיועד לתעשיה –

(א) לכל מ"ק של נפח הבנין 18.84

(ב) בעד זכויות מים עודפות, לכל מ"ק מים 6.28

(4) לבנין המיועד למגורים, לכל מ"ר משטח הבנין 19.00

(5) לבנין אחר המיועד למטרה שאינה מגורים או לתעשיה, לכל מ"ר משטח הבנין– 31.32

5. (1) אגרה התקנת מד-מים –

(א) מד מים שקוטרו עד "2 –

(1) כשיש מיתקן מוכן להתקנת מד-מים יהיה שיעור האגרה לפי עלות מד המים לעיריה בתוספת עלות החומרים והוצאות התקנה ובתוספת 25%.

(2) כשאין מיתקן מוכן להתקנת מד-מים יהיה שיעור האגרה לפי עלות מד המים לעיריה בתוספת עלות החומרים והוצאות התקנה ובתוספת 50%.

(ב) מד-מים שקוטרו עולה על "2 – לפי חשבון שהגיש המנהל

(2) אגרה חודשית לאחזקת מד-מים 1.60

6. אגרת בדיקת מד-מים (כולל דמי פירוק, הובלה והתקנה מחדש) 98.01

7. אגרת חידוש חיבור 115.50

ב' באלול התשנ"ה (28 באוגוסט 1995) מאיר ניצן

ראש עיריית ראשון לציון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת חש"ם תשנ"ו מס' 545](http://www.nevo.co.il/Law_word/law07/mekomi-0545.pdf) מיום 26.10.1995 עמ' 19.

   תוקן [ק"ת חש"ם תשנ"ח מס' 597](http://www.nevo.co.il/Law_word/law07/mekomi-0597.pdf) מיום 4.8.1998 עמ' 346 – תיקון תשנ"ח-1998.

   תוקן [ק"ת חש"ם תש"ס מס' 615](http://www.nevo.co.il/Law_word/law07/mekomi-0545.pdf) מיום 30.12.1999 עמ' 69 – תיקון תש"ס-1999. [↑](#footnote-ref-1)