חוק עזר לראשון-לציון (החזקת בעלי חיים ופיקוח על כלבים), תשנ"ט-1999

רשויות ומשפט מנהלי – רשויות מקומיות – חוקי עזר

חקלאות טבע וסביבה – בע"ח – פיקוח ומחלות

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק ב': החזקת בעלי חיים | [Go](#med1) | 2 |
| סעיף 2 | היתר להחזקת בעלי חיים | [Go](#Seif2) | 2 |
| סעיף 3 | תנאי למתן ההיתר | [Go](#Seif3) | 3 |
| סעיף 4 | שמירת נקיון | [Go](#Seif6) | 3 |
| סעיף 5 | שוטטות בעלי חיים וסילוקם | [Go](#Seif4) | 3 |
| סעיף 6 | דרישה לסילוק בעל חיים | [Go](#Seif5) | 3 |
| סעיף 7 | סילוק בעל חיים והעברתו לידי העיריה | [Go](#Seif7) | 3 |
| סעיף 8 | החזקת בעל חיים מסוכנים | [Go](#Seif8) | 3 |
|  | פרק ג': פיקוח על כלבים | [Go](#med2) | 3 |
| סעיף 9 | חובת רשיון וסימון במשדר אלקטרוני | [Go](#Seif9) | 3 |
| סעיף 10 | בקשה לקבל רשיון ותוקפו | [Go](#Seif10) | 4 |
| סעיף 11 | אגרות | [Go](#Seif11) | 4 |
| סעיף 12 | סירוב לתת רשיון וביטולו | [Go](#Seif12) | 4 |
| סעיף 13 | מסירת כלב למאורות העיריה | [Go](#Seif13) | 4 |
| סעיף 14 | החזקת כלב | [Go](#Seif14) | 5 |
| סעיף 15 | תפיסת כלב והשמדתו | [Go](#Seif15) | 5 |
|  | פרק ד': הוראות כלליות והוראות שונות | [Go](#med3) | 5 |
| סעיף 16 | נשיכת כלב | [Go](#Seif16) | 5 |
| סעיף 17 | תשלום בעד החזקת כלב במאורות | [Go](#Seif17) | 5 |
| סעיף 18 | סמכויות ראש העיריה, המנהל והמפקח | [Go](#Seif18) | 5 |
| סעיף 19 | איסור להפריע | [Go](#Seif19) | 5 |
| סעיף 20 | פטור מתשלום פיצויים | [Go](#Seif20) | 6 |
| סעיף 21 | אצילת סמכויות | [Go](#Seif21) | 6 |
| סעיף 22 | מסירת הודעה | [Go](#Seif22) | 6 |
| סעיף 23 | אפוטרופוס על ילדים | [Go](#Seif23) | 6 |
| סעיף 24 | ביצוע הודעה וסמכות ראש העיריה | [Go](#Seif24) | 6 |
| סעיף 25 | הצמדה למדד | [Go](#Seif25) | 6 |
| סעיף 26 | שמירת דינים | [Go](#Seif26) | 6 |
| סעיף 27 | ביטול | [Go](#Seif27) | 6 |
| סעיף 28 | תחילה | [Go](#Seif28) | 6 |

חוק עזר לראשון-לציון (החזקת בעלי חיים ופיקוח על כלבים), תשנ"ט-1999[[1]](#footnote-1)\*

בתוקף סמכותה לפי סעיפים 247(א), 250 ו-251 לפקודת העיריות, מתקינה מועצת עיריית ראשון-לציון חוק עזר זה:

פרק א': פרשנות

1. בחוק עזר זה –

הגדרות

"בעל כלב" – אדם שכלב נמצא בפיקוחו או בהחזקתו;

"בעל חיים" – לרבות סוסים, חמורים, צאן, בקר, עזים, קופים, פרדות, עופות למיניהם, יונים ובעלי חיים אחרים שמגדלים אותם למטרות חקלאיות, למטרות חובבות, אילוף וניסויים;

"העיריה" – עיריית ראשון-לציון;

"המנהל" – הרופא הווטרינר העירוני שמינתה המועצה למנהל השירות הווטרינרי העירוני;

"מחזיק" – לרבות בעל, סוכן, נאמן, מנהל או שותף בבעלות או בהחזקת בעלי חיים, אדם המקבל או הזכאי לקבל הכנסה מבעל חיים, וכן אדם שיש לו שליטה בדרך כלשהי על בעל חיים;

"מאורות" או "מאורות העיריה" – מלונה, כלוב, מקום או מיתקן שקבע המנהל לאחזקת כלבים בידי העיריה;

"מפקח" – אדם שראש העיריה מינהו בכתב למפקח לענין חוק עזר זה;

"מקום ציבורי" – מקום שהציבור משתמש בו או נוהג לעבור בו, לרבות רחוב, שדרה, גן, גינה, מקום עינוג, שטח המוגדר בתכנית בנין ערים שטח ציבורי פתוח או שטח לבנין ציבורי, מקום שהציבור רשאי להשתמש בו או משתמש בו או עובר בו, וכן רכוש משותף כהגדרתו בחוק המקרקעין, התשכ"ט-1969, להוציא מקום ציבורי שראש הרשות קבע כי מותר לכלבים לעשות בו את צורכיהם;

"סימון במשדר אלקטרוני" – סימון בצואר הכלב באמצעות הזרקה תת עורית של משדר מיניאטורי, מסוג שאותו יקבע המנהל;

"קרקע חקלאית" – קרקע בתחום שיפוטה של העיריה אשר נועדה בתכנית להיות קרקע חקלאית;

"ראש העיריה" – לרבות אדם שראש העיריה העביר אליו את סמכויותיו לפי חוק עזר זה, כולן או מקצתן;

"רשיון" – רשיון להחזקת כלב בתחום שיפוטה של העיריה, לפי חוק עזר זה;

"תכנית" – כמשמעותה בחוק התכנון והבניה, התשכ"ה-1965.

פרק ב': החזקת בעלי חיים

2. (א) לא יחזיק אדם בעל חיים בתחום שיפוטה של העיריה, אלא בתחום קרקע חקלאית ועל פי היתר מאת ראש העיריה. הוראות סעיף קטן זה לא יחולו על גני חיות, ספארי או פינת חי, הטעונים רישוי לפי חוק רישוי עסקים, התשכ"ח-1968, ולפי התקנות והצווים שהותקנו על פיו.

היתר להחזקת בעלי חיים

(ב) הוראות סעיף קטן (א) לא יחולו על כלבים ועל חיות מחמד שנהוג להחזיקן בבית. המנהל יקבע, לפי שיקול דעתו, מהי חיית מחמד.

(ג) ראש העיריה רשאי לתת היתר, לסרב לתיתו, לתקנו, לשנותו, להתלותו, לבטלו, וכן להתנות בו תנאים, להוסיף עליהם, לשנותם או לבטלם.

(ד) בקשה להיתר להחזקת בעלי חיים, לפי סעיף קטן (א), תוגש למנהל בטופס 1 שבתוספת הראשונה ואליה יצורף מסמך שידרוש המנהל לצורך בדיקת הבקשה.

(ה) (1) היתר שיינתן לפי פרק זה ייערך לפי טופס 2 שבתוספת הראשונה וייחתם בידי ראש העיריה;

(2) ההיתר יוחזק בידי המחזיק בבעל חיים ויוצג בפני כל אדם שראש העיריה הסמיכו לענין חוק עזר זה, לפי בקשתו;

(3) ההיתר אישי ואינו ניתן להעברה;

(4) עותק של ההיתר יישמר במשרדי המנהל.

(ו) תוקפו של היתר הוא לשנה מיום הוצאתו, אם לא נקבעה בו תקופה קצרה יותר.

(ז) בעת מתן היתר, ישלם המחזיק לעיריה אגרה שנתית בשיעור הנקוב בתוספת השניה, כשיעורה המעודכן במועד התשלום בפועל.

3. לא ייתן ראש העיריה היתר לפי סעיף 2(א) אלא לאחר שהמנהל אישר כי בבעלותו או בהחזקתו של המבקש שטח ומבנה המתאימים להחזקת בעל החיים וכי נעשו הסידורים הדרושים למניעת מפגעים סביבתיים או מטרד לזולת.

תנאי למתן ההיתר

4. מחזיק שקיבל היתר כאמור, יחזיק את בעלי החיים בתוך חצר מגודרת, ישמור על ניקיונם וניקיון מקום החזקתם וינקוט אמצעים נאותים למניעת פגיעה בבריאותו ובביטחונו של הציבור ולמניעת מפגעים לסביבה, להנחת דעתו של המנהל.

שמירת נקיון

5. (א) מחזיק בבעל חיים יהא אחראי לכך שבעל החיים לא ישוטט חופשי במקום ציבורי, ולא יהווה מטרד לציבור.

שוטטות בעלי חיים וסילוקם

(ב) נמצא בעל חיים משוטט חופשי במקום ציבורי ללא היתר או בניגוד לתנאי ההיתר, רשאי המנהל, לפי שיקול דעתו, לתפסו ולהעבירו למאורות העיריה על חשבון המחזיק או להשמידו, אם מצא כי בעל החיים מהווה סכנה לציבור.

(ג) נתפס בעל החיים והועבר למאורות העיריה תימסר הודעה בדבר התפיסה למחזיק, אם זהותו ידועה; לא דרש המחזיק את בעל החיים בתוך 10 ימים מיום מסירת ההודעה, רשאי המנהל למכור את בעל החיים; נמכר בעל חיים כאמור, תחזיר העיריה למחזיק את תמורת המכירה לאחר ניכוי הוצאות התפיסה, הכליאה והמכירה.

(ד) תעודה מאת המנהל בדבר ההוצאות שהוצאו לביצוע התפיסה, הכליאה והמכירה תשמש ראיה לכאורה לדבר.

6. המנהל רשאי, בהודעה בכתב, לדרוש ממי שמחזיק בעלי חיים ללא היתר או בניגוד לתנאי ההיתר, לסלק את בעל החיים מתחום העיריה ולהעבירו למקום שבו מותר להחזיקו על פי חוק עזר זה וזאת בתוך פרק זמן שייקבע בהודעה.

דרישה לסילוק בעל חיים

7. (א) לא מילא מחזיק בעל חיים אחר דרישת המנהל, בתוך פרק הזמן שנקבע בהודעה בכתב כאמור בסעיף 5, רשאי המנהל לתפוס את בעל החיים, לסלקו, לאחסנו, למכרו, הכל לפי שיקול דעתו, ולנכות את הוצאות הסילוק, האחסון והמכירה ממחזיק בעל החיים על פי חשבון שיוגש למחזיק.

סילוק בעל חיים והעברתו לידי העיריה

(ב) נמכר בעל חיים כאמור, תחזיר העיריה למחזיק את תמורת המכירה לאחר ניכוי הוצאות התפיסה, הכליאה והמכירה.

(ג) תעודה מאת המנהל בדבר ההוצאות שהוצאו לביצוע התפיסה, הכליאה והמכירה, תשמש ראיה לכאורה לדבר.

8. המנהל רשאי לאסור החזקתם של קופים, נחשים ובעלי חיים מסוכנים אחרים בתחום העיריה, הכל על פי שיקול דעתו, וכפוף לכל דין.

החזקת בעל חיים מסוכנים

פרק ג': פיקוח על כלבים

9. (א) לא יחזיק אדם כלב בתחום העיריה, אלא אם כן ניתן לגביו רשיון מאת ראש העיריה, ובהתאם לתנאי הרשיון, ובלבד שהכלב סומן במשדר אלקטרוני וחוסן בחיסון למניעת כלבת.

חובת רשיון וסימון במשדר אלקטרוני

(ב) הוראות סעיף קטן (א) לא יחולו לגבי כלב עד גיל שלושה חודשים.

(ג) על אדם השוהה זמנית בתחום העיריה ומחזיק כלב ברשותו, וכן תושב העיר המחזיק כלב בפיקוח זמני, לא יחולו הוראות סעיף קטן (א), ובלבד שברשותו רשיון בר-תוקף מרשות מקומית אחרת לגבי הכלב, ותקופת החזקתו של הכלב בתחום העיריה לא תעלה על שלושים ימים.

(ד) חיסון כלב ברשות מקומית אחרת אינו פוטר את בעלו או את מחזיקו מחובת קבלת רשיון להחזקת כלב מגיל שלושה חודשים, בתחום העיריה.

10. (א) מבקש רשיון יגיש לראש העיריה בקשה בטופס בקשה שיקבע ראש העיריה; אישר ראש העיריה את הבקשה, יינתן למבקש רשיון, ובלבד ששולמה אגרה שנקבעה לפי סעיף 11(א) והכלב סומן במשדר אלקטרוני.

בקשה לקבל רשיון ותוקפו

(ב) ראש העיריה רשאי, בכל עת, לקבוע תנאים ברשיון, וכן רשאי הוא להורות לבעל הכלב על אופן החזקת הכלב, מקום החזקתו, בידי מי יוחזק, חיסון הכלב נגד כלבת, בדיקת הכלב בידי וטרינר וטיפול בכלב בתנאים ובמועדים שיקבע הוטרינר.

(ג) המנהל ינהל פנקס שבו יירשמו פרטים מלאים על כל כלב שלגביו ניתן רשיון, ובעל הכלב ימציא למנהל, לפי דרישתו, את אותם הפרטים.

(ד) תוקפו של רשיון שניתן לפי חוק עזר זה יפקע בתום שנה מיום הוצאתו.

(ה) בעל כלב יודיע למנהל על כל שינוי שחל בפרטים הכלולים ברשיון, בתוך 30 ימים מיום השינוי.

(ו) לא תוגש בקשה לקבלת רשיון אלא בידי מי שגילו מעל 18 שנים.

(ז) המנהל רשאי להגביל את מספר הכלבים שבהחזקת אדם אחד אם הכלבים מהווים מטרד, מפגע תברואי או סיכון לציבור.

11. (א) בעד מתן רשיון לכלב ובעד חיסון הכלב, יגבה ראש העיריה אגרה הנקובה בתוספת השניה, בשיעורה המעודכן במועד התשלום בפועל.

אגרות

(ב) בעד סימון כלב במשדר אלקטרוני יגבה ראש העיריה אגרה הנקובה בתוספת השניה, כשיעורה המעודכן במועד התשלום בפועל.

(ג) עיוור פטור מתשלום אגרות לפי סעיף זה בעד כלב נחייה המלווהו.

12. (א) המנהל רשאי לסרב ליתן רשיון או לבטל רשיון שניתן, מטעם סביר הנראה לו, ובין היתר בהתקיים בכלב או בבעלו אחד או יותר מאלה[[2]](#footnote-2):

סירוב לתת רשיון וביטולו

(1) הכלב בעל מזג פראי;

(2) הכלב מהווה סכנה לביטחון הציבור;

(3) הכלב מקים רעש שהוא מטרד לשכנים;

(4) בעל הכלב הורשע יותר מפעם אחת בעבירה לפי חוק צער בעלי חיים (הגנה על בעלי חיים), התשנ"ד-1994;

(5) הכלב מוחזק בתנאים המסכנים או העלולים לסכן את בריאות הציבור;

(6) הכלב נשך אדם ולא הוסגר למאורות העיריה בתוך 24 שעות מזמן הנשיכה;

(7) הכלב נשך אדם יותר מפעם אחת בתקופה של שנתיים;

(8) הכלב לא חוסן בחיסון נגד כלבת, לפי תקנות הכלבת (רישוי וחיסון), התשל"ד-1974, או שלא קיבל טיפול שהמנהל הורה לבצעו;

(9) הכלב משוטט באורח חופשי ברשות הרבים, ללא השגחת בעלו ובניגוד להוראות סעיף 14(א) ו-(ב), אף על פי שהמנהל התרה בבעלו;

(10) בעל הכלב לא קיים הוראה מהוראות חוק עזר זה או תנאי מתנאי הרישיון, אף על פי שהמנהל התרה בו.

(ב) ביטל המנהל רשיון לפי סעיף זה, הוא לא יחזיר תשלום אגרות ששולמו לפי הוראות סעיף 11.

13. (א) בעל כלב שסירבו ליתן לגביו רשיון או שהרשיון שניתן לגביו בוטל, ימסור את הכלב, בתוך ארבעה ימים מיום שקיבל את ההודעה בדבר הסירוב או הביטול כאמור, למאורות העיריה.

מסירת כלב למאורות העיריה

(ב) הרואה את עצמו נפגע מהחלטת המנהל לפי סעיף קטן (א), רשאי לערער עליה בפני ראש העיריה, בתוך 5 ימים; החלטת ראש העיריה תינתן בכתב ותהיה סופית.

(ג) היו נימוקי הסירוב למתן רשיון או לביטולו מבוססים על הוראות סעיף 12(א)(3) עד (10) ובעל הכלב הודיע למנהל, בתוך ארבעים ושמונה שעות מזמן מסירת הכלב למאורות העיריה, על כוונתו לבקש צו מבית משפט שיאסור על השמדת הכלב, לא יחולו הוראות סעיף 15 לגבי השמדתו, אלא אם כן ציווה שופט להשמידו; הודיע בעל הכלב על כוונתו לבקש צו כאמור, ישלם למנהל בעד כל יום של החזקת הכלב במאורות העיריה, סכום שנקבע לפי סעיף 15(ג).

14. (א) לא יחזיק אדם כלב במקום ציבורי ולא ירשה בעל כלב שכלבו יוחזק במקום ציבורי, אלא אם כן הכלב קשור היטב ומחסום על פיו.

החזקת כלב

(ב) לא יתיר בעל כלב לכלבו לשוטט חופשי אף אם יש מחסום על פי הכלב.

(ג) (1) עשה כלב את צרכיו על ידי הטלת גללים במקום ציבורי, יאסוף בעל הכלב את הגללים וישליכם לכלי פסולת;

(2) הוראות פסקה (1) לא יחולו על עיוורים בעלי כלבי נחייה.

15. (א) כלב שלא ניתן לגביו רשיון או שלא קוימו תנאי הרשיון להחזקתו או שאינו מוחזק בהתאם להוראות סעיף 14, רשאי שוטר או מפקח לתפסו ולמסרו למאורות העיריה. אם אי אפשר לתפוס את הכלב ולמסרו כאמור והוא מהווה סכנה לציבור, רשאי שוטר או מפקח להשמידו.

תפיסת כלב והשמדתו

(ב) נמסר כלב למאורות העיריה לפי הוראות סעיף קטן (א), תימסר הודעה בדבר התפיסה לבעל הכלב שזהותו ידועה; לא דרש בעל הכלב את הכלב בתוך 10 ימים מיום מסירת ההודעה, רשאי המנהל להורות על השמדתו; המנהל רשאי להאריך את המועד כאמור אם לדעתו הכלב בעל ערך או לקצר את המועד מטעמים של סכנה לבריאות הציבור.

(ג) נתפס כלב לפי הוראות סעיף קטן (א), הוא לא יוחזר לבעלו אלא אחרי שהוציא לגביו רשיון, סימנו במשדר אלקטרוני ושילם לעיריה בעד כל יום מתקופת החזקתו במאורות העיריה ובעד הובלת הכלב למאורות, אגרות הנקובות בתוספת השניה בשיעורן המעודכן במועד התשלום בפועל.

(ד) הוסגר כלב למאורות העיריה והמנהל סירב לבקשת בעלו להחזירו להחזקתו, רשאי המנהל להורות על מסירתו לבעל אחר או להשמידו, אלא אם כן הוגש ערר בכתב אל ראש העיריה, בתוך 15 ימים מיום קבלת ההודעה; החלטת ראש העיריה בדבר סירוב להחזיר כלב לבעלו, תינתן בכתב ותהיה סופית.

פרק ד': הוראות כלליות והוראות שונות

16. (א) נשך כלב אדם, ינקוט בעלו, בתוך 24 שעות מעת היוודע לו הדבר, פעולות אלה:

נשיכת כלב

(1) יודיע על כך למנהל;

(2) יביאו לבידוד למאורות למשך 10 ימים.

(ב) בסעיף זה, "נשך" – לרבות חשד לנשיכה ולרבות גרימת שריטה, שלדעת המנהל מצריכה את מסירת הכלב לבידוד במאורות.

17. (א) כלב שהוחזק במאורות, לא ישוחרר ולא יוחזר לבעלו אלא לאחר שתשולם לקופת העיריה אגרה שנקבעה בתוספת השניה, כשיעורה המעודכן במועד התשלום בפועל.

תשלום בעד החזקת כלב במאורות

(ב) לא שילם בעל כלב את התשלום הנדרש בעד החזקתו במאורות, בתוך 5 ימים מיום הדרישה, יראו בכלב כמי שאין לו תובעים, ורשאי המנהל, לפי ראות עיניו, להשמידו או למוסרו לאחר.

18. ראש העיריה, המנהל או המפקח, וכן המסייע בידם, רשאים להיכנס, בכל עת סבירה, לנכס או למקום אחר בתחום העיריה, כדי לבדוק אם קוימו הוראות חוק עזר זה, ולעשות בהם את כל הדרוש לביצוען; אך לא ייכנסו לנכס המשמש למגורים ללא הסכמת המחזיק בו, אלא בשעות היום ולאחר שנמסרה לו הודעה בכתב, ככל האפשר, 12 שעות מראש.

סמכויות ראש העיריה, המנהל והמפקח

19. לא יפריע אדם לראש העיריה, למנהל, למפקח, ולמסייע בידם, ולא ימנע בעדם מלהשתמש בסמכויותיהם לפי חוק עזר זה.

איסור להפריע

20.[[3]](#footnote-3) העיריה או מי שפועל בשמה ומטעמה, פטורים מתשלום פיצויים בשל פעולה או מחדל שעשו או שנמנעו מעשותם, לפי הענין, בהתאם להוראות חוק עזר זה.

פטור מתשלום פיצויים

21. המנהל רשאי, באישור בכתב מאת ראש העיריה, לאצול את סמכויותיו לפי חוק עזר זה, לאחר.

אצילת סמכויות

22. מסירת הודעה לפי חוק עזר זה תהא כדין אם נמסרה לידי האדם שאליו היא מכוונת או אם נמסרה במקום עסקיו הרגילים או הידועים לאחרונה, לידי אחד מבני משפחתו הבוגרים או לידי אדם בוגר העובד או המועסק שם או אם נשלחה בדואר במכתב רשום הערוך אל אותו אדם לפי מען מגוריו או עסקיו הרגילים או הידועים לאחרונה; אם אי אפשר לקיים את המסירה כאמור, תהא המסירה כדין אם הוצגה ההודעה במקום בולט באחד המקומות האמורים או על הנכס שבו היא דנה או אם פורסמה בשני עיתונים הנפוצים בתחום העיריה, שאחד מהם לפחות הוא בשפה העברית.

מסירת הודעה

23. הממונה או האפוטרופוס על אדם שהוא למטה מגיל 13 ימנעהו מלעשות מעשה האסור על פי חוק עזר זה.

אפוטרופוס על ילדים

24. (א) ראש עיריה, המנהל או המפקח רשאי בהודעה בכתב, לדרוש מאדם לבצע את העבודות הדרושות לפי הוראות חוק עזר זה, בהתאם לפרטים ולמועדים הקבועים בהודעה.

ביצוע הודעה וסמכות ראש העיריה

(ב) מי שנמסרה לו הודעה כאמור, יקיימה לכל פרטיה להנחת דעתו של ראש העיריה, המנהל או המפקח, וההודעה תהיה בתוקף עד למילויה.

(ג) קביעת ראש העיריה, המנהל או המפקח בדבר קיום המפורט בהודעה, תהא ראיה לכאורה לדבר.

(ד) לא קיים אדם אחר הודעת ראש העיריה, המנהל או המפקח או ביצע את המפורט בהודעה שלא לפי התנאים, הפרטים והאופן המפורטים בה, להנחת דעתו של ראש העיריה, המנהל או המפקח, רשאי ראש העיריה לבצע את המפורט בהודעה ולגבות את הוצאות הביצוע מהאדם או מהאנשים שנמסרה להם ההודעה כאמור, מכולם יחד או מכל אחד מהם לחוד.

(ה) חשבון הוצאות חתום בידי ראש העיריה, המנהל או המפקח וחשבון אגרות בהתאם לתוספת לחוק עזר זה, יהוו הוכחה לכאורה בדבר סכום ההוצאות בפועל והאגרות.

25. הוראות חוק עזר לראשון-לציון (הצמדה למדד), התשמ"ד-1984, יחולו לגבי תעריפי האגרה שנקבעו בתוספת השניה.

הצמדה למדד

26. האמור בחוק זה אינו בא לגרוע מהוראות כל דין אחר אלא להוסיף עליהן.

שמירת דינים

27. בטלים –

ביטול

חוק עזר לראשון-לציון (החזקת בעלי חיים), התשל"ט-1979;

חוק עזר לראשון-לציון (פיקוח על כלבים), התשכ"א-1960.

28. תחילתו של חוק עזר זה בתום שלושה חודשים מיום פרסומו ברשומות.

תחילה

**תוספת ראשונה**

טופס 1

(סעיף 2(ד))

**בקשה להיתר להחזקת בעלי חיים**

אני הח"מ שם ושם משפחה כתובת מס' זהות טלפון

מבקש בזה לתת לי היתר להחזיק בבעלי חיים במספר ועל פי הסוגים המפורטים להלן:

1.

2.       (להלן – בעלי החיים);

בעלי החיים יוחזקו על ידי במקומות האלה:

1.

2.

מטרת החזקת בעלי החיים היא:

הריני מתחייב בזה למלא אחר כל הוראות חוק עזר לראשון-לציון (החזקת בעלי חיים ופיקוח על כלבים), התשנ"ט-1999, ואת התנאים המיוחדים הנלווים להיתר.

רצ"ב תרשים ותיאור המקום המיועד להחזקת בעלי החיים.

\_\_\_\_\_\_\_\_\_\_\_\_\_\_

חתימת המבקש

טופס 2

(סעיף 2(ה))

**היתר להחזקת בעלי חיים**

היתר מס'       להחזקת בעלי חיים

בתוקף סמכותי לפי סעיף 2(א) לחוק עזר לראשון-לציון (החזקת בעלי חיים ופיקוח על כלבים), התשנ"ט-1999 (להלן – חוק עזר), אני מתיר:

ל: שם המבקש מס' זהות כתובת

מס' טלפון (להלן – המחזיק)

להחזיק בבעלי חיים במספר ועל פי הסוגים המפורטים להלן:

1.

2.       (להלן – בעלי החיים);

תוקף ההיתר למקומות האלה בלבד:

1.

2.

היתר זה ניתן בתנאים האלה:

1. ההיתר יוחזק בידי המחזיק ויוצג בפני כל אדם שהעיריה מינתה אותו לענין ביצוע חוק העזר.

2. ההיתר אישי ואינו ניתן להעברה.

3. בבעלותו או בהחזקתו של המחזיק, שטח ומבנה המתאימים להחזקת בעלי חיים.

4. המחזיק יחזיק את בעלי החיים בתוך חצר מגודרת, ישמור על ניקיונם וניקיון מקום החזקתם וימנע הופעת מחלות ונגעים בהם.

5. המחזיק יהא אחראי לכך שבעלי החיים לא ישוטטו חופשי בתחום העיריה.

6. תוקף ההיתר הוא מיום       עד

אגרת ההיתר בסך       שולמה ביום

ההיתר ניתן ביום

ראש העיריה

העתק: אגף איכות הסביבה והתברואה

מנהל השירות הוטרינרי העירוני

**תוספת שניה**

(סעיף 2(ז))

האגרה בשקלים חדשים

1. לפי סעיף 2(ז) –

בעד מתן היתר להחזקת עופות, לשנה 22.00

בעד מתן היתר להחזקת בהמות, לשנה 160.00

2. לפי סעיף 11(א) ו-(ב) –

בעד מתן רשיון לכלב מעוקר 29.50

בעד מתן רשיון לכלב לא מעוקר 59.00

בעד מתן חיסון לכלב מעוקר 11.00

בעד מתן חיסון לכלב לא מעוקר 21.50

3. לפי סעיפים 15(ג) ו-17(א) –

בעד הובלת כלב על ידי פקח למאורת בידוד 61.00

בעד החזקת כלב במאורת בידוד, לכל יום 26.50

א' בניסן התשנ"ט (18 במרס 1999) מאיר ניצן

ראש עיריית ראשון-לציון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת חש"ם תשנ"ט מס' 607](http://www.nevo.co.il/Law_word/law07/mekomi-0607.pdf) מיום 7.6.1999 עמ' 191. [↑](#footnote-ref-1)
2. ר' עת"מ (ת"א) 1060-09 פוזנר נ' מועצה מקומית גן יבנה לעניין היקף הסמכות. [↑](#footnote-ref-2)
3. ר' ת"א (שלום כ"ס) 2116-12-09 בנימין נ' עיריית רעננה (פורסם בנבו) לענין אי חוקיות ההוראה. [↑](#footnote-ref-3)